
Pirmąkart išvydau tave ir užkalbinau. 

Rodės, žemė mane suvirpino. Visa many susijaukė, mano širdies ka- 
pai atsivėrė ir nė pats savęs nebepažinau. 

Buvau sukakęs keturiasdešimtį, tariausi gyvenimo rudens sulaukęs. 
Daug apkeliavęs, daug patyręs, ilgą gyvenimą nugyvenęs. 

Dievas galybe pavidalų man bylojo, man buvo apsireiškę angelai, ta- 
čiau jais netikėjau. 

Išvydęs tave įtikėjau, nes šitoks stebuklas mane ištiko. 

Išvydau tave priešais Sofijos soborą, prie Varinių vartų. Jie visi išėjo 
iš soboro apeigų tvarka, kardinolui Izidoriui rūškanoj mirties tyloj loty- 
niškai bei graikiškai perskaičius Bažnyčių susivienijimo manifestą. Per 
prašmatnias mišias kardinolas perskaitė ir Tikėjimo išpažinimą. Jam pri- 
dūrus „ir Sūnaus“, daugis delnais užsidengė veidus, nuo balkonų at- 
sklido graudūs moterų gaikščiojimai. Stovėjau spūsty prie pilkos soboro 
šoninio skliauto kolonos. Palytėjęs ją delnu, pajutau drėgmę —- rodės, 
akmens koloną išmušė šaltas kančios prakaitas. 

Jie visi išėjo iš soboro šimtamečių apeigų tvarka: vidury basilėjas — 
imperatorius Konstantinas — rimtas ir pasitempęs, jau nužilusia galva 
po auksinėm karūnos plunksnom. Jie išėjo - drabužių audiniai, spalvos 
ir papuošalai atitiko ceremonijų tvarką - Blachernajaus tarnautojai, mi- 
nistrai, logotetai* ir antipatai, visas senatas, iš paskos - viena po kitos 
Konstantinopolio archontų giminė. Nė vienas neišdrįso pasilikti — pasi- 
rodyti, ką manąs. Imperatoriui iš dešinės į žmones šaltu žydriu žvelgė 
valstybės sekretorius Francis, jį net per greit atpažinau. Iš lotynų paži- 
nau Venecijos bailą bei daugelį kitų. 

Luko Notaro - didžiojo kunigaikščio ir imperatoriaus laivyno vado 
dar nebuvau matęs. Jis buvo galva už kitus aukštesnis, tamsiaplaukis ir 
pasipūtęs. Akys dygios ir gudrios, tačiau veidą temdė liūdesys, iš kurio 
pažinai senųjų graikų giminių palikuonis. Iš soboro jis išėjo susijaudi- 
nęs ir įpykęs, tarytum netverdamas baisios jo bažnyčią bei tautą ištiku- 
sios gėdos. 


* Valstybės pareigūnai, vadovavę kanceliarijoms ir žinyboms. Vert. 


Apdarų mirgulys, Graikijos spalvos - mėlyna ir balta, auksu ir perlais 
išsiuvinėtos apeiginės mantijos, įvairiaspalviai brangakmeniai blykčiojo 
į akis. Švietė saulė, soboro aikštė buvo priplūdusi žmonių. Tarp jų abi- 
tais ir aukštom kepurėm juoduliavo barzdotų, nevilties niršuliu spin- 
dinčiomis akimis vienuolių, įsikarščiavusių amatininkų bei pirklių, jūri- 
ninkų, žvejų. Tačiau diduma - vienuolių. Kas trečias Konstantinopolio 
gatvės praeivis būdavo vienuolis. Vienuolynų valdžioj jau šimtai baž- 
nyčių — po teisybei tik septynioms jų vadovauja popiežiaus paskirtasis 
Grigalius Mamas, kurį liaudis vadina neteisėtu patriarchu. 

Išvedant žirgus kilo suirutė, žmonės ėmė šaukti ir keikti lotynus. Jie 
rėkė: 

- Šalin neteisėtus priedurus! Mums nereikalingas popiežius! 

Ausis gręžė. Ganėtinai visko prisiklausiau jaunystėje. Tačiau žmo- 
nių neapykanta ir neviltis ūžė it audros griausmas ir žemės dundesys. 
Iki vienuolių giesmingi balsai paakino Žmones vienu šauksmu it litur- 
giją kartoti: „Ne iš Sūnaus, ne iš Sūnaus *. Buvo šventojo Spiridono 
diena. 

Kilmingų moterų eisenai išeinant iš soboro, kai kurie imperatoriaus 
palydovai jau buvo įsimaišę į dainingu ritmu šniokščiančią ir mosuojan- 
čią minią. Tik apie šventąją imperatoriaus esybę paliko tuščia. Jo, sėdin- 
čio ant žirgo, veidą temdė liūdesys. Imperatorius vilkėjo purpurinius 
marškinius, avėjo dvigalviais ereliais puoštus purpurinius batus. 

"Buvau liudininkas išsipildžiusios šimtmečių svajonės - Rytų bažny- 
čios susijungimo su Vakarų bažnyčia - teisingojo mokymo ortodoksų 
bažnyčios paklusimo popiežiui ir tikrojo, nepapildyto tikėjimo išpažini- 
mo atsižadėjimo. Po dviejų šimtmečių delsimo ši Unija, kardinolui Izi- 
doriui Sofijos sobore perskaičius sutartį, pagaliau įgijo įstatymišką galią. 
Prieš keturiolika metų Florencijos katedroje graikiškai ją paskelbė au- 
gus apvaliagalvis mokslinčius - metropolitas Besarionas. Popiežius Eu- 
genijus IV už sunkaus taikinimo darbo nuopelnus jį, kaip ir Izidorių, 
pakėlė į kardinolus. 

Taigi nuo tol jau praėjo keturiolika metų. Tą vakarą pardaviau savo 
knygas bei drabužius, išdalijau neturtėliams pinigus ir sprukau iš Flo- 
rencijos. Po penkerių metų priėmiau kryžių. Žmonėms šaukiant prisi- 
miniau Asyžiaus kalnų kelią bei Varnos negyvėlių lauką. 

Riksmams ūmai nuščiuvus pakėliau galvą ir išvydau didįjį kunigaikš- 
tį Luką Notarą užšokant ant pakylos palei gelstelėjusią marmurinę ko- 


* 1439 m. Rytų ir Vakarų bažnyčios Florencijos susirinkime susitarė papildyti 
tikėjimo išpažinimą teiginiu, jog Šventoji Dvasia einanti ir iš Sūnaus. Vert. 


lonadą. Rankos mostu jis nutildė Žmones ir su šaltu gruodžio vėju ma- 
no ausis pasiekė jo garsus šauksmas: 

— Verčiau turkiškas turbanas nei popiežiaus mitra! 

Išgirdę tą įžūlų šūkį praeiviai ir vienuoliai pratrūko audringais džiaugs- 
mo šauksmais. Konstantinopolio graikai rėkė ir džiugiai staugė: 

— Verčiau turkiškas turbanas nei popiežiaus mitra! 

Šitaip kadaise šaukė žydai: „Paleisk mums Barabą 

Daugybė eisenos kilmingųjų ir archontų įžūliai susitelkė apie Luką 
Notarą, rodydami palaiką jį ir atvirai nepaklūstą imperatoriui. Pagaliau 
žmonės atšlijo ir imperatorius, išretėjusios palydos supamas, išjojo. Kil- 
mingųjų moterų eisena per didžiules bronzines duris tebeplūdo iš baž- 
nyčios, tačiau susyk tirpo aikštėje triukšmaujančioj minioj. 

Smalsavau pamatyti, kaip žmonės sutiks kardinolą Izidorių, tačiau 
dėl Unijos jis patyrė nemaža vargo, be to, ir pats buvo graikas. Todėl 
net nekėlė kojos iš soboro. Kardinolo pareigos jo nenutukino. Paliko 
toks pats mažutis, tamsių akių, tik pažiūrėti dar labiau sulysęs, kai loty- 
nišku papročiu nusiskuto. Iš Feraros ir Florencijos prisiminiau jį barzdo- 
tą. Taikytojui nelengva. Markas Eugenikas jį prakeikė, tikindamas jį iš 
Kijevo į Ferarą atnešus maro užkratą. Bent jau visi jo tarnai tenai mirė 
maru. Markas Eugenikas tai laikė Dievo bausme už atsimetimą. 

It siautulinga pakvaišusi banda maurojo minia didžiulio Sofijos soboro 
kupolo šešėly. Vienuolių sutanų juodumoj žybčiojo puošnūs kilmingų 
moterų galvos dangalai ir spalvingos šilko mantijos. Dangus buvo šal- 
tas ir blyškus, nors švietė saulė. 

„Verčiau turkų turbanas nei popiežiaus mitra!“ Turbūt didysis kuni- 
gaikštis Notaras taip šaukė meile savo miestui, tikėjimui bei neapykan- 
ta lotynams plūstančia širdim. 

Tačiau kad ir koks nuoširdus jausmas kaitino jo žodžius, galiu juos 
laikyti tik šaltakraujišku politiniu atsivėrimu. Nertėjančioje minioje jis 
atvertė savo kortas, siekdamas gausios žmonių paramos. Juk širdy Uni- 
jai vis tiek nepritaria nė vienas graikas — net pats imperatorius. Tačiau 
jis, pagaliau nusilenkdamas ir paskelbdamas Uniją, privalo įgalinti su ja 
susijusią draugystės ir tarpusavio pagalbos sutartį, pavojaus valandą už- 
tikrinsiančią Konstantinopoliui popiežiaus laivyno paramą. 

Popiežiaus laivynas Venecijoje jau ruošiamas. Kardinolas Izidorius 
tvirtina jį išplauksiant ir išgelbėsiant Konstantinopolį, vos patikima ži- 
nia apie Unijos paskelbimą pasieks Romą. Tačiau imperatoriui Konstan- 
tinui pavymui žmonės šiandien šaukė: „Apostatas, apostatas!“ Baisiau- 
sias, beprasmiškiausias, pražūtingiausias žodis. Kaina, kurią imperato- 
rius privalo sumokėti už dešimtį karo laivų. Jeigu jie kada nors atplauks. 


1 


17 


Kardinolas Izidorius atsigabeno saujelę lankininkų, samdytų Kretoje 
bei jūros salose. Miesto vartai užmūryti. Turkai nusiaubė apylinkes ir 
uždarė Bosforą. Jų atramos taškas — per keletą vasaros mėnesių Bosforo 
siaurumoj sultono pastatyta tvirtovė. Tvirtovė Peros pusėje, krikščionių 
pakrantėje. Dar pavasarį ten stovėjo Mykolo Arkangelo bažnyčia. Šian- 
dien sumūrytos marmurinės bažnyčios kolonos stiprina trisdešimties pė- 
dų storumo turkų bokštų mūrus, Bosforą saugo sultono patrankos. 

Apie visa tai galvojau delsdamas prie didžiulių bronzinių Sofijos so- 
boro durų. Tuomet išvydau ją. Ji išsiveržė iš minios ir sugrįžo į bažny- 
čią. Karštai alsavo, šydas buvo sudriskęs. Kilmingos Konstantinopolio 
moterys turi paprotį dengtis veidus nuo nepažįstamų ir gyventi saugo- 
mos eunuchų. Sėdančias ant žirgų ar į palankinus pripuolę tarnai susyk 
jas pridengia audiniu nuo praeivių akių. Jų oda vaiskiai balsva. 

Ji pažvelgė į mane ir laikas sustojo, Saulė paliovė suktis apie Žemę, 
praeitis ištirpo ateity, teliko ta akimirka — vienintelė gyvenimo akimir- 
ka, kurios nenusinešė rajus laikas. 

Daugel buvau moterų matęs. Mylėdamas būdavau savanaudiškas ir 
abejingas. Mėgaudavausi ir pats teikdavau malonumo. Bet meilė man 
tebuvo niekingas kūno geidulys, kurį patenkinus nuliūsdavo širdis. Vien 
tik iš gailesčio dėdavausi mylįs, iki nebevaliodavau. 

Daugel, daugel buvau moterų matęs, kol atsižadėjau jų, kaip daugy- 
bės kitų dalykų. Moterys man tebuvo kūnas, ir aš ėmiau neapkęsti vis- 
ko, kas mane saistė su manuoju kūnu. 

Ji buvo veik mano ūgio. Šviesius plaukus puošė dabus dangalas. Siau- 
tėsi mėlynu, sidabro siūlais siuvinėtu apsiaustu. Švytėjo rudos akys. Oda 
tvaskėjo dramblio kaulo baltumu. 

Tačiau ne jos dailumo žiūrėjau. Dar ne tąkart. Mane sukaustė jos akių 
žvilgsnis —- akys man buvo pažįstamos, sakytumei, sapne regėtos. Tų 
akių rudume pelenais pavirto visa kas žemiška ir nereikšminga. Akys iš 
nuostabos išsiplėtė ir netikėtai man nusišypsojo. 

Mano susižavėjimas buvo tyriausias — be jokio žemiško geidulio. Ro- 
dės, mano kūnas suspindo nežemiška šviesa, kaip kad jaunystės vaka- 
rais matydavau tarytum lempas sutviskant šventų vienuolių būstus rūs- 
čiose Atoso atšlaitėse. Mano prilyginimas - jokia šventvagystė, nes tą 
valandėlę pasikartojęs stebuklas man buvo šventas. | 

Ar ilgai - nežinau. Gal tik trumpą kvėptelėjimą - kaip kad sielai pa- 
liekant kūną. Stovėjome per porą žingsnių vienas nuo kito, tačiau vieną 
atsidūsėjimą buvome ant laikinumo ir amžinatvės slenksčio —- tarytum 
ant aštrių kalavijo ašmenų. Tuomet sugrįžau į laiko ribas. Turėjau pra- 
kalbti. Tariau: 


— Nesibaimink. Jei nori, saugiai parlydėsiu tave namo. 

Iš galvos dangalo sprendžiau, kad ji netekėjusi. Bet tą valandėlę man 
tai nebuvo svarbu. Ištekėjusi ar netekėjusi - jos akys man buvo pažįs- 
tamos. 

Ji giliai, tarytum ilgai laikiusi kvapą, atsiduso ir paklausė: 

— Tu lotynas? 

— Taip, jei nori, —- patvirtinau. 

Žvelgėme vienas į kitą - vidur šėlstančios minios palikom vienu du, 
tarsi Pasaulio pradžios rojaus rytmetį pabudę. Drovumas svilino jai 
skruostus, tačiau ji nenudelbė akių. Juk pažinome iš akių vienas kitą. Iki 
jaudulys ją įveikė ir ji drebančiu balsu paklausė: 

— Kas tu? 

Tai nebuvo klausimas. Klausdama ji išsidavė širdimi mane pažinusi — 
kaip kad aš ją pažinau. Bet leisdamas jai atsigosti paaiškinau: 

— Iki trylikos metų augau Prancūzijoje, Avinjone. Paskui klajojau po 
daugybę šalių. Aš vardu Zanas Anžė. Cia, jei nori, Johanas Angelas. 

— Angelas, - pakartojo ji. - Angelas. Todėl tu toks išblyškęs ir rimtas? 
Todėl taip apstulbau tave pamačiusi. - Ji žengtelėjo arčiau ir palytėjo 
mano ranką. - Ne, tu ne angelas, - pasakė. - Tu - kūnas ir kraujas. Kam 
tau turkiškas kalavijas? 

— Mokiausi juo naudotis, - paaiškinau. — Ir ašmenys jo tvirtesni nei 
krikščionių kalavijų. Rugsėjį pabėgau iš sultono Muchamedo stovyklos, 
kai jis, baigęs statytis tvirtovę Bosforo pakrantėje, sugrįžo į Adrianopojį. 
Įsiliepsnojus karui jūsų imperatorius nebegrąžins Konstantinopolin pa- 
bėgusių turkų vergų. 

Ji žvilgtelėjo į mano apdarą ir pastebėjo: 

— Nesirengi kaip vergas. 

— Ne, - atsakiau. - Beveik septynerius metus buvau sultono palydo- 
vas. Sultonas Muradas pakėlė mane savo šunų prižiūrėtoju, o paskui 
perdavė sūnui. Sultonas Muchamedas su manim ištyrė savo išmanumą, 
skaitė graikiškas bei romėniškas knygas. 

— Kaip pakliuvai į turkų vergiją? — paklausė ji. 

— Ketverius metus gyvenau Florencijoje, - pasakojau. - Tuomet bu- 
vau turtingas, bet man pabodo audinių prekyba ir priėmiau kryžių. Var- 
nos mūšyje pakliuvau į turkų nelaisvę. — Jos žvilgsnis paakino mane 
tęsti: - Buvau kardinolo Julijaus Čezarinio sekretorius. Po pralaimėjimo 
jo žirgas įgrimzdo į liūną ir sprunkantys vengrai užbadė kardinolą pei- 
liais. Juk tame mūšyje krito jų jaunasis karalius. Mano kardinolas pri- 
vertė jį sulaužyti turkams prisiektos taikos sutartį. Todėl vengrai manė 
jį užtraukus prakeiksmą ant mūsų, o sultonas Muradas elgėsi su mumis 


kaip su priesaikos laužytojais. Tačiau manęs jis nelietė, nors šiaip jau 
išžudė visus pakliuvusius vergijon ir nesutikusius pripažinti jo Dievo 
bei Pranašo. Turbūt per daug šneku. Atleisk. Ilgai tylėjau. 

Ji tarė: 

— Nepakyrėjai. Noriu daugiau apie tave sužinoti. Bet tu neklausi, 
kas aš? 

— Neklausiu, - atsakiau. - Man gana, kad esi. Tiek tikrai gana. Nesiti- 
kėjau, kad man dar šitai nutiks. 

Ji nesiteiravo, ką turiu galvoje. Apsižvalgiusi pastebėjo, jog minia pra- 
deda skirstytis. 

— Eime, —- sušnibždėjo ji, sugriebė mano ranką ir skubomis timptelėjo 
mane į didžiulį bronzinių bažnyčios durų šešėlį. - Ar pripažįsti Uniją? — 
paklausė. 

Gūžtelėjau pečiais: 

— Aš lotynas. 

— Eime vidun, -— pakvietė j ji. 

Atsidūrėme šešėlyje priesalio, kur kaustyti sargybinio batai per tūks- 
tantį metų marmurinėse grindyse išvaikščiojo duburį. Žmonės, įbūgę 
minios ir delsę bažnyčioje, pradėjo žvilgčioti į mudu. Tačiau ji apsivijo 
rankomis man kaklą ir pabučiavo. 

- Šiandien šventojo Spiridono šventė, - pasakė ji ir peržegnojo grai- 
kišku papročiu. - Tik vardan Tėvo, ne vardan Sūnaus. Tegul mano krikš- 
čioniškas bučinys sutvirtina mudviejų draugystę, idant neužmirštume 
vienas kito. Netrukus mano tėvo tarnai ateis manęs ieškoti. 

Jos skruostai degė ir tas bučinys nebuvo krikščioniškas. Užuodžiau 
jos odą kvepiant hiacintais. Plonytės aukštų antakių linijos švytėjo tam- 
smėlyniu, kilmingų Konstantinopolio moterų papratimu ji buvo raudo- 
nai išsidažiusi lūpas. 

— Negaliu su“tavimi šitaip išsiskirti, — pasakiau. — Net jei gyveni už 
septynių užraktų, nenurimsiu, kol tavęs nesusiieškosiu. Net jei laikas ir 
vieta mus išskirs, vėl tave susirasiu. Šito neuždrausi. 

— Kodėl turėčiau drausti? — paklausė ji, su malonia pašaipėle kilstelė- 
dama antakius. - Manai, kad manęs nesvilina smalsa daugiau sužinoti 
apie tave ir nepaprastą tavo likimą, pone Angelai. 

Jos koketavimas glostė širdį, balso atspalvis bylojo daugiau nei žo- 
džiai. 

— Tai sakyk, kur ir kada, - skubinau. 

Ji suraukė antakius: 

— Pats nesuvoki, kaip nederamai kalbi. Bet turbūt toks frankų būdas! 

— Kur ir kada? - pakartojau, sugriebdamas ją už rankos. | 

— Kaip drįsti! - įsistebeilijo į mane blykšdama iš nuostabos. - Dar nė 
vienas vyras nedrįso manęs paliesti. Nežinai, kas aš! | 

Tačiau ji nemėgino ištraukti rankos — tarytum mano prisilietimas jai 
būtų malonus. 

— Tu esi tu, - atsakiau. - Tiek man gana. 

— Gal atsiųsiu tau Žinią, - pažadėjo ji. - Ką šiais siaubingais laikais 
reiškia padorumas. Tu frankas - ne graikas. Tačiau dėl mudviejų susiti- 
kimo tau gali iškilti grėsmė. 

— Kadaise priėmiau kryžių, nes troškau įtikėti, - tariau. — Visa ką įgi- 
jau, tiktai tikėjimo neįgijau. Todėl Dievo garbei pasiryžau net amžiny- 
bėn iškeliauti. Pabėgau iš turkų stovyklos, pasiryžęs žūti dėl Kristaus 
ant Konstantinopolio mūrų. Dėl tavęs mano gyvenimas nepasidarys grės- 
lesnis, nei buvo ir tebėra. 

— Nutilk, - tarė ji. —- Bent jau pažadėk, kad neisi man įkandin. Jau 
gana akių į save atkreipėm. — Ji užsidengė veidą sudriskusiu šydu ir 
nusigręžusi žengtelėjo šalin. 

Baltai mėlynais apdarais apsitaisę tarnai jos ieškojo. Ji nuėjo su jais, į 
mane nė nežvilgtelėjusi, ir aš nesekiau įkandin. Tačiau jai tolstant vis 
labiau silpau — rodės, per atvirą žaizdą visas kraujas išsiurens. 

Imperatoriaus Konstantino vadovaujami įvairių vietovių atstovai, susi- 
rinkę į Švenčiausiosios Mergelės Marijos bažnyčią, dvidešimt vienu bal- 
su prieš venecijiečius nusprendė nusavinti uoste stovinčius venecijiečių 
laivus miesto gynybai. Laivų savininkų vardu Trevizanis pareiškė pro- 
testą. Laivams leista krovinius pasilikti, kai jų vadai, bučiuodami kry- 
žių, prisiekė nemėginsią sprukti. Per mėnesį už laivus susitarta imti ke- 
turis šimtus bizantinų nuomos. Lupikavimas, tačiau Venecija naudojasi 
proga, juolab kad skęstančiam aukso skaičiuoti neverta. 

Imperatorius tarėsi su neteisėtuoju patriarchu, vyskupais bei vienuo- 
lynų vyresniaisiais dėl bažnyčių brangenybių išlydymo ir panaudojimo 
pinigams kalti. Auksinių ir sidabrinių indų grobimą iš vienuolynų bei 
bažnyčių vienuoliai aiškino kaip pirmą neginčijamą bažnyčių susijungi- 
mo ir Unijos įgyvendinimo ženklą. 

Pastatų kainos smarkiai krito. Trumpalaikių paskolų palūkanos per 
kelias dienas pakilo iki keturiasdešimties. Ilgalaikės paskolos visai ne- 
gausi. Brangakmenių kainos aukščiausios. Pardavęs mažytį deimančiu- 
ką nusipirkau kilimų ir baldų už šešiasdešimtį dukatų. Apstatinėju ir 


puošiu savo nuomojamą namą. Šeimininkas jį pigiai parduotų, tačiau 
kam man namas? Miesto ateitį tegali skaičiuoti mėnesiais. 

Dvi naktis beveik nesudėjau bluosto. Sugrįžo nemiga. Nerimastis ve- 
ja mane į gatves, bet lieku namie, nes manęs kai kas gali ieškoti. Skaityti 
negaliu. Ganėtinai prisiskaičiau, kad suprasčiau mokslo bergždumą. Ma- 
no tarnas graikas seka kiekvieną mano žingsnį, tačiau tai suprantama ir 
lig šiol manęs netrikdė. Nejau jie turėtų visiškai pasikliauti žmogumi, 
tarnavusiu turkams? Mano tarnas apverktinai neturtingas seniokas. Su 
malonumu leidžiu jam užsidirbti iš pašalės. 

Tik sulenktas popieriaus lapelis. Rytą jį su daržovėmis atnešė gatvės 
prekiautojas. 

„Popiet Apaštalų bažnyčioje. Daugiau nė žodžio. Pasisakiau popiet 
eisiąs į uostą ir pasiunčiau tarną kuopti rūsio. Išeidamas užrakinau po- 
namio duris. Nenoriu, kad šiandien kas tykintų pasekomis. 

Apaštalų bažnyčia stovi ant aukščiausios kalvos, pačiame miesto vi- 
duryje. Slapta susitikimo vieta buvo gerai parinkta, nes čia prie baliust- 
rados šventoms ikonoms meldėsi tik kelios tamsiai apsitaisiusios mote- 
rėlės. Mano apdaras dėmesio neatkreipė, nes ištisą dieną bažnyčioje lo- 
tynų laivų jūrininkai apžiūrinėja imperatorių kapus bei relikvijas. Iškart 
į dešinę nuo durų, paprastame mediniame aptvare, guli atskala akme- 
ninio stulpo, ant kurio pririštą Išganytoją plakė romėnų kariai. 

Jūrininkus atvedęs jaunas Venecijos laivo gydytojas tikino savo aki- 
mis matęs to paties stulpo atskalą Romoje. 

— Jie vieno akmens, - sakė jis, - o trečioji stulpo atskala tebėra Jeru- 
zalėje. 

Jis smalsiai pažvelgė į mane ir su malonumu būtų leidęsis į kalbas, 
tačiau norėdamas juo atsikratyti pasiūliau jūrininkams aplankyti Pan- 
tokratoriaus vienuolyno bažnyčią. Ten saugoma akmeninė plokštė, ku- 
rią Nikodemas raižė savo kapui ir ant kurios paguldė nuo kryžiaus nuim- 
tą Išganytojo kūną. Ant akmens dar matyti į blausų stiklą sustingusios 
Švenčiausiosios Mergelės Marijos ašaros, išlietos prie sūnaus kūno. Iš 
tikro tai akmuo, nors pirmąkart pamatęs tariau tik vienuolių užlašintu 
vašku ir pagramdžiau vieną peilio galu. Konstantinopolio vienuoliai ne 
tokie prietaringi ir smulkmeniški kaip Vakarų šalių. Gyvasis Kristus ir 
karštos maldos jiems svarbiau nei švenčiausias, bet negyvas akmuo. 

— Parduokit man tą peilį, - pasiūlė gydytojas, kai apie tai papasakojau. 

Tikriausiai jis pamanė, jog nuo šventosios relikvijos kas nors prie pei- 
lio prilipo. 

— Patys padarykite tą patį, - atsakiau šypsodamas. 

Išsigandęs gydytojas persižegnojo, bet, atrodo, mintis sugundė. Ši- 
taip jo atsikračiau. Gydytojas buvo vardu Nikolas Barbaras. Jis pakvietė 
mane su kokia neskrupulinga graike pasisvečiuoti savo laive. 

Bažnyčioje turėjau pralaukti porą valandų, o laikas slinko lėtai. Ta- 
čiau į mane niekas nekreipė dėmesio. Konstantinopolyje laikas jau ne- 
teko prasmės. Prie ikonų besimeldžiančios moterys buvo atitrūkusios 
nuo žemės, nugrimzdusios į ekstazę. Atsipeikėjusios jos žvalgėsi lyg pa- 
budusios iš miegų. Neapsakoma mirštančio miesto gėla degė jų akys. 
Jos vėl užsidengė veidus ir nudelbusios akis išėjo. 

Po lauko žvarbos bažnyčioje buvo šilta. Marmurines grindis romėniš- 
ku papročiu kaitino karšto oro vamzdžiai. Ir mano širdis atšilo. Lauki- 
mo aitra po daugybės metų parklupdė mane maldai. Suklupau prie ba- 
liustrados ir ėmiau širdimi melstis: „Šventasis Visagali Dieve, protu ne- 
suvokiamu būdu Sūnuje ant žemės įsikūnijęs, idant mūsų nuodėmes 
išganytum, pasigailėk manęs. Pasigailėk už mano dvejonę ir netikėji- 
mą, kurio nei Tavo žodis, nei bažnyčios tėvų raštai, nei jokia žemiškoji 
filosofija neišgydė. Savo valia vedžiojai mane, leidai patirti visokeriopų 
Tavo dovanų: išmintį ir kvailybę, skurdą ir turtą, valdžią ir vergiją, karš- 
takraujiškumą ir taikingumą, geidulius ir ramybę, plunksną ir kalaviją, 
tačiau niekas, niekas manęs neišgydė. Iš nevilties į neviltį ginei mane 
lyg begailis medžioklis senkantį gyvį, iki man, kaltės smaugiamam, nie- 
ko kita neliko, kaip paaukoti savo gyvastį vardan Tavęs. Tačiau šitos 
aukos nepanorai priimti. Tai ko iš manęs nori, šventasis nesuprantamas 
Dieve?“ 

Bet pasimeldęs pajutau, jog mano mintys alsuoja nenuslopusia didys- 
te, susigėdau ir dar kartą pasimeldžiau širdyje tardamas: „Tu, kurs esi, 
pasigailėk manęs. Atleisk mano kaltes - ne už nuopelnus, bet iš pagailos, 
ir išvaduok mane iš siaubingos kaltės, iki ji manęs nesugniuždė“. 

Tačiau pasimeldęs vėl tapau šaltas, aitriai šaltas - kaip ledas. Pajutau 
savo rankų ir kojų jėgą, sprando nepalenkiamą tvirtumą ir pirmą kartą 
po daugybės metų ėmiau džiaugtis savimi ir buvimu. Mylėjau ir lau- 
kiau, ir visa praeitis pavirto pelenais - tarytum niekada nebūčiau mylė- 
jęs ir laukęs. Lyg blankų šešėlį teprisimenu Feraros merginą, kuriai per- 
lai žibėjo plaukuose ir kuri Filosofijos sode iškėlusi baltą ranką nešiojo 
auksinį paukščio narvelį - nelyginant žibintą keliui pasišviesti. 

Vėliau... Buvau palaidojęs miške nežinomą negyvėlį lapių apgraužtu 
veidu. Jis apsireiškė man, panūdęs susigrąžinti savo diržo sagtį. Der- 

vuotoj pašiūrėj slaugiau sergančius maru, nes nepaliaujami ginčai ir 
bartynės dėl tikėjimo raidžių sukėlė man neviltį. Jinai irgi buvo perim- 
ta nevilties — ta daili, rodės, nepasiekiama mergina. Nuvilkęs jos už- 
krėstus drabužius sudeginau druskos pirklio trobos krosnyje. Paskui 
sugulę šildėme vienas kitą, nors nesitikėjau, kad man šitai gali nutikti. 
Juk ji buvo kunigaikščio duktė, o aš tik popiežiaus Eugenijaus kance- 
liarijos vertėjas. Nuo tol bemaž penkiolika metų praėjo. Ir many jau 
niekas nevirpteli ją prisiminus. Turėjau pasirausti atmintyje, panūdęs 
bent vardą prisiminti. Beatričė. Kunigaikštis žavėjosi Dante ir skaitė 
prancūziškus riterių romanus. Jis įsakė nubausti mirtimi savo sūnų bei 
žmoną už neištikimybę ir slapčia sanguliavo su dukterim. Kadaise, Fe- 
raroje. Todėl suradau Filosofijos sodo merginą maru užsikrėtusiųjų pa- 
šiūrėje. 

Perlais papuoštu šydu prisidengusi moteris sustojo prie manęs. Veik 
mano ūgio. Nuo šalčio susisupusi kailiniu apsiaustu. Užuodžiau hiacin- 
tus. Ji, mano meilė, atėjo. 

— Veidą, - paprašiau. - Parodyk man veidą, idant patikėčiau, kad esi 
tikra. | 

— Negerai padariau, - tarė ji. Buvo nepaprastai išblyškusi, rudos akys 
baidėsi manęs. 

— Kas negerai, o kas gerai? - paklausiau. — Gyvename paskutiniąsias 
dienas. Nejau svarbu, kaip ir ką darome? 

— Tu lotynas, = apkaltino ji. - Valgai neraugintą duoną. Tik lotynas 
gali Šitaip kalbėti. Gera ir negera žmogus jaučia širdimi. Šitai jau Sokra- 
tas žinojo. Tačiau tu šaipaisi kaip Pilotas, klausdamas, kas yra tiesa. 

— Dėl Kristaus žaizdų, - pasakiau. — Nejau atėjai manęs filosofijos 
mokyti, moterie? Net nežinodamas pasakyčiau, kad tu tikra graikė. 

Iš baimės ir įtampos ji ėmė kūkčioti. Leidau jai išsiverkti, kad nurim- 
tų, nes taip bijojo, jog net šiltoje bažnyčioje su brangiu kailių apsiaustu 
nesiliovė drebėjusi. Ji atėjo, verkė dėl manęs, dėl savęs. Ar reikėjo ge- 
resnio įrodymo, kad sujaudinau ją. Taip kaip ji mane - tarytum per 
žemės drebėjimą išvertė visus mano širdies kapus. 

Pagaliau uždėjęs delną jai ant peties pasakiau: 

— Viskas menka. Gyvenimas, mokslas, filosofija, net tikėjimas. Visa 
užsiplieskia, valandėlę kaitriai liepsnoja, o paskui užgęsta. Būkime kaip 
du suaugę Žmonės, per stebuklą iš akių vienas kitą pažinę ir galį atvirai 
tarp savęs kalbėtis. Ne kivirčo kelti atėjau. 

— Tai ko atėjai? —- paklausė ji. 

— Myliu tave, - atsakiau. 

— Nors nežinai, kas aš, nors tik kartą mane matei, - paprieštaravo ji. 

Skėstelėjau rankas. Ką galėjau atsakyti? Ji nudūrė akis, vėl pradėjo 
drebėti ir sušnibždėjo: 

— Nebuvau tikra, kad ateisi. 

— Ak, mano meile, - tariau, nes gražesnio meilės prisipažinimo iš mo- 
ters lūpų dar nebuvau girdėjęs. Dar kartą suvokiau, kaip mažai žmogus 
gali paaiškinti žodžiais. Vis dėlto Žmonės, išmintingi ir net mokslingį, 
tariasi galį žodžiais išaiškinti net Dievo esybę. 

Ištiesiau rankas. Ji nedvejodama padavė savąsias. Jos pirštai buvo šalti, 
laibi ir stiprūs, tačiau tos rankos niekada nedirbo. Ilgai stovėjom žiūrė- 
dami vienas į kitą. Mudviem nereikėjo žodžių. Jos liūdnos rudos akys 
glostė mano plaukus, kaktą, skruostus, smakrą, kaklą - rodės, nepasoti- 
namo smalsumo apimta, panūdo įsiminti kiekvieną bruožą. Mano vei- 
das buvo nugairintas vėjų, skruostai nuo pasninkavimo sukritę, apie 
lūpų kampučius nuovylis išbraižė gilias raukšles, kaktą vagojo minčių 
rėžiai. Tačiau nesigėdijau savo veido. Jis buvo tarytum vaškuota lentelė, 
gyvenimo braižiklio aiškiai išrašinėta. Su malonumu leidau jai skaityti 
savo veido raštą. 

— Noriu viską apie tave Žinoti, - tarė ji spausdama stiprius mano pirš- 
tus. — Skutiesi barzdą. Atrodai keistas ir baugus it lotynų kunigas. Tu 
mokslingas vyras ar karys? 

— Keliavau iš vienos šalies į kitą, iš vienų pareigų į kitas it vėjo gainio- 
jama žiežirba, - pasakiau. — Ir savosios širdies gilumas bei aukštumas 
apkeliavau. Studijavau filosofiją - nominalizmą ir realizmą, senųjų filo- 
sofų raštus. Kai pabodo žodžiai, ėmiau kaip Raimondas ženklinti sąvo- 
kas raidėmis bei skaičiais. Tačiau to, ką troškau suvokti, nesuvokiau. 
Todėl pasirinkau kalaviją ir kryžių. - Po valandėlės tęsiau: - Net pirkliu 
buvau. Išmokau dvigubos sąskaitybos, liudijančios, jog ir turtas tėra re- 
gimybė. Turtas mūsų laikais - tik popierius, kaip ir filosofija bei švento- 
sios misterijos. — Padvejojęs tylesniu balsu pridūriau: - Mano tėvas bu- 
vo graikas, nors užaugau popiežiškajame Avinjone“. 

Lyg kažko persigandusi, ji drebėdama ištraukė rankas iš manųjų. 

— Spėjau, - pasakė. - Jei užsiaugintum barzdą, iš veido panėšėtum į 
graiką. Ar ne todėl nuo pirmos akimirkos atrodei man pažįstamas - ta- 
rytum kadaise pažinotas - ir šitame veide aš stengiausi įžiūrėti ankstes- 
nįjį veidą. | 

— Ne, - atsakiau. — Ne, ne todėl. 

Ji atsargiai apsižvalgė ir prisidengė šydu smakrą bei lūpas. 

—- Papasakok man apie save viską, - paprašė. - Bet pasivaikščiokim, 

dėdamiesi ką nors apžiūrinėją, idant neatkreiptume dėmesio. Kas nors 
gali mane pažinti. 

Ji patikliai įsikabino man į parankę ir mudu leidomės apžiūrinėti im- 
peratorių kapų, ikonų bei sidabrinių relikvijų. Žingsniavome koja į koją. 
Rodės, ugninė plunksnelė nuplevena kūnu, jos rankai palytėjus maną- 
ją. Tačiau tas dilgulys teikė palaimos. Ėmiau pusbalsiu pasakoti: 

— Vaikystę užmiršau. Vaikystė - lyg, sapnas, ir jau gerai nežinau, ką 
sapnavau, o kas iš tikro nutiko. Tačiau žaisdamas su berniūkščiais prie 
Avinjono mūrų ir upės pakrantėje, sakydavau jiems ilgus pamokslus 
graikiškai bei lotyniškai. Tikriausiai mokėjau atmintinai daug nesuvo- 
kiamų dalykų, nes tekdavo dienų dienas "tėvui garsiai skaityti knygas, 
kai šis apako. 

— Apako? — paklausė j ji. 

— Jis buvo toli iškeliavęs, kai buvau. aštuonerių ar devynerių, — atsa- 
kiau rausdamasis atmintyje. Buvau tai ištrynęs iš atminties — tarytum 
niekada neišgyvėnęs, tačiau dabar vaikystės klaikas lyg negeras sapnas 
vėl perėmė mane. - Jo nebuvo metus. Grįžtant jį užpuolė plėšikai. Jie 
išdūrė tėvui akis, kad tėvas jų nepažintų ir prieš juos nepaliudytų. 

— Išdūrė akis? —- apstulbo ji. - Konstantinopolyje akis išduria tik nuo 
sosto nušalintiems imperatoriams ir prieš tėvus sukilusiems sūnums. Tur- 
kų valdovai šito išmoko iš mūsų. 

— Mano tėvas buvo graikas, - pakartojau. - Avinjone jį vadino Graiku 
Androniku, o paskutiniaisiais metais - Akluoju graiku. 

— Kaip tavo tėvas atsidūrė frankų žemėje? - nusistebėjo ji. 

— Nežinau, - atsakiau, nors Žinojau. Bet tai buvo mano paslaptis. — 
Avinjone jis nugyveno visą gyvenimą. Buvau trylikos, kai jis, būdamas 
aklas, nukrito nuo skardžio už Popiežių rūmų ir nusilaužė sprandą. Klau- 
sei apie mano vaikystę. Vaikas būdamas dažnai patirdavau regėjimus, 
kuriuos tariau tiesa. Net vardu esu Johanas Angelas. Pats maža ką prisi- 
menu, tačiau per teismą už tai buvau apkaltintas. 

— Per teismą? - jos kakta susiraukė. 

— Trylikos mane nuteisė už tėvo nužudymą, - atsakiau. - Buvo nenu- 
ginčijamai įrodyta, jog atvedžiau prie skardžio aklą tėvą ir nustūmiau, 
įsimanęs palikimo. Liudininkų nebuvo. Mane plakė, kad prisipažinčiau. 
Galų gale buvau nuteistas ratais sulaužyti kaulus bei ketvirčiuoti, o kū- 
ną sudeginti. Buvau trylikos. Tokia mano vaikystė. 

Ji ūmai sugriebė mano ranką, pažvelgė į akis ir tarė: 

— Tavo akys nepanašios į žudiko akis. Išsipasakok. Palengvės. 

— Daugel metų apie tai negalvojau, - atsakiau. - Nenorėjau apie tai 
niekam pasakoti. Viską ištryniau iš atminties. Tačiau tau papasakoti ga- 

liu. Nemaža laiko prabėgo. Man jau keturiasdešimt. Daug nuo tol išgy- 
venau. Bet tėvo nežudžiau. Jis buvo griežtas, kankindavo ir mušdavo 
mane, tačiau puikiai nusiteikęs būdavo geras. Mylėjau jį. Juk buvo ma- 
no tėvas. Apie motiną nieko nežinau. Ji mirė mane gimdydama, bergž- 
džiai gniauždama delne gydomąjį akmenį. 

- Turbūt tėvą nukamavo aklumas, - tęsiau. - Šitai supratau užaugęs. 
Tą rytą jis patarė nesijaudinti, kad ir kas nutiktų. Jis esą turįs daug pini- 
gų, iš viso — tris tūkstančius auksinių, —- sakė, - auksakalio Džerolamo 
saugomų. Testamentą jis surašęs mano labui, skirdamas Džerolamą mano 
globėju, iki sukaksiu šešiolika. Buvo pavasaris. Tėvas pasiprašė nuveda- 
mas prie skardžio, anapus rūmų. Jis norįs pasiklausyti ošesio bei paukš- 
čių sparnų šnaresio, kai paukščių būriai skrėnda iš pietų. Sakė einąs 
susitikti su angelais. Todėl paprašė manęs palikti jį vieną ant skardžio ir 
sugrįžti tik prieš vakarines mišias. 

— Ar tavo tėvas buvo išsižadėjęs graikiško tikėjimo? — iškart šiurkščiai 
paklausė ji. Ji buvo Konstantinopolio duktė. | 

— Jis vaikščiojo į mišias, išpažino nuodėmes, valgė lotynišką duoną ir 
pirkdavo indulgencijas, kad trumpiau kentėtų skaistykloje, - atsakiau. — 
Net nepagalvojau, kad jis tiki kitaip nei visi. Sakėsi einąs susitikti su 
angelais, o radau negyvą skardžio papėdėje. Jis buvo pavargęs gyventi, 
aklas ir nelaimingas. 

— Bet, - paklausė ji, - kaip galėjo už tai apkaltinti tave? 

— Viską suvertė man, - atsakiau, — viską, viską. Esą gviešiausi pinigų. 
Kai papasakojau tėvą ėjus susitikti su angelais, jie pamanė mane me- 
luojant apie nepažįstamuosius, kuriuos tėvas neva turėjęs susitikti ant 
skardžio. Tačiau tądien nė vieno įtartino svetimšalio mieste niekas ne- 
regėjo. Auksakalys Džerolamas atkakliausiai liudijo prieš mane. Jis savo 
akimis matė tėvą mane baudžiant, o mane - kandžiojant tėvo ranką. 
Jokių pinigų jis esą neturįs. Tai tebuvo aklojo klejonės ir vaizdiniai. Tie- 
są, šiokią tokią sumelę Džerolamas gavęs, kai tėvas apakęs, tačiau tie 
pinigai jau seniai išleisti jo išlaikymui. Tik iš pagailos aklajam auksaka- 
lys Džerolamas neva pinigams pasibaigus tebesiuntęs iš savo ūkio vis- 
ką, ko mums reikėję. Aklasis graikas pasitenkindavo mažu, dažnai pas- 
ninkaudavo. Šitos paramos tikrai nederėtų laikyti kokio nors aklojo įsi- 
vaizduojamo indėlio nuošimčiais. Tai tebuvusi pagalba. Be to, pinigų 
laikymas už nuošimčius - sunki nuodėmė abiem pusėms. Tačiau norė- 
damas įrodyti savo gerą valią auksakalys Džerolamas žadėjo už tėvą 
padovanoti bažnyčiai sidabrinę žvakidę, nors jo sąskaitos rodė tėvą il- 
gainiui smarkiai įsiskolinus. Gerasis žmogus sutiko už skolą paimti tėvo 
knygas, kurių niekas vis tiek nemokėjo skaityti. Turbūt pakyrėjau tau? 


— Nepakyrėjai, - atsakė ji. - Papasakok, kaip išsigelbėjai ir tebesi gyvas. 

— Buvau aklo graiko sūnus, svetimšalis, - pasakiau. — Todėl niekas 
nepanoro manęs ginti. Tačiau apie tuos tris tūkstančius auksinių išgirdo 
vyskupas ir pareikalavo atvesdinti mane į bažnytinį teismą. Tariama prie- 
žastis — plakant mano regėtos vizijos, nes iš skausmo man pasimaišė 
galvoj ir vėl kaip vaikystėje klejojau apie angelus. Pasaulietiškame teis- 
me bylos teologiniai dalykai buvo skubinai apeiti, protokole pažymėta 
mane esant pamišėlį. Prirakinę grandinėmis prie bokšto sienos ir kas- 
dien plakdami pasaulietiškieji teisėjai tarė, jog prieš sulaužydami kau- 
lus patys išvarys iš manęs velnią. Tačiau pinigai supainiojo ir užvilkino 
bylą ir teisena dėl tėvažudystės virto pasaulietinio bei bažnytinio teis- 
mo teisena dėl jurisdikcijos, kitaip tariant, dėl to, kas turi teisę mane 
teisti ir nusavinti mano tėvo paliktą turtą. 

— Bet kaip išsigelbėjai? - mygo ji. 

— Nežinau, - sąžiningai tikinau, ir tai buvo tiesa. - Nesakau, kad an- 
gelai mane išgelbėjo, tačiau vieną dieną kažkodėl man grandines nukir- 
to; o kitą ankstų rytą pastebėjau neužrakintas bokšto duris. Išėjęs iš tam- 
sio ilgai žilpau. Prie vakarinių miesto vartų sutikau gatvės prekiautoją. 
Šis paklausė, ar norėčiau eiti drauge. Jis tarytum laukė manęs, nes atro- 
dė mane pažįstąs ir iškart ėmė smalsauti apie mano regėjimus. Kai nuė- 
jome į mišką, iš maišo šlamšto ištraukė knygą. Tai buvo keturių evange- 
lijų prancūziškas vertimas. Jis paprašė garsiai perskaityti. Šitaip atsidū- 
riau pas Laisvos dvasios brolius. Gali būti, jog kaip tik jie mane išlaisvi- 
no, nes tarp jų yra net tokių, kurių nė neįtartum. 

— Laisvos dvasios broliai? —- nusistebėjo ji. - Kas jie? 

— Nenoriu tau įkirti, - vangsčiausi. - Kitą sykį papasakosiu. 

— Iš kur žinai, kad dar susitiksime? — paklausė ji. - Man buvo labai 
sunku surengti mudviejų susitikimą — sunkiau, nei tu, laisvus vakarie- 
tiškus papročius pažįstąs lotynas, tari. Su turke slapčia susitikti lengviau 
nei su graike, kaip gali iš turkų pasakų spręsti. 

—- Turkų pasakose moters gudrumas visada pergali sargybinio išmin- 
tį, - pasakiau. - Atidžiai perskaityk. Gal ko nors iš jų pasimokysi. 

— Tu, - tarė ji, - tu, žinoma, iš jų labai pasimokei. 

— Tau nėra ko pavydėti, - atsakiau. - Sultono seralyje kitokius reika- 
lus tvarkiau. 

— Aš pavydžiu?! —- nuraudusi riktelėjo ji. - Per daug gerai apie save 
manai! Pasirodo, tu nelabai panašus į frankus - moterų suvedžiotojus. 
Gal tiktai, kaip ir jie, tenkindamas smalsumą susipažįsti su paika mote- 
rimi, kad paskui galėtum laivuose bei užeigose nepaprastom pergalėm 
pasigirti. 

— Ak, šitaip, - tariau suspausdamas jos riešą, — tai tokias pažintis rez- 
gei su frankais? Tai tu šitokia? Bet nesibaimink. Aš tylėsiu. Tik sukly- 
dau dėl tavęs. Geriau bus, jei mudu daugiau nebesusitiksime. Tikrai 
nesunkiai susirasi kokį laivo vadą arba lotynų karį. 

Ji ištraukė ranką ir pasitrynė riešą. 

— Taip, taip, - pasakė. - Tikrai, geriau bus, jei mudu daugiau nebesu- 
sitiksime. — Karštai alsuodama ji žvelgė į mane nutamsusiomis akimis, 
išdidžiai iškėlusi galvą. - Grįžk į uostą, - irzo. - Ten rasi lengvapėdžių. 
Pasigerk, sukelk vaidą ir frankų papratimu susipešk. Bemat guodėją ra- 
si. Taigi su Dievu. 

— Su Dievu, - atsakiau nepaprastai įniršęs. 

Ji greitosiomis nužingsniavo lygiom it stiklas marmurinėm grindim. 
Eigastis buvo grakšti. Rydamas seilę pajutau burnoje kraują. Taip smar- 
kiai įsikandau lūpą, kad nešaukčiau jos grįžti. Netrukus jos Žingsniai 
sulėtėjo. Prie bažnyčios durų ji nejučia grįžtelėjo. Pastebėjusi, jog nepa- 
judėjau ir neketinu pulti įkandin, taip įniršo, kad bėgte puolė atgal ir 
sustojusi šėrė man per skruostą. Ausy suskambėjo, skruostas užsidegė, 
tačiau širdis džiūgavo. Mat ji pliaukštelėjo sąmoningai, iš pradžių at- 
sargiai apsižvalgiusi, ar niekas nemato. 

Stovėjau ramus, žodžio netardamas. Luktelėjusi ji vėl apsigręžė ir nu- 
ėjo. Nejudėdamas žvelgiau jai pavymui. Vidur bažnyčios jos valia pa- 
lūžo — ji ėmė dvejoti, sulėtino žingsnį, apsisuko ir sugrįžo. Jau šypsojo- 
si. Rudos akys tviskėjo džiugesiu. 

— Atleisk, pone, - tarė. - Tikriausiai aš blogai išauklėta, bet jau visiš- 
kai nurimau. Deja, neturiu turkų pasakų knygos. Gal galėtum man ją 
paskolinti - noriu sužinoti, kaip moters gudrumas pergali vyro išmintį. — 
Ji paėmė mano ranką, pabučiavo ir priglaudė prie skruosto. - Jauti, ko- 
kie karšti mano skruostai? 

— Nesielk šitaip, - perspėjau. - Mano skruostas karštesnis. Tau nerei- 
kia mokytis gudrumo. Turkai nieko tavęs neišmokys. 

— Kodėl paleidai mane, nesivijai? - paklausė ji. - Mane, kaip moterį, 
labai įžeidei. 

— Kol kas visa tėra žaidimas, - pasakiau, o akys degė. - Dar gali pasi- 
traukti. Nespaudžiu tavęs. Nesekiosiu paskui. Pati pasirink. 

— Nebeturiu ko rinktis, - atkirto ji. - Manau, kad jau pasirinkau, ne- 
atstūmusi tavęs prie Sofijos soboro. Manau, kad jau pasirinkau, kai pa- 
žvelgei man į akis. Tikriausiai net norėdama nepasitraukčiau. Bet per- 
nelyg neapsunkink mano pasirinktos dalios. 

Susikibę už rankų išėjome iš bažnyčios. Pamačiusi užslenkant prie- 
blandą ji persigando. 

— Turime išsiskirti, - pasakė. — Tučtuojau. 

— Ar negalėčiau nors šiek tiek tavęs palydėti? — paklausiau, neįsteng- 
damas susitvardyti. | 

Ji negalėjo man užginti, nors buvo nesaugu. Prieblandai užgulant ža- 
lius bažnyčių kupolus, didžiosios gatvės žibintams žiebiantis, žingsnia- 
vome gretimais, o man pavymui tykino sulysęs gelzganas šuo, kuris, 
kažin ko prie manęs prisirišęs, atlydėjo nuo namų ligi Apaštalų bažny- 
čios ir šalo laukdamas manęs išeinančio. Šuo bidzeno ne link Blacher- 
najaus, - kaip man dingtelėjo, - bet visai į kitą pusę. Parodžiau jai šunį 
ir juokom pasakiau: 

— Panorėjęs galėčiau tau pridurmais pasiųsti tą šunį. Sugrįžęs jis pa- 
rodytų man tavo namus. Ne veltui buvau sultono Murado šunų prižiū- 
rėtoju. 

— Papasakok apie tai, - paprašė ji. 

— Dvidešimties mane pakerėjo Homeras, — pasakiau. — Nusisamdžiau 
jūrininku į Genujos laivą, panūdęs išvysti senovės Trojos griuvėsius. 
Kiek pamenu, visą gyvenimą mane traukė iš Vakarų į Rytus. Mano krau- 
jas, mano gimtis — visa kas manyje čion veržėsi. Laivas gabeno šunis, 
Milano kunigaikščio dovanotus sultonui Muradui. Būdamas Genujos 
valdovas, jis taip pat yra Peros vietininkas, taigi privalo palaikyti gerus 
santykius su sultonu. Didžiausias šuo — tikras vilkas —- mane pamėgo, 
pradėjo manęs klausyti, todėl jo nereikėjo laikyti narve. Perplaukus Grai- 
kijos jūrą ir priartėjus prie kranto jūrininkai man parodė Aleksandro 
Didžiojo pastatytos Trojos griuvėsius. Nakčia prie Tenedo nėriau jūron 
įsimanęs pasiekti krantą. Taip karštai troškau paliesti kojom žemę, ku- 
ria vaikščiojo Homero didvyriai — Achilas ir Odisėjas. Šuo puolė į jūrą 
ir pasileido plaukti pavymui - kad ir kaip draudžiau. Buvo vasara, van- 
duo šiltas. Ak, tas pirmasis rytas, aušros pirštai viršum melsvų kalvų, 
kai mano kojos žengė Azijos krantu! Tačiau šūo mane išgelbėjo. Nes, 
manding, turkai, suvokę mane pasprukus iš laivo, jau tąkart būtų paė- 
mę vergijon. 

— Daugel nuotykių patyrei, - nepatikliai tarstelėjo ji. 

— Man tai buvo ne nuotykiai, — tikinau, - bet gyvenimas. Pažinimo 
aistra mane ginė, 0 ne permainų troškulys. Tačiau sutinku, kad mane 
lydėjo sėkmė. Apvaizda saugojo taip dažnai, kad norom nenorom tu- 
riu klausti savęs kodėl. Vardan kokio slapto tikslo išlikdavau gyvas, kai 
aplink visi krisdavo. Maras, net karas manęs pasigailėjo, nors tyčiomis 
jiems pasidaviau. 

— Papasakok dar apie šunį, - susmalsusi paprašė ji. 

— Taigi keliavau Aleksandro Trojos griuvėsiais, to didžiulio pilko šuns 

ištikimai įpėdžiui sekamas, - pasakojau. — Mačiau apgriuvusias kolo- 
nas, laurais ir laukiniais vijokliais apžėlusius mūrus. Mačiau į žemę 
smengančias statulas. Turkų piemenys, tikėjimo akinami, buvo apdaužę 
jų veidus. Islamas nepakenčia statulų. Tačiau tai dar nebuvo tikroji 
Troja. Nei alkio, nei nuovargio nejausdamas keliavau pakrantėmis, iki 
užėjau Skamandros upę. Ten, kalvų užstotoj lygumoj, dunksojo Tro- 
ja. Ten sutikau ir turkų piemenis. Jie leido dienas ant arklių, gyveno 
palapinėse, jų moterys nesidangstė veidų. Tačiau bauginosi mano šuns 
ir būtų nušovę jį iš savo lankų, jei nebūčiau paaiškinęs, jog tai jų 
emyro šuo. Tuomet jie nusilenkė šuniui lig žemės ir palytėjo ranko- 
mis kaktas bei krūtines. Dėl šuns jie mane pamaitino ir maloniai su 
manimi apsiėjo. | 

— Neilgai keliavau, - tęsiau, — ir tąkart net nepamačiau Konstantino- 
polio, nors tikėjausi. Kraštas gyveno taikoj, sultonas Muradas tada Mag- 
nezijoje apžiūrinėjo statomus rūmus bei vasarnamius. Juk jis vėliau ten 
persikėlė, ir du kartus mėgino atsisakyti valdžios, perleisdamas ją sūnui 
Muchamedui. Tačiau Muchamedas tuomet buvo per jaunas valdyti. 
Mane saugiai nulydėjo į Magneziją, sultonas Muradas priėmė mane ir 
išklausęs pasakojimo padovanojo maišelį sidabrinių. Zinia, melavau, 
jog šuo šoko jūron, o aš plaukiau iš paskos, trokšdamas išgelbėti sulto- 
nui brangią dovaną. Tačiau šuo manęs nepaliko. Man rengiantis išeiti 
ėmė nertėti, todėl teko jį vėl uždaryti į narvą. 

— Ar tai ne jūrininkų pasakos? - nepatikliai paklausė ji. - Kaip sugrį- 
žai į lotynų kraštus? 

Jos dvejonė mane įžeidė. 

— Kalbėjomės apie šunis, - atsakiau. - Pradėjau tą istoriją norėda- 
mas papasakoti apie šunį. Pati prašei. Bet gal Azijoje aš ne tik Trojos 
griuvėsių ieškojau? Pasipasakojau apie save torlakų dervišams ir šie 
nugabeno mane į venecijiečių faktoriją. Ten laivu ir iškeliavau į Vene- 
ciją. - Pastebėjęs ją nesuprantant, ką turiu galvoje, paaiškinau: — Tor- 
lakų dervišai - turkų Laisvos dvasios broliai. Jie nesidangsto galvų ir 
atsižada turto. Jaunystėje sultonas Muradas malšino dervišų maištą. 
Jų vyresnįjį prikalė prie kryžiaus ir užkėlę ant kupranugario dangino, 
kol vargšas pasimirė. Tarp torlakų esama ir žydų bei graikų, nes, jų 
manymu, visi tikėjimai lygūs, o Mahometo mokymas nėra geresnis už 
Kristaus mokymą. 

— Stebėtinus dalykus pasakoji ir nesi tas, kuo dediesi, — tarė ji ir ūmai 
sustojusi prieblandoje atidžiai pažvelgė į mane. - Nebejžiūriu tavo bruo- 
žų. Nuo tavęs dvelkia šalčiu. Lyg demonas ar angelas greta manęs žings- 
niuotų. 

— Ir tokį mokymą Žinau, - atsakiau. - Jie tikina, jog žemėj, tarp žmo- 
nių, tebegyvena angelų. Daugis jų patys nesuvokia esą angelai, tačiau 
dvasios juos saugo. Juos gali atpažinti ir iš kitų išskirti pagal angelo 
požymius, šiam gimus žmogaus pavidalu ir užmiršus savo kilmę. Daug 
valdovų naudojasi slaptom žmogiško pavidalo angelų jėgom. 

— Gąsdini mane, - tarė ji. - Ar tu turi angelo požymių? 

— Tai tik klejonės, - paprieštaravau. - Tesu žmogus. Gimiau būti vie- 
nišas ir mirsiu vienišas. Tokia mano pažinimo išvada. 

Ėjome pro hipodromo griuvėsius. Graikų jaunuoliai dienomis moky- 
davosi šaudyti iš lankų arba raiti žaisdavo su lazdom kamuoliu. Yrantys 
pastatai prieblandoje išdidėjo. Dangų rėmė milžiniškas Sofijos soboro 
kupolas. Priešais tamsavo senųjų imperatoriaus rūmų akmenys. Nė švie- 
sulėlis juose nemirgtelėjo. Tuščiose rūmų salėse retsykiais dar būdavo 
rengiamos visokios apeigos. Prieblanda pagailiai dangstė mirštantį mies- 
tą. Marmurinės jo kolonos gelto, mūrai skeldėjo, fontanai tylėjo, apsa- 
manojusius neprižiūrimų sodų baseinus klojo platanų lapai. Nelyginant 
bežadžiu susitarimu mudviejų žingsniai sulėtėjo. Dangaus pakrašty jau 
spindėjo vakarė žvaigždė. Sustojome apgriuvusių senųjų imperatoriaus 
rūmų kolonų šešėlyje. 

— Turiu eiti, - pasakė ji. - Negali toliau manęs lydėti. 

— Tavo kailinis apsiaustas gali pritraukti plėšikus ir elgetas, - pa- 
prieštaravau. 

Ji atlošė galvą. 

— Konstantinopolyje nėra nei plėšikų, nei elgetų, - atkirto išdidžiai. — 
Gal uoste. Ar Peroje. Tik ne mieste. 

Tai tiesa. Konstantinopolio elgetos liesi, bet išdidūs. Vos keletas jų 
sėdi prie vienos kitos bažnyčios, blandžiom akim įsibedę priešais save, 
lyg tūkstantmetėn praeitin spoksodami. Gavę iš lotyno išmaldos jie su- 
burba palaiminimą, tačiau šiam nusigręžus nusispjauna ir puola trinti 
pinigą į skarmalus, tarytum valydami lotyno žymę. Nuskurdę vyrai ir 
moterys mieliau eina į vienuolynus nei elgetauti. 

— Turiu eiti, - pakartojo ji, bet nelauktai apsivijo rankomis ir stipriai 
priglaudė galvą man prie krūtinės —- vėsiame ore užuodžiau hiacintais 
kvepiančią jos odą. | 

Nesiekiau jos skruostų, lūpų. Nenorėjau įžeisti jos tuo, kas kūniška. 

— Kada vėl susitiksime? — paklausiau. Man taip džiūvo burna, kad 
balsas pasidarė raižus. 

Ji neviltingai atsakė: 

— Nežinau. Iš tikro nežinau. Šitaip man niekada nebuvo nutikę. 

— Ar negalėtumei ateiti pas mane? — paklausiau. — Slapčia, niekieno 

nepastebėta. Teturiu vieną tarną, kuris mane seka, bet galiu jį išvaryti. 
Aš pratęs apsieiti be tarnų. 

Ji taip ilgai tylėjo, kad aš išsigandau. 

— Tikiuosi, neįžeidžiau tavęs? —- paklausiau. - Manau, gali manimi pa- 
sikliauti. Nieko bloga tau nepadarysiu. | 

Ji atsakė: 

— Nevaryk savo tarno. Tai tik sukeltų įtarimų. Visus svetimšalius se- 
ka. Tave sektų kitaip — pasaliau. Tikrai nežinau, ką daryti. 

— Vakarų šalyse, - pasakiau dvejodamas, - moteris paprastai turi drau- 
gę, kurios aplankyti sakosi einanti. Prireikus draugė paliudija, jog tai 
tiesa, idant kitąkart ta moteris jai atsilygintų tuo pačiu. Ir viešose mau- 
dyklėse bei gydomosiose versmėse vyrai su moterimis * gali nevaržomi 
susitikti ir bendrauti. 

— Aš neturiu kuo pasikliauti, - tarė ji. 

— Tai nenori, - šiurkščiai atsakiau. 

— Po savaitės ateisiu pas tave, - pažadėjo ji, kilstelėjusi galvą. - Jei 
galėsiu, ateisiu iš ryto. Paklaidinsiu palydovę turguje ar venecijiečių krau- 
tuvėlėse. Žinau, kad už tai atkentėsiu. Bet ateisiu. Elkis su tarnu, kaip 
manysi esant geriausia. 

— Zinai, kur gyvenu? - paklausiau paskubomis. - Mažas medinis na- 
melis uosto atkalnėje, už venecijiečių miesto dalies. Rasi pagal akmeni- 
nį liūtą prie durų. 

— Taip, taip, - atsakė su pašaipėle. - Atrasiu pagal mažą bjaurų akme- 
ninį liūtą prie durų. Dar vakar, kai susiruošiau pirkinių, liepiau pranešti 
mane pro tavo namus, įsimaniusi probėgšmais tave pamatyti Bet nepa- 
mačiau. Telaimina Dievas tavo namus. 

Ji greitu žingsniu tolo, išnykdama prieblandoje. Jai įpėdžiui šuns ne- 
pasiunčiau. 


1452 metų gruodžio 20 diena 


Buvau pakrantėje, kai paskutinis laivas išplaukė į Veneciją. Mažas, grei- 
taeigis laivas. Imperatoriaus įpareigotas jo vadas privalėjo sinjorijai* pa- 
aiškinti, kodėl buvo nusavintos didžiosios galeros. Į Vengriją basilėjas 
Konstantinas įvairiausiais keliais išsiuntinėjo pagalbos prašymus. Tačiau 
laikinasis valstybės valdovas Hunijadas, prieš pusantrų metų bučiuoda- 
mas kryžių, Muchamedui prisiekė trėjų metų taiką. 1444 metais Varno- 


* Savivaldos organui. Vert. 

je ir 1448 metais Kosove Muradas Hunijadui įrodė, jog karas su turkais 
Vengrijai pernelyg brangiai kainuos. Netikiu krikščionių pagalba. Mu- 
chamedas greitesnis už krikščionis. 

Pereitą vasarą mačiau jaunąjį sultoną molinom rankom, nuo galvos 
iki kojų kalkiuotą, statant Bosforo pakrantės tvirtovę - rodomu pavyz- 
džiu mėginant įkvėpti saviškius dar uolesnėms pastangoms. Net senus 
vizirius jis privertė ritinti akmenis, maišyti skiedinį. Man rodos, niekas 
pasaulyje taip greitai nėra pastatęs šitokios galingos tvirtovės. Tiktai bokš- 
tų švininių stogelių tetrūko, kai sprukau iš sultono stovyklos. Didžiulės 
bronzinės liejiko Orbano patrankos atlaikė parako slėgį ir įrodė savo 
pajėgą. Didžiuliam sviediniui nuskandinus venecijietišką galerą, iš Juo- 
dosios jūros į uostą neatplaukė nė vienas laivas. Anos galeros vadas 
atsisakė nuleisti bures. Jo kūnas tebekabo ant stulpo prie Bosforo pa- 
krantės tvirtovės, o aplinkui trūnija jūrininkų kaulai. Tik keturių jūri- 
ninkų sultonas pasigailėjo ir išsiuntė į miestą papasakoti, kas nutiko. 
Nuo tol praėjo du mėnesiai. 

Tačiau atrodo, jog imperatorius Konstantinas taip pat ketina rimtai 
gintis. Per visą ilgį taisomi mūrai. Tvirtinami net akmeniniais antkapiais, 
atgabentais iš užmiesčio. Išmintinga — antraip turkai, pradėję apsiaustį, 
pasinaudos antkapiais. Bet Žmonės šneka mūrų rangovus dirbant pra- 
stai ir grobstant už didžiausias sumas. Niekas jų nesmerkia. Atvirkščiai. 
Žmonės pikdžiugiauja. Juk imperatorius apostatas, išvirtęs lotynu. To- 
dėl iš jo, kaip iš visų lotynų, galima vogti. Tikrai šitas miestas labiau 
myli turkus nei lotynus. 

Juk žmones dar tebesaugo Blachernajaus Panagija, stebukladarė Šven- 
čiausioji Mergelė. Šiandien kepėjo žmona visai rimtai pasakojo, jog prieš 
trisdešimtį metų, Muradui apgulus miestą, mėlynu apsiaustu apsisupu- 
si Švenčiausioji Mergelė leidosi vaikštinėti mūrais ir taip išgąsdino tur- 
kus, kad šie padegė savo apsiausties mašinas bei stovyklą ir nakčia atsi- 
traukė nuo miesto. Tarytum Muradas neturėjo kitokio pamato apsiaus- 
čiai nutraukti! 

Kokia ilga gali būti savaitė! Kaip keista laukti, o jau tariausi niekados 
nebeturėsiąs ko laukti. Net laukimas malonus, kai dilgus jaunystės karštis 
ir nekantra seniai nuslopę. Tačiau tikėti jau nepajėgiu. Gal ji ne tokia, 
kokią vaizduojuosi. Gal tik apgaudinėju save. Ledinis vėjas pučia nuo 
Marmuro jūros, snyguriuoja, bet žarijų indo man nereikia. Mano kūnas 
tarytum krosnis, tvoskianti karščiu. 

1452 metų gruodžio 22 diena 


Čia pat mūsų Išganytojo užgimimo šventė. Venecijiečiai bei Peros ge- 
nujiečiai jai ruošiasi. Tačiau graikams nelabai rūpi Kalėdos. Jų šventė — 
Velykos. Jiems Velykos - ne Kristaus kančios, bet džiugi Prisikėlimo šven- 
tė. Jų tikėjimas karštas, persmelktas pakilių jausmų, mistiškas, net pa- 
kantus. Jie netgi nedegina ant laužo eretikų, o leidžia jiems, užsidarius 
vienuolyne, gailėtis už nuodėmes. Ir kardinolo Izidoriaus jie akmenimis 
neužmėtė. Tik šaukė: „Keliauk į Romą su savo rauginta duona!“ 

Tokio tikėjimo karščio ir maldingo pakilumo, kokį matai čionykštėse 
bažnyčiose, neregėjau Vakarų šalyse. Ten nuodėmės išsiperkamos už 
pinigus. 

Miestas ištuštėjęs. Jo didžiuliai mūrai kadaise supo milijoninį miestą. 
Ir sunykęs. Žmonės begyvena tik ant kalvų, apie pagrindines turgavie- 
tes bei uosto atkalnėse. Yrantys namai, griuvėsiai ir nuo gyvenamų vie- 
tų ligi mūrų nusidriekę tyrlaukiai pavirtę skurdžiom ožkų, asilų bei ar- 
klių ganyklom. Šiurkšti žolė, dygūs krūmai, tušti namai aplūžinėjusiais 
stogais. Nuo Marmuro jūros pučia vėjas. Neapsakomai liūdna. 

Du karo laivus atsiuntė Venecija. Penkiasdešimt samdytų karių su 
kardinolu Izidorium atsiuntė popiežius Nikolajus iš Romos. Visa kita — 
sulaikyti laivai ir vilionėm sutelkti lotynai. Tiesa, užmiršau penkis bi- 
zantiškus imperatoriaus karo laivus. Jie sūpuojasi uoste, dugnais pliuš- 
kendami negyvą vandenį, be burių, iš tolo atsiduodą trūnėsiais. Ugni- 
niai pirmagalių nasrai žaliuoja pelėsiais, užsikišę. Tačiau šiandien lai- 
vuose pasirodė žmonių. Akivaizdu, kad didysis kunigaikštis Notaras vis 
dėlto rengiasi juos sutaisyti, nors imperatorius stokoja laivams pinigų. 
Karo laivai - brangi pramoga. 

Iš Graikijos jūros salų atplukdyti keli grūdų, aliejaus bei vyno krovi- 
niai. Kalbama, jog turkai nusiaubė Morėją. Taigi iš ten pagalbos laukti 
bergždžia - jei Konstantinas apskritai gali kliautis savo broliais. Šiaip ar 
taip, Demetrijas dar Florencijoje priešinosi Unijai. Imperatoriui Johanui 
mirus juos tiktai motina sulaikė nuo brolžudiško karo. | 

Nepažįstu graikų. Nepasiekiu jų širdies. Man jie palieka svetimi. Net 
laiką jie skaičiuoja kitaip. Gyvena 6960-uosius metus nuo Pasaulio su- 
tvėrimo. Turkai — 856-uosius nuo Pranašo pabėgimo. Beprotiškas pa- 
saulis. O gal širdy esu tikras lotynas? 

Taigi ji neatėjo. Tikriausiai norėjo tiktai laimėti laiko, kad galėtų man- 
dagiai manimi atsikratyti ir sumėtyti pėdas. Juk net jos vardo nežinau. 
Kodėl vis dėlto nepasiunčiau paskui ją šuns? Šuo būtų nuvedęs prie jos 
namų vartų. Bet kam? Visa tebuvo jos aikštis, smalsumas. 

Ji graikė, graikė, ir mano gyslomis teka graikiškas tėvo kraujas. Išsigi- 
męs, klastingas, išdavikiškas, žiaurus Bizantijos kraujas. Visų šalių mo- 
terys klastingos — ir krikščionės, ir turkės, bet ar ne graikės klastingiau- 
si0s? Juk jos turi dviejų tūkstančių metų patirties. 

Švinas slogina man širdį, švinas gyslose stingsta. Neapkenčiu šito mirš- 
tančio miesto, aklai įsibedusio praeitin ir netikinčio, jog už vartų lūku- 
riuoja giltinė. 

Neapkenčiu, nes myliu. 

Nukeliavau iš Akropolio į Bukoleoną. Apžiūrėjau mūrus, geležimi ap- 
kaltus vartus, mažučius pusapvalius langelius slapių namų antruosiuo- 
se aukštuose. Į medinius namus nežiūrėjau. Pasimeldžiau Sergijaus ir 
Bakcho bažnyčioje palei jūrinį mūrą. Tačiau Dievas nepakenčia dvigu- 
bos sąskaitybos. 

Nuo Konstantino kolonos nužingsniavau iki Aukso vartų marmuri- 
nių bokštų. Iš ten - link Šventojo Romano vartų, pasivaikščiojau po Bla- 
chernajaus sodus. Prie vartų niekas manęs nesulaikė. 

Gal ji apgavo mane, nuvedusi ne ton pusėn? O gal ji vis dėlto gyve- 
na Blachernajuje? Žemė gelzgana, apledėjusi, negyva. Parkuose lapai 
paliko nesušluoti. Bergždžiai ieškojau pastato, kur mano gyvenimo pa- 
vasarį auksiniuose narveliuose čiulbėjo dirbtiniai paukšteliai. Nebera- 
dau. Paklaustas sargybinis tik papurtė galvą, dėdamasis nesuprantąs, 
ko ieškau. Tenai imperatorius Johanas vaišino barbarus - mus, iš Vaka- 
rų atkeliavusius - daktarą Kuzietį bei kitus Bažnyčios susirinkimo ma- 
žumos pasiuntinius. | 

Tarnas nesėlino pasekomis. Bet atrodo, kad šio amžingo miesto sie- 
nos, mūrai, kolonos neregimomis akimis stebi praeivį. Darbininkai, ren- 
kantys griuvėsiuose akmenis mūrams taisyti, man parodė smėlyje ras- 
tus pajuodusius pinigus. Beverčiai, tačiau tūkstančio metų senumo. 

Nusiyriau per įlanką į genujietiškąją Perą. Niekas manęs nieko ne- 
klausė. Kaupinai prikrautas valtis uoste be perstojo irsto pirmyn ir at- 
gal. Genujiečiai pelningai prekiauja. Galėčiau bemat praturtėti iš ginklų 
prekybos. Gal graikai man būtų pakantesni, jeigu pardavinėčiau jiems 
senus ginklus, plėšdamas nežmoniškus pinigus? Gal tuomet pradėtų 
kliautis manimi, patikėtų mano sąžiningumu? 

Kiekvienoje Peros vyninėje parduodamos žinios, jomis keičiamasi. Juk 
Peros genujiečiai su sultonu nekariauja. Tai irgi beprotystė. Per Perą 

sultonas Muchamedas sužino viską, kas dedasi Konstantinopolyje. O 
mes kasdien sužinome, kaip ginkluojasi sultonas. 

Garsaus ir garbingo prekiautojo kieme mačiau balandžių bokštą. Tai 
egiptietiški balandžiai. Taigi sultonas Adrianopolyje iškart sužino kiek- 
vieno laivo atplaukimo ir išplaukimo laiką, krovinį bei vadą. Aukštas 
Peros bokštas — puiki stebėjimo vieta. Iš jo matyti jūra, Bosforas, kas 
dedasi miestuose — nuo Akropolio iki Blachernajaus. 

Sugrįžęs per savo būsto langą peršinčiom akim stebeilijau į Peros bokš- 
te vėjo plakamą Genujos vėliavą su kryžium. Šalta. Pirmąkart per septy- 
nerius metus išgėriau vyno. Tačiau vynas tik dar labiau mane nuliūdino. 

Šią žvarbią dieną jau nebesuprantu, kodėl kvailas įpykis paakino ma- 
ne išsižadėti sultono Muchamedo, lįsti į mirtiną pavojų ir atkakti į ne- 
svetingą miestą. Ko nelikau su naujuoju Aleksandru - nelyginant sąži- 
nės balsas, tėvo jam paliktas kaip paveldas. Jis netikėjo mane esant an- 
gelą, kaip tikėjo jo tėvas, nors šunys ir net laukiniai žvėrys man paklu- 
so. Jam buvo smagu lavinti protą pagal mano pažinimą. Jo protas — ta- 
rytum aštrus plienas, mano pažinimas — tarytum juodas akmuo. Ir tik- 
riausiai jam buvo smagu sutikti nepaperkamą žmogų. 

Privalėjau iškeliauti, nors tariausi, jog manęs jau niekas nejaudina. 
Ko gera, pasitraukimas mane patį nustebino labiau nei Muchamedą. 

Rytą tarnas pribloškė mane įspėdamas: 

— Mano pone, pernelyg dažnai Peroje nesilankyk. 

Pirmąkart atidžiai pasižiūrėjau į jį. Lig šiol jis man buvo tik 1 neišven- 
giamas blogis, išsinuomojant namą gautas kaip priedas. Jis tvarkė mano 
drabužius, nešiojo man valgį, pagal šeimininko nurodymus žiūrėjo, kad 
negadinčiau baldų, šluodavo kiemą ir, be abejonės, perdavinėjo į Tam- 
sųjį Blachernajaus kambarį, ką veikiu ir su kuo susitinku. 

Aš tikrai ant jo nepykstu. Tai apgailėtinas senukas. Tik vangstyda- 
vausi į jį pažvelgti. Dabar pasižiūrėjau. Jis nedidelio ūgio, retabarzdis. 
Jam gelia kelius, o akys žvilga neapsakomu Konstantinopolio graikų liū- 
desiu. Jo drabužiai nusinešioję, riebalų nudėmėti, kelnės sulopytos. 

Paklausiau: 

— Kas tau liepė šitai pasakyti? 

Jis įsižeidė: 

— Rūpinuosi, kad nieko bloga tau nenutiktų. Juk esi mano ponas, kol 
šiame name gyveni. 

Atsakiau: 

— Aš lotynas. 

Jis ryžtingai užginčijo: 

— Ne, ne, tū ne lotynas. Matau iš veido. 

Didžiai mano nuostabai, jis puolė prieš mane ant kelių ir siekdamas 
pabučiuoti ranką paprašė: 

— Neniekink manęs, pone. Tiesa, išgeriu vyno likučius, susirenku ta- 
vo išbarstytus smulkius pinigėlius ir aliejaus nugvelbiu savo sergančiai 
tetai, nes visa mūsų giminė labai neturtinga. Bet tave pažinęs daugiau 
taip nedarysiu, jei nenori. 

— Ūkio priežiūrai pinigų nešykščiu, - atsakiau apstulbęs. - Neturtėlio 
teisė - gyventi iš trupinių, nubyrančių nuo turtingojo stalo. Nors ir visą 
giminę maitink, kol esu tau šeimininkas. Nelabai vertinu pinigus. Ne- 
truks ateiti metas, kai pinigai ir turtas praras vertę. Mirčiai visi lygūs — 
Dievo svarstyklėse uodo dorybė sveria tiek, kiek dramblio. 

Ilgai kalbėjausi su juo, norėdamas įsižiūrėti į jo veidą. Man jis pasiro- 
dė nuoširdus, tačiau Žmogaus veidas meluoja, be to, ar gali graikas pa- 
sikliauti graiku? 

Jis tarė: 

— Daugiau neuždarinėk manęs rūsyje, idant nesužinočiau, ką veiki ir 
kur eini. Rūsyje buvo taip šalta, kad man kaulai sustingo. Nuo tol sergu 
sloga, skauda ausis ir kelius dar labiau maudžia. 

— Stokis, paikši, ir numalšink skausmą vynu, — pasakiau, išimdamas iš 
kapšelio auksinį bizantiną. Jam tai buvo dideli pinigai. nes Konstantino- 
polio neturtėliai — baisingi skurdžiai, o keletas turčių - neregėtai turtingi. 

Jis pažvelgė į pinigą mano delne, veidas nušvito, tačiau papurtęs gal- 
vą pasakė: 

— Pone, ne išmaldaudamas savo skausmais skundžiausi. Manęs ne- 
papirksi. Jei tik nori - nematysiu ir negirdėsiu, ko nepageidausi. Tik 
pasakyk. 

— Nesuprantu, - tariau. 

Jis parodė gelsvą šunį, kuris, jau pradėjęs tukti, gulėjo ant savo patie- 
salo tarpdury ir padėjęs ant žemės snukį sekė kiekvieną mano judesį. 

— Ar šuo neklauso tavęs ir neseka pavymui? — paklausė senukas. 

— Nesuprantu, apie ką tu kalbi, - pakartojau ir numečiau auksinį 
pinigą jam po kojų. Jis pasilenkė monetos, o paskui pažvelgė man į 
akis. 

— Gali man nesipasakoti, - pasakė. - Apie tai nė negalvoju. Tavo pa- 
slaptis man šventa. Paimsiu pinigą, jei liepi. Man ir mano šeimai jis at- 
neš didelį džiaugsmą. Bet dar didesnis džiaugsmas tau tarnauti. 

Jo paslaptingos užuominos mane erzino. Žinoma, jis, kaip ir kiti grai- 
kai, įtarinėjo mane slapčia tebetarnaujant sultonui ir tik dėl akių nuo 
sultono pabėgus. Gal jis tikėjosi išpešiąs iš manęs naudos ir sultonui 
užėmus miestą išvengsiąs vergijos? Toks jo spėjimas man būtų nau- 
dingas, jei norėčiau ką nors nuslėpti. Bet nejau gali prastakilmiu pasi- 
kliauti? 

— Labai klysti manydamas, jog būsiu tau naudingas, —- paprieštara- 
vau. - Nebetarnauju sultonui! Dešimtis kartų sakiau, jau netekau kan- 
trybės šitai kartodamas ir prisiekinėdamas tiems, kurie tave nusamdė. 
Dar kartą patikinu: nebetarnauju sultonui. 

Jis atsakė: 

— Ne, ne, žinau. Tu negalėtum tarnauti sultonui. Juk pažinau tave — 
rodės, žaibas trenkė man po kojų. 

— Tu girtas? — paklausiau. - Ar kliedi? O gal karščiuoji? Nesuprantu, 
ką sakai. - Tačiau mane pagavo keistas jaudulys. 

Jis nusilenkė man ir tarė: 

— Gėriau, mano pone. Atleisk. Daugiau tai nepašikartos. 

Po kvailų jo žodžių pažvelgiau į veidrodį. Kažin kodėl prapuolė no- 
ras lankytis pas kirpėją - nusprendžiau pats ir dar rūpestingiau skustis 
barzdą. Iš liūdesio ir kvailumo ilgai ją želdinausi. Pradėjau kitaip reng- 
tis, net drabužiu akivaizdžiausiai rodydamas esąs lotynas. 

Ji atėjo. Vis dėlto ji atėjo. 

Užsimetusi rusvą apsiaustą, apsiavusi minkštus rusvus batus. Tikriau- 
siai tarėsi išmaniai persirengusi, bet netgi didžiausias žioplys nebūtų 
pamanęs ją prasčioke esant. Apsiausto sukirpimas, galvos dangalas, net 
tai, kaip perregimu šydu dengėsi veidą, išdavė jos kilmę ir išsilavinimą. 

— Dėl Dievo, laukiau tavęs, - ištariau nesulaikydamas plūstančių aša- 
rų. Gelsvas šuo vizgino prieš ją uodegą. 

— Tai beprotystė, — pasakė ji, - beprotystė ir raganystė: Aš įkliūsiu, 
tačiau neateiti nepajėgiau. Nepajėgiau, nors nenorėjau. 

— Kaip įėjai vidun? - paklausiau ūmai. 

Ji tebedengė šydu lūpas. 

— Nedidukas kosčiojantis senelis įleido mane, kai pabeldžiau, - atsa- 
kė. - Turėtum šilčiau rengti savo tarną ir liepti susišukuoti plaukus bei 
susitvarkyti barzdą. Jis taip susigėdo savo drabužio, kad nusigręžė nuo 
manęs. - Ji apsižvalgė. - Ir tavo kambarį reikėtų iškuopti. 

Nuo kampo ji staiga nugręžė rudas akis. Užmečiau kilimą ant pataly- 
nės ir išpuoliau iš kambario. Tarnas kieme spoksojo į debesis. 

— Graži diena, - tarė suktai išsišiepdamas. 

— Nuostabi diena, - sutikau ir persižegnojau graikišku papročiu. — 
Puikiausia mano gyvenimo diena. Bėk vyno, pyragaičių, saldumynų, 
keptos mėsos, uogienės. Parnešk apsčiai. Nešk, ką manysi esant gar- 
džiausia. Partempk didžiulį krepšį, kad liktų ir tau, ir tavo pusbroliams 
bei tetoms — visai giminei. Sutikęs kely elgetų, duok jiems išmaldos ir 
palaimink. | 

— Ar tik ne tavo gimtadienis, pone? - paklausė į jis, apsimesdamas nie- 
ko nenutuokiąs. 

— Sulaukiau viešnios, - atsakiau. —- Tokia pasigailėtina prastakilmė ma- 
nęs maldyti atėjo. 

— Viešnios? — paklausė jis neva nustebęs. - Nemačiau jokios viešnios. 
Tiesa, vėjas paklebeno duris —- pasidingojo, jog kažkas beldžia, tačiau 
atidarius duris lauke nieko nebuvo. Gal juokauji? 

— Daryk, ką liepiamas, - skubinau. - Bet jei nors žodelį šnipštelėsi apie 
mano viešnią — čiupsiu už barzdos ir pats peiliu perrėšiu tau gerklę. 

Jam atsinešus krepšį vėl sugriebiau už rankovės ir pasakiau: 

— Niekada neklausiau tavo vardo. Kuo tu vardu? 

— Man didelė garbė, - atsakė. - Aš vardu Manuelis, kaip ir senasis 
imperatorius Manuelis. Mano tėvas Blachernajuje nešiojo rąstus. 

— Manuelis! — šūktelėjau. - Gražus vardas! Manueli, šiandien laimin- 
giausia mano gyvenimo diena. Vardan Kristaus! - Sugriebiau jį už ausų 
ir išbučiavęs apžėlusius skruostus stumtelėjau eiti. 

Kai sugrįžau į kambarį, mano viešnia buvo nusimetusi rusvą apsiaus- 
tą ir atsidengusi veidą. Negalėjau juo atsižiūrėti. Žodžiai strigo gerklėje, 
kojas pakirto, todėl suklupęs prigludau veidu prie jos kelių. Apsiver- 
kiau iš džiaugsmo ir susižavėjimo. Ji švelniai palytėjo man galvą, pa- 
glostė plaukus. 

Galų gale pakėlęs akis pamačiau ją šypsant. Šypsojo lyg saulė. Akys 
švytėjo it rusvo aukso gėlės. Mėlyni antakiai buvo aukšti, linko dailiai 
tarsi įstabūs skliautai. Skruostai rausvavo lyg tulpės. Minkštos lūpos plis- 
kėjo nelyginant rožės žiedlapiai. Dantys žibėjo nei perlai. Žilpau į ją 
žvelgdamas. Visa tai pasakiau jai. 

— Mano širdis — kaip septyniolikmečio, — tariau. - Kartoju poetų Žo- 
džius, nes neturiu savų. Apsvaigau nuo tavęs. Tarytum nieko panašaus 
nebūčiau patyręs. Tarytum niekados nebūčiau moters palietęs. Tačiau 
atrodo, kad visą gyvenimą tave pažįstu. - Tu man visa Bizantija, — sa- 
kiau. - Tu - imperatoriškasis Konstantinopolis. Taip, kaip tave, pažinau 

dūluojančius tavojo miesto kupolus, kai nuo laivo denio pirmąkart iš- 
vydau iš jūros tvaskesio kylant. Taip pat pažinau tavojo miesto gatves, 
kolonas, marmurą, mozaikas, auksą ir porfyrą - atrodė, jog kadaise gy- 
venau jų apsupty. Gatves ir aikštes sielos akimis atpažinau. Man nerei- 
kėjo klausinėti kelio. Šitaip atpažįstu ir tave, mano meile. 

— Dėl tavęs visą gyvenimą mane čion traukė, - kalbėjau. - Apie tave 
svajojau, gododamas apie tavąjį miestą. Net atpažintas tavasis miestas 
rodėsi tūkstantį kartų puikesnis, nei svajojau, ir tu tūkstantį kartų pui- 
kesnė, nei prisimenu. Gražesnė, puikesnė, nei prisimenu, - pasakiau. — 
Dvi savaitės — baisus laikas. Dvi savaitės - ilgos kaip mirtis. Ko neatėjai, 
kaip žadėjai? Ko mane palikai? Tariausi mirsiąs. 

Ji pažvelgė į mane, kiek primerkė akis, pirštų galiukais palytėjo man 
antakius, skruostus, lūpas. Paskui vėl atmerkė spindulingai šypsančias 
rudas akis ir tarė: 

— Kalbėk. Gražiai kalbi. Palaima pagauna klausant, nors tikriausiai 
meluoji. Ko gera, buvai mane užmiršęs. Ko gera, labai nustebai man 
pasirodžius. Bet gerai, kad dar atpažįsti mane. 

— Ne, ne, - paprieštaravo ji, stumdama mane. 

Tačiau jos draudimas ir net priešinimasis buvo tarytum kvietimas. 
Pabučiavau ją. Jos kūnas silpo, geibo mano glėby. Kol atstūmė mane ir 
susiėmusi galvą nusigręžė. 

— Ką darai? — suvaitojo apsipylusi ašaromis. —- Ne dėl to pas tave at- 
ėjau. Man skauda galvą. 

Aš neklydau. Ji buvo nepatyrusi ir skaisti. Tai išdavė jos lūpos. Jos 
kūnas šitai pasakė manajam. Galbūt išdidi, aistri, karšta, užgaidi, pavy- 
dulingai sergėta, tačiau nuodėmės nepatyrusi. Gal patyrusi mintimis — 
tik ne kūnu. 

Iš veido mačiau, kad jai tikrai skauda galvą. Rūpestingai suėmiau jos 
dailią galvutę ir ėmiau glostyti kaktą. 

— Atleisk, — tarė ji ir sukūkčiojo iš skausmo. - Turbūt esu pernelyg 
jautri ir pažeidžiama. Rodos, ugninės adatos smaigsto man galvą. Tur- 
būt išsigandau, kai taip netikėtai mane apkabinai. 

Mano galia persidavė jai. Per mano rankas. Netrukus ji giliai atsidū- 
sėjo, įtampa atlėgo ir ji vėl atmerkė akis. 

— Tavo rankos šiltos, — tarė ji ir pagręžusi galvą švelniai pabučiavo 
man ranką. - Turi gydytojo rankas. 

Įsižiūrėjau į savo rankas. 

— Gydytojo rankos, žudiko rankos, — šiurkščiai pasakiau. — Bet, pati- 
kėk manim, nenoriu tavęs skaudinti. Ir dabar nenorėjau. Turėjai tai pa- 
justi. 

Ji pažvelgė į mane. Jos žvilgsnis vėl buvo atviras, pažįstamas. Vėl nu- 
grimzdau į jos akis, todėl visa aplink sublindo, pramanu pavirto. 

— Turbūt klydau, —- pasakė ji. - Gal pačiai magėjo įskaudinti, tačiau 
tyčiomis - nenorėjau. Bet dabar man vėl gera. Šalia tavęs man gera. Dar 
niekur nebuvo šitaip malonu. Net mano namai man pasidarė svetimi ir 
atgrasūs. Tavo galia visąlaik mane traukė. Per mūrus, per sienas, per 
miestą. Nejau užkerėjai mane? 

— Meilė - kerai, - pasakiau. - Meilė šiurpiausia raganystė. Tu mane 
apkerėjai, kai pažvelgei į akis prie Šventosios Sofijos soboro vartų. 

— Beprotystė! — sudejavo ji. - Tėvas niekada neatiduotų manęs loty- 
nui. Net nežinau tavo kilmės. Tu bastūnas. Nuotykių ieškotojas. Ne, jei 
tėvas sužinotų, lieptų tave užmušti. | 

Širdis man apmirė. Norėdamas laimėti laiko pasigyriau: 

— Mano kilmė ženklina mano veidą, kalavijas - mano tėvas, žąsies 
plunksna — mano motina, mąslios žvaigždės — mano sesės, angelai ir 
demonai - pusbroliai bei giminaičiai. 

Ji atviraširdiškai pažvelgė į mane ir tarė: 

— Nenorėjau tavęs įžeisti. Tik pasakiau tiesą. 

Puikybės žodžiai užstrigo man gerklėj. Teisybė buvo daug papras- 
tesnė. 

— Aš vedęs, - prisipažinau. — Tiesa, greit bus devyneri metai, kai ne- 
mačiau žmonos, bet, kiek žinau, ji gyva — dar ir kaip gyva. Sūnui jau 
dvylika. Priėmiau kryžių tikriausiai todėl, kad „nepajėgiau ilgiau su jais 
gyventi. Jie taria mane Varnos mūšyje kritus. Šitaip net geriau. 

Ji smarkiai krūptelėjo, išgirdusi pirmuosius žodžius. Sukom vienas 
nuo kito akis. Ji timpčiojo apdaro apykaklę, taisėsi papuošalą ant krūti- 
nės. Jos kaklas buvo baltas kaip pienas. 

— Ką tai reiškia? — dusliai ištarė ji. — Juk tarp mudviejų nieko negali 
būti. - Tebečiupinėdama papuošalą ir žvelgdama į savo ranką pridūrė: — 
Turiu eiti. Ar nepadėtum užsimesti apsiausto? 

Tačiau neketinau jos išleisti. Vargu ar ji pati norėjo išeiti. Pasakė šitai 
tik panūdusi mane užgauti. 

— Mudu suaugę Žmonės, - priminiau ir mano balsas nejučia sušiurkš- 
tėjo. - Nebūk vaikas. Puikiausiai suvoki, ką darai. 

—-Atėjai norėdama viską apie mane sužinoti, - tęsiau. - Kas man san- 
tuoka, kas man šventas bažnytinis sakramentas! Man nerūpi nei dan- 
gus, nei pragaras, jeigu tu esi ir aš tave suradau. Nei dangus, nei praga- 
ras nėra tai, kuo mes juos laikome, ar tai, kas mums sakoma. Tu mano, 
ir Šito nepaneigsi. Bet dar kartą kartoju: nenoriu tavęs skaudinti. 

Nudūrusi žvilgsnį ji atkakliai tylėjo. Todėl tęsiau: 

— Ir pati nutuoki, kas mūsų laukia. Tiktai mirtis arba turkų vergija. Tu 
irgi turėsi pasirinkti — viena ar kita. Mudviem teliko keletas mėnesių, 
daugių daugiausia - pusė metų. Paskui ateis turkai. Ką tada bereikš įpras- 
ti dalykai! — sušukau ir taip smarkiai trinktelėjau ranka į krėslo atkaltę, 
kad delnakauliai barkštelėjo ir apžilpau iš skausmo. — Apie santuoką, 
namus, vaikus žmogus gali galvoti, kai jam prieš akis gyvenimas! Mud- 
viem jo nėra, Mudviejų meilė jau pasmerkta. Maža laiko teturime. Ta- 
čiau tu, tu nori užsimetusi apsiaustą išeiti, nes prieš daugelį metų Die- 
vas mane nubaudė - turėjau vesti vyresnę moterį, kurios tik kūnu pasi- 
gailėjau. Mano širdies ji niekada nepasiekė. 

— Kas man tavo širdis! - šūktelėjo ji plykstelėdama raudoniu. - Tavo 
širdis lotyniška! Šitai paliudija tavo žodžiai. Konstantinopolis niekada 
nežlugs! Visos turkų kartos bergždžiai supo miestą. Pati Mergelė Marija 
sergsti mūsų mūrus. Nejau įstengs juos sugriauti kažkoks jaunikaitis — 
tas Muchamedas, kurį patys turkai niekina! 

Bet atrodė, jog ji kalba pati netikėdama tuo, ką sako - kad ir supran- 
tamas buvo jos kvailas tikėjimas Konstantinopolio mūrų tvirtumu. Ty- 
liau, šalin akis sukdama ji klustelėjo: 

— Sakei, kad Dievas tave nubaudė? Tavo Žmona tikrai už tave vyresnė? 

Jos klausimas vėl pradžiugino mano širdį. Juk tai reiškė, kad pavydu- 
lingą moters sielą sužadino smalsumas. Tuomet trinktelėjęs durimis ir 
dundėdamas laiptais parėjo mano tarnas. Pasitikęs paėmiau iš jo krepšį. 

— Šiandien man tavęs nebereikės, - pasakiau. 

— Pone, - atsakė jis, - stebėsiu namus iš vyninės anoje gatvės pusėje. 
Pasikliauk manimi. Taip bus geriausia. 

Iš įkarščio jis palytėjo mano rankovę, palenkė galvą ir šnibžtelėjo į 
ausį: 

— Dėl Dievo, pone, išmokyk ją kitoniškai rengtis. Šitaip apsitaisiusi ji 
atkreipia kiekvieno akis ir labiau žadina smalsumą, nei vaikščiodama 
atviru veidu ir išsidažiusi it uosto kekšė. 

— Manueli! - perspėjau. - Man nesunku ištraukti peilį iš makšties! 

Tačiau jis gudriai sukikeno lyg išgirdęs gerą sąmojį ir laimindamas 
patrynė rankas. 

— Tu kaip kirpėjas — turi sąvadautojo sielą, - subariau ir spyriau jam. — 
Pasigėdytum savo minčių. - Tačiau spyriau atsargiai, kad neužgaučiau, 
ir jis mano spyrį suprato kaip palankumo ženklą. 

Įnešiau krepšį vidun. Įpūčiau žarijas, dar prižėriau anglių. Pripyliau 
sidabro taurę vyno. Palaužiau kvietinės duonos. Subėriau saldumynus į 
kinišką indą. Ji prieštariai pakėlė rankas: 

— Ne, ne! 

Tačiau graikiškai persižegnojo, gurkštelėjo tamsraudonio vyno, pa- 
kramtė duonos ir atsikando nuo lazdelės lipnaus saldumyno. Aš pada- 
riau tą patį. Nebuvau alkanesnis už ją. 

— Išgėrėme vyno, laužėme duoną, - tariau. - Dabar žinai, kad bloga 
tau nepadarysiu. Tu mano viešnia ir visa, kas n mano, taip pat yra tavo. 

Nusišypsojusi ji atsakė: 

— Ir imperatorius Konstantinas vasarą pasiuntė geriausių valgių 1 nuo 
savo stalo sultonui Muchamedui, kai šis, įsimanęs sugriauti mūsų mies- 
tą, ėmė statyti tvirtovę. O jeigu tiesiogiai suprasčiau tavo žodžius ir im- 
čiau plėšti tavo namus — kaip kad sultonas ketina apiplėšti savo šeimi- 
ninką? 

Aš nepajėgiau taip nuoširdžiai šypsotis. 

— Sultonas pernelyg įtarus, kad ragautų bizantiečio siųsto valgio, — 
tariau. - Jis viską išdalijo savo vergams. Tačiau, jo nuostabai, nė vienam 
jų net pilve nediegtelėjo. Pasakiau, kad jis klysta visus savo matu ma- 
tuodamas. Konstantinas - tiesus ir nuoširdus, sąžiningas, labiau karys 
nei valdovas. Jis nekaltas, kad gimė po nelaiminga žvaigžde. 

— Konstantinas - atskalūnas, savojo tikėjimo priešas, - karštai tarė ji. — 
Mūsų tėvų tikėjimą jis iškeitė į neraugintą lotynų duoną. Kam mums 
lotynų pagalba, jei Viešpats mus apleido? 

— Rauginta, nerauginta - koks skirtumas! - šūktelėjau įniršęs dėl jos 
kvailo įsitikinimo. — Tai net nesiklausei Unijos sutarties? Sielos apsivaly- 
mą ir jūs pripažįstate, vis tiek - ugnimi ar tamsybe ir vėtra. Sutartimi 
popiežius pripažįstamas bažnyčios galva, todėl Rytų patriarchai išlaikys 
visas paprotines teises. Sutartis nieko nepakeis. Bet tu, žinoma, kaip visi 
graikai, užsikišai ausis. 

Ji išblyško it popierius. 

— Ir Sūnaus? —- sušnibždėjo. — Tai neteisėtas prieduras prie tikėjimo 
išpažinimo. Erezija. 

- Vardan Švenčiausiosios Trejybės! - sušukau. - Nekalbėk apie daly- 
kus, kurių protingesni nepermano. Išmintingiausi ir mokslingiausi Vaka- 
rų bei Rytų vyrai dvejus metus įrodinėjo vieni kitiems, tarėsi, aiškinosi ir 
ieškojo tiesos! Jeigu jie galų gale ją atrado ir patvirtino parašais, tai tu 
tikrai nepaneigsi šitokio nuodugnaus ir sunkaus svarstymo išvados. 

— Aha, - pasakė ji, - ir tu pats abejoji lotyniška tiesa, jei puolei šitaip 
šaukti ją gindamas. 

Susitvardžiau. 

— Florencijoje jūsų pačių patriarchas atsikėlė iš mirties patalo parašyti 
testamento. Jis pripažino popiežių bažnyčios galva. Jis pripažino Šven- 
tąją Dvasią iš Tėvo ir iš Sūnaus. Patriarcho dievotumo nė vienas jūsiškis 

nepaneigė. Mirties akivaizdoje jis pripažino Uniją. Nejau tavęs net šitai 
neįtikina? 

— Lotynų klastotė, — šaltai atsakė ji. - Gerai Žinau. Be to, ne visi pasi- 
rašė. Markas Eugenikas, imperatoriaus brolis Demetrijas, netgi senasis 
Gemistas Pletonas nusprendė verčiau sprukti, nei pasirašyti. Unija nie- 
kados neturėjo galios. 

"Skėstelėjau rankas. 

— Bergždžia šnekėti, - pasakiau. - Bergždžia. 

— O ar tu tiki? - paklausė ji, rudom akim žvelgdama į mane. 

Po šio tiesaus klausimo nurimau ir susigėdau pasikarščiavęs. Kas aš 
toks, kad karščiuočiausi dėl Unijos? Vėl visa gyvai sugrįžo atmintin. Dar- 
ganota ir mulvina Ferara po atoslūgio, balų varlėms garsiai kurkiant. 
Maro metu degutu nuteplioti kryžiai ant durų. Švytuojantys žibintai ir 
barškantys vežimai, nakties juodumoj išgabeną kūnus. Popiežius Euge- 
nijus askezės išsekintu, valdžiotroška degančiu veidu. Per džiūgaujan- 
čią minią baltu žirgu Florencijon jojančio imperatoriaus Johano aukso 
plunksnų karūna. Apskrita Besariono galva ir jėgingas kūnas. Dygiai 
protingos metropolito Izidoriaus akys ir gyvastingi judesiai. Keisti grai- 
kių apdarai, Italijos moterų skubinai numėgdžioti. 

Ir kalbos, kalbos, nepaliaujamas ginčų gaudesys, skubrus plunksnų 
krebždenimas, popieriai, popieriai. Atkaklūs kivirčai dėl raidžių. Stori 
pageltę kodeksai paslapčia ištrintom raidėm. Tikrai mačiau susirinku- 
sius mokslingiausius ano meto vyrus ir visišką jų ginčų nevaisingumą, 
nes nė vienas neįstengė sugriauti priešininko įsitikinimų. Tik stenogra- 
fijos išmokau. 

- Bažnyčia, - ištariau ir bejėgiškai skėstelėjau rankas. - Žmonių šir- 
dyse Kristaus bažnyčia turbūt tebegyva, o žemiškoji tėra tik apdanga- 
las, prilyginimas. Feraros moterys ėmė taisytis graikiškai, o Velykų rytą 
žmonės su žvakėmis rankose plūdo klausytis graikiškų mišių. Nepažįs- 
tami Žmonės graikiškų papročiu bučiavosi soduose, vėl imtasi rengti Pla- 
tono puotas su mieštu vynu, skambant muzikai. Visa tai netruko praei- 
ti. Permainų ištroškę Žmonės visad susižavi tuo, kas nauja. Graikų vie- 
nuolių ir mokslinčių barzdos sugundė Feraros bei Florencijos moteris. 
Vėliau jos teisinosi nemokėjusios graikiškai pasakyti: „Ne!“ 

— Tai buvo madingas pamišimas, įgeidis, permainos potroškis, — tę- 
siau. - Lotynų kalba - teisininkų kalba, o graikų - filosofų bei poetų. 
Argi lotynai ir graikai gali vieni kitus suprasti? Pasaulietiškame gyveni- 
me teisininkas visada įveikia filosofą. Todėl Florencijoje graikai pasida- 
vė. Tačiau tau, vien tik tau prisipažįstu, jog mano širdy tavoji bažnyčia — 
tikra, neiškreipta Kristaus bažnyčia, jei mūsų laikais kuri nors bažny- 

čia su savo papročiais bei sankloda dar gali būti neiškreipta. Šitai suvo- 
kiau Florencijoje. - Suėmiau jos laibas rankas. - Jaunystėj turėjau svajo- 
nę, - tariau. — Dirbdamas popiežiaus kanceliarijos raštininku ir vertėju 
Feraroje bei Florencijoje tariausi tarnaująs visai Europai, žmonijai. Argi 
galėjai turėti didingesnį siekį nei Rytų ir Vakarų bažnyčių suvienijimas, 
visų krikščionių santaika — pirmasis platus žingsnis į tautų sutarimą bei 
tvirtą taiką. Visetas, o ne duženos. Tarpusavio supratimas, o ne pyktis ir 
įtarumas. Kristaus vietininkas popiežiaus soste ir jį paremiantis bendras 
bažnyčios susirinkimas, draudžiantis bažnytininkų piktnaudžiavimą, tai- 
kantis karalius bei kunigaikščius. Nepasiekiamas idealas! 

— Nes man atsivėrė akys, - tęsiau. - Pamačiau tarnaująs ne idealui, o 
tik politiniams tikslams, šaltakraujiškai valdžiotroškai. Tą pačią dieną, 
kai pagaliau Florencijos katedroje lotyniškai ir graikiškai paskelbė Uni- 
ją, sugaudė varpai ir visose aikštėse suliepsnojo džiaugsmo ugnys, tą 
pačią dieną, pardavęs knygas bei drabužius, visa ko atsižadėjau. Širdi- 
mi pajutau visa esant bergždžia, o Uniją tesant popierium. Nebenorė- 
jau daugiau tuo keliu eiti. 

— Tai ko taip šaukei ant manęs? - paklausė ji. - Ko piktai įžeidinėjai 
mane dėl tos prakeiktos Unijos? 

— Ne dėl jos, - atsidusau. - Tik dėl savo baisaus nusivylimo. Aš bran- 
ginau svajonę. 

Nutilome. 

— Papasakok apie Dievo bausmę, - po valandėlės tarė ji. 

— Jau per daug prikalbėjau, — paprieštaravau. —- Kam kalbėti, kai tu 
čia? Be to, tais pačiais žodžiais žmonės kalba skirtingus dalykus. Žo- 
džiai tiktai sėja klaidas, įtarumą. Man gana, kad tu čia. Žodžiai nereika- 
lingi, kai tu čia. 

Sildžiau jos rankas savosiose viršum žarijų indo. Jos pirštai buvo šal- 
ti, tačiau skruostai degė. 

— Mano meile, - tyliai pasakiau. — Vienintele mylimoji. Tariau gyve- 
nimo rudenį atėjus, tačiau ir tai buvo netiesa. Dėkui, kad esi. 

Mums šnekučiuojantis ji dar papasakojo, jog serga jos motina, todėl 
negalėjusi anksčiau ateiti. Pastebėjau ją norint pasisakyti, kas esanti, ta- 
čiau uždraudžiau. Nepanorėjau žinoti. Sužinojus dar slogesnis liūdesys 
užguls. Viskam savas laikas. Man pakako, kad ji atėjo. 

" Išsiskiriant ji paklausė: 

— Nejau iš tikro manai, kad jau šį pavasarį turkai apsups Konstanti- 
nopolį? 

Nejučia vėl plykstelėjau: 

- Arjūs, graikai, išties visi kvaili? Dervišai ir islamo mokytojai keliau- 

ja iš vieno Azijos kaimo į kitą. Turkams pavaldūs Europos būriai gavo 
įsakymą žygiuoti. Adrianopolyje liejamos patrankos. Tavo miestui supti 
sultonas telkia didesnę kariuomenę nei kuris nors jo protėvis. Bet tu vis 
tiek klausi, ar jis iš tikro rengiasi supti. - Iš tikro! - sušukau. - Jis skuba. 
Įsigaliojus Unijai popiežius galbūt įkalbės Europos kunigaikščius užmiršti 
kivirčus bei karą ir vėl leistis kryžiaus žygin. Turkai jums kelia mirtiną 
grėsmę, tačiau Turkijos širdy palikęs Konstantinopolis sultonui irgi ke- 
lia mirtiną grėsmę. Nežinai, kiek jis svajoja aprėpti. Jis įtikėjo esąs mūsų 
laikų Aleksandras. 

— Šš, šš, - nepatikliai šypsodama tildė ji mane. - Jeigu šitaip nutiks, 
mudu daugiau nebesusitiksime. 

— Ką sakai? —- paklausiau sugriebdamas jos ranką. 

— Jei sultonas tikrai išžygiuos iš Adrianopolio, tai imperatorius Kon- 
stantinas greitaeigiu laivu saugiai į Morėją išgabens imperatoriškosios 
šeimos moteris. Dėl visa ko. Laive vietos užteks ir kitų kilmingų šeimų 
moterims. Man taip pat. 

Uždėjusi rankas man ant pečių ji įsibedė į mane rudomis akimis ir 
prikandusi lūpą pasakė: 

— Turbūt nereikėjo šito tau sakyti. 

— Ne, - kimiai atsakiau džiūstančia burna. - Juk aš galiu būti slaptas 
sultono patikėtinis. Šitai norėjai pasakyti? Juk jūs visi šitaip galvojate? 

— Tavim pasitikiu, — tarė ji. — Gal gautų žinių blogam nepanaudosi. 
Sakyk, ar man plaukti? 

- Žinoma, - pasakiau. - Turi pasitraukti. Ko negelbėti garbės ir gyvy- 
bės, jei gali tai padaryti? Nepažįsti sultono Muchamedo. Aš pažįstu. Ta- 
vo miestas žlugs. Visa grožybė, visas gęstantis tviskesys aplinkui, kil- 
mingų šeimų valdžia bei turtai — visa tėra tik šešėlis. 

— O tu? - paklausė ji. 

— Atkeliavau žūti ant Konstantinopolio mūrų, - atsakiau. —- Dėl praei- 
ties, dėl to, ko jokia pasaulio galybė nebesugrąžins. Ateina kitokie lai- 
kai. Nebenoriu tais laikais gyventi. 

Užsimetusi rusvą apsiaustą ji čiupinėjo šydą. 

— Nė nepabučiuosi manęs išsiskiriant? — paklausė. 

— Tau tik galvą įsiskaus, - atsakiau. 

Pasistiebusi ji minkštomis lūpomis pabučiavo man į skruostus, paly- 
tėjo delnu smakrą ir akimirkai prigludo prie krūtinės nelyginant panū- 
dusi mane pasiimti. 

— Puikini mane, — pasakė. - Pradėsiu per gerai apie save manyti. Ne- 
jau išties nenori sužinoti, kas aš? Ar aš tau reikalinga tik kaip draugė? 
Malonu, tačiau sunku patikėti. 

— Ar prieš išplaukdama dar ateisi pas mane? - paklausiau. 
Ji pasižvalgė po kambarį, abejingai paglostė gelsvą šunį. 
— Man gera pas tave, - atsakė. - Ateisiu, jei galėsiu. 


1453 metų sausio 6 diena 


Vis dėlto graikai nerimsta. Iš lūpų į lūpas sklinda blogos pranašystės. 
Moterys pasakojasi sapnus. Vyrai sakosi regį ženklus. Niršūs vienuoliai 
degančiom akim gatvių kampuose skelbia žlugimą i ir mirtį miesto, atsi- 
žadėjusio tėvų tikėjimo. 

Pantokratoriaus vienuolynas virto kurstymo židiniu. Vienuolis Gena- 
dijus iš ten visam miestui siuntinėja laiškus. Juos skaito žmonių minioms. 
Jų klausydamosi moterys plūsta ašaromis. Dėl imperatoriaus įsakymo 
jis pats nedrįsta Žmonėms rodytis. Bet nuėjau pasiskaityti manifesto, 
kurį jis liepė pakabinti ant vienuolyno vartų: 

„Nelaimėliai, - rašo jis, - kur nuklydote? Kaip galite išsižadėti savojo 
Dievo ir viltis frankų pagalbos? Stumiate miestą pražūtin, podraug pra- 
radę tikėjimą. Viešpatie, pasigailėk manęs! Tavo akivaizdoje paliudiju 
neprisidėjęs prie šios nuodėmės. Pagalvokite, bedaliai, ką darote! Jums 
lemta vergauti už tai, kad išsižadėjote tėvų tikėjimo, išpažindami erezi- 
ją. Vargas jums paskutiniojo teismo dieną! | 

Išties nežinia, ar popiežiaus laivynas suspės į pagalbą, ar tos pagal- 
bos ganės. Visuotiniu kryžiaus žygiu netikiu. Pralaimėtam Varnos mū- 
šiui krikščionys rengėsi penkerius metus. Vengrija jau nebedrįsta drumsti 
taikos kaip Varnos laikais. Jei pagalbininkai nesuspės, tai Unijos pripa- 
žinimas bevaisis ir sukels tik kartėlį bei neviltį. Iš tikro: kam paskutinę 
akimirką išsižadėti savojo tikėjimo teikiamos paguodos! 

Žmonės palaiko Genadijų. Sofijos soboras ištuštėjo. Sekmadieniais 
mišiose lankosi tik imperatorius su apeigine eisena. Politikams tikėji- 
mas nerūpi. Jie visa išpažįsta tik lūpomis. Vis dėlto manau, kad juos 
baido bažnyčios tuštuma. Kai kurie šventikai išsižadėjo. Tie, kurie liko 
Sofijos sobore, kitamaniams graso atskyrimu nuo bažnyčios bei pra- 
keiksmu. 

1453 metų sausio 8 diena 


Išgirdau tai, kas paskatino dar kartą mane nueiti į Pasaulio valdovo* 
vienuolyną ir pamėginti gauti to Genadijaus audienciją. Ilgai teko lauk- 
ti. Diena iš dienos jis meldžiasi ir plakasi, panūdęs išpirkti savojo mies- 
to nuodėmę. Tačiau jis priėmė mane išgirdęs, jog buvau sultono paly- 
doje. Iš tiesų jie labiau myli turkus nei lotynus. 

Išvydęs mano nuskustą smakrą bei lotynišką apdarą, jis atsisakė pri- 
imti šaukdamas „anatema“ ir „apostatas“. Ne stebuklas, kad iš pradžių 
manęs nepažino, nes iš pirmo žvilgsnio aš irgi vos jį pažinau. Apžėlęs, 
susivėlęs, nuo pasninko ir nemigos blizgančiom akim. Vis dėlto, net suly- 
sęs ir pasenęs, jis tebebuvo ankstesnysis Grigalius Scholarijus —- velionio 
imperatoriaus Johano valstybės sekretorius ir antspaudo sergėtojas — tas 
pats, kuris drauge su kitais pasirašė Florencijoje: jaunatviškas, ūmus, 
išsimokslinęs, tuščiagarbis ir ugningas.. 

- Aš Žanas Anžė, - pasisakiau. - Džovanis Andželas - prancūzas, 
kuriam prieš daugelį metų Florencijoj parodei palankumą. 

Jis įsistebeilijo į mane tarytum šėtoną išvydęs. 

— Gal Grigalius tave pažinojo! - sušuko. - Tačiau Grigaliaus nebėra. 
Gailėdamasis už nuodėmę nusikračiau pasaulietiškų pareigų, mokslin- 
gumo bei politinės garbės. Teliko Genadijus - vienuolis, kuris tavęs ne- 
pažįsta. Ko iš manęs nori? 

Jo jaudulys ir kančia nebuvo apsimestiniai. Jis išties kentė, išpiltas 
savojo miesto ir tautos mirties prakaito. Trumpai apsakiau jam savo li- 
kimą, idant manimi pasikliautų. Paskui tariau: 

- Jei padarei nuodėmę pasirašydamas Uniją ir dabar stengiesi ją išpirkti, 
tai ko neišpirkinėji vien Dievo akivaizdoje? Ko trauki visus žmones savo 
kančion, sėdamas nesantaiką kaip tik dabar, kai reikia telkti jėgas? 

Jis atsakė: | 

— Mano liežuviu bei plunksna Dievas juos plaka už baisingą išsižadė- 
jimą. Jeigu jie būtų pasikliovę Dievu ir atsisakę Vakarų kraštų pagalbos, 
pats Dievas būtų už juos kovojęs. Šiandien Konstantinopolis pražuvęs. 
Bergždžia stiprinti mūrus ir rinkti ginklus. Dievas nuo mūsų nusigręžė, 
atiduodamas turkams. 

„— Net jei tu Dievo lūpomis kalbi, - atsakiau, — vis tiek teks kautis. 
Nejau manai imperatorių Konstantiną savo noru atiduosiant miestą? 

Jis tiriamai pažvelgė į mane ir niršios akys žybtelėjo gudriu prityru- 

sio valstybininko žvilgsniu. 


* Pantokratoriaus. Vert. 

— Kieno lūpomis kalbi tu? - paklausė jis savo ruožtu. — Tiems, kurie pasi- 
duos, sultonas užtikrina gyvybę, turtą bei laisvą verslą, tačiau svarbiausia — 
savą tikybą. Sultono globojama mūsų bažnyčia turkų valstybėje gyvuos bei 
klestės. Jis kariauja ne su mūsų tikyba, o su mūsų imperatoriumi. 

Aš tylėjau ir jis patvirtino: 

— Konstantinas savo išsižadėjimu parodė nesąs tikras basilėjas. Jis pik- 
tesnis mūsų tikėjimo priešas nei sultonas Muchamedas. 

— Nesupratingas, kvailas vienuoli! — įsikarščiavau. - Ar pats suvoki, 
ką kalbi?! 

Jis romiau tarstelėjo: 

— Atvirai sakau, ką manau. Tą patį pačiam Konstantinui stačiai pasa- 
kiau. Neturiu ko prarasti. Tačiau aš ne vienas. Su manimi žmonės, taip 
pat daugybė kilmingųjų, kurie bijo Dievo pykčio. Pasakyk šitai tave pa- 
siuntusiam. 

— Skaudžiai klysti, - atsakiau. - Nebetarnauju sultonui. Tačiau tu, be 
abejonės, rasi kitų kelių į sultono ausis. 


1453 metų sausio 10 diena 


Mane vėl pakvietė į Blachernajų. Francis buvo nepaprastai mandagus ir 
malonus. Girdė vynu, bet nė sykio nepažvelgė man į akis. Tik sukiojo 
kūdikio delnuko didumo žiedą su antspaudu ant piršto ir apžiūrinėjo 
išpuoselėtus nagus. Be abejo, tai mokslingas ir sumanus vyras, jau nie- 
kuo nebetikįs. Jis tėra ištikimas savajam imperatoriui. Jiedu su Konstan- 
tinu kartu užaugo. 

Dėdamasis draugingas jis prisiminė, kaip prieš penkiolika metų laivo 
denyje rungčiomis deklamavome Homerą, kai vakaras vyno raudoniu 
dažė Graikijos jūrą ir laivai nakčiai išmetė inkarus. 

— Kaip gyvuoja daktaras Nikolajus, tuometinis tavo darbdavys? Ar ką 
nors apie jį girdėjai? — Ir išnaršęs atminties kampelius pridūrė: - Kuzie- 
tis. —- Jis didžiavosi savo atmintim. 

— Tos kelionės metu jo nuovylis ir nusiminimas subrandino tiesą, — 
ėmiau pasakoti. — Patre jis lyg ir apreiškimą patyrė. Juk Kuzietis buvo 
vienas Bazelio bažnyčios susirinkimo atskilėlių. Tai jį kamavo. Jo mintis 
apie priešybių sutaptį sugriovė senąją logiką. De coincidentia opposito- 
rum. Jis net knygą parašė, išdėstydamas savąją tiesą. 

Franciui tebetylint tęsiau: 

— Girdėti, jog prieš Jubiliejinius metus jis, kaip popiežiaus legatas, 
keliavo po Vokietijos žemes, ragindamas paskutinius pilkuosius pripa- 

žinti popiežių Mikalojų. Tuo jis nusipelnė vyskupo mitros ir, ko gera, 
jam šmėkšo kardinolo kepurė, kaip ir Enėjui Silvijui, kuris Vokietijos 
imperatorių nudangino Italijon, idant jį karūnuotų popiežius. 

— Išties daug vandens Tibru nutekėjo, - nerūpestingai tarė Francis. — 
Taigi popiežius Eugenijus mirė. Nuostabus buvo Žmogus. Kai išvijo iš 
Romos, valtyje skydu dangstėsi nuo iečių, kurias iš pakrantės svaidė 
žmonės. Bet jis išvaikė Bazelio bažnyčios susirinkimą. Jis privertė mus 
pasirašyti. Jeigu jis būtų gyvas... 

Atsidusęs Francis pradėjo pirštų galais nevalingai pakšenti į kelį, išsi- 
duodamas nekantraująs. 

— Kas per Žmogus popiežius Mikalojus? — su pašaipėle paklausė jis. — 
Sakoma, kad sultono Muchamedo seralyje Vakarų šalių reikalai žinomi 
geriau nei čia, Blachernajuje. 

— Popiežius Mikalojus, - mąsčiau. — Prieš trejetą metų - Jubiliejiniais 
metais — visi krikščionys pakluso ir visos tautos leidosi į Romą. Pinigų 
susikaupė tiek, kad šventikai šlavė juos nuo altorių neskaičiavę. Tačiau 
pinigus jis leidžia statiniams bei bibliotekoms. Jis, girdėti, pats sakęs, jog, 
žmogus negali išsikelti didingesnio tikslo, nei statydinti didžiulius stati- 
nius bei kaupti vertingas knygas. 

Francis tebepakšėjo pirštais. Jo plonas kandžias lūpas slėpė daili barz- 
delė. Blyškios žydros akys į mane nežiūrėjo. 

— Popiežius Mikalojus, - pakartojau. — Kaskart prie stalo jis išgeria 
butelį baltojo ir butelį raudonojo vyno. Sako, rytais jis kartais neprisi- 
mena, kas nutiko vakare. Kažkoks nelaimėlis tarnas dėl to palydėjo gal- 
vą. Popiežius iš ryto neprisiminė, ką įsiutęs liepė padaryti. Tačiau jis vis 
dėlto išsiuntė iš Romos jums į pagalbą Izidorių bei penkiasdešimt karių. 
Taigi jis Konstantinopolio neužmiršo. — Tik ar vertėjo aukoti tikėjimą ir 
santarvę dėl šitokios menkos pagalbos, - pridūriau tyliai. 

— Unija — politinė neišvengiamybė, — tuoj priminė Francis. — Pašalietis 
greitas smerkti. Netrukus patirsi, jog ne veltui nusilenkėm. Iš Venecijos ga- 
vome padrąsinančių žinių. — Jis atidžiai pažvelgė į mane. - Ir iš Genujos 
laukiame paveikios pagalbos, nors Pera nešališka. Tikriausiai žinai, kad Ve- 
necija jau išsiuntė du karo laivus. Mūsų padėtis tikrai nėra beviltiška. At- 
virkščiai. Sultonas pradėjo pavojingą žaidimą. Be to, turkai susiskaldė. Pats 
didysis viziris Chalilis ryžtingai priešinasi karui. Jis mūsų draugas. 

— Žinau, - atsakiau. - Tačiau Chalilis senas. 

— Jau trečia karta jis didysis viziris, - priminė Francis. - Jis turi politi- 
nės patirties, remiasi tradicijom, išmano tikrąjį valdymo meną. 

— Delsimo meną, - sutikau. - Bet jei būtum matęs to vargšo senuko 
veidą, kai sultonas išsitraukė durklą ir janyčarų akyse savom rankom 

perskrodė žuvies pilvą. Auksiniai bizantinai skambančia srove pabiro 
po senuko kojų, o sultonas makaravo žuvim, paėmęs už uodegos*. 

Francis įsikarščiavo i ir pašoko ant kojų, užmiršęs diplomatinį išsilavi- 
nimą. 

— Gudrybė! - riktelėjo. - Bjauri šunybė, kuri tiktai parodo, jog tava- 
jam sultonui dar pienas nuo lūpų nenudžiūvo. Nusiuntėme nuo impe- 
ratoriaus stalo valgio ir didžiajam viziriui, tačiau jo nevertėjo papirkinė- 
ti. Jo ir mūsų potroškiai vienodi. Jis trokšta taikos, baimindamasis, jog 
įsikišus Vakarų kraštams žlugs turkų kuriama valstybė. Mes norime tai- 
kos žinodami, kokia mūsų būklė, ir norėdami sugyventi su turkais. Juk 
esame pasirengę net mokestį jiems mokėti. Ne, auksinius pinigus pats 
sultonas buvo liepęs užsiūti Žuvies pilve, sumanęs didįjį vizirį ir visus 
taikos šalininkus apkvailinti. 

- Išjuokti, - tariau. - Šunybė išdegė, nors turkų gudragalviai, žinia, 
gerai suvokia, jog Chalilis, kaip valdovas, neturėtų leistis paperkamas. 

- Ši žiema - sprendžiamoji, - priminė Francis. — Adrianopolyje didy- 
sis viziris daro viską, kad paliktų taika. Net iškilus karo grėsmei, per 
Peros genujiečius gavome iš jo padrąsinančių laiškų. Šito turbūt neturė- 
čiau nuo tavęs slėpti? Jis ragina mus tikėti ateitimi ir kuo geriau pasi- 
rengti. Kuo jėgingiau pasirengsime, tuo tikresnis sultono pralaimėjimas, 
jeigu jis tikrai išdrįs supti miestą. 

— Ši žiema - sprendžiamoji, — sutikau. — Juo greičiau sultonas išlies 
patrankas ir jo kariuomenė pasiruoš žygiui, juo greičiau žlugs Konstan- 
tinopolis. 

— Mūsų mūrai atlaikė daugybę apsiausčių, - vėl nusišypsojo Prancis. — 
Tiktai lotynai kadaise gebėjo užimti Konstantinopolį. Tačiau jie atėjo nuo 
jūros. Nuo tol mums nepatinka kryžiaus žygiai. Verčiau gyvenam san- 
tarvėj su turkais. 

— Gaišinu tave, - tariau. - Nenoriu trukdyti. 

— Tiesa, — prisiminė jis. - Juk ir aš turiu į tave reikalą. Kalbama, jog, 
pernelyg dažnai lankaisi Peroje. Net su vienuoliu Genadijum susitikai, 
nors imperatoriaus įsakymu jam draudžiama išeiti iš vienuolyno. Ko iš 
tiesų sieki? 

— Jaučiuosi vienišas, — atsakiau. — Atrodo, kad niekas čia manimi ne- 
pasitiki. Tik pamėginau atgaivinti seną draugystę. Bet Grigalius Schola- 
rijus tikriausiai mirė. Vienuolis Genadijus manęs nenudžiugino. 

— Ir princo Orchano bokšte lankeisi. 

— Jau seniai. Jis pats atsiuntė dovaną ir pasikvietė mane. Suprantama, 


* Žuvis - vienas seniausių slaptųjų Kristaus simbolių. Vert. 

jis smalsavo naujausių Žinių apie savo giminaitį. Juk sultonas Mucha- 
medas — jo pusbrolis ir moka jam pensiją. Teisingiau — jums, idant jį 
laikytumėt uždarytą. 

— Nemaniau, kad tas seniokas taip smarkiai įbūgęs, - tęsiau. - Iš ma- 
nęs atėmė peilį, patikrino drabužius, o mudviem kalbantis tarnai laikė 
mane už rankų, lyg seniokas būtų tikras sultonas. 

— Muchamedas ne kartą mėgino jį nužudyti, - tikino Francis. 

- Jei tebebūčiau sultono palydoje, - atsakiau, - pasakyčiau, kad jam 
nėra ko baimintis sukriošusio senuko. Prievarta Orchano sultonu nepa- 
darysite. 

— Jis tikrai sieks valdžios. Ko jam nesutelkus turkų, jeigu jį paleisi- 
me? Visada bus tuščiagarbių ir nepatenkintų, kurie su malonumu prie 
jo prisidės. Tačiau mes tik taikos tetrokštame. 

— Būtumėt jį jau seniai paleidę, jei manytumėt gebant sukelti maištą, — 
tarstelėjau abejingai. | 

Netekęs kantrybės Francis iškėlė rankas. 

— Ko po teisybei su tavimi ginčijuosi? Vis tiek vienas kito nesupran- 
tame! 

— Dėl Dievo, kilmingasai imperatoriaus kancleri! - šūktelėjau. - Pa- 
bėgau nuo sultono. Atsisakiau pareigų, kurių man daugis pavydėjo. Kad 
tik galėčiau kautis dėl Konstantinopolio! Ne dėl tavęs. Ne dėl impera- 
toriaus. Tik dėl šio miesto, kuris kadaise buvo pasaulio širdis. Tik širdis 
beliko iš galingos valstybės. Girdėti paskutiniai gūdūs jos dūžiai. Su ja 
plaku aš. Ir mirsiu. Jeigu pakliūsiu į nelaisvę, sultonas pasodins mane 
ant kuolo. 

— Paikystė, - atšiauriai tarė Francis. - Jeigu tau būtų dvidešimt - pa- 
tikėčiau. Tu, frankiškos kilmės lotyne, kas mus su tavim sieja? 

— Troškimas kautis, - atsakiau. — Iš tuštybės, gresiant pražūčiai, tva- 
nui kylant. Pergale netikiu. Kovosiu be vilties. Bet nesvarbu, nes trokš- 
tu kautis. 

Akimirką atrodė, jog mano žodžiai įtikino Francį ir jis buvo pasiren- 
gęs pašalinti mane iš savo politinių užmačių kaip nepavojingą svajoklį. 
Tačiau netrukus jis papurtė galvą. Jo blyškiai žydros akys sužvilgo liū- 
desiu. 

- Jei tu būtum kitas, jei būtum atkeliavęs iš Europos su kryžium, jei, 
kaip visi frankai, prašytumei pinigų, jei gvieštumeis prekybinės nau- 
dos - gal tada galėčiau tavimi tikėti, net pasikliauti. Tačiau tu pernelyg 
išsimokslinęs, pernelyg patyręs ir šaltakraujis, todėl tavo elgseną gali- 
ma paaiškinti tik slaptų tikslų puoselėjimu. 

Stovėjau priešais jį. Kojos sunerimo. Panūdau grįžti namo. Tačiau j jis 

vis čiupinėjo žiedą su antspaudu ir žvilgčiojo į mane iš po antakių, tarsi 
iš nenusakomo pasidygėjimo vengdamas atvirai pažvelgti man į akis. 

— Kodėl kadaise pasirodei Bazelyje? Kaip pelnei daktaro Nikolajaus 
Kuziečio pasitikėjimą? Ko plaukei su juo į Konstantinopolį? Jau tuomet 
mokėjai turkiškai. Kodėl taip atkakliai laikeisi Feraroje ir Florencijoje 
vykstant bažnyčios susirinkimams? Kur dingai paskui? Kodėl kardino- 
las Julijus Čezarinis priėmė tave į sekretorius? Ar tu jį Varnoje nužu- 
dei, norėdamas sugrįžti pas turkus? 

— Nespoksok į mane! - riktelėjo jis, sumosuodamas rankomis sau prieš 
akis. - Turkai sako tave valdant dvasios jėgas, todėl tau net gyvūnai 
paklūsta, todėl gebi pelnyti kiekvieno pasitikėjimą. Tačiau manęs savo 
pusėn nepalenksi. Aš turiu antspaudą ir talismaną. Bet tai tik plepalai. 
Labiau pasikliauju savo protu. 

Nuščiuvau. Nevertėjo nieko sakyti. Jis atsistojo. Tėkštelėjo atgalia ran- 
ka man per krūtinę, iš pykčio norėdamas mane sutrikdyti. 

— Tu, tu, - tarė jis. - Manai, nežinau? Buvai vienintelis, gebėjęs per parą 
nujoti iš Magnezijos į Galipolį paskui sultoną Muchamedą, kai mirė jo 
tėvas. „Mylintis teseka mane“, - pameni? Tu nusekei. Sako, jis savo akimis 
nepatikėjęs, jog kaip tik tu prisivijai jį Galipolio sąsiaurio pakrantėj. 

— Turėjau gerą žirgą, - priminiau. - Lankiau dervišų mokyklą. Puikiai 
išlavintas mano kūnas iškenčia viską. Jei nori, galiu paimti iš indo žio- 
ruojančią žariją ir ji man delno nenudegins. 

Zengtelėjau link jo ir pagaliau sugavau jo akis. Išmėginau jį. Jis neat- 
laikė. Numojo ranka neištvėręs. Neišdrįso liepti man pamėginti. Jei man 
būtų pasisekę - jau nebežinotų, ką apie mane manyti. Jis buvo prieta- 
ringas, nes jau niekuo nebetikėjo. 

— Iš kur žinai, - ištariau tyliai, - kad paskui sultoną Muchamedą jojau 
ne panūdęs jį nužudyti? Juk pažinojau jį ir Žinojau, kas laukia. Tačiau 
aš ne žudikas. Ne, - kalbėjau, - aš ne žudikas. Ir turbūt mylėjau jį taip, 
kaip galima mylėti gražų Žvėrį, net permanant jo klastą. Jo jaunystė 
buvo it kunkuliuojantis puodas, kurį reikia uždengti sunkiu dangčiu, 
idant viralas neišbėgtų. Murado valia retkarčiais būdavau tuo dangčiu. 
Tačiau Muradas jo nekentė už tai, kad mylimiausias jo sūnus Aladinas 
nuskendo. Jiedu - tėvas ir sūnus — niekada nesutarė. Ir vis dėlto Mura- 
das juo slapčia didžiavosi. Troško jį išmoksiant saikingumo, teisingu- 
mo, savitvardos. Troško nusilenksiant vieninteliam Dievui ir permany- 
siant valdžios bei žemiško gyvenimo tuštybę. Ir Muchamedas išmoko: 
saikingumo - kad nejaustų saiko, teisingumo - kad elgtųsi neteisingai, 
savitvardos - kad taptų nežabojamas. Visada - savo valia. Jis meldžiasi, 
tačiau širdyje Dievą netiki. Jokia tikyba jam nereikalinga. Jis moka grai- 

kų ir lotynų, arabų ir persų kalbas. Išmano matematiką, žemėlapius, 
istoriją bei filosofiją. Konstantinopolis jam — vertės pamatas. Nuo pa- 
auglystės svajojo užimti šitą miestą. Sužlugdydamas Konstantinopolį 
jis įrodys sau esąs sumanesnis už protėvius. Ar permanai ženklus? Jis — 
tas, kuris ateis. Nebenoriu jo laikais gyventi. 

Francis sumirksėjo ir tarytum iš miegų pabudo. 

— Muchamedas ūmus ir nekantrus jaunikaitis, - tarė. - Tačiau mes 
turime šimtmetinio valdymo meno patirties. Tiek Blachernajaus, tiek jo 
seralio. Senoliai ir išminčiai jau dabar džiaugiasi jį patį nusilaušiant 
sprandą. Laikas dirba mums. 

— Laikas, - pasakiau. - Laiko nebėra. Tavo skirta valanda prabėgo. 
Smėlis laikrody subiro. Ramybės tau! 

Jis palydėjo mane iki durų. Net žengė šaltu koridorium gretimais. 
Mudviejų skardžius žingsnius slogiai atliepė sienos. Durų staktą puošė 
šnypščiantis dvigalvis erelis. 

— Per dažnai neišeik iš namų, - perspėjo Francis. - Neplauk daugiau į 
Perą. Neieškok pernelyg garbingų pažinčių. Nes teks gyventi ne medi- 
niame name, 0 marmuriniame bokšte. Tai draugiškas patarimas, Joha- 
nai Angelai. Tavo paties labui. 

Staiga jis čiupo mane už krūtų ir smogė: 

— O didysis kunigaikštis Lukas Notaras? Ar jis jau pasisiūlė tau į 
draugus? | 

ŪUmai puldamas jis mėgino mane išgąsdinti. Aš tylėjau ir jis tarė: 

— Saugokis, kad nesužinotume tave mėginus su juo susitikti. Jeigu 
šitai įrodysime - tu Žuvęs. 

Vartų sargas išvedė mano išsinuomotą žirgą. Strimgalviais puoliau di- 
džiąja gatve per grūstį. Tie, kurie nesitraukė iš kelio - krito po kojų. Tačiau 
kliegdami ir rėkdami, šniorydami asilus ir keikdamiesi žmonės traukėsi 
vos išgirdę mano žirgo pasagų kaukšėjimą į duburiuotas akmens plokštes. 
Putotu žirgu puoliau nuo karališkųjų rūmų link hipodromo. 

Priblokštas, drugio krečiamas ir siaubo smelkiamas. Ausyse tebes- 
kambėjo: „Verčiau turkiškas turbanas nei popiežiaus mitra“. Didysis ku- 
nigaikštis, laivyno vadas, galingiausias Konstantinopolio vyras po im- 
peratoriaus. Lukas Notaras. Taigi ir jis. 


1453 metų sausio 12 diena 


Neišeinu iš namų. Tačiau gandai sklinda iš lūpų į lūpas. Nesulaikysi. 
Gandai ir per sienas pereina. 

Visuose Azijos uostuose sultonas stato laivynus. 

Pagal draugystės ir tarpusavio pagalbos sutartį serbai privalo pasiųsti 
sultono kariuomenei raitininkų. Krikščionys ateina supti krikščionių. 

Aš vienas. Manimi netiki. Taigi esu nereikalingas. 

Vėl pradėjau kontempliacijos pratybas. Tačiau kokia iš jų nauda, jei 
širdis nerimsta! Mąsčiau be paliovos, rinkausi. Dievo esybės žemiškasis 
protas neaprėpia. Dievas yra. Bet kaip ir koks, - šito mintis negali paaiš- 
kinti. Ekstazė - kūniška išraiška. Pasninkais bei dvasios pratybomis kiek- 
vienas gali ekstazę pasiekti. Tačiau kam - net jei kūnas švyti kaip lem- 
pa? Žmogų vis tiek kausto laiko ir vietos ribos. | 

Nepasakysi, kas yra Dievas. Net kas jis nėra, kaip taria mistiškoji te- 
ologija*. Žodžiai turi ribas, taigi jie netobuli, kaip visa, ką sukūrė žmo- 
gus. Neigdamas Dievą, jį teigsiu? Uripažindamas Dievą, j jį neigsiu? Ma- 
no širdis visiškai nusiaubta. | 

Blogai miegu. Miegas neramus. Sapnuose anksčiau gyvenau, daug 
patirdavau. Ir vėl sapnai tikri kaip gyvenimas. Anksčiau susitramdyda- 
vau, panorėjęs gebėjau miegoti kietai, sapnų nesapnuodamas. 

Meilė tėra išsisklaidantis kvaišulys, svaigulys. Paliekąs kartėlį ir siel- 
vartą. 

Tačiau tebesu apkvaišęs. Tebegyvenu svaiguly tik todėl, kad ž žinau ją 
esant tame pačiame mieste, žvelgiant į tą patį dangų. 

Mėginau atsitraukti, traukiausi ne kartą. Betgi trauktis gali iki tam 
tikros ribos. Kodėl šis prievilas atsirado mano kely? Kad niaurus, be- 
jausmis skendėčiau sapne ir svaiguly? Pavasario, pavasario laukiu. Pas- 
kutinio savo pavasario. Ir Konstantinopolio paskutinio pavasario. 

Laukimas galuoja. Ir vis dėlto nuostabu laukti, kai yra ko laukti. Lau- 
kiu ekstazės. Laukiu mirties. 

Dieve, nejau nesumokėjau didžiausios kainos už visa, ką gavau? Skur- 
džiausias, prasčiausias gauna tą patį, nieko nemokėjęs. Tokia tat Tavo 
dieviška beprotystė, Dieve! Tu - šiurpus tyrėjas, sugniaužęs mane sa- 
vam delne. 


1453 metų sausio 16 diena 
Laikas bėga. Skaudingai gaišta neįkainojamos dienos. Taigi ji nenori. 
Antraip jau būtų atėjusi. 
Juk jau ne vaikas. Kilmingos moterys turi mūrų supamas pavėsines, 
* Mistiškoji teologija Dievą apibūdina neiginiais. Vert. 

kuriose slapčia susitinka su mylimaisiais. Mano jaunystės dienomis 
Konstantinopolyje buvo moteris, įsigeidusi pasikalbėti apie filosofiją 
su manimi, nors tebuvau tik lotynas raštininkas. Sodo baseine tingiai 
plaukė stambios žuvys. Nuo negrės laikomo sidabrinio padėklo ji abe- 
jingai maitino žuvis. Niekados net jos vardo nesužinojau. Jos apžiū- 
rios ir gudrios, tos graikės su aukso tinkleliais ir perlų vėriniais plau- 
kuose. 

Ji mylėjo šaltai, laviai. Jos kūnu mane slėbesčiavo mirtis, nors tuomet 
šito nesupratau. Širdies mirtis. Dvasios mirtis. Ji pasisakė esanti sofistė. 

Ji pasisakė sferų matavimą verčiau paliekanti filosofams, serafinų spar- 
nų skaičiavimą - teologams, o mistikams — pasninkavimą ir kančias, at- 
siveriant dangų. Ji pati sakėsi tikslia kūno vieta tam tikrą valandėlę pa- 
tirianti beribiškumą ir šito jai gana. 

Tokių moterų čia yra. Tačiau stambias lėtas žuvis prisimenu geriau 
nei ją, nors mudviem išsiskiriant ji nusimetė apsiaustą ir nuogutėlė sto- 
vėjo ant baseino krašto kaitrioj rytinėj saulėj. Jos kūnas buvo it marmu- 
rinis, be jokio bjaurojančio plaukelio. 

Už mūrų esama slaptų pavėsinių. Tai daro net vargingiausieji. Saulė- 
tą dieną nugeltusių Akropolio atšlaičių medžių užuoglaudoj jie sugula 
ant vėsios žemės. Vyrai ir moterys, vienodai nuskarę, negąstaudami sve- 
timų akių. Nors būtum neturtėlė, mano meile, nuskarusi, bjauri! Tuo- 
met mudviejų niekas nesulaikytų. Vis tiek tave iš akių pažinčiau. Iš ru- 
dų akių tave pažinčiau. Net jei būtum sena. Net jei būtum nevalyva, o 
rankos darbo kietai įdiržintos. 

Jei išties norėtum, jau būtum atėjusi. 


1453 metų sausio 21 diena 


Trečia diena su darbininkais taisau mūrą prie Šventojo Romano vartų. 
Ridinu akmenis. Nešioju skiedinį. Nuo galvos iki kojų apsibraižęs, dul- 
kinas. Nuo kalkių pastirusiais plaukais. 

Užsidaręs namuose glembu. O privalau palaikyti kūno stiprybę, ran- 
kų pajėgą, idant įstengčiau įtempti lanką ir kautis kalaviju, kai reikės. 
Juk visą vasarą stačiau ir sultono tvirtovę Bosforo pakrantėje. 

„"Neimu darbininkams skiriamų dienpinigių, dalijuosi su jais duona, 
aliejumi ir sausa mėsa. Darbininkai laiko mane kvailiu. 

1453 metų sausio 23 diena 


Imperatorius Konstantinas su savo palyda prajojo palei mūrą. Sustojo 
pažiūrėti atstatymo darbų plėtros. Maloniai kalbino technikus bei de- 
šimtininkus. Mano veidas buvo murzinas, aš nukukinau galvą. Tačiau 
pakalbinęs kitus jis kreipėsi stačiai į mane tardamas: 

— Eik namo. Šis darbas ne tau. 

Tai tikrai nebuvo atsitiktinumas. Bet iš jo veido mačiau, kad jam ne- 
patinka įsakinėti. Jis žmogus be klastos. Todėl ir nesistengia įžiūrėti klas- 
tos kituose. Tačiau šoka pagal Francio ir kitų dūdą. Guosdamas mane 
jis pridūrė: | 

— Galėtume sugalvoti tau garbingesnių užduočių. 

Bet ne tai pasakė. Ne tai turėjo galvoje. Jis tetroško, kad nekentėčiau 
išgyvendamas pasitraukimą. 

Prieš penkiolika metų jis, kaip ir kiti broliai Paleologai, buvo gana 
atšiaurus ir pasipūtęs. Tačiau laikas jį nugludino. Jam jau keturiasde- 
šimt aštuoneri. Barzda žyla, jo veidą niūkiau nei kurį kitą temdo neap- 
sakomas šio miesto bei senosios giminės liūdesys. Jis irgi bevaikis. Nete- 
ko dviejų jaunučių Žmonų: viena gimdydama mirė Morėjoje, kita — iš- 
kart po sutuoktuvių, turkams apsupus Gatalūzų pilį. 

Po imperatoriaus Johano mirties jis ketino sustiprėti vesdamas trečią 
kartą. Kalba, kad jį mėgino supiršti net su sultono Murado našle Mara, 
kuriai Muchamedas leido grįžti pas tėvą Serbijon. Tačiau sultono našlė 
verčiau pasitraukė į vienuolyną. Juk Muradas leido jai išlaikyti savo krikš- 
čionišką tikėjimą. Jai net buvo leista išmokyti jaunąjį Muchamedą grai- 
kiškų maldų. 

Metai nugludino Konstantiną. Jis labai vienišas. Visa jam nutinka per 
vėlai. Venecijos dožas galėjo atiduoti jam savo dukterį. Tuomet būtų 
gavęs galingos paramos iš Venecijos. Bet ne - lotynės moters jis nedrįso 
vesti. O Trapezunto valdovas buvo pernelyg neturtingas ir jau paval- 
dus sultonui. 

Galų gale jie surado barbarų princesę pačiame Juodosios jūros pa- 
krašty. Gruzijos kunigaikštis, išpažįstąs tikrąjį tikėjimą, pažadėjo gana 
didelį kraitį. Taip pat garsių karių Konstantinopoliui ginti. Per vėlai. Fran- 
cis spėjo sugrįžti iš piršlybų kaip tik prieš sultono tvirtovės užbaigimą. 
Dabar Bosforas uždarytas. Juodąja jūra nebeatplauks nei princesė, nei 
kraitis, nei žiaurūs Gruzijos kariai. 

Konstantinas gimė po nelaiminga žvaigžde. Tauta jo neapkenčia už 
Uniją. Tačiau jis be klastos. Ir nėra žiaurus. Plykstelėjus karui jis įsakė 
suimti mieste buvusius turkus, bet vos po trijų dienų paleido. 

Juk jie galėjo suimti ir mane. Galėjo kankinti visais įprastais būdais, 
versdami lūpomis prisipažinti, ko prisireikę. Bet Konstantinas nenori. O 
Francis nesiryžta. Juk išties galiu būti slaptas sultono pasiuntinys. Ap- 
siausčiai gresiant tokių vyrų niekas nekankina. 

Jis neskuba, neskuba. Konstantinas neskuba. Jam rūpi basilėjo garbė. 
Kaip gali dieviškasis imperatorius, nulipęs nuo žirgo, kuolu ridinti ak- 
menis arba, kaip jaunasis sultonas Bosfore, pasiėmęs skiedinio mentę, 
savo pluša įkvėpti prastus darbininkus? Betgi darbas sparčiau eitų! O 
dabar tai tik vangi padienininkų plūkiava - tingi, lėta. 

Taigi man užginta net mūryti akmenis, nešioti skiedinį amžiniems 
mūrams stiprinti. Nejaučiu piktumo Konstantinui, bet sunku už tai at- 
leisti. 

Sugrįžau į namus, išsimaudžiau vonioje, paliepiau Manueliui ištrink- 
ti man galvą ir vėl apsirengiau savo drabužiais. 

Pasipasakojus, jog buvau sutikęs imperatorių Konstantiną ir žvelgiau 
dieviškajam basilėjui stačiai į veidą, mano tarnas Manuelis ėmė gudriai 
kikenti. Gėriau vyną ir jam įpyliau. Jis papasakojo man apie kambarį, 
kurio sienos dengtos iš pirmosios Romos atgabentomis porfyro plokštė- 
mis. Retas jį matė. Ten Bizantijos imperatoriai purpure gimsta ir iš ma- 
žo balkonėlio rūškanoje sienoje paskelbiama apie jų gimimą žmonėms. 
Senojo imperatoriaus Manuelio laikais mano tarno tėvas rūmuose ne- 
šiojęs rąstus. 

— Už tavo imperatoriškąjį vardą, Manueli, - pasakiau įpildamas vyno 
į jo molinį puodelį. 

— Už tavo paties vardą, mano pone Johanai, - atsakė jis ir taip ūmai 
užsivertė, kad išteliuškavo vyną ant krūtinės. 


1453 metų sausio 24 diena 


Tikrai būčiau išgirdęs, kad ji iškeliavo. Gandas pasklistų, net jeigu lai- 
vas slapta paryčiu išplauktų. Nuo kalvų atšlaičių uostas visiems kaip 
ant delno. Ir šiaip jau čia nieko ilgiau nenuslapstysi. 
Už vandenų dūluoja Azijos pakrantės. Ilgesys veria man širdį. 
Būdamas bevardis, niekuo nenusipelnęs, be praeities, galiu nuskęsti 
žmonių jūroje. Gyventi dieną iš dienos. Pasitenkinti ir nurimti. Tačiau 
esu ragavęs karčios pažinimo duonos. Mano valia nelyginant akmuo. 

1453 metų sausio 26 diena 


Kai kas netikėta nutiko. Į uostą atplaukė du galingi didžiaburiai karo 
laivai. Jūrininkams vyniojant bures puolė Žmonės į atšlaites bei uosto 
mūrus šaukdami ir modami. Didesnysis išties galingas, prilygsta Vene- 
cijos karo laivams. 

aids vadas - Džovanis Džustinianis, genujietis. Buvęs Kafos podes- 

*, patyręs karys. Jis atsigabeno septynis šimtus apmokytų karių. Žmo- 
nes pagavo nirtulingas džiaugsmas, nors kariai - lotynai. Jų ginkluotė 
nepriekaištinga. Diduma turi abirankius kalavijus. Vienas jų šarvuotas 
tikrai atstos dešimt lengvaginklių, oda apsitaisiusių vyrų. Kariai pripra- 
tę prie drausmės ir žavisi savo vadu. Šitai galėjai suprasti, kai tvarkin- 
gai išlipo iš laivų ir skimbčiodami geležiniais apdarais nužygiavo per 
miestą į Blachernajų. 

Imperatorius apžiūrėjo kariuomenę. Jei basilėjas iš anksto žinojo juos 
atkeliausiant, tai paslapties neišsaugojo. Paprastai per kelias dienas ži- 
nios nuteka net iš slapčiausių graikų derybų. Bent jau padoriai sumo- 
kėjus. 

Gal Vakarai neužmiršo Konstantinopolio? Džustinianis turėjo veikti 
susitaręs su Genujos valdžia. Antraip nebūtų gavęs lėšų laivams parengti 
ir vyrams samdyti. 

Tačiau sultonas vien tik janyčarų turi dvylika tūkstančių. Varnos lau- 
ke net šarvuota kavalerija jų neįveikė. 

| 


1453 metų sausio 27 diena 


Ji atėjo. Vis dėlto ji dar kartą atėjo. Neužmiršo manęs. 

Sulysusi ir perblyškusi. Rudos akys neramios. Ji kankinosi. Žodžiai, 
klausimai sustingo lūpose. Kam klausinėti? Juk ji atėjo. 

— Mano meile, - tepasakiau. - Mano meile. 

— Ko atkeliavai į šį miestą? — papriekaištavo ji. - Ko nepasilikai pas 
savąjį sultoną? Kam kankini mane? Ko nepaleidi manęs? Gėda, - pasa- 
kė. - Buvau linksma, pasitikėjau savimi. Dabar bevalė. Kojos žengia ten, 
kur eiti nenoriu. Ir tu. Lotynas, vedęs, nuotykių ieškotojas. Per tave 
ėmiau neapkęsti savęs. — Taigi tiek tevertas geriausias išsilavinimas, — 
suaimanavo ji. - Tiek tevertas mokslas, gebėjimas mąstyti, giminė, išdi- 
dumas, turtas. Aš tavo valioje kaip vergė. Man gėda dėl kiekvieno čion 


-* Miesto valstybės aukščiausiasis pareigūnas. Vert. 

atvedusio žingsnio. O tu net nepalietei manęs, - priekaištavo. - Bet ma- 
no kraujas jaudulingai siaučia. Kūniškoji tamsybė gaudžia manyje. Bu- 
vau vaiski. Skaisti. Dabar jau nežinau, kas esu ir ko noriu. Tu vertas 
peilio ir nuodų! - sušuko ji. — Verčiau tavęs nebūtų! Tik tiek atėjau tau 
pasakyti. 

Apkabinau ir pabučiavau ją į lūpas. Jai jau nebeįskaudo galva. Mud- 
viem išsiskyrus ji tapo moterimi. Virpėjo mano glėby. 

Negalėjau pakęsti to virpulio. Negalėjau pakęsti skruostus nutamsi- 
nusio raudonio. Šitai buvau begalę kartų patyręs. Tačiau sielos meilės 
be kūniškos nebūna. Ne, meilės be geidulio nebūna. 

— Tikrai neketinu su tavimi miegoti, - atsakiau. - Viskam savas laikas. 
Ne dėl šito tavęs ilgėjausi. 

— Jei nuplėštum man garbę - užmuščiau! - riktelėjo ji. — Dėl savęs ir 
savo giminės. Šitaip su manimi nekalbėk. 

— Saugok savo žiedą turkams, — pasakiau. - Neketinau jo laužti. 

— Nekenčiu tavęs, - sunkiai alsuodama ji pirštais spaudė man rankas. - 
Johanas Angelas. Johanas Angelas. Johanas Angelas, - kartojo, prigludo 
veidu man prie peties ir pratrūko verkti, tarytum jai širdis būtų sprogusi 

Suėmiau jos veidą, juokiausi, bučiavau akis, skruostus, raminau ją lyg 
mažą mergaitę. Pasodinau. Atnešiau vyno. Ji net nusišypsojo. 

— Nerausvinau veido prieš ateidama, - pasakė. - Protingai padariau. 
Jau pažįstu tave. Visada mane pravirkdai. Neverta dažytis. Zinoma, ma- 
lonu būtų, jei grožėtumeisi manim, bet nesvarbu. Juk tu tik mano akių 
geidauji. Pasiimk jas, — pasiūlė ir pasistiebė. —- Turėkis. Gal tada tavęs 
atsikratysiu. 

Leidosi saulė. Dangus žaravo, kambarys sublįso. 

— Kaip įsigudrinai pasprukti? — paklausiau. 

- Juk mieste maišalynė, - nusijuokė ji. - Švenčiamas genujiečių atvy- 
kimas. Tik pagalvok - septyni šimtai šarvuotų vyrų! Jie viską pakeis 
Kas tokią dieną žiūrės ir saugos dukterį! Net lotyno draugija atleistina. 

— Anksčiau neklausinėjau tavęs apie Konstantinopolio reikalus, - pa- 
sakiau. - Dabar noriu paklausti. Man nesvarbu, tik dėl kitko smalsu. A: 
pažįsti didįjį kunigaikštį Luką Notarą? 

Ji smarkiai krūptelėjo ir įsistebeilijo į mane nusigandusiom akim. 

— Kodėl klausi? 

— Norėčiau žinoti, kas jis per žmogus, - atsakiau. Ji nenuleido akių i1 
aš nekantriai pridūriau: - Ar jis iš tikro verčiau rinktųsi sultoną nei sa- 
vąjį imperatorių? Pati girdėjai, ką jis šaukė žmonėms, kai pirmąkart su- 
sitikome. Tu jį pažįsti, tai pasakyk, ar jis tikrai gali išduoti. 

— Apie ką po teisybei kalbi? — sušnibždėjo ji. - Kaip drįsti? Juk jis 


51 


didysis kunigaikštis! — Ir skubomis paaiškino: —- Gerai pažįstu jį ir jo 
šeimą. Jis senos giminės, išdidus, garbėtroška, ūmus. Net dukteriai su- 
teikė imperatoriškąjį išsilavinimą. Ketino ištekinti už imperatoriaus, bet 
kai Konstantinas tapo basilėju, didžiojo kunigaikščio duktė jam buvo 
per prasta. Tai toks įžeidimas, už kurį nelengva atleisti. Be to, didysis 
kunigaikštis nepritaria imperatoriaus politikai. Tačiau Unijos priešinin- 
kas — dar ne išdavikas. Ne, jis ne išdavikas, niekada neišduos. Jei ketin- 
tų išduoti, turbūt stačiai ir atvirai šitai pasakytų. . 

Tariau: 

— Juk žinai vyriškas aistras. Valdžia — baugi pagunda. Nuovokus val- 
džiotroška, nepritariąs Konstantino politikai, įtrauks į savo užmačias Kon- 
stantinopolį, kurį didysis kunigaikštis galėtų valdyti kaip sultono vasa- 
las. Maištų ir valdžios užgrobėjų šiame mieste ir anksčiau būta. Ir vie- 
nuolis Genadijus atvirai skelbiasi pasiduodąs. 

Ji sušnibždėjo: 

— Tavo žodžiai man kelia šiurpą. 

— Tačiau mintis magi? — tariau. —- Ar ne? Nedidelis maištelis, šiek 
tiek pralieto kraujo — ir sultonui vartai atverti. Juk geriau, kad žūtų 
vos keli, nei žlugtų visas miestas, o su miestu ir jūsų kultūra bei tiky- 
ba. Patikėk manimi, tikras vyras tokį darbą pateisintų daugybe įtikina- 
mų priežasčių. 

— Kas iš tiesų esi? —- pašoko ji. - Kodėl man tai sakai? . 

— Nes palankaus meto nebebus, - atsakiau. —- Šiandien imperatorius 
be savo asmens sargybinių turi septynis šimtus šarvuotų lotynų. Prieš 
juos didžiausia minia bejėgė. Net jei Genadijus mosuodamas kryžium 
palaimintų maištą ir pats didysis kunigaikštis Notaras nuvestų minią į 
Blachernajų. 

— Kaip tik šitaip, - tęsiau. - Džovanio Džustinianio atėjimas nulemia 
Konstantinopolio likimą. Jam atkeliavus žlugimas neišvengiamas. Gali- 
me lengviau atsipūsti. Nes sultonas Muchamedas nepanašus į savo tė- 
vą Muradą. Jo žodžiu negali tikėti. Tas, kuris patikės jo vilionėmis, pats 
po kalaviju parklups. | 

Ji tarė: | 

— Nesuprantu. Tikrai tavęs nesuprantu. Kalbi tarytum trokšdamas, 
kad mūsų miestas žlugtų. Kalbi kaip Mirties angelas. 
blyškią jos veido dėmę. 

— Iš kur Žinai, kad nesu Mirties angelas? - atsakiau. - Retkarčiais pats 
taip pamanydavau. 

— Kadaise, seniai jau, atsiskyriau nuo Laisvos dvasios brolių, - ėmiau 

pasakoti juodumoj. - Jų tikėjimo įkarštis buvo it ankštas gardas. Jų ne- 
pakanta - beprotiškesnė ir piktesnė nei vienuolių ir šventikų. Jau buvau 
nuo jų atsiskyręs, kai vieną ankstų rytą mane, miegantį kapinių patvory 
po sena liepa, pabudino lakštingalos giesmė. Tvorą puošė Mirties šokio 
tapinys. Pirmiausia mano žvilgsnį patraukė skeletas. Jis vedė šokti vys- 
kupą. Vedė imperatorių. Dailią moterį. Rasotą rytą prie srautingo Reino 
lakštingalai suokiant... Tą valandėlę patyriau apreiškimą. Nuo to ryto 
mirtis man sesuo ir aš jos nebijau. 

— Tavasis miestas tarytum sena brangenybių dėželė, nubirusiais bran- 
gakmeniais ir nudaužytais kampučiais. Tačiau joje visa, kas kitados 
buvo gražu. Paskutinieji graikų filosofai. Tikėjimo ekstazė. Pirmykštė 
Kristaus bažnyčia. Senieji šventraščiai. Auksu žėrinčios mozaikos. Ne- 
noriu, kad miestas žlugtų. Myliu jį širdimi, kupina skausmingos, be- 
viltiškos meilės. Tačiau išmušė žlugimo valanda. Kas sava valia ati- 
duos plėšikui dėželę? Tenuskęsta ji verčiau kraujy ir suodžiuos. Tai 
paskutinioji Roma. Tūkstantis metų alsuoja tavy ir many. Verčiau mir- 
ties karūna - Kristaus erškėčių vainikas nei turkiškas turbanas. Ar su- 
pranti, ką turiu galvoje? 

— Kas tu? - sušnibždėjo ji. - Kodėl kalbi tamsoje? 

Pasakiau, ką baudžiausi sakyti. Uždegiau žvakes. Ant jos balto kaklo 
sublizgo geltoni topazai. Auksiniai Šaulio topazai. Saugantys nuo niek- 
šybės. | | 

— Kas aš? — pakartojau. — Vedęs vyras, lotynas, nuotykių ieškotojas — 
juk pati sakei. Ko bereik klausi? 

Ji bejėgiškai kilstelėjo drabužio apykaklę. 

— Tavo žvilgsnis degina man kaklą, - sudejavo. 

— Mano vienystė degina tau kaklą, - atsakiau. — Širdis virsta pele- 
nais, kai žvakių šviesoj žvelgiu tau į veidą. Tavo oda - lyg sidabras. 
Akys - lyg naktingi žiedai. - Tai tik eilės, - pasakiau. —- Moku aibę 
žodžių — gražių žodžių. Senųjų ir naujųjų poetų. Kas aš? Vakarai ir 
Rytai. Negrįžtanti praeitis. Beviltiškas tikėjimas. Graikijos kraujas Va- 
karų kūne. Tęsti? 

Žvelgėme vienas į kitą žvakių šviesoj. Jos akys vėl tyrinėjo kiekvieną 
mano veido bruožą. Rodės, švelni ugnis laižo veidą. Rodės, surištas ant 
laužo laukiu plykstelint liepsnų. Būdamas aštuoniolikos mačiau, kaip 
anglai Ruano aikštėje ant laužo sudegino prancūzų Mergelę. Jai regėjo- 
si vaizdiniai, girdėjosi balsai, ji taisėsi vyriškai, panūdusi gyventi su ka- 
riais. Tarėsi esanti stipri, kol ietimi jai perdūrė koją. Tuomet Mergelė 
pravirko. Ir surišta ant laužo raudojo bei meldėsi, bergždžiai šaukda- 
masi savųjų, iki suplėvojo liepsnos. Galėjau papasakoti, bet ar vertėjo? 

Florencijoje, vykstant bažnyčios susirinkimui, pasirodė apsimetėlė 
Mergelė, atleisto šventiko lydima. Ji mokėjo sulydyti sudužusį stiklą, 
sumesti margas skareles pintinėn su dangčiu ir Žmogaus rankai nepa- 
lietus ištraukti iš pintinės stipriai susirišusias. Žmonėms įbauginti gali- 
ma suimti karštą žariją, suspausti ją delne ir numesti į žarijų indą juodą 
ir atvėsusią. Teisiam įpėdžiui visada seka neteisūs. Po tikrosios Merge- 
lės visada randasi netikra. Ir Prancūzijos karalius susmalsęs priėmė ne- 
tikrą Mergelę. | 

— Tu kažkur toli? - paklausė ji. — O aš čia. 

— Mąsčiau, kada tu iškeliausi, - atsakiau. 

Kažkas įsiterpė tarp mūsų. Jaučiau ir Žinojau. Visuomet kažkas tarp 
mūsų įsiterpdavo. 

Įsigalėjo juoduma. Pro mano namus gatve slinko siūbuojantys žibin- 
tai. Girdėjosi juokas, šurmulys. 

— Papasakok apie Dievo bausmę, - paprašė ji. | . 

- Kitąkart, - atsakiau. - Šiandien jau ganėtinai tave sužaizdojau. 
Kaip - nežinau. Tik jaučiu tai. Bet tikėk manimi. Žaizdodamas tave skau- 
džiausiai Žeidžiu save. 

— Gal daugiau nebeateisiu, - atšalo ji. 

— Tada nebesvarbu, ką nusinešiu į kapą, - pasakiau. — Juk tu liksi 
gyva. Būk laiminga. Morėjoje. O gal Italijos kraštuos. Kaip tremtinė. Ta- 
čiau gyva. Argi ne tai svarbiausia? 

— Turiu eiti. 

Ji pakilo ir nelaukdama mano pagalbos užsimetė apsiaustą. 

— Pasiimsiu žibintą ir palydėsiu tave, - tariau. - Gatvėse neramu. Ne- 
norėčiau, kad pakliūtum girtiems genujiečiams į rankas. Netrukus kils 
muštynės. Toks karių paprotys. Šįvakar vienai grįžti nesaugu. Atkeliavo 
lotynai. 

Ji dvejojo. 

— Kaip nori, - pagaliau tarė atšiauriai. Negyvu balsu. Suakmenėjusiu 
veidu. - Dabar jau nebesvarbu. 

Pasikabinau ant juosmens turkišką kalaviją. Jo ašmenys perkirsdavo 
ore skrendančią plunksną. Įsikirsdavo į vakarietiško kardo ašmenis. To- 
kius kalavijus kaldavo janyčarams. 

— Šįvakar, — pasakiau ir žodžiai užstrigo gerklėje. - Šįvakar, — bakar. 
tojau, bet nebepajėgiau kalbėti. 

Iš slaptų širdies verdenių nusivylimo ledą užliejo karštas įniršis. Dau- 
gel metų lankiau dervišų mokyklą, vengiau valgyti mėsą, stengdamasis 
nepakenkti nė vienai sielą turinčiai esybei. Tačiau šįvakar panūdau mušti, 
žudyti. Nužudyti žmogų, panašų į save. Barbariškas kūnas maištavo 

prieš sielą. Mano graikiškas kraujas nekentė lotynų. Rodės, kažin kas ma- 
ny smurtingiau nei kitados plėšiasi į dvi dalis. Many tebešileno žudymo 
geismas. Niekada nebuvau šito jausmo patyręs. Jis radosi kartu su meile. 
Meilės virpuliai atvėrė visas slaptavietes. Pats savęs nepažinau. 

Ji tvirtai suėmė man ranką. Ji neužsimiršo. 

— Palik kalaviją, - pasakė. — Gailėsies. 

Keistu pergalės džiugesiu virpėjo jos balsas. Ji pažinojo mane geriau 
nei aš pats. Negalėjau patikėti. Galia mane apleido, kai ji palytėjo man 
ranką. Ryžtingai atkabinau diržo kabliukus ir taip sviedžiau kalaviją, 
kad suskambo į grindis. 

— Kaip nori, - pasakiau. - Kaip nori. Jeigu šito nori. 

Kopėme į kalną. Susikibę už parankių, nuo vieno gatvės krašto į į kitą 
uoste klegėdami šlitiniavo samdytieji Genujos kariai. Jie graibstė moteris, 
visokiausiomis kalbomis šūkčiojo nešvankybes praeiviams. Tačiau nekės- 
lavo piktadariauti. Niekas jų neširdino. Net ginklus buvo palikę būstuo- 
se. Jie traukėsi mudviem iš kelio netardami nė žodžio. Iš povyzos ir iškel- 
tos galvos jie matė, kad ji kilminga moteris, nors buvo prisidengusi veidą. 
O man iš kelio girčiausi kariai traukdavosi dar prieš Varną. 

Graikai tūnojo namuose. Ant kalvos buvo visai ramu. Tik naktiniai 
sargai su žibintais vaikštinėjo poromis iš tolo šūkčiodami ateiną. Ant 
prieplaukoje niūksančių laivų stiebų kabėjo žibintai, vandens paviršiu- 
mi sklido muzikos tarškesys. Gaudė būgnai ir dūdelės. Ir Peros atšlaitės 
kitoj įlankos pusėj buvo nelyginant jonvabalių nužibintos. 

Bet kalvos tyloj dangų rėmė didingai romus Sofijos soboro kupolas. 
Priešais vėl sujuodavo niūkūs senieji imperatoriaus rūmai. Viršum 
hipodromo švytėjo mėnulio pjautuvas. Neįkainojamas hipodromo sta- 
tulas kadaise pagrobė lotynų kryžiuočiai ir prikaldino pinigų. Tačiau 
vidur jo, ant kolonos, atgabentos iš Delfų, tebešnypštė varinės susiraiz- 
giusių gyvačių galvos, po Salamino mūšio išlietos iš bronzinių persų 
laivų pirmagalių. Mėnesienoje kilo iš Egipto atplukdytas obeliskas — pa- 
minklas iš tų laikų, kai Bizantija net barbarų grasoma, valdė pasaulį. 

Sustojau. 

- Jei nori, toliau gali ramiai eiti viena, - pasakiau. - Imk žibintą. Aš ir 
be žibinto rasiu kelią. 

— Juk jau sakiau, kad man nebesvarbu, - priminė ji. - Po šio vakaro. 
Jau nebetoli, jei nebijai nuvarginti kojų. 

Siauru vingiuotu keliu nusileidome prie Marmuro jūros pakrantės mū- 
rų. Praėjome didžiulius skliautus, remiančius jūrinę hipodromo dalį. Pri- 
ėjome uždumblėjusį Bukoleono uostą. Ten niūkso aukštas kaukaras, kurį 
graikų gidai su malonumu rodo lotynams. Kaukaras sukrautas iš kaulų 

Vakarų kryžiuočių, traukusių per Konstantinopolį namo. Juos beginklius 
graikai įviliojo į mūrų perėją ir išžudė iki paskutinio vyro. Keršydami 
už grobimą ir pagyrūniškumą, plėšimus ir prievartavimus. Taip sako 
graikai. 

Netoli šio mirties kaukaro, prie jūrinio mūro buvo jos namai. Didin- 
gas ir puošnus akmeninis statinys. Viršum geležimi kaustytų durų mir- 
guliuojantys deglai apšvietė pusapvalius viršutinio aukšto langus. Apa- 
tinis aukštas buvo aklinas kaip tvirtovė. Ji sustojo ir parodė durų sąra- 
mos akmeny iškalinėtą herbą. 

— Jei anksčiau nežinojai, tai dabar žinai, - tarė. - Aš — Ana Notara. 

— Aš - Ana Notara, - pasakė. - Vienintelė didžiojo kunigaikščio Luko 
Notaro duktė. Taigi dabar žinai. 

Jos balsas rėžė kaip stiklas. Ji staiga suėmė durų belstuką i ir tris kartus 
dusliai stuktelėjo. Kada nors šitaip dunksės žemės grumstai net į kai- 
ningiausio karsto dangtį. 

Ne, ji nėjo prie šoninių durų, neketino slapčia šmurkštelėti vidun. 
Sunkios durys atsidarė. Baltai mėlyną sargybinio apsiaustą svarino si- 
dabriniai siuvinėjimai. Nuo durų ji dar kartą atsigręžė ir išdidžiai iškė- 
lusi galvą tarė man nelyginant svetimam: | 

— Dėkoju tau, pone Johanai, kad saugiai parlydėjai mane į tėvo na- 
mus. Su Dievu. 

Durys dunkstelėjo. Taigi jau supratau: jos motina —- serbų princesė, 
senojo despoto brolėčia. Sultono našlės pusseserė. Ji turi du jaunesnius 
brolius. Tėvas — didysis kunigaikštis. Ją rengė imperatoriui į sutuokti- 
nes, nors Konstantinas nutraukė sužadėtuvių sutartį. Kodėl, kodėl kaip 
tik ją sutikau?! | 

Ana Notara. Šiurpios gūžynės su Dievu atvedė mane į tikslą. Taigi 
dėl šito gyvenau, kilau. Visi kapai veriasi many. 

Mano tėvas išėjo susitikti su angelais. Tačiau jo sūnus sugrįžo. Suau- 
gęs. Keturiasdešimtmetis. Ir praregėjo. 

Ko taip apstulbau? Juk žinojau šitai nuo pirmos mudviejų susitikimo 
akimirkos. Tik vengiau apie tai galvoti. Žaidimas baigtas, tejsigali tiesa. 


1453 metų vasario 1 diena 
Daugel naktų nemigęs nuėjau į Didžiojo Konstantino forumą. Marmu- 
rinės aikštės plokštės vežimų ratų sumaltos į žvirgždą. Pastatai sugriu- 


vę. Nupilkę mediniai namai tarytum kregždžių lizdai apkibę gelsvus 
marmuro mūrus. 

Pakilau duburiais nuvaikščiotais įvijais laiptais į kolonos viršūnę. Nuo 
nemigos ir pasninko buvau tiek išsekęs, kad lipdamas uždusau. Svaigo 
galva, ne kartą sustojęs atsišliejau sienos. Apirę laiptai buvo pavojingi. 
Pasiekus kolonos viršūnę man po kojų nusidriekė Konstantinopolis su 
savo kalvom. 

Kadaise kolonos viršūnėje, kalaviją tiesdama į Rytus, kilo didžiulė 
imperatoriaus statula, įsauly siunčianti auksinius jūros ženklo blyksnius 
į Marmuro jūros tolius, tvyksčiojanti auksu ligi Bosforo ir Azijos krantų. 

Prieš du šimtus penkiasdešimt metų lotynai kryžiuočiai, užėmę Kon- 
stantinopolį, nuvertė imperatoriaus paminklą. Jų galybė truko tik am- 
žių, vieną Žmonių kartą — trumputę dienelę nuo rytmečio iki sutemų 
tūkstantmetėje mano miesto istorijoje. Paskui kolona ilgą laiką buvo 
bausmės vieta. Nuo jos svaigulingos viršūnės nustumdavo aikštėn tė- 
vynės išdavikus. Galiausiai viršūnėje įsikūrė šventas vienuolis ir iš ten 
nepasitraukė, kol vasarų įkaitos ir žiemų žvarbos sunykintą jo kūną nu- 
leido virve. Aikštėj žiopsančiai miniai nuo kolonos viršūnės jis skelbda- 
vo Dievo pyktį bei apreiškimus. Jo gargždžius šauksmus, prakeiksmus 
ir palaiminimus išsklaidydavo vėjas. Tačiau ištisą žmonių kartą vienuo- 
lis buvo manojo miesto įžymybė. 

Ant kolonos viršūnės nebebuvo nieko nieko. Per jos sandūras jau sky- 
rėsi akmenys. Žaravo pasaulio saulėlydis. Spustelėjus koja kolonos kraštą 
atskilo akmuo. Ilgai truko, kol išgirdau silpną barkštelėjimą į žemę. Aikštė 
buvo visiškai tuščia. 

Manąjį miestą užgulė vakaras. Švytėjimas, aukso tviskesys išnyko. 
Šventumas išblėso. Angelų chorai nuščiuvo. Teliko tiktai kūno geidulys, 
širdies mirtis. Šaltis, abejingumas, prekeiviškas godulys, politinės už- 
mačios. Mano miestas — tai mirštantis kūnas, paliktas dvasios. Dvasia 
paliko kokčiame vienuolynų dvoke. Dvasia įsiglaudė į pageltusius bib- 
liotekų kodeksus, vartomus senutėlių, čiaumojančių orą bedantėmis bur- 
nomis. 

Tamsūs nakties skvernai klojo mano miestą. Šešėliai krito ir ant Va- 
karų kraštų. 

— Sutviskėk, mano mieste! - šaukė mano širdis iš savosios bedugnės. - 
Sutviskėk dar kartą! Paskutinį. Prieš užslenkant nakčiai sutviskėk šven- 
tumo skaisčiu! Per tūkstantį metų tavo dvasia pavirto akmeniu. Bet dar 
kartą, prieš mirtį išleisk iš akmens dvasią. Išspausk iš akmens paskuti- 
nius švento aliejaus lašus. Užsidėk Kristaus erškėčių vainiką. Faskutinį 
kartą apsitaisyk purpuru, idant pats savęs būtum vertas. 

Žemai, po mano kojom, ilgoje prieplaukoje nejudėdami snaudė Va. 
karų kraštų laivai. Neramiai ribuliavo Marmuro jūra. Klykiančių paukš- 

čių debesys suko apie Žvejų tinklus. Kitoje jūros pusėje dūlavo Azijos 
kalvos. Po mano kojom, ant kalvų pūpsojo žali bažnyčių kupolai. Nuo 
vienos atšlaitės į kitą vingiavo pilkų namų guotų gatvelės. Ir mūrai, ne- 
įveikiami pilkšvi mūrai su bokštais driekėsi nuo vienos pakrantės į į kitą 
meiliai apglėbdami manąjį miestą. 

„Visa tai duosiu tau, jei prieš mane atsiklaupsi ir nusilenksi.“ Juk ga- 
lėčiau tarnauti Nakties valdovui. Regiu prieš save iš įniršio įkaitusį sul- 
tono Muchamedo veidą. Matau jo gelsvas žvėries akis, kurių žvilgsnį 
retas ilgiau atlaikydavo, kuriose sustingęs nirštas reikšdavo mirtį. Jo kum- 
pą plėšraus paukščio nosį regiu prieš save. Gražias aistrias lūpas. Šypse- 
ną, vylingą ir išdavikišką. Ak, jaunuoliai, kurie, aklo susižavėjimo per- 
imti, esate pasirengę aukoti gyvybę dėl jo, vien tik iš meilės! 

Jis graikiškai skaito Archimedo raštus ir Aleksandro Didžiojo istoriją. 
Jis pažįsta Ptolemajo žemėlapius ir šiek tiek kalba lotyniškai. Deklamuoja 
poetų eiles. Atmintinai moka jo tikslams tinkamas Korano vietas. Savo 
noru tarnaujančių krikščionių jis neverčia priimti islamo. Ir netiki nie- 
kuo. Jam gana būti šio pasaulio kunigaikščiu. Tačiau šio pasaulio jis trokš- 
ta viso. Konstantinopolis jam tėra pirmas žingsnis, kuriuo jis įrodys sau 
esąs tas, kuris ateis. O paskui jis žada Romos bažnyčių altoriuose vėl 
pastatyti savo arkliams ėdžias. 

Kodėl nesutikau jam tarnauti — juk mylėjau jį? Niekas nepapriešta- 
raus, jeigu jis ko panorės. 

Kas man įrodys, kad teisingai pasielgiau jo atsižadėdamas? Jeigu kris- 
čiau dabar nuo kolonos viršūnės — ar. sugriebtų angelai mane už rankų, 
ar palaikytų, kad nesusižeisčiau. Tai būtų įrodymas. 

Ne, tai tebuvo pagunda. Piktesnė, šiurpesnė pagunda, nei pulti že- 
mėn ir nusilenkti sultonui Muchamedui, prašant atleisti už atsižadėji- 
mą, ir sugrįžti jam tarnauti. 

Ne, nepuoliau stačia galva į aikštę. Pasitenkinau likęs žmogumi. Pasi- 
tenkinau vergo grandinėmis, laiko ir vietos grandinėmis. Ar vergas gali 
ką nors turėti? Nieko nenorėjau. Mano pažinimas ribotas, žodžiai - ne- 
tobuli, tikros tik abejonės. Vis dėlto nedvejojau dėl savo pasirinkimo. 

— Sudie, Ana Notara, - tariau širdy. - Sudie, mano meile. Nežinai, kas 
aš, ir niekada nesužinosi. Tebūnie tavo tėvas Konstantinopolio paša - sul- 
tono vasalas, jis šitai pasirinko. Aš nesikišiu. Konstantinui buvai nerei- 
kalinga, bet gal sultonas Muchamedas atlygins tau už iškęstą neteisybę 
ir nusives tave į vestuvių guolį, panūdęs su tavo tėvu susijungti. Jis turi 
daug žmonų. Vietos užteks ir tau, graikei. 

Nurimus po nemigos naktų ir numaldžius šiurpią pagundą, ištirpo 
mano širdis dieviškoj tuštumoj, ir kartėlis tuštumoj ištirpo. Keliams pa- 

mažu silpstant, širdies dūžiams vis lėtėjant, atsisėdau ant žemės, kaip 
buvau išmokęs, nulenkiau galvą ir užsimerkiau. 

— Sudie, mano meile, jei daugiau nebesusitiktume, —- pasakiau širdy. — 
Nebuvo į tave panašios. Tu — mano kraujo sesuo. Tu - mano vienumos 
žvaigždė. Laiminu tave už tai, kad sutikau. Laiminu tavo žemiškas akis. 
Laiminu tavo žemišką kūną. Visa tavyje laiminu. 

Užmerkęs akis susitelkiau į žvaigždę širdies gilumoj. Laiko ir vietos 
ribos nyko. Kraujo tvinksniai ščiuvo. Galūnės šalo. 

Tačiau Dievas nėra šaltis. 

"Žvaigždė širdies gilumoj suspindo akinama begalybe. Virpulingom 
bangom užliejo karšta ekstazė. 

Tačiau Dievas nėra karštis. 

Išnykau žilpulingame skaistyje, buvau skaistis skaistyje, šviesa švie- 
soje. 

Tačiau Dievas nėra šviesa. 

Ir užslinko tamsa. Tamsesnė už žemišką tamsą. Tylesnė už mirtiną 
tylą. Maloningesnė už malonę. Dingau tamsoje. 

Tačiau Dievas nėra tamsa. 

"Paskui nebeliko nei šalčio, nei karščio, nei šviesos, nei tamsos. Tik 
nebūtis. Dievas buvo manyje. Aš buvau Dievuje. 

Jis buvo. 

Gniaužiau delne mažą akmenėlį. Pirštams atsileidus jis nukrito žemėn 
tarp mano kelių. Akmens barkštelėjimas į akmenį išblaškė mane. Mano 
ekstazė tetruko akmens kritimo mirksnį. Tačiau Dievą pažinti galima ir 
per akies mirksnį, ir per ištisos paros ekstazę. Dievo tikrybė belaikė. 

Gal buvau pasikeitęs. Gal spinduliavau. Gal būčiau gebėjęs daryti ste- 
buklus, gydyti ligonius, palytėjimu prikelti mirštantįjį. Tačiau man nerei- 
kėjo šito daryti įrodinėjant sau, kas aš. Įrodinėjimas, savęs įtikinėjimas — 
tai dvejonė. Netikrumas ir dvejonė — žmogiška. Aš nedvejojau. Šituo 
prilygau angelams. Tačiau palikęs laisvę vėl susikausčiau laiko ir vietos 
grandinėmis. Ir mano vergystė jau nebebuvo man našta, o dovana. 


1453 metų vasario 2 diena 


Išmiegojęs iki vakaro išėjau ieškoti Džovanio Džustinianio - genujiečių 
vado. Jo nebuvo nei laive, nei Blachernajuje. Pagaliau susiradau jį prie 
karščiu tvoskiančių arsenalo liejimo krosnių. Jis pasirėmė abiem rankom 
kalavijo — plačiapetis, įtukęs ir didžiapilvis, visa galva aukštesnis už ki- 
tus, net už mane. Jo balsas griaudėjo kaip statinė, kai rėkavo įsakymus 

imperatoriaus technikams bei liejikams. Imperatorius Konstantinas jau 
paskyrė jį protostratorium — vyriausiuoju miesto gynybinių pajėgų va- 
du, idant jis gintų miestą nuo turkų. Jis buvo puikiausiai nusiteikęs, nes 
imperatorius pažadėjo jam kunigaikščio titulą bei Lemno salą kaip pa- 
veldėtinį leną, jei atrems turkus. Jis pasitiki savimi ir išmano savo ama- 
tą. Gali tai suprasti iš jo įsakymų bei klausimų, aiškinantis, kiek ir kokio 
dydžio patrankų bei svaidyklių galima išlieti dieną naktį dirbant arse- 
nale, iki ateis turkai. 

— Protostratoriau, - paprašiau, - priimk mane. Aš pasprukau m nuo tur- 
kų, moku naudotis kalaviju, šaudyti iš lanko. 

Jo akys buvo šaltos ir negailestingos, nors putnus veidas mane apžiū- 
rinėjant šypsojo. 

— Nesi paprastas karys, - pasakė. 

— Ne, nesu paprastas karys, - atsakiau. 

— Kalbi Toskanos tarme, - nepatikliai tarstelėjo jis, nes užkalbinau jį 
itališkai, norėdamas pelnyti pasitikėjimą. 

— Kelerius metus gyvenau Florencijoje, - prisipažinau. — Tačiau gi- 
miau Avinjone. Moku prancūziškai ir itališkai, lotyniškai ir graikiškai, 
turkiškai, šiek tiek arabiškai ir vokiškai. Moku rengti ginkluotės sąrašus. 
Išmanau parakus ir patrankas. Moku nustatyti balistą visokiems atstu- 
mams. Aš vardu Žanas Anžė. Taip pat moku gydyti šunis bei žirgus. 

— Žanas Anžė, — pakartojo jis ir įsistebeilijo į mane išsprogusiomis 
jaučio akimis. — Tu šaunuolis, jeigu visa, ką sakai, tiesa. Bet kodėl neuž- 
sirašei imperatoriaus tarnybon? Ko veržiesi pas mane? 

— Tu protostratorius, - atsakiau. 

- Žanas Anžė, - abejingai ištarė jis dar kartą. - Tavo vardas man ži- 
nomas - lyg sapne girdėtas. Tik negaliu prisiminti, kada ir kur. 

Dėdamasis bičiuliu ėmiau veblenti: 

-— Gal jaunystėje, Genujoje, kilmingasai Džustiniani, - sakiau. - 1437 
metais Bazelio bažnyčios susirinkimas skelbė mano paiešką ir Italijos 
kraštuose. Matai, tuomet buvau jaunas ir karštas. Kaip ir daugybė įvai- 
rių šalių mokslingų bei pastangių jaunikaičių leidausi į Bazelį, kai ten 
vyko bažnyčios susirinkimas. Bazelio tėvai juk norėjo išvaduoti pasaulį 
iš baimės ir neteisybės. Ir aš troškau dirbti tautų bendradarbiavimo, Eu- 
ropos taikos ir bažnytinės demokratijos vardan. Galų gale jame kartu 
su vyskupais bei prelatais balsavo virėjai ir arklininkai. Mano mokytojas 
buvo daktaras Nikolajus Kuzietis. Kai jis nusivylė, nusivyliau ir aš. Jo 
idealui žlugus, žlugo ir manasis. Jis prisidėjo prie mažumos, siekiančios 
Rytų ir Vakarų bažnyčių susivienijimo. Jis mokėjo graikiškai. Jį gundė 
pasiuntinio pareigomis, kelione į Konstantinopolį. Buvau, kai išlaužė dė- 

želę, kurioje buvo saugomas bažnyčios susirinkimo antspaudas, idant 
mažumos pasiuntiniai įstatymiškai patvirtintų bulę prie skiriamųjų raš- 
tų. Žinia, tai išaiškėjo. Todėl kilo piktumai, imta reikšti savas teises. Bet 
popiežius Eugenijus jau buvo patvirtinęs mūsų skiriamuosius raštus ir 
iškeliavome į Konstantinopolį. 

— Ar ligi šiol tebekeliauji, pone Žanai Anžė? - kandžiai paklausė jis. 

— Visas nuodėmes man atleido pats popiežius, - atsakiau. — Vėliau 
Feraros ir Florencijos bažnyčios susirinkimuose buvau popiežiaus kan- 
celiarijos vertėjas. Ir kardinolas Julijus Čezarinis atleido man. Jis neteko 
vilties, kad krikščionys susivienys, kai pykčio pagauti Bazelio tėvai išsi- 
rinko kitą popiežių. Jis nesiginčijo, o dirbo. Buvau jo ginklanešys kry- 
žiaus žygyje, kuris baigėsi Varnoje 1444-aisiais — tikriausiai pameni. Ten 
pakliuvau į turkų nelaisvę. 

Jis buvo sėkmės karys — kondotjeras*, tas jaučiasprandis Džovanis 
Džustinianis. Leidau jam matuoti mane savo matu, laikyti apgaviku ar 
nuotykių ieškotoju —- nelygu kas jį greičiau palenktų mano pusėn. Bet 
nesugebėjau jo apgauti. 

— Per daug ir pernelyg nerūpestingai šneki, norėdamas mane suklai- 
dinti, — pasakė. - Kažką slepi. Aišku, kad bergždžiai prašeisi tarnauti 
imperatoriui. Griebiesi manęs. Bet kodėl turėčiau tavimi tikėti labiau nei 
basilėjas? 

— Ne dėl atlygio, - gundžiau jį. - Gali man nė varioko nemokėti. Ne- 
su skurdžius. Pinigų neprašau. Dėl Kristaus. Dėl Konstantinopolio. Nors 
nematai, tačiau tebenešioju ant rankovės kryžių. 

Prapliupęs juoku jis supliaukšėjo delnu sau per šlaunį. 

— Nekalbėk niekų, - sušuko. - Išmintingam tavo amžiaus vyrui kan- 
kinio vainiko nereikia. Man ir mano vyrams kardinolas Izidorius, žino- 
ma, prisiekė, kad pats šventasis Petras už plaukų tiesiai į dangų nusi- 
temps kiekvieną, kuris dėl tikėjimo kris ant Konstantinopolio mūrų. Ta- 
čiau man dangų atstos Lemno sala, o erškėčių vainiką — kunigaikščio 
karūna. Taigi ko sieki tu? Pasakyk tiesiai arba nešdinkis netrukdęs. Se- 
nieji laikai praėjo. 

— Džovani Džustiniani, — isakmiai pareikalavau, - mano tėvas buvo 
graikas. Mano gyslomis teka šio miesto senojo kraujo. Jei pakliūsiu tur- 
kams į nagus, sultonas Muchamedas pasodins mane ant kuolo. Mielai 
parduočiau gyvastį kiek įmanu brangiau. 

Bet jis nepatikėjo manimi. Žvalgydamasis aplinkui pagaliau ėmiau 
tyliai įtikinėti: 


* XIV-XVI a. Italijos samdytų kareivių būrio vadas. Vert. 

— Sprukdamas nuo sultono pasivogiau kapšelį brangakmenių. Apie 
tai niekam nedrįsau pasipasakoti. Dabar turbūt jau supranti, kodėl ne- 
noriu jam į rankas pakliūti. 

Jis buvo genujietis - užkibo. Akys žalsvai suspindo. Jis irgi apsižvalgė 
ir draugingai sugriebė mane už rankos. Alsuodamas man į veidą vynu, 
pasilenkęs šnibžtelėjo ausin: 

— Gal ir patikėsiu tavimi ir labiau tikėsiu, jeigu parodysi man bran- 
gakmenius. 

— Namas, kurį nuomoju, pakeliui į į uostą, —- paaiškinau. - Juk tebegy- 
veni laive. | | 

Jis nerangiai pakilo, užsiropštė ant kilto kovos žirgo. Du deglų nešė- 
jai šviesdami kelią išėjo pirm mūsų. Žvangindami ginklais jo sargybi- 
niai leidosi paskui. Laikydamasis balnakilpės pagarbiai žingsniavau gre- 
timai. Žirgo šonus puošė sidabriniai pabalnės kutai. 

Kariams pabeldus mano tarnas Manuelis persigandęs atidarė vartus. 
Džustinianis užkliuvo ųž akmeninio liūto ir nusikeikė. Žibintas Manue- 
lio rankoje drebėjo. 

— Paduok mums veršienos ir agurkų, - liepiau. - Taip pat atnešk vy- 
no ir taures. Aukštas. 

Džustinianis skambiai nusikvatojo ir įsakė vyrams palaukti gatvėje. 
Laiptai nuo jo mėsingo kūno girgždėjo. Uždegiau visas žvakes ir atne- 
šiau iš slaptavietės raudoną odinį maišelį. Išverčiau. Žvakių š šviesoje rau- 
donai, žaliai, baltai sublizgo rubinai, smaragdai ir deimantai. 

- Švenčiausioji Mergele, - sušnibždėjo Džustinianis, žvilgtelėjo į ma- 
ne ir įtariai ištiesė tuklią ranką, nedrįsdamas paliesti brangakmenių. 

— Rinkis, - pasiūliau. —- Nieko tavęs neprašau. Tik draugystės žen- 
klan. Tikrai nemėginu nei tavo palankumo, nei tavo pasitikėjimo nusi- 
pirkti. 

Iš pradžių jis nepatikėjo. Paskui asirinko balandžio kraujo rubiną. 
Ne didžiausią, bet gražiausią. Jis ne pirmąkart regėjo brangakmenius. 

— Elgiesi kaip valdovas, - tarė neatplėšdamas akių nuo pirštais suim- 
to rubino. Balsas buvo persimainęs. Jis nesumojo, ką manyti apie mane. 

Tylėjau. Žvakių šviesoje jis vėl tiriamai įsistebėjo į mane tvaskiom 
išsprogusiom akim, paskui nudūrė žvilgsnį man po kojų ir putniu del- 
nu ėmė glostinėtis sunešiotas odines kelnes. Nesipuikavo drabužiu. Tai 
jam nerūpėjo. Jo balsas, stotas ir akys liudijo, kad jis pratęs visuomet 
įsakinėti. . 

— Mano amatas - atrinkti vyrus, - pasakė, — išpūsti išaižas, paliekant 
švarius grūdus. Kažin kas man sako, kad tu ne vagis. Kažin kas spiria 
mane pasikliauti tavimi. Ir ne tik dėl rubino. Tai pražūtingas jausmas! 

— Išgerkime vyno, - pasiūliau. 

Manuelis atnešė mėsos, medinį indą agurkų, vyno ir aukštas taures. 
Svečias nugėrė, iškėlė taurę ir tarė: 

— Už tave, valdove. 

— Šaipaisi? —- paklausiau. 

— Visai ne, - patikino jis. - Visada žinau, ką kalbu. Net girtutėlis. Toks 
kaip aš — kvailokas vyras — gali pasipuošti galvą karūna, bet vis tiek 
niekados netaps valdovu. Kitas nešioja karūną širdyje. Tavo kakta, tavo 
akys, elgsena parodo, kas tu. Bet nesirūpink. Moku tylėti. Tai ko iš ma- 
nęs nori? 

Paklausiau: 

— Ar tiki apginsiąs Konstantinopolį, protostratoriau? 

Jis savo ruožtu paklausė: 

— Ar turi kortas, pone Žanai Anžė? 

Atnešiau medines kortas, kokias uoste pardavinėdavo jūrininkai. 
Džustinianis abejingai jas sumaišė ir ėmė dėlioti atversdamas paveiks- 
lėlius. Paskui pasakė: 

 — Nebūčiau tiek nugyvenęs ir dabartinių pareigų pasiekęs, jei nemo- 
kėčiau lošti kortomis. Likimas atrenka kortas. Patyręs vyras ima jas ran- 
kon, pažiūri, apsvarsto ir tik tuomet nusprendžia, loš ar neloš. Nebūti- 
na kiekvieną ratą lošti. Visada gali atsisakyti ir palaukti geresnių kortų. 
Tikro lošėjo nė didžiausia suma nesugundys, jeigu jis pastebės turįs blo- 
gas kortas. Tiesa, niekada nežinai priešininko kortų, bet visada gali nu- 
matyti ir nuspėti. Vis dėlto nei pusėtinos, nei geros kortos nenulemia 
lošimo eigos. Reikia turėti įgudimo. O daugiausia - laimės. Aš turėjau, 
pone Žanai Anžė. | | 

— Taip, taip, turėjau laimės, - pridūrė jis ir dideliais gurkšniais išmau- 
kė taurę. — Iki šiol. Blogom kortom lošti manęs nė kunigaikščio karūna 
nesuvilios. Tačiau mūrus apžiūrėjau. Karta iš kartos jiems teko atlaikyti 
turkų puldinėjimus. Ko neatlaikytų šįkart? Apžiūrėjau ginklų sandėlius 
ir imperatoriaus kariuomenę. Gerai pasvarstęs pastačiau savo šlovę ir 
gyvastį. Jau numanai, kad mano kortos nėra labai blogos. 

— Be to, turi laivą, - pasakiau. 

— Visiškai teisingai, - nesigėdydamas patvirtino jis. - Be to, turiu lai- 
vą. Tai paskutinė korta - jei ištiktų blogiausia. Bet nesibaimink. Jeigu 
Džovanis Džustinianis stos kautis, tai ir kausis. Kaip liepia garbė ir pro- 
tas. Iki paskutinės galimybės. Bet ne ilgiau. Ne, ne ilgiau. 

— Gyvastis - puikus statymas, - tęsė jis. - Didžiausias žmogaus, pasi- 
kliaujančio laime, statymas. Šaudyklių neatlaikys nė patvariausi šarvai. 
Ietis gali šmikštelėti į nepridengtus paslėpsnius. Iškėlus kalaviją palieka 

nepridengta pažastis. Pro šalmo kiaurumą strėlė gali smigtelėti akin. Prieš 
atlekiantį deglą ir lydytą šviną bejėgis net geležimi apsitaisęs vyras. Ži- 
nau, ko imuosi. Toks mano amatas. Ir aš žiūriu savo garbės. Kautis iki 
paskutinės galimybės. Bet ne Ugiau, | ne ilgiau. 

Dar įpyliau jam vyno. 

— Kiek prašytum, Džustiniani, už savo laivų nuskandinimą? - paklau- 
siau lyg suprantamo dalyko. 

Jis smarkiai krūptelėjo ir lotynišku papročiu persižegnojo. 

— Niekus kalbi! - riktelėjo. - Šitaip nelošiu. 

— Už tuos akmenėlius, - pasakiau, delnais sužerdamas žibančius bran- 
gakmenius, - Genujoje galėtum parengti dešimtį tokių laivų. 

— Galbūt, - sutiko jis nepajėgdamas atplėšti akių nuo kruvino rubinų 
švytėjimo ir deimantų Žybsnių tarp mano delnų. - Galbūt. Jeigu būtu- 
me Genujoje. Ne, Žanai Anžė. Mes ne Genujoje. Jei nuskandinčiau lai- 
vus, tavo akmenys tikriausiai būtų beverčiai. Net jei sumokėtum dešim- 
ties, šimto laivų sumą, nesutikčiau jų nuskandinti. 

— Nejau taip abejoji savo kortomis? — paklausiau. 

Jis atsakė: 

— Neabejoju. Lošiu. Bet aš turiu galvą. 

Jis delnu nusišluostė papurtusį veidą ir nusišypsojęs tarė: 

— Matai, matai, jau apgirtome - kalbame kvailystes. 

Tačiau jis sakė netiesą. Į savo didžiulį pilvą jis valiojo susipilti statinę 
ir nenusikaušti. 

Rieškučiom susižėriau nuo stalo brangakmenius. 

— Man šie akmenys jau beverčiai, - tariau. - Nuskandinau savo laivą. — 
Visiškai beverčiai, - sugergždžiau ir taip žėriau akmenis į sieną, kad jie 
pabiro ant grindų. - Štai. Turėkis, jei nori. Tai tik akmenys. 

— Tu girtas, - paprieštaravo jis. - Nežinai, ką darai. Rytojaus rytą su- 
siėmęs galvą skaudžiai gailėsiesi. 

Kančia man smaugė gerklę. Negalėjau pratarti nė žodžio. Papurčiau 
galvą. 

— Pasiimk juos, - pagaliau išdaužiau. - Už mano kraują. Liepk priimti 
mane į kariuomenę. Leisk kautis drauge su tavo vyrais. Daugiau nieko 
neprašau. 

Jis išsižiojęs spoksojo į mane. Paskui jo išsprogusiose akyse blykstelė- 
jo dvejonė. 

— Ar tai tikri brangakmeniai? - paklausė purtydamas galvą. 

— Gal tai tik spalvoti stikliukai, kokius venecijiečiai pardavinėja ne- 
grams. 

Pakėliau nuo grindų negrabiai nušlifuotą deimantą, žengtelėjau prie 

lango ir nuo viršaus Žemyn taip stipriai brūkštelėjau per žalią stiklą, 
kad džeržgesys užrėžė ausis. Paskui numečiau. 

— Tu kvailys, — pasakė jis ir vėl papurtė apskritą galvą. - Nedorai 
pasielgčiau, pasinaudojęs tavo apkvaišimu. Pirmiau išsimiegok. Tuomet 
pakalbėsim. 

— Ar kada nors regėjai save apreiškime, — paklausiau. Nebuvau pra- 
tęs prie vyno —- ko gera, tikrai įkaušau. — Prieš Varną išgyvenau žemės 
drebėjimą Vengrijoje. Arkliai pasileido, nutrūko nuo pavadžių. Kilo pa- 
klaikusių paukščių būriai. Virto palapinės. Drebėjo ir kauburiavosi že- 
mė. Tai nutiko tada, kai Vengrijos karalius sulaužė turkams prisiektos 
taikos sutartį ir pasidavė kardinolo Čezarinio pagundoms. Tuomet man 
pirmąkart apsireiškė Mirties angelas. Išblyškęs tamsiaplaukis. Nelygi- 
nant mano paties atvaizdas. Rodės, pats į save einu. Jis pasakė: „Dar 
susitiksim“. 

— Pelkėje prie Varnos antrą kartą jį mačiau, - tęsiau. - Jis stovėjo man 
už nugaros, kai sprunkantys vengrai, kaip visa ko kaltininką, nusmaigs- 
tė kardinolą Čezarinį. Tai buvo nuostabus ž žmogus —- gal nuostabiausias 
iš mano pažinotų. Jį sudegino idealas. Čezarinio siela nuo kančių ir ne- 
vilties mirė anksčiau nei kūnas. Kūnui glembant kraujuose ir pelkės dum- 
blynėje, pagręžęs galvą išvydau — tarytumei savo paties atvaizdą - Mir- 
ties angelą stovint už nugaros. „Dar susitiksim, — pasakė, - susitiksim 
prie Šventojo Romano vartų.“ 

Tuomet nesupratau jo žodžių. Dabar pradedu suvokti. 

— Aš ne vagis, — tęsiau. — Iš sultono malonės vergas gali tapti lobin- 
gesnis už Vakarų kunigaikščius. Po kautynių mane su kitais belaisviais 
nuvedė pas sultoną Muradą. Jis sunkiai laimėjo mūšį. Jo nukarę skruos- 
tai ir maišeliai po akimis iš įtampos ir baimės tebevirpčiojo. Muradas 
buvo žemo ūgio - galva už mane žemesnis, ir jau išpampęs nuo veltė- 
dystės bei gyvenimo smagumų. Diduma mūsų tiesė rankas, žadėdami 
išsipirkti gyvastis. Tačiau jam tebuvome priesaikos laužytojai. Įtikėjęs 
viešpatausiančia taika jis jau buvo perdavęs sostą Muchamedui ir persi- 
kėlęs į Magnezijos pramogų sodus. Muradas leido mums pasirinkti: is- 
lamas arba mirtis. Zemė pažliugo krauju, kai mūsiškiai grandine - pa- 
gal amžių ir titulą —- klupo po budelio kalaviju. Daugeliui nervai neišlai- 
kė regint Žeme riedančias galvas. Jie prapliupo raudoti, šaukdami išpa- 
žinsią islamo Dievą bei Pranašą. Keli vienuoliai net prisipažino praradę 
tikėjimą, kai Dievas padovanojęs pergalę turkams. 

— Tačiau Muradas buvo pavargęs, be laiko pasenęs, - prisiminiau. — 
Mylimiausias jo sūnus atsitiktinai nuskendo ir valdžia Muradui jau ma- 
ža rūpėjo. Buvo įpratęs su mokslininkais bei poetais skandinti liūdesį 

vyne. Jis nemėgo lieti kraujo. Kai atėjo mano eilė, jis įsižiūrėjo į mane ir 
grožėdamasis mano veidu tarė: „Tu dar jaunas, kam tau pažinti mirtį? 
Pripažink Pranašą“. Atsakiau: „Aš dar jaunas, bet esu pasirengęs sumo- 
kėti žmogiškąją skolą, kaip ir tau kada nors teks ją sumokėti, kilniausia- 
sis“. Jam patiko tai, ką pasakiau, ir jis nereikalavo, kad atsiversčiau į 
islamą. „Tu teisus, - pasakė, - ateis diena, kai svetima ranka sulygins su 
žeme mano dieviškąsias dulkes.“ Jis mostelėjo ranka parodydamas, jog 
pasigaili manęs. Tai buvo jo įgeidis, nes mano žodžiai įkvėpė eilėraščio 
posmą. Ar norėtum išgirsti sultono Murado eilėraštį, sukurtą po Varnos 
mūšio, Džovani Džustiniani? 

Džustinianis papurtė jautišką galvą, rodydamas, kad jam nelabai rū- 
pi eilės, vėl įsipylė vyno ir ėmė kramtyti šaltą veršieną. Stumtelėjau jam 
indą su agurkais ir turkiškai padeklamavau tas neužmirštamas eiles, 
braukydamas pirštais tarytum per liutnios stygas. Paskui išverčiau: 


Nešk, taurininke, čion vakarykštį vyną, 

nešk čion liutnią ir padėk mano širdžiai užmiršt, jog 

gyvenimas tėra akimirka, bet tos akimirkos ramuma 
ir džiaugsmas palaimingas, 

nesgi ateis diena, ir svetima ranka 

sulygins mano dieviškąsias dulkes su žeme. 


— Tokia buvo sultono Murado širdis, — tariau. — Jis sustiprino turkų 
galybę i ir kariavo be paliovos siekdamas tvirtos taikos. Buvo gailestingas 
priešams ir nevergė užimtų kraštų, bet pasitenkino sukūręs daugybę 
sąjunginių valstybėlių turkų viešpatijai saugoti. Tebuvo pavargęs senio- 
kas, kuriam pakyrėjo valdžia. Du kartus jis dėl Muchamedo atsisakė 
sosto. Vieną kartą krikščionys jį privertė grįžti. Kitąkart didysis viziris 
Chalilis parsikvietė jį, kai janyčarai sudegino Adrianopolio turgų. Tuo- 
met Muradas apsigalvojo ir nebekariaudamas valdė ligi mirties. Du kar- 
tus per savaitę jis nusikaušdavo poetų ir filosofų draugėje. Girtas dova- 
nodavo bičiuliams garbės mantijas, dvarus ir brangakmenius. Bet kitą 
rytą, būdamas blaivios galvos, nereikalaudavo jų grąžinti. Keletas šių 
akmenų dovanoti girto sultono Murado. Turėkis, Džovani, jei nori. Man 
jų nebereikia ir rytoj nereikalausiu jų grąžinti. 

Džustinianis įsikišo į burną agurko puselę, nusišluostė sūryme suvil- 
gytus pirštus į odines kelnes, pamaldžiai persižegnojo ir nerangiai atsi- 
stojo keturpėsčias. 

— Aš neturtingas, aš paprastas karys, — pasakė. — Nesididžiuosiu. Dėl 
gero daikto mielai nusižeminsiu. 

Jis puolė rėplomis rinkti brangakmenių, o aš pašviečiau jam žvake, 
idant nė vienas akmenėlis neliktų nepastebėtas. Rėpliodamas jis pūkš- 
tė, tačiau sakė: 

— Nieku gyvu man negelbėk. Ši pastanga mano galūnėms palaimin- 
gesnė už mylavimąsi su išvaizdžiausia moterimi. 

Atidaviau jam ir raudoną odinį maišelį. Jis rūpestingai susibėrė bran- 
gakmenius, galų gale atsistojęs užveržė maišelį ir stropiai užsikišo už- 
antin. | 

— Tikrai nesu godus, - priminė. - Koks mažesnis akmenėlis galėjo 
nusiristi į grindų plyšį ar nusibraukti po kilimu, bet tavo tarnas grindis 
šluodamas tikriausiai juos suras. Dėkui. - Palenkęs galvą jis meiliai pa- 
sižiūrėjo į mane. - Gyvenime, - tęsė, - sutikau šventų Žmonių - regėto- 
jų, visokių kitokių nenuovokų. Paikas būčiau neigdamas, jog žemėj bū- 
na ir nutinka daugybė menkam žmogaus protui nepermanomų daly- 
kų. Man pažintis su tavim — toks nutikimas. - Jis ištiesė platų delną ir 
nuoširdžiai dėkingas paspaudė man ranką. - Nuo šios akimirkos tu 
mano draugas, pone Žanai Anžė, - patikino. - Ir neklausysiu jokių gan- 
dų apie tave. Imu tave savo globon. Rytojaus rytą, vos trimitui nuskar- 
dėjus, liepsiu įrašyti tave savo tarnybon. Bet būk tenai. Gausi žirgą, 
ginkluotę, ir gali būti tikras, jog lavinsiu tave ganėtinai, idant pripras- 
tumei prie mano drausmės. Karius aš lavinu griežčiau nei turkas. 

Tačiau jis nepliaukštelėjo man per nugarą, neapkabino draugiškai per 
pečius, kaip būtų pasielgęs kuris kitas, mažiau patyręs vyras. Priešingai — 
išeidamas jis pagarbiai nulenkė man galvą ir tarė: 

— Saugok savo paslaptį. Tavęs nekamantinėsiu. Bloga trokšdamas taip 
nesielgtum. Pasikliauju tavim. 

Graikams aš nerūpėjau, lotynui parūpau. Jis, Džovanis Džustinianis, 
mane suprato geriau nei graikai. 


1453 metų vasario 5 diena 


Gavau žirgą ir ginkluotę. Pirmas dienas Džustinianis mėgino mane bei 
mano žinias. Lydėjau jį, kai tikrino mūrus ir neapmokytus gynybos bū- 
rius, sutelktus iš graikų amatininkų bei jaunų vienuolių. Džustinianis 
purtė jautišką galvą, juokdamasis iš jų. Jis tarėsi su imperatorium, su 
Franciu, su Venecijos bei Graikijos jūros salų laivų vadais, su Peros po- 
desta, venecijiečių bailu, netgi su vangiuoju turkų princu Orchanu, kvies- 
damas šį su savo apsaugos būriais ginti miesto. 

Su visais jis tarėsi neskubėdamas, paplepėdamas, pasakodamas anek- 

dotus apie išgyventus karo žygius bei apsiaustis. Jis skinasi kelią per 
nesantaiką, pavydą, prietarus — tarsi didžiulio laivo pirmagalis skrodžia 
priešines bangas. Juo tiki. Privalu juo tikėti. Jis - tarytum pamatas, ku- 
riame diena iš-dienos vis aiškiau brėžiasi miesto gynyba. Jis daug geria. 
Sriūbsniu ištuština didžiausią taurę. Paakiai pabrinksta, bet šiaip jau vy- 
nas, rodos, nelabai jį veikia. 

Jo lėtumas ir nepaliaujamas plepumas, kuriuo dangsto išmanius ir 
nuotuokius samprotavimus, iš pradžių mane erzino. Paskui ėmiau visa 
matyti jo išsprogusiomis jaučio akimis. Dabar atrodo, jog matau galvoto 
matematiko sukurtą mechanizmą pradedant judėti —- tarškant ir girgž- 
dant, prieštariai skriemuliams cypiant, bet vis dėlto judant. Tikslingai — 
vienam sraigteliui padedant ir paremiant kitą. 

Nejučia susižaviu Džustinianiu - kaip kad jo vyrai, kurie aklai vykdo 
kiekvieną jo įsakymą, suvokdami, jog Džustinianis niekados bereik ne- 
šokdina. 

Ir aš jam naudingas. Įšaiškinau janyčarų mokymą, drausmę, ginkluo- 
tę bei kovos būdus. Papasakojau apie sultono Muchamedo būdą ir arti- 
miausius jo pavaldinius. Apie turkų karo bei taikos šalininkus, bedug- 
nę, atsivėrusią tarp senųjų ir jaunųjų, mirus sultonui Muradui, kurią 
Muchamedas tyčiomis platina ir gilina, trokšdamas nuversti didįjį vizirį 
Chalilį. 

— Jis niekada neužmirš, kad jam, dar berniukui — dvylikos ir ketu- 
riolikos — teko du kartus gėdingai atsisakyti tėvo perleisto sosto, ku- 
riame nenusėdėjo, - pasakiau. - Tai jo apmaudo, įkarščio ir garbėtroš- 
kos raktas. Visų jo darbų slapta varomoji jėga. Pirmąkart, kryžiaus žy- 
gio kariaunai nelauktai priartėjus prie Varnos, jis, likęs Adrianopolyje, 
išėjo iš kantrybės — verkė, rėkė, iš baimės jį surakino mėšlungis, puolė 
slėptis hareme. Šitaip pasakoja. Jei senasis sultonas Muradas nebūtų 
grįžęs iš Magnezijos ir per kelias dienas sutrypęs Azijos kariuomenės, 
turkų galybė būtų žlugusi. Serbai ir bulgarai būtų noriai prisijungę 
prie krikščionių. 

— Likimas, - pasakiau. - Jei popiežiaus laivynas nebūtų pavėlavęs už- 
daryti sąsiaurio. Jei Peros genujiečiai nebūtų nuplukdę Murado kariuo- 
menės per Bosforą ir tąkart išdavę krikščionių siekio. Pasakojama Mu- 
radą sumokėjus jiems po dukatą už vieną žmogų. Jeigu... Taip, visa ga- 
lėjo tiktis kitaip. 

— Tik bevalis pasitenkina svaičiojimais, kas galėjo dėtis ir kaip galėjo 
tiktis! — riktelėjo Džustinianis. - Žmogaus valia - jo likimas. Kad ir kas 
nutiktų! Ar norėtum, kad sultonas vėl atvertų venecijiečiams Juodosios 
jūros prekybos kelius ir imtų smaugti Genują? 

Tik tuomet prisiminiau, kad jis kilęs iš Genujos ir todėl privalo tiesoj 
ir netiesoj ginti gimtinę. 

— Atleisk, — tariau. — Aš tik pasakoju, kas nutiko. Be abejonės, Mura- 
das ir šiaip būtų perkirtęs Bosforą. Graikai nebūtų jo sulaikę. Jau šimt- 
metį Konstantinopolis mokosi tiktai gintis, o ne pulti. Krikščionių laivy- 
nas vėlavo. Štai Varnos mūšio pralaimėjimo priežastis! Tačiau Mucha- 
medas neužmiršo patirtos baimės ir gėdos. Todėl pereitą vasarą šiame 
krante, graikų Žemėje, pasistatė tvirtovę. „Varnos klaidos nekartosiu, — 
pasakė, — privalau bet kokiomis sąlygomis užtikrinti savo kariuomenei 
kelią.“ Tokia mano pareiga tautai. Žinoma, tai tebuvo dingstis, tačiau 
krikščionys patys jam tą dingstį pakišo. 

— Teisingai pasielgdamas ar neteisingai, - priminė Džustinianis, - bet 
jis uždarė Bosforą. Toks politinis duomuo. Laimė, nešališka Pera užtik- 
rina Genujos laivams laisvą kelią bei prekybą Juodojoje jūroje. Palikda- 
mi laivus imperatoriui venecijiečiai išsikasė duobę. 

— Peros nešališkumas - visų krikščionių gėda, - paprieštaravau. - Gal 
jos mūrai neprilygsta Konstantinopolio mūrams, tačiau jos apgultis pa- 
kirstų Muchamedo jėgas. Laimėtume laiko. Mums jo reikia. Cia Francis 
teisus. Pirmiausia sultonas turėtų užimti Perą. Tik paskui ramiai apsiausti 
miestą. Jis patirtų nuostolių. Sugriovęs Perą jis sukeltų prieš save visą 
galingąją Genują. 

— Kalbi kaip graikas, - su panieka tarė Džustinianis. - Kad ir kas nu- 
tiktų — Peros nešališkumas užtikrins Vakarų kraštų prekybą Juodojoje 
jūroje. Būdama nešališka Pera padės ir parems Konstantinopolį labiau 
nei griaunama sultono. Per ją visada bus atviros durys deryboms dėl 
taikos, jei pavyks užvilkinti ir apsunkinti apsiaustį ir sultonas patirs ga- 
nėtinų nuostolių. Negaudami per Perą ginklų bei būtino maisto jau bū- 
tume pražuvę. Per Perą sužinome viską, kas dedasi Adrianopolyje. Pra- 
sidėjus apsiausčiai, pet Perą sužinosime, kaip keičiasi nuotaikos sultono 
stovykloje. Ginantis tai duos neįkainojamos naudos. 

— Per Perą, - atsakiau, - ir sultonas sužino viską, kas dedasi mieste. 

- Konstantinopolis didelis, — paaiškino jis. - Žinoma, prasidėjus ap- 
siausčiai aš turėsiu pakarti keletą Žvejų, prekiautojų ir žydų. Tai būtina. 
Tačiau žinių srauto iš tokio didelio miesto į priešų ausis nesulaikysi. 
Žinotum šitai, jei būtum patyresnis. Šiuo atžvilgiu Pera maža tereiškia. 
Apskritai manau, jog Peros nešališkumo teikiama nauda mums nepaly- 
ginti didesnė nei žala. - Jis sugriebė mane už sprando ir papurtė. Jo 
gniaužtai buvo svarūs it geležis. - Magini mane niekus taukšti, - tarė. — 
Tik veltui laiką gaištame. Neprivalau tau aiškinti to, kas ne mūsų valioj. 
Liepiau įrašyti tave į savo kariauną. Taigi aš įsakinėju, o tu paklūsti. 

Neatsikalbinėdamas. Turėjai pasakoti man apie sultoną Muchamedą. 

Numaldžiau kartėlį. 

— Vieną kartą, - tęsiau, — senieji suirzo. Janyčarai ėmė triukšmauti. Jie 
atsisakė paklusti liesam ir dirgliam.berniūkščiui, nesugebėjusiam jų vesti 
į karą. Jie apiplėšė ir sudegino Adrianopolio turgų. Muchamedui teko 
vėl slėptis neliečiamame hareme. Chalilis savavališkai pasikvietė Mura- 
dą. Už tai Muchamedas niekada neatleis. 

— Nepažįsti Muchamedo, - pakartojau tą, ką daugybę kartų bergž- 
džiai sakiau. — Įžeista berniūkščio savimeilė gali virsti galybe, kuri su- 
traiškys ne vieną valstybę. Neužmiršk: tai nutiko du kartus. Paskui Mu- 
chamedas mokėsi. Jo garbėtroška neapsakoma. Kad užmirštų patirtas 
nuoskaudas, jis turi įrodyti sau esąs sumanesnis už visus protėvius. Kaip 
tik Konstantinopolis yra tas įrodymas. Užkariauti Konstantinopolį jis ren- 
gėsi daugelį metų, dienomis nerimdamas, naktimis nemiegodamas. Dar 
prieš tėvo mirtį jis atmintinai mokėjo mūrų brėžinius ir galėjo nupiešti 
bet kurį bokštą. Šio miesto gatvėmis jis galėtų vaikštinėti užsimerkęs. 
Kalbama, jog dar būdamas jaunikaitis jis persirengęs čia apsilankė. Juk 
jis moka graikiškai, išmano krikščionių papročius bei maldas. Nepažįsti 
Muchamedo, - pakartojau. — Jis teturi dvidešimt dvejus metus, tačiau 
tėvui mirus jau buvo nebe vaikas. Žinia, Karamanijos kunigaikštis, kaip 
įpratęs, tuoj ėmė maištauti ir pamėgino užimti porą turkų kraštų Azijo- 
je. Juk jiedu giminaičiai. Muchamedas sutelkė kariuomenę ir per dvi 
savaites nuvedė janyčarus prie Karamanijos ribos. Kunigaikštis susivo- 
kė, jog verčiau paklusti, išjojo su savo palyda pasitikti Muchamedo ir 
juokdamasis paaiškino tik papokštavęs, norėdamas jaunąjį sultoną iš- 
mėginti. Jis prisipažino matęs liūto leteną ir jau įtikėjęs. Ir Muchamedas 
jau mokėjo slėpti jausmus. Jis nieko nesiima neapsvarstęs. Jis gali apsi- 
putoti iš įniršio. Tačiau ir tai daro apsvarstęs ir numatęs poveikį prieši- 
ninkui. Tai artistas, kuriam lygaus dar neregėjau. Būtum matęs jį perei- 
tą vasarą tarp statybininkų: pasiraitojęs rankoves, plaukai kalkių nuba- 
linti, prakaitas veidą dryžuoja. Savo pavyzdžiu jis privertė net senius — 
vizirius ir turčius - rungčiomis už savo lėšas statydinti bokštus ir mūryti 
tvirtovę. Jie dūsaudavo ir pūkštuodavo vakarais, raudavosi barzdas ne- 
supaisydami, kas juos sukurstė duoti tokius beprotiškus pažadus. Tvir- 
tovė jam nedaug tekainavo. Toks tat sultonas Muchamedas. 

Mano žodžiai paveikė Džustinianį. Tikriausiai jis jau žinojo nemaža 
mano papasakotų dalykų, tačiau nebuvo girdėjęs iš liudininko lūpų. 

— O janyčarai? - paklausė. — Turiu galvoje ne eilinius, o vadus - vy- 
resniuosius. | 

— Janyčarai, aišku, trokšta karo, - paaiškinau. - Juk tai vienintelis jų 

amatas. Jie krikščionių sūnūs, išauklėti islamo dvasia. Todėl tiki uoliau 
už pačius turkus. Jiems draudžiama vesti, draudžiama išeiti iš stovyklų, 
mokytis rankų darbo ar amato. Žinia, jie įtūžo, kai Karamanijos kuni- 
gaikštis pakluso ir jie neišėjo į trokštamą karą. Muchamedas liepė jiems 
šaukti ir spardyti savo puodą. Pats trims paroms užsidarė palapinėje. 
Pirkliai jam buvo pardavę graikę vergę, pagrobtą iš kažkokios salos. Mer- 
gina tebuvo aštuoniolikos, graži it saulė. Vardu Irena. Kojos iš palapi- 
nės nekeldamas sultonas su ja praleido tris paras. Aplink palapinę susi- 
telkę janyčarai jį užgauliojo. Jie buvo nepatenkinti sultonu, kuris pasi- 
rinko meilės džiaugsmus, o ne karą ir dėl vergės net maldą užmiršo. 
Janyčarų vyresnieji nesutramdė jaunesniųjų. Turbūt nė nenorėjo. 

— Girdėjau tą nutikimą, - tarstelėjo Džustinianis. - Jis rodo nepama- 
tuotą Muchamedo žiaurumą. 

— Ne žiaurumą, - atsakiau, - o šaltakraujiškai pamatuotą puikaus ar- 
tisto poelgį. Janyčarams apvertus puodą ir įsidirginus iki aklos tūžmas- 
ties, jis galų gale išėjo iš palapinės - su rože rankoj, miegūstomis aki- 
mis, visa elgsena rodydamas esąs sutrikęs. Jį išvydę janyčarai klykė iš 
juoko, puolė mėtyti grumstais bei mėšlo gurvoliais, vis dėlto sergėda- 
miesi nepataikyti, ir šaukė: „Koks tu sultonas, jei iškeitei kalaviją į ro- 
žę!“ O Muchamedas atšovė: „Ak, broliai, broliai, nežinot, ką kalbat! Jei 
pamatytumėt ją, nepriekaištautumėt!“ Janyčarai dar labiau įniršo ir su- 
sagos „Parodyk tą savo graikę, parodyk ją mums - gal tuomet patikėsi- 

e!“ Muchamedas kaip bukagalvis nusižiovavo, sugrįžo į palapinę ir 
ištempė už rankos susidrovėjusią ir persigandusią pusnuogę merginą, 
delnais iš gėdos dangstančią veidą. 

— To reginio niekada neužmiršiu, - tęsiau. - Janyčarų kuodai ant skus- 
tų galvų - jie trypė kojomis žemėn nusimestas veltines kepures. Aistrus 
Muchamedo veidas ir gelsvos žvėries akys. Mergina, nuostabesnė nei 
Karamanijos pavasaris. Muchamedas atplėšė jos rankas nuo veido ir nu- 
drėskė paskutinį apdarą, stumdamas link janyčarų — tie atšlijo, jos vei- 
do dailumo ir tobulo kūno baltumo apžilpinti. „Žiūrėkit į valias, - šaukė 
Muchamedas, - žiūrėkit ir pasakykit, ar ji neverta jūsų sultono mei- 
lės?!“ Jo veidas iš pykčio pajuodo, jis numetė rožę ir paliepė: „Atneškite 
kalaviją!“ Nukukinusi galvą mergina klūpojo ant žemės, delnais dangs- 
tydamasi nuogumą. Čiupęs kalaviją Muchamedas sugriebė ją už plau- 
kų ir vienu mostu nukirto galvą, todėl kraujas iš jos kaklo plūstelėjo ant 
arčiausiai stovėjusių janyčarų galvų. Tie sustūgo iš išgąsčio, netikėdami 
savo akimis, ir suklaikę puolė prie savo draugų, traukdamiesi šalin nuo 
Muchamedo. Tačiau Muchamedas tarė: „Mano kalavijas ir meilės saitus 
kerta. Tikėkit manuoju kalaviju!“ Paskui paklausė: „Kur jūsų būrio va- 

das?" Janyčarai atbėgino vadą, kuris buvo pasislėpęs savo palapinėje. 
Muchamedas stvėrė jo būrio samtį ir janyčarų akyse iš visų jėgų trenkė 
juo vadui per veidą, net jo nosikaulis lūžo ir viena akis prasprogo. Ta- 
čiau janyčarai .persigandę tylėjo ir vado ginti nepuolė. 

— Janyčarai jau nebemaištauja, - pasakiau. - Muchamedas pertvarkė 
jų kariuomenę ir nepaisydamas janyčarų įstatymo prijungė prie jų šešis 
tūkstančius Sakalo sūnų. Janyčarų paaukštinįmą lemia vyresnumo įsta- 
tymas. Todėl Muchamedas negalėjo visų senųjų vadų pašalinti, nors 
nakčia keliems nukirto galvas. Bet gali būti tikras, jog Muchamedas pa- 
rengė jiems garbingas vietas prie Konstantinopolio. Apsiaustis jam nau- 
dinga daugeliu atžvilgių. Prie mūrų jis Hieps nudėti įsidėmėtinus vyres- 
niuosius bei išdidžius nusenusius janyčarus. Patirtos nuoskaudos Mu- 
chamedas niekada neatleis. Tačiau jis moka laukti savo valandos. 

Mąsčiau, ar pasakoti toliau. Mąsčiau, ar Džustinianis supras, ką turiu 
galvoje. Pagaliau tariau: 

— Muchamedas - ne žmogus. 

Suraukęs antakius Džustinianis įsistebeilijo į mane kraujo pritvinku- 
siomis akimis. Nuoširdus, užkrečiantis juokas sustingo jam gerklėje. 

— Muchamedas - ne žmogus, - pakartojau. - Gal Tamsos angelas. Gal 
tas, kuris ateis. Jis turi visus ženklus. 

— Nesuprask manęs klaidingai, - pridūriau greitosiomis. — Jeigu jis 
žmogus - tai naujoviškas žmogus. Ligi šiol tokio dar nebuvo. Jis pradės 
naują epochą, kurioje gims kitoniški žmonės - tokie kaip jis. Žemės val- 
dovai, nakties valdovai, kurie atšakūs ir išdidūs palieka Dangų ir pasi- 
renka Žemę. Jie netiki tuo, ko jiems neliudija akys ir protas. Širdy jie 
nepripažįsta nei žmonių, nei Dievo įstatymų, nes vienintelis jų įstaty- 
mas — tikslas. Jie neša į žemę pragaro šaltį ir karštį, šalčiu ir karščiu 
priversdami net gamtos jėgas jiems tarnauti. Jiems nebaisios nei jūros 
platybės, nei dangaus aukštybės. Užkariavę žemę bei jūras, jie, siutingo 
žinių troškimo pagauti, susikurs sparnus ir pasiekę žvaigždes jas užval- 
dys. Muchamedas - pirmasis iš tokių žmonių. Kaip tariesi jam pasiprie- 
šinsiąs? 

Džustinianis susiėmė galvą. 

— Vardan šventųjų Kristaus žaizdų, - sudejavo. — Jau gana šito mies- 
to nirtūs vienuoliai apsiputoję skelbia pasaulio pabaigą! Nejau pakvai- 
šęs karys ims regėti vizijas ir skleisti beprotystes? Man galva plyš, jei 
dar nors žodį ištarsi! 

Tačiau apie Muchamedą jis dabar kalba ne kaip apie padūkusį jauni- 
kaitį, kuris iš kvailo užsispyrimo puls galva į sieną. Džustinianis pasida- 
rė apžiūrus ir užgynė vyresniesiems kariams pernelyg aukštintis vyni- 

nėse bei menkinti turkų pajėgas. Jis net užsuko į lotynų mišias, išpažino 
nuodėmes ir nuolankiai priėmė nuodėmių atleidimą, nors kardinolas 
Izidorius priesaikaudamas tikino jį išsivadavus iš visų nuodėmių, kai 
tik sutiko eiti Konstantinopolio protostratoriaus pareigas. Dėl tikrumo 
jis paprašė raštiško liudijimo ir visada nešiojosi tą popierių. 

— Juk reikės ką nors parodyti šventajam Petrui, kai belsiuos į dangaus 
karalystės vartus, - gyniojosi jis. - Sako, senukas kažin ko mums, genu- 
jiečiams, pasidarė reiklus. Gal jį papirko venecijiečiai? 


1453 metų vasario 7 diena 


Adrianopolyje nugriaudėjo patrankos šūvis, kuris sudrebino pasaulį. 

Vengras Orbanas ištesėjo pažadą ir išliejo didžiausią pasaulyje pa- 
tranką. 

Kai po vargios dienos sugrįžau į savo būstą, mano tarnas Manuelis, 
grąžydamas rankas, virpčiojančiais skruostais paklausė: 

— Mano pone, ar tiesa, jog turkai turi patranką, kuri vienu šūviu gali 
sugriauti Konstantinopolio mūrus? 

Greitai šiame mieste sklinda gandai! Tik šįryt Džustinianis gavo tiks- 
lių žinių apie bandomąjį patrankos šūvį. 

— Netiesa, - atsakiau, - tokios patrankos išlieti neįmanu. Konstantino- 
polio mūrus gali sugriauti tik žemės drebėjimas. 

— Bet, — miksėjo Manuelis, - pasakojama, kad patrankos sviedinys 
nuskridęs tūkstantį žingsnių ir išrausęs žemėje namo didumo duobę. 
Žemė kilnojosi per dešimtį tūkstančių žingsnių. Adrianopolyje subyrėjo 
namai, persileido moterys. 

— Bobų plepalai, Manueli, - pasakiau. - Žinai bobas. 

— Bet tai tiesa, — tikino jis. — Juk rudenį patranka, kurią Orbanas nu- 
liejo sultonui, vienu šūviu nuskandino didelį laivą. Į Perą iš Adrianopo- 
lio atkeliavo pirklys, pats išmatavęs akmeninio sviedinio didumą. Jis sa- 
ko, kad nė augiausias vyras sviedinio neapglėbtų. Nuo patrankos trenks- 
mo jam vis dar užgultos ausys ir jis kreta it senutėlis, nors dar nė pen- 
kiasdešimties neturi. 

— Nuo pagirių jis kreta, o ne nuo patrankos trenksmo! - riktelėjau. — 
Šitiek vyno uolūs klausytojai supylė į jo godžią gerklę. Patranka didėjo 
su kiekviena taure. Rytoj tikriausiai išdidės iki bažnyčios bokšto. 

Drebančia barzda Manuelis atsiklaupė prieš mane, siekė pabučiuoti 
man rankas ir paprastai tarė: 

— Pone, aš bijau. 

Jis jau senas. Jo ašarotos akys spindi neapsakomu Konstantinopolio 
graikų liūdesiu. Supratau jį. Turkai jį užmuš, nes jis jau nebetinka į 
vergus. | 

— Stokis, būk vyras, - pasakiau. - Patrankos matmenys mums žinomi, 
o imperatoriaus technikai dabar skaičiuoja jo sviedinių svorį ir galimą 
žalą mūrams. Be abejo, tai baisus ginklas ir gali daug pragaišties pada- 
ryti, bet ji tikrai nėra tokia didelė, kiek ją išdidina gandai. Be to, Orba- 
nas - bemokslis, nesugeba nustatyti patrankos šūvio nuotolio bei svie- 
dinio lėkimo linijos. Imperatoriaus technikų manymu, jis neatspės to- 
kios didžiulės patrankos tikrosios parako dėklo talpos, atsižvelgęs į pa- 
trankos vamzdžio ilgį bei sviedinio svorį. Patranka atlaikys keletą šū- 
vių, bet paskui ji nepataisomai suskeldės ir pridarys daugiau žalos tur- 
kams nei mums. Juk anksčiau Orbanas tarnavo imperatoriui. Technikai 
ji pažįsta ir žino, ką jis geba. Papasakok visa tai savo tetoms, pusbro- 
liams ir visai giminei, idant jie perpasakotų kitiems ir Žmonės nurimtų. 

— Kodėl jie turi pasakoti tai, ko nesupaiso, —- atsiduso Manuelis. - Ką 
jie išmano apie patrankų dėklus ir sviedinių lėkimo linijas. Jie pasakoja 
tik tai, ką supranta ir kas kelia šiurpą. Sako, kažin kokia moteris jau ir 
čia, vos išgirdusi apie tą patranką, persileido. O jeigu ji sugriaudės prie- 
šais mūrą ir jį sugriaus? 

— Liepk jiems pasikliauti savąja Panagija, - tariau atsikratydamas jo. 

Tačiau Manuelio dvejonė buvo gaji. 

— Vargu ar Švenčiausioji Mergelė su mėlynuoju apsiaustu dar pakils 
ant mūro pagąsdinti turkų, - dvejojo jis. — Pereitą kartą turkai tokių 
patrankų neturėjo. Dabar jų persigąs Švenčiausioji Mergelė. 

Jaučiausi nelyginant gydytojas prie mirštančio ligonio lovos. Protas 
tikino, jog ligonis turi Žinoti tiesą. Tačiau širdis reikalauja įlieti bergž- 
džios vilties sudaužyton negalėlio širdin. Be to, ligonis skiriasi nuo svei- 
ko. Jis klejoja, mąsto kitaip nei sveikasis. Man atsivėrė akys. Konstanti- 
nopolio žmonės dabar - it ligonis mirties patale. Mato regėjimus, klauso 
pranašysčių, karštinė malšina jo sopulius, mirtina liga pagailiai žilpina 
jam akis, idant nematytų, kas iš tikrųjų dedasi. Jis nenustoja vilties, nors 
vilties nebėra. Todėl ir Manuelis taip klausiai žiūrėjo į mane, tikėdamas 
mane paguosiant apgauliais vaizdiniais. 

— Nebūgštauk, Manueli, - tariau. - Visi mes Dievo rankose: tu ir aš, 
prastakilmiai ir kilmingieji. Dievo delne telpa pasaulis, - pasakiau. - Die- 
vo delne pasaulis tėra dulkelė. Tačiau Žmogus iš Dievo, todėl širdimi 
geba jausti pasaulį ir Dievą. Pasauliai pragaišta, bet žmogus sugrįžta į 
Dievą. Taigi nėra ko bijoti, Manueli. Toks mano pamokymas. 

Manuelis pamaldžiai sukryžiavo rankas, tačiau suniurzgėjo: 

— Tavo pamokymas gražus, pone. Tačiau tavo mintys manęs nepa- 
guodžia. Kaip tik todėl, kad esu Žmogus, dar visai nenoriu sugrįžti į 
Dievą. 

Kaip graikas, jis iš prigimties sofistas. Bet kaip graikas ir Dievą pažįs- 
ta. Kaip graikui, žodžiai jam tėra prilyginimas, ir jis nepripažįsta dides- 
nės. žodžių vertės. Tačiau suvokia. Kitaip nei lotynas. Kitaip nei 
Džustinianis. Mudu vieno kraujo - jis ir aš. 

— Laiminu tave už tavo žodžius, - pasakiau. - Ir aš kadaise, apsiren- 
gęs ožkena, prasimaitindavau vien sauja alyvų. Mes tik žmonės ir visa- 
me kame labai menki. Dėkui, kad priminei mano menkumą. 

Tačiau Manuelis žvelgė į mane. 

— Nesi menkas, mano pone, - atsakė. - Menkas tik aš. Leisk tokiam 
būti. Šalia tavęs taip baisiai nebijau. 

Jis nusišypsojo virpančiom lūpom. | 

— Turbūt tiesa ir tai, jog patranka iš Adrianopolio jau gabenama Kon- 
stantinopolio link. Ją tempia penkiasdešimt porų jaučių, o pirm jų tūks- 
tantis vyrų tiesia kelią ir stato tiltus. Ar tai irgi išpūsta? 

— Ne, Manueli, - sutikau. — Visa tai tiesa. Patranka pajudėjo. Ore jau 
tvyro pavasaris. Netrukus suulbės balandžiai ir iš pietų į šiaurę nuplas- 
tės per miestą nerimastingi paukščių būriai. Sužydėjus pavasariui sulto- 
nas atsiras Konstantinopolio vartų prieigose. Jokia pasaulio galybė šito 
nebesutrukdys. 

— Kiek, - paklausė jis, — kiek paskui tari viską truksiant? 

Kodėl turėjau jam meluoti? Jis jau senas. Graikas. Aš ne gydytojas. 
Žmogus. Toks kaip jis. 

— Gal mėnesį, - spėjau, - gal du. Džustinianis - puikus karys. Tris 
mėnesius, jeigu vykdydamas užduotį jis išlavės, o tikiu jį išlavėsiant. 
Bet vargu ar ilgiau. Vargu ar ilgiau - geriausiu atveju. 

Manuelis liovėsi drebėjęs. Jis žvelgė tiesiai man į akis. 

— O Vakarų kraštai? —- paklausė jis. - O Unija? 

— Vakarų kraštai, - atsakiau. — Vakarų kraštai kartu su Konstantino- 
poliu nuskęs naktyje. Konstantinopolis - paskutinis krikščionių vilties 
šviesulėlis. Leidę jam užgesti jie patys nusikals likimą. 

— Ir koks gi bus Vakarų kraštų likimas? - paklausė jis. - Atleisk, pone, 
bet smalsauju, idant mano širdis pasirengtų. 

— Kūnas paliks be sielos, - atsakiau, — gyvenimas — be vilties, ver- 
gystė, tokia beviltiška vergystė, kad vergas jau nebežinos esąs vergas. 
Turtai, neteikiantys džiaugsmo, ištaiga, neteikianti malonumo. Dva- 
sios mirtis. 

1453 metų vasario 10 diena 


Visųs susitikau, tik didžiojo kunigaikščio Luko Notaro nesutikau. Ro- 
dos, jis sąmoningai apsigyveno toli nuo Blachernajaus - kitame miesto 
krašte. Senojoje miesto dalyje. Didžiosios bažnyčios, senųjų imperato- 
riaus rūmų, hipodromo šešėlyje. Jis atsiskyręs. Abu jo sūnūs rūmuose 
turi garbingas apeigines pareigas, tačiau ten nesirodo. Mačiau juos hi- 
podromo aikštėje raitus žaidžiant kamuoliu. Jiedu dailūs jaunikaičiai, 
kaip ir tėvas, didingo liūdesio nutamsintų veidų. 

Kaip laivyno vadas, didysis kunigaikštis atsisako veikti drauge su 
Džustinianiu. Jis už savo išteklius pataisė penkis senus imperatoriaus 
dromonus*. Šiandien laivai, visų nuostabai, staiga sumerkė į vandenį 
irklus ir išsiyrė iš uosto. Pasiekę Marmuro jūrą jie pakėlė naująsias bu- 
res, išsirikiavo žygio greta ir pasuko Azijos kranto link. Buvo niūki, de- 
besinga diena, gūsiavo. Jūrininkai dar nemokėjo valdyti burių. Irklinin- 
kai painiojo taktą, todėl irklai kartkartėm kliūdavo vienas už kito. 

Paskutinis Konstantinopolio laivynas išplaukė į jūrą. Venecijos ir Kre- 
tos laivų vadai kvatojo, mušdami delnais per kelius. 

Bet kas tai per karinės pratybos? Negali būti, kad vien plaukimo ir 
rikiuotės, nes dromonai pavakare negrįžo. 

Džustinianis nujojo į rūmus, pažeisdamas tvarką išstumdė iš kelio 
asmens sargybinius bei eunuchus ir įsiveržė į asmeninius imperato- 
riaus kambarius. Šitaip pasielgė norėdamas pasirodyti įniršęs. Iš tikrų- 
jų jis tik smalsavo. Imperatoriaus laivynui jis pernelyg didelės reikš- 
mės neteikia. Vienas vakarietiškas karo laivas gali juos nuskandinti. 
Tačiau jį, kaip vyriausiąjį vadą, Žinoma, erzina, kad laivynas jam ne- 
pavaldus. 

Imperatorius Konstantinas paprieštaravo: 

— Didysis kunigaikštis Notaras nesutinka bergždžiai laukti. Turkai su- 
naikino mūsų kaimus, apsupo Selimbriją bei kitus paskutiniuosius mū- 
sų bokštus. Kol jūra atvira, didysis kunigaikštis nori pulti, atsimokėda- 
mas tuo pačiu. 

Džustinianis atsakė: 

— Įsakiau atidaryti mūrų puolimo vartus. Be paliovos prašiau, kad 
būtų leista kibti į sprandą paskiroms turkų plėšikų gaujoms. Jau perne- 
lyg jie suįžūlėjo — jodinėja per strėlės šūvį nuo mūrų, rėkliai užgaulio- 
dami ir grasindami iškastruoti mano karius. Šitai silpnina drausmę. 

Imperatorius tarė: 


* Bizantiečių karinis irklinis laivas. Vert. 

— Negaliu prarasti nė vieno vyro. O turkų azapai nusiviliotų smogia- 
mąjį būrį tolyn nuo mūrų ir sunaikintų. 

Džustinianis atsakė: 

— Todėl ir paklusau tavo valiai. Tačiau didžiajam kunigaikščiui Nota- 
rui tavo valia nerūpi. 

Imperatorius pasakė: 

— Jis nelauktai pranešė išplaukiąs į laivyno pratybas. Juk negalėjau 
liepti Venecijos ir Kretos laivams j jį sulaikyti. Tačiau daugiau jis nesava- 
valiaus. 

Francis puolė taikyti: 

— Didysis kunigaikštis pats pataisė laivus ir nusamdė jūrininkus. Ne- 
pykdykim jo. 

Bet visa tai tik žodžiai. Jie visi tai žino. Džustinianis trenkė protostra- 
toriaus lazda į stalą ir paklausė: 

— Iš kur žinai, kad jis išvis su savo vyrais bei laivais sugrįš? 

Imperatorius Konstantinas nulenkė galvą ir tyliai atsakė: 

— Gal mums visiems būtų geriau, kad jis nesugrįžtų. 

Sugrįžęs Džustinianis atpasakojo man pokalbį ir tarė: 

— Nesuprantu pinklios graikų politikos. Ligi šiol basilėjas griežtai atsi- 
sakydavo pulti. Kaskart, kai sultonas šerdavo per ausį, jis iš perdėto 
krikščioniško nuolankumo atsukdavo kitą skruostą. Aš, žinoma, supran- 
tu, jog imperatorius tiek Vakarų kraštams, tiek ainiams savo elgsena 
daugybę kartų mėgino parodyti sultoną kaip užpuoliką, o save - kaip 
taikingą Žmogų ligi paskutiniosios. Bet kam? Kiekvienas protingas žmo- 
gus vis tiek šitai supranta. Dabar didysis kunigaikštis Notaras atima iš 
imperatoriaus vadeles ir leidžiasi į karą. Patikėk manimi, jis su savo lai- 
vais sugrįš. Bet ką jis vejasi - man galva neneša. Paaiškink tu, kuris 
pažįsti graikus. | 

— Luko Notaro nepažįstu, — atsakiau. — Kas gali permanyti visas išdi- 
dėlio ir tuščiagarbio paskatas. Gal jis trokšta susigrąžinti šlovę? Po triukš- 
mo prie Sofijos soboro jis Blachernajuje laikomas nepatikimu, turkų drau- 
gu. Gal todėl jis pirmas nori parodyti graikų puolamąją dvasią — kaip 
imperatoriaus neryžtingumo atsvarą. 

— Bet kokia nauda iš grobikiško turkų pakrantės antpuolio? —- niršo 
Džustinianis. - Kaip tik dabar, kai dervišai Azijos kraštuose skelbia karą ir 
sultonas telkia kariuomenę? Šito sultonas ir laukia. Tai sukels tik erzelį — 
jokios karinės naudos. Jis atiduoda kortas tiesiai sultonui į rankas. 

- Šito niekada neįrodysi, - tariau. — Belieka tik pasakyti tai, kas padary- 
ta, ir aiškinti kaip gerus darbus, kol akivaizdūs duomenys iškels kitką. 

— Jei ketini smogti — reikia smogti ūmai, nelaukiant, iš visų pajėgų, 

smogti taip, kad suskaustų. Tokia pirmoji karo meno taisyklė. Šitaip 
smogti mes negalime. Todėl imperatorius teisus. Visa kita — tik kraują 
gadinantis pasirodymas. 

- Žinai, - pasakiau, - Lukas Notaras, didysis Konstantinopolio kuni- 
gaikštis, smogs. Jis smogs nelaukęs. Smogs visom pajėgom, kurias turi. 
Nesmerk jo, iki nepamatysi, ko jis pasieks. 

Džustinianis dėbtelėjo į mane išsprogusiomis jaučio akimis ir pasika- 
sęs sprandą paklausė: 

— Kodėl tu teisini Luką Notarą? Verčiau būk išmintingas - patylėk, - 
tęsė bičiuliškai. —- Išeinant Francis pasivedė mane į šalį ir pareikalavo 
neišleisti tavęs iš akių. Tu pavojingas, - sakė. Dieną ir naktį tau buvo 
leista lankytis pas sultoną Muchamedą. Verčiau dabar stebėti, nei pas- 
kui apgailestauti, - sakė. Bet kaip gali įtarinėti žmogų, kuris saują kai- 
ningų brangakmenių žeria į sieną? — tarytum pats sau mąstė 
Džustinianis. - Nenusijuokiau Franciui į akis. Kodėl turėčiau susidaryti 
blogą nuomonę? Ko nesielgti kaip vyrui su vyru — ryžtingai ir nesvy- 
ruojant, iki jis pats parodys nesąs mano pasitikėjimo vertas. 

— Matai, matai, - pasakiau. - Apgalvok savo žodžius. Dabar pats gini 
Luką Notarą. | | 

Džustinianis skaniai nusijuokė ir šūktelėjo vyno. 

— Uoste, prie Šventojo Johano Kornibo vartų, - nekaltu veidu tarė jis, — 
nusižiūrėjau nuo bokšto nutiestą skersinį tašą. Jis iš tolo matyti laivuose 
bei uoste. Ir per įlanką Peroje. Ant to tašo liepsiu tave pakarti, jei būsi 
nevertas nuoširdžios mano draugystės. Manau, jog tau bus mieliau ka- 
roti ant bendravardžio Johano bokšto nei, tarkim, ant kokios Demetrijo 
kolonos. Tai irgi draugiškumo išraiška. 

Paskui jis ištiesė man varinį dėklą su ritiniu ir paaukštino mane į šta- 
bo vyresniuosius. Taigi nuo šiol galėsiu vartyti ir slaptus jo raštus. 


1453 metų vasario 11 diena 


Nakčia tarnas Manuelis mane pažadino ir įbūgęs sušnibždėjo: 

— Pone, mieste neramu. 

"Gatvėse juduliavo žibintai ir deglai. Pusnuogiai žmonės išpuolė į tarp- 
durius. Visi žvilgčiojo į dangų. Dangus gaisravo. 

Užsimečiau kailinį apsiaustą ir nusekiau paskui pulkus Žmonių į Ak- 
ropolio kalvas. Anapus jūros niaukiame nakties danguje atsispindėjo 
tolimų gaisrų žara. Pūtė drėgnas vėjas. Tiži žemė stipriai dvokė. Visa 
gaubė pavasarinė tamsa. 

Tamsiais apsiaustais susisupusios moterys klupo melstis. Vyrai persime- 
tė žvilgsniais. Paskui iš lūpų į lūpas pakuždomis nusklido vienas vardas. 

— Lukas Notaras, - šnibždėjo žmonės. - Didysis kunigaikštis Lukas 
Notaras. 

Anapus jūros liepsnojo turkų kaimai. 

Tačiau žmonės nesidžiaugė. Priešingai — rodės, niūkus slogulys juos 
sukaustė. Rodės, jie tik dabar suvokė, jog kyla karas. Žvarbus nakties 
vėjas gniaužė kvapą. 

Kalaviją sugriebęs - pats nuo kalavijo krinta. Ir su kaltaisiais krinta 
nekaltieji. 


1453 metų vasario 12 diena 


Laivynas dar nesugrįžo. 

Turkų priešakiniai būriai užmiestyje užėmė Šventojo Stepono bokštą 
ir išžudė įgulą, kuri išdrįso gintis. 

Šiandien šiurpi kruša suvijo žmones į būstus. Suknežino stogus. Nuo 
požeminių vandens saugyklų naktimis sklinda keisti dundesiai, dreba 
žemė. Žmonės regėjo dangų skrodžiant begriausmius žaibus, danguje 
skraidant Žžaižaruojančius ratilus. 

Iš Adrianopolio Konstantinopolio link pajudėjo ne tik didžioji patran- 
ka, bet ir visa artilerija. Patranką saugo dešimt tūkstančių raitininkų. 

Adrianopolyje sultonas Žvaigždžių salėje susirinkusiam divanui* pa- 
sakė ilgą kalbą. Ragino jo pusėn pereiti jaunuosius ir įsakmiai vadino 
senuosius bei atsargiuosius. Tiek Venecijos bailas, tiek Peros podesta 
tiksliai sužinojo kalbos turinį. Muchamedas paskelbė: „Basilėjo galybė 
žlugo. Tereikia paskutinės pastangos tūkstantmetei Konstantino sekėjų 
valstybei pribaigti. Konstantinopolis - miestų valdovas. Puolimu galime 
užimti — net nėra abejonės, nes turime naujų ginklų ir drausmingą ka- 
riuomenę. Užėmus Konstantinopolį išsipildys Korano pranašystė: „Tas 
valdovas didžiausias ir jo kariuomenė geriausia“. Tačiau turime skubė- 
ti, iki krikščionys nesukilo ir nepasiuntė savo laivyno į pagalbą basilėjui. 
Dabar palankus metas. Negaliu jo praleisti. 

Pasakojama, jog prieš divano susirinkimą Muchamedas vidurnaktį pa- 
sišaukęs didįjį vizirį Chalilį - taikos šalininkų vadą - aiškintis santykių. 
Chalilis nedrįsęs nė žodžio apie taiką pratarti. Tačiau Chalilis jau senas, 
apžiūrus ir tiki, jog Muchamedas išties pražudys turkų valstybę, jeigu 


* Sultono patariamoji taryba, sudaryta iš aukščiausiųjų pareigūnų. Vert. 

pats, nekurstytas puls, paskatindamas Vakarų kraštus įsikišti ir leistis į 
naują kryžiaus žygį. Todėl jis įsitikinęs, jog, visokiausiais būdais prie- 
šindamasis Muchamedui, veikia tik valstybės labui. 

Visokiausiais būdais. Dar vasarą Bosforo pakrantėje janyčarai jam šai- 
piai šaukė: „Graikų bičiulis!“ 

Galėdamas laisvai tyrinėti Džustinianio raštus iš geležinės skrynios, 
tvirtai įsitikinau, jog didysis viziris Chalilis asmeniškai slapčia susiraši- 
nėja su imperatorium Konstantinu. Antraip nežinotume to, ką šiandien 
žinome apie turkų karinį pasirengimą, netgi puolimui skirtus pinigus. 

Laivynui išplaukus į jūrą imperatorius Konstantinas suskubo išsiųsti 
Adrianopolin paskutinįjį savo kreipimąsi. Imperatorius pats jį parašė — 
be Francio pagalbos. Laiško nuorašas yra Džustinianio skrynioje. 

Perskaičiau tą laišką daugybę kartų, keisto jaudulio ir deginančio grau- 
dulio perimtas. Laiškas geriau nei kuris kitas darbas paliudija Konstan- 
tiną esant imperatoriumi. Sultonui Muchamedui jis šitaip rašė: 

„Jau akivaizdu, jog verčiau trokšti karo nei taikos. Taigi teišsipildo 
tavo valia, nes man nepavyko tavęs taikiais tikslais įtikinti, nors įrodžiau 
savo garbingumą ir sakiausi pasivadinsiąs net tavo vasalu. Dabar šau- 
kiuosi Dievo, nes neturiu kas daugiau mane saugo. Jeigu Jo valia mies- 
tas turi atsidurti tavo valdžioj, tai nejau galiu prieštarauti? Ir priešingai: 
jeigu Jis priverstų tave pasitenkinti taika, aš būčiau laimingas. Tačiau 
grąžinu tavo žodžius, visus pažadus bei susitarimus, kuriuos vykdyti 
vienas kitam prisiekėme. Uždariau savojo miesto vartus ir iki paskuti- 
nio kraujo lašo ginsiu savo tautą. Tebūnie tavo viešpatystė laiminga lig 
tos dienos, kai teisingasis Dievas, aukščiausiasis teisėjas, pasikvies mu- 
du į savąjį teismą . 

Laiškas nemokšiškas, be araikiškos gražbylystės ir išdailintų Francio 
posakių. Ir vis dėlto jis sujausmina. Tai imperatoriaus laiškas. Bergž- 
džia, taip bergždžia. Muchamedas į jį neatsakys. O gal Konstantinas jį 
paliks tik ainiams savo tuščiuose, nuskurdusiuose Blachernajaus rūmuo- 
se. Gal paprasti laiško žodžiai paliudys įtikimiau nei išsamiausi istorikų 
pasakojimai? Jis nekaltas, kad gimė po nelaiminga žvaigžde. 


1453 metų vasario 13 diena 
Laivai nesugrįžo. Notaro rūmai jūros pakrantėje palei mūrą aklinai sau- 
go savo paslaptį. Nebegaliu pakęsti šitos nežinios. Nuo mudviejų susiti- 
kimo praėjo daugiau nei dvi savaitės. Net nežinau, ar ji tebėra mieste. 


Bergždžiai jodinėjau per miestą, pro mūrus. Bergždžiai uolia tarny- 

ba širdies nerimastį slopinau. Negaliu iš jos išsivaduoti. Jos tvaskios 
akys lanko mane sapne. Jos išdidumas ir šaltas užsispyrimas gildo man 
širdį. 

Na, ir kas, kad ji didžiojo kunigaikščio ir serbų princesės duktė! Na, 
ir kas, kad jos giminė senesnė net už imperatoriaus giminę! Aš savo 
tėvo sūnus. 

Sukakęs keturiasdešimtį jau tariausi gyvenimo rudenį atslinkus. 

Kodėl nepamėginus su ja susitikti? Juk mums tik šios trumputės die- 
nelės teliko. Ir laikas negrįžtamai lekia. Nelyginant strėlės pralekia die- 
nos. Darbai, pratybos, ginkluotės sąrašai. Bergždžia. 

Atsižadėjau visko. Visko visko. Idant būčiau pasirengęs, kai ta aki- 
mirka ateis. 

Žinau, kad ji tėra tinklas ir raizgai. Paskutinioji pasaka. Nelyginant 
Dievo aklys išvaikščiojau visus gyvenimo kelius. Nejau nusiplėšiau nuo 
akių raištį tik tam, kad pulčiau į nepatirtą pagundą. 

Mano tėvui akis išdegino įkaitinta geležimi. Nejau mane apakins mei- 

lė? O galji jau apakino mane? Juk nebeatpažįstu savęs. 
Kas galėtų paleisti strėlę per laiką - ligi amžinybės? Betgi saulei nusi- 
leidus strėlė atlėks iš tamsos ir dangaus aukštybėse jos Žaižaruojantis 
antgalis, surinkęs paskutiniuosius saulės spindulius, apžilpins šaulį. Aš 
esu ta blyksinti strėlė. Norėčiau ta blyksinčia strėle būti. 

Išėjau iš savo namų prieblandos į ryto baltumą. Spinduliavo saulė. 
Dangus tarytum mėlyna palapinė skliautė Konstantinopolį. Mane užlie- 
jo ekstazė. 

"Ne raitas, bet pėsčiomis — it vargingiausias piligrimas. Toli toli dūlavo 
marmuriniai Aukso vartų bokštai. 

Vėl išvydau gludžius sienų akmenis ir mažus viršutinio aukšto lan- 
gelius. Herbą ant durų sąramos. Pabeldžiau. 

— Žanas Anžė, protostratoriaus Džovanio Džustinianio vyresnysis ka- 
rys. | 
— Didysis kunigaikštis jūroje. Abu sūnūs su juo. Šeimininkė serga, 
guli lovoje. 

— Noriu pamatyti jos dukterį, Aną Notarą. 

Seno eunucho lydima ji išėjo per atrakintas moteriškosios namo da- 
lies duris. Ji imperatoriškai išauklėta. Laisva graikė. Eunuchas buvo nu- 
pilkusio, it suvytęs obuolys surukusio veido. Priekurtis, bedantis. Ta- 
čiau vilkėjo kuo prašmatniausius drabužius. 

Ji atėjo. Dar dailesnė, neprisidengusi veido. Šypsojo. 

— Laukiau tavęs, - pasakė. - Jau seniai. Nebesididžiuoju, kad atėjai. 
Sėskis, Žanai Anžė. 

Netekęs vilties eunuchas papurtė galvą, maldaujamai pakėlė rankas, 
užsidengė delnais veidą ir susmuko kampe. Jis nusimetė atsakomybę. 

Tarnas sidabriniu padėklu atnešė aukso taurę. Taurė buvo senovės 
graikų darbo. Ant šono satyras vijosi sprunkančias nimfas. Lengvapė- 
diškos dvasios taurė. Ji gurkštelėjo, o paskui ištiesė taurę man. 
 —- Už mudviejų draugystę, - tarė. - Tikrai ne blogų ketinimų veda- 
mas atėjai į mūsų namus. | 

Gėriau jos tėvo vyną. 

— Už neviltį, - atsakiau. - Užmarštį ir tamsybę. Laiką ir vietą. I Mud- 
viejų įstabias grandines, kad esi, Ana Notara. 

Neapsakomo grožio kilimai ant porfyro grindų liepsnojo visokiausio- 
mis rytietiškoriuė spalvomis. Per siaurus pusapvalius langelius į akis blyk- 
čiojo Marmuro jūra. Jos rudos akys žvilgėjo. Oda tvaskėjo dramblio kaulo 
baltumu. Ji tebešypsojo. 

„- Kalbėk, - tarė ji, - kalbėk bet ką. Kalbėk gyvastingai ir rimtai, tary- 
tum kokį svarbų dalyką aiškindamas. Eunuchas negirdi, bet juo gyviau 
tu kalbėsi, tuo jis bus ramesnis. 

Buvo sunku. Troškau tiktai žiūrėti į ją“, 

— Tavo skruostai kvepia hiacintais, - pasakiau. - Tavo skruostai kve- 
pia hiacintais. 
 - Vėl pradedi, - pasišaipė ji. 

- Pradedu, - atkirtau. - Aukso siūlais žybčiojantis tavo apdaras nuo- 
stabus. Tačiau tu nuostabesnė. Apdaras pernelyg pavydulingai tavo 
grožį slepia. Aridrabužį gražino vienuoliai? Nuo mano jaunystės ma- 
da pasikeitė. Dailios prancūzės vyrų akims patraukti apsinuogina krū- 
tis, mėgdžiodamos karaliaus Karolio mylimąją gražuolę Agnetę Sorel. 
O jūs čia dangstotės viską, net veidus. O, jei galėtume kartu iškeliauti 
į laisvas Vakarų šalis! - tariau. - Pirmąją moterį, atskleidusią man kū- 
niškosios meilės paslaptis, sutikau Jaunystės šaltinio maudyklėje prie 
Reino. Tą pačią dieną, kai lakštingalos giesmės pabudintas išvydau se- 
sers Mirties šokį ant kapinių tvoros. Tai buvo brandi moteris, vyresnė 
už mane ir visai neslėpė savo dailumo. Nuoga ant baseino krašto ji 
skaitė knygą, kai kiti kilmingieji smaginosi ir valgė prie vandenyje plū- 
duriuojančių stalų. Pasivadino tiktai ponia Dorotėja. Ji laišku rekomen- 
davo mane Enėjui Silvijui iš Bazelio, jei žinai, kas tas Enėjas Silvijus. 
Tai nutiko, kai atsiskyriau nuo Laisvos dvasios brolių. Iki tol mylėda- 
vausi tik krūmynuose, tamsyje. Ta daili moteris pasiguldė mane į pa- 
talus ir uždegė aplink lovą žvakes, idant patirčiau visą jos meilės pui- 
kumą. 

Ana Notara raudo ir balo. Lūpos ėmė virpėti. 


82 


— Kam man šitai pasakoji? — paklausė ji. - Nepanašu, kad galėjai ši- 
taip elgtis. Nemaniau, kad tu toks. 

- Pasakoju, nes geidžiu tavęs, - atsakiau. - Tikriausiai kūno geidulys 
nėra meilė, tačiau meilės be kūniško geidulio nebūna. Pameni, kai liko- 
me dviese, mano valioje, aš šito nepasakojau. Ne, ne, tu nebūtum peiliu 
manęs nudūrusi, jeigu būčiau tave palietęs. Tikrai nebūtum šitaip pasi- 
elgusi. Pažįstu tave iš akių. Mano geidulys skaistus kaip liepsna. Pati, tu 
pati turėsi man įteikti gėlės žiedą. Jėga jo nelaušiu. 

— Ana Notara, - tęsiau. - Ana Notara. Ak, kaip myliu tave! Neklau- 
syk manęs, nes pats nesuvokiu, ką sakau. Aš laimingas. Laimingas ša- 
lia tavęs. . 

- Laisvos dvasios broliai, - pasakojau, - pripažįsta ti keturias evan- 
gelijas. Neigia krikštą. Naudojasi bendru turtu. Jų yra ir tarp neturtėlių, 
ir tarp turtingųjų, ir ten, kur nė neįtartum. Jie atpažįsta vienas kitą iš 
slaptingų ženklų. Kiekviename krašte jie susibūrę į skirtingas sektas. Jų 
yra net tarp dervišų. Laisvos dvasios broliams aš skolingas už gyvybę. 
Kariavau Prancūzijoje, nes diduma jų, savų siekių vedami, sekė paskui 
Mergelę. Tačiau sukakęs dvid: šimt ketverius atsiskyriau nuo jų. Jų uo- 
lumas ir nepakanta buvo aršiausia. Ak, mano meile, - tariau. - Daugel 
kelių nukeliavau. Strasbūre sutikau medžio raižytoją ir metalo liejiką, 
kuris ieškojo patikimo pameistrio ir pažadėjo už trisdešimtį auksinių 
išmokyti mane naujo juodojo meno. Jis rengėsi padirbinėti knygas — 
pagaminti šimtą, net tūkstantį knygų, užtrukdamas tiek pat, kiek už- 
trunka knygų perrašinėtojas sunkiai rengdamas vieną knygą. Jis žadėjo 
mane praturtinti, jeigu liksiu su juo. Tačiau aš neturėjau trisdešimties 
auksinių. Jo akys mane įtikino, kad jis įgyvendins savo pagyras. Bet dau- 
giau nieko apie jį negirdėjau. Nuo tol jau praėjo šešiolika metų. 

- Paskui atsižadėjai visko ir vedei, - pašaipiai priminė ji. - Žinau. 
Papasakok ir apie savo santuoką, ir koks buvai laimingas. Dar laimin- 
gesnis nei maudyklėje su nuoga moterim? Papasakok. Nesidrovėk. 

Prisiminiau vasaros karščiu alsuojančią Florenciją, geltoną upės van- 
denį ir nurudusias kalvas. Lengvapėdiškas džiugulys pradingo. 

"- Juk jau pasakojau apie Ferarą ir Florenciją? - paklausiau. - Tikriau- 
siai pasakojau, kaip mokslingiausi mūsų laikų vyrai dvejus metus ginči- 
josi dėl trijų raidžių. Florencijoje teprisimenamas atkaklus visų kivirčų 
pabaigos šūksmas: Aristaoo, aristaoo! Kitaip tariant, eime valgyti. Roz- 
marinu gardinamą peniukšlio šonkaulį jie vadina arista. Florencijoje jį 
tikriausiai tebevalgys net tuomet, kai Rytų ir Vakarų bažnyčių susijun- 
gimo niekas nebeprisimins. Florentiečiai užmaršūs, tačiau mėgsta gar- 
džiai pavalgyti. Aristaoo, aristaoo, - šis, paskutinysis filosofijos ir pažini- 

mo šūksmas nuo gūdžiausių laikų sieks tas dienas, kai mudu jau būsim 
pavirtę į dulkes. Matai, pažįstu Florenciją. Išties pažįstu Florenciją, - 
tikinau. - Jos kunigaikštis - prekiautojas. Tačiau jis vangstosi pagarbos, 
vilki paprastai. Apie miesto reikalus vos ne vos žodį išdaužia. Tačiau 
nėra menkiausios tarnybos ar partijos, kur jis nesikištų, Florencijoje be 
jo žinios niekas nenutinka. Jis pirkdavo ir daugindavo graikiškas kny- 
gas. Rengdavo puotas mokslininkams. Statė puikius statinius. Girdė me- 
nininkus. Skolino popiežiui. Tai jis skyrė lėšų bažnyčios susirinkimui, 
apsiskaičiavęs, kad pinigai tūkstančiais kelių vis tiek į jo skrynias sugrįš. 

— Ko suki ratą, Johanai Angelai, - nutraukė Ana Notara. - Ar santuo- 
ka tau vis dar dilgo širdį? Koks malonus prisiminimas tave skaudina - 
kaip kad tu skaudini mane? 

— Kam kalbėti apie mane - visados tik apie mane? - paprieštaravau. — 
Kodėl negalim vieną kartą ir apie tave pasikalbėti? 

Ji atkragino galvą, jos rudos akys plykstelėjo. 

- Aš Ana Notara, - išdidžiai atsakė. - Šito gana. Daugiau nėra ką apie 
mane pasakoti. | 

Ji buvo teisi. Ji nugyveno saugų rūmų ir Bosforo sodų gyvenimą. Ją 
nešiojo palankinu, idant gatvių dulkės nesuteptų jos apavo. Ją irstė 
sidabruoto pirmagalio luotu su prašmatnia pastoge, kad saulė nenu- 
degintų odos. Mokė seni filosofai. Ji abejingai vartydavo storų knygų 
lapus, apžiūrinėdama auksu, mėliu ir cinoberiu marguojančius paveiks- 
lėlius. Ji stebėdavo mišias pro auksalapius balkono pinučius alsuoda- 
ma smilkalais, klausydamasi angeliško sidabrabalsių jaunų eunuchų 
choro, giedančio po aukštu didžiojo soboro kupolu. Ji suklupdavo gre- 
ta neturtingųjų moterų pasimelsti priešais šventąsias ikonas. Ji - Ana 
Notara. Ją ruošė į imperatoriaus sutuoktines. Ką dar apie ją galima 
pasakyti? | 

— Ją vadino ponia Gita, - pradėjau. - Ji gyveno skersgatvyje, vedan- 
čiame į pranciškonų vienuolyną. Pilkšvoje jos namo sienoje tebuvo gro- 
tuotas langas ir geležimi kaustyti vartai. Gyveno skurdžiai, nelyginant 
vienuolės celė apstatytame kambarėlyje su grotuotu langu. Per savo lan- 
gą ji kiauras dienas kimiu balsu rėkavo maldas, giedodavo giesmes ir 
bardavo praeivius. Jos veidas kėlė baugulį. Buvo persirgusi liga, kuri 
paliko jos veidą duburiuotą, it negyvėlės. Tarytum bjaurią kaukę. Tiktai 
akys gyvastingai švytėjo. 

- Ji dažnai vaikščiojo į miestą apsipirkti, o juoda vergė nešdavo jos 
krepšį, - tęsiau. - Tuomet apsisiausdavo margų skiaučių apsiaustu. Ant 
jos galvos dangalo bei apsiausto kabaliavo tokia galybė šventųjų ir pa- 
laimintųjų pakabučių bei medalionų, kad skimbčiojo iš tolo. Vaikštinė- 

dama ji juokdavosi ir tyliai bambėdavo. Kokiam praeiviui stabtelėjus 
pasižiūrėti, ji įniršdavo ir užpuldavo šiurpiais įžeidimais. Ji sakydavo 
esanti Dievo juokdarė. Pranciškonai ją saugojo, nes buvo turtinga. Gi- 
minaičiai leido jai gyventi savo gyvenimą, nes buvo našlė, o jos turtas 
buvo saugiai įdėtas į giminaičių vilnos prekybą bei bankus. Florencijoje 
visi ją pažino, bet iš kur aš, svetimšalis, galėjau žinoti? Ne, kai mudu 
susipažinome, niekas nieko apie ją man nesakė, - tikinau. - Ji pastebėjo 
mane Ponte Vekyje ir pasileido pavymui. Palaikiau ją beprote. Jinai jė- 
ga bruko man dramblio kaulo drožinėlį, kurį apžiūrinėjau prie prekys- 
talio. Ne, tu nesuprasi. Kaip paaiškinti, kas tarp mudviejų nutiko? 

— Buvau jaunas. Dvidešimt penkerių. Pasiekęs brandžiausią vyrišku- 
mą. Tačiau netekęs vilties. Nebegalėjau pakęsti juodų graikų apsiaustų 
ir barzdotų veidų. Neapkenčiau apskritos Besariono galvos ir augaus 
kūno. Pergamento kvapo, rašalo kvapo. Kas rytą savo būste pabusda- 
vau prakaito, purvo ir išmatų tvaike. Kaitringai svilino vasara. Feraroje 
buvau išgyvenęs marą ir meilę. Niekuo nebetikėjau. Neapkenčiau net 
savęs. Savęs labiausiai. Savo vergystės, grandinių, kūno kalėjimo. Argi 
tu suprasi? . 

— Ji nusivedė mane į namus, - pasakojau. - Jos vienuoliškame kam- 
barėlyje stovėjo medinis gultas, molinis puodelis vandens, grindys dvo- 
kė maisto atliekom. Tačiau už sienos tvaskėjo skoningai, prabangiai ap- 
statyti kambariai ir mūro tvoros supamas sodas su pliuškančiu baseinu, 
žaliavo medžiai, narveliuose čiulbavo paukščiai. Podraug man paaiškė- 
jo, jog po vapėjimo ir kikenimo antvalku - išmintinga, nevilties slogina- 
ma moteris, kuri pasidarė Dievo juokdare, išsekinta kančios. 

— Jaunystėje ji buvo labai daili, - tęsiau, - turtinga ir laiminga. Ta- 
čiau jos vyras ir abu vaikai per keletą dienų išmirė, ta pati liga sunai- 
kino jos grožį. Ji patyrė visokeriopą gyvenimo permainingumą ir krau- 
pų išoriškos laimės netvarumą. Dievas pašaipiai partrenkė ją žemėn ir 
įmurkdė veidą į purvą. Ko gera, ji tikrai kurį laiką buvo išėjusi iš gal- 
vos, tačiau pasveikusi žmonėse elgėsi kaip beprotė. Rodydama neviltį 
bei atšakumą Dievui ir žmonėms. Melsdamasi ji plūsdavosi. Plūsda- 
masi melsdavosi. Žvelgdavo dygiu ir skausmingu žvilgsniu. Ne, neži- 
nau, ar suprasi. Ji neturėjo nė dvidešimt penkerių, tačiau veidas atro- 
dė kaip surukusios senės. Kai kalbėdavo, pro suskirdusias kruvinas lū- 
pas dribo putos. Tačiau jos akys... 

Ana Notara klausė nudelbusi akis, sterblėje stipriai gniaužydama su- 
nertus pirštus. Saulė sušvito juodai raudonuose kilimo marginiuose. 
Kampe, pakėlęs raukšlėtą, nupilkusį veidą, eunuchas vedžiojo mudu 
akimis ir krutindamas lūpas mėgino suprasti, ką sakau. Tęsiau: 

- Ji pavalgydino ir pagirdė mane. Akimis rijo mano veidą. Keletą kar- 
tų pas ją apsilankius ir pasišnekėjus many sukilo neapsakomas gailestis. 
Gailestis nėra meilė, Ana Notara. Tačiau kartais mylima iš gailesčio, pa- 
sigailint artumu. Taip pat neužmiršk, jog nežinojau ją esant turtingą. 
Tik spėjau, kad ji gana pasiturinti, nes ją globojo pranciškonai. Ji norėjo 
mane perrengti. Liepė nusiųsti į mano būstą puošnių drabužių ir kapše- 
lį sidabrinių. Tačiau jos dovanų nepriėmiau. Kad nepradžiuginčiau jos. 
Paskui ji man parodė savo jaunystės atvaizdą. Išvydau, kokia buvo ka- 
daise, ir pagaliau supratau ją. Sugriovęs jos laimę, Dievas įkalino ją kū- 
no pragare. Pamačiusi mane ant tilto ji beprotiškai susižavėjo, ją paga- 
vo geidulys, nors iš pradžių nedrįso prisipažinti. Mano atšakumas pa- 
budo, kai pranciškonai ėmė vilioti mane savo brolijon ir atlikti įžadus. 
Taip pat buvo užsiminta, kad man būtų paskirta prebenda* - kaip atly- 
gis už mano nuopelnus vertėjaujant per bažnyčios susirinkimą, jei įsi- 
šventinčiau priimdamas celibatą. Neturėjau globėjų. Daktaras Nikola- 
jus Kuzietis, kaip popiežiaus legatas, jau buvo seniai iškeliavęs į Vokie- 
tijos žemes. Stebėjausi tokiu netikėtu savo iškilimu, iki ponia Gita viską 
paaiškino. Mano viešnagės jos namuose giminaičiams sukėlė nerimą. 
Jie panūdo pašalinti mane iš kelio. „Kodėl?“ - paklausiau nesuvokda- 
mas. „Nesu įšventinta į vienuoles, - atsakė, - jie baiminasi, kad dar sykį 
ištekėsiu.“ Mintis buvo tokia kvaila, kad prajukau, nors supratau ją įžei- 
džiąs. Juk man nieko iš jos nereikėjo. Tik iš gailesčio lankydavausi pas 
ją. Lankydavausi, nes buvau vienišas, šuniškai vienišas ir nusivylęs. 

Buvo sunku toliau pasakoti. 

— Vieną vakarą sode mudu užklupo audra. Kaitra ir lūkestis pratrūko 
žaibais - nepaliaujami žydri blyksniai draskė tamsą. Nuo griausmo dre- 
bėjo žemė. Unijos sutartis buvo parengta. Perskaičius baigtinį tekstą im- 
peratoriaus Johano šuo ėmė kaukti mirtį. O, imperatorius Johanas! Jis 
pasiuntė rūmininkus į Feraros bažnyčią pamatuoti, ar popiežiaus sostas 
nėra aukštesnis už jo. Į susirinkimus jis atsinešdavo juodmargį šunį. Kar- 
tais pasirodydavo tiek nusikaušęs, kad tekdavo prilaikyti už alkūnių. 
Florencijoje, per kaitrą, kai neturtėliams nepakako geriamo vandens, jo 
pavėsinės stogas ištisas dienas buvo laistomas šaltinio vandeniu. Arista- 
00, aristaoo. O aš, kvailys, vaizdavausi naują Europos ateitį: išsivadavi- 
mą iš baimės, taiką tarp tautų, bažnytinę demokratiją bei vieną .tikėji- 
mą, susijungus Rytų ir Vakarų bažnyčioms. Tačiau gyvenau apgaulioje 
negrįžtamo laiko euforijoje, prasimanytoje laimėje - it mirštantysis prieš 
išleisdamas dvasią. . 


* Bažnyčios įplaukų dalis, skiriama dvasininkui išlaikyti. Vert. 

— Gerai jau, gerai! - šūktelėjau iš gėdos kaistančia galva. - Permiego- 
jau su ja, kūnu jos pasigailėjau, nes jo neįvertinau. Pasidalijome jos pra- 
garą ir tariausi darąs gerą darbą. Tris naktis pas ją praleidau. Paskui 
pardaviau, ką turėjau: raštininko drabužius, net savąjį Homerą, išdali- 
jau pinigus neturtėliams ir sprukau iš Florencijos. Kol Dievo bausmė tą 
patį rudenį užklupo mane Asyžiaus kalnų kely, - baigiau. = Ponia Gita 
palankinu atsekė man įpėdžiui. Su ja buvo tėvas pranciškonas ir išma- 
nus teisininkas. Buvau apžėlęs barzda, murzinas, suskretęs, susivėlęs. Ji 
paliepė išprausti ir apskusti mane, aprengė naujais drabužiais. Mudu 
sutuokė Asyžiuje. Ponia Gita nuo manęs pastojo. Ji laikė tai Dievo ste- 
buklu. Tik tuomet patyriau, kokios ji giminės ir kokią kilpą Dievas man 
užmetė ant kaklo. Tai, ko gera, buvo šiurpiausias mano gyvenimo 5 su- 
krėtimas. 

Turėjau atsistoti. Pažvelgiau pro žalsvą langelį į grėslų dantytą j jūrinį 
mūrą ir Marmuro jūros spindesį anapus jo. 

— Man užginė palaikyti ryšį su šiais namais, - pasakiau. — Už šitą 
apsilankymą mane gali uždaryti marmuro bokšte. Nė tarnyba pas 
Džustinianį manęs neišgelbės. Bet šiaip jau aš — tavo valioje. Apie šią 
mano gyvenimo dalį niekas nežino. Matai, Ana Notara, ponia Gita bu- 
vo Bardų giminės. Ją vedęs tapau vienu turtingiausių Florencijos žmo- 
nių. Vien dėl šio vardo man žemai nusilenktų kiekvienas pinigų maini- 
ninkas kraštuos nuo Antverpeno lig Kairo ir nuo Damasko lig Toledo. 

— Nežinau, kiek ji sumokėjo vienuoliams bei popiežiui, norėdama pa- 
ti apsisaugoti, apsaugoti nuo giminaičių turtą ir įteisinti mudviejų san- 
tuoką. Juk aš nė asmens liudijimo neturėjau. Mano tėvo bei mano kil- 
mės dokumentai liko pas Avinjono auksakalį Džerolamą. Nors kadaise 
per teismą jis neigė gavęs kokius nors dokumentus. Teisininkas viską 
sutvarkė. Gavau naują vardą. Žanas Anžė paliko užmaršty. Iki sūnaus 
gimimo gyvenome Feraroje, jos dvare. Užsiželdinau barzdą, palikau rai- 
tytis plaukus, taisiausi kilmingojo drabužiais, išdidžiai ant šono nešio- 
damas kalaviją - niekas nebūtų atpažinęs vargšo prancūzo, bažnyčios 
susirinkimo raštininko. Ketverius metus tvėriau tokį gyvenimą. Turė- 
jau viską, ko geidė širdis. Medžioklinių sakalų, žirgų, knygų. Smagią 
draugiją ir mokslininkų draugiją. Net Medičiai mane pakentė. Bet ši- 
taip gyvenau ne dėl savęs paties. Tebuvau savo tėvo sūnus. O mano 
sūnus buvo Bardų giminės. O ponia Gita... Ji nurimo, pagimdžiusi sūnų 
visiškai pasikeitė. Pasidarė maldinga. Jau nebeplūdo Dievo. Net bažny- 
čią pastatė. Tikriausiai ji mylėjo mane. Bet labiau už viską mylėjo mud- 
viejų sūnų. Ilgainiui ji susivokė nepažinojusi manęs. Tai ją skaudino. 
Jinai ilgai į mane žiūrėdavo. Kančia buvo padariusi skvarbų jos protą it 

skvarbius ašmenis, kuriais dažnai žaizdodavome vienas kito širdį. Mo- 
kiausi astronomijos pas garsųjį Toskanelį. Graikiškai skaičiau Origeno 
bei Plotino raštus. Tačiau visuomet širdim jaučiau, kad toks gyvenimas 
ne man. 

- Ketverius metus kenčiau. Paskui priėmiau kryžių, kad galėčiau eiti 
paskui kardinolą Julijų Čezarinį į Vengriją. Palikau Žmonai laišką ir slap- 
čia pabėgau. Dažnai slapčia bėgau, Ana Notara. Jiedu su sūnum taria 
mane kritus Varnos lauke. Juk ji išleido krūvą pinigų mano paieškai. 
Laivai, pasiųsti ieškoti Vengrijos karaliaus bei kardinolo Čezarinio, ieš- 
kojo ir manęs. Adrianopolyje dažnai baiminausi sutiksiąs kokį nors flo- 
rentietį prekiautoją, kuris mane atpažins. Tačiau per dešimtį metų daug 
kas užsimiršo. Laikai keičiasi, podraug žmogus. Florencijoje mane vie- 
šai paskelbė mirusiu. Niekam nė į galvą nešauna, kad aš gyvas. Taip 
geriausia. Ir mano žmonai, ir sūnui. Bet pirmiausia —- man pačiam. Aš 
tavo valioje, Ana Notara, - pakartojau. - Dabar apie mane žinai viską. 
Ar supranti mane? | 

Tačiau ne viską papasakojau. Nepapasakojau, jog prieš išvykdamas į 
Vengriją nukeliavau į Avinjoną, čiupau už barzdos auksakalį Džerola- 
mą ir prispaudžiau jam prie gerklės peilį. Nepapasakojau ir niekuomet 
neketinau pasakoti. Tai mudviejų su Dievu paslaptis, nes auksakalys 
Džerolamas graikiškai skaityti nemokėjo, o tam, kuris mokėjo graikiš- 
kai, nedrįso dokumentų rodyti. 

Ar vertėjo jai dar ką nors aiškinti? 

— Man santuoka buvo Dievo bausmė, - pasakiau. - Privalėjau pažinti 
visą didžiausių žemiškų turtų patogumą ir prabangą, idant pajėgčiau jų 
atsižadėti. Aukso grotas žmogui sunkiau sulaužyti nei knygų, išminties 
bei filosofijos aukštalangės pinučius. Dar vaiką mane buvo uždarę tam- 
siame Avinjono bokšte. Nuo tol mano gyvenimas tebuvo tik laužimasis 
iš vieno kalėjimo į kitą. Kaskart, taręs, jog pagaliau iš kalėjimo išsilaisvi- 
nau, patirdavau atsidūręs kitame. Bet teliko vienintelis. Kūno kalėjimas. 
Pažinimo, valios, širdies kalėjimas. Tačiau Žinau netrukus ir iš jo išsilais- 
vinsiąs. Veikiai. 

Ana Notara iš lengvo papurtė galvą. 

— Tu keistas, - tarė. — Visiškai tavęs nesuprantu. Baimini mane. 

— Baimė tėra pagunda, - atsakiau. - Ir iš baimės žmogus gali išsiva- 
duoti. Padėkoti už viską ir pasakyti sudie. Žinodamas neturįs ko pra- 
rasti — tik savo grandines. Baimė tėra netekties baimė. Bet argi vergas 
gali ką turėti? 

— O aš? - tyliai paklausė ji ji. - Ko išvis pas mane atėjai? 

Šypsojausi. Tačiau vargu ar šypsena buvo maloni. 

— Yra paprasti ir sudėtingi.žmonės, — atsakiau. — Anksčiau net sau 
atrodžiau sudėtingas, tačiau suvokęs daugybę tiesų pasidariau visiškai 
paprastas —- paprastesnis, nei numanai. Tu vėl vos man visko nesupai- 
niojai, tačiau atėjau pas tave ir vėl visa rodosi labai paprasta. Ne, tavo 
akys netemdo mano širdies skaisčio. 

— O aš? - atkakliai klausė ji. 

— Rinktis tau, — atsakiau. - Ne man. Taip viskas paprasta. 

"Ji stipriai sunėrė pirštus ir ryžtingai papurtė galvą. 

— Ne, ne, - paprieštaravo. — Ne tą manai, ką kalbi. 

Trūktelėjau pečiais. 

— Kaip manai, kodėl tiek daug apie save papasakojau? — atkirtau. — 
Šiaip sau? Norėdamas tave sudominti? Maniau, kad geriau mane pažįs- 
ti. Tik norėjau įrodyti, jog tai, ką galvoji, ar tai, ką tave išmokė galvoti, 
neturi jokios prasmės. Turtas ir skurdas, valdžia ir baimė, garbė ir gė- 
da, pažinimas ir kvailybė, grožis ir bjaurumas, gėris ir blogis patys sa- 
vaime jokios prasmės neturi. Prasminga tik tai, kuo save paverčiame ir 
kuo trokštame tapti. Vienintelė tikra nuodėmė - išsižadėjimas, jeigu 
žmogus suvokia esąs neteisus. Visko atsisakiau. Aš niekas. Man tai aukš- 
čiausias žmogiškas pasiekimas. Mano sąžinė dėl valdžios ir valstybės 
rami. Aš nieko nepasiūlysiu. Rinkis. 

Ji susijaudino. Suspaustos lūpos nublyško. Rudos akys suspindo šalta 
neapykanta. Ji neteko žavesio. 

— Turi sūnų, - tarė. - Jam jau trylika ar net daugiau. Jeigu jau esi toks 
šaunus, kaip manaisi, ko neauklėji savo sūnaus, idant ir jis niekuo tap- 
tų? Jis - tavo kūnas ir kraujas. Jį veskis savuoju keliu, ne mane. 

— Ne, ne, - paprieštaravau. - Nelinkiu sūnui bloga. Jis Bardų giminės. 
Tebūnie jis žmogiškai laimingas. 

— Be to, - patikinau, — joks tėvas neužaugina sūnaus, panašaus į save. 
Tai tik regimybė. Širdyje kiekvienas tėvas nekenčia sūnaus ir kiekvie- 
nas sūnus - tėvo. Niekados tėvai nesupranta savo sūnų, o sūnūs - tėvų. 
Mano sūnus turi savo likimą, aš - savo. 

— O aš? - dar kartą paklausė ji. - Ko iš manęs po teisybei nori? 

— Išvydęs tavo akis supratau, jog žmogui vis dėlto reikia kito Žmo- 
gaus, - atsakiau. - Neapgaudinėk savęs. Ir tu tai žinai. Šitaip nutinka tik 
kartą. Kai kurie niekada šito nepatiria. Pasipasakodamas norėjau įrody- 
ti, jog visa, ką lig šiol turėjai ir ką turėsi, tėra regimybė, pramanas. Nie- 
ko neprarastum šito atsižadėjusi. Atėjus turkams norom nenorom daug 
ko neteksi. Norėčiau, kad lig tol širdyje atsižadėtum visko, ko šiaip ar 
taip neteksi. 

— Žodžiai! - šūktelėjo ji perimta virpulio. - Žodžiai, žodžiai, tik žodžiai! 

- Ir man gana žodžių, - tarstelėjau. - Bet tikriausiai draudžiama tave 
apkabinti garbingojo eunucho akyse. Žinai, jog viską puikiai suvoktum, 
jeigu tave apkabinčiau. Tuomet mudviem žodžių nebereikėtų. 

— Tu beprotis, - pasakė ji atšlydama. 

Tačiau mudviejų akys susitiko. Kaip prie Sofijos soboro. Mudviejų 
akys žvelgė atvirai. 

„- Ana, mano meile, - mygau. - Mūsų dienos baigiasi. Smėlis byra 
bergždžiai. Pirmąkart tave išvydęs atpažinau. Šitai turėjo nutikti. Die- 
vas yra daugiau, nei žmogus geba nustatyti ir numanyti. Gal kadaise, 
ankstesniame gyvenime, esame gimę ir susitikę. Gal atgimėme dar kar- 
tą, kad susitiktume. Tik nieko apie tai nežinome. Tikra tik tai, jog susiti- 
kome. Kad tai turėjo nutikti. Ir tai gali būti vienintelė galimybė. Vienin- 
telė vieta ir valanda visatoje mudviem susitikti. Ką gali žinoti? Ko tu 
dvejoji? Kam save apgaudinėji? 

Ji užsidengė delnais akis. Sugrįžo į namus. Kur kilimai, langai, porfy- 
ro grindys - į dabartį. Į savo išsilavinimą, savo pažinimą. 

— Mano tėvas skiria mudu, - tyliai ištarė ji. 

Buvau išnykęs. Sugrįžau į dabartį ir aš. 

— Su savo laivais jis išplaukė į jūrą, - pasakiau. - Kodėl? 

— Kodėl? - plykstelėjo ji. - Ir šito klausi tu? Nes pavargo nuo bevaisės 
mažajėgio imperatoriaus politikos. Nes nesilanksto sultonui kaip impera- 
torius Konstantinas. Kariauja, nes vyksta karas. Klausi kodėl? Nes jis — 
vienintelis tikras vyras šiame mieste, vienintelis tikras graikas. Jis nepa- 
sikliauja lotynų pagalba. Tik savimi ir savo dromonais. 

Ką galėjau atsakyti? Šiaip ar taip, ji mylėjo savo tėvą. Juk ji Ana 
Notara. 

— Taigi pasirinkai, — tariau. — Ketini apie mane papasakoti tėvui. 

— Taip, ketinu, - tiesiai atrėžė ji. - Ketinu apie tave papasakoti tėvui. 

Pats tyčiomis įlindau į kilpą. Daugiau nepratariau nė žodžio. Net pa- 
žvelgti į ją negalėjau. Bet ir šitai turėjo nutikti. 


1453 metų vasario 15 diena 


Vakar sugrįžo laivai. Visas penketas dromonų. Plaikstėsi vėliavėlės. Jū- 
rininkai mušė būgnus, pūtė dūdeles. Nedidukės bronzinės patrankos 
ištuštino užtaisus. Žmonės puolė į uostą ir mojuodami baltom skiautėm 
užplūdo mūrų viršūnes. 

Šiandien turguje pardavinėjo turkų vergus. Žvejus, ilgabarzdžius S se- 
nukus, kaulėtus berniūkščius, raudančias moteris, driskanų skvernais 

dangstančias veidus. Reikšminga, išties reikšminga didžiojo kunigaikš- 
čio Luko Notaro pergalė prieš turkus. | . 

Jis užpuolė porą mažučių kaimelių Azijos pakrantėje ir paėmė nelais- 
vėn jų gyventojus. Kitų kaimų žmonės paspruko, bet jis tuos kaimus 
padegė. Jis nuplaukė iki Galipolio ir nuskandino turkų krovininį laivą. 
Turkų karo galeroms išsiyrus į jūrą, Notaras apsisuko ir sugrįžo. | 

"Koks džiaugsmas! O kaip Žmonės garbstė graikų jūrininkus! Kaip šau- 
kė namo jojančio didžiojo kunigaikščio vardą! Džustinianis su lotynų 
kariais paliko šešėlyje. Visą dieną liaudies didvyris buvo Lukas Notaras. 

Tačiau šiandien vergų turguje žmonių įkarštis užblėso. Jie nesišaipė 
ir neįžeidinėjo belaisvių. Minia greit išsisklaidė. Žmonės iš gėdos nuku- 
kino galvas prieš tuos bejėgius vargetas, kurie gąsliai laikėsi kits kito i ir 
drąsindamiesi murmėjo Korano žodžius. 


1453 metų vasario 18 diena 


Aidas iš Adrianopolio atsiliepė. Sultonas Muchamedas paskelbė impe- 
ratoriaus Konstantino laišką kaip graikų klastos įrodymą ir sutrypė jį 
kojomis. Geležinbačiai sultono šaukliai išnešiojo Žinią po visus turkų 
miestus. Dervišai bei islamo mokytojai leidosi skelbti keršto karo. Tai- 
kos šalininkai turi tylėti. Net Vakarų kraštus Muchamedas šaukia į liu- 
dininkus: 

„Palankią akimirką graikai ne kartą sulaužė priesaiką bei sutartis. Im- 
peratorius Konstantinas, perdavęs bažnyčią popiežiui, nutraukė pasku- 
tiniuosius turkų ir graikų draugystės saitus. Jis siekė vienintelio tikslo — 
sukurstyti Vakarų kraštus prieš turkus. Apgauliais žodžiais, dėdamasis 
sąžiningas jis dar mėgina dangstyti savo ketinimus. Tačiau Marmuro 
jūros pakrantėse suliepsnoję osmanų kaimai atskleidė jo užmačias. Bi- 
zantijos grobuoniškumas kelia grėsmę mūsų būviui. Graikų klasta ir žiau- 
rumas šaukiasi atpildo. Kiekvieno musulmono pareiga pakilti į šventą 
kovą ir nuslopinus amžiną grėsmę išvaduoti valstybę iš neblėstančios 
graikų grėsmės. Tas, kuris gins graikus, pasirodys esąs valstybės prie- 
šas. Už nužudytus, iškankintus, gyvus sudegintus ir vergijon išvilktus 
musulmonus pakils baudžiantis sultono kalavijas“. 

Kad niekas nedvejotų, sultonas įsakė visose mečetėse penktadieniais 
prieš maldą skaityti turkų, kuriuos nužudė imperatoriaus jūrininkai 
vardus. 

Tariamos laivyno pratybos įbruko sultonui Muchamedui į rankas pas- 
kiausią reikiamą ginklą taikos šalininkų bei didžiojo vizirio Chalilio ne- 

įveikiamam pasipriešinimui pralaužti. Tas, kuris išdrįs priešintis apsiaus- 
čiai, pats pakiš galvą po kalaviju. Net Chalilis turės saugoti galvą, nors 
jau trečia žmonių karta jis yra didysis viziris. 

Kariniu požiūriu laivų žygis bereikšmis. Jis tik padidino Galipolio sar- 
gybinių budrumą. Dabar jau bergždžia viltis, kad koks laivas su impe- 
ratoriaus pagalbos prašymais Vakarų kraštams paslapčia šmurkštelėtų 
per sąsiaurį Graikijos jūron. Bet kas iš tų pagalbos prašymų? Veltui im- 
peratoriaus pasiuntiniai ašarodami klaupėsi prieš visus Europos kuni- 
gaikščius. Vakarų kraštai ganėtinai žino apie Konstantinopoliui gresian- 
čią baigtį. Vienintelis atsakas — abejingumas. Nors Konstantinopolio mū- 
rai nulems visos Europos ateitį. 

Ko Lukas Notaras plaukė į jūrą? Ar jis suvokė, ką daro? 

Divano susirinkimas Adrianopolyje tik tariamai dar buvo slaptas. 
Apie karą jau žino visas pasaulis. Sultonas Muchamedas už savęs su- 
degino visus tiltus. Jis jau nesitrauks. Kalbama, kad jis nebeužmiega. 
Šiomis vėjuotomis, niūkiomis vasario dienomis jis, persirengęs kariu, 
kažkokio patikėtinio lydimas, vaikštinėjęs Adrianopolio gatvėmis. Pa- 
silenkęs klausydavosi, ką prie laužų ir viralo puodų šnabždasi kariai. 
Jis įsibraudavo į apipjaustymo šventes, vestuvių bei laidotuvių puo- 
tas, geidaudamas sužinoti, ką žmonės kalba apie sultoną, nenumany- 
dami jį esant šalimais. Jis įtarus, niekuo nepasitiki, niekam neatsklei- 
džia slapčiausių minčių. Kam nors iš pažiūros atpažinus sultoną, šis, 
nieko nepaisydamas, nudaigoja pažinusiįjį. Nepasigaili nė vieno. Net 
persirengęs sultonu palieka. 

Žinau tuos jo įpročius. Nakčia jo protas guviausias, aštriausias. Neri- 
mastis jį pakelia iš lovos. Tačiau jo palydovu jau nebūsiu. 


1453 metų vasario 21 diena 


Vasaris audrotas kaip reta. Siaučia viesulai, gatvėse keldami dulkių ir 
šiukšlių stulpus, nusinešdami stogus. Uoste būna visiškai tyku, tik stai- 
ga vanduo jaudriai suvilnija, laivai pradeda kilsuoti, tampydami lynus, 
ir viesulas nušvilpia jūron tarytum rodydamas kelią iš pražūčiai pasmerk- 
to miesto. 

Pantokratoriaus vienuolyne dedasi stebuklai. Drėgnais rytais ant šven- 
tųjų ikonų susitelkia vandens lašai. Vienuoliai sako, jog šventieji, smel- 
kiami kančios, prakaituoja. Kažkokia vienuolė priesaikauja Blacherna- 
jaus Panagijos šventąjį paveikslą kruvinom ašarom paplūdus. Žmonės 
ja tiki, nors imperatorius paliepė kardinolui Izidoriui ir neteisėtajam pa- 

triarchui Grigaliui su mokslingais filosofais paveikslą ištyrinėti, tačiau 
šie neįžiūrėjo jokių kraujo pėdsakų. O atskalūnais žmonės netiki. Jų tam- 
suoliškas užsidegimas išpažinti tikrąjį tikėjimą dar kaitresnis. 

Sofijos soboras per mišias tuščias. Šventikams grasina, gatvėse juos 
prakeikia. Meldžiant užtarimo, popiežiaus Mikalojaus vardas sukelia tik 
pasidygėjimą ir neapykantą. Kardinolas Izidorius bijo iš namų iškelti 
koją. Patriarchas Grigalius nusivylęs, apmaudauja ir gailisi sugrįžęs iš 
Romos. Juk šventasis sinodas dar 1450-aisiais nušalino jį nuo patriarcho 
pareigų. Patriarcho rūmus jis atgavo, tačiau dabar tai niūrus pastatas, 
juolab kad jis net tarnų ūkio priežiūrai negauna nusisamdyti. 

Priešininkai užsidarė savo tvirtovėse. Neteisėtas patriarchas su kardi- 
nolu Izidorium - patriarcho rūmuose. Vienuolis Genadijus - Pantokra- 
toriaus vienuolyno atgailaujančiojo celėje. Nesantaika tvyro viršum mies- 
to — rodos, orą virpina. 

Jauni vienuoliai, amatininkai, miestiečiai ir prekiautojai, anksčiau ne- 
žinoję, kuriuo galu laikyti kalaviją, dabar, susiskirstę į dešimties ir šimto 
grupuotes, klusniai mokosi iš patyrusių Džustinianio karių valdyti gin- 
klą. Jie trokšta kautis už savo tikėjimą. Jų širdyse šilena troškimas nenu- 
sileisti lotynams, kai kelią nušviečia tiesa. Jie pasiryžę išlaikyti miestą. 

Tiesa, jie išmoko įtempti lanką, bet jų strėlės laksto bergždžiai. Ietimi 
jie agniai puola siūbuojantį šieno maišą. Tačiau dėl patirties stokos jie 
silpni. Keletas vyrų, susipainioję drabužių skvernuose, kalavijais susi- 
žeidė kelius. Tačiau tarp jų esama tvirtų vyrų. Jie bus tinkamiausi, kai 
reikės plikomis rankomis mėtyti akmenis nuo mūrų. . 

Savanoriams bei imperatoriaus šauktiniams neužtenka šalmų, net odi- 
nių šarvų. O tie, kurie gavo šalmus, laisvą valandėlę juos nusiima, skųs- 
damiesi nuspaustom ir nutrintom kaktom. Šarvų dirželiai veržia. Su ge- 
ležiniais antkojais jie net pajudėti neįstengia. 

Nepeikiu. Nesmerkiu jų. Jie daro, ką sugeba. Jie rengėsi taikiam gy- 
venimui, kliaudamiesi miesto mūrais ir samdytais imperatoriaus kariais. 
Atvirame lauke vienas janyčaras akimirksniu paklotų dešimtį tokių sa- 
vanorių. 

Žvelgiu į dailias baltas rankas, gebančias nuostabiai išpjaustinėti dram- 
blio kaulą. Akis, įgudusias žiūrėti į korneolyje raižomus šventųjų atvaiz- 
dus. Raštingus vyrus, kurie siūliškais teptukais paišo tvaskias cinoberio 
ir aukso raides liturginiuose tekstuose. 

Šiandien jiems privalu išmokti smogti kalaviju į nesaugią kirkšnį, 
ietimi nusitaikyti žmogui į veidą, kliudyti strėle akį, reginčią dangų ir 
žemę. 

Beprotiškas pasaulis. Beprotiški laikai. 

- Prie mūrų iš arsenalo atgabena ką tik išlietas nedideles patrankas, taip 

pat sunkių geležinių patrankų, nes bronzai imperatorius neištenka lėšų. 
Neprityrę naujokai patrankų baisinasi labiau nei turkų. Patrankai iššovus 
jie griūva žemėn užsikimšę ausis. Skundžiasi, kad nuo griausmo užgula 
aušis, patrankos liepsna žilpina akis. Nelaimei, jau pirmą dieną mažytė 
geležinė patranka šaudama perskilo ir suluošino du vyrus, | 


1453 metų vasario 24 diena 


Džustinianio gynybinis planas parengtas. Lotynus jis išsklaido pagal gy- 
venamuosius kraštus ir skiria jiems pavojingiausias mūrų dalis bei var- 
tus. Venecijiečiai ir genujiečiai rungsis dėl garbės. Net iš Peros atkeliavo 
keletas jaunikaičių ir užsirašė į Džustinianio tarnybą. Jų sąžinė neištvė- 
rė gėdos dėl nešališkumo kare, nuo kurio galiausiai priklausys Vakarų 
kraštų likimas. 

"Džustinianis pasikliauja tik lotynais, imperatoriaus pabūklininkais bei 
technikais. Kiti graikai tėra patrankų mėsa. Tačiau jie reikalingi. Juk yra 
sausumos mūras - didžiulis dešimties tūkstančių žingsnių ir šimto bokštų 
mūras. Jūrinis mūras ir uosto mūras - didžiuliame gynybos trikampyje 
vienodai ilgi, tačiau vargu ar jiems iškils grėsmė. Uostą saugo Vakarų 
karo laivai; kuriems lygių turkai neturi. Vargu ar turkai kels rimtą pavo- 
jų ir jūriniam mūrui. Jų lengvučius laivelius graikai padegs net per strė- 
lės šūvį. Imperatoriaus technikai turi ypatingų šaudmenų - panašių į 
mažytes skraidančias patrankas. Tačiau jie pavydžiai saugo karinę pa- 
slaptį ir lotynams jos nepatiki. 

Džustinianis mano, jog tikrasis mūšis vis tiek vyks įvairiose sausu- 
mos mūro vietose. Šventojo Romano vartai yra didžiojo mūro vidury. 
Vartus ginti jis skiriasi sau bei geležimi apsitaisiusiems genujiečiams. Iš 
ten jis galės greičiau nusiųsti paramos į pavojingas vietas, jeigu kas ne- 
tikėta nutiktų. Tačiau galutinį gynybos būrių pasiskirstymą lems sulto- 
no kariaunos išsidėstymas. Prieš trisdešimt metų sultonas Muradas, sup- 
damas Konstantinopolį, pasistatė palapinę ant kalvos priešais Šventojo 
Romano vartus. Tuomet grėsliausia gynybos vieta buvo Šventojo Ro- 
mano vartai ir Lyko klonis. Tačiau tada turkai neturėjo patrankų. 

Nirčiausia skuba nuslopo. Mūrai be paliovos tvirtinami, tačiau visa 
vyksta tvarkingai, kiekvienas Žino savo užduotį skirtingą dienos valan- 
dą. Panašiai vyksta kariuomenės pratybos. Tačiau miestas neįprastai di- 
delis, todėl pietų laikas neleistinai užtrunka. Savanoriams būtina kas- 
dien valgyti, o jie pietauja namie. 

Džustinianis nusimetė sunešiotas odines kelnes, graikišku papročiu 
dailiai susibangavo plaukus, raudonai nusidažė barzdą ir įpynė į ją 
aukso gijų. Jis nesidažo antakių mėlynai, o lūpų raudonai kaip jaunieji 
imperatoriaus apsaugos vadai. Tačiau puošiasi visokiausiomis aukso 
grandinėmis ir jau įsigyveno tarp graikų. Kilmingos Blachernajaus mo- 
terys rodo jam maloningą dėmesį. Juk jis augus, stiprus vyras, visa 
galva aukštesnis už graikus. Akinamai skaisčiai blykčioja šarvais. Va- 
kare imperatoriaus dovanotą protostratoriaus grandinę pasikeičia į 
grandinėlę su ametistais, vildamasis, jog ametistai apsaugos nuo pasi- 
gėrimo. 

Imperatorius aukso bule patvirtino, jog Lemno sala taps Džustinianio 
kunigaikštyste, jeigu jis atmuš turkus. Vien tik antspaudas vertas dau- 
gybės bizantinų, be to, pats imperatorius viršutiniame ritinio krašte ci- 
noberiu nubraižė bizantiškąjį kryžių. 

Didysis kunigaikštis Lukas Notaras po laivyno pratybų užsidarė na- 
mie. Džustinianio patartas imperatorius griežtai uždraudė Notarui sa- 
vavališkai plaukti su dromonais į jūrą. Didysis kunigaikštis savo ruožtu 
griežtai atkirto pasielgęs teisingai ir prikišo imperatoriui prielankumą 
lotynams ir baikštumą. 

Jis leido suprasti lauksiąs Džustinianio — pasitarti dėl miesto gynybos 
bei būrių išdėstymo. Kaip didysis kunigaikštis ir imperatoriškųjų jūros 
pajėgų vadas, jis mano esąs bent jau lygus su Džustinianiu, nors šis turi 
protostratoriaus rangą. Pirmiausia jis, žinoma, smalsauja, kurią vietą gy- 
nybos plane jam skyrė Džustinianis. Notaro nevalia nepaisyti. Jis per- 
nelyg kilmingas ir įtakingas. Tačiau lotynai laivų vadai tebevadovauja 
savo laivams ir tiesiogiai klauso imperatoriaus nurodymų. Taigi Nota- 
ras iš tikro vadovauja tik tiems penkiems permirkusiems dromonams. 
Ir tie - imperatoriaus nuosavybė, nors Notaras juos pataisė ir paleido į 
jūrą už savo lėšas. 

Jis įgijo žmonių palankumą, bet dabar yra visiškai vienas, tas Lukas 
Notaras. Bent jau Blachernajaus požiūriu. 

Džustinianis leidžia Notarui laukti. Kaip sėkmės karys, paaukštintas į į 
protostratorius, jis savo garbe turbūt rūpinasi skrupulingiau nei kilmin- 
gasis kunigaikštis. Nejau ir šitie vyrai pradės tuos pačius kvailus vaikiš- 
kus žaidimus - ims matuoti sostų aukštį? | 
Iš tikrųjų miestas lotynų valdžioje, graikai balso jau neturi, nors im- 
peratorius šito gal nesuvokia. Lotynų laivai užėmę uostą, Džustinianio 
bei geležimi apsitaisiusių venecijiečių būriai - lemiamas miesto bei mū- 
rų vietas. 

O gal Džustinianis paslapčia puoselėja didelius politinius planus? Jis yra 

užmezgęs santykius, — taip pat moterims tarpininkaujant, — su įtakin- 
giausiais lotynų šalininkais graikais. Jeigu turkų apsiaustis žlugtų ir sul- 
tonas Muchamedas būtų nuverstas, jeigu Venecijos ir popiežiaus ren- 
giamas laivynas su lotynų kariuomene atkeliautų laiku — ar tuomet Kon- 
stantinopolis netaptų lotynų atramos tašku prekybos keliams Juodojoje 
jūroje užvaldyti ir gniūžtančiai turkų valstybei sužlugdyti? Unija jau 
paskelbta. Nejaugi vėl susidarytų lotyniškoji imperija — kad ir su šešėli- 
niu graikų imperatorium? Ar nugalėtojas nuolankiai pasitenkintų tik va- 
sališkumu Lemno saloj ir paveldėtiniu kunigaikščio titulu? 

Graikiškasis mano kraujas jau nebetiki tuo, ką patiria. Dvejonės krau- 
jas, tūkstantmetės suktos politikos kraujas. Diena iš dienos lotynišku- 
mas krinta nuo manęs it nuskarę drabužiai. Aš - savo tėvo sūnus. Krau- 
jas pargrįŽžŽo namo. 


1453 metų vasario 25 diena 


Baimė ir nerimastis perėmė miestą. Žmonės nebylūs, nepatikliai dėb- 
čioja vienas į kitą. Meldžiasi bažnyčiose. Turčiai grūda savo gerą į skry- 
nias, kasa žemėn brangenybes, slepia jas šuliniuose, užmūrija rūsiuose. 
Dažno archonto delnai ištinę nuo neįprasto darbo, akys spindi kaltu- 
mu, rankovės iškalbingai skiedinio nudėmėtos. 

Žydai savoje, mūrų supamoje miesto dalyje sudarinėja pelningus san- 
dėrius. Auksas ir brangakmenių kainos išaugo neapsakomai. Godulys 
užkrečiamas. Net skurdžiai mėgina parduoti mažaverčius daiktus, kad 
paskui tuos kelis sidabrinius kokioj mūro daubelėj ar po išluptu grindi- 
nio akmeniu paslėptų. 

— Kažkas dedasi, - pasakė mano tarnas Manuelis. —- Matau, girdžiu, 
užuodžiu. Tačiau kas - nežinau. Tu, pone, pasakyk. 

Įtempęs jusles ir nervus taip pat kažin ką keista ore pajuntu. Uoste 
neramu. Valtys iriasi nuo vieno laivo prie kito. Dvylikos venecijiečių 
taryba renkasi už uždarų durų. Sulaikytiems lotynų laivams gavus lei- 
dimą priimti krovinius, keletas turtingųjų bei kilmingųjų papirko vadus 
ir slapčia nuyrė į laivus savo lobių skrynias. Laivų vadai kryžių bučiuo- 
dami prisiekė neišplauksią iš uosto, iki negausią tiesioginio imperato- 
riaus leidimo. Pasak kai kurių turčių, jų lobiai venecijiečių laivuose sau- 
gesni nei Konstantinopolio šuliniuose ar rūsiuose. 

1453 metų vasario 26 diena 


Jau buvau nusirengęs, kai tarnas Manuelis pranešė, jog kažkoks graikas 
jaunikaitis klausia manęs. Nesikėliau iš lovos. Buvau pavargęs. 

Jaunikaitis įėjęs nenusilenkė, smalsiai žvalgėsi po kambarį, raukė no- 
sį, uostinėjo odos, popieriaus, lako, metalo šveitimo medžiagų kvapą. 
Pažinau jį iš veido. Mačiau jodinėjantį hipodrome. Tai buvo jaunesny- 
sis Anos Notaros brolis. 

Širdis man apmirė. Vėtrotas vėjas blązgino langines. 

— Lauke tamsu, - tarė vaikinas. - Dangus debesingas. Vos įžiūri kelią. 

Jam septyniolika. Išvaizdus vaikinas. Puikiai nutuokiąs, jog yra dai- 
lus ir kilmingas. Tačiau malonus. Aš jį labai smalsinau. 

— Tu pabėgai iš turkų stovyklos, - pasakė. — Mieste daug apie tave 
kalba. Ir man sykį prošal jojantį parodė. Mano tėvas nori su tavim susi- 
tikti, jei pernelyg nesusitrukdysi. - Jis nusuko akis: - Kaip sakiau. Nak- 
tis tamsi. Niekas nematys. 

— Man nepatinka vaikščioti per tamsą, - atkirtau. — Bet tavo tėvo įsa- 
kymui, žinoma, negaliu nepaklusti. 

— Tai ne įsakymas, tikrai, - paprieštaravo jis. - Nejau mano tėvas gali 
tau įsakinėti? Juk įsirašei Džustinianio tarnybon. Ne kaip karį tave kvie- 
čiasi. Tik kaip svečią. Gal kaip draugą. Tikriausiai tu turi svarbių Žinių. 
Tėvas stebisi, kad jo lenkiesi, nors aplankei jo gerą draugą princą Or- 
chaną, ir imperatorius tave priėmė. Jis smalsauja. Bet nenorėtų sudaryti 
tau keblumų, jeigu manai, kad verčiau neiti. 

Vaikinas kalbėjo gyvai, stengdamasis neparodyti, jog užduotis jį trik- 
do. Atviraširdis, mielas vaikinas. Ir jam nepatiko vaikščioti per tamsą. 
Kodėl jo tėvas paprastą susitikimą laikė tokiu slaptu, kad nepasitikėjo 
net tarnais —- manęs parvesti pasiuntė sūnų? 

— Dievo avinėlis, - pamaniau. - Dailus aukos avinas, užaugęs ant val- 
džiotroškos altoriaus. Net savo sūnų Notaras pasirengęs paaukoti. 

Tas sūnus - Anos Notaros brolis. Kai apsirengiau, maloniai šypsoda- 
mas palytėjau jo petį. Jis krūptelėjo, nuraudo, bet irgi nusišypsojo. Taigi 
manęs prastakilmiu jis nelaikė. 

Šiaurinis vėjas ūžavo nakty, gniaužė kvapą, plakė prie kūno drabu- 
žius. Buvo tamsu, nors į akį durk. Pro lekiančius debesis žybsėjo Žvaigž- 
dėtas dangus. Gelsvas šuo, kad ir draudžiamas, iškiceno įpėdžiui ir 
šmurkštelėjo į tamsį. Paėmęs iš Manuelio žibintą įbrukau vaikinui. Jam 
tai buvo sprangus kąsnis, tačiau pašvietė man kelią nepriešgyniauda- 
mas. Kuo jis mane laikė? Šuo net gyniojamas visą kelią sekė įkandin, 
nelyginant panūdęs mane apsaugoti. 

Notaro rūmus gobė tamsa. Vidun įėjome per šonines duris jūrinio 
mūro kampe. Nieko nesutikom. Vis dėlto atrodė, kad jaudrioj nakty 
slypi galybė neregimų akių. Ošiantis, dūsaujantis vėjas kažin ką kalbė- 
jo, tačiau žodžių nepermaniau. Mano > galva ūžė. Nelyginant vėtrotas 
vėjas mane apsvaigino. 

Koridoriuje buvo mirtinai tyku. Į mus plūstelėjo šiltas oras. Pakilome 
laiptais. Kambaryje stovėjo rašomasis suolas, mėtėsi plunksnos, popie- 
riai, didžiulės dailiai įrištos knygos. Priešais Trijų šventųjų riterių ikoną 
degė lempa su kvapniu aliejum. 

Rodės, jo galvą svarina sunkios mintys. Didelės drėgnos akys spin- 
dėjo neapsakomu senos graikiškos giminės liūdesiu. Nesišypsojo. Nu- 
lenkiau galvą. Mano pasveikinimą jis priėmė tarytum įprastą pagarbos 
išraišką. Kreipdamasis į sūnų tarė: 

— Man tavęs nebereikia. 

Vaikinas užsigavo, tačiau stengėsi neišsiduoti. Jis smalsavo, ką kalbėsi- 
me. Maloniai linktelėjęs dailią galvą j jis palinkėjo man labos nakties ir išėjo. 
damasis atpažinti, ir tarė: | 

— Žinau apie tave viską, pone Johanai Angelai. Todėl ketinu kalbėtis 
atvirai. 

Iš kreipinio supratau jį žinant mano graikišką kilmę. Nenuostabu. Ir 
vis dėlto tai mane pribloškė. 

— Kalbėtis atvirai? - paklausiau. — Šitaip sako tik tas, kuris ketina nu- 
slėpti savo mintis. Tu tikriausiai nė sau nedrįstum visko pasakyti! 

— Buvai sultono Muchamedo palydovas, - tarė jis. - Rudenį pabėgai 
iš jo stovyklos. Tavo padėties vyrai šitaip elgiasi tik turėdami tam tikrų 
užmačių. 

— O kokios tavo užmačios, didysis kunigaikšti? — atrėžiau. — Paslapčia 
manęs nakties tamsyje nesikviestum, jei nemanytum, jog galiu būti nau- 
dingas. 

Jis pirmąkart nekantriai krustelėjo ranką. Jo žiedas su antspaudu taip 
pat buvo vaiko delnuko didumo. Žalios mantijos rankovės siekė alkū- 
nes. Po jom žibėjo apatinių baltinių rankogaliai - aukso siūlais siuvinė- 
tas purpurinis šilkas - kaip imperatoriaus. | 

— Tu pats visada ieškojai kelių pas mane, - priminė jis. - Buvai negir- 
dėtai apžiūrus. Šitai suprantama ir teisinga. Tiek tavo, tiek mano atžvil- 
giu. Nepaprastai sumanu - atsitiktinai susipažinai su mano dukteria. 
Kitą sykį, kai nuklydo nuo palydos, parlydėjai ją namo. Kai išplaukiau į 
jūrą, drįsai vidur skaisčios dienos ateiti į mano namus. Tiktai mano duk- 
ters aplankyti. Nepaprastai sumanu! | 

— Ji pažadėjo papasakoti tau apie mane, - pritariau. 

— Mano duktė įsimylėjo tave, - nusišypsojo jis. - Mano duktė nežino, 
kas tu, ir apie tavo užmačias nenutuokia. Ji jausli ir išdidi. Ji nežino. 
Supranti? 

— Ji labai graži, - atsakiau. 

Didysis kunigaikštis vėl krustelėjo ranką. 

— Tikiuosi, kad vilionės tau nerūpi. Mano duktė ne tau. 

— Nebūk toks tikras, didysis kunigaikšti, - perspėjau. 

Jis pirmąkart išsidavė nustebęs. 

— Laikas parodys, - tarė. - Pradėjai pernelyg keblų ir grėslų žaidimą, 
todėl neišdrįsi įpainioti moters. Gal tik akims apdumti. Tiktai. Vaikštai 
kalavijo ašmenimis, Johanai Angelai. Šiukštu nesusverdėk. 

— Daug žinai, didysis kunigaikšti, - sutikau. — Bet nepažįsti manęs. 

— Daug žinau, - patikino jis. - Daugiau, nei numanai. Net tavojo sul- 
tono palapinėj nesaugu kalbėtis. Ausis turi ir tenykštės sienos. Zinau, 
kad nesusipykai su sultonu. Žinau, kad išsiskiriant jis padovanojo tau 
apstą brangakmenių. Deja, basilėjas bei jo antspaudo sergėtojas Francis 
irgi šitai žino. Todėl Konstantinopolyje buvo sekamas kiekvienas tavo 
žingsnis. Nenoriu nė žinoti, kiek sumokėjai Džustinianiui, kad priimtų į 
tarnybą. Juk visi lotynai paperkami. Bet nė Džustinianis tavęs neapsau- 
gos, jei padarysi nors menkiausią klaidelę. 

Jis vėl krustelėjo ranką. 

— Juokinga, - pasakė. — Tik sultono Muchamedo įtaka tave saugo. 
Čia. Konstantinopolyje. Šventame mieste. Taip žemai puolė paskutinio- 
ji Roma. Jie nedrįsta tavęs liesti, nes neišsiaiškino tavo užmačių. 

— Tu teisus, — sutikau. — Išties juokinga. Nors apgavęs sultoną pabė- 
gau, jo galia mane tebesaugo. Šitai patiriu ir jaučiu kiekviename žings- 
nyje. Beprotiškas pasaulis! 

Kietai sučiaupęs lūpas jis nusišypsojo. 

— Nesu toks kvailas, kad pamanyčiau, jog eidamas dabartines parei- 
gas išdrįsi man atskleisti savo užmačias. Juk aš graikas. Ir nereikia! 
Sveikas protas man sako, jog turkams užėmus miestą gausi dar aukš- 
tesnes pareigas, nei turėjai pas sultoną. Jei ne viešai, tai paslapčia. To- 
dėl tarpusavio sutarimas, taipgi šiokia tokia bendra veikla mudviem 
abiem į naudą. 

Jis klausiamai įsižiūrėjo į mane. 

— Tu taip manai, - atsargiai tarstelėjau. 

— Bizantijos imperija jau žlugo, - tęsė jis. — Kirmėlės sugriaužė jos 
šerdį. Teliko luobas. Luobas subyrės. Šių dienų Konstantinopolis jau ne- 
pajėgs būti savarankiškas. 


— Praleidai tinkamą progą, - papriekaištavau. — Ko nesutelkei žmo- 
nių ir nesukėlei maišto, kai paskelbė Uniją? Būtum pats atidavęs miestą 
sultonui. 

Jis papurtė. galvą. 

— Ne, - atsakė. - Žmonės lėti, trumparegiai. Tikėjimo karščio pagau- 
ti jie pasikliautų Panagija ir, neįsileidę sultono per vartus, pasiskan- 
dintų kraujyje. Be lotynų pagalbos. Dar lengvesnis grobis sultonui. 
Maištas būtų neatleistina politinė kvailystė. Be to, - tęsė jis, - sultonas 
trokšta užimti miestą kalaviju, idant galėtų diktuoti sąlygas. Jei pasi- 
duotume savo noru, jis privalėtų laikytis sutarčių ir įsipareigojimų. Ši- 
to jis nepageidauja. Konstantinas būtų sutikęs tapti jo vasalu ir mokėti 
jam mokesčius. Tačiau šitoks sprendimas sultono netenkina. Juk tiesą 
sakau? 

Tylėjau, o jis sunėrė pirštus. 

— Tėra dvi galimybės: miestas bus apsuptas ir sultonas puolimu užims 
Konstantinopolį arba apsiaustis bus išblaškyta i ir mes amžiams liksime 
lotynų valdiniais. 

Jis pakilo ir atsitiesęs ėmė kalbėti griežčiau: 

— Kadaise patyrėme lotynų valdžią. Ji truko vieną žmogaus kartą, 
bet Konstantinopolis net per tris šimtus metų nepajėgė pakilti ir užsi- 
gydyti žaizdų. Lotynai - plėšikai, įžūlesni už turkus, tikybos klastoto- 
jai. Turkai bent jau leis mums išlaikyti tikėjimą bei tėvų papročius. 
Todėl pati Panagija šįkart turkų pusėje, nors 5 kruvinom ašarom verkia 
dėl mūsų bejėgystės. 

— Ne minioms kalbi, didysis kunigaikšti, - priminiau. 

Jis tvirtai atkirto: | 

— Nesuprask manęs klaidingai. Pirmiausia — nesuprask manęs klai- 
dingai. Aš graikas. Kovosiu už savo miestą tol, kol bus gyva jo nepri- 
klausomybės viltis. Tačiau neleisiu, kad Konstantinopolis atsidurtų 10- 
tynų valdžioj. Tuomet dešimtmetis po dešimtmečio, paskutines jėgas 
eikvodami, mes guldytume galvas už lotynų įsigalėjimą Europoje. Mes 
pavargome nuo Europos, mums gana lotynų. Palyginti su lotynais bar- 
barais, turkai — kultūringa tauta, išlaikiusi arabų bei persų papročius. 
Sultono valdžioj Konstantinopolis vėl sužydės. Iš Rytų ir Vakarų ribos 
Konstantinopolis vėl valdys pasaulį. Sultonas nereikalaus, kad atsižadė- 
tume tikėjimo, jam ganės, kad gyvensime santarvėj ir draugystėj su tur- 
kais. Drauge su juo užkariaukime pasaulį ir leiskime senajaį graikų kul- 
tūrai pagyvinti gają turkų kultūrą. Teužgimsta trečioji Roma! Sultono 
valdoma Roma, kurioje graikai su turkais gyvens kaip broliai, gerbdami 
vienas kito tikėjimą. 

— Tavo svajonė įspūdinga, — pasakiau. — Tikrai nenoriu šaltu vande- 
niu užlieti tavoj širdy rusenančių žarijų, tačiau svajonės tėra svajonės. 
Žiūrėkime įvykių. Nepažįsti Muchamedo. Tačiau tikiesi savąjį miestą 
žlugsiant ir Muchamedo valdžioje atsidursiant. 

— Nesitikiu, — atsakė jis, - Žinau Konstantinopolį žlugsiant. Bereik 
nesu strategas. 

— Gyvas šuo geriau nei kritęs liūtas, — tęsė jis. - Imperatorius Kon- 
stantinas pasirinko likimą, nes nieko kita jam neliko. Be abejo, jis eis 
prie mūrų šauktis mirties, kai suvoks, jog visa pražuvę. Kokia nauda 
tautai iš negyvo patrioto? Jei man lemta žūti - žūsiu ant Konstantinopo- 
lio mūrų. Bet mieliau išsaugosiu gyvastį, idant būčiau naudingas savo 
tautai. Paleologų laikai praėjo. Sultonas bus vienintelis imperatorius. Ta- 
čiau graikams valdyti ir graikų reikalais rūpintis jam reikės graikų vyrų. 
Užėmus miestą — būtinai. Jis privalės skirti į aukštas pareigas vyrus, per- 
manančius rūmų apeigas bei valdymo sąrangą. Todėl Konstantinopo- 
liui reikia patriotų, mylinčių savo tautą, mylinčių senosios Graikijos pa- 
pročius labiau už garbę. Galiu kaip šuo tarnauti savo tautai — liūto mir- 
ties netrokštu. Tačiau turiu savo gera valia įtikinti sultoną. Kuomet nuo 
mūrų pasigirs šauksmas, jog miestas prarastas, tada išmuš mano valan- 
da —- imti tautos likimą į savo rankas ir pakreipti gerąja linkme. - Jis 
nutilo, ir lūkuriuodamas įsibedė į mane. 

— Kalba ilga, graži, įtikinama ir teikia tau garbės, - tariau. - Žinia, 
senoji Graikija išlaikė ir Leonido bei Termopilų papročius, tačiau tavo 
užmačias perpratau. Trokšti įtikinti sultoną savo gera valia. Dar negana 
aiškiai ją išreiškei? Tapai politiniu Unijos priešininkų vadovu, — vardi- 
jau, - kurstei neapykantą lotynams bei vaidus mieste ir šitaip suskaldei 
gynėjus. Išplaukei į jūrą ir beprasmiu plėšikavimu sukurstei sultoną — 
to jam ir tereikėjo. Tiek to. Ko tau tiesiog neparašius laiško sultonui ir 
nepasiūlius savo paslaugų? 

Jis atsakė: 

— Puikiai supranti, kad mano padėties vyrui šitaip elgtis nevalia. Aš 
graikas. Privalau kautis už savo miestą, nors suvokiu, jog kova bepras- 
mė. Tačiau manau turįs teisę pagal esamas sąlygas veikti savo tautos 
labui. Kodėl manoji tauta turėtų išmirti ar vergauti, jeigu šitai įmanu 
sukliudyti? Todėl man bei visiems, kurie manimi pasitiki ir teisingai su- 
pranta mano paskatas, svarbiausia, kad apsiausties pradžioje sultonas — 
nors paslapčia — užtikrintų graikams savivaldą bei politinę lygybę su 
turkais, o bažnyčiai - ankstesnįjį savarankiškumą su valdančiu patriar- 
chu ir bent jau reikšmingesnius bažnyčios pastatus. Tai iš anksto gero- 
kai palengvintų būtinus miesto vidaus pertvarkymus. 

— Matai, tu jau žinai, kas bus naujasis patriarchas, - pasakiau. - Leisk 
spėti. Vienuolis Genadijus? 

— Neužbėkime įvykiams už akių, - paprašė jis. - Be abejonės, sulto- 
nas paaukštins kiekvieną pagal nuopelnus. Vienuolis Genadijus — ar- 
šiausias Unijos priešininkas, Marko Eugeniko mokinys, pasirengęs nu- 
sikirsti dešinę, kuria jaunas būdamas pasirašė Florencijoje. Jis - dvasinis 
Unijos priešininkų vadovas, aš - politinis. 

— Taigi jei sultonas Muchamedas paslapčia užtikrins tau visa, ko pra- 
šysi, - paklausiau, - ar patikėsi juo? 

— Politikoje pasitaiko apgavikų, - atsakė Notaras, - tačiau ilgainiui jie 
žlunga. Tikiu, kad sultonas ganėtinai suaugęs, politiškai subrendęs ir 
šitai nutuokia. Bet tebūnie, kas bus. Privalėsiu patikėti. Nieko kita ne- 
liks. - Jis rinko žodžius: - Juk supranti, jog nieko neprarasiu. Šiuo atve- 
ju sultono ir mano reikmės vienodos. Kaip imperatoriui, jam reikės grai- 
kų. Parengta valdymo ir bažnyčios sąranga padės jam greitai ir be san- 
kirčių perimti vidaus politiką vos įžengus į Konstantinopolį. Neužmiršk, 
kad jis turės iškart atremti Vakarų kraštų puolimą, nors, praradus mies- 
tą, tai naudos neduos. Vienodos reikmės - tikresnis laidas nei kryžiaus 
bučiavimas ir slaptos sutartys. 

— Nepažįsti Muchamedo, - vėl pakartojau. 

Mano užsispyrimas jį nukamavo. 

— Aš ne išdavikas, - pasakė. — Tik politikas. Judu su sultonu turėsite šitai 
suprasti. Nesibaimindamas šmeižikų atsakysiu už savo darbus bei mintis 
savo tautai, sąžinei bei Dievo teismui. Politinė išmintis sako, jog toks žmo- 
gus kaip aš lemtingą akimirką bus reikalingas. Mano paskatos tyros ir nesa- 
vanaudiškos. Būtų geriau, jei iš mano tautos nors kas liktų. Graikijos dva- 
sia, kultūra, tikėjimas nėra vien tiktai Konstantinopolio mūrai, imperato- 
riaus rūmai, forumas, senatas ir archontų susirinkimas. Tai tėra išoriniai 
pavidalai, o pavidalai laikams keičiantis mainysis, jei tik dvasia išliks. 

Tariau: | 

— Dievo išmintis ir politinė išmintis - skirtingi dalykai. 

Jis pataisė: 

— Jei Dievas davė žmogui gebėjimą politiškai mąstyti, tai tikriausiai 
troško, kad Žmogus tuo gebėjimu pasinaudotų. 

— Ganėtinai aiškiai pasisakei, didysis kunigaikšti Lukai Notarai, - rė- 
žiau apmaudžiai. - Konstantinopoliui žlugus pasaulį valdys tokie kaip 
tu. Tvirtai užtikrinu, jog sultonas Muchamedas sužinos tavo požiūrį ir 
deramai įvertins tavo nesavanaudiškas paskatas. Be abejonės, jis tinka- 
mu metu vienaip ar kitaip praneš tau savo valią ir duos žinią, kaip gali 
per apsiaustį jam pagelbėti. 

Jis palenkė galvą, tarytum ir be skiriamųjų raštų prilygindamas mane 
pasiuntiniui ir suprasdamas mano žodžius kaip paties sultono Mucha- 
medo žodžius. Šitaip žmogų pavergia svajonės! 

Jis atlyžo, maloniai kilstelėjo rankas, kai suskatau eiti. 

— Ne, dar neišeik, - paprašė. — Kalbėjomės labai sausai. Noriu pelnyti 
ir tavo palankumą. Juk tarnauji viešpačiui, kurio veiklumą, ryžtą bei 
toliaregiškumą didžiai vertinau, nors jis dar jaunas. 

Jis greit priėjo prie gretimo stalelio, pripylė dvi taures vyno ir ištiesė 
vieną man. Neėmiau. 

— Jau gėriau tavojo vyno, — atsakiau. — Su tavo dailiąja dukteria gė- 
riau šiuose namuose iš vienos taurės. Šįkart leisk man išlikti blaivios 
galvos. Aš nepratęs prie vyno. 

Jis nusišypsojo, neteisingai mane supratęs. 

— Korano įsakymai ir draudimai turi ir gerų ypatumų, - pataikiai tarė 
jis. - Be abejonės, Mahometas buvo didis Pranašas. Mūsų laikais galvo- 
tas Žmogus pripažįsta ir kitų tikybų privalumus, išlaikydamas savą tikė- 
jimą. Gerai suprantu krikščionis, kurie savo noru priima islamą. Šiuo 
atžvilgiu aš gerbiu nuoširdžius žmogaus įsitikinimus. 

— Aš neatsiverčiau į islamą, - atkirtau. - Net kalavijo ašmenims palie- 
tus sprandą laikiausi krikščionybės. Manęs neapipjaustė. Bet noriu išlik- 
ti blaivios galvos. 

"Jis vėl suniuro. Malonumu jis siekė mano supratimo ir pritarimo, net 
užmiršo savo kilmę ir aukštą titulą, prakalbdamas į mane kaip į lygų. 
Todėl mano atšakus nusistatymas jį įžeidė ir jis nutilo. 

— Be to, tikinau ir tikinsiu, - tyliai pridūriau, - jog atsižadėjau sulto- 
no. Atkeliavau čia mirti už Konstantinopolį. Kitokių užmačių neturiu. 
Dėkui tau už. pasitikėjimą. Nesirengiu juo nedorai pasinaudoti. Kiek- 
vienas turi teisę galvoje daryti politinius išskaičiavimus. Tai dar ne nu- 
sikaltimas. Pats atsakysi už tai, ką galvoji. Už tai niekas tavęs nepasmerks. 
Kol tai tik tavo galvoje. Be abejonės, imperatorius Konstantinas bei jo 
patarėjai irgi atkreipė dėmesį į tokių išskaičiavimų galimumą. Taigi būk 
apžvalgus — toks apžvalgus kaip lig šiol. 

"Jis pastatė nė nenugertą taurę. 

— Nepasitiki manimi, — papriekaištavo. — Tu tikrai vykdai užduotį, 
tačiau tai ne mano reikalas. Taigi ir tu būk apžvalgus. Gal dar panūsi su 
manimi susisiekti, kai pamanysi, jog laikas tinkamas. Žinai mano pažiū- 
rą. Žinai, ko iš manęs tikėtis. Bet aš gana aiškiai išreiškiau, ko iš manęs 
bergždžia tikėtis. Aš graikas. Kaunuosi už savo miestą. 

— Aš taip pat, - atkirtau. — Bent jau šitai mudu sieja. Abu ketiname 


kautis, nors žinome Konstantinopolį žlugsiant. Nebesitikime stebuklo. 
J 

— Geri laikai baigėsi, - sutiko jis. — Stebuklai jau praeity. Dievas jau 
nebesikiša. Tačiau jis paliudys mūsų mintis ir darbus. 

Jis nusigręžė į Tris šventuosius riterius bei kvepiančią lempą prie jų ir 
pakėlęs ranką prisiekė: 

- Dievu ir vienatiniu Jo Sūnumi, Šventąja Dvasia, Mergele Marija ir 
visais šventaisiais prisiekiu, jog mano tikslai nesavanaudiški, jog tik ge- 
ro trokštu savo tautai. Man nereikia valdžios. Visa tai man sunkus išmė- 
ginimas. Tačiau dėl savo giminės, savo padermės, savo miesto ateities 
privalau veikti taip, kaip baudžiuosi. 

Jis prisiekė taip ugningai, kad patikėjau juo. Jo galvoje buvo ne tiktai 
politiniai išskaičiavimai. Jis iš tikro manė teisingai elgiąsis. Buvo užgau- 
tas, jo įžeidi didystė sumenkinta, jis neapkentė lotynų, jautėsi atstum- 
tas. Todėl patyrė savišką apreiškimą ir juo įtikėjo. Taip pat uoliai, taip 
aklai, taip karštai, kaip ta vienuolė, kuri įtikėjo mačiusi šventąjį paveiks- 
lą kruvinas ašaras liejant. 

— Su dukteria, - paklausiau, - su Ana Notara, ar leisi dar susitikti? 

— Kam? — nustebo jis. - Tai tik atkreiptų nereikalingas akis. Kaip ji 
gali pasirodyti draugėje vyro, kurį visi laiko slaptu sultono pasiuntiniu? 

— Manęs dar neuždarė marmuro bokšte, - atsakiau. - Jeigu Džusti- 
nianis smaginasi kilmingų Blachernajaus moterų draugėje, tai ko aš ne- 
galiu rodyti dėmesio didžiojo kunigaikščio dukteriai? 

— Mano duktė privalo žiūrėti garbės. - Jo balsas buvo šaltas, atžarus. 

— Atmainiais laikais gyvename, - tariau. - Lotynai atvežė laisvus va- 
karietiškus bendravimo papročius. Tavo duktė suaugusi ir pati žino, ko 
nori. Nejau drausi dainininkams bei muzikantams ją palinksminti? Ne- 
jau neleisi greta jos palankino joti į bažnyčią? Nejau neleisi saulėtą die- 
ną jos pairstyti po uostą? Tavo namai niūrūs. Nejau neleisi jai džiaugtis 
ir juoktis, kol neprasidėjo kančios? Ko tu prieš mane nusistatęs, didysis 
kunigaikšti? 

Jis krustelėjo ranką. 

— Per vėlu, - atsakė. - Artimiausiomis dienomis išsiųsiu dukterį iš 
miesto. 

Slėpdamas veidą nulenkiau galvą. Juk žinojau. Tai nebuvo netikėta 
naujiena. Vis dėlto mane užliejo netekties kartėlis. 

— Kaip nori, - tariau. - Tačiau prieš tai ketinu dar sykį susitikti su 
tavo dukteria. 

Jis žvilgtelėjo į mane didelėmis žibančiomis akimis ir jose sutvisko šal- 
tis — rodės, jis valandėlę svarsto galimybes, kurių nebuvo suėmęs į galvą. 
Bet paskui vėl krustelėjo ranką ir pažvelgė į lango pusę, tarytum mėgin- 
damas per stiklą bei vėjo cypinamas langines pamatyti tamsią jūrą. 

— Per vėlu, - pakartojo jis. - Apgailestauju, bet tariu laivą jau išplau- 
kus iš uosto. Vėjas kuo palankiausias ir šiaip jau naktis tinkama. Popiet 
ją su daiktais bei tarnais paslapčia nuyrė į Kretos laivą. 

Apsigręžiau ir išėjau apžilpęs, koridoriuje nusikabinau žibintą, susigra- 
binėjau duris ir išpuoliau į tamsumą. Vėjas kaukė, jūra anapus mūro ošė, 
į pakrantės akmenis pleškeno bangos. Vėtra plakė prie kūno drabužius, 
gniaužė kvapą. Visai netekau savitvardos. Nusviedžiau spingsintį Ži- 
bintą - jis kreive nuskriejo į tamsą, sudužo ir žvangėdamas užgeso. 

Tai išgelbėjo man gyvybę. Manasis angelas budėjo. Ir šuo. Peilis nuo 
nugaros nuslydo pažastin ir atsimušė į šonkaulį. Paskui užpuolikas už- 
kliuvo už šuns, suriko, kai tas suleido dantis, ir puolė tamsoje aklai 
smaigstyti peiliu. Graudus šuns kaukčiojimas liudijo jį, o ne mane esant 
mirtinai sužeistą. Įkaitau iš įtūžio. Turkišku imtynių judesiu suėmiau 
slidų sprandą. Užuodžiau česnako dvoką tvoskiant iš baimingai šniokš- 
tuojančios burnos, nešvarių drabužių smarvę. Čiupęs už sprando pri- 
spaudžiau prie žemės ir suvariau peilį į jo besispiriantį kūną. Jis šiurpiai 
suriko. Pasilenkiau prie šuns. Suo mėgino lyžtelėti ranką. Paskui jo gal- 
va nusviro. 

— Ko sekei iš paskos, jei užginiau, - pasakiau. - Ne tu mane išgelbėjai, 
bet mano angelas. Bereik kritai, drauguži. 

Tai tebuvo gelsvas benamis šuo. Nešauktas prie manęs prisirišo. Jis 
pažino mane. Už tai gavo galą. 

Rūmų lange sužibo žiburys. Subarškėjo durų skląsčiai. Pasileidau bėgti, 
tačiau ašaros aptraukė akis ir, trenkęsis galva į mūrą, apsibrozdinau vei- 
dą. Nusišluostęs kraują svyrinau hipodromo link. Šonas nesulaikomai 
kraujavo. Pro lekiančius debesis žybčiojo žvaigždės. Akys priprato prie 
tamsio. Nuo skausmo galvoj tvinkčiojo mintis: „Francis, o ne Konstanti- 
nas. Francis, o ne Konstantinas“. | 

Nejaugi iš tikro jie mane laikė tokiu grėsliu, kad panūdo užmušti, 
neišdrįsę uždaryti marmuro bokšte? Francis įspėjo mane dėl Notaro 
namų. 

Tačiau beprasmiai spėjiniai iš galvos išdulkėjo, kai už hipodromo 
vėl pasukau į kalvą. Paskui susiėmęs už šono svirduliavau uosto keliu 
pro dumsų Sofijos soborą savo namų link. Širdis kalė: „Jos nebėra, jos 
nebėra“. | 

Ana Notara iškeliavo. Ji pasirinko. Ji - klusni tėvo duktė. Ką išties 
apie ją maniau? Nė žinutės neatsiuntusi, nepasakiusi sudie. 

Tarnas Manuelis neužgesinęs žiburio laukė manęs. Jis nenustebo iš- 
vydęs sužalotą mano veidą ir kruvinus drabužius. Bemat atnešė šva- 
raus vandens, tvarsčių bei gydomojo tepalo. Padėjo man nusirengti, api- 

plovė žaizdą. Nuo mentės žaizda siekė pažastį ir šoną. Gėlė. Tačiau nuo 
kūniškos gėlos sieloje man palengvėjo. 

„Padaviau adatą žaizdai susiūti bei šilkinio siūlo ir parodžiau, kaip tą 
daryti. Liepiau stipriu vynu apiplauti ir uždėti voratinklių bei pelėsių, 
kad žaizda neužsidegtų. Tik tuomet, kai jis mane aptvarstė ir paguldęs į 
lovą apklojo, pradėjau drebėti. Taip drebėjau, kad lova tirtėjo. Kūnas 
ėjo pagaugais. 

- Šunie, - ištariau virpančiu balsu. - Ak, liesas gelsvas šunie, kas. toks 
buvai? 

Nebeužmigau. Vėl likau vienas. Tačiau man nereikėjo pagailos. Ana 
Notara pasirinko. Kas aš toks, kad smerkčiau jos pasirinkimą? 

Mąsčiau juodumoj. Net žvaigždės gali būti mąslūs pasauliai. Iš visa- 
tos šaltumos jų minčių spinduliai gali veikti žmonių likimus. Gal tie 
spinduliai dar motinos įsčiose vieną padaro didvyriu, kitą - bailiu, tre- 
čią — filosofu, dar kitą - kvailiu. Dieviškoje visatoje visa įmanu, ir mes 
niekuomet nesužinosime, kaip Dievas mus veikia. Gal mūsų buvimo 
pavidalai keičiasi? Juk šuo mane pažino! Gal ankstesniame gyvenime 
esu ir ją sutikęs, todėl pažinau? Gal po šio gyvenimo vėl atgimsiu, kad 
ją sutikčiau, nes negali būti, kad išsiskyrėme neįvykus tam, kas turėjo 
įvykti. Protas nesutinka, jog taip gali būti. 

O gal aš ne žmogus? Gal išties esu angelas, nors kaustomas grandi- 
nių pats nesuvokiu, sau neprisipažįstu, jog tai tiesa? Juk esu Žmonėse 
sutikęs tokių, kurie skyrėsi nuo daugumos, net griovė gamtos įstaty- 
mus. Jie negalėjo būti tiktai žmonės. Kam užgimiau, kur einu, kokia ta 
slaptingoji užduotis, kurią vykdau pats nenutuokdamas ir vis dėlto tik- 
ras lyg miegeivis. | 

Ne, aš tik žmogus, tik žmogus. Užmiegu uosdamas hiacintais kve- 
piančius tavo skruostus, Ana Notara. Regėdamas siauručius tavo anta- 
kių išlinkius, išdidų akių rudumą. Baltas tavo kaklas sergsti mano mie- 
gą. Dramblio kaulo baltumu tvaskėjo tavo veidas, kai pirmąkart tave 
pamačiau. Kaip stabmeldžių statulos. Nejau todėl tave praradau? Ta- 
čiau paskutinę gyvenimo dieną užmerksiu akis uosdamas hiacintais 
kvepiančius tavo skruostus. Šito neužginsi. | 


1453 metų vasario 28 diena 
Taigi nakčia, šiaurės vėjui pučiant, pabėgo kai kurie laivai. Didžiulis ve- 
necijiečio Pjero Davenco laivas, o paskui jį - šeši Kretos laivai su krovi- 
niais. Priesaika, kryžiaus bučiavimas ir piniginė bauda nieko nereiškė. 

Laivų vadai išgabeno Venecijon bei Kretos laivų savininkams dvylika 
šimtų dėžių sodos, vario, indigo, vaško, mastikos bei prieskonių. 

Be to, jie išsigabeno šimtus turtingų pabėgėlių, kurie už kelionę su- 
mokėjo tiek, kiek laivų vadai paprašė. Sako, kad uoste laivų pabėgimas 
ne vieną dieną buvo bemaž vieša paslaptis. 

Galipolyje turkai nė vieno sviedinio į šiuos laivus nėiššovė ir karo 
galerų paskui juos nepasiuntė. Ir šitai buvo iš anksto sutarta. Tarpinin- 
kaujant nešališkiems Peros atstovams. Sultonui nerūpi kelios vario bei 
prieskonių „dėžės, jeigu per jas sumažės imperatoriaus laivų skaičius ir 
susilpnės uosto gynyba. 

Taigi didysis kunigaikštis, laivyno vadas, žinojo apie laivų pabėgimą, 
net savo dukterį saugiai su jais išsiuntė. Bet ir imperatoriškosios šeimos 
moterys dingo iš miesto. Kada jos pabėgo - nežinia. 

Basilėjas Konstantinas pareikalavo, kad likusieji laivų vadai prisiektų 
iš naujo ir užtikrintų, jog nepaspruks su savo laivais be jo tiesioginio 
leidimo. Kas jam beliko? Vis tiek venecijiečiai griežtai atsisako iškrauti 
brangius laivų krovinius. Tai vienintelis paveikus būdas sulaikyti laivus. 

Tikiu, jog kiti venecijiečiai su laivais liks ir kovos. Juk audrotą ru- 
dens naktį jie nepasidavė pagundai. Uoste tuomet viešpatavo visiška 
suirutė. Inkarų lynus nukirtę laivai išplaukdami tamsyje apsidaužė į 
pasilikusius. Net šaudyta. Marozinis ir Trevizanis įsakė apšaudyti iš 
patrankų bėgančius laivus, nors anksčiau patys protestavo dėl laivų 
sulaikymo. 

Šiandien venecijiečiai bei Graikijos salų laivų vadai, šventiškai apsi- 
taisę, nužygiavo į Svenčiausiosios Mergelės Marijos bažnyčią Forume ir 
dar kartą prisiekė. Dauguma liejo ašaras ir spaudė draugams rankas, 
tikindami Kovosią ir, jei reikės, visų krikščionių labui bei Dievo garbei 
drauge žūsią, užmiršę gentinius nesutarimus bei prekybinės sėkmės 
pavydą. 

Jie pasikliauja Džustinianio garbe ir tiki Venecijos bei popiežiaus pa- 
rengtą laivyną pavasarį laiku atplauksiant Konstantinopoliui į pagalbą. 
Jie tiki tuo, ko trokšta. Negandos valandą nieko kita nelieka. Juolab kad 
širdy jie viliasi paskutinę akimirką pajėgsią išsiplukdyti kainingus kro- 
vinius, jei paaiškės, jog gintis bergždžia. Joks turkų laivynas nesulaikys 
didžiulių Vakarų kraštų galerų. Bent jau ligi šiol nepavyko sulaikyti. 
Juk rudenį net Marozinis iš Kafos perplaukė su savo galeromis Bosforo 
siaurumą palei sultono tvirtovę, nors keletą vyrų prarado. Žinia, jį iš- 
gelbėjo sumanumas. Marozinis įsakė vyrams pakelti irklus ir sveikinti 
tvirtovę tarytum pasiduodant, iki srovė nunešė galeras toliau už pa- 
trankos š šūvį. Šitai paprotino turkus. 

1453 metų kovo 1 diena 


Džustinianis pats užsuko manęs aplankyti, nes kol kas nenoriu rodytis 
gatvėje. Žaizdaš gelia, veidą nelyginant ugnimi degina, jaučiu, jog karš- 
čiuoju. Jam lipant nuo kilto karo žirgo, prie mano namų susitelkė minia. 
Graikai šiuo kartu juo žavisi, nors jis lotynas. Berniūkščiai pagarbiai čiu- 
pinėjo jo žirgo kamanas. Imperatorius padovanojo jam auksu papuoštą 
balną bei įvairiaspalviais brangakmeniais išgražintus pakinktus. Džusti- 
nianio apsilankymas man didelė garbė. Mudu ilgai kalbėjomės. Papasa- 
kojau jam savo filosofiją. Perniek. Vis dėlto parašysiu viską, nors ir šitai 
perniek. Betgi turiu laiko! Ką daugiau veiksiu? 

Jis purtė galvą ir susižavėjęs čepsėjo lūpomis, kai pamatė mano nu- 
bruožtą kaktą bei nubrozdintą nosį. 

— Susimušiau užeigoje, - tariau. 

— Ar atsilaikei? - paklausė jis. 

— Daviau atkirčio ir pasitraukiau, - paaiškinau. 

— Jeigu tai tiesa — nereikės tavęs bausti už drausmės pažeidimą, — 
atsakė. - Bent jau niekas nesiskundė, kad girtas siautėjai, trikdydamas 
bendrą tvarką. Parodyk žaizdą. 

Jis paliepė Manueliui nuimti tvarsčius ir smiliumi ėmė bedžioti pati- 
nusius žaizdos kraštus. 

— Dūris iš nugaros, - nustatė. - Per pirštą nuo mirties. Ne, ne užeigos 
muštynėse tave sužeidė, nors tavo veidas liudija, jog sakai tiesą. 

— Nedaug turiu draugų šiame mieste, - sutikau. 

— Turėtum vilkėti grandžiuotus marškinius, - patarė jis. - Lengvi gran- 
džiuoti arba plieninių vielelių marškiniai sugadins kalavijo ašmenis, ne- 
leis net ploniausiam peiliui pernelyg giliai įsiskverbti. 

— Man jų nereikia, - atsakiau. — Aš tvirtas, kad tik kantrybės nepra- 
rasčiau. 

Jis susmalso. 

— Tikrai? — paklausė jis. - Turi talismaną, tave užkerėjo ar nešiojiesi 
kapšelyje verbeną? Visos priemonės vienodai geros, kol jomis tiki. 

Paėmiau po ranka buvusią ilgą sidabrinę adatą. 

- Žiūrėk, - tariau ir pusbalsiu sumurmėjau arabišką torlakų dervišų 
užkeikimą. 

Staigiai suvariau sidabrinę adatą į dilbį ir adatos galas išlindo kitoje 
dilbio pusėje. Kraujo nesimatė. 

Jis vėl papurtė didelę galvą. 

— Tai kodėl tavo žaizda užsidegė? — nepatikliai paklausė. - Kodėl ji 
neužgyja ir neužsitraukia savaime, jei tiki esąs tvirtas. 

- Pasikarščiavau. Užsimiršau, - tarstelėjau. - Nesirūpink. Žaizda už- 
gis. Poryt vėl būsiu tinkamas tarnybai. 

Džustinianiui pasidarė nuobodu, jis ėmė žvalgytis aplinkui. Liepiau 
Manueliui pavaišinti jį vynu ir ištraukiau sidabrinę adatą iš dilbio. Ant 
odos kraujo nesimatė. Džustinianis išgėrė ir tarė: 

- Ar jau girdėjai, kad Patras krito Morėjoje? Žinia atėjo per Perą. Mo- 
rėjoje sultonas į karą įtraukė imperatoriaus brolius. Taigi iš ten bergž- 
džia laukti pagalbos. 

— Juk žinojome tai, - pasakiau: - Jie grūmėsi visą žiemą. Nežinau, ar 
despotas Demetrijas norėjo padėti broliui. Juk jie atvirai tarp savęs 
kariavo. Po basilėjo Johano mirties Demetrijas nepasiskelbė imperato- 
riumi tik todėl, kad įsikišo motina bei senatas. Šitie Paleologai prasti 
broliai. 

— Turkai sunaikino Patrą - plėšė ir degino miestą, žudė bejėgius gy- 
ventojus, kitus pardavė vergijon, - pasakojo jis. 

Jaučiau, kad pakilo karštis. 

- Patras, Patras, - stengiausi prisiminti. - Uolotas, bežadis miestas su 
juodaskverniais vienuoliais. Jaunystėje, keliaudamas su daktaru Niko- 
lajum Kuziečiu iš Konstantinopolio, prabuvau ten savaitę. Tąkart lydė- 
jome imperatorių Johaną, patriarchą bei graikų mokslininkus į Veneci- 
ją, o iš ten - į Ferarą. Tuo metu, kai Bazelio bažnyčios susirinkimas 
paskelbė Prancūzijos ir Italijos miestuose mano, kaip įsilaužėlio bei ant- 
spaudo vagies, paiešką. Ar domiesi filosofija, Džovani Džustiniani? 

— Filosofui rūpi viena, man - kita, - atsakė jis. - Bet kalbėk, drauguži, 
jei širdžiai palengvės. 

— Atplaukiant į Patrą burės trinksėjo kaip griaustinis, laivo šonai braš- 
kėjo, irklai lūžinėjo, - pasakojau. - Rodės, pati gamta pakilo sulaikyti 
mūsų - pasiuntinių bei tikybos keisti keliaujančių graikų. Tai buvo dul- 
kinas, niaurus miestas. Pamenu rūškanus kiparisus ir perpus žemėn 
susmegusias apdaužytas marmurinės kolonas. Norėdamas numalšinti 
kelionėje kilusius ginčus imperatorius Johanas įsakė Unijos priešinin- 
kui Markui Eugenikui, ištyrinėjus Bibliją bei bažnyčios tėvų raštus, nu- 
statyti, ar šuo turi nemirtingą sielą. Net du jo šunys buvo padvėsę nuo 
jūros vargų. 

Prisiminiau gelsvąjį šunį. Ir pilką Milano kunigaikščio žvėrį. Atsidū- 
sėjau. 

— Imperatorius Johanas buvo abejoklis, - tęsiau. - Todėl palaikė susi- 
jungimą, bet kokia kaina siekdamas politinės sąjungos bei tarpusavio 
pagalbos sutarties su popiežiumi. Patre jis taip pat liepė išnagrinėti klau- 
simą, ar amžina pragaro bausmė neprieštarauja Dievo teisingumui. 

— Apie tai ir aš mąsčiau, - užsidegė Džustinianis. - Nesuprantu, kokią 
baisią piktadarystę turi padaryti geibaus kūno ir šiaip jau prigimtinės 
nuodėmės draskomas žmogus, kad būtų nuteistas per amžius kęsti baus- 
mę? Ir dar pragare, kuris, pasak bažnytininkų bei poetų, - šiurpi vieta. 
Bažnyčios mokymu tikrai neabejoju, - suskubo pridurti jis, pamaldžiai 
persižegnodamas. - Žinia, popiežius bei vyskupai, taip pat menkesnieji 
bažnytininkai išmano savo amatą, ištyrinėjo savo knygas. Aš jų neklau- 
siu, kaip galąsti kalaviją ar kaip mūšyje išdėstyti lankininkus. Tiktai 
stebiuosi. Juk tai ne nuodėmė? 

— Taip pat stebėjosi imperatorius Johanas, - paaiškinau. - Tačiau dve- 
jonė - nepavojinga filosofija, nes joje esama didesnės tikėjimo sėklos 
nei erezijos. Abejingumas — pikčiausia erezija. 

- Jaučiu sąžinės graužimą, - tarė Džustinianis, sugriebdamas sau už- 
antį. - Tačiau aš turiu juodai surašytą baltą popierių. Visos nuodėmės 
man atleistos. Šį popierių galiu iškelti kaip skydą ir jokios pragaro jė- 
gos nieko man nepadarys, nors esu genujietis. 

Jaučiau, kad labai pakilo karštis. 

— Ak, jaunystė! - tariau. - Patras. Besarionas, tuometinis Nikėjos met- 
ropolitas, tapęs kardinolu už nuopelnus Unijai. Besarionas leido man 
pasiskolinti Suido enciklopediją ir persirašyti patinkamas ištraukas. Tai 
viso žmogiškojo pažinimo lobynas. Nė nenumaniau, jog esama tokios 
knygos. Tuomet dar tikėjau pažinimu. Susižavėjau ir rijau enciklopedi- 
ją, tarytum per ją galėčiau pelnyti amžinąjį gyvenimą. 

— Sunt universalia realia? - paklausiau ir karščio sproginama mano galva 
vėl sumišo. - Ar tik nomina? Ar bendrosios sąvokos - tikros, ar tik pava- 
dinimai, žodžiai? Tai man buvo neįmenama mįslė. Ar visa tiktai iš že- 
mės ir žmogaus? O gal žemė ir žmogus tėra to, kas dangiška, šešėlis ir 
prilyginimas? 

— Zanai Anžė, - įspėjo Džustinianis skubinai išgerdamas vyną. - Ar 
tik nesergi? Daugel mokslinčių net nuo trumpalaikio mąstymo pamišo 
ir ėmė gaidžiais giedoti. 

— Daktaras Nikolajus Kuzietis supaprastino šituos klausimus sau ir 
man, - pasakojau. - Jis panūdo įrodyti, jog beribis ir ribotas susisiekia. 
Pradėjo nuo matematinių prilyginimų. Apskritimo viduje nubrėžus dau- 
giakampį ir brėžiant vis daugiau to daugiakampio kraštinių — iki jos 
visiškai sutrumpės - daugiakampis susijungia į apskritimo skritulį ir pa- 
virsta apskritimu. 

— Aš ne matematikas, - išbėrė Džustinianis. - Taigi nesiginčysiu. 

- Jei apskritimas liečia tiesę ir apskritimo spindulys nusitęsia be galo, 
tai galiausiai apskritimo skritulys susijungia su tiese, - paaiškinau. — 

Taigi labai mažame ir labai dideliame begalinis ir ribotas susijungia ir 
susilieja. 

-— Ar tu visiškai tikras? — - nuoširdžiai susidomėjęs paklausė Džustinia- 
nis. —- O gal tai tik sofisto paralogizmas? | 

— Gal, - atsakiau. —- Bet gal, nagrinėjant beribiškumą, ribotos logikos 
įstatymai netenka galios? Gal tai paralogizmas, tačiau daktaras Kuzietis 
šiuo prilyginimu norėjo įrodyti, jog ribotas ir beribis nėra vienas kito 
priešybės. Po žiaurios sielos kovos Patre jis patyrė nelyginant apreiški- 
mą, jog priešybių apskritai nėra. Tas jo suvokimas sugriauna visą ligšio- 
linį mąstymą, o man įrodė, kad išgyvename laiko saulėlydį. 

— Jis — visa ko taikytojas, - tęsiau, — jis, daktaras.Nikolajus Kuzietis. Jis 
tėra neturtingo Žvejo sūnus iš Kuzo, vokiškos gimties, todėl daugeliui atro- 
do nepatikimas. Mažutis, liesutis, didgalvis vyras, su neapsakomai šiltom ir 
išmintingom vaiko akim. Jis svajojo apie bažnyčios demokratiją ir tarptauti- 
nę taiką, kai atvyko į Bazelio bažnyčios susirinkimą kaip teisininkas. Apie 
katalikišką santaiką jis net knygą parašė. Todėl jo atsižadėjimas buvo dar 
apmaudesnis, todėl jį juodino, apšaukė apostatu jam žengiant mažumos 
pūsėn galutinio skilimo dieną, kai po vyskupų abitais skimbčiojo šarviniai 
marškiniai ir tik Bazelio miestiečių kariauna apsaugojo nuo kraujo pralieji- 
mo per bažnyčios susirinkimą. Nuo tos dienos ir tokio pasirinkimo jo širdis 
sužaizdota. Mylėjau ir žavėjausi juo kaip savo mokytoju, — pasakojau. — 
Dar vaikystėje jis taip godžiai skaitė visas jam pakliuvusias knygas, kad 
kartą valtyje jo tėvas, žvejys, trenkė įniršęs jam irklu per galvą. Kuzietis 
įpuolė su savo knygom vandenin ir vos nenuskendo. Rytų ir Vakarų baž- 
nyčių susijungimas ir sutaikinimas jam tapo svarbesniu dalyku už bažny- 
čios demokratiją. Popiežius Eugenijus tuomet metė tinkamą prievilą tokiems 
kaip daktaras Kuzietis - nuoširdiems, geranoriškiems vyrams ir r šitaip įva- 
ręs pleištą suskaldė bažnyčios susirinkimą. 

„— O kaip jo apreiškimas? - paklausė Džustinianis. - Ar jis regėjo be- 
kūnes būtybes? | 

— Jis regėjo tokią šviesą, kad ta šviesa net virto tamsa, o tamsa susilie- 
jo su šviesa, - pasakojau. - Jo didžiulė galva degte degė ant mažajėgio 
kūno pečių, jis plūdo ašaromis, kada susiradau jį naktyje, kūrion leido- 
si, kai palikau jį laivo kajutėje kęsti ilgalaikės jūros ligos pasekmių. Tos 
nakties niekada neužmiršiu. Todėl, nori ar nenori, dėstau tau daktaro 
Kuziečio filosofiją. | 

Džustinianis dirstelėjo per langą savo žirgą, tačiau paprašė Manuelį 
atnešti dar vyno. Kalbėdamas jis ėmė žvilgčioti į veidrodį, šukuotis su- 
raitytus plaukus bei raudonai nudažytą barzdą. Tačiau mano karščiuo- 
jančios galvos tai netrikdė. | 

— Daktaro Kuziečio suvokimas radosi iš visiškos mūsų laikų nevilties 
ir netvarkos, —- paaiškinau. - Jis skaudžiai kentėjo dėl priešybių nesutai- 
komumo, todėl sugalvojo, kaip Žmogiškas mąstymas gali jas sutaikyti. 
Nuo Aristotelio laikų filosofinio mąstymo pamatas - supratimas, jog vie- 
nas iš dviejų priešingų teiginių panaikina kitą. Jeigu apskritimas yra ap- 
skritimas, tai jis negali būti daugiakampis. Jeigu tiesė yra tiesė, tai ji 
negali būti kreivė. 

— Jeigu moteris širdyje kekšė, tai ji negali būti padori ir su ja reikia 
prilygstamai elgtis, - pasakė Džustinianis, sekdamas minčių eigą, ir su- 
pratingai linktelėjo. 

— Jeigu stalas juodas, tai jis negali podraug būti baltas, - pasakiau. — 
Toks ligšiolinio mąstymo pamatas. Nė vienas mokslinčius nedrįso žengti 
toliau, būgštaudamas atsidurti protamsoj. Tačiau daktaras Nikolajus pri- 
pažįsta ne vien tik protą, bet ir nuovoką bei intuiciją. Kaip apreiškimą 
jis suvokė priešybių sutaptį. Coincidentia oppositorum. Protas neaprėpia, 
tačiau mes nuvokiame, jog; visos priešybės susiduria ir dermingai susilie- 
ja. Aukštesnėje realybėje, Dievo tikrovėje balta susilieja su juoda, o juo- 
da - su balta, šviesa - su tamsa, laikinumas —- su amžinybe, žmogus - su 
Dievu, ribotas — su beribiu. Jie vienodi ir dermingi. 

— Kaip vyras susijungia su moterimi ir jie valandėlę būna vienas kū- 
nas, - parodė savo supratimą Džustinianis. 

— Tu nesupranti, - atsakiau. - Vyras ir moteris nėra priešybės. Vyras 
yra moteris ir moteris — vyras aukštesnėje tikrovėje, kur priešybės viena 
kitos nepanaikina, bet susilieja. 

Džustinianis priekaištingai dėbtelėjo išsprogusiomis akimis. 

— Tuomet man nereikalinga ta aukštesnė tikrovė, - nusiminė jis. - Ar 
tik sultono seralyje nebūsi turkiškų nedorybių išmokęs? 

Grimzdau į prisiminimus nelyginant svaigindamasis. 

— Tas suvokimas, plykstelėjęs lyg žaibas, dvasios pasaulyje galinges- 
nis už paraką, - pasakiau. - Jis išsprogdina visas ankstesniąsias sam- 
pratas, visą senąjį mąstymą ir padaro juos beprasmius. Universalia sunt 
realia ir universalia sunt nomina nesugriauna vienas kito kaip priešingi 
teiginiai, bet abu yra teisingi ir vienas kito Dievo tikrovėje nepanaikina. 
Ir tai nėra tiktai pažiūra ar neįrodytas teiginys. Tam, kuris šią tiesą nu- 
vokė ir intuityviai pajuto — taip kaip daktaras Kuzietis, - šis pa žini- 
m as bus tiek pat tikras ir nesugriaunamas kaip ligšiolinis, teigiantis, 
jog priešybės sunaikina viena kitą. Pats nenuvokdamas daktaras Kuzie- 
tis paleido velnią į proto pasaulį. Po Kuziečio suvokimo aukštesnės tie- 
sos pasaulyje gėris ir blogis, tikėjimas ir netikėjimas, gyvenimas ir mir- 
tis nebesunaikina vienas kito, bet yra viena. 

— Daktaras Kuzietis manė, kad jo pažinimas ir suvokimas nesugriau- 
na tikėjimo, - aiškinau. — Tiesa, jis iš pagrindų sugriauna senąją scho- 
lastinę teologiją, tačiau nuodėmės ir atleidimo stebuklo jis nesugriauna. 
Priešingai, Kuziečio manymu, tik tas jo suvokimas visiškai paaiškina ir 
padeda suprasti tai, kad Dievas, pats savęs nepaneigdamas, žemėje gi- 
mė kūnu. Jo pažinimas — paskutinis Žmogaus pažinimo laiptelis. Pir- 
myn ir aukštyn jį veda tik mistiškoji teologija. Scholastai mistiškosios 
teologijos nepakenčia ir baiminasi jos miglotumo. Tačiau po daktaro Ku- 
ziečio suvokimo ji yra vienintelis kelias. 

— Paprastus dalykus verti sudėtingais, - sudejavo Džustinianis ir pa- 
sitrynė kaktą nelyginant suskaudus galvą. 

— Priešingai, net sudėtingiausius dalykus padarau dieviškai papras- 
tus, - tikinau. - Kaltoji daktaro Kuziečio širdis gavo ramybę ir atilsį, kai 
jis pasirinko taikintojo dalią. Kadangi begalybėje priešybės susitapatina, 
tai, jo manymu, ir ribų pasaulyje priešingas nuomones galima suderin- 
ti. Na, taip, dauguma ir mažuma, Bazelio tėvai ir Feraros tėvai — jau 
nesikivirčija, bažnyčia jau nebėra susiskaldžiusi, eretikas popiežius* su- 
sitaikė su popiežium Mikalojum ir daktarui Kuziečiui šmėkšo kardinolo 
purpuras. Ar ne tiesa, Džovani Džustiniani, jog aplinkinis pasaulis išsi- 
plės be galo, nes aristoteliškasis teiginys mūsų jau nebetvers mūrais. 

- Jeigu jau prakalbome apie mūrus, - prisiminė Džustinianis, - tai aš 
klaikiai bijau gausybę sultono patrankų suliesiant priešybes ir sulygin- 
siant su Žeme net stipriausius mūrus. Ligi šiol laikiausi nesugriaunamo 
suvokimo apie patrankų žalą tikrame mūšyje, tačiau tas vengras Orba- 
nas su savo velniškom gudrybėm, sako, prisiekė sultonui, kad jo pa- 
tranka net Babelio bokštą su žeme sulygintų. 

— Pasaulis plečiasi be galo, - tęsiau atkakliai. - Visas ligšiolinis mąsty- 
mas tebuvo nesibaigiantis ir nenumaldomas ankstesniojo mąstymo kar- 
tojimas, kol iš žmogiškojo pažinimo buvo išspausti visi syvai ir paliko 
tik negyvas branduolys. Ribų pasaulyje pragaras ir dangus turi matme- 
nis, dydį, vartus bei mūrus. Net serafimų sparnų poras buvo galima 
tiksliai suskaičiuoti. Tačiau po daktaro Kuziečio suvokimo dydžiai ne- 
tenka prasmės. Apie juos galima galvoti tik kaip apie santykiuojančius 
vieną su kitu. Begalybės pasaulio neišmatuosi. Visų laikų geriausi moks- 
linčiai tarė šią tiesą esant anapus žodžių, matų ir raidžių, bet privalėjo 
stebeilyti į aristoteliškąjį teiginį it vištos į kreida nubrėžtą liniją. Dakta- 
ras Kuzietis išdrįso ją peržengti. Tuomet tos kreidos linijos nebeliko, 
bet visa laisva. Visa laisva, - pakartojau. - Ar suvoki, Džustiniani? Tei- 


* Popiežius Eugenijus IV. Vert. 

singa ir neteisinga, tiesa ir melas, gėris ir piktybė nepanaikina vienas kito. 
Nebeliko nieko besąlygiškai teisinga ir besąlygiškai neteisinga, besąlygiš- 
kai gera ir besąlygiškai pikta, besąlygiškos tiesos ir besąlygiško melo. Vi- 
sa susiję ribų pasaulyje, o beribiame laike sutampa. Ar dabar supranti, 
kodėl daktaro Kuziečio suvokimas nelyginant kalaviju sužeidė man širdį, 
nors praėjo daugybė metų, kol tą baisų dalyką permaniau. | 

Pabrinkusių akių vokų ir Išsprogusių jaučio akių Džustinianis glosti- 
nėjosi raudoną barzdą. 

— Glumini mano paprastutį protą, - sudejavo, - tarytum skaidrų vy- 
ną drumzlinu alumi miešdamas. Tačiau jokia filosofija nesudrums pa- 
prastos mano tiesos: turkai yra turkai, o graikai — graikai. Rytai yra Ry- 
tai, o Vakarai yra Vakarai ir jie gali susitikti tiktai su kalavijais rankose. 

Nusikvatojau apmaudžiu juoku. 

— Įpilk ir man vyno, drauguži Džustiniani! - sušukau. - Išgerkime už 
laikinumą, nes ir laikinumas - ne mūsų valioje ir susilies su amžinybe. 
Jau nebėra Rytų ir Vakarų, bet Rytai ir Vakarai susilieję - susivienijusios 
priešybės. Florencijoje, sėdėdamas ant šiaudų palei Paolo Toskanelio 
kojas, klausydavau jo paskaitų apie astrologiją. Juk mokslinčiai jau se- 
niai žino, kad Žemė apvali - visai ne kūgis ar kepalas. Tačiau Toskanelis 
pirmas įtikinamai įrodė, jog nėra nei Rytų, nei Vakarų. Indiją galima 
pasiekti ne tik plaukiant į Rytus, bet ir plaukiant į Vakarus ir apriečiant 
Žemės rutulį — kaip ir plaukiant į Rytus, - kad tik rastųsi ganėtinai 
narsus vyras tokiai užmačiai įgyvendinti. Plaukdamas į Vakarus ta pa- 
čia platuma galiausiai pargrįši ten, iš kur išvykęs, o Vakarai jau bus tapę 
Rytais. Ar galima geriau įrodyti daktaro Kuziečio teiginį, jog priešybės 
nepanaikina viena kitos. 

Mano teiginys sukrėtė Džustinianį. Nuo vyno ir nuovargio išpurtęs bei 
ištvirkavimo paženklintas veidas pirmąkart parodė jį tikrai supratus. 

— Kalbėkime tiesiai, Žanai Anžė, - pasakė jis. - Juk stovime ant mir- 
ties slenksčio, o šitame mieste ir šiaip jau neįprasta eretikus deginti ant 
laužo. Juos tik uždaro į vienuolynų lindynes apmąstyti paklydimų. Ta- 
vo filosofija keista, pribloškianti. Nemoku mąstyti, tačiau tavo žodžiuo- 
se slypi tai, kas mane nepaprastai glumina. Kaip kiekvienas protingas 
nūdienos Žmogus, aš stengiausi atiduoti bažnyčiai tai, kas bažnyčios, o 
pasauliui tai, kas pasaulio. Tačiau širdies gilumoje svarstydavau: po 
mirties, kraujui išsiurenus Žmogus sugrįžta į Žemę ir jo nebelieka. Tai 
paguodžianti tiesa, tačiau ji, žinoma, nekliudo protingam vyrui nuosai- 
kiai, dėl visa ko, užsitikrinti dalį danguje. O tavo filosofija kelia man 
nerimą. Juk, pagal ją, kūnas ir dvasia, žemė ir dangus neneigia vienas 
kito ir protu nesuvokiamu būdu esti vienas kitame. 

— Tikriausiai, - atsakiau. - Kaip dvasia kūne, taip dangus yra žemė- 
je, o amžinybė —- laikinume. Net medžiaga yra amžina, tuštuma yra 
išmatuojama, o stovintysis juda. Kaip - protas nepaaiškina, tačiau nu- 
vokus ir intuityviai pajutus, tai tampa pažinta tiesa. Žmogus geba vis- 
ką, - tikinau. - Akrobatas, nuolat lavinantis kūną, gali atlikti neįmano- 
mas išdaigas ir tariamai sugriauti gamtos įstatymus. Išlavinęs dvasią 
žmogus valios pastangomis gali valdyti kūną, kaip čia pat savo akimis 
regėjai, kai sidabrine adata be kraujo persismeigiau ranką. Bet ir tai 
tėra išdaiga, panaši į akrobatų išdaigas. Pats puikiai žinai, kad Žmogų 
galima išmokyti ir išlavinti kęsti alkį, skausmą, nuoilsį, netgi niekinti 
mirtį per mūšį. Taip pat galima, išlavinus dvasią, ribų pasaulyje patirti 
begalybę, patirti Dievą. Jau Pitagoras tai žinojo. Atoso kalno vienuoliai 
tai žino. Visų laikų mistikai tai žinojo. Dievas yra ir mažiausiame, ir 
didžiausiame. Žmogus patiria tai kūnu, kai dvasia nurimsta ir susilie- 
ja su Dievo tikrove. Šitai gali patirti tik kūnu. Tačiau kūnas turi dieviš- 
kumo, nes kūnas ir dvasia kaip priešybės viena kitos nepanaikina. . Ar 
supranti, Džustiniani? 

- — Ne, - atvirai prisipažino jis. - Tik jaučiu, kad mano dvasia labai 
nerami tavo draugėje, ir kaip galėdamas stengiuosi neužmiršti esąs Kon- 
stantinopolio protostratorius. 

„- Bet tai nėra pamokymas! - sušukau pagautas nevilties. - Argi ne- 
supranti, kad tai nėra pamokymas? Dėl to suvokimo atrodo visiškai aiš- 
ku, suprantama ir paprasta, netgi neišvengiama, kad Dievas ant Žemės 
gimė kūnu. Nuodėmės, malonės ir kryžiaus išpirkimas tampa aiškus ir 
suprantamas. Svaigulingoj amžinybėj Dievas kas akimirką gali gimti kiek- 
vieno žmogaus kūnu - tiek kvailoko, tiek išmintingo. Podraug mūsų 
suvokimas apverčia pasaulį aukštyn kojom, sugriauna tai, kas buvo ligi 
šiol, ir sukelia sumaištį. Tačiau tai nėra pamokymas. Gėris ir blogis tėra 
iš Žmogaus ir Žmogus jį suvokia tik kito Žmogaus atžvilgiu. Tereikia 
pasirinkti. Dievas nesirenka. Rinktis turi tas, kuris suvokia. 

— Ten, kur viskas laikina ir ribota, žmogus įmano viską, - patikinau 
dar kartą. - Jis gali plaukti į Vakarus ir atsirasti Rytuose. Gali pasidaryti 
sparnus ir nuskristi į žvaigždes. Pavergti gamtos jėgas. Gali išauginti ir 
mokyti nenuovokius vergauti jam ir jo siekiams, - taip, kaip sultonas 
išaugina janyčarus. Tiesa ir melas jam tolygūs. Jam gera tai, kas tarnau- 
ja jo siekiams, ir bloga tai, kas trukdo. Toks žmogus užvaldys pasaulį. 
Žmogui, kuris suvokė, kad gali rinktis — ribotą tikrovę ar Dievo tikrovę, 
laikiną ar amžiną - sunku įveikti pagundą. 

- Šis suvokimas išsiplėtė į filosofiją nieko bloga nenujaučiančio, gero- 
jo daktaro Kuziečio dėka, - paaiškinau. - Tačiau tapęs pažinimu šis su- 

vokimas kiekviename pasaulio krašte bus skirtingas. Ateina maišaties, 
netvarkos, žmogaus laisvės laikai. Tamsos laikai. Gyvename krikščiony- 
bės saulėlydžio metą, Džovani Džustiniani. Mūsų Europą užguls naktis. 
Valia rinktis. Daugiui teks rinktis, kol begalybė ir amžinybė bus užmirš- 
ta ir žmonės patikės, jog tikra tėra tai, kas ribota ir laikina, ir šituo pasi- 
tenkins. Dievo malonė iš amžinybės į laikinumą liesis perniek, taigi ir 
Kristus bergždžiai mirė ant kryžiaus. Mums teko nuostabi dalia, Džus- 
tiniani, - baigiau. - Pasirinkome laisvę, vienintelę tikrą laisvę - laisvę 
mirti ant Konstantinopolio mūrų, kaunantis su naujuoju žmogum už 
mirštantį Kristaus pasaulį. 

Džustinianis ilgai tylėjo nukukinęs galvą, sdostinėjosi raukšlių išva- 
gotą kaktą. Ir taip ūmai pašoko, kad grindys nuo jo svorio sugirgždėjo. 

- Tavo vynas netikęs - nemuša į galvą, — pasakė. - Mane krečia dre- 
bulys, Žanai Anžė. Taigi sakai, kad jis nugalės, Muchamedas nugalės, 
nes pasirinko šį pasaulį, pavergęs gėrį ir blogį tiktai savo tikslams tar- 
nauti. 

- Jis turi nugalėti, - patikinau. - — Jis suvokė ir pasirinko. Todėl jis stip- 
riausias iš visų — stipresnis už islamą, už Kristaus bažnyčią, už mūrus. 
Bet tiktai žemėje. Prisimink šitai, Džustiniani. Tiktai žemėje. Ribų pa- 

saulyje. Jis tai žino, jis sąmoningai pasirinko. Todėl jo galia baisinga. 
Buvau jo palydovas. Mylėjau jį. Nėra kito tokio kaip jis. Betgi ir aš turiu 
pasirinkti. Todėl pasitraukiau. 

Džustinianis pasilenkęs žvilgtelėjo pro langą į savo žirgą, apspistą 
susižavėjusių graikų berniūkščių. 

- Turi karščio, Žanai Anžė, - pasakė. - Gydykis žaizdą. Nepasiduok 
nuovyliui. Konstantinopolio mūrai tvirti. Tai pasaulio stebuklas. Ketinu 
kautis iki paskutinės galimybės. Sėkminga kova iškelia viltį, kad ir ko- 
kią menką. Nesistenk savo keista filosofija iš manęs atimti vilties. Ne- 
viltis skatina sudėti ginklus, tarnauja priešui. Tavo filosofija keista, Ža- 
nai Anžė, tačiau tarnauja priešui. Nenoriu jos klausytis. 

— Suprask mane teisingai, Džustiniani, - paprašiau tiesdamas nuo lo- 
vos ranką. - Kalbėjau, idant mane suprastum. Kalbėjau, nes vienišiui 
sunku pasaulyje, o tu vienintelis manimi tiki. Iki keturiasdešimties vil- 
kau vergiškas laiko ir vietos grandines, kol Dievo plakamas atsižadėjau 
visko. O kai galų gale tariausi grandines nusiėmęs, ant mano kaklo bu- 
vo užmesta smaugiausia kilpa. Džustiniani, ak, Džustiniani, aš sergu iš 
meilės. Taip, taip, turiu prisipažinti tai nors vienam Žmogui, nes jau per 
vėlu, - tęsiau įkarščio pagautas. - Kaip niekados ilgiuosi, geidžiu vienos 
moters. Praradau ją. Už tą praradimą jai neatleisiu. Neatleisiu sau. Džus- 
tiniani, nėra ko rinktis. Turime daryti tai, ką liepia kūnas, ką liepia šir- 

dis. Antraip teks rinktis be paliovos, visuomet, kas akimirką rinktis, to- 
dėl niekados negausi ramybės, niekados - net miręs. Net anapus mir- 
ties ji seks įpėdžiui į nepažintą pažinimą, privers mane dar kartą gimti, 
kad vėl ją susitikčiau. Su tom pačiom grandinėm — tom pačiom klai- 
kiom, nuostabiom grandinėm. Džustiniani, net perimtas nevilties džiau- 
giuosi, kad gimiau žmogumi, nes teko susitikti ir prarasti ją. 

Džustinianis pagailiai palytėjo dideliu delnu mano karštą ranką ir 
kaktą. 

- Jei nori, atsiųsiu kokią draugingą moterį tavęs kenčiančio paguosti, - 
pasiūlė. - Jeigu ji tavęs neišgydys, tai gal nors nuramins. Similia simili- 
bus curantur“. Tiek lotyniškai net aš moku. Patikėk patyrusiu, senstan- 
čiu žmogumi. Iš prigimties visos moterys yra vienodos, - kad ir kaip 
skirtingai jos kaitrina jusles. Būdamas Kafos podesta ypačiai žavėjausi 
totorių pardavinėjamomis baltaodėmis ir minkštakrūtėmis rusaitėmis. 
Tačiau čia atradau, jog, graikės yra neprilygstamos. Bet kada nors, jei 
sugrįšiu į Genują bei Italijos kraštus, atsivers man akys - suprasiu, kad 
juodaakės italės pasaulyje nepergalimos. Tik pasakyk — tamsiaplaukę 
ar šviesiaplaukę, tuklią ar liesą, ir atsiųsiu tavojo liūdesio numaldyti. 

— Ne, ne! - sušukau perimtas nevilties. - Tu nesupranti, tu negali 
manęs suprasti. 

Džustinianis priekaištingai papurtė galvą. 

— Kaip tik taip nutinka vyrams, kurie pasninką ir padorumą laiko do- 
rybėmis, užsiima dvasios pratybomis ir valia valdo kūną. Ir anksčiau 
esu tokių matęs. Bet jei toks vyras puola - puola žemai. Primani mote- 
riškė išverčia jį lyg pirštinę. 

Nusikeikiau balsiai. Tikriausiai jis nė pats nežinojo, kad buvo teisus, 
šiurpiai teisus. Jis išėjo. Sunkios žirgo kanopos nukaukšėjo grindiniu. 
Sunkios laiko kanopos trypė mano širdį. 


1453 metų kovo 2 diena 


Šildo saulė. Gatvių kampuose bei soduose žmonės degina šiukšles. Per 
pageltusio marmuro sprogymes kalasi skaisčiai žalia žolė. Akropolio at- 
šlaitė marguliuoja nuo pavasario žiedų. Uoste iki išnaktų netyla šurmu- 
lys. Vakarui vėstant muzika atsklinda ligi mano namų. Niekuomet, nie- 
kuomet nemačiau tokių įstabių saulėlydžių kaip šiais vakarais, kai baž- 
nyčių kupolai suliepsnoja, o kalvų šešėliuojama uosto įlanka nujuosta it 


* Panašūs dalykai panašiai gydomi (lot.). 

rašalas. Priešais purpuru žaruojantys Peros mūrai su bokštais atsispindi 
tamsiam vandeny. 

Ilgesio deginama širdimi stebeilijant į saulėlydį tarnas Manuelis iš- 
kalbiai tarė: 

— Mano pone, atėjo pavasaris, o turkų nė negirdėti. Besieliai paukš- 
čiai plasnoja alpdami vienas kito. Balandžių burkavimas trikdo Žmonių 
nakties miegą. Patriarcho arklidėje asilas bliūvauja tokiu baugiu balsu, 
kad žmones tūžmas ima. Mano pone, žmogui negera vienam. 

— Čia dabar! - šūktelėjau apstulbęs. - Nejau ketini žilos barzdos su- 
laukęs vesti? O gal kauliji, kad papildyčiau kokios nors tavo pusbrolio 
dukters kraitį? 

— Mano pone, tik apie tavo labą galvoju, - įsižeidęs atsakė Manue- 
lis. - Pažįstu tave, žinau, kas esi, ir suprantu, kas tau dera, o kas nede- 
ra. Tu irgi mane pažįsti ir jau manimi pasitiki. Tačiau pavasaris net 
kilniausią vyrą sujaudrina, ir šiuo atžvilgiu imperatorius nuo skurdžiau- 
sio ožkų piemens nesiskiria. Tikrai nenoriu, kad vėl parsvyrintum na- 
mo kruvinais drabužiais - tuomet iš skausmo ir išgąsčio man vos šir- 
dis neplyšo. Patikėk manimi, niūkūs šio miesto vartai bei mūrų supa- 
mi kiemai pavojingi. 

Jis trynė rankas ir vangstydamasis mano akių ieškojo pritiklių žodžių. 

— Bet viską galima sutvarkyti, - užsiminė. - Tave graužia širdgėla, 
naktimis neramiai miegi. Man skauda širdį. Neklausinėju apie tavo rei- 
kalus. Žinau, kas man pridera. Bet negaliu nepastebėti, jog pas tave se- 
niai lankėsi malonioji viešnia, dėl kurios tavo veidas nušvisdavo džiu- 
gesiu. Priešingai, parėjai namo visas kruvinas, todėl spėju viską išaiškė- 
jus ir tave kamuojantis dėl priverstinio išsiskyrimo. Tačiau laikas užgy- 
do žaizdas, be to, yra visokių vaistų — net širdies žaizdoms. 

— Liaukis, — tariau. — Jei graudulingas saulėlydis manęs nebūtų su- 
sargdinęs, jau būčiau rėžęs tau per burną, Manueli. 

— Suprask mane teisingai, pone, - puolė teisintis jis. — Tačiau tavo 
amžiaus vyrui reikia moters, jeigu jis ne vienuolis ar kitaip savo gyveni- 
mo nepaskyręs Viešpačiui. Toks gamtos įstatymas. Ko tau nepasidžiaugti 
gyvenimu per tas trumputes, mums dar likusias dieneles. Turiu net du 
pasiūlymus, tik suprask mane teisingai. 

Jis apžiūriai pasitraukė atokiau, dar labiau susigaužė ir tęsė: 

— Mano pusbrolis turi dukterį - jauną našlę pačiame žydėjime, nete- 
kusią savo vyro taip staiga, kad liko bemaž nepalytėta. Ji matė tave jo- 
dinėjantį mieste ir pametė galvą, todėl be atvangos mane kamuoja pra- 
šymais įsileisti į tavo namus ir supažindinti su tavimi. Ji dorybinga ir 
gerai išauklėta. Būtų laiminga, o tu suteiktum visai mūsų giminei didelę 

garbę, jei vieną ar dvi nakteles parodytum jai dėmesį. Jai nieko nerei- 
kia, taigi tu pats nuspręsi, kaip atsilyginti, kai ji tau atgris. Šitaip pada- 
rytum gerą darbą ir tavo kūnas nurimtų. 

— Manueli, - atsakiau, - suprantu tavo gerus norus, bet jei pasiduočiau 
pagundai kiekvienos moters, kuri nuseka mane žvilgsniu, tai neatsigin- 
čiau jų. Nuo jaunų dienų mane vargina prakeiksmas - manęs geidžia 
labiau, nei aš geidžiu. Tačiau kartą, man pačiam iš visos širdies panūdus, 
nepanoro ji. Tai bausmė. Patikėk manimi, tavo pusbrolio dukteriai sukel- 
čiau tik liūdesį ir graužatį, nenoromis pasikvietęs kūno sušildyti. 

Manuelis bemat nusileido: 

— Ir aš mėginau šitai įkalti jai į galvą, betgi pažįsti moteris! Kietakak- 
tės. Taigi pereisiu prie kito pasiūlymo. Viena mano teta turi draugą — 
garbų ir taktingą vyrą, mielai padedantį tiek kilmingiems, tiek prasta- 
kilmiams apveikti keblumus. Tam jis netoli Blachernajaus sodų pasista- 
tė iš lauko kuklius, tačiau viduje nepaprastai skoningai apstatytus na- 
mus. Tuose namuose jis laiko jaunų vergių iš įvairių šalių. Ten gali išsi- 
maudyti karštoje vonioje, patirti masažą. Nepajėgūs ir net nukaršę ar- 
chontai iš tų namų išeidavo patenkinti gautom paslaugom ir visokerio- 
pai reikšdavo dėkingumą savo gydytojoms. Tie namai tavo garbės ne- 
sumenkins ir nieko neprarasi užsukęs išmėginti jų siūlomų įvairių gali- 
mybių. - Pastebėjęs mano žvilgsnį jis nusiminė ir skubinai paaiškino: — 
Nesakau, jog tu nepajėgus ar nusenęs. Priešingai, esi vyras pačiame žy- 
dėjime. Kaip tik todėl siūlau, mano pone. Tuose namuose nematom, 
paslapčia, niekam nė nejįtariant gali susitikti ir kilmingų moterų, tetrokš- 
tančių gyvenimo permainos, arba tokių, kurių sutuoktiniai šykštūs, tai- 
gi joms pravarti nedidelė pašalpa susimokėti už grožybes, kūno prie- 
žiūrą bei apdarus. Gali netikėti, tačiau net Blachernajaus moterys tuose 
namuose lankėsi ir dėl to nesmagumų nepatyrė. Garbus mano tetos drau- 
gas gerai pažįsta žmones ir šiaip yra supratingas vyras. Jis išmaniai ren- 
kasi lankytojus. 

— Nenoriu palaikyti mirštančio miesto papročių ištvirkimo, - tariau. — 
Ne, Manueli. Tu manęs nesupranti. 

Tačiau Manuelis skaudžiai įsižeidė: | 

— Kaip gali kalbėti apie papročių ištvirkimą, pone, jei tai tėra nevar- 
žlus vieno luomo, kultūringų ir supratingų Žmonių bendravimas. Ne- 
jau, pasak tavęs, geriau ir padoriau lipinėti tamsyje per mūrus tolydžios 
baimės bei įtampos kaitinamam arba, vangstantis nereikalingų akių, slap- 
tom šnibždėti begėdiškus pasiūlymus padoriai moteriai į ausį. Jeigu jau 
būtina padaryti nuodėmę, kodėl nevalia nusidėti smagiai, kultūringai ir 
puikiai nusiteikus? Tu tikriausias lotynas, jei šito nepermanai. 

— Ne nuodėmės alkstu, Manueli, - atsakiau, — tik prarastos meilės. 

Manuelis papurtė galvą ir romus liūdesys vėl nutamsino jo veidą. 

— Nuodėmė visuomet paliks nuodėme. Vis tiek, kaip ją pavadinsi — 
meile ar pasismaginimu. Pasekmė vienoda. Pajautas dirgindamas tiktai 
kamuojiesi. Nė geismingiausia nuodėmė neverta odos adymo. Nuvylei 
mane, pone. Tariau tave protingesnį. Bet akivaizdu, kad sveiko proto 
dovanai niekas neduoda, net gimusiam su purpuriniais batais. 

Vienu mostu suėmiau jo sprandą ir parklupdžiau kiemo dulkėse. Sau- 
lėlydžio spinduliuose raudonai žybtelėjo mano peilis. Tačiau savitvar- 
dos nepraradau. 

— Ką pasakei? —- paklausiau. - Išdrįsk pakartoti. 

Manuelis mirtinai subūgo. Jo liesas sprandelis mano delne drebėjo. 
Vis dėlto atrodė, kad išgąsčiui slopstant šiurkštus mano delno prisilieti- 
mas jam teikė garbės. Su gudriai slapia ir atkaklia veido išraiška jis pa- 
kėlė į mane drėgnas akis ir nešvarią barzdą. 

— Visai neketinau tavęs įžeisti, pone, - patikino jis. - Nemaniau tave 
įniršiant dėl juokų. 

Betgi jis buvo pernelyg sumaniai parinkęs žodžius, idant juo patikė- 
čiau. Ilgos kalbos pabaigai buvo palikęs klastingą prievilą, panūdęs pa- 
žiūrėti, ar užkibsiu. Kur dingo mano savitvarda? Užtikrintas ramumas? 
Kišau peilį į makštį, kad net žvangtelėjo. 

— Nežinai, ką kalbi, Manueli, - tariau. - Mirties angelas akimirką sto- 
vėjo tau už nugaros. 

Tarytum mėgaudamasis žeminančia padėtimi jis paliko klūpėti prieš 
mane. 

— Mano pone! - šūktelėjo. Jo akys sublizgo, nupilkusius skruostus už- 
liejo raudonis. - Uždėjai delną man ant galvos. Pradingo ausies skaus- 
mas. Nebegelia kelių, nors klūpiu ant drėgnos žemės. Mano pone, ar tai 
negana liudija, kas tu? 

— Klejonės! - riktelėjau. — Išsigandai mano peilio. Netikėtas išgąstis 
pragaišino skausmus. 

Jis nukukino galvą, pasėmė saują žemių ir išbėrė. Jo šnabždesys buvo 
toks tylus, kad vos išgirdau. 

— Vaikystėje dažnai matydavau senąjį imperatorių Manuelį, - kuždė- 
jo jis. - Mano pone, niekuomet tavęs neišduosiu. 

Jis ištiesė ranką tarsi norėdamas paliesti mano blauzdą ir lyg apkerė- 
tas įsibedė į mano kojas. 

— Purpuriniai batai, - sušnibždėjo. - Uždėjai delną man ant galvos ir 
visi skaudesiai prapuolė. 

Išnyko paskutinė kruvina saulėlydžio atošvaistė. Užslinko vėsi prie- 

tema. Aiškiai nebeįžiūrėjau Manuelio veido. Nepratariau nė žodžio. Vi- 
sa man buvo vis tiek. Anapus jūros, Azijos pusėje, aukštesni už visus 
žemiškus bokštus telkėsi didžiuliai mėlynjuodžiai debesų stulpai. Kita- 
dos mokėjau vaikščioti debesimis. Tačiau debesys manęs nebelaikė. Nu- 
kritau žemėn. Krisdamas apsvaigau ir susimušiau. Jaučiausi nepapras- 
tai vienišas. Apsisukau ir tylomis žengiau į šiltus namus. 

Rašalas ir popierius. Anksčiau man patiko salsvas rašalo kvapas, sau- 
sas popieriaus šiugždesys. Dabar negaliu pakęsti. Žodžiai tėra prilygini- 
mas - kaip ir visa, kas žemiška. Tik riboti begaliai ženklai, kuriuos kiek- 
vienas suvokia ir aiškina savaip, suteikdamas asmenišką turinį. Beribiš- 
kumo žodžiais neišreikši. 

Bet ir skaičiai begaliai. Tik minčių skeletai, numetus tai, kas asmeniš- 
ka. Skaičiai taip pat išreiškia tik riboto objekto santykį su ribotu. To, kas 
neturi ribų ir amžina, jie neišreiškia. Be žmogaus skaičių nebūna. Ta- 
čiau Dievo tikrovės skaičiai nesukuria. 

Raidžių keitimas skaičiais ir visumos kūrimas tėra minties s žaidimas. 
Gaviniai pribloškia mistiška daugiaprasmybe, tačiau ieškančios dvasios 
jie nepatenkina. 

Jean Angelos. Anna Notaras. Raidžių skaičius vienodas. 

Koks šiurpus nuopuolis! Kaip žuviai papulti į tinklą, kai pasaulis nuš- 
čiuvęs laukia mirties. O jau tariausi save įveikęs, pasirinkęs kelią. Ketu- 
riasdešimties. Sulaukęs gyvenimo rudens. 

Uoste dar likę laivų. Gal dar pavyktų kokiam Vakarų laivui pro Gali- 
polį nuplaukti į Graikijos jūrą? Nėra nepaperkamo lotyno. Tačiau širdis 
pakurstė mane sviesti brangakmenius Džustinianiui. Širdis pakurstė dar 
kartą atsikratyti turto it per ankšto drabužio. Šiandien aš neturiu pinigų 
nusisamdyti laivą, plaukti pavymui ir vėl ją susirasti. Ar iš baimės svie- 
džiau brangakmenius į sieną? Nėra nieko atsitiktinio, nieko. Visa vyksta 
pagal nubrėžtus apribus. Nuo likimo nepabėgsi. Žmogus aklai lyg mie- 
geivis išgyvena lemtį. 

Taigi bijojau savęs? Nepasiklioviau savimi? Ar Muchamedas mane 
pažinojo geriau nei aš pats, kai išsiskiriant lyg pagundą įbruko tą rau- 
doną odinį maišelį? Tai todėl privalėjau atsikratyti jo dovanos? 

Sultonas Muchamedas - nugalėtojas. Tereikia nusiirti į Perą ir nueiti į 
namus, kurių kieme mačiau balandžių bokštą. Išsižadėti. Dar kartą išsi- 
žadėti. 

Kilau, lavinausi, išgyvenau lemtį Vakarų šalyse. Ar mano širdis pasi- 
darė lotyniška? Nejau ir mane įmanu nupirkti? Nuo Konstantino kolo- 
nos viršūnės žvelgiau į miestą. Pragaišusi puikybė. Rytų ir Vakarų šir- 
dis, skaičiuojanti paskutinius slopstančius dūžius. Visa tai duosiu tau, — 

tarė nelabasis. Tą pagundą įveikiau. Tačiau visa turi kainą. Nejau dėl 
moters galėčiau prieš jį parklupti, jam tarnauti? Tik dėl moters, dėl savo 
geidulio, savo širdgėlos, savo kvailybės? 

Tokios nenumalšinamos nevilties niekados nesu išgyvenęs. Vėl rei- 
kia rinktis. Be paliovos. Kas akimirką. Iki paskutinio atodūsio. Vartai 
visados atviri. Visados. Pabėgimo, išsižadėjimo, saviapgaulės vartai. 

Varnos pelkėje Mirties angelas sakė: „Dar susitiksime, susitiksime prie 
Šventojo Romano vartų“. Iki šiol tai mane guodė. Bet jis nepasakė, ku- 
rioje vartų pusėje. Nepasakė, kurioje pusėje. 

Ir nereikėjo sakyti. Visą gyvenimą laužiausi iš vieno kalėjimo į kitą. Iš 
šito, paskutiniojo, jau nebepabėgsiu, nebepabėgsiu iš kalėjimo, kurį su- 
pa Konstantinopolio mūrai. Aš savo tėvo sūnus. Šis kalėjimas - vienin- 
teliai mano namai. 


1453 metų kovo 5 diena 


Kovas. Paskutinis kovas. Rodos, nuščiuvęs miestas laukia. Negailestin- 
gas pavasaris parodo jo trūnis ir skurdą. Griuvėsiuose ganosi pilkšvi 
asilai, dagius ėda juodos ožkos. Ištisos miesto dalys ištuštėjusios, dūla. 
Stogai įgriuvę, sienos ardomos malkoms. Žalias. pelėsis naikina bažny- 
čių kupolus. Viešųjų pastatų marmuras gelsta, skeldėja. Tuščių senųjų 
imperatoriaus rūmų pasieniuose veši sulaukėję krūmai. Laiptų spragy- 
mėse tarpsta piktžolės. 

Žmonės tykina gatvėmis it juodi, pilki šešėliai. Jie šalinasi vienas kito 
ir vienas kito žvilgsnių. Jų akys liūdnos, nerimastingos. Net gandai nu- 
tilo. Slogus laukimas geležiniais gniaužtais spaudžia širdį. 

Pratybos su ginklais tęsiasi. Mūrai toliau taisomi. Bet, atrodo, visa 
akyse lėtėja. Vyresniųjų lotynų karių keiksmai ir nurodymai nutykę ir 
vangūs ščiūva mirštančioje miesto didybėje. Mūrai, tūkstantmečiai gels- 
vi ir rudi mūrai su bokštais atrodo per aukšti ir per ilgi šitai menkai 
kariaunai. 

Uoste sūpuojasi laivų eilės. Aplink vandeny dvysta atliekos. 

Ar tai tiesa? O gal mano akys ir ausys klysta? Gal mano juslės atbu- 
ko? O gal aš pats atitolau nuo visko? Laukimas gniuždo. Dar įmanu 
pataisyti ir sutvarkyti tūkstančius dalykų. Tačiau guvumas, noras dirbti 
dingo. Sielą alina laukimo vangumas. Sultonas dar nepajudėjo iš Adria- 
nopolio. Tiktai patrankas per pavasarėjančias kalvas bei tuščias lygu- 
mas ratais palengva tempia šnopščiančių jaučių poros. Lėtai, žingsnis 
po žingsnio artėja it šliaužiančios kirmėlės. | 

Kirmėlės šliaužia iš visų pusių Konstantinopolio link. Marmuro jūra 
tuščia. Ištisas savaites nesimatė nė vienos burės. | 

Gniuždantis laukimas slogiausias. Tačiau įtampa negali tęstis amži- 
nai. Žmogus neatlaikys. Gal šis lėtumas tėra būtinas atilsis prieš pasku- 
tinį išmėginimą? | 

Ar tik nepapuolė man į akį; raganos krislas? 


1453 metų kovo 7 diena 


Dar prieš saulėtekį patraukė daugybė neturtingų moterų ir. juodais abi- 
tais vienuolių su degančiom žvakėm į Choro vienuolyno bažnyčią neto- 
li Blachernajaus bei Charizijų vartų. Eidami jie giedojo, tačiau jų giesmė 
gaišo miesto tyloje ir ryto tamsyje. Nusekiau paskui. Bažnyčios lubas ir 
sienas puošė mozaikos. Galybės žvakių nušviesti aukso apsoduos žibėjo 
įvairiaspalviai brangakmeniai. Kvepėjo smilkalai. Maldininkų karštas pa- 
maldumas mano širdžiai buvo nelyginant vaistas. 

Ko nusekiau paskui juos? Ko suklupau šalimais? Miesto gatvėse ma- 
čiau daug vienuolių, poromis su lėkštėmis vaikščiojančių po namus ir 
renkančių išmaldą nuo turkų pabėgusiems neturtingiems kaimiečiams. 

Ir moterų daug mačiau. Daugel klausiamų, romių. žvilgsnių pilkšvų 
namų tarpduriuose ir languose. Zvilgsnių, nevengusių mano akių, 0 ty- 
lomis kviečiančių mane, kad ir lotyniškai vilkintį. Atpažįstu tuos s Žvilgs- 
nius, regėtus šalyse, kurias apkeliavau. 

Kodėl nusekiau paskui eiseną kibirkščiuojančio nerimo kaitinama sirdi- 
mi? Karšti žvakės vaško lašai varvėjo plaštaka, tačiau deginimo nejutau. 

Visos vienuolės pažiūrėti vienodos - vienos nuo kitos neatskirsi. Tarp 
jų yra kilmingų ir prastakilmių. Vienišos turtingos moterys, išsipirkusios 
vietas vienuolyne. Tarnaujančios seserys, be įžadų pigiai aukojančios sa- 
vo rankų darbą. Jos mėgaujasi didesne laisve nei Vakarų kraštų vienuo- 
lės. Betgi ir graikų šventikams leidžiama vesti bei želdintis barzdas. 

Visos vienuolės pažiūrėti vienodos. Vienodi juodi abitai, slepiantys 
kūno apribus, vienodas audinys, ligi akių dengiantis veidą. Tačiau iš 
nežinių, nejučia išskyriau iš būrio vienuolę, kuri gatvėje nusekė paskui 
mane, 0 man atsigręžus sustojo ir įsižiūrėjo į mane. Bičiulės lydima ji su 
išmaldos lėkšte praėjo ir pro mano namus, sustojo prie mažo akmeni- 
nio liūto ir pažvelgė į mano langus. Tačiau vidun neužėjo. 

Nuo tol ėmiau atidžiai Žiūrėti į visas vienuoles nelyginant ieškoda- 
mas tarp jų pažįstamos. Iš galvos laikysenos, ž žingsnio, rankovėse pa- 
slėptų rankų išskyriau ją iš kitų ir pažinau. 


123 


Regiu sapnus, miražus. Neviltis mane apakino. Tikiu, kad tai, kas ne- 
įmanoma, yra įmanu. Viltis, kurią nedrįstu prisipažinti turįs, degina 
širdį tarytum žvakė delną. | 


1453 metų kovo 10 diena 


Šias dienas nugyvenau lyg sapne, kvaišuly. Pagaliau ankstų šios dienos 
rytą tos dvi vienuolės vėl praėjo pro mano namus ir sustojusios žvilgtelėjo į 
langus tarsi tikėdamosi pamatyti mane išeinantį tarnybon. Puoliau laiptais 
žemyn, trankiai atidariau vartus. Sustojau priešais jas šniokštuodamas, nė 
žodžio neįstengdamas ištarti. Jos pasitraukė man iš kelio, nulenkė galvas. 
Viena, murmėdama įprastus žodžius, ištiesė medinę išmaldos lėkštę. 

— Užeikite, seserys, - pakviečiau. - Kapšelį palikau viduj. 

Slapstydamasi už vyresniosios ji nepakėlė galvos, kad nepamatyčiau 
akių. Apsigręžusios jos. mėgino sprukti. Praradau savitvardą. Sugriebiau 
ją už rankos ir ji nepajėgė pasipriešinti. Persigandęs Manuelis išpuolė į 
pagalbą. 0 

— Pone, ar pamišai, - įspėjo jis. - Žmonės akmenimis užmėtys, jei 
paliesi vienuolę. 

Vyresnioji vienuolė stipriai trenkė kumščiu man per veidą ir puolė 
daužyti galvą medine išmaldos lėkšte. Tačiau šaukti nedrįso. 

- Eikšekit vidun, — pareikalavau. - Atkreipsim nereikalingų akių. 

- Vadas tave „pakars, - pagrasino vyresnioji vienuolė, neryžtingai pa- 
sigręždama į draugę. 

Ši linktelėjo. Turėjo linktelėti. Tvirtai laikiau jos ranką. 

Manueliui užrakinus vartus tariau: 

— Pažinau tave. Pažinau tarp tūkstančių. Nejau čia tu? Ar gali būti? 

Ji drebėdama ištraukė ranką iš manosios ir skubinai pasakė draugei: 

— Tai kažkokia klaida ar nesusipratimas. Turiu tai išsiaiškinti. Tu lik čia. 

Supratau, kad ji nėra tikra vienuolė ir nėra davusi įžadų. Antraip ne- 
galėtų su manimi pasilikti. Nusivedžiau ją į savo kambarį. Užsklendžiau 
duris. Nutraukiau jos veido dangalą ir apkabinau. 

Apkabinau ją. 

Tiktai tuomet ir aš pradėjau drebėti, apsipyliau ašaromis. Tokia juoda 
buvo mano neviltis, mano aistra ir dvejonė. Dabar visa pratrūko. Buvau 
keturiasdešimties. Gyvenimo rudens sulaukęs. Bet verkiau gaikčioda- 
mas lyg vaikas, pasibudęs iš košmaro saugiuose namuose. 

— Mano meile, - priekaištavau, - kaip galėjai šitaip su manimi pasielgti? 

Ji nusigobė gobtuvą, tarytum gėdydamasi nusimetė juodą vienuolės 

apsiaustą. Balta kaip drobė. Bet plaukų nenusikirpusi. Aš drebėjau, ta- 
čiau jinai jau buvo rami. Auksu tvaskančios akys žvelgė išdidžiai, smal- 
siai. Ji pirštų galiukais perbraukė man skruostą ir įsistebėjo į juos lyg 
apstulbusi, kad jie sudrėko. 

- Kas nutiko, Johanai Angelai? - paklausė. - Verki? Ko? Ar ką bloga 
padariau? 

Galėjo mėgautis savo pranašumu. Dar sykį iš visos širdies šniurkšte- 
lėjau, giliai įkvėpiau ir atgalia ranka nusišluosčiau skruostus. 

— Juk tu vaikščiojai man iš paskos, - įširdau. —- Sustojusi žiūrėjai į 
mane. Vėl atėjai prie namų manęs erzinti? Jaučiau, nujaučiau tavo buvi- 
mą, nors savo juslėmis netikėjau. Mano nerimastis liudijo tave esant, 
nors jau tariausi tave praradęs. 

Ji plykstelėjo. | 

- Tikrai nevaikščiojau tau iš paskos, - tikino. - Renku išmaldą pabė- 
gėliams. Aš laisva moteris. Jei pasitaikė praeiti pro tavo namus, tai iš 
netyčių. Jeigu būčiau numaniusi, kad mane nučiupsi, būčiau lenkusis 
tavo namų lyg maro. 

Su kokiu malonumu, įgiliai erzinome vienas kitą žinodami, jog abu- 
du nesakome to, ką manome. 

— Nesiutink manęs savo Ieisukinėjimais, — pagrasiau. - Nes vėl apka- 
binsiu tave ir taip lengvai iš manęs nebeištrūksi. | 

— Nedrįsk, - rėžė ji. - Tik pamėgink mane paliesti. Rėksiu. 

— Neišdrįsi, — atkirtau. - Džustinianis lieps mane pakarti, jei būsiu 
užkluptas prievartaujant vienuolę. 

— Kas man rūpi! - dėdamasi abejinga atsakė ji. - Priešingai. Net ge- 
riau būtų. Geriau, kad būtų pakorę, kai keliavai per pasaulį ieškodamas 
nuotykių ir pinkliodamas moterims bėdas. Tu viliokas, nuotykių ieško- 
tojas. Netikiu nė vienu tavo žodžiu. 

Pritrūkau žodžių. Tik žiūrėjau į ją. Jaučiau, kad mano veidas švyti 
kaip jaunystėje. Ji nudelbė rudas akis man po kojų. 

- Tikrai tikėjausi tavęs atsikratyti, - mėgino tęsti. 

Bet ir jai žodžiai strigo gerklėje. Veidą ir kaklą užliejo raudonis. Ji 
nusigręžė. 

Ji nusigręžė, nes pasidavė. Uždėjau delnus jai ant pečių. Delnai nusly- 
do jai ant krūtinės. Kvapą užėmė delnais pajutus jos grožybę ir jos kūną 
suvirpėjus nuo mano prisilietimo. Trūktelėjau ją savęs link. Išdidi jos gal- 
va nusviro man ant peties. Pabučiavau į lūpas. Ir atrodė, kad ji į tą bučinį 
iškvėpė visą sielą. Tyras džiugulys užliejo mano kūną, visą esybę. Tam- 
sumos many neliko. Mano aistra buvo tyra it šaltinis, skaisti it liepsna. 

Drebančiu balsu pratariau: 


—- Sugrįžai pas mane. 

— Paleisk, - paprašė ji. - Man dreba keliai. Nebepastoviu ant kojų. 

Ji susmuko į kėdę, alkūne atsirėmė stalo, delnu parėmė kaktą. Netru- 
kus pakėlė akis. Įstabiai pažįstamos, įstabiai atviros jos rudos akys žvel- 
gė į manąsias. 

— Jau geriau, - tarė virpančiu balsu. — Akimirką subūgau numirsianti 
tavo glėby. „Nežinojau. Nenujaučiau, kad taip gali nutikti. O gal žino- 
mieste? Nors prisaikavau sau nebeketinti tavęs susitikti Prisaikavau, 
kad ryžčiausi likti. Taip vaikiškai save apgaudinėjau. 

Ji papurtė dailią galvutę. Jos plaukai tvaskėjo auksu. Oda švytėjo 
dramblio kaulo baltumu. Mėlynavo aukšti antakių išlinkiai: Švelnios akys 
spindėjo auksingu rudumu. 

- Šalinausi tavęs, troškau išvengti, bet turėjau retkarčiais nors iš tolo 
pamatyti. Gal netrukus būčiau pati pas tave atėjusi. Dėdamasi vienuole 
esu laisvesnė, nei kada buvau. Galiu eiti, kur noriu, kalbinti neturtėlius, 
kojomis jausti gatvės dulkes, ištiesti prastą medinę lėkštę ir už palaimi- 
nimą gauti išmaldą. Johanai Angelai, per šias dienas daugel išmokau. 
Nė pati nenutuokdama ruošiausi susitikti su tavim. 

Ji ištiesė nuogą koją. Odinį sandalo padą laikė kulkšnį juosiantys dir- 
želiai. Jie raudonai suraižė baltą odą. Koja buvo dulkina. Zmogaus koja. 
Ana Notara man jau nebebuvo tiktai dažyta stabmeldžių statula. Nuo 
paskutinio mudviejų susitikimo ji pasikeitė. 

— Bet ar gali būti? - smalsavau. - Susitikau su tavo tėvu tą audrotą 
naktį. Jis mane pasikvietė. Sakė tave iškeliavus. 

— Tėvas nežino, - paaiškino ji. - Jis tebemano mane iškeliavus. Išsipir- 
kau prieglobstį vienuolyne, kur kilmingos moterys pasitraukia melstis. 
Esu tik pinigus mokanti viešnia Ana. Niekas nesmalsauja mano vardo nei 
pavardės. Jeigu įkliūčiau, vienuolynui gali iškilti keblumų. Todėl mano 
paslaptis yra ir jų paslaptis. Jei panūsčiau ligi mirties palikti vienuolyne, 
gaučiau naują vardą - iš naujo gimčiau, ir nė vienas pasaulietis nesužino- 
tų, kas aš kadaise buvau. Tik tu žinai. Šito negalėjau išvengti. 

- Juk neketini likti vienuolyne? - paklausiau išsigandęs. 

Ji žvilgtelėjo į mane pro blakstienas. 

— Padariau didelę nuodėmę, - apsimestinai naiviai atsakė ji. — Apge- 
vau savo tėvą. Turbūt turiu tą nuodėmę išpirkti. 
paspruko. Ji papasakojo, jog tėvas troško ją iškeliausiant ir pasislėp- 
siant Kretoje, idant turkai ar lotynai nepaimtų jos įkaite. Tačiau jos mo- 
tina tebesirgo ir bėgti negalėjo. Todėl Ana iš pat pradžių kratėsi minties 

pabėgti. Vakarėjant ją su daiktais bei tarnais paslapčia nuyrė į laivą. 
Laivas braškėjo pabėgėlių, kurie už savo vietas sumokėjo beprotiškus 
pinigus. Per kilusią sumaištį ji šmurkštelėjo į valtį ir liepė jūrininkams 
parplukdytį į uostą. Tarnai tarė ją tebesant laive, kai tamsyje inkaro 
lyną nukirto. Ilgai truks, iki tėvas sužinos ją dingus iš laivo. 

— Aš laisva, - pasakė ji. - Juk galėjau audrotą naktį iškristi iš laivo ir 
nuskęsti. Tačiau mano tėvas labiau nusimins, jei kada sužinos, kad jį 
apgavau. Apie tai nedrįstu nė pagalvoti. 

Ilgai tylėjom žiūrėdami vienas į kitą. Tiek pakako. Atrodė, kad vien 
nuo šypsenos ar prisilietimo man plyš širdis. Supratau, ką ji turėjo gal- 
voje sakydama, jog gali numirti. 

Kaulėtas kumštis pabeldė į duris. Pasimetusi vyresnioji vienuolė ki- 
miai šaukė: 

— Ar tebesi ten, seserie Ana? 

Girdėjau Manuelį bergždžiai mėginant ją nuraminti. 

— Tuoj ateinu, - šūktelėjo Ana į duris, atsisuko į mane, palytėjo delnu 
skruostą ir džiugesiu spindinčiom akim pasakė: - Turiu eiti. 

Bet akimoju prie durų nepuolė. Pasistiebė norėdama iš arčiau pama- 
tyti mano akis ir tyliai paklausė: 

— Ar tu laimingas, Johanai Angelai? 

Atsakiau: | 

— Laimingas. O tu, Ana Notara? Ar tu laiminga? 

Ir ji atsakė: 

— Labai, labai laiminga. 

Ji atidarė duris ir į vidų įpuolė vyresnioji vienuolė, mosuodama išmal- 
dos lėkšte tarytum ginklu. Ana ramiai paėmė ją už parankės ir išsivedė. 

Suėmiau Manuelio veidą ir pabučiavau abu skruostus. 

— Telaimina ir tesaugo tave Dievas, - pasakiau. 

- Ir tave, ir tebūna Dievas tavo sielai gailestingas, — atsakė jis, atito- 
kęs iš nuostabos. - Vienuolė, - purtė galvą šypsodamas akimis. - Pas 
tave vienuolė. Nejau neketini pagaliau atsisakyti lotyniškojo ir priimti 
vienintelį — teisingą tikėjimą? 


1453 metų kovo 15 diena 
Mieste prasprogo pavasaris. Plikablauzdžiai vaikai gatvių kampuose par- 
davinėja gėles. Berniūkščiai tarp griuvėsių pučia nendrių dūdeles. Ne- 
girdėjau gražesnių ir gailesnių garsų. Laiminu kiekvieną karštligiškai 


prabėgančią dieną. Laiminu kiekvieną išgyvenamą dieną. 

Vyresnioji vienuolė vardu Chariklėja. Jos tėvas buvo batsiuvys, mo- 
kėjęs skaityti. Tačiau vardas jai prie veido nedera, - pasakė mano tar- 
nas Manuelis. Valgydama ji noriai atidengia veidą Manueliui. Su apeti- 
tu valgo mėsą ir geria vyną. Chariklėja - tarnaujanti sesuo. Ji džiaugiasi 
be didelio vargo surenkanti kaupiną išmaldos lėkštę. Manuelis jai aiški- 
na, jog prieš ateinant turkams aš norįs išsižadėti lotyniškos erezijos, idant 
galėčiau skanėtis Kristaus kūno rauginta duona ir perimti vienintelį tei- 
singą apaštališkąjį tikėjimo išpažinimą — be papildymo. Todėl esą klau- 
sau sesers Anos mokymo. 

Nežinau, ką apie mudu galvoja Chariklėja. Tačiau ji paėmė seserį Aną 
savo globon ir laiko ją išsilavinusia, kilminga moterimi, kurios elgesio 
tarnaujančiai seseriai nepritiklu vertinti. | 

Šiandien Džustinianis paskyrė mane stebėti karines pratybas prie Auk- 
so vartų. Ana su Chariklėja atnešė man krepšį valgio. Šitai neatkreipė 
dėmesio. Daugiui neša valgį, nes nuo marmurinių Aukso vartų bokštų 
miestas toli. Jauni vienuoliai patraukė valgyti į Šventojo Jono Krikšty- 
tojo vienuolyną. Juos atleido nuo pasninko. Pratybų metu vienuolių 
veidai papilnėjo, nurudo. Pasiraitoję rankoves ir pasikaišę juodų abitų 
skvernus jie su malonumu klausosi pagyrūniškų mokytojų pasakojimų 
apie išgyventas apsiaustis. Poilsio valandėlę vienuoliai gieda graikiškas 
daugiabalses giesmes. Jos labai gražios. 

Per Aukso vartus į miestą gali įžengti tik imperatoriaus triumfo eise- 
na. Niekas neatsimena, kada jie buvo atverti. Apsiausties metui juos 
aklinai užmūrijo. Abipus vartų kyšančių marmuro bokštų kambarėliuo- 
se visais laikais buvo laikomi politiniai kaliniai. Sako, kad ten seniai nieko 
nėra. Pakilęs į sostą imperatorius Konstantinas išlaisvino visus politi- 
nius kalinius. 

Jis doras, tiesmukas ir atviraširdis, sumanus karys, bebaimis. Tačiau 
gimė po nelaiminga žvaigžde. Žmonės jo nemyli. Bet gerbia kaip Dievo 
nubaustąjį. Jis - paskutinysis Bizantijos basilėjas. Žmonės tai nujaučia, 
nors tebeturi vilties. 

Atsisėdome mūro nuosauly ant žolės. Laužėme duoną, valgėme, gė- 
rėme. Chariklėja susnūdo, pasitraukusi atokiau, prigulė ir užsidengė vei- 
dą. Ana nusiavė sandalus. Kieta oda iki kraujo nutrynė kojas. Ji paslėpė 
baltų kojų pirštus giliai žolėje. 

— Tokia laisva, tokia laiminga tebuvau vaikystėje, - pasakė. 

Aukštai tvaskioj pavasario žydrynėj sklandė sakalas. Imperatoriaus sa- 
kalininkai retkarčiais paleisdavo sakalus gaudyti egiptietiškų balandžių. 
Lyg iš to būtų naudos! Iš lėto aukštybėse sakalas pasalomis suko ratą. 

Ana braukė laibu piršteliu žolę ir nusukusi akis pasakė: 

— Išmokau gailėtis neturtėlių. — Po valandėlės, vis dar nusigręžusi, 
tęsė: - Žmonės naiviai pasitiki juodu vienuolės abitu. Patiki man savo 
baimes ir rūpesčius. Kalbasi su manimi kaip su lygia. Anksčiau šito ne- 
patyriau. „Kas iš to, - sako jie. —- Sultonas surinks neapžvelgiamą ka- 
riuomenę. Jo patranka vieninteliu šūviu sugriaus galingiausią mūrą. Im- 
peratorius Konstantinas atsižadėjo tikėjimo, tapdamas pavaldus popie- 
žiui. Už žirnių sriubą pardavė lotynams pirmagimystės teisę ir savąjį 
miestą. Kas iš to? Sultonas nenaikins mūsų tikėjimo. Sultono miestuose 
graikų šventikai galės rūpintis savo ganytiniais. Tiktai bažnyčių varpais 
ir geležiniais vienuolynų Žžvangučiais uždraus skambinti. Sultonas ap- 
saugotų mūsų tikėjimą nuo neteisingai tikinčių lotynų. Turkai neengs 
neturtėlių, jei šie klusniai mokės mokesčius. Juolab kad sultono mokes- 
čiai daug mažesni nei imperatoriaus. Kodėl žmonės turi žūti ar pakliūti 
į vergiją tik dėl imperatoriaus ir lotynų naudos? Tiktai turtingieji ir kil- 
mingieji turi pamatą baimintis turkų. Dauguma, perimti rūpesčio, atvi- 
rai šitai sako. 

Ji neatsisuko. Supykau, atšalau. Ko ji iš manęs nori? Ko šitaip kalba? 

— Ar tikrai būtina mūsų miestą sugriauti, apiplėšti ir paversti lotynų 
dominija? - paklausė. - Visi tie maži žmogeliai tetrokšta gyventi, nagin- 
gomis rankomis dirbti darbus, leisti į pasaulį vaikus, išlaikyti tėvų tikėji- 
mą. Galų gale - ar yra toks dalykas, dėl kurio vertėtų mirti? Jie turi tik 
vieną gyvastį. Šitą vienintelį ttumputį gyvenimėlį. Man gaila jų. 

— Kalbi kaip moteris, - tariau. 

Ji irgi supyko, atšalo. 

— Aš moteris. Ar tai kliauda? —- paklausė. - Buvo laikų, kai šį miestą 
valdė moterys. Tie laikai tikrai geresni už vyrų valdymo laikus. Jeigu 
šįkart moterys turėtų teisę spręsti, išvytume iš miesto lotynus su gin- 
klais bei galeromis, podraug ir imperatorių. 

— Verčiau turkiškas turbanas, nei popiežiaus mitra, taip? - paklausiau 
įgiliai. — Kalbi tėvo lūpomis. 

Žiūrėjau į ją, baugiai dvejonei smelkiantis į širdį. 

— Ana, - pasakiau, - tariausi tave pažįstąs, bet turbūt nepažįstu. Ar iš 
tikro likaisi mieste be tėvo Žinios? O gal tėvas žino? Ar galėtum prisiekti? 

— Skaudini mane! - šūktelėjo ji. - Kodėl turėčiau priesaikauti? Ar nega- 
na žodžio? O tėvo lūpomis kalbu todėl, kad pradėjau jį geriau suprasti. 
Tik jį palikusi pradėjau suprasti. Jis sumanesnis valstybininkas nei impe- 
ratorius. Jis myli žmones labiau nei tie, kurie lotynų labui pasirengę mies- 
tą paversti griuvėsiais, o Žmones pražudyti. Niekas kitas nebūtų išdrįsęs 
pasipriešinti imperatoriui ir viešai savo nuomonės garsinti tuo metu, kai 
pirmąkart susitikome. Nesmerk, kad didžiuojuosi savo tėvu. 

Mano veidas sustingo, lūpos atšalo. | 

— Tai buvo niekšiška demagogija, — tyliai pasakiau. — Negarbingas 
liaudies palankumo siekimas. Niekam jis nepasipriešino. Atvirkščiai — 
leidosi srovės nešamas. Akimirką jis buvo nugalėtojas, tačiau jo siela 
liko sužalota. Juk tai nebuvo įnoris, tik apmąstytas poelgis žmonėms 
sukurstyti. 

Ana stebeilijo į mane tarytum savo akimis netikėdama. 

— Nejau išties palaikai Uniją? — paklausė. - O gal širdy esi lotynas? 
Taigi melavai turįs graikiško kraujo? 

— O jeigu melavau? - savo ruožtu paklausiau aš. - Kurį pasirinktum - — 
tėvą ar mane? 

Ji įsibedė į mane nublyškusi ir taip sučiaupusi lūpas, jog rodėsi ne- 
miela. Smilgtelėjo, kad trenks man. Tačiau ji atlyžo ir bejėgiškai skėste- 
lėjo rankas: 

— Netikiu tavim. Nesi lotynas. Taigi kuo tau nepatinka mano tėvas? 

Pavydulingas dvejonės įniršis man atėmė nuovoką. 

— Sito klausia jis ar tu? — užrikau šiurkščiai. - Tai jis tave pasiuntė 
manęs išmėginti, nes pats nesugebėjo savo pusėn palenkti? 

Ana pašoko ant kojų, nirčiai nusipurtė žoles tarytum manęs kraty- 
damasi. Jos rudose akyse suliepsnojusi panieka svilino mane. Ji vos 
neverkė. 

— Už tai niekada tau neatleisiu! - sušuko ir užmiršusi sandalus pasi- 
leido aklai bėgti, susimušė kojas į akmenis, suklupo, pargriuvo ir paga- 
liau apsipylė ašarom. 

Nepuoliau jai pavymui. Jos ašaros mano širdies nesuminkštino. Dve- 
jonė it drumzlinas sūkurys kilo manyje, tulžis pasiekė gerklę. Gal ji ty- 
čiomis šitaip elgėsi? Gal vylėsi mane nusileisiant ir, nušluosčius klasčias 
ašaras, ją nuraminsiant? 

Netrukus ji pakilo ir nukukinusi galvą nusišluostė rankove veidą. Cha- 
riklėja atsisėdo ir nustebusi įsižiūrėjo į mudu. 

— Užmiršau sandalus, - slopiu balsu tarė Ana ir pasilenkė prie jų. 

Primyniau sandalus. Jos kojų pirštai buvo kruvini. Nusukau akis. 

— Palūkėk, - pasakiau. — Turime išsiaiškinti. Pažįsti mane, tačiau ne 
viską apie mane žinai, o visko niekuomet nesužinosi. Turiu teisę abejoti 
kiekvienu - net tavimi. 

— Aš irgi pasirinkau, - atsakė ji, mėgindama man iš po kojos ištraukti 
sandalus. - Aš, kvailė, pasirinkau! Vaizdavausi, kad myli mane. 

Suėmiau jos veidą, priversdamas atsistoti, nors priešinosi. Buvo stip- 
resnė, nei numaniau, tačiau atgręžiau jos veidą į save. Ji užmerkė akis, 
negalėdama į mane žiūrėti. Taip karčiai tą valandėlę nekentė manęs. 

Gal būtų spjovusi man į veidą, jei tėvo namuose nebūtų buvusi taip 
puikiai išauklėta. | 

— Turime nuodugniai išsiaiškinti, — pakartojau. — Tai nepasitiki mani- 
mi, Ana Notara? 

Ji bejėgiškai sušniurkšėjo. Pro užmerktas akis ištryškusios ašaros nu- 
sirito skruostais. Bet iš gerklės išsiveržė: 

— Kaip galiu tavimi pasitikėti, jeigu tu manimi nepasitiki? Nemaniau, 
kad taip nutiks. | 

— Kodėl man šitaip kalbėjai? - piktinausi. - Gal ir ne už tėvą pasisa- 
kei. Sutinku ir atsiprašau. Bet nejau širdies gilumoje puoselėji abejo- 
nę, jog tebetarnauju sultonui? Kaip galvoja tavo tėvas. Kaip visi gal- 
voja. Išskyrus Džustinianį, kuris, kaip protostratorius, yra išmintinges- 
nis už jus. Antraip nebūtum bandžiusi manęs kurstyti. Norėjai mane 
išmėginti? 

Ji pamažu pasidavė ir kiek atlyžo. 

— Kalbėjau, kaip man rodėsi, - tikino ji. — Aiškinausi savo pačios min- 
tis. Gal ir tave tyriau. Bet nieko pikta nemaniau. Juk Žmonės šitaip kal- 
ba. Nieko nepadarysi. 

Paleidau ją. Gailėjausi pasikarščiavęs. Ji nebesilenkė sandalų. 

 — Tokias kalbas reikia tildyti, - šiurkščiai burbtelėjau. - Tas, kuris šitaip 

kalba, net nieko pikta nemanydamas tampa išdaviku. Tokios kalbos tik 
sultonui tarnauja. O jis neturi gailesčio. Neabejoju, jog dosningai švaisto 
patarimus ir pažadus per savo patikėtinius. Bet nė nesirengia jų tesėti ar 
ketina tesėti tik tai, kas tinka jo tikslams. Jis vertina tik drąsą. Pasidavimas 
jam tėra bailumas, o silpniems ir bailiems jo valstybėje vietos nebus. Tas, 
kuris kalba apie pasidavimą ar sieja viltis su sultonu, pats sau duobę ka- 
sa. Nejau nesupranti, brangioji?! - sušukau, purtydamas ją už pečių. - Jis 
siekia padaryti Konstantinopolį sostine - turkų miestu, bažnyčias pavers- 
ti mečetėmis! Jo Konstantinopolyje tėra vietos tik graikams vergams. To- 
dėl graikų valstybę jis turi sulyginti su žeme. Tokia jo užmačia. Mažesniu 
jis nesitenkins, ir kodėl turėtų tenkintis? Iš čia jis nori valdyti Rytus ir 
Vakarus. Todėl belieka tik kovoti, kovoti iki paskutiniosios, kovoti net 
viltį praradus. Jeigu tūkstantmetė valstybė turi žlugti - tegul žlunga gar- 
bingai. Tokia tėra tiesa. Motinos verčiau pačios suknežintų kūdikių gal- 
vas į slenksčių akmenis, nei kalbėtų apie pasidavimą. Tas, kuris nusilenks 
sultonui, pats nulenks galvą budelio kalavijui - tiek skurdžius, tiek tur- 
čius. Patikėk manimi, brangioji, patikėk. Pažįstu sultoną Muchamedą. To- 
dėl nusprendžiau verčiau mirti su jūsų tauta, nei likti su juo. Nenoriu 
gyventi ilgiau už graikiškąjį Konstantinopolį. 

Ji papurtė dailią galvutę. Pykčio ir pasidavimo ašaros rudose akyse 

tebežibėjo. Skruostus užliejo raudonis. Panėšėjo į jauną mergelę, nepel- 
nytai gavusią pylos nuo mokytojo. | 

— Tikiu tavimi, - tarė. - Turbūt turiu tikėti. Tik nesuprantu. 

Ji nepatikliai iškėlė ranką. Tolumoje viršum didžiulės krūsnies pilkų 
ir gelsvų pastatų tviskėjo didžiulis melzganas Sofijos soboro kupolas. Ji 
ranka nuvedė lanką. Anapus griuvėsių, pastatų jūroje, kilo galybė baž- 
nyčių kupolų. O šalimais saulė nušvietė laiko nuauksintą didžiulį mūrą, 
kuris aukštesnis už aukščiausią akmens statinį driekėsi į šiaurę, kiek 
akys užmato, kalvomis ir įkloniais, imdamas didžiulį miestą į saugų, 
neįveikiamą glėbį. 

— Nesuprantu, — pakartojo ji. - Tai pernelyg didelis, pernelyg senas 
miestas — net nuskurdęs ir nusmukęs pernelyg turtingas, kad kas galėtų 
jį sugriauti ir apiplėšti. Čia šimtų tūkstančių žmonių namai. Kas galėtų 
juos visus išžudyti ar parduoti vergijon? Konstantinopolis per didelis 
turkams. Prieš šimtą, prieš du šimtus metų jie tebuvo plėšikaujantys 
piemenys. Jiems reikėjo mūsų kuriant stiprią valstybę. Sultonas - apsi- 
švietęs jaunikaitis, moka graikiškai ir lotyniškai. Nejau kenktų mums 
įveikęs miestą? Kam naikinti savo valdinius? Nesuprantu. Juk dabar ne 
Čingischano ir ne Tamerlano laikai! 

— Nepažįsti Muchamedo, - tik tiek teišdaužiau, kad ir bergždžiai. — 
Jis perskaitė visas knygas apie Aleksandrą Didįjį, graikų istorijas, arabų 
pasakas. Gordijaus mazgą buvo pernelyg sudėtinga ir pernelyg sunku 
atrišti. Konstantinopolis turkams — Gordijaus mazgas. Neatraizgomas 
Rytų ir Vakarų, graikų ir lotynų, neapykantos ir įtarumo, slaptų ir viešų 
pinklių, sulaužytų ir vykdomų sutarčių, daugiaamžės neteisingos Bizan- 
tijos politikos kamuolys. Jį tiktai kalaviju galima perkirsti. Nėra nei pra- 
sikaltusių, nei nekaltų. Tėra žmonės, kuriuos pakirs kalavijas. 

Prisiminiau liepsningą Muchamedo veidą ir jo gelsvų akių blizgesį, 
kai graikiškai skaitė pasakojimą apie Gordijaus mazgą, retkarčiais pasi- 
klausdamas kokio žodžio reikšmės. Sultonas Muradas tada dar buvo 
gyvas. Įkūnus, nusiminęs, gėrimo išpurtintas mažaūgis senukas. Pamė- 
lusių lūpų ir skruostakaulių, slogaus dusulio kamuojamas. Jis mirė prie 
puotos stalo mylimų poetų bei mokslininkų draugėje. Buvo teisingas, 
gailiaširdis, atleido net savo priešams, nes buvo pavargęs kariauti. Jis 
užėmė Tesalonikę, jam teko siausti Konstantinopolį, jis laimėjo Varnos 
mūšį, bet niekuomet nenorėjo kariauti. Dygėjosi karu. Tačiau savo įpė- 
dinį išaugino į žvėrį. Pastaraisiais metais jis ir pats tai žinojo. Negalėjo 
pažvelgti sūnui į akis - toks svetimas jam buvo Muchamedas. 

Bet kaip galėjau šitai papasakoti ir paaiškinti? Papasakoti, su kuo su- 
augau per septynerius metus. 

— Sultonas Muradas netikėjo valdžia, - paaiškinau. — Jis manė, jog, 
valdovas tėra neregys, vedąs kitus neregius. Augančių jėgų ir stiprė- 
jančių priešininkų įnagis, nepajėgus valdyti įvykio ir jo sulaikyti. Mura- 
das mėgavosi gyvenimo gražumu, moterimis, poetų eilėmis, vynu. Se- 
natvėje jis dažnai vaikštinėjo su rože rankoje, vyno atbukinta galva, 
nes ir grožis jam atrodė bergždybė. Jis manė pavirsiąs žemės dulke. 
Manė, jog visata tėra dulkelė, kurią nusineš tuštumos sūkurys. Vis dėl- 
to jis meldėsi, gerbė islamo mokytojus, statė mečetes bei virtuves ne- 
turtėliams, Adrianopolyje įkūrė universitetą. Amžininkai gerbė jį kaip 
dievotą vyrą ir valstybės kūrėją. O jis tik liūdnai šypsodavo šlovinant 
jo valdymo meną bei pergales. 

— Sultonas Muradas... -- tęsiau grimzdamas į prisiminimus, - liūdna- 
sis sultonas buvo švelniausias ir mieliausias iš visų mano sutiktų Žmo- 
nių. Mokėjo iš visko juoktis. Bedžiaugsmiame pasaulyje jam tai buvo 
vienintelė paguoda. Ir mane jis mokė juoktis. Neišmokau ir jis dėl sma- 
gumo mane praminė angelu. Angelai būna niūrūs ir rūstūs. Angelai ne- 
moka juoktis. Daugis jo palydovų ėmė išties laikyti mane bekūne būty- 
be, nes nesuprato, kodėl jis toks palankus man. Bet jis taip sakė many- 
damas, kad angelai nemoka juoktis. Tik Dievas moka juoktis, - sakyda- 
vo. Kartą paprašiau, kad leistų mirties valandą palaikyti jo ranką. Ta- 
čiau jo filosofija tam prieštaravo. Todėl jis pasiuntė mane į Magneziją 
prižiūrėti Muchamedo šunų. 

— Kam dabar apie jį pasakoji? - paklausė ji. —- Kaip jis susijęs su mud- 
viejų ginču? 

— Kad suprastum, - atsakiau. - Dar berniukas, Muradas turėjo už- 
gniaužti dervišų maištą, idant išmoktų žiaurumo. Buvo kalbama, jog 
torlakų vadas geba nesušlapdamas kojų vaikščioti vandeniu. Tas vadas 
laikė krikščionių Dievą ir islamo Dievą vienu Dievu, o visas tikybas ly- 
giomis. Jis neigė turtą, sakė, kad žemė priklauso visiems, ir vaikščiojo 
vienplaukis. Galų gale jį prikalė prie kryžiaus ir dangino kupranugariu 
iš vieno kaimo į kitą, idant šalininkai pamatytų jo bejėgystę. Tačiau vi- 
sur torlakų vyrai ir moterys, seneliai ir vaikai lakstydavo aplink jį ir ties- 
dami rankas šaukė: „Tėve, tėve, pasiimk mus savo viešpatystėn“. Tek- 
davo juos kirsdinti - dulkėse ir kraujo balose aplink kupranugarį raičio- 
davosi baisybė galvų. Tačiau Anatolijoje dar liko tokių, kurie vaikšto 
vienplaukiai. Šito Muradas niekada neužmiršo. Tariu, kad niekada sau 
neatleido. Todėl jis, net didžiausių pergalių pasiekęs, valdžia netikėjo ir 
tapo toks, kokį apsakiau. 

— Ar dar pajėgi klausytis? — paklausiau. - Idant perprastum. Ne tik 
Muradą ar Muchamedą, bet ir mane, kodėl tapau šitoks. Muradas la- 

biausiai mėgo arabą Akląjį poetą, kuris gyveno ir diktavo savo eiles prieš 
pusę tūkstantmečio netoli Alepo, Maaro kaime. Tik sykį gyvenime jis 
lankėsi Bagdade, kur buvo paniekintas už aklumą. Sugrįžęs ligi senat- 
vės gyveno gimtajame kaime kaip skurdžių skurdžius ir niekados ne- 
valgė mėsos. Muradui niekados nenubosdavo deklamuoti jo eilių, mo- 
kėjo jų atmintinai, nors eilės nebuvo musulmoniškos. Akląjį poetą pa- 
mėgau ir aš, - tęsiau. — Ne dėl tikybos, o dėl erezijos. Mokydamasis 
arabų kalbos verčiau jo eiles - ne kaip eiles, bet kaip mintis. Norėtum 
paklausyti jo minčių? —- Nelaukęs atsakymo susigrąžinau iš širdies pri- 
mirštas eiles ir padeklamavau: 


Jūsų veidai gelsvi, o lūpos piktos, 

kepenys juodos, o akys melzganos lyg mirtis, 
bet aš nepajėgiu ir nenoriu keliauti į naktį, 
juk aš neregys ir keliai visi man tamsūs. 


Ar matei rytą varnus sklandant aukštybėse, 

atsisukant dešiniuoju sparnu, 

ar matei pilkus balandžius prošal danguosna 
purptelint? 


Mane išsiuntė į kelią, 

bet aš neradau pasaulio nei tikėjimo. 
O mano sugrįžimas tebuvo beprotystė, 
sielos kartulys. 


Meldžiąsis į Rytus 

nieko maldoj nepraranda. 

Bet aš, aš mačiau žemišką gyvį, įbūgusį mirties — 
griausmas sukėlė jam siaubą, 
žaibo blyksnis atėmė nuovoką. 


Betgi, paukšti, pasikliauk manimi, 
nebijoki manęs, gazele, pikta tau nedarysiu, 
nes, manding, aš nesiskiriu nuo jūsų. 


Ana krustelėjo galvą. Jos mirtingi plaukai švytėjo spindulingu auksu. 
Jos mirtinga oda tvaskėjo dramblio kaulo baltumu. Jos skruostai, lūpų 
šypsulys įkūnijo įstabų ribotumą. Tačiau tai, ką įžvelgiau jos akyse, tai, 
kas man rodėsi užvis artimiausia, — ar tai buvo laikina? 

— Sakai, jog tarp Žmogaus ir gyvūno nėra nė mažiausio skirtumo? — 
paklausė ji. — Juk žmogus geba mąstyti. Gyvūnai nesugeba. Nemoka 
kalbėti. Gyvūnai neturi sielos. 

— Šunys sugeba mąstyti, o ką jau kalbėti apie dramblius, — tikinau. — 
Paukščiai geba reikšti mintis - kad tik žmogus mokėtų jų klausytis. Šuo 
moka vedžioti neregį. Žirgas išmintingesnis už savo silpnaprotį vade- 
liotoją. Nemanau, jog mąstymo kategorijos daro Žmogų pranašesnį už 
gyvūną. Tačiau kalbėjau apie Abu 'L Ala - Akląjį poetą. Jis nevalgė mė- 
sos. Ne dėl pasninko, o todėl, kad laikė gyvūnus savo broliais - tokiais 
kaip jis. Ir šventasis Pranciškus pamokslavo paukščiams, net žuvims. 
Bet kam ginčytis dėl tokių dalykų, apie kuriuos niekuomet nieko tikra 
nesužinosime? 

Prisiminiau sultoną Muradą rudeniško ryto parke, kai išvydau atsėli- 
nančią mirtį jau paženklinus jo veidą. Džiūstančiuose krūmuose blizgė- 
jo sunokusios raudonrudės erškėtuogės. Jis norėjo, kad kalbėčiau. Kal- 
bėjau apie ribotumą ir begalybę, mirtingumą ir tvarumą, kol jam paky- 
rėjo ir iškėlęs rankas jis pakartojo Aklojo poeto eiles: 


Mačiau vyrus, sutelktus potroškio sužinoti 
tokius dalykus, 
kurių tikrybė tolydžio kursto ginčus. 


Jie paaukojo ilgus metus, 
sekmadienius ir šeštadienius. 


Tačiau visa tebuvo ugnis, kuri plyksteli 
ir kaitriai plėvoja, 
iki aistra užblėsta. 


Sultonui Muradui visa pakyrėjo — iškėlęs rankas, jis kaip Aklasis po- 
etas atsisakė pripažinti tik būtį ir nebūtį. Nebenorėjo gilintis į savo min- 
tis. Pasidarė toks kaip visi, kurie tik meldžiasi bažnyčiose bei mečetėse, 
tenkindamiesi pažinimu, kurio gana pilkame gyvenime. Iš pusės tūks- 
tančio metų praeities Aklasis poetas šaukė, vadindamas kitus savosios 
nevilties tamson. Ir mane jis prisikvietė, suviliojo silpnybės akimirką, iki 
jo balsą manojoj širdy užgožė galingesnis. Nepasitenkinau Žmogaus ak- 
lybe kaip Muradas. 

— Muradas netikėjo valdžia, - pakartojau. - Muradas manė, jog gyve- 
nimas — net valdovo - tėra kibirkštis, kurią vėjas nusineša ir tamsoj už- 
gesina. O Muchamedas tiki. Jis tiki galįs pakreipti įvykius naudinga lin- 

kme. Jis lavesnio proto ir nuojautos nei Muradas. Jis žino. Jis neskiria 
teisingo nuo neteisaus, tiesos nuo melo. Jis braidžios po kraują, jeigu tai 
padės pasiekti tikslą. Jis išmintingas, - tęsiau slopesniu balsu, - įsitiki- 
nes teisumu. Šimto, tūkstančio, šimto tūkstančių žmonių kančios ir mir- 
tys nėra skaudesnės už vieno žmogaus - net prasčiausio - kančią ir 
mirtį. Skaičiai tėra ribų pasaulio matmenys. Gebėjimas skaičiuoti - me- 
nas. Tačiau kančioj ir mirty Žmogus tėra vienintelis matas, taurė, talpi- 
nanti visą jūrą. Todėl kančia ir mirtim Kristus išpirko viso pasaulio nuo- 
dėmes. Kristaus pasaulyje ir vieno graiko, ir šimto ar dviejų šimtų tūks- 
tančių graikų žūtis sveria vienodai. Skaičiai ir skaitmenys reikšmingi 
tiktai tiems, kurie trokšta valdyti ribų pasaulį. Jam tai tik skaitmenys, 
santykiuojantys su kitais skaitmenimis. 

Ana pakėlė rankas. 

— Ką po teisybei mėgini įrodyti? —- nekantriai paklausė. 

— Mylimoji, - tikinau, - mėginu tik menkais netikusiais žodžiais pasa- 
kyti, kad myliu tave labiau už viską pasaulyje. Nenumaldomai, beviltiš- 
kai myliu tave. Tu man —- Graikija. Tu man - Konstantinopolis. Ateis 
laikas ir Konstantinopolis sunyks taip pat kaip tavo kūnas. Todėl žemiš- 
ka meilė yra šiurpiai beviltiška. Įsimylėję atsiduriame apmaudžiausia- 
me laiko ir vietos kalėjime. Mus galuoja laiko gėla, beviltiškas ribų iš- 
saugojimo potroškis. 

— Mylimoji, - tariau, - pažvelgus į tavo veidą per skruostus persišvie- 
čia kaukolė. Per drabužius, švelnų kūną regiu skeleto apribus, kaip ka- 
daise, jaunystėje, lakštingalos giesmės prie kapinių pabudintas. Meilė — 
lėta mirtis. Glėbesčiuodamas tave, bučiuodamas tave į lūpas, bučiuoju 
mirtį. Šitaip beprotiškai, šitaip siaubingai myliu tave. 

Tačiau ji nesuprato. Todėl pridūriau: 

— Per mane užsigavai kojas. Tik skausmą ir širdgėlą tau teikiu. Leisk, 
padėsiu. 

Pakėliau nuo žemės jos sandalus. Ji pasirėmė mano rankos ir aš nu- 
vedžiau ją prie didelės vandens saugyklos. Ji žengė sunkiai, jos švel- 
nius padus badė dagiai. Vedžiau ją ir ji manimi pasitikėjo. Kūnas pasiti- 
kėjo, nors mintys prieštariai ir išdidžiai maištavo prieš mane. 

Padėjau jai atsisėsti prie sruvenančio drėkinimo kanalo ir nuploviau 
kojas. Nuploviau kraują nuo sužeistų kojų. Ploviau jos nuogas kojas. 
Kol ji perblyško nelyginant iš skausmo ir atšlijo nuo manęs. 

— Nesielk šitaip, - pasakė. - Nesielk šitaip. Neištversiu. 

Ji buvo mano valioje. Kažin kur atsčiai piemuo pūtė dūdelę. Laibas 
veriantis jos garsas raižė man širdį. Kaitino saulė. Palytėjau jos baltą 
blauzdą. Oda buvo gyvastinga, šilta. Jeigu būčiau prisiglaudęs ir pabu- 

čiavęs — nebūtų įstengusi man pasipriešinti. Ne, net norėdama. Rudom 
akim ji žvelgė tiesiai į mane. 

— Stokis, — paraginau. —- Pasiremk į mane - užrišiu sandalus. 

— Veidas man svyla, - tarė ji. - Oda nudegs raudonai, nes neprisi- 
dengiau veido nuo tavęs. Kojos jau raudonos, nes vaikščioju basa bet 
kokiu oru. 

Laiminu kiekvieną išgyvenamą dieną. 

Ji išėjo, o mums popiet tęsiant pratybas ant mūro iššovė plačiagerklė 
patranka. Džustinianis panūdo, kad nepatyrę naujokai, pripratę prie 
griausmo, plyksnių bei parako dūmų, suvoktų, jog patrankų šūviai la- 
biau kelia baimę, nei daro žalą, - kaip jis pats mano. Imperatoriaus tech- 
nikas buvo liepęs pabūklininkams kuo tvirčiau pritaisyti patranką prie 
mūro. Patranka šovė nepriekaištingai - akmeninis vyro galvos didumo 
sviedinys aukšta kreive nuskriejo toli, už išorinio mūro bei tvirtovės grio- 
vio ir susmego žemėn taip, kad ši sudrebėjo. Bet dar smarkiau sudrebė- 
jo didysis mūras. Jame radosi ilgas sprogis, žemėn pabiro didžiuliai ak- 
menys. Niekas nenukentėjo ir šis nutikimas savaip įrodė Džustinianio 
teiginį, jog patrankos padaro daugiau žalos tiems, kurie šaudo, nei prie- 
šams. Vis dėlto nutikimas paliko slogų įspūdį. Vienuoliai ir amatininkai 
žiūrėjo į sprogį mūre netikėdami savo akimis. Juk sprogis liudijo nepa- 
judinamą mūro galybę esant tiktai regimybe. 

Anapus mūrų tuščia, kiek akys užmato. Švieži iškirstų kiparisų bei 
platanų kelmai švyti it balti kaulai rudoj žemėj ir žalumoj. Vaismedžiai 
už mūrų iškirsti, namai sugriauti, idant priešas, ruošdamasis puolimui, 
jų nepanaudotų. Tolumoj, dangaus pakrašty, į pavasario dangų kilo juo- 
das dūmų stulpas - lyg nuo degančio statinio. Daugiau gyvybės ženklų 
dykoj Žemėj nesimatė. 

Nuleidžiamasis tiltas per mūro griovį dar nesugriautas. Todėl įsa- 
kiau atidaryti mūrijamus vartus ir pasiunčiau vyrus parnešti patrankos 
sviedinio. Norimo dydžio ir apskritumo sviedinį iš kieto akmens net 
nagingas akmentašys tašo ištisą dieną. Lankininkus pasiunčiau į bokš- 
tus ir prie mūro dantų, - kaip per tikrą mūšį. Tie, kuriuos išsiunčiau 
sviedinio, jautėsi bejėgiai ir žvalgėsi aplinkui, nes mūrai jų nebesaugo- 
jo. Tačiau drąsindamiesi jie ėjo pirmyn, išrausė iš žemės sviedinį ir nešė 
atgalios it puikiausią karo grobį. 

Keli jų nėrė į griovį, kuriame vanduo dar tyras ir švarus. Griovys 
bemaž trisdešimties žingsnių platumo ir tiek gilus, kiek platus. Požemi- 
niais vandentiekio vamzdžiais jis sumaniai prileidžiamas vandens iš jū- 
ros bei didelių saugyklų miesto pakraščiuose. Šliuzai griovį padalija taip, 
kad vanduo bergždžiai nenuteka. Tarsi begalinė balų eilė jis skiria mūrą 

ir miestą nuo žemyno. Tik prie Blachernajaus griovio nėra, nes ten skar- 
dis pernelyg staigiai krinta uosto įlankon. Tačiau mūrai ir bokštai ten 
galingesni, o rūmų pastatai susilieja su mūru iki pat uosto it vientisa 
tvirtovė. 

Tačiau nuo viršūnės šovus patrankai didysis mūras iskilo. 


1453 metų kovo 18 diena 


Apie politiką tarp savęs nesikalbame. Pasilaikome mintis sau. Jos kūnas 
tiki manimi. Širdis netiki. | 

Pamaniau, jog privalau papasakoti Džustinianiui, ką galvoja žmonės. 
Bet jam vis tiek. Pasižiūrėjo į mane kaip į pusgalvį. 

— Nė vienas protingas žmogus nenori karo, - pasakė. - Žinoma, mo- 
terys nori išsaugoti vaikus ir vyrus, namus ir puodus. Jeigu būčiau pre- 
kiautojas ar žemdirbys, dramblio kaulo drožikas ar šilko audėjas, vel- 
niai griebtų, nieku gyvu nekariaučiau. Ganėtinai prisižiūrėjau karo. Iš 
tikro žmonės nieko nereiškia. Dešimt šarvuotų vyrų sutvarko tūkstanti- 
ne minią. Šitai išmokome iš romėnų. Minia nieko nereiškia. Kai reikia, ji 
šaukia, ką liepta. Minia - nelyginant jautis užrištom akim vedamas skers- 
ti. Klusniai seka paskui vedantįjį. Tik užuodęs kraujo kvapą jautis išple- 
čia šnerves ir mėgina priešintis, bet jau per vėlu. Atvesti į vyksmo vietą 
žmonės nieko nepadarys. Jiems beliks tik kovoti. Dėl žmonių nesirū- 
pink, Žanai Anžė. Nors esi nuovokus, karo reikalų neišmanai, - tęsė 
jis pralinksmėjęs. - Kariški gabumai — gamtos dovana, kaip ir kitokie 
gabumai. Vienas kariu gimsta, o kitas niekados juo netaps - net viso- 
keriopai kariškai išlavėjęs. Todėl visuomet būdavo vyrų, kurie palan- 
kiu metu išsiverždavo net iš vergo pančių, pakildavo į karo vadus ir 
užkariaudavo ne vieną valstybę. Kariui paruošti negana drausmės, 
pratybų ir karinio auklėjimo. Tikras karo vadas visokiomis aplinkybė- 
mis - be mokymo ir pavyzdžių - žino, ką daryti. Kaip - nesugebu 
paaiškinti. Tačiau žino. 

— Gavęs protostratoriaus lazdą pirmiausia įsakiau surinkti ir surašyti 
mieste visus ginklus, - aiškino jis. - Šito nusavinimo neišvengė nei kil- 
mingieji, nei prastakilmiai. Archontų sūnūs privalėjo atiduoti dramblio 
kaulu puoštus kilpinius lankus, o skerdikai - savo kirvelius. Po kiekvie- 
nų pratybų ginklai sunešami į sandėlius. Tik sargybiniams leista pasilik- 
ti ginklus. Kiekvienas gali mokytis naudotis patinkamu ginklu, tačiau 
nevalia jo neštis namo. Beginkliai žmonės nepavojingi. Atkeliavau į mies- 
tą, kuris kunkuliuoja neapykanta ir nepasitiki lotynais. Paverčiau jį ra- 

miu ir tvarkingu miestu, kurio Žmonės, lotynų vadovaujami, pastangiai 
mokosi ginti mūrus. Juk tai kariškas laimėjimas, ar ne? Tu dėl žmonių 
nesirūpink, Žanai Anžė. Žmonės kausis už savo gyvastį, o aš Žiūrėsiu, 
kad kovai prasidėjus jiems neliktų laiko pinklėms regzti. Dyki mūsų jūri- 
ninkai kelia daug didesnę grėsmę, — tęsė savo paskaitą Džustinianis. — 
Siautėdami jie pridaro žalos, erzina tiek lotynus, tiek graikus. Laivai taip 
ilgai plūduriuoja uoste, kad nė geležine venecijietiška drausme jų nepa- 
žabosi. Jeigu būčiau sultonas, sukurstyčiau laivuose maištą greičiau nei 
mieste. Palankiam vėjui pūstelėjus niekų darbas įmesti vandenin laivo 
vadą ir išplaukti su vertingu kroviniu į Galipolį. Tiesą sakant, pernelyg 
dažnai mažos valtelės iš Peros į laivus plukdo žuvų, vyno ir visokio 
šlamšto. 

Šaipiai žiūrėdamas į mane jis pasitrynė didžiulius delnus. 

— Teko gerokai pavargti, kol įkalbėjau imperatorių priversti jūrinin- 
kus dirbti, - pasakojo. - Kam už dykus laivus mokėti po tris šimtus 
dukatų nuomos? Graikai darbininkai reikalauja atlygio už kiekvieną ant 
mūro užkeltą akmenį ir už kiekvieną perneštą žemių krepšį. Tai teisin- 
ga ir suprantama. Jie neturtingi, o turi prasimaitinti patys ir šeimas iš- 
maitinti. Tačiau kiekvienas kastuvo mostelėjimas imperatoriui brangiai 
atsieina, o jūrininkai kiauras dienas pučia dūdeles, muša būgnus ir sma- 
giai strakinėja deniuose. 

— Imperatorius, Dieve gink, nenori kivirčytis su venecijiečių laivų va- 
dais, o šie akylai žiūri, kad jūrininkai nė piršto nepajudintų darbuose, 
nesusijusiuose su jų laivais. Bet pagaliau pasiekiau, kad laivyno vadu 
paskirtų Aloiziją Diedą. Viso laivyno ir uosto vadu, - svariai patvirtino 
jis savąją naujieną. - Todėl rytoj, pirmadienį, vos prašvitus visos di- 
džiosios galeros nusiirs ligi įlankos ir nuleis inkarus Blachernajuje, Chi- 
negijo uoste. Kastuvai, kirtikliai ir krepšiai žemėms nešioti paruošti. Jie 
privalės iškasti griovį nuo Halko vartų iki Anemos bokšto, kur dar ga- 
nėtinai lygu. Kvaili būtume, jei leistume turkams įlankos pakrante nu- 
šliaužti ligi Blachernajaus mūrų. Arba reikės išrausti tunelius po rūmais, - 
tęsė jis, keistai žvilgčiodamas į mane. - Sužinojau, kad sultonas pareika- 
lavo ne tik serbų raitininkų, bet ir patyrių serbų kalnakasių. Žinia, Ser- 
bijos despotas, tas senas lapinas, šito stačiai nepasako. Tik graudžiai skun- 
džiasi, kad jo kasyklos ištuštėjo, todėl esą pajamų sumažėjo. Jis pasiun- 
tė aplinkraštį visiems savo giminaičiams, zirzdamas pagalbos. Juk susi- 
giminiavo su visais rūmais nuo Vengrijos ligi Trapezunto. Ir basilėjo 
Konstantino jis prašo pagalbos, podraug nepaprastai gailestaudamas, 
kad pagal tarpusavio pagalbos sutartį privalo pasiųsti sultonui raitinin- 
kų. Tačiau tarp laiško eilučių gali daugiau perskaityti. 

Be abejonės, Džustinianis ir iš kitų šaltinių gavo Žinių apie sultono 
užmačias, jei iki šiol mano, jog būtina imtis tokio didelio darbo kaip 
naujojo griovio kasimas. Bet į tai nekreipiau dėmesio. Labiausiai mane 
pribloškė naujiena, kad nušalintas Lukas Notaras. Aišku, lotynų laivų 
savininkai bei vadai, prasidėjus mūšiui, nesutiks, kad laivynui vadovautų 
graikas, o norės patys savo laivams įsakinėti. Bet kaip imperatorius drįsta 
būtent dabar šitaip skaudžiai žeisti didįjį kunigaikštį? 

— Lukas Notaras ne vieną savaitę bergždžiai tavęs laukė, - pasakiau. — 
Nieko neklausęs nušalinai jį iš pareigų. Kaip drįsai? 

Džustinianis skėstelėjo rankas ir karštai sušuko: 

— Priešingai, priešingai! Visiškai sutarėme su imperatoriumi Konstantinu 
bei jo patarėjais, kad toks patyrus ir įtakingas strategas kaip Lukas Notaras 
gynimo vietą turi gauti pagal titulą bei padėtį. Ką jis darys su savo sutrešu- 
siais dromonais, jei prasidėjus apsiausčiai lotynai panūs patys savo laivams 
įsakinėti? Ne, jis paaukštinamas. Jis gaus ginti svarbią mūrų vietą. 

Nepatikėjau savo ausimis. 

— Ar jūs pakvaišot! - surikau. - Kam vedat jį į pagundą? Tai neteisin- 
ga tiek jo, tiek miesto atžvilgiu. Juk jis atvirai paskelbė verčiau pripažin- 
siąs savo viešpačiu sultoną nei popiežių! 

Džustinianis linksmai dėbčiojo į mane, nes jam pavyko mane įkiršinti. 

— Nieko nepadarysi, - tarė. - Tai graikų ir lotynų, Unijos šalininkų ir 
priešininkų susitarimo ir bendros gynybos valios išraiška. Nejau galime 
atstumti žmogų dėl nuoširdaus įsitikinimo? Lukas Notaras gins net ket- 
virtadalį miesto mūrų. Toks-vienbalsis patariamosios komisijos sprendi- 
mas. Turime liautis skersakiavę ir puoselėję tarpusavio nepasitikėjimą. 
Broliškai ištieskime vienas kitam rankas ir petys į petį apginkime šį nuo- 
stabų miestą! 

— Tu girtas? — paklausiau. - Ar imperatorius Konstantinas visiškai iš- 
ėjo iš galvos? 

— Imperatorius pasikvietė didįjį kunigaikštį ir tikriausiai dabar jiedu 
broliškai glėbesčiuojasi susitaikę, — šaipėsi Džustinianis. - O gal plūsta 
džiaugsmo ašaromis, vėl vienas kitą atradę. Juk ašaras lieti graikai tokie 
pat greiti kaip venecijiečiai. Mes, genujiečiai, esame kietesni, tačiau ir aš 
susijaudinu pagalvojęs, kad neįtikimai paprastas mano suvokimas sa- 
viškai sutaikys ankstesnes priešybes. 

Buvau blogai nusiteikęs, tad negalėjau pakęsti jo juokelių. Jis iš tikro 
nusišluostė akies kamputyje ištryškusią ašarą. Taip sunkiai tramdė juoką. 

— Po paaukštinimo didysis kunigaikštis Notaras tikriausiai lengviau 
nuris dromonų netektį, - vaipėsi jis. - Aloizijas Diedas iškėlė pirmutinę 
uosto gynimo sąlygą — išplukdyti iš ten mažus ar šiaip netikusius lai- 

vus. Taigi imperatoriaus galeros nuginkluojamos, surenkami irklai bei 
burės ir nutempiamos į krantą. Mūrui ginti Notaras gaus trokštamą ap- 
saugos būrį, sutelktą iš jo paties laivyno karių bei jūrininkų. Nemanau, 
kad galėsiu jam skirti daugiau karių. Nesirūpink, - tęsė Džustinianis. — 
Daugybė kitų laivų bus nuskandinti arba nuvilkti į krantą. Per jūros 
mūšį atsirišę ar užsidegę jie pridarys žalos, jei susidurs su karo laivais. 
Nuskandinti ar šiaip niekam tikę, jie niekam nekels pagundos sprukti iš 
miesto, jei reikalai pakryptų bloga linkme. Taigi bus mažiau painiavos. 
Aloizijas Diedas - sumanus vyras, nors venecijietis. 

— Stumiate didįjį kunigaikštį tiesiai sultonui į glėbį, - priekaištavau. — 
Genate jį į kelią, kuriuo jis, kaip graikas ir patriotas, gal dar nežengtų. 
Atimate uostą ir laivus, kuriems parengti jis paaukojo savo išteklius. Su- 
vis apmaudysite įžeistą žmogų. Nebesuprantu imperatoriaus nei tavo 
politikos! 

— Ne uostą, o tik laivus iš jo atimame, - gyniojosi Džustinianis, nu- 
duodamas nekaltą. - Priešingai — jis gaus ginti kaip tik uosto mūrus. 
Nuo sutartinės venecijiečių srities ligi Blachernajaus. Visą vidinį uosto 
mūrą. Visus penkis tūkstančius žingsnių. Aš pats kukliai pasitenkinsiu 
gal tiktai tūkstančiu sausumos mūro žingsnių. 

Nereikėjo Žemėlapio, kad suprasčiau, ką jis turi galvoje. Lotynų lai- 
vams ginant uosto įeigą, uosto mūrui prie įlankos pavojus negrės. Toje 
ilgoje atkarpoje ganės saujelės sargybinių uosto judėjimui prižiūrėti. Ap- 
siausties metu ta mūro dalis bus saugiausia. Laivynui ginant uostą tur- 
kai tik turėdami sparnus galėtų pulti uosto mūrą. Vadystė toje vietoje 
tėra bereikšmės garbingos pareigos. 

Kai pagaliau šitai suvokiau, Džustinianis prapliupo griausmingu juo- 
ku, raitėsi ir aikčiojo, mušdamas kumščiais kelius. 

— Pagaliau suvokei, - kvaknojo, šluostydamasis juoko ašaras. - Tikrai 
didelė įtvirtinimų dalis! Nepalyginti ilgesnė gynybos atkarpa nei kurio 
kito vado. Notaras privalės deramai elgtis net nutuokdamas, kas deda- 
si. Aišku, jis nutuokia. Turbūt nėra kvailas. 

— Įteiksite jam griežčiausią nepasitikėjimo votumą, parodydami taria- 
mą pagarbą, - pasakiau. — Gal ir išmintinga. Gal. | | 

Džustinianis paliovė juoktis ir klausiamai pažvelgė į mane. 

— Atimsime iš Notaro išdavystės galimybę, —- rimtai atsakė. 

— Prasidėjus apsiausčiai jis negalės pasitraukti nuo mūro ir net norė- 
damas nesuvarys mums į nugarą durklo. Kas tau nepatinka? Juk pats 
įspėjai mane dėl Notaro. 

Protingai pamąsčius - jis teisus. Protingai pamąsčius - jis sugalvojo, 
kaip mandagiausiai nušalinti Notarą. Tai ko aš nepatenkintas? 

1453 metų kovo 19 diena 


Taigi didžiosios galeros, plevenančiom vėliavėlėm, ragams ir būgnams 
gaudžiant nusiyrė į Chinegijo uostą. Jūrininkai ir laivyno kariai išlipo į 
sausumą tvarkingai, pasiėmė kirtiklius, kastuvus bei krepšius ir paskui 
savo laivų vėliavas būriais nužygiavo anapus mūro, prie Hebdomono 
rūmų. Ten, prašmatniai auksu bei purpuru apsitaisęs, lūkuriavo raitas 
imperatorius Konstantinas su savo palyda. Auksine plunksnų karūna 
pasipuošęs imperatorius juos pasveikino. . 

Atmatavus atstumą, laivų vadai nurodytose vietose įsmeigė vėliavė- 
les. Kastino griovio — geri pora šimtų metrų nuo uosto įlankos ligi Ane- 
mos bokšto, kur kalva labai stačiai iškyla. Griovio pločio ir gilumo nu- 
statytos aštuonios pėdos, ir tai, atrodo, nėra pernelyg sunkus uždavinys 
bemaž dviem tūkstančiams vyrų. Imperatoriui davus ženklą išsirikiavę 
tarnai nudaužė dešimties vyno statinių dugnus ir kiekvienas vyras ga- 
lėjo pasisemti po saiką vyno. Taigi ne stebuklas, kad darbą jie pradėjo 
dainuodami, rungčiomis puolė kasti ir pilti į krepšius žemių, kurias kiti 
bėgomis nešė išoriniam mūrui stiprinti. Tai buvo įspūdingas reginys - 
jo pažiūrėti susirinko devynios galybės žmonių. Imperatoriaus buvimas 
įkvėpė net laivų vadus, vairininkus bei savininkus kibti į darbą. 

Saulei nusileidus darbas veik buvo baigtas - teliko iškloti griovį. Tie- 
sa, šis griovys toli gražu neprilygsta didžiajam grioviui, kurio storos sie- 
nos sumūrytos iš plytų. Tačiau graikai darbininkai nedelsdami imasi tvir- 
tinti griovio sienas basliais bei akmenimis, idant paleidus vandenį ne- 
įgriūtų sienos. 


1453 metų kovo 22 diena 


Tariau Džustinianį manimi pasitikint. Tiktai dabar supratau, kad jis vi- 
suomet vien šaipėsi iš manęs. Aš sužinau tik tai, ką įžvalgus Žmogus 
ilgainiui pats nuvoktų, ir tai, ką jis vis tiek taria sultoną sužinosiant. Jis 
laiko mane savo asmeniniu pasiuntiniu ir gainioja po miestą vykdyti 
bereikšmių užduočių. Tuomet žinau, kad jis eina į slaptą pasitarimą ar- 
ba susitinka su įgaliotiniais, kurie iš Peros atgabena jam Žinių apie sul- 
tono ginklavimąsi. 

Jis išmaningas vyras, patyręs ir primanus, nors dangsto šitai apgaulia 
puikybe, atviraširdiškumu ir nuolatiniu gėrimu. Jis - sėkmės karys, kil- 
mingos giminės, nors ir prasčiokiškas. Tarp jo karių taip pat yra kilmin- 
gų, nuotykius mėgstančių vyrų iš Genujos. Iš atsitiktinių nuogirdų su- 

pratau jį prieš išplaukiant paslapčia susitikus su Milano kunigaikščiu, 
kuris valdo Genują, tad yra ir Peros viešpats. Džustinianio karo žygis — 
neva jo paties užmačia. Juk dėl prekybinių reikmių Genuja turi būti 
nešališka. Bet anksčiau Džustinianis ėjo Kafos podestos pareigas. Iš 
visa ko sprendžiant, Genujos politikoje dešinė tarytum nežino, ką da- 
ro kairė. 

Džustinianis dedasi puikiausiai sutariąs su . Venecijos bailu, storuliu 
Džerolamu Minotu. Venecijiečio skyrimas vyriausiuoju laivyno vadu taip 
pat paliudijo jo gerą valią venecijiečių atžvilgiu. Taigi venecijiečiai su 
genujiečiais, užmiršę mirtiną ilgų amžių neapykantą, rengiasi ginti Kon- 
stantinopolį — taip, kaip graikai negandos valandą pasistengs užmiršti 
neapkenčią lotynų. Keldami taures už bičiulystę jie prisiekė užmiršią 
piktumus ir kovosią tik Dievo garbei ir dėl visų krikščionių palaimos — 
kaip kad jūrininkai kasdami griovį maldingai stūgavo. 

Lemno sala ir paveldėtinis kunigaikščio titulas - magus atmokestis 
sėkmės kariui. Bet kuo geriau pažįstu Džustinianį, tuo aiškiau matau, 
kad jis nėra nei paprastas sėkmės karys, nei kvailas. Pirmiausia jis ge- 
nujietis. Ne bereik Venecija nesutinka santykių su sultonu nutraukti, 
įsimaniusi užtikrinti savo reikmes bei sutartines teises Konstantinopoly- 
je. Jų laivynas uoste dabar stipresnis už genujiečių — net priskaičiavus 
Peros uoste įsitvirtinusius nešališkus Genujos laivus. Imperatoriaus įsa- 
kymu sulaikyti Venecijos laivai vargu ar būtų likę uoste, - kad ir prisie- 
kė jų vadai, - jei Venecijos sinjorija nelaikytų šito savų reikmių užtikri- 
nimo būtinybe. 

Apsvarstęs visa, kas gali nutikti, Džustinianis tikrai puoselėja kažko- 
kius ketinimus, tačiau slepia juos širdies gilumoj. Būdamas patyrus ka- 
ro vadas, jis palankią valandą nesąmoningai darys tai, kas naudingiau- 
sia jam pačiam ir Genujai. Tačiau pirmiausia gins miestą nuo turkų. Įvy- 
kiai nulems tolesnę eigą. Betgi jis lotynas. Net įveikęs sultono kariauną 
ir išgelbėjęs miestą, graikų savo pusėn nepalenks. 

Prieš du su puse šimtmečio Venecijos dožas vadovavo kryžiaus žy- 
giui į Konstantinopolį ir sukūrė lotynišką imperiją, gyvavusią vieną žmo- 
nių kartą. Nejau dabar Genujos eilė? Jeigu sultonas pralaimėtų, Pera 
galėtų atsisakyti nešališkumo. 

Ką aš manau? Nejau dar galiu kuo nors pasikliauti? Kodėl turiu abe- 
joti kiekvieno siekiais? | 

Nejaugi abejoju net sultono pergale? Tik dabar sužinojau, jog impe- 
ratorius Konstantinas aukso antspaudu patvirtino pažadą atiduoti laiki- 
najam Vengrijos valdovui, didvyriui Janošui Hunijadui Selimbrijos tvir- 
tovę kaip Vengrijos atsparos tašką Marmuro jūros pakrantėje, jeigu jis 

sulaužys trejų metų paliaubų sutartį su sultonu. Betgi Hunijadas jau 
sykį pažeidė prisiektą taiką. Žygis baigėsi Varnoje. Paskui jis pasidarė 
atsargesnis. Jau du kartus jis kruvinai susidaužė galvą. Nejau Vengrija 
pajėgi kas ketveri metai pražudyti ištisą kariuomenę? 

Tokios mintys mane kamavo, kai užsukau pas Džustinianį vėl grįž- 
damas iš bereikšmio šiandienos Žygio prie Charizijų vartų. Ten neva 
buvo kilęs kivirčas tarp graikų ir lotynų. | 

— Nepasitiki manimi, - tariau. - Galiu laikytis atokiau. Nereikės griebtis 
visokiausių dingsčių. Bet tiesiai pasakyk. 

Nulenkęs didelę jaučio galvą, apsimesdamas sutrikęs, jis dėbčiojo į 
mane išsprogusiomis akimis. Jo tuklumas turėjo vyriško patrauklumo, 
kuriam sunkiai atsispirdavai. Negalėjau ant jo ilgai pykti. 

— Tu mano draugas, - atsakė jis. - Kam tau žinoti daugiau, nei galva 
išneša. Saugau tave. Tiktai iš draugiškumo. Tokį gabų vyrą tikrai bergž- 
džia bėginti pirmyn atgal tvarkyti reikalų, su kuriais gali bet kas susido- 
roti, - geraširdiškai tęsė jis. - Dar turime laiko, tad pailsėk, jei nori. Pasi- 
darei pamaldus. Matė tave su vienuolėmis meldžiantis bažnyčioje. Gal 
nori išgelbėti savo sielą? Tai eik atostogų. Mielai leisiu. 

Pastebėjęs mano veido išraišką jis suskubo raminti: 

— Matai, Žanai Anžė, po kiekvieno pasitarimo pas imperatorių Francis 
pasiveda mane į šalį ir prašo, maldauja, reikalauja atleisti tave iš tarny- 
bos. Sako, darau kvailystę. Šildau užanty gyvatę. Jis norėtų uždaryti tave 
marmuro bokšte, idant apsaugotų nuo visokiausių pagundų. Marmuro 
bokšte turėtum ganėtinai laiko maldoms, - erzino jis. - Gal gerosios vie- 
nuolės su krepšiais atneštų tau valgio? Galėtum plauti joms kojas prie 
šulinio, kuriuo nukirsdintųjų kūnai plukdomi į jūrą. Jei tik nori. 

Nukaitau iš gėdos. Nenumaniau, kad jis liepė stebėti mane prie Auk- 
so vartų. 

— Ta vienuolė tėra batsiuvio duktė, - atsakiau. - Mano tarno Manue- 
lio pažįstama. Kartą atnešė man valgio su krepšiu. Manueliui gelia ke- 
lius ir sunku vaikščioti. Ji susižeidė kojas į akmenis. Aš moku gydyti. 
Nesigėdinu padėti savo artimui. 

— Be abejo, be abejo, - sutiko Džustinianis, geraširdiškai linkčiodamas 
galvą. - Net Kristus nusižeminęs plovė savo apaštalams kojas. Nesiaiš- 
kink. Laiko nedaug, laikas greitai bėga. Leisk jį naudingai. Tai nėra ne- 
pasitikėjimo votumas. Priešingai - prielankumo išraiška. 

Kad ir ką apie Džustinianį galvoju - negaliu jo nemėgti. Ir jis nesielg- 
tų taip bičiuliškai, jeigu manęs nemėgtų. Tiesa, jis paėmė brangakme- 
nius, bet aš nemanau jį papirkęs. Jis be gailesčio mane pakartų arba 
lieptų uždaryti bokšte, manydamas, kad reikia uždaryti. 

Tačiau jis nepasitiki manimi. 
— Batsiuvio duktė! - juokėsi jis pavymui. - Taigi Konstantinopolyje 
net batsiuvių dukterų kojos kaip princesių? 


1453 metų kovo 25 diena 


Prieš dvi dienas sultonas pajudėjo iš Adrianopolio. Teliko kelios dienos. 

Anapus didžiojo mūro esančio Švenčiausiosios Mergelės Marijos vie- 
nuolyno vienuoliai atsisako palikti savo buveinę. Storų mūrų supami jie 
ligi šiol ginklais bei strėlėmis atmušdavo turkų plėšikų puldinėjimus. 
Vienuolius saugojo apie dešimt karių. Šiandien karius atšaukė. Nevalia 
prarasti jų nė vieno. Tačiau vienuoliai atsisako palikti vienuolyną. Im- 
peratorius jų neprivers. 

Selimbrijos tvirtovė Marmuro jūros pakrantėje dar laikosi, nors mes 
čia, mieste, tarėme, kad ji jau seniai pasidavė, kaip kiti pakrantės bei 
krašto gilumos bokštai ir atsparos taškai. Selimbriją apsupę samdyti tur- 
kų būriai laukia sultono. 

Iš ten nakčia šmurkštelėjo nedidelis laivelis su Žinia. Klausia, ar gali 
atiduoti tvirtovę. Jų pajėgos pernelyg menkos — sausuma į miestą jie 
neprasiverš. Uostą užtvėrę turkų laivai. Prašo, kad juos paimtų impera- 
toriaus laivai. 

Tačiau vėjas nepalankus. Be to, nė vienas vadas dėl kelių dešimčių 
vyrų nekels grėsmės laivynui. Jie žuvę. Gindamiesi jie patys pasmerkė 
save myriop. 

Imperatorius Konstantinas nusiuntė jiems žinią: „Kliaukitės Dievu. 
Aš padėti negaliu. 


1453 metų kovo 26 diena 


Ana Notara man pasakė: 

- Šitaip toliau negali tęstis. 

Jau nebesivaidijame. Pernelyg slogus likimo debesis virš mūsų. Lau- 
kimas smaugia gerklę, spaudžia širdį. Šitaip kitados, prirakintas grandi- 
ne laukiau akmens urve budelio žingsnių. Bet tuomet neturėjau ko pra- 
rasti, neturėjau ko gailėti. Dabar prarasiu ją. 

— Ne, šitaip toliau negali tęstis, - sutikau. - Žmonės jau stebisi. Tave 
gali atpažinti. Namai turi akis, kolonos - ausis. Tavo tėvas susigrąžins 
tave. 

— Tėvo nebijau, - pasakė ji. - Vienuolės drabužis mane saugo. Ne, ne 
tai norėjau pasakyti. 

Vaikštinėjome kyšulio pakrašty, Akropolio kalvos platanų ūksmėje, 
ilsėjomės įsauly ant nugeltusių marmurinių laiptų. Nuo akmens šmurkš- 
telėjo driežas. Po kojų spinduliavo sidabrinės Marmuro jūros bangos. 
Priešais, tarp pavasariškai žaliuojančių kalvų, tiesėsi tamsmėlynis Bos- 
foro rėžis. Anapus uosto kilo Peros mūrai. Bokšto viršūnėje plazdeno 
Genujos vėliava su kryžium. | 

Chariklėjos su mumis nebuvo. Mano namuose ji skalbė drabužius, 
karštai pasakodama Manueliui legendas apie šventuolius. Per šias die- 
nas labai nuseko mano vynas. Tačiau mudu su Ana nebenusėdėjome 
kambaryje. Nerimastis išvijo mus po laisvu dangumi. Tikėjome laime, 
nors Ana galėjo lengvai įkliūti. 

— Ne, ne tai norėjau pasakyti, - pakartojo ji. - Gerai supranti, ką no- 
riu pasakyti. 

Jos kaktą saulė nudegino raudonai. Ji ištiesė nurudusias kojas ir ėmė 
suriestais pirštais kapstyti žolę. Jos skruostai degė, lūpos šypsojo. Ta- 
čiau rudas akis temdė neapsakomas liūdesys. 

- Vienuolės abitas - apgaulė, - pasakė. - Aš ne vienuolė. Atsižadėjusi 
namų, papročių, šeimos ir išsilavinimo esu sveikesnė ir laimingesnė nei 
kitados. Kąsnis turi skonį. Dar niekuomet vėjas taip maloniai nekvepė- 
jo. Gyvenu. Esu. Tačiau aš turiu kūną. Šitai man kelia nerimą. 

— Gerbiau tavo drabužį, - atkirtau sausai. 

— Tikrai, - papriekaištavo ji, - pernelyg gerbei mano drabužį. Bijai 
šventvagystės. Nedrįsti manęs liesti. 

- Šitiek man tavęs gana, - atsakiau. - Tu su manimi. Man keturiasde- 
šimt. Aš myliu tave. Meilės be aistros nebūna. Tačiau mano aistra tyra. 
Nenoriu tavęs liesti. 

Ji ėmė pešioti rankoves. | 

— Nėra meilės be aistros, - pakartojo ji. - Neturiu nei tavo metų, nei 
tavo patirties. Gal tu teisus. Gal neverta. Tačiau mano nuodėmingas kū- 
nas sako, jog verta. Kai priglaudi delną man prie krūtinės, visas kūnas 
virpa. Kodėl taip nebedarai? 

— Aš ne angelas, - pasakiau. - Negalvok apie tai. 

— Labai griežtai tvardaisi, - pastebėjo ji. - Taigi nieku gyvu tavęs ne- 
gundysiu. 

Ji sulenkė koją, delnu priekabiai brūkštelėjo nuogą kelį, žvilgčiodama 
į mane pro blakstienas. Bet jeigu būčiau ją palietęs - būtų ištrūkusi iš 
mano glėbio. Žinojau tai. Ji tik erzino mane. 

— Sunkią nuodėmę padariau apgaudama tėvą, - tęsė. — Maniausi ją 

išpirksianti apsirengusi vienuolės abitą ir melsdamasi vienuolyne. Ne- 
ketinau tavęs susitikti. Vis galvodavau, kad pripratusi prie vienuolyno 
leisiuosi apkerpama ir duosiu įžadus. Sakyk, mielasis, ar Žmogus visada 
sau meluoja, siekdamas to, ko trokšta? 

- Žmogus - neišgydomas melagis, - tikinau. - Jis tiki tuo, ko trokšta, 
ir tvirtina, jog, tai, ko geidžia, yra teisinga. Tačiau širdyje savęs neap- 
gauna. 

— Johanai Angelai, — mąsliai tarė ji, - manau, kad mudviem abiem 
būtų geriau, jei tu mane vestum. - Ji užspaudė delnu man lūpas, neleis- 
dama atsakyti. - Žinia, tuokeisi lotynų bažnyčioje ir tavo žmona gyva, 
tačiau tai nesvarbu. Jeigu ketini atsisakyti savo erezijos ir išpažinti vie- 
nintelį teisingą mokymą, tave perkrikštys. Yra galybė šventikų, kurie 
tikrai palaikys tavo ankstesnę santuoką negaliojančia ir tave sutuoks, — 
bent jau trokšdami apmaudyti lotynus. 

— Kokia prasmė? - paklausiau. - Širdy mano žmona yra ponia Gita. 
Noriu laikytis sakramentų. Kadaise sutikau tuoktis ir net popiežius ma- 
no širdies iš santuokos neišvaduos. 

Ana nepakančiai pažvelgė į mane pro blakstienas. 

— Vadinasi, ji tau svarbesnė už mane? - papriekaištavo. - Ką padary- 
si, kad sužlugdei gyvenimą glėbesčiuodamas svetimas moteris ir jos 
tau atgriso. Net juoktis nemoki. Ne, tu nemoki juoktis. Jei mokėtum, 
susituoktum su manimi. Nejau negali nuraminti mano sąžinės? Kad ir 
ką darai, tavo sąžinė taip pat nerami. 

— Tavo sąžinė nenurims, - patikinau. —- Tokia santuoka neturi prasmės. 
Be globėjo leidimo. Susituokus netikru ar ne visu vardu. Tiek pasaulieti- 
niame, tiek bažnytiniame teisme ją visuomet bus galima užginčyti. 

— Taip, galima užginčyti, - atsakė ji. —- Bet tai būtų teisinis ginčas. Ne 
nusikaltimas. Ko mudviem nesusituokus pagal teisingą tikybą, nors ir 
paslapčia? Galėčiau apsigyventi tavo namuose. Pabusti rytą nuoga po 
vienu apklotu. Nejau dėl to neverta atmainyti tos bergždžiai besąlygiš- 
kos tavo sąžinės? 

Žiūrėjau į ją išpūtęs akis. 

— Tu - mano nuodėmė, - pasakiau. - Mano nuodėmė dar labiau ap- 
sunks, jei dėl tavęs sulaužysiu šventąjį sakramentą. Svetimavau vien 
tik žiūrėdamas į tave, tavo ranką lytėdamas. Nuodėmė įsismelkė į širdį 
jau tada, kai ant bažnyčios laiptų pažvelgiau tau į akis ir pažinau. Ko- 
dėl tu nenori manęs suprasti? 

— Tau negana palikti tiktai Žmogumi ir pasiderėti su sąžine, - atšakiai 
prieštaravo ji. Tačiau jos veidas raudo vis skaisčiau. Raudonis užliejo 
net kaklą. - Turbūt ir aš, kaskart į tave žvelgdama, myluoju tave, - pri- 

sipažino. — Tikriausiai. Širdy jau nusidėjau su tavim, nors žemiškų įsta- 
tymų dar nepažeidžiau. Nejau nesupranti, kad pagal žemiškus priesa- 
kus noriu apsaugoti tave ir pati apsisaugoti, idant mudviejų nepasmerktų 
už tai, kas nutiks. 

— Dieve pasigailėk! - sušukau. - Mudviejų nuodėmė nei padidės, nei 
sumažės, jei miegosime kartu su tavo bažnyčios palaiminimu. Tai mud- 
viejų reikalas. Tik vienas kitam už tai privalome atsiskaityti. Bet ar nors 
kartą viliojausi tave į lovą? Bent jau už tai manęs nekaltink. 

— Taip, - atsakė ji. - Akimis viliojai. Rankomis. Tačiau bergždžiai ir 
kvailai kivirčijamės, nes abu kalbame apie skirtingus dalykus. Vyrų pa- 
pratimu tu dediesi garbingu ir kalbi apie įsitikinimą, o aš, būdama nuo- 
voki moteris, kalbu, kaip šį reikalą sutvarkyti nelaužant dorovės bei pa- 
dorių papročių labiau, nei derėtų. 

Tik stebeilijau į ją. 

— Nejau manai, jog tai šitaip paprasta? — paklausiau. 

— Žinoma, - atsakė jį. Ir žvilgčiojo į mane pro blakstienas tarytum 
visa širdimi džiūgaudama, kad įkiršino. 

— Jeigu taip, - pasakiau, - kurių velnių mudu - tu ir aš - paisome 
padorumo ir gerų papročių? Juk mudu suaugę. Netrukus vartus užguls 
turkai. Tuomet sugriaudės patrankos. Užgrius negandos, mirtis. Vis tiek, 
kokie sutiksime mirtį - nesusituokę ar teisėtoj santuokoj. 

— Dėkui, mielasis, dėkui, - apsimestinai džiugiai pasakė ji. - Jei ma- 
nai, jog tai nesvarbu, tai aš, kaip moteris, verčiau rinksiuosi santuoką. 

Mėginau ją apkabinti, tačiau ji šoko į šalį, podraug trūktelėdama ma- 
ne ant žolės. Jos akys šaipėsi, ji kvatojo priešindamasi visomis išgalė- 
mis. Spaudžiau ją prie žemės, o ji visa įsitempė, stūmė delnais mane ir 
užsimerkusi šnibždėjo: 

— Ne, Johanai Angelai, niekuomet. Jėga manęs nepaimsi. Ne, kol ne- 
atsisakei lotyniškos erezijos ir graikų šventikas mudviejų nepalaimino. 

Mudviejų grumtynės buvo jaudulingos, teikė palaimos. Kol ji apmi- 
rė, nublyško ir įsibedė į mane, plačiai atmerkusi lėliukių nujuodintas 
akis. Staiga giliai suleido dantis man į ranką ir trūktelėjo tarytum panū- 
dusi atkąsti gabalą. Surikau iš skausmo ir paleidau ją. 

— Gavai, - sumurmėjo ji. - Dabar žinosi. Ar dar erzinsi mane? 

Ji atsisėdo, persibraukė plaukus ir susiėmė delnais skruostus. 

— Aš, - sušnibždėjo stebeilydama prieš save, - aš, Ana Notara? Volio- 
juosi ant žemės su lotynu it užeigos mergšė arklidėje. Niekados, nieka- 
dos nebūčiau tuo patikėjusi. 

Ji papurtė galvą. Staiga šėrė man per veidą ir susyk pašoko. Supratau 
ją. Aš buvau kaltas. | 

— Nebenoriu, nebenoriu tavęs daugiau matyti, - murmėjo grieždama 
dantimis. - Labiau už viską nekenčiu tavęs. Tavo akių, lūpų, rankų. Bet 
labiausiai nekenčiu tavo sąžinės. Ir tyros aistros. Kaip tau liežuvis šito- 
kiems niekams verčiasi? 

Pasitaisiau drabužius. Tylėjau. 

— Tu teisi, Ana, - pasakiau. - Šitaip toliau negali tęstis. 

Rašiau, kad jau nebesivaidijame? 


1453 metų kovo 31 diena 


Paskutinė kovo diena. Šventas šeštadienis. Netrukus viskas pasibaigs. 

Imperatorius nesiryžo ilgiau laukti. Šiandien jūrininkai iškasė pasku- 
tinę griovio atkarpėlę ir paleido vandenį. Tikėkimės, jog kol reikės, už- 
tvara bei laikinas akmenų klojinys vandenį laikys. 

Dirbdami jūrininkai visąlaik žvilgčiojo į kalvas. Nebesigirdi dūdelių 
ir būgnų, nesimato vėliavėlių. Imperatorius apsitaisė sidabro šalmu bei 
šarvais ir apsaugos būrio lydimas pats nujojo į kalvą eiti sargybos. Ta- 
čiau turkų nebuvo matyti. Jų kariuomenė juda lėtai. 

Venecijiečiai su Dvylikos taryba priešaky nužygiavo prie imperato- 
riaus rūmų. Imperatorius patikėjo jiems ketverių Blachernajaus vartų 
gynybą ir atidavė raktus. Jis pats neva atsakingas už Šventojo Romano 
vartus. O iš tikrųjų juos bei Lyko slėnį iki Charizijų vartų gins Džusti- 
nianis. Įsigalėjo tolydi parengtis, todėl labai sustiprintos sargybos pa- 
mainos. Vis dėlto diduma kol kas tebegyvena mieste. 

Imperatorius Konstantinas su ašaromis akyse pasakė lotynams: 

— Nuo šiol Konstantinopolio likimas greičiau jūsų, o ne graikų ranko- 
se. Jūsų buvimas liudija, jog mes ne vieni. Jūs atstovaujate dvylikai tau- 
tų. Vakarų kraštai sukils mums į pagalbą. Jūs - Vakarų kraštų ieties ant- 
galis, pakilęs Dievo garbei ir dėl visų krikščionių palaimos. Su dideliu 
džiaugsmu ir kupinas vilties patikiu jums miesto gynybą. Imkite vartų 
raktus ir saugokite. 

Keletas jaunų graikų didikų, apsirengusių pagal paprotį, apeigų tvar- 
ka stovėjo prie sienos. Imperatoriui kalbant jie dygiai šypsojo. 

Po paskutiniojo mudviejų susitikimo Ana Notara tris dienas neišėjo 
iš vienuolyno. Nežinau, katrą ji baudė — save ar mane. Trečią dieną 
Chariklėja atėjo su išmaldos lėkšte, nesivaržydama virtuvėj atsisėdo prie 
stalo ir ėmė liūdnai skųstis jaunų moterų įnoringumu. Manuelis atnešė 
jai valgio iš priešinės vyninės ir ji puolė godžiai gurkti, nors iš pradžių 
daugybę kartų atsisakė. Tarytum manydama, jog atėjusi be Anos nepel- 

nytai pasinaudos mano vaišingumu. Todėl pats pyliau jai vyną, paro- 
dydamas, kad ir viena ji mano namuose laukiama. Ji baugščiai atsisaki- 
nėjo, žegnojosi ir išgėrė tris aukštas taures. 

— Sesuo Ana meldžia malonės, - pasakė. - Sesuo Ana bijo pasiduo- 
sianti pagundai tavo namuose. 

- Tas, kuris bijo, jau pasidavė pagundai, - atsakiau. — Labai apgailes- 
tauju, seserie Chariklėja. Perduok jai, kad tikrai nenoriu nieko vesti į 
pagundą ir kenkti niekam nenoriu. Pasakyk, kad dėl manęs ji gali čia 
neužeiti. 

— Et! — piktai riktelėjo sesuo Chariklėja. Tai, ką pasakiau, jai visai ne- 
patiko. — Ana tik aikštijasi. Katra moteris žino, ko nori? Šiame pasaulyje 
moteriai lemtos pagundos ir visokiausios vilionės. Taigi verčiau sutikti 
jas iškelta galva, baikščiai nesivangstant. 

Chariklėjos tėvas, batsiuvys, išpasakojo jai visas žinomas graikų pa- 
sakas bei apysakas. Ji guvios vaizduotės ir iš visos širdies džiūgauja, 
galėdama plėtoti mudviejų su Ana istoriją. Ji, kaip visos moterys, apsi- 
gimusi sąvadautoja. Tačiau nieko pikta nelinki. 

Nežinau, ką ji papasakojo Anai, tačiau kitą dieną Ana vėl atėjo pas 
mane. Vos įėjusi į mano kambarį ji išdidžiai nusimetė vienuolės abitą. 
Vėl vilkėjo pasaulietiškais kilmingos moters drabužiais. Nusirausvinusi 
lūpas ir skruostus, tamsmėliu nusidažiusi antakius bei blakstienas. Ji lai- 
kėsi išdidžiai ir prakalbo į mane kaip į svetimą. 

— Sesuo Chariklėja tikino tave kankinantis, kad neateinu, - tarė šal- 
tai. - Pasakojo tave sulysus ir nublyškus per porą dienų, todėl net akys 
neva laukiniu ir karštligišku blizgesiu žibančios. Tikrai neleisiu tau dėl 
manęs susirgti. 

- Šitai ji prasimanė, - taip pat šiurkščiai atkirtau. - Anaiptol nesikan- 
kinau. Priešingai, pirmąsyk po kurio laiko nurimau. Nereikėjo puoselėti 
dygių minčių ir bergždžiai širdį Žaizdotis. | 

— Taip, taip, - atsakė ji ir sukando dantis. - Kas mane čia nešė? Tikrai 
neatrodai kenčiantis. Taigi verčiau eisiu. Tik norėjau savomis akimis įsi- 
tikinti, kad nesergi. 

— Dar neišeik, — skubinai paprašiau, - Manuelis paliko uogienės ir 
pyragėlių seseriai Chariklėjai. Leisk vargšelei pavalgyti. Pasninko valgis 
vienuolyne menkas. Tavo skruostai sukritę, atrodai nemigusi. 

Ji bemat puolė prie venecijietiško veidrodžio. 

— Nematau veide jokios kliaudos, - tikino. 

— Tavo akys blizga, - pasakiau. - Ar tik nekarščiuoji? Leisk, pažiūrė- 
siu kaktą. 

Ji atšoko per žingsnį. 

— Nežiūrėsi! — riktelėjo. - Pamėgink, tai trenksiu. 

Ir atsidūrė mano glėby. Bučiavomės, glamonėjomės tarytum ištroškę. 
Bučiavomės taip, kad, man atrodė, liepsnos sudegino namų stogą ir 
plykstelėjo dangun. Aistros ugny ir svaiguly bučiavomės taip, kad pa- 
miršome, kokiu metu ir kur esame. Vienuolės abitas jos nebesaugojo. 
Uždususi, įsiaistrinusi ji atsakė į mano bučinius, glamonėjo man galvą 
ir pečius, apsivijo rankomis pusiaują. Tačiau mano geidulys buvo bergž- 
džias. Jos valia ir skaistybė budėjo, nors ji pati buvo stipriai užsimerku- 
si. Tik man nuilsus nuo bergždžio įsiaistrinimo ji atsimerkė, atstūmė 
mane ir pergalingai tarė: 

— Matai, bent jau galiu pakankinti tave. 

— Pati kankiniesi mane kankindama, - atkirtau su geidulio ašarom 
akyse. 

— Ne, - paprieštaravo ji. - Kol žinosiu galinti tavo džiugesį paversti 
kančia, tol mėgausiuosi šitaip tave galuodama. Dar pamatysime, kuris 
stipresnis. Iš pradžių aš, neprityrėlė, sutrikau, bet jau pramokau tavo 
vakarietiškų papročių. 

Ji ėmė drebančiom rankom taisytis prieš veidrodį drabužio apykaklę, 
plaukus ir veidą. 

— Nemanyk, jog esu tokia naivi, kad gali elgtis sa manimi kaip pano- 
rėjęs, - niekinamai nusišypsojo ji. - Tą klaidą padariau iš pradžių, todėl 
grojai manimi lyg arfa. Dabar grosiu aš. Pažiūrėsim, kiek tversi. Turiu 
puikų išsilavinimą, esu suaugusi, kaip daugybę kartų sakei. Nesugun- 
dysi manęs kaip kokios užeigos mergšės. 

Ją tarsi kas atmainė. Net balsas buvo rėžiantis, pašaipiškas. Mano kū- 
nas tebedrebėjo. Neįstengiau nė žodžio pratarti. Tik žiūrėjau į ją. Ji ko- 
ketiškai žvilgtelėjo į mane per petį. Jos laibas baltas kaklas. Aukšti mėly- 
nų antakių išlinkiai. Galvutė - nelyginant gėlės žiedas, besistiebiantis iš 
brangių drabužių slaptavietės. Užuodžiau savo rankas prakvipus hia- 
cintais nuo jos skruostų. 

— Nebeatpažįstu tavęs, — ištariau pagaliau. 

— Ir pati savęs beveik nepažįstu, - akimirkai atlyžusi sutiko ji. - Ne- 
maniau, kad tiek daug galiu. Akivaizdu, kad pavertei mane moterimi, 
Žanai Anžė. 

Ji puolė mane, kibo į plaukus, smarkiai papurtė mano galvą, pabučia- 
vo į lūpas ir taip pat ūmai atstūmė. 

— Pats pavertei mane tokia, - švelniai tarė. - Žadini many visas pik- 
tybes. Bet tai malonu. Smalsauju pažinti save. 

Ji sugriebė suglebusią mano ranką ir tarsi abejingai ėmė žaisti mano 
pirštais, glostinėdama po vieną pirštų galiukais. 

— Girdėjau apie Vakarų kraštų papročius, - tarė. - Pats pasakojai. Net 
padorūs vyrai ir moterys laisvai kartu maudosi ir smaginasi. Dailios mo- 
terys apsinuogina krūtis ir leidžia pažįstamiems vyrams pasisveikinant 
mandagiai pabučiuoti savąjį žiedą. Lengvabūdžiai gerdami vyną mė- 
gaujasi fleitų muzika, poromis glamonėjasi. Net sutuoktinis leidžia ge- 
ram draugui glamonėti savo žmoną, jei tik nenutiks kas blogesnio. 

— Susidarei keistą nuomonę apie Vakarų kraštus, - tariau. - Kiekvie- 
noje šalyje yra lengvabūdžių bei ištvirkėlių, turinčių savų papročių. 
Tiek krikščionių, tiek turkų kraštuose. Tiek Venecijoje, tiek Konstanti- 
nopolyje. Todėl tokie žmonės, prasimanę visokiausių dingsčių, noriai 
keliauja iš vieno krašto į kitą. Sventųjų vietų lankymas daugiui tėra 
dingstis maišaties ir ištvirkimo laikais, kai tikėjimas miršta ir tik luobas 
palieka. Juo daugiau Žmogus smaginasi, tuo sunkiau jam prasimanyti 
naujų pasismaginimo būdų. Tačiau Žmogaus išradingumas šiuose rei- 
kaluose turi ribas, žmogus apmaudingai skurdžiai tenkina savo jusles. 
Kas tik šito geidžia, bus amžinai nepatenkintas. Susidarei keistą nuo- 
monę apie Vakarų kraštus, - pakartojau. — Sutikau ten ir šventų žmo- 
nių, turtingųjų, kurie išdaliję skurdžiams turtą pasitraukė į vienuoly- 
nus, kilmingųjų, kurie atsižadėję titulų, gyveno iš išmaldos, mokslinčių, 
kurie gadina akis rašydami senųjų raštų paaiškinimus, kunigaikščių, 
kurie didžiulį turtą iškeičia į supelijusią, žiurkių apgraužtą knygą, astro- 
logų, kurie visą gyvenimą skaičiuoja šviesulių kelius bei jų veikmę žmo- 
gaus likimui, prekiautojų, kurie sugalvojo dvigubą sąskaitybą, idant vi- 
suomet žinotų turį turto. Dainuojančių ir grojančių paikšių yra visur. 
Vyrų ir moterų bendravimo bei leistinų glamonių būdai kinta. 

Tačiau mano kalba jos nepaveikė. Ji kraipėsi prieš veidrodį, išsisegė 
smeigę iš drabužio, nusitraukė jį nuo pečių, apsinuogino krūtinę ir pa- 
lenkusi galvą ėmė priekabiai apžiūrinėti savo atvaizdą. Podraug veidro- 
dyje įdėmiai stebėdama mano veidą. 

 — Ne, - pasakė, - drovumas man neleistų dėvėti tokio drabužio prie 
vyrų. Bent jau turėčiau pamatyti kitas moteris tokį apdarą vilkint. Gal 
akis greitai priprastų ir nebematyčiau nieko bloga. 

— Visai ne, - paprieštaravo ji ir skubinai užsitraukė drabužį ant pe- 
čių. — Nejau galėčiau šitaip elgtis? Juk tu toks tvirtas ir tyras! Nejau 
tokia kaip aš, neprityrusi moteris, gali tave gundyti? Juk pats sakei tik 
naujų būdų norįs. Nejau galėčiau tokių sugalvoti? 

Jos piktdžiuga mane įsiutino, nors buvau nusprendęs išlikti ramus. 

— Šitaip nesakiau! - sušukau. - Ne apie save kalbėjau. Priešingai. Aš 
greičiau lenkiausi moterų, nei jaučiau jų trauką. Moterys tik sudrumsda- 

vo mano mintis, glumino, teršė mano tyrumą. Todėl troškau laikytis nuo- 
šaliai nuo jų. Pradėjau nekęsti jų blizgių akių ir dusinančių glamonių. 

Ana Notara pasigręžė į mane, susidėdama rankas už nugaros. 

— Dusinančių glamonių, - pakartojo. - Uch, kaip nekenčiu tavęs. 

— Ne apie tave kalbėjau! - sušukau persigandęs. - Dėl Dievo, aišku, 
kad ne apie tave kalbėjau. 

— Tu susenęs lotyne! - riktelėjo ji. - Tuščias kiaušinio lukšte! - Ji čiu- 
po nuo grindų vienuolės apsiaustą, apsisiautė juo, užsitraukė gobtuvą 
ir prisidengė veidą. 

— Sudie, - tarė, - dėkui už visus gerus pamokymus. Kitąkart būsiu 
išmintingesnė. 

Ji nepyko. Supratau šitai, nors žodžiais tyčiomis draskė man širdį. 
Išėjo nesupykusi, o patenkinta, iškėlusi galvą. Pati sakė: „kitąkart“. Aš, 
nelaimėlis, vaizdavausi pažįstąs ją taip, kaip dalį savęs. 


1453 metų balandžio 1 diena 


Nuo ryto gaudė bažnyčių varpai, skambėjo vienuolynų kamertonai, 
kviesdami žmones melstis už miestą. Buvo alsiai skaisti, net pernelyg 
graži pavasario diena. Uoste, anapus mūrų didžioji grandinė paruošta. 
Pakeisti grandinės rąstai, pataisyti ir sustiprinti žiedai. Net išlinkusi, ji 
nuo Eugenijaus bokšto siekia Šventojo Morkaus bokštą. 

Po sekmadienio pamaldų žmonės plūstelėjo į pakrantę pažiūrėti gran- 
dinės. Aptakiai nutašyti rąstai, laikysią ją virš vandens ir sutvirtinsią, 
tokie stori, kad nė augiausias vyras tokio rąsto neapglėbtų. Grandinės 
žiedai kaip pusė rieto, geležis - vyro blauzdos storumo. Be to, rąstai 
sukabinti tvirtais kabliais. Lyginant su šita baisuole, Rodo uostą tverian- 
ti garsioji joanitų grandinė — tarytum vaiko raizginys. Nė didžiausias 
laivas šitos grandinės nepramuš. Žiūrint į ją dingojasi, kad jokia žmo- 
giška jėga nevaliotų jos perkirsti. 

Tėvai rodė pirštais grandinę vaikams, o šie žaisdami be vargo lan- 
džiojo pro jos žiedus. Ir imperatorius su savo palyda atjojo apžiūrėti 
grandinės. Vienas jos galas įkaltas į uolingą Eugenijaus bokšto pamatą. 

Popiet abi vienuolės susikibusios vėl atėjo į mano namus. Pamaldos 
ir grandinė atrišo Chariklėjai liežuvį. Ji pripliauškė Manueliui aibę isto- 
rijų, kaip šventieji bei pati Konstantinopolio globėja Mergelė Marija ne 
vieną šimtmetį baidė turkus bei kitus užpuolikus nuo miesto mūrų. Ji 
tvirtino, jog, turkams pasistačius tvirtovę Bosforo pakrantėje, dangaus 
arkistrategas angelas Mykolas su savo liepsnojančiu kalaviju taip pat 

atkeliavo saugoti ne Bosforo, o Konstantinopolio. Daug patikimų liudi- 
ninkų matė jį debesyse viršum Apaštalų bažnyčios. Jo drabužis buvęs 
toks žilpinantis, kad Žmonės turėjo prisidengti akis ir nusigręžti. 

— Kelias sparnų poras jis turėjo? —- nuoširdžiai paklausė Manuelis, pa- 
nūdęs galų gale išsiaiškinti ginčytiną klausimą. 

— Juk niekas nespėjo jų suskaičiuoti, - rūsčiai atkirto Chariklėja. - Ka- 
lavijo plyksnis apakino Žmones, todėl jie ilgai danguje tiktai ugninius 
ratilus matė. Pats arkangelą išvydęs, tikrai nepultum sparnų skaičiuoti, 
bet kartu su visais nuolankiai parkluptum ir dėkotum gailestingajam 
Dievui už tai, kad, atleidęs arkistrategą iš Bosforo gynybos, perkėlė sau- 
goti Konstantinopolio. 

— Tai nieko gera nelemia, - susirūpinęs spėjo Manuelis, pešiodamas 
retą barzdą. - Jei pats Dievas nebetiki, jog Panagija viena pajėgs apsau- 
goti Konstantinopolį, tai kaip mes galime tikėti? Zinia, Dangiškoji Moti- 
na stipresnė už arkangelą. 

— Be to, - pasakiau, - arkangelas Mykolas turėjo ginti Bosforą tada, 
kai turkai statė tvirtovę. Tačiau jis nė sparnu neplastelėjo, nors turkai 
sugriovė jo paties bažnyčią ir bažnyčios akmenimis bei kolonomis su- 
stiprino savo mūrus. Jeigu dangaus arkistrategas, neramiai skraidžioda- 
mas viršum mūsų miesto, iš tikro ieško naujos buveinės, aš taip pat 
manau, jog tai greičiau blogas nei geras ženklas. 

Chariklėja nerimastingai žvilgtelėjo į mane juodomis it anglis akimis. 

— Apie tai nepagalvojau, — sutiko. Tačiau bemat nurimo: — Juk mes 
turime šventuosius sidabriniuose karstuose! Tuos, kurie prieš tūkstantį 
metų mirė kankinių mirtimi dėl šventųjų statulų, kai islamas ir neteisė- 
tasis Pranašas pradėjo persekioti teisingąjį mūsų mokymą. Dievotieji 
šventųjų statulėles slėpė drabužiuose bei savo namuose, tačiau netiesos 
įkarštis buvo šiurpus - kiekvieną sugautą su mažiausiu šventojo atvaiz- 
du čia pat nudaigodavo. Nors šie šventieji kankiniai pakils iš savo kars- 
tų įveikti atgrasaus turkų Dievo statulų draudimo. - Ji kaip žirnius išpy- 
lė bent dvidešimties kankinių vardus ir nusišluosčiusi ašaras tęsė: — 
Sprendžiant iš kaulų tai buvo mažutėliai senukai ir senikės, jų kaukolės 
pajuodusios, tačiau jie ilsisi it nekalti kūdikėliai šilku išklotuose sidabro 
karstuose Patriarcho bažnyčioje ir Mongolų bažnyčios rūsy. Jei kitados 
būčiau radusi padorų vyrą, tai ir aš būčiau ištekėjusi, pagimdžiusi vai- 
kų, betgi vienintelis manęs kartą siekęs vyras buvo raupsuotas jūrinin- 
kas ir net jis iš Dievo malonės buvo toks girtas, kad nepajėgė nieko man 
padaryti. Todėl mano tėvas išsiuntė mane į vienuolyną, idant kaip tar- 
naujanti sesuo nieko nevesčiau į pagundą. Mano branda jau praeity, ir 
nebruk man daugiau vyno, Manueli. Ar tu senas? 

Manuelis trumpai atsakė, kad amžinas ausų skausmas ir kelių gėla 
atėmė iš jo menkiausią norą leisti vaikus į pasaulį. | 

Šitaip jie plepėjo ir net aš įsikišau į jų pokalbį, nes buvo sekmadienis, 
graži diena, o Ana griežtai atsisakė kartu su manim eiti į mano kambarį. 
Ji tylėjo ir vėl buvo nelyginant kita moteris - nuo galvos iki kojų glau- 
džiai susisupusi juodu vienuolės apdaru, prisidengusi veidą, rankovėse 
paslėpusi pirštus. Man ko paklausus ji, tarytum davusi tylėjimo įžadus, 
tiktai švelniai papurtydavo galvą. Buvo prisidengusi veidą, tačiau pa- 
stebėjau, kad ji nepaprastai išblyškusi. Jos išplėstos rudos akys žvelgė 
priekaištingai. Paakiai melsvavo, vokai buvo pabrinkę lyg verkus. Visa 
elgsena ji kaip įmanydama stengėsi sužadinti man gailestį ir savigrau- 
žą. Kai pamėginau čiupti už rankos, ji baikščiai ją atitraukė. Įtariau, jog 
ji miltais nusibalino veidą ir mėlynais dažais nusitepė paakių kampu- 
čius - šitaip netikroviškai blyški ir pasigailėtina atrodė. 

Kiek užgėrusi sesuo Chariklėja vis dirstelėdavo į ją ir nesusiturėda- 
vo neprunkštelėjusi. Ana kaskart priekaištingai dėbtelėdavo į Charik- 
lėją ir ši bemat užsidengdavo delnu burną, tačiau netrukus vėl prunkš- 
telėdavo. 

Pagaliau nebeišlaikiau. Žengtelėjau prie Anos, sugriebęs už riešų pri- 
verčiau atsistoti ir nirčiai paklausiau: 

— Ko apsimetinėji? Ką reiškia šitas beždžioniavimas? 

Ji tarsi apstulbusi pasižiūrėjo į mane ir priglaudusi pirštą prie lūpų 
perspėjo: 

— Sš, tarnai girdi. 

Sakytum, susitaikiusi su neišvengiamybe, trūkčiodama pečiais ji nu- 
sekė mane laiptais, bet ir vėl griežtai atsisakė užeiti į mano kambarį. 

— Ne, tokios kvailystės daugiau nepadarysiu! - riktelėjo ji. - Turiu 
žiūrėti savo garbės. Ką tavo tarnas apie mane pagalvos? Beje, jeigu jau 
paminėjau tarnus, - jaudrinosi ji, - bari mane prie jo, lyg mudu jau 
būtume susituokę. Ir tau nederėtų pliaukšti niekų su ta prastakilme, ku- 
ri neteisingai supranta kiekvieną žodį. O gal aš neteisingai suprantu? 
Gal tu ja susižavėjai ir tapau tik dingstimi, idant vogčia galėtumei su ja 
susitikinėti, girdyti vynu ir nusilpninęs pasinaudoti ja kaip geidulio ten- 
kinimo įnagiu? Tikrai negalėjau jos vienos čia leisti, nors verčiau nie- 
kuomet į šituos namus kojos nebūčiau kėlusi. 

— Ak, Ana, - maldavau, - kodėl taip elgiesi? Jau nebežinau, ką apie 
tave manyti! Ar tu kvaila, ar aš pamišau? 

— Žinoma, žinoma, dar išvadink mane pamišėle, - neatlyžo Ana. — 
Pati kalta, kad atsižadėjusi namų ir tėvo bejėgiškai puoliau tau į nagus. 
Jau nė nepamenu, kada iš tavęs gerą žodį girdėjau. Niekaip neįtinku. 

Jeigu apsitaisau pagal luomą bei išsilavinimą, tai elgiesi su manimi lyg 
su kekše. O jeigu gerinuosi tau elgdamasi kuo varžliausiai bei pado- 
riausiai, tai bari ir įžeidinėji, jėga čiumpi ir tempiesi į kambarį tarytum 
dilgėdamas priėvartauti. Gali kaltinti mane, bet pirmiau pasižiūrėk į 
save. 

— Dieve pasigailėk už tai, kad isipainiojau į jos raizgus, - tariau nusi- 
kamavęs ir visai netekęs vilties. — Gal širdyje esu lotynas ir niekados 
nesuprasiu graikų! 

Ji kiek suminkštėjo, vėl plačiai atmerkė nuostabias akis ir tarė: 

— Nepeik graikų. Tu moters nesupranti! Gal ir nesi palaidūnas bei 
viliūgas, tačiau tikras nesubrendėlis, nes apie moterį menkai nutuoki. 
Turbūt turėsiu tau atleisti. 

— Tu man atleisti! - sušukau įniršęs. - Kuris iš mudviejų turi atleisti? 
Gerai jau, gerai, atleisk. Nusižeminu ir atsiprašau, jei tik baigsi kvailai 
mane kiršinti. Daugiau nepakęsiu. Kodėl šitaip su manimi elgiesi? 

Ji droviai nudūrė akis, tačiau pro ilgas blakstienas slapčia į mane te- 
bedirsčiojo. 

— Nes myliu tave, pone Johanai Angelai, — švelniai tarė. —- Nes taip 
karštai tave myliu, kad net pačią graudulys ima. O tu taip vaikiškai su 
manimi elgiesi. Bet gal už tai šitaip liepsningai tave myliu? 

Stebeilijau į ją netikėdamas savo ausimis ir nieko nebesuprasdamas. 

— Keista meilė, - atsakiau. 

Ji meiliai patapšnojo man skruostą. 

— Drauguži, vienintelis mylimasai, - lipšniai paklausė, - kodėl tu toks 
užsispyręs? 

— Užsispyręs? Aš? - įsiūtis man ėmė smaugti gerklę, todėl tik nurijęs 
seilę pajėgiau kalbėti. —- Bent jau nesu taip šėtoniškai užgaidus. 

— O aš užgaidi? - paklausė ji lyg iš tikrųjų save tyrinėdama. - Nejau 
išties esu užgaidi? Bent jau nesu tokia paprasta kaip tu. Moteris kiek 
sudėtingesnė už vyrą. 

— Ko iš manęs nori? — paklausiau. - Sakyk pagaliau. 

— Šiomis sąlygomis galimos teisėtos santuokos, — aiškiai ir paprastai 
atsakė ji, pabrėždama kiekvieną žodį, kad suprasčiau teisingai. — Priva- 
lau galvoti apie savo šlovę, ateitį, giminę ir tėvą. 

Sugniaužiau kumščius taip, kad nagai susmigo į delnus. 

— Mes neturime ateities, — tariau prisiverstinai ramiai. - Pasistenk ga- 
lų gale suvokti, kad tavo giminė, tėvo rūmai, tavoji garbė ir visa kita 
greitai neturės jokios prasmės. Turkų patrankos jau už penkių tūkstan- 
čių žingsnių nuo miesto. Turkų tiek daug, kad niekas nė nesuskaičiuos. 
Mes neturime ateities, neturime, neturime, patikėk! | 

— Tai ko taip atkakliai priešiniesi? — taip pat prisiverstinai ramiai pa- 
klausė ji. - Jei mes neturime ateities ir visa kas nebeturi prasmės, tai, 
vardan Dievo, kodėl nenusileidi man dėl tokios smulkmenos? 

— Bažnyčios susijungė, - pasakiau. —- Pamėgink suprasti. Unija pa- 
skelbta. Lotyniška santuoka tokia pat teisėta kaip graikiška. Paniekinsiu 
sakramentą, jeigu dar kartą sąmoningai susituoksiu. Toks mano įsitiki- 
nimas. Dėl Dievo, juk neatsisakiau tikėjimo ir nepriėmiau islamo, nors 
Varnoje kalavijo ašmenys jau šaldė man sprandą. Niekingai pasielgčiau 
dabar atsižadėdamas tikėjimo vien tik dėl moters įgeidžio. 

— Daugumoje bažnyčių tikėjimas dar išpažįstamas be prieduro, - vis 
tiek spyrėsi ji. - Senoviškai tuokia ir laidoja, krikštija ir komuniją dalija. 
Grigalius Mamas - neteisėtas patriarchas, kurį šventasis sinodas nušali- 
no. Popiežius jam pareigų nesugrąžins. Imperatorius paskyrė tiktai še- 
šėlį. Tikroji graikų bažnyčia pasislėpė tame šešėlyje, bet atėjus laikui vėl 
iškils. Prisidėk prie jos ir ta beprotiška tavo santuoka be apylankų taps 
niekine lyg nė nebuvusi. 

Mušiausi kumščiais į krūtinę, išsiroviau kuokštą plaukų. 

— Kam gimiau šiame prakeiktame pasaulyje?! —- šaukiau apmaudin- 
gai. - Ko negaliu gyventi pagal savo sąžinę? Koks velnias tvarko mano 
gyvenimą? Nejau ir tu pradėsi man įpėdžiui bėginti šventikus bei teisi- 
ninkus, nors nė nepaliečiau tavęs? 

— Ir nepaliesi! Niekuomet, net jei turėčiau mirti! — užriko ji. — Ir aš 
laikysiuosi savo įsitikinimo — kaip kad tu primygtinai kartoji. Gyvenk 
pagal savo sąžinę, bet žinok, jog gyvensi ir mirsi vienas. Gyvename ŽžŽmo- 
nių pasaulyje, o ne Dievo. Žmonių pasaulyje turime nusileisti ir taikytis 
prie kitų. Dėl tavęs atsižadėjau savo tėvo ir namų! Ir tu ko nors turi 
atsižadėti! Nes nepajėgsime susigyventi. Sakei, kad reikia rinktis. Gerai. 
Taigi rinkis. Dabar tavo eilė. Tai paskutinis mano žodis. 

Su tūžmo ašarom akyse puoliau į savo kambarį, pasikabinau ant juos- 
mens kalaviją, užsitraukiau batus ir pasikišau po pažastim šarvinius 
marškinius. 

— Sudie, Ana! - sušukau praeidamas pro ją laiptuose. - Nuo šiol rasi 
mane tik ant mūrų. Daviau tau obuolį, bet nedrįsti atsikąsti bauginda- 
masi kirmėlių. 

— Pasiimk savo obuolį! - sušuko ji ir sviedė man pavymui kažkokį po 
ranka pasitaikiusį daiktą. 

Ko gera, tai buvo brangus žibintas su stikliniu dangteliu. Stiklas, su- 
dužęs man į galvą, sužeidė ranką ir sprandą. Bet tuomet nė nejutau. 
Taip užtrenkiau vartus, kad namas sudrebėjo. 

Ji pripuolė prie vartų ir persigandusi sušuko pavymui: 

— Ar nesusižeidei? | 
Neatsigręžiau. Sarviniais marškiniais po pažastim skimbčiodamas lė- 
kiau gatve tarytum piktos dvasios genamas. Taip beprotiškai ją mylėjau. 


1453 metų balandžio 4 diena 


Pirmadienį nuplukdė grandinę ir užtvėrė ja uosto prieigas nuo Eugeni- 
jaus bokšto iki Galatijos bokšto Peroje, anapus įlankos. Uostas užtver- 
tas. Nieku gyvu nebeišplauks nė vienas laivas. It gyvatė riečiasi grandi- 
nė nuo vieno kranto į kitą. 

Užslinkus tamsai šiaurvakarių dangaus pakraštį nušvietė turkų laužai. 

Palikęs namus prisidėjau be apylankų prie Džustinianio sutelkto Šven- 
tojo Romano vartų apsaugos būrio. Lotynai gulinėja bokštuose ir sargi- 
nėse, verdasi puoduose avieną, lošia kortomis ir geria vyną. Graikai gieda 
daugiabalses ir meldžiasi. Ant mūrų budi sargybiniai. Protarpiais man 
dingojosi, jog nakties juodumoj atjuda šešėlis ir sviedžia per griovį deg- 
lą ar iššauna degančią strėlę. Tačiau priešlaukis lyg išmiręs. 

Netrukus avienos valgymas baigsis ir puoduose bus kaitinamas lydy- 
tas švinas bei karštas degutas. 

Ant mūrų išstatyta daugybė siauravamzdžių tiesaus taikymo patran- 
kų. Taip pat plačiagerklių bombardų, kreivėmis spjaudančių didelius 
akmeninius sviedinius. Tačiau nuo bombardų mūras nukentės labiau 
nei priešas. Juolab kad jos dar neišbandytos. Parakas taupomas kito- 
kiems pabūklams bei rąstais sutvirtinamoms užsklendžiamoms patran- 
koms, šaudančioms švininiais sviediniais. 

Imperatoriaus technikai išorinio mūro viršūnėje taip pat išstatė seno- 
vines balistas bei svaidykles. Toli už griovio jos mėtys didžiules akmens 
atskalas. Tačiau akmens atskalos lekia lėčiau negu patrankų sviediniai. 

Jeigu leidžiama rinktis, - parakinį ginklą ar kilpinį lanką, - tai tik vie- 
nas iš penkiasdešimties pasirenka parakinį ginklą. Kilpinis lankas tiks- 
lesnis ir saugesnis. 

Dangaus pakraštys žaruoja ir lotynai tarp savęs lažinasi, ar turkai ry- 
toj užguls vartus. Visi jaudriai guvūs, prastai miega. Kariai kalba tik 
keiksmais ir prakeiksmais. Tai žeidžia graikus. Jie laikosi atokiai nuo 
lotynų. . 

Nakčia širdį užlieja kartėlis ir dvejonė. Neįstengiu negalvoti apie An 
Notarą. Neįstengiu. Likimas negali būti toks kryptingas ir būtinai varyti 
mane šituo keliu. Iš kur tas jos primygtinis noras įsipareigoti man pagal 
įstatymą? Privalėtų suprasti, kad turiu pamatą nesutikti. Turiu. Turiu. 

Nepripažinęs Unijos ir susituokęs su Ana Notara vėl žengtelėčiau tam- 
sios pagundos link. 

Kodėl ją sutikau? Ar mudviejų susitikimas buvo iš anksto nulemtas? 
Ar jos tėvas iš tiesų nežino ją pasilikus mieste? O gal jie - tėvas su duk- 
teria - veikia slapčia susitarę? Betgi Lukas Notaras negali žinoti, kas aš. 

Ją rengė į imperatoriaus sutuoktines, tačiau Konstantinas jos nenorė- 
jo. Ar tas įžeidimas galėtų nulemti jos darbus - taip, kaip lemia jos tėvo 
darbus? Ar Lukas Notaras išties mano, jog sultonas, užėmęs miestą, skirs 
savo vasalu šešėlinį imperatorių graiką? Ar jis numato, kad, apsiausčiai 
žlugus, tarp graikų ir lotynų įsiplieks kruvinas sankirtis ir imperatorius 
Konstantinas bus nuverstas? Nuo senų senovės kas antras graikų impe- 
ratorius būdavo valdžios glemžėjas. 

Lukas Notaras negali pakilti į imperatorius. Tačiau jo duktė galėtų 
tapti imperatoriaus sutuoktine. | 

Ne, niekas nežino. Tačiau išėjus iš Notaro namų į mane kėsinosi. Tam- 
siajame Blachernajaus kambaryje palaidota daugybė paslapčių. 

Ne, niekas nežino. Tik išgyvenu lemtį. O gal tai ne mano likimas, nes 
esu genamas į kelią, kuriuo nenoriu eiti. 

Kodėl, kodėl sutikau ją ant Sofijos soboro laiptų? Kai manasis kelias 
buvo toks aiškus ir paprastas. Mane vėl apsiautė ūkana, mintys kunku- 
liuoja. Nejau sužlugdysiu sielą dėl kūno pagundos? Tačiau aš myliu ir 
kūnu, ir siela. Taip manau. Taip maniau. 

Aš tik žmogus - ne angelas. Betgi Manuelio kelių gėla pradingo, kai 
uždėjau jam ant sprando delną. 

Šiaurvakarių dangaus pakraštys žaruoja nuo turkų stovyklos laužų. 
Rytą jie apsups miestą. Telieka narsiai kautis, neturint ateities. Taip pa- 
prasta, taip aišku. Mirties angelas pažadėjo trečią kartą sutikti mane prie 
Sventojo Romano vartų. Nejau suabejosiu man pažadėtąja viešpatyste? 

Mano gyvenimas buvo visavertis. Daug išgyvenau. Visokią laimę pa- 
tyriau. Skaičiau raštus. Tikėjau filosofija. Verčiausi prekyba. Medžiojau. 
Kariavau. Buvau vienas iš turtingiausių Florencijos žmonių. Dešimtį kartų 
mirties dalgis prašvilpė prošal. Vergaudamas perpratau žmogaus ver- 
gystę ir įveikiau save. 

Viskas, viskas, idant patirčiau Dievą. 

Viskas, viskas, idant dėl moters pulčiau į plėvojantį savosios aistros 
kapą. 

Nejau neapkenčiu jos? Nes myliu. 

Patekėjus saulei sukilo dulkių debesys visuos į miestą vedančiuos ke- 
liuos ir takeliuos. Paskui iš dulkių išniro pirmi pakriki turkų būriai. Iš- 
vydę prieš save miesto mūrą turkai ėmė šauktis Dievo bei Pranašo, mo- 
juoti ginklais. Saulės spinduliai žibino raudonom dulkėm apneštas iečių 
bei kalavijų aštrumas. 

Džustinianis iškvietė mane iš sargybos bokšto prie Charizijų vartų. 
Jiedu su imperatorium ten laukė, abudu raiti. Abipus vartų lūkuriavo 
koks šimtas jaunų graikų didikų, prilaikydami nekantriai žemę kano- 
pom kapstančius ir galvas kraginančius žirgus. Tai buvo tie patys vyrai, 
kurie dygiai šypsojo, kai imperatorius kalbėjo lotynams. Tie patys, ku- 
riuos matydavau hipodrome raitus žaidžiant kamuoliu. Dailūs pasipūtę 
jaunikaičiai, manantys, kad jiems nedera net kalbėtis su lotynais. 

- Joti moki, Žanai Anžė, - tarė Džustinianis. - O ar trimitą moki 
pūsti? 

Linktelėjau klausiamai. | "2 

— Juk nori kautis? - tęsė Džustinianis. - Gerai. Galėsi. Tik žiūrėk, kad 
mūšis per ilgai neužsitęstų ir neatsidurtum apsupty. Taigi paskelbk grai- 
kiškai tiems prakeiktiems jauniems pusgalviams, kad pakarsiu kiekvie- 
ną, kuris nepaklus trimitui ir neapsisuks atgal, jo garsą išgirdęs. Nevalia 
prarasti nė vieno vyro. Tai tėra pasirodymas — ne išpuolis. Turite sukelti 
sąmyšį turkų žygiuotės voroje. Ziūrėk į bokštą. -Duosiu ženklą vėliavėle, 
jei iškils pavojus likti turkams po kojų. 

Paėmiau iš jo trimitą ir papūčiau. Garsas buvo skardus, dainingas. 
Guvūs žirgai stojo piestu. Garsiai pasiaiškinau jaunikaičiams, jog tikrai 
nenoriu su jais dalytis garbės. Tačiau protostratoriaus įsakymu privalau 
stebėti juos ir duoti ženklą, kai reikės grįžti. Pasisakiau esąs už juos vy- 
resnis ir dar prieš Varną kovęsis raitininkų mūšiuose. 

Džustinianis švelniai kalbino savo kiltą karo žirgą, aiškindamas šiam, 
kas dedasi, o paskui perdavė kamanas man. 

— Mano žirgas apsaugos geriau nei tavo kalavijas, - pasakė. - Jis bet 
kokioj grūsty praskins kanopomis kelią ir, jei reikės, perkąs turką. 

Tai išties buvo žiaurus ir baugus gyvulys, nors lėtesnis ir drėblesnis už 
karštakraujus graikų žirgus. Laimei, gyvūnai mane myli. Antraip būčiau 
išsigandęs to žirgo labiau nei turkų. Džustinianis toks aukštas, kad aš ne- 
pasiekiau balnakilpių, bet jau nebuvo kada jų taikyti. Nuleidžiamasis til- 
tas griausmingai trinktelėjo ir dešimtys vyrų atstūmė vartų sąvaras. 

Pro vartus graikai išjojo tvarkingomis gretomis, bet ant tilto jau pa- 
spaudė pentinais žirgus ir šauksmais juos ragindami, rungčiomis, tary- 

tum banda nugarmėjo į priešlaukį. Lėkiau iš paskos taip, kad žemė dun- 
dėjo. Kiltas mano žirgas, papratęs visuomet šuoliuoti pirmas, buvo įnir- 
šęs ir įsižeidęs, kad liko paskutinis. Todėl įtempė visas jėgas, o aš jau- 
čiausi saugus tarsi sėdėdamas ant karo dramblio po mediniu stogeliu. 

Lėkėme pasitikti Adrianopolio keliu atžygiuojančių pėstininkų. Pa- 
matę atšuoliuojant raitininkus jie pakriko abipus kelio. Paskui suzvimbė 
strėlės. Jauni graikai tarsi žaisdami kamuoliu pasklido po lauką. Kamuo- 
liais tapo turkų galvos. Mano žirgas sutrypė pirmąjį kūną. Toli, iš šono, 
plevėsuodami raudonom mantijom, pėstininkų ginti strimgalviais lėkė 
turkų sipahiai*. 

Pirmieji turkų pėstininkai iš išgąsčio pametė ginklus, idant bėga būtų 
spartesnė. Tai tebuvo priešakinės saugos atmatos. Paskui visi susitelkė 
ir susmaigstė iečių kotus žemėn, įsimanę tais dygliais perverti žirgus. 
Graikai apėjo pėstininkus iš šonų, tačiau mano nerangiai dundantis žir- 
gas puolė stačiai, geležiniais šarvais sulaužė ietis it šakaliukus ir kano- 
pomis sutrypė neapsakomai persigandusius turkus. Atkeliavau kautis. 
Privalėjau kautis. Tie turkai nė odinių šarvų neturėjo. Jie šaukė: „Ala- 
che, Alache!“ Net aš susivokiau šaukiąs: „Alache, Alache!“, tarytum pra- 
šydamas jų Dievą pasigailėti savųjų. | 

Lauką numargino skarmalų krūvos. Mano žirgas kiek nuleido ausis 
ir kibo dantimis turkų vaikinukui į pilvą, purtė jį iškėlęs, iki tas apsvai- 
go, ir nusviedė į šalį. 

Turkų žygiuotės gretos buvo sustojusios, jose kilo suirutė. Jaunieji 
graikai apsuko žirgus ir galvotrūkčiais pasileido mūro link. Jie pasiekė 
kalvos atšlaitę ir žirgai aprimo. Švilpė strėlės, bet nė vieno mūsiškio ne- 
pakirto. | 

Žvilgtelėjau miesto pusėn. Lygumoje smarkiai kilnojosi Džustinianio 
vėliava su kryžium. Papūčiau trimitą. Pūčiau be paliovos. Graikai dėjosi 
negirdį. Jeigu stačioj kalvos atšlaitėj žirgai nebūtų aprimę, tikriausiai būtų 
joję lig Adrianopolio. 

Pagaliau sušaukiau būrį ir pasukome atgal į miestą. Pakeliui koks jau- 
nas graikas, tarytum lavindamas ranką, pasilenkdavo ir kalaviju pribaig- 
davo ant žemės besiraitantį ir galvą besidangstantį sužeistąjį. Ore tvy- 
rojo koktus kraujo ir išmatų dvokas. Nežmoniškai spausdami pentinais, 
šaukdamiesi Alacho ir švilpindami kalavijus lyg liepsnojantis pusmėnu- 
lis strimgalviais artėjo sipahiai. Jie lėkė mūsų link it kruvinos jūros ban- 
gos. Vis dažniau jaunikaičiai gręžiojosi atgal ir nevalingai spaudė žirgus 
pentinais. 


* Osmanų kariai feodalai. Vert. 

Kadaise nevalgiau mėsos, nes gyvūnus laikiau savo broliais. Mano 
žirgas sulėtino žingsnį ir išplėtęs kruvinas šnerves klausiamai kilstelėjo 
galvą. Jo snukis, kaklas, krūtinė buvo putoti, kruvini. Jis jautė ir girdėjo 
galybės kanopų dundesį ir jau nenorėjo grįžęs arklidėn tik dėl pramo- 
gos krimsčioti arklininkus. 

Atgal nesižvalgiau. Žiūrėjau į Konstantinopolio mūrus ir bokštus prie- 
šaky. Pamėginau išvysti juos turkų akimis ir nebesistebėjau, kad artė- 
jant prie miesto kariaunos žingsnis norom nenorom lėtėjo. Kiek akys 
aprėpė, driekėsi mūrai - gelsvi ir rudi dantyti mūrai. Pirmiausia - grio- 
vys ir mūras palei jį. UŽ griovio - pirmas Žemas apsauginis statinys. Už 
šio — galingiausias iš visų Europoje regėtų miestų mūrų - kilo išorinis 
mūras su bokštais, ginklais, vyrais. Jo viršūnėje, už mūro dantų ir bokš- 
tų, rikiavosi gynėjai. O už išorinio mūro, aukštesnis už aukščiausią na- 
mą, kilo didysis Konstantinopolio mūras su galingais bokštais. Tarytum 
trys didžiulės pakopos, Konstantinopolį saugojo apsauginis statinys, iš- 
orinis mūras bei didysis mūras. Net įveikęs apsauginį statinį bei išorinį 
mūrą priešas pakliūva į pražūtingą mūrų perėją. 

Regint dangų remiančio mūro pakopas, širdy pirmąkart žybtelėjo vil- 
tis. Tik žemės drebėjimas galėtų jas sugriauti, — tikėjausi. 

Mano žirgo kanopos dundino tiltą per griovį. Kuoduota, šarvuota, 
plazdančių mantijų sipahių raitininkų vora sustojo per strėlės šūvį nuo 
mūsų. Vos spėjome įjoti į miestą, nes dailidės jau bėgo ardyti pakelia- 
mojo tilto. Prie plytų krūvų bei skiedinio kibirų lūkuriavo mūrininkai, 
pasirengę vartus užmūryti. Be to, skirtingose mūro vietose buvo sugriauti 
keturi paskutiniai nuleidžiamieji tiltai, užmūryti paskutiniai didieji var- 
tai. Paliko tik ankšti puolimo vartai, kurie iš didžiojo mūro vėrėsi į mū- 
rų perėją ir kurių raktus imperatorius patikėjo lotynams. Pasklidę tur- 
kai apsupo miestą iš visų pusių ir sustojo nurodytu atstumu. Paskui 
juos ginė didžiules galvijų bandas. Ir anapus įlankos, ant kalvų, kūp- 
sančių už Peros, pasirodė begalinės turkų voros. Šitai tęsėsi per visą 
dieną. Pavakare nuo uosto įlankos galo ligi Marmuro jūros pakrantės 
turkų priplūdo tiek, kad nė zuikis tarp jų nebūtų šmurkštelėjęs. Tačiau 
kariauna sustojo per porą tūkstančių žingsnių. Žvelgiant nuo mūrų, ar- 
tėjantys turkai maži kaip skruzdės. 

Mažas, mažas žmogus lyginant su didžiuliu tūkstantmečiu mūru. Bet 
laikas - baisūnas. Net galingiausi mūrai griūva. Tuomet keičiasi era. 

Gimiau mūrų griūties laikais. Mano širdy mokslinės filosofų ir scho- 
lastų sampratos seniai sugriuvusios. Paliko paskutinysis kalėjimas, pas- 
kutinysis mūras. Liūdnasis mano kūno kalėjimas. Budėdamas Konstan- 
tinopolio sargybos bokšte patiriu many susibėgant negrįžtančią praeitį 

ir tamsią ateitį. Tačiau patiriu ir savy tvyrant Dievo viešpatystę, sulie- 
jančią skaistį ir tamsą. Išgyvenus likimą mano kūnas suirs. Konstantino- 
poliui sugriuvus Dievo tikrovė žemėje užsimirš. Liks valdyti tamsos jė- 
gos. Nenoriu tais laikais gyventi. 

Užslinko naktis, bręstančio pavasario naktis. Tačiau pavasario žolės ir 
sulaukėjusių migdolmedžių kvapas nusistelbęs. Ore tvyro aitrus sūrių 
dulkių ir dūmų tvaikas. Gaisruojančiu pusmėnuliu supa turkų laužai 
Konstantinopolį nelyginant nakty žėruojančios anglys. 


1453 metų balandžio 6 diena 


Penktadienis, šventa Islamo diena. Skaisčiai šviečiant ryto saulei prajojo 
sultonas Muchamedas su kelių šimtų vyrų palyda per patrankos šūvį 
nuo mūrų. Jo veido nesimatė, bet pažinau jį iš laikysenos ir iškeltos gal- 
vos. Iš drabužių spalvos bei galvos dangalų pažinau ir aukštus jo paly- 
dos asmenis. 

Nė viena pusė nepaleido strėlės, neiššovė nė vieno šūvio. Naktį lau- 
ke ir kalvos atšlaitėje buvo surinkti išpuolio metu žuvusiųjų kūnai. Ap- 
žiūrėjęs mūrus sultonas nujojo į kalvą, kūpsančią priešais Šventojo Ro- 
mano vartus. Ten jau stovėjo didžiulė šilko palapinė su kolonom, re- 
miančiom stogą, ir daugybė kasėjų jau kasė apie kalvą griovius bei statė 
užtvaras. 

Nenulipęs nuo žirgo sultonas pasiuntė prie vartų skelbėją su taikos 
ženklais. Skelbėjas dainingu balsu pašaukė imperatorių Konstantiną ir 
pasiūlė taiką. Jis kalbėjo darkia graikų kalba, tačiau niekas ant mūrų 
nesijuokė. Imperatorius Konstantinas pakilo į didžiojo mūro bokštą su 
aukso plunksnų karūna ir apeigų tvarka, apsuptas palydos, pasirodė 
skelbėjui. 

Sultonas Muchamedas laikėsi Korano įstatymo ir pasiūlė taiką, duo- 
damas žodį, kad paliks visus gyvus, jei miestas pasiduos nesipriešinęs. 
Tai buvo paskutinė didžiojo vizirio Chalilio bei senųjų taikos šalininkų 
galimybė surengti derybas. Tariu, jog Muchamedas ant atsčios kalvos 
stėro labiausiai, kad jo reikalavimas bus patenkintas. 

Imperatorius Konstantinas liepė Franciui pakartoti tai, ką parašė sul- 
tonui į Adrianopolį. Plonas rūmininko ir apsišvietusio Francio balsas ne- 
toli sklido. Džustinianio lotynams nusibodo klausytis ir jie ėmė laidyti 
įprastas karių užgaules sultono skelbėjui. Graikai taip pat paleido ger- 
kles ir įžūlus riksmas per mūrus pasiekė turkų ausis. Graikai įsidrąsino, 
savo pačių balsus išgirdę, jų akys nušvito, veidai paraudo. Keletas šau- 

lių energingai įtempė kilpinius lankus. Tačiau imperatorius Konstanti- 
nas pakėlė ranką, griežtai uždrausdamas šauti į sultono žinianešį su tai- 
kos ženklais. 

Skelbėjas pasileido atgal ir kai pasiekė sultoną, saulė jau švietė skais- 
čiausiai. Buvo pusiaudienio maldos metas. Sultonas Muchamedas nuli- 
po nuo žirgo. Jam po kojų išvyniojo maldos kilimėlį, o priešais kilimėlį, 
Mekos pusėje, įsmeigė ietį. Sultonas susidėjo rankas, nukukinęs galvą 
suklupo ant kilimėlio ir ligi žemės nusilenkė prieš Dievą. Jis neapsiplo- 
vė, kaip privalu, nes buvo karo žygyje, juolab kad begalinei jo kariaunai 
vyrų nebūtų užtekę vandens. Jis pamažu lenkėsi ligi žemės ir visa jo 
kariauna nuo jūros pakrantės iki uosto įlankos kartu su juo klupo ir 
kaktomis palietė žemę. Rodės, už poros tūkstančių žingsnių nuo mūro 
didžiulis gyvas ir juduliuojantis kilimas kloja žemę, kiek akys užmato. 

Tarytum atsakas sugaudė visų miesto bažnyčių varpai, vienuolynuo- 
se suvirpo kamertonai. Miestą užliejęs drąsinantis varpų ir kamertonų 
gaudesys pasiekė turkų ausis ir sutrikdė jų maldą. 

Sukalbėjęs keletą rakatų* sultonas Muchamedas pakėlė rankas ir pa- 
skelbė apsiausties pradžią. Tie, kurie girdėjo jo žodžius, ėmė visa gerkle 
kartoti jo šauksmą ir šauksmas sklido iš vienos voros į kitą apgaubda- 
mas miestą tarsi jūros ošesys. 

— Pradedame apsiaustį, - šaukė turkai ir mosuodami ginklais susyk 
puolė prie mūrų. Nelyginant bangos slinko pirmyn margaspalviai bū- 
riai ir nuo mūrų jau galėjai įžiūrėti išžiotas burnas bei rėkiančius vei- 
dus. Tai buvo toks sukrečiantis reginys, kad nepatyrūs graikai persi- 
gando ir atsitraukė, o lotynai skubinai ėmė tempti lankus ir traukti 
kalavijus. | 

Tačiau turkai tvarkingai sustojo per tūkstantį žingsnių nuo mūro — 
per patrankos šūvį — ir pradėjo kasti aplink miestą ištisinį griovį, nešti 
akmenis bei statyti užtvarą, įtvirtindami savo stovyklą. Tiktai keli jany- 
čarai, atlėkę prie didelio griovio, ėmė šaukti graikus stoti vyras prieš 
vyrą. Vyresnieji apsaugos kariai karštai prašė imperatorių leisti parody- 
ti turkams savo kariškus gebėjimus. Kai kurie patyrūs Džustinianio šar- 
vuotieji taip pat su malonumu būtų išmėginę vakarietišką abirankį ka- 
laviją prieš trumpą lenktą janyčarų kardą. Tačiau Džustinianis griežtai 
uždraudė visokiausias nenaudingas rungtynes. 

— Ne turnyrų laikai, - pasakė. - Neverta dėl kvailos garbės stumti 
mirtin geriausių kalavijuočių. Mane pakvietė kariauti, o ne žaisti. 

Jis šaltai įsakė geriausiems šauliams nutaikyti ginklus bei lankus ir 


* Musulmonų maldos dalis. Vert. 

podraug iššauti. Keturi janyčarai krito, pakirsti strėlių bei švino kulkų. 
Kiti įniršo dėl tokio garbės bei gerų papročių įžeidimo ir apsiputoję ėmė 
šūkauti, vadindami graikus bei lotynus bailiais galvijais, kurie tik pasi- 
slėpę už mūrų drįsta šaudyti į narsuolius. Kai krito dar du, kiti atėjo į 
protą, užsikėlė draugų kūnus ant nugarų ir pamėgino neštis. Dabar į 
juos ėmė šaudyti jau nuo viso mūro ir daugel janyčarų krito. Tačiau 
janyčarai, nebailaudami kulkų nei strėlių, vis bėgo pasiimti kūnų. Prie 
griovio jų neliko nė vieno. Tik kraujo dėmės rudino žolę. 

Kol turkai pastangiai kasė griovį ir statė užtvarą, Džustinianis, joda- 
mas mūro viršūne, juos suskaičiavo. Žinome, kad aplink sultono palapi- 
nę priešais Šventojo Romano vartus įsikūrusių janyčarų yra dvylika tūks- 
tančių. Nuolatinės raitininkų kariaunos, sipahių - bent jau tiek pat. 
Džustinianis tarė, jog iš viso pakenčiamai apginkluotos, pusiau šarvuo- 
tos, parengtos kariaunos yra daugių daugiausia šimtas tūkstančių vyrų. 
Tiek pat - kariškai neparengtos kariuomenės - neturtėlių, kurie, sulto- 
no pašaukti, tikėjimo ugnies bei grobio geidulio kaitinami, puolė ka- 
riuomenėn vienais skarmalais, pasigriebę kalavijus ar svaidykles, kai ku- 
rie - apsaugai išsirūpinę siaurus, oda trauktus medinius skydus. Gal tik 
ketvirtadalis sultono kariaunos vilki medvilne kimštais odiniais šarvais. 

Turkų skaičius baugina, tačiau samdytos kariuomenės pasirengimas, 
Džustinianio manymu, prastas. Po šio pasijodinėjimo jis tikrai nenusi- 
minė. Tik stebėjosi, kur užtruko apkalbėtosios sultono patrankos. 

Norėdamas padrąsinti gynėjus imperatorius Konstantinas, pasitaręs 
su Aloiziju Diedu, įsakė Venecijos galerų įguloms nužygiuoti išorinio 
mūro viršūne visą sausumos mūro atkarpą - nuo uosto įlankos ligi Mar- 
muro bokšto. Grojo dūdelės ir būgnai, vėjy gražiai plaikstėsi Šventojo 
Morkaus vėliava su liūtu. Be abejo, šitas pasirodymas - reikšminga di- 
plomatinė imperatoriaus pergalė, nes sultonas supras dabar kariaująs ir 
su Venecija. 

Vakarėjant paaiškėjo pasirodymo kaina. Imperatorius Konstantinas 
su savo apsaugos būriu persikėlė iš Blachernajaus rūmų ir, kaip Džusti- 
nianio pastiprinimas, įsikūrė visam laikui ties mūrų viduriu, priešais sul- 
tono palapinę. Į ištuštėjusius rūmus nužygiavo Venecijos bailas su ve- 
necijiečių įgula bei pirkliais savanoriais. Rūmų viršūnėje šalia purpuri- 
nės imperatoriaus vėliavos pavakare iškilo Šventojo Morkaus liūtas. Taigi 
visą patikimai sustiprintą Blachernajų turės ir gins venecijiečiai. Jeigu 
miestas iš tikro pajėgs apsiginti ir sultonas apsiaustį pralaimės, strate- 
giškai venecijiečių persikėlimas į Blachernajų - bloga lemiantis ženklas. 
Nenuostabu, kad venecijiečiai taip uoliai kasė griovį prie Blachernajaus 
mūrų. Akivaizdu, kad jie slapta susitarė su imperatorium. Neįveikia- 

mam venecijiečių laivynui valdant uostą, šiauriniame miesto pakraštyje 
venecijiečių gynybiniams būriams valdant Blachernajų kaip atskirą tvir- 
tovę, Venecija saugo miestą nuo galimo genujiečių perversmo. 

Šiaip ar taip, Džustinianiui ir jo šarvuotiems vyrams teko garbinga 
vieta - priešais janyčarus, abipus Sventojo Romano vartų. Tarp šių bei 
Charizijų vartų Džustinianis sutelkė mažų mažiausiai tris tūkstančius 
geriausių karių, nors ta atkarpa trumpesnė nei penktadalis sausumos 
mūro. Betgi priešais šią mūro dalį - sultonas ir janyčarai. 

Kiek iš viso yra gynėjų? Tai žino tiktai imperatorius Konstantinas 
su Džustinianiu. Tačiau aiškindamas, kokį pastiprinimą įmanu nusiųs- 
ti nuo Šventojo Romano vartų į kitas grėslias mūro vietas, Džustinianis 
netyčia prasitarė, jog pusė visos kariuomenės sutelkta tarp Šventojo 
Romano ir Charizijų vartų. Vadinasi, miesto gynėjų — priskaičiavus 
net vienuolius bei amatininkus - yra ne daugiau nei šeši tūkstančiai. 
Man tai neįtikima. Juk tik Venecijos įgulų yra pora tūkstančių vyrų, 
nors jie turi likti galerose ir saugoti uostą bei grandinę. Vis dėlto spė- 
ju, kad mūsų ant mūrų yra ne mažiau kaip dešimt tūkstančių, nors 
šarvuotų, — priskaičiavus šešis šimtus Džustinianio genujiečių, - ne 
daugiau nei tūkstantis. 

Tarkim, dešimt tūkstančių prieš du šimtus tūkstančių. Tačiau dar nė- 
ra sultono patrankų ir sultono laivynas nepasirodė. | 

Popiet Selimbrijos pusėje pasigirdo paskiri trenksmai - lyg griaus- 
mas, nors dangus buvo giedras. Nuo iškilių mėlynų Marmuro jūros sa- 
lų eina dangun didžiulis juodų dūmų stulpas. 


1453 metų balandžio 7 diena 


Nakčia priešais Selimbrijos vartus ant kuolų pamauti išniekinti nuogi 
vyrų, lig paskutiniosios gynusių tvirtovę, kūnai. Kuolų su kūnais - ke- 
turiasdešimt. 

Iš Peros atėjo gandas, jog sultono laivynas dvi dienas bergždžiai 
puldinėjo paskutinį Marmuro jūros salų bokštą. Vakar turkų laivyno 
vadas įsakė apkrauti bokštą lig viršūnės medžiais ir sudegino kartu su 
gynėjais. 

Graikai moka žūti, gindami paskutinius savo valstybės žingsnius. 

Rytuose barbarai, Vakaruose barbarai. Ant dviejų pasaulių ribos gi- 
nasi paskutinysis Kristaus miestas. 

Netekęs vilties sulaukti pagalbos. Nesirūpindamas garbe. Išniekinti 
nuogi kūnai ant kuolų ir musių debesys aplinkui. 

Nuo galvos iki kojų šarvuotas, visa galva it bokštas už kitus aukštesnis, 
juokiasi Džustinianis išpurtusiu veidu ir begailėmis akimis. Šiandien, iš- 
vydęs sudarkytų Selimbrijos gynėjų kūnus, pajutau jam neapykantą. | 

Kausimės neturėdami vilties, neturėdami ateities. Net jeigu įveiksi- 
me sultoną, Konstantinopolis tarsi gyvas kūnas paliks barbarų lotynų 
rankose. 

Šitaip šaukia mano graikiškas kraujas. Jis jau nebeužpelnys žemiškos 
valstybės, todėl trokšta to, kas amžina ir neblėstama. Ne žemiškos tikro- 
vės, o Dievo tikrovės. 

Vakare meldžiausi Choro vienuolyne. Suklupau priešais stebuklingą- 
ją ikoną greta savo brolių graikų. Svaiginausi smilkalų dūmais. Mane 
supo sienos, puošiamos auksu tviskančių mozaikų. Manoji Dievo Moti- 
na, mano tikėjimo išpažinimas — tikras ir neiškreiptas, mano malda, li- 
turgija, skambus varpų ir kamertonų gaudesys. Rodės, jau nebesiprieši- 
nęs atsidūriau saugiame motinos glėbyje. Ko traukiausi, ko abejojau, ko 
bergždžiai nešiojau lotynišką širdį krūtinėje? | 

Už savąjį tikėjimą, už savąjį kraują, dėl Kristaus aš pasirengęs mirti. 

Ant kuolų pamauti Selimbrijos graikų kūnai paakino pažinti save. 

Visą gyvenimą bodėdamasis bėgau nuo įkarščio, nuo nepakantos. O 
dabar įkarštis skaisčia ugnimi perėmė man širdį. 


1453 metų balandžio 9 diena 


Po ramaus sekmadienio šiandien prie grandinės nusiyrė devynios di- 
džiosios galeros, pasirengusios ją ginti. Laukiama turkų laivyno. 

Ilgos jaučių porų vilkstinės tempia didžiules bronzines turkų pa- 
trankas. 

Anapus turkų linijų dulkių debesis kelia galvijų bandos, o širdus jų 
maurojimas atsklinda ligi mūrų. 

Gynėjai pasiruošę. Kiekvienas žino savo vietą ir uždavinį. Imperato- 
rius Konstantinas visą dieną jodinėjo mūru, kalbindamas atkarpų va- 
dus, narsino graikus, vis daugiau žadėjo lotynams. 


1453 metų balandžio 11 diena 
Sultonas įsakė išstatyti palei visą sausumos mūrą šimtus mažųjų pa- 


trankų bei bombardų. Didelės patrankos sustatytos keturiose vietose: 
priešais Sventojo Romano vartus, prie Charizijų vartų, Blachernajuje — 

palei Kaligarijos vartus, kur mūrai, beje, tvirčiausi, tačiau nėra giovio, ir 
dar trys didelės patrankos stovi prie Selimbrijos vartų. 

Patrankos atitemptos taip arti mūro, kad žvalgus vyras įžiūri pabūk- 
lininkų veidus.-Kaip tik dabar patrankos tvirtinamos prie pakylų, pasta- 
tytų iš didžiulių rąstų bei akmens skeveldrų. Šimtai vyrų triūsia apie jas 
it skruzdės. Patrankos guli ant pilvų gremėzdiškos, bejėgės. Tačiau jų 
šiurpų didumą geriausiai suvoki palyginęs jų Žiojėjančius nasrus su ša- 
limais plušančiais vyrais. Apvalūs akmeniniai sviediniai, kraunami prie 
patrankų - aukščiau vyro kelių. 

Ir patrankos apsaugomos grioviais bei užtvaromis. Nė vienas lotynas 
nėra matęs tokių didelių pabūklų. Patrankos suės kalnus parako, skel- 
dėdamos užmuš šimtus vyrų. Šitaip kalba Džustinianis, guosdamas sa- 
vo šarvuotus karius. 

Didžioji patranka, kurią Adrianopolyje nuliejo iš Konstantinopolio pa- 
bėgęs Orbanas ir apie kurią gandai sklido jau sausį, pastatyta priešais 
Kaligarijos vartus, kur mūrai tvirčiausi. Akivaizdu, kad sultonas tiki sa- 
vo patranką gebėsiant sutrupinti bet kokį mūrą. Džustinianis smalsavo 
ją pamatyti ir leido man eiti kartu, nes aplink ramu. Podraug jis norėjo 
pažiūrėti, kaip venecijiečiai laikosi Blachernajuje bei prie Charizijų var- 
tų, iš kur eina kelias į Adrianopolį. 

Diduma mūrų gynėjų buvo palikę savo vietas ir gausiais būriais susi- 
telkę ant išorinio mūro žiūrėti tos pamėklės. Ir miestiečiai kabarojosi ant 
rūmų stogų bei į bokštus stebuklingosios patrankos pažiūrėti. 

Džustinianis plačiai nusišypsojo ir tarė: 

— Manau, kad žmonių bus mažiau, kai turkai įtvirtins patrankas ir 
paleis pirmuosius sviedinius. 

Daugis rodė pirštais ir šaukė pažinę Orbaną, nors jis buvo su turkiška 
garbės mantija ir pabūklų meistro galvos apdangalu. Graikai pradėjo už- 
gaulioti ir keikti jį, o imperatoriaus technikai nutaikė mažąsias patrankas 
bei ginklus ir paleido aibę šūvių, trikdydami vargų didžiosios patrankos 
vamzdžio kėlimą ir taikymą mūrų link. Džustinianis uždraudė šaudyti, 
nes tai buvo tik parako švaistymas. Dauguma graikų nubalo ir užsidengė 
ausis, vos sugriaudėjus tiems niekingiems šūviams ant mūrų. 

Orbano nulieta galingiausia visų laikų patranka dukart didesnė už 
dideles sultono patrankas. Tik tas, kuris savo akimis matė, patikės, jog, 
žmogus gali nulieti tokią patranką. Akmeniniai jos sviediniai siekia vy- 
TO juosmenį. 

Venecijos bailas Minotas sušuko vyrams grįžti ir atėjo pasikalbėti pas 
Džustinianį. Podraug atsivedė vaikinuką. Vaikinukas, - kad ir jaunas, - 
buvo venecijiečių galeros vadas ir susmalsęs atėjo iš savo laivo pažiūrėti 

patrankos. Ir imperatoriaus technikas vokietis Džonas Grantas prisidėjo 
prie mūsų. Pirmąkart pamačiau tą išmaningą žmogų, apie kurio suma- 
numą bei gebėjimus jau buvau daug girdėjęs. Tai pusamžis, juodabarz- 
dis vyras. Kaktą išvagojusios mintys, o akis, rodos, kaitina kažkokia ne- 
blėstanti mūsų laikų nerimastis. Jis nudžiugo, kad šiek tiek moku vokiš- 
kai. Pats puikiai kalba lotyniškai, ir graikiškai sklandžiai šnekėti jau ge- 
ba. Imperatorius nusamdė jį Orbano vieton ir moka tiek, kiek kitados 
neišprašė Orbanas. 

Žiūrėdamas į šiurpiąją patranką Grantas tarė: 

— Ta patranka - liejimo meistriškumo stebuklas, peržengęs neįmano- 
mumo ribą. Didesnės patrankos Žmogus jau nebepajudintų. Bet neži- 
nodamas, jog Adrianopolyje patranka jau iššovė bandomąjį šūvį, nepa- 
tikėčiau, kad ji atlaiko parako ir sviedinio slėgį. Nė už šimtą dukatų 
nesutikčiau stovėti šalimais, kai ji šaus. 

Džustinianis pasakė: 

— Aš, vargšas, apsiėmiau ginti Šventojo Romano vartus, nes visi kiti 
tylėjo. Dabar visai nesigailiu. Su malonumu perleidžiu šį džiaugsmą ve- 
necijiečiams. 

Venecijos bailas sutrikęs tarė: 

— Nesuprantu, kaip galime reikalauti, kad kas nors pasiliktų čia, ant 
mūro ar bokšte, kai patranka šaus? Mes tik pirkliai savanoriai ir didu- 
ma jau nutukę. Net aš uždusau kildamas ant mūro, sunkuliui krūtinę 
užgulus. 

Džustinianis atsakė: 

— Reikia ką nors už Blachernajų sumokėti. Bet jeigu nori, tai mielai 
iškeisiu nepatogų savo bokštą į imperatoriaus lovą ir rytojaus rytą stovė- 
siu kaip tik šioje mūro vietoje. Keiskimės gynybos atkarpom. Aš galiu. 

Nuraudęs bailas nepatikliai pasižiūrėjo į Džustinianį, išmatavo aki- 
mis Blachernajaus bokštų bei mūrų nepaprastą tvirtumą, lygindamas 
su kitomis sausumos mūro dalimis, ir atkirto: 

— Pokštauji? 

Nuo Porfirogeneto rūmų iki Chinegijo vartų bokštuose plevėsuoja 
šventojo Morkaus vėliavos šalia imperatoriaus purpuro. 

Vokietis Džonas Grantas prapliupo juoku ir tarė: 

— Su imperatoriaus technikais dėl smagumo paskaičiavome ir mate- 
matiškai įrodėme, kad tokio didumo patrankos išlieti neįmanu. O jeigu 
būtų įmanu, tai ji dėl savo matmenų neišlaikytų slėgio. O jeigu ji vis 
dėlto šautų, tai tik išspjautų sviedinį žemėn. Visa tai galime įrodyti tiks- 
liais skaičiais. Tik reikėtų rytoj pasiimti skaičiavimo lentelę vietoj skydo 
ir žengti ant mūro priešais patranką. 

Jauni venecijiečių kariai ligi šiol pagarbiai tylėjo, tačiau jų puikybė 
prieš genujiečius ilgiau nepakentė bailo dvejonės. Daugis jų žengtelėjo 
į priekį ir sušuko: 

- Imperatorius mums patikėjo Blachernajų! Prisiekiame Šventąja Dva- 
sia, ginsime jį Dievo garbei ir dėl visų krikščionių palaimos. Nesitrauk- 
sime, net jei mūras po kojom sugrius. Dėl mūsų nesirūpink, protostra- 
toriau. 

Surimtėjęs Džustinianis tarė: 

— Patranka dukart didesnė už kitas, bet ir Blachernajaus mūrai du- 
kart tvirtesni už kitus mūrus. Neužmirškite, kad aš ir prie Šventojo Ro- 
mano vartų turiu keturias patrankas, didžiausias iš visų matytų. Dievo 
garbei kaukimės visi, kaip išgalime. Nieko kita nebelieka. 

Tačiau mane jis pasivedė į šalį ir pasakė: 

— Mano drauge Zanai Anžė, niekas iš anksto nežino, kas dėsis rytoj, 
nes tokių didžiulių patrankų pasaulis dar nematė. Gali būti, kad jos iš 
tiesų keliais šūviais pramuš mūruose spragas, nors tuo netikiu. Tu lik 
čia žiūrėti didžiosios patrankos ir patogiai įsikurk Blachernajuje, jeigu 
venecijiečiai leis. Noriu turėti čia patikimą vyrą, iki pamatysime, ką gali 
ta patranka. 

Džonas Grantas ėmėsi mane globoti, nes abudu esame svetimšaliai — 
ir tarp lotynų, ir tarp graikų. Jis nešnekus vyras, o kalbėdamas šaiposi. 
Jis man parodė prie Kaligarijos vartų ištuštėjusias dirbtuves, kuriose ke- 
li seni graikai batsiuviai, apmirę iš baimės, taisė karių apavą. Jauni vy- 
rai, taipgi pameistriai, išsiųsti ant mūrų. Vaikštinėjome ir po imperato- 
riaus rūmų koridorius bei sales, kur įsikūrę venecijiečių pirkliai savano- 
riai su savo prekėmis. Bailas Minotas iš tikro apsigyveno imperatoriaus 
miegamajame ir miega pūkų pataluose po purpuriniu apklotu, lovoje, 
kurios užlaidines puošia dvigalviai ereliai. Venecijiečiai atsigabeno tar- 
nų bei būrį moterų. Tie tarnai be perstogės ginčijasi su imperatoriaus 
tarnais graikais, šnekančiais aniems nesuprantama kalba. 

Rūmų šildymo įrenginiai, įkaitinantys karšto oro kanalus po grindi- 
mis, suryja devynias galybes malkų. Todėl imperatorius, vos praspro- 
gus pavasariui, uždraudė rūmus šildyti, nors naktimis dar vėsu. Jis tau- 
po mieste sukauptą medieną duonos kepėjams bei valgiui virti, o pir- 
miausia, aišku, mūrams taisyti, jeigu turkai pramuš juose spragas. 

Temstant pamačiau venecijiečių sargybinius didžiojoje priėmimų sa- 
lėje kuriant laužą ant marmurinių stiklo lygumo grindų. Marmuras skel- 
dėja, dūmai juodina brangias lubų mozaikas. 

1453 metų balandžio 12 diena 


Pakilau auštant. Pereitą naktį daugis neramiai miegojo. Graikai meldė- 
si. Lotynai išgėrė per daug vyno. Eidamas imperatoriaus rūmų korido- 
riumi ryto vėson, paslydau ant jų vėmalų. 

Anapus Bosforo kilo spindulingiausia saulė. Pliskėjo auksinės Azijos 
kalvos. Plazdindamas bokštų vėliavėles nuo Marmuro jūros pūtė švel- 
nus vėjelis. 

Žiūrėjau nuo mūrų į besimeldžiančius turkų pabūklininkus. Mano 
mintys sekė sultono Muchamedo mintis. Manau, kad ir jis šiąnakt pra- 
stai miegojo. Visas miestas buvo perimtas slogaus laukimo, tad ir jo šir- 
dį galavo dilgus lūkestis. 

Tačiau visą rytą buvo ramu. Paskui mūru nuo pajūrio ligi Blacherna- 
jaus nusklido naujiena, jog pasirodė turkų laivynas. Buvo kalbama, kad 
laivynas nubalino jūrą šimtais burių. Uoste visų laivų varpais ėmė skelbti 
pavojų, todėl gausmas pasiekė Blachernajų. 

Aukštesniųjų vadų bei žaliai apsitaisiusių caušų apsupty išvydome sul- 
toną baltu kaip sniegas žirgu jojant į priešinę kalvą. Plaikstėsi pašų bei 
vizirių Žirgų uodegos. Sultonas jojo pažiūrėti didžiosios patrankos, tačiau 
atsargiai sustojo per pusę tūkstančio žingsnių. Žirgus nuvedė šalin. 

Kai pabūklininkai puolė bėgti nuo didžiosios patrankos ir prie jos pa- 
liko tik pusnuogis vergas, mosuojantis ilgą smaigą su rūkstančia dagti- 
mi liepsnai įžiebti, bailas Minotas prarado savitvardą ir įsakė palikti mūrą 
bei bokštą toje vietoje, kurios link žiojėjo patrankos nasrai. Po laukto 
įsakymo net drąsiausieji spruko šalin it avys. 

Paskui plykstelėjo ir sugriaudėjo baisiau nei šiurpiausia perkūnija. Mū- 
ras susvyravo tarytum per žemės drebėjimą. Žemė išslydo iš po kojų ir 
aš, kaip dauguma, pargriuvau. Didžiulis juodas debesis užgožė patran- 
ką. Vėliau girdėjau, jog arčiausiuose namuose nuo stalų nuvirto indai, 
iš auseklių išsiteliūškavo vanduo. Ir laivai uoste sudrebėjo. 

Kai vėjas nunešė parako dūmus ir nuo mūro kilusį dulkių debesį, 
pamačiau susmalsusius turkų pabūklininkus pribėgus visai prie pat mūro 
ir rodant vienas kitam sviedinio padarytą žalą. Mačiau juos šaukiant ir 
mojuojant rankomis, bet nė garselis manęs nepasiekė. Sitaip griausmas 
užgulė ausis. Pradėjau šaukti, tačiau niekas negirdėjo. Tik patampęs už 
rankų priverčiau porą nuovokos netekusių karių įtempti lankus. Bet 
griausmo priblokšti jie prašovė. Net nesužeidė nė vieno turko, nors vis 
daugiau karių pradėjo šaudyti pro bokšto angas ir nuo mūro dantų. 
Pabūklininkai iš įtampos buvo visai apduję - tik abejingai dėbtelėjo į 
žemėn smingančias strėles ir iš lėto grįžo prie savo patrankos, skėsčio- 

dami rankas ir purtydami galvas - ginčydamiesi tarp savęs lyg nepa- 
tenkinti pasekme. 

Sunkus ir didžiulis akmeninis sviedinys mūre išmušė tik nedidelio 
kambario gilumo duobę, suduždamas į tūkstančius atskalėlių. Mūro pa- 
matai nė nevirptelėjo. 

Palei patranką pamačiau patį Orbaną mojuojant vado vėzdu ir gar- 
siai įsakinėjant. Pabūklininkai puolė lakstyti apie patranką, uždengė ją 
storais vilnoniais apklotais, idant patrankos bronza pernelyg greit neat- 
vėstų, ir ąsočiais pylė alyvų aliejų į didžiulius jos nasrus, lengvindami 
metalo kančias po siaubingos šūvio įtampos. 

Atsčiau, prie Charizijų ir Šventojo Romano vartų, pasigirdo baugūs 
dundesiai. Išvydau blyksnius ir parako dūmų mutulus, tačiau mano už- 
gultas ausis garsai pasiekė nutykę. 

Sugriaudėjus šūviams sultonas Muchamedas paliko stovėti, nors visa 
palyda ir net caušai kniūpsti krito ant žemės. Jis tik stingsojo įsibedęs į 
mūrą, kai jo vadai purtėsi dulkes nuo drabužių. Tas sustingimas reiškė, 
kad jis nenori atskleisti savo jausmų. Gal jis iš tikro įsivaizdavo, jog vie- 
nas tokios didelės patrankos šūvis gali sugriauti dvidešimties pėdų pla- 
tumo mūrą. 

Liepęs rūpestingai užklostyti didžiąją patranką, Orbanas įsakė šauti 
iš abipus stovinčių kitų galingų pabūklų. Jie taip pat buvo dideli, tačiau 
šalia didžiosios patrankos atrodė lyg ūgtelėję paršeliai prie paršavedės. 
Pabūklininkai nesibaidė j jų šūvio taip kaip didžiosios patrankos ir šalin 
nebėgo. 

Tolydūs blyksniai apžilpino man akis, juodi it degutas parako dūmų 
debesys užslinko priešlaukį ir nujuodino pabūklininkus. Akmeniniai svie- 
diniai atlėkė daugmaž į tą mūro vietą, kur pataikė didysis sviedinys. 
Nuo dviejų smūgių mūras sudrebėjo, iš dulkių debesies išlaksčiusios 
akmeninių sviedinių aiženos sužeidė vieną venecijietį. Tačiau nusileidę 
apžiūrėti nuostolių, pamatėme sviedinių sukeltą žalą esant mažesnę, nei 
įsivaizdavome. Blachernajų supantis mūras atlaikė išmėginimą. Bailas 
Minotas iš palengvėjimo nusikvatojo ir drąsindamas vyrus sušuko: 

— Vardan Šventosios Dvasios, nesibaisinkime jau, o drąsinkimės! To- 
kių akmeninių žirnių sultonas gali pūsčioti kad ir po tuziną per dieną, 
bet mūro nė nesudrebins. 

Tačiau turkams aprimus ir tupinėjant apie savo patrankas lyg apie 
sužeistus gyvius, vokietis Džonas Grantas įsakė visiems mūro gynėjams 
kibti į darbą. Pamatęs, kur link turkai nutaikė patrankas, jis liepė nuleis- 
ti nuo mūro didžiulius odinius maišus, prikimštus vilnos, medvilnės ir 
šieno, ir užkamšyti sviedinių išmuštus duburius. Jis taip pat buvo viltin- 

gai nusiteikęs ir spėjo, kad patrankų padarytą žalą pernakt spėsime vi- 
siškai atitaisyti. 

Tolumoje vėl pasigirdo dundėjimas ir mūras po mano kojom sudre- 
bėjo. Prapliupo šimtai siauraburnių tiesaus taikymo sultono patrankų ir 
žemos plačiagerklės bombardos ėmė svaidyti didžiulius akmeninius svie- 
dinius. Daugis jų lėkė per mūrą į miestą ir griovė arčiausius statinius, 
iki pabūklininkai išmoko apskaičiuoti parako kiekį akmeninio sviedinio 
atžvilgiu ir teisingu kampu pakreipė bombardos pakylą. Nepaliaujamas 
trinkesys virpino orą. Paskiri turkų būriai, mušdami būgnus, tarškinda- 
mi varines lėkštes ir stūgiai garbindami Alachą, ėmė puldinėti prie mū- 
ro griovio. Tačiau gynėjai ant mūro nebaigštavo ugnies ir gerai taikė 
ginklus, tad daugel turkų krito prie griovio, ir kritusiųjų draugai nu- 
kentėjo nešdami šalin anų kūnus. 

Leidausi mūru Šventojo Romano vartų link pranešti Džustinianiui, 
jog kol kas neverta baimintis didžiosios patrankos. Sykiais turėjau pa- 
bėgėti, kad spėčiau pasislėpti už kito mūro danties, atšvilpiant strėlei ar 
švino kulkai. 

Atkarpos tarp Porfirogeneto rūmų ir Charizijų vartų gynėjams nebu- 
vo linksma. Į mūrą nukreiptos keturios didelės patrankos pirmaisiais 
šūviais nugriovė keletą išorinio mūro dantų, iš trijų vyrų palikdamos 
tik kruviną mėsos krūvą. Dar dešimt sužeidė aiženos, todėl teko juos 
įleisti pro puolamuosius didžiojo mūro vartus į miestą gydytis žaizdų. 
Ant mūro telkšojo kraujo balos, o neramūs gynėjai stebeilijo pro siauras 
bokštų angas ir mūro dantis į patrankas, kurioms į nasrus turkai vėl 
kimšo parako užtaisą. Jie kaip tik dėjo medinius cilindrus ir lipdė visus 
oro plyšelius, prieš įridindami į patrankų nasrus akmeninius sviedinius. 

Šią mūro dalį gina trys broliai Gvakardžiai, apsigimę venecijiečiai, 
jauni sėkmės kariai, patys nusisamdę vyrų ir pasiūlę savo pajėgas im- 
peratoriui. Jie vaikštinėjo mūru nuo vieno vyro prie kito, narsindami 
nepratėlius, tapšnodami jiems per pečius ir sakydami, jog neganda nė- 
ra tokia baisi. Jie smalsavo išgirsti apie didžiosios patrankos padarytą 
žalą, todėl likau su jais pasikalbėti ir palaukti turkų patrankų smūgių 
šioje vietoje, norėdamas savomis akimis pamatyti jų galią. Jie pasiūlė 
man vyno bokšte, kurį laikė svarbiausia būstine. Iš Blachernajaus rūmų 
jie buvo atsigabenę brangių kilimų, sienų gobeleno, minkštų pagalvė- 
lių, kad ant akmeninių suolų būtų patogu sėdėti. 

Laukdami patrankų šūvių jie vangokai pasakojo man, ką patyrę su 
Konstantinopolio graikėmis, ir klausinėjo apie turkių papročius. Nė vie- 
nas jų nebuvo sukakęs nė trisdešimties. Iš visa ko matyti, jog tai tik 
nuotykius mėgstantys jaunikaičiai, kario amatą pasirinkę vien iš per- 

mainos potroškio ir tikėdamiesi gero atlygio. Įkaušę, dailių moterų pri- 
siminimų kupinom širdim jie visada nusiteikę stoti prieš Dievo teismą. 
Juk gavo visišką atleidimą tiek už praėjusius, tiek už būsimus prasikalti- 
mus. Neteisiau jų. Priešingai, būdamas jų draugėje greičiau pavydėjau 
jiems liepsningos jaunystės, kurios dar netemdė jokia filosofija. 

Ištraukę kelis kaiščius ir vėl suveržę lynus, turkai nukreipė vamzdžius 
žemiau — į išorinį mūrą. Vyrai nuo mūrų ėmė šaukti, kad dagtys jau 
siūbuoja, ir visi broliai Gvakardžiai paeiliui greitosiomis apvertė kauliu- 
kų taurę, burdami, kuriam teks garbė stoti priešais patrankas ir padrą- 
sinti savo pavyzdžiu gynėjus. Jauniausias išmetė porą šešetukų ir per- 
imtas didystės nubėgo ant mūro, skimbčiodamas kalavijo makštimi, vy- 
no ir įkarščio blizginamom akim. Jis stojo tarp mūro dantų priešais pa- 
trankas, sumosavo šarvuotom rankom, norėdamas atkreipti turkų dė- 
mesį, ir pradėjo šūkauti išmoktas turkiškas nešvankybes, tad kaitau dėl 
jo iš gėdos. Tačiau dagtims nusileidus prie užtaisų, jis žengtelėjo už mūro 
danties ir išmintingai nebekišo galvos. 

Visos trys patrankos iššovė veik vienu metu, tolydūs smūgiai užtrenkė 
ausis ir mūras po mūsų kojom susiūbavo. Dūmams ir dulkėms išsisklai- 
džius išvydom, kad jaunasis Gvakardis išsižergęs, sveikutėlis stovi ant 
mūro. Tačiau sviediniai buvo nušlavę priešakinį įtvirtinimą palei griovį ir 
nuskėlę dideles išorinio mūro skeveldras. Akivaizdu, kad nuolatinis šau- 
dymas ilgainiui padarys didelės žalos ir iš lėto, bet tikrai sunaikins mūrą. 

Nuo patrankų iki mūro atsklido šiurpios aimanos. Pamatėme kairiąją 
patranką nutraukus tvirtinamąjį lyną ir toli nusviedus prilaikančius rąs- 
tus bei akmenų atskalas. Du pabūklininkus jos tikrai suknežino. Tačiau 
kiti nė nežiūrėdami į savo draugus, galvotrūkčiais puolė šiltai dangstyti 
patrankų ir girdyti jų alyvų aliejumi. Didelės patrankos brangesnės už 
žmogaus gyvastį. 

Toliau keliaujant mūru man pasidingojo, jog turkų stovykloje viešpa- 
tauja didesnė suirutė nei ant miesto mūrų. Nepaliaujami trenksmai ne- 
paprastai įbaimino turkų galvijų bandas, taigi tolumoje kilo didžiuliai 
dulkių debesys, girdėjosi baugus maurojimas. Pasibaidę žirgai lakstė po 
stovyklą trypdami karius, o vidur maišaties pamačiau įniršusį kupranu- 
garį, kuris iškėlęs linguojančią galvą bėgo į aikštų lauką tarp turkų prie- 
šakinio įtvirtinimo bei miesto mūrų. Persigandęs piemuo skuodė kup- 
ranugariui iš paskos, tačiau įtūžęs gyvulys apsisuko jam priešais, kojo- 
mis partrenkė jį žemėn ir klupdamas sutraiškė krūtine. 

Visą laiką turkai šaudė tiesaus taikymo pabūklais ir arkebuzomis, tarš- 
kino varines lėkštes, pūtė ragus, mušė būgnus ir gaujelėmis puldinėjo 
prie griovio, mėgindami strėlėmis nukauti už mūro dantų besislaps- 

tančius gynėjus. Džustinianio šarvuotieji net nesivangstė strėlių. Strė- 
lės skimbčiojo į jų skydus bei šarvus. 

Kai nusigavau iki Džustinianio gynybos atkarpos, iššovė didelės pa- 
trankos prie Šventojo Romano vartų, man prieš akis dundėdamas griu- 
vo išorinio mūro dantis ir į orą išlėkė galybė akmens atskalų. Kalkių 
dulkės sprangino taip, kad kosėdamas vos neuždusau, o nuodingi pa- 
rako dūmai nujuodino man rankas bei veidą. Priekyje girdėjosi prakeiks- 
mai ir dejonės, daugis graikiškai šaukėsi Švenčiausiosios Mergelės. Vi- 
sai man po kojų pargriuvo nelaimingas darbininkas, nešęs ant mūro 
akmenis. Iš jo suknežinto šono plūdo kraujas. 

— Jėzau Kristau, Dievo sūnau, pasigailėk manęs nusidėjėlio! - sušuko 
jis gailiu balsu ir nesikankinęs išleido paskutinį kvapą. 

Zvangindamas šarvais Džustinianis bėgo manęs link, ketindamas ap- 
žiūrėti, kiek žalos padarė sviediniai. Trinktelėdamas kumščiu jis pakėlė 
šalmo antveidį - jo išsprogusios žalios akys tvaskėjo įkarščiu. Jis spok- 
sojo į mane tarytum nepažindamas i ir šūktelėjo: 

— Mūšis prasidėjo! Ar kada išgyvenai nuostabesnę dieną? 

Jis giliai kvėpavo, šnervėmis traukdamas parako smarvę ir šilto krau- 
jo dvoką. Jis kvėpavo taip giliai, kad šarvai ant jo galingos krūtinės 
kilsavo. Tai buvo kitas žmogus - ne tas lėtas, mąslus vadas, kurį paži- 
nojau. Rodės, jis tik dabar pasijuto it žuvis vandenyje, o dundesys ir 
svaigulingas triukšmas jam teikė galuojantį malonumą. 

Mūrai mums po kojų susvyravo, griausmas suvirpino dangų, visa su- 
temo. Didžioji patranka prie Kaligarijos vartų iššovė antrą kartą. Jokio 
garso nesulyginsiu su tuo griausmu. Už dulkių ir parako dūmų debesų 
švietė blausus raudonas saulės rutulys. Nužvelgiau saulės nueitą kelią 
ir nustačiau, jog didžiajai patrankai atvėsinti, išvalyti, nutaikyti ir už- 
taisyti prireikė dviejų valandų. 

— Turbūt Žinai, kad pasirodė turkų laivynas! - šaukė Džustinianis. — 
Suskaičiuota trys šimtai burių, tačiau diduma atplaukusių - krovininiai 
laivai. O karo galeros lengvos ir siauros palyginus su lotynų laivais. 
Venecijiečiai su savo laivais įbūgę laukė prie grandinės, tačiau turkų 
laivynas nuplaukė pro šalį, praplaukė Perą ir kaip tik dabar tvirtinasi 
Bosforo pakrantės Kolonų uoste. Toks nekantrus Žmogaus būdas, kad net 
aš valandėlę tikėjausi puolimo, - tęsė jis griausmingai nusikvatojęs. — 
Patirtis išgaruoja, kai būgnas sudunda ir orą suvirpina patrankų šūviai. 
Tikrai, valandėlę net aš maniau, kad sultonas mėgins pulti visą mūrą, 
šaudydamas iš patrankų, kad podraug laivynas plauks nutraukti gran- 
dinės. Tačiau patrankų ugnimi tikriausiai siekta tik atitraukti mūsų dė- 
mesį, idant laivynas saugiai pasiektų uostą. Kol kas sultonas trokšta tu- 
rėti savo rankose visas kortas. 

Jis kalbėjo visiškai linksmai, tarytum visi jo rūpesčiai būtų pradingę, 
nors didelės turkų patrankos, iššovusios šioje vietoje vos du kartus, su- 
lygino su žeme priešakinį įtvirtinimą ir apgadino išorinį mūrą - nuo 
viršaus ligi apačios jame žiojėjo sprogymės. Džustinianis sumaurojo, 
šaukdamas nuo mūro išlaksčiusius graikus darbininkus išnešti draugų 
kūnus. Graikai, susigrūdę į išorinio mūro ir didžiojo mūro tarpeklį, su- 
šuko, kad juos per puolimo vartus įleistų į miestą. Jie buvo taikūs darbi- 
ninkai ir nesisamdė kariauti petys į petį su lotynais. 

Galų gale du jų, saugodami galvas nuo švilpiančių turkų strėlių bei 
zvimbiančių švino kulkų, užlipo į išorinio mūro viršūnę. Jiedu suklupo 
prie savo draugo kūno ir graudžiai pravirko pamatę, kaip baisiai ak- 
mens aiženos suknežino jo kūną. Įjuodusiom rankom jie negrabiai šluos- 
tė kalkių dulkes nuo jo barzdos, čiupinėjo šąlančias rankas tarsi neįti- 
kėdami, kad jis taip nelauktai numirė. Paskui jiedu paprašė Džustinianio 
sidabrinio už tai, kad nuneš savo draugo kūną į miestą. 

Džustinianis nusikeikė ir tarė: 

— Žanai Anžė, ar aš dėl šitų godžių šunsnukių kariauju? 

Many pabudo graikiškas kraujas, žvelgiant į tuos bejėgius nelaimė- 
lius, neturėjusius nei šalmų, nei odinių šarvų — tik nešvarius darbinius 
skarmalus. 

„—- Taijų miestas, - atsakiau. - Tu apsiėmei ginti šią mūro dalį. Impe- 
ratorius už tai moka tau atlygį. Todėl tu pats privalai mokėti graikų 
darbininkams, jeigu savom jėgom neįstengi pataisyti mūro. Taip sutar- 
ta. Tu pats esi godus šunsnukis, jei verti šiuos nelaimėlius dirbti veltui. 
Juk jie turi pirkti maistą, išlaikyti šeimas. Imperatorius jų nemaitina. — 
Dar pridūriau: - Menkas sidabrinis šiems vyrams vertas tiek, kiek tau 
verta Lemno salos kunigaikščio karūna. Nesi geresnis už juos. Pats sto- 
jai imperatoriaus tarnybon iš garbėtroškos ir godumo. 

Prasidėjęs mūšis svaigino Džustinianį ir jis neįniršo. 

— Verti viską aukštyn kojom kaip graikas! - riktelėjo jis, tačiau išėmęs 
iš kapšelio numetė graikams sidabrinį. 

Tie skubinai griebė draugą ir nusinešė žemyn, lašindami kraują ant 
nuvaikščiotų akmeninių pakopų. 


1453 metų balandžio 13 diena 
Naktis buvo nerami. Daugis mieste neužmigo. Pusiaunakčiu miestą su- 
drebino didžiosios patrankos griausmas ir šiurpi liepsna iš jos gerklės 


naktingą dangų nuplieskė raudoniu. Pernakt buvo taisomos mūrų spro- 
gymės, grėslios vietos kaišomos vilnos bei šieno maišais. 

Turkų laivynas laikosi Kolonų uoste. Iš laivų vis krauna ir krauna 
medieną bei akmeninius sviedinius. Prie grandinės stovi didelės vene- 
cijietiškos galeros, pasiruošusios ją ginti. Venecijiečių laivai budėjo visą 
naktį. 

Šviesiu metu didelės turkų patrankos iššovė po šešis šūvius. Atrodo, 
kad Blachernajaus mūras prie Kaligarijos vartų tvirčiausias, nors prie- 
šais jį stovi didžioji patranka. Į Blachernajų susikraustę venecijiečiai rū- 
mų bažnyčioje su įdomumu tyrinėja Švenčiausiosios Mergelės ikoną. 
Jie jau įtikėjo graikais, tvirtinančiais stebukladarę Panagiją apsaugosiant 
Blachernajaus mūrą. 

Visi lotynai kol kas gyvi, tiktai du sunkiai sužeisti. Juos saugo geleži- 
niai apdarai. Tačiau gynybos atkarpose tarp Aukso ir Rezijos vartų Žžu- 
vo nemažai prie ginklo pašauktų amatininkų bei vienuolių. Tik tada jų 
bičiuliai suvokė, jog verčiau nešioti nepatogų šalmą ir nesiskųsti ver- 
žiančiais šarvų dirželiais. | 

Patirtis auga. Juo daugiau žūva, tuo karštesnė neapykanta turkams. 
Iš miesto prie mūrų ateina moterys, senukai. Jie pamerkia drabužių 
skvernus į kritusiųjų kraują ir palaimina juos kaip tikėjimo kankinius. 

Žmogus greitai pripranta. Tikriausiai gali prie visko priprasti. Ir prie 
didelių patrankų trenksmų, žemės virpėjimo, griūvančio mūro griaus- 
mo bei skraidančių aiženų, nors dar vakar maniau, jog prie šito neįma- 
nu priprasti. Pilvo įtampa malšta, kvėpavimas lygėja. 

Laivynas pastatė stebėtojų Peros bokšte, kur galima sekti turkų laivy- 
no judėjimą Bosforu. Be to, Peros pakrantę tveria grandinė. Turkų sto- 
vykloje kasdien lankosi Peros genujiečių bei žydų prekiautojų. Jie atga- 
bena į miestą naudingų žinių. Toks tad Peros nešališkumas. Tačiau da- 
bar sultonas jai nieko nedarys. Tariamai nešališka Pera jam naudinges- 
nė nei priešiška Pera. Peros prekybininkai sudaro pelningų sandėrių. 
Bet tariu, kad sultonui nugalėjus jie už viską susimokės. 

Parašiau: jeigu sultonas nugalės? Tokia maini Žmogaus širdis! 
Taip nori tikėti tuo, ko trokšta! Ne vienas sultonas supo Konstantinopo- 
lį. Tiesa. Tačiau jie neturėjo patrankų nei laivyno. Graikai valdė jūrą, 
Bosforas buvo atviras. O dabar apie Konstantinopolį susidarė kilpa. Mus 
išgelbės tik ginkluotas popiežiaus ir Venecijos laivynas. Arba koks nors 
neįtikimas tarptautinės politikos posūkis. Tarkim, Vengrijos kariuome- 
nė, užpuolusi turkus iš už nugaros. Bet šitaip nebus. Daugiau nebebus. 
Praėjo tie laikai. Naktingą dangų nurausvinęs patrankos plyksnis pa- 
skelbė naujus laikus. Patrankų, janyčarų, sultono laikus, kai žmogus bus 
vergas, 0 tikėjimas — tik valdžios įnagis. 

Skilo viena didelė turkų patranka — taip smarkiai, kad dūmai mutulais 
kilo per šone atsiradusį sprogį. Šaudo rečiau. Netoli ugnies taškų kalviai 
įkūrė dirbtuvę, kurioje stiprina patrankas geležiniais žiedais. Kalvos at- 
šlaitėje, anapus turkų stovyklos, Orbanas pastatydino liejyklą. Turkams 
nakčia lydant varį bei alavą, danguje Žaruoja atošvaistė. Zydas prekiau- 
tojas pasakojo matęs ten dirbant šimtus vergų, žemėje - didžiulių duo- 
bių, kuriose užkasamos patrankų formos. Oras gražus, dangus giedras. 
Ypačiai dabar graikai turi pamatą melsti lietaus. Lydyto metalo formos 
sprogtų, jeigu ant jų patektų bent šiek tiek vandens, - sako vokietis 
Grantas. 

Jis svajotojas ir keistuolis. Jam nerūpi vynas nei moterys. Imperato- 
riaus technikai ant išorinio mūro viršūnės pastatė daugybę senovinių 
balistų bei svaidyklių, bet jos netoli šauna ir iš jų menka nauda, kol 
turkai rimtai nepuola. Grantas brėžiniais jiems parodė, kaip patobulinti 
ir palengvinti tas mašinas, kurios nuo Aleksandro laikų gaminamos pa- 
gal tuos pačius brėžinius. Turėdamas laiko, jis eina į imperatoriaus bib- 
lioteką ir skiemenuoja senuosius raštus. 

Žilagalvis imperatoriaus bibliotekininkas nirčiai saugo knygas, nelei- 
džia jų skolintis, skaitykloje draudžia degti žvakę ar lempą, todėl ko- 
deksus įmanu skaityti tik dieną. Nuo lotynų jis slepia bibliotekos sąra- 
šus ir kretančia. "galva griežtai atsakė Grantui Archimedo veikalus. Esą 
jų bibliotekoje nėra. Jei Grantas klaustų bažnyčios tėvų ar Graikijos filo- 
sofų raštų, tai gal senis atlaidžiau žiūrėtų į vokietį. Tačiau Grantas tyri- 
nėja tik techniką ir matematiką. Todėl imperatoriaus bibliotekininkui jis 
tėra paniekos vertas barbaras. 

Mudviem apie tai kalbantis Grantas pasakė: . 

— Archimedas ir Pitagoras mokėjo statyti mašinas, galėjusias pakeisti 
pasaulį. Senieji mokėjo vandeniu bei garais varyti mašinas, dirbančias 
daugybės žmonių darbą. Bet niekam jų, nereikėjo. Jie liovėsi kūrę tas 
mašinas ir nukreipė mintis į slaptus mokymus bei Platono idėjas, tarda- 
mi antgamtišką pasaulį esant svarbesnį už dabartinį. Tačiau užmirštuo- 
se jų veikaluose įmanu rasti užuominų, kuriomis gali pasinaudoti šių 
laikų kūrėjas. 

Aš paklausiau: | 

— Jeigu jie buvo išmintingi, išmintingesni už mus, tai kodėl tu jais 
netiki ir neseki jų pavyzdžiu? Kokia žmogui nauda, kad užkariaus gam- 
tą, jeigu pakenks savo sielai? 

Grantas įsibedė į mane tiriančiomis, nerimastingomis akimis. Jo švel- 

ni barzda juoda it degutas, veidas išvagotas nemigos ir mąstymo. Iš- 
vaizdus ir baugus vyras. Didžiosios patrankos trenksmas sudrebino bib- 
liotekos pastatą ir pro siaurą langelį įspįdusi saulė nušvietė nuo lubų 
plyšių pasklidusias dulkes. 

— Nebijai mirties, Johanai Angelai? - paklausė jis. 

— Mano kūnas bijo, - atsakiau. - Mano kūnas taip bijo žemiško irimo, 
kad patrankos trenksmas sudrebina man kinkas. Tačiau siela nebijo. 

- Jei būtum patyresnis - labiau bijotum, - patikino jis. - Jei būtum matęs 
daugiau karo ir mirties, tai ir tavo siela bijotų. Tiktai nepatyrus karys nar- 
sus. Tačiau narsa — ne didvyriškumas, o tik baimės pergalėjimas. 

Jis parodė tūkstančio gražmenų paauksavimą ant skaityklos sienų, 
cinoberiu apipieštus posakius, prie stalų prikaustytas didžiules knygas 
slėgiais, sidabru bei brangakmeniais puoštais viršeliais. 

- Bijau mirties, - pasakė jis. - Tačiau pažinimas pergali baimę. Že- 
miškų dalykų pažinimas, nes dangiškasis pažinimas neturi jokios me- 
džiagiškos reikšmės. Todėl žiūrint į šį pastatą man sopa širdį. Čia palai- 
doti paskutiniai neįkainojami senųjų pažinimo likučiai. Ištisus šimtme- 
čius niekas nepanoro raustis bibliotekoje nei sudaryti sąrašų. Saugyklo- 
se žiurkės sugraužė rankraščius. Filosofai bei bažnyčios tarnai gerbiami, 
tačiau matematiką ir techniką sugraužė Žiurkės. Tas kvailas godus senis 
nesuvokia, jog nieko nepraras leidęs man pasirausti saugyklose ir užsi- 
degti žvakę, ieškant neįkainojamo, bet paniekinto pažinimo. Atėjus tur- 
kams ir šitas statinys pliūptelės į dangų liepsnomis, o gal rankraščius 
sukraus kieme viralo puodų prakuroms. 

— Sakei: atėjus turkams, - pertariau. - Tai netiki, kad apsiginsime? 

Jis nusišypsojo apmaudinga visažinio šypsena. 

— Matuoju žemiškais matmenimis, - atsakė, - medžiagiškais matme- 
nimis. Todėl nepuoselėju širdy bergždžios vilties, kaip kad nepatyrūs ir 
jaunesni. . 

— Bet tuomet, - tariau nustebęs, - Dievo ir aukštesnės tikrovės pažini- 
mas turėtų tau būti nepalyginti svarbesnis už kokį žemišką matematinį 
ar techninį pažinimą. Kokia nauda iš puikiausios mašinos, jei turėsi mirti? 

Jis atsakė: 

— Užmiršti, kad visi mirsime. Todėl nė trupučio nesigailiu iš smalsu- 
mo atkeliavęs į Konstantinopolį ir nusisamdęs imperatoriaus tarnybon. 
Jau mačiau didžiausią Žmogaus nulietą patranką ir šaudama ji neįtrūko. 
Vien dėl šio pažinimo vertėjo keliauti. O visus bažnyčios tėvų raštus 
mielai iškeisčiau į du bet kokių Archimedo raštų puslapius. 

- Tu pamišęs, - tariau su pasidygėjimu. — Aistra tave kvaišina labiau 
nei sultoną Muchamedą. 

Jis ištiesė ranką į saulės spindulius tarsi norėdamas pasverti ore šo- 
kančias dulkeles. 

— Ar nematai? — pasakė. — Iš tų dulkelių į tave žvelgia nuostabios 
mergelės akys, kurių šypseną kitados užgesino mirtis. Kokio nors filo- 
sofo širdis, kepenys ir smegenys šoka tose dulkelėse. Gal ir aš po tūks- 
tančio metų pasveikinsiu svetimšalį kaip dulkelė, kurias Konstantino- 
polio gatvėje sukels jo kojos. Šiuo atžvilgiu tavo pažinimas prilygsta ma- 
najam. Taigi leisk man tikėti savo pažinimą ir jo neniekink. Iš kur žinai, 
kad aš širdy neniekinu tavojo? 

Virpėjau visas, bet pamėginau ramiu balsu pasakyti: 

— Ne toje pusėje kauniesi, vokieti Džonai Grantai. Tave pažinęs sul- 
tonas Muchamedas pasveikintų kaip vienmintį. 

— Ne, ne, esu Vakarų ir Europos pusėje. Kaunuosi už žmogaus laisvę, 
o ne už vergystę. 

— Kas ta Žmogaus laisvė? — paklausiau. 

Jis pažvelgė į mane minčių sujaudrintomis akimis, valandėlę pasvarstė 
ir atsakė: 

— Teisė rinktis. | 

— Tu teisus, - sušnibždėjau. — Tai į ir yra šiurpioji žmogaus laisvė. Pro- 
metėjo laisvė, pirmapradė nuodėmė. 

Jis šypsodamas uždėjo delnus man ant pečių ir atsiduso: 

— Ak tu, graike. 

Šalinuosi jo, baiminuosi jo, bet vis tiek jaučiu, jog mudviejų sielos 
baugiai giminiškos. Pradėjome nuo to paties - jis ir aš. Tik jis pasirinko 
mirties pasaulį, o aš Dievo tikrovę. 

Gimiau tarp dviejų pasaulių - buvusio ir ateisiančio. Tiek Vakaruose, 
tiek Rytuose jau skleidžia žiedus Mirties medis. Tegul jo vaisius valgo 
tie, kurie ateis, bet ne aš. 

Ar tikrai? Ar gerai pasielgiau? Ar nesuklydau rinkdamasis? 

Griaudėja patrankos, dundėdami skeldėja mūrai, didžiulis mirties būg- 
nas virpina Žemę ir orą. O aš, visuomet buvęs stiprus ir šaltas, dabar visas 
įkaitęs tik apie tave mąstau, mylimoji. Kodėl įsmeigei man dyglį? Kodėl 
neleidai man kovoti ir ramiai numirti, jeigu jau buvau pasirinkęs? 

Dabar tik tavęs geidžiu. Per tave patirti šventąsias misterijas. Pakly- 
dėlio sugrįžimą į tėvo namus. 

Vėl sekmadienis. Šį skaistų rytą varpai bei vienuolynų kamertonai skam- 
ba džiaugsmingai. Tačiau pavasario žalumą kloja suodžiai ir dulkės. Už 
pylimų mūrų plyšius nelyginant menkos skruzdės taiso nusiplūkę vy- 
rai. Skeldėjančio išorinio mūro trūkius nakčia užkaišiojo basliais. Į juos 
prikišo žemių, sutryptų vijoklių, krūmų bei šieno. Miesto gyventojai pri- 
valėjo atiduoti čiužinius mūrams dangstyti — čiužiniai turi sušvelninti 
baisius didžiulių akmeninių sviedinių smūgius. Čiužinius kloja jaučių 
odos, kurios nuolat laistomos vandeniu. Antraip degančios turkų strė- 
lės padegs čiužinius bei vilnos maišus. 

Ant centrinės miesto kalvos, prie Apaštalų bažnyčios įsikūrė atsargos 
būrys, pasiruošęs per puolimą leistis į grėslią vietą. Jų tėra vos pora šim- 
tų raitininkų. Šiomis dienomis jiems teko liūdnos tvarkos prižiūrėtojų 
pareigos. Laimei, jie graikai. Jeigu būtų lotynai, jų veikla pasėtų nesan- 
taiką. Net dabar Žmonės verkia ir keikia matydami juos būriais jodinė- 
jant po miestą, braunantis į atokiausius namus, iš rūsių bei pašiūrių tem- 
piant besislapstančius vyrus ir parvarant juos ant mūro. Imperatoriaus 
vardu jie nusavina miesto archontų pasislėptas maisto atsargas ir atėmę 
čiužinius bei pagalves sumeta į vežimus, nugabensiančius ant mūro. 
Vaikščiodamas po miestą pastebi apverktinų, liūdnų dalykų. 

— Kodėl turime mirti dėl lotynų ir popiežiaus, - šnibždasi tarp savęs 
neturtėliai. - Sultonas laiduoja mums gyvybę ir turtą. Imperatorius apo- 
statas. Sofijos soboras —- prakeiktas soboras. 

Tačiau daugiui karo įkiršintų graikų jaunikaičių pavyko nuo mūrų 
lankais arba arkebuzomis nukauti prie griovio krašto atbėgusių turkų. 
Jie šnibždomis priesaikauja žūtbūtinai susidorosią su lotynaais, kai tik 
išvys turkus. Laimėjęs ar pralaimėjęs Konstantinas neilgai bus impera- 
torium. Jis pripažino popiežių ir lotynišką tikėjimo išpažinimą, todėlt yra 
pasmerktas. 

Žinau ir jaučiu, net savo kailiu jaučiu, kaip beviltiškas karas keičia 
žmogų ir įkiršina visą jo esybę. 

Kūno išvargis, nuolatinė baimė, nemiga taip sudirgina Žmogų, kad 
jis tarytum apkvaišta ir jau neatsako už savo darbus bei mintis. Jis tiki 
kvailiausiais gandais. Mažakalbis pasidaro šnekus. Jautruolis šokinėja iš 
džiaugsmo, pamatęs krintant turką su strėle gerklėje. Karas - pavojin- 
gas kvaišulys. Svaigulio pakilimai ir atoslūgiai staigūs, viltis nuolat kei- 
čia neviltį. Vienas savo nusiteikimu bemat užkrečia kitą ir visas būrys, 
visas miestas persiima tos akimirkos nuotaikos. Tik patyrus karys išlie- 
ka šalto proto. O didžioji dalis Konstantinopolio gynėjų - prie karo bei 

ginklų nepratę miestiečiai. Todėl Džustinianis mano, jog būtina mieste 
skleisti viltingus, nors ir melagingus gandus. 

Sultono kariuomenėje krikščionių du kartus daugiau nei miesto gy- 
nėjų. Tai pastiprinimas iš Serbijos, Makedonijos, Bulgarijos. Tarp jų yra 
Mažosios Azijos graikų. Prie Charizijų vartų atsirado per mūrą atlėkusi 
strėlė su laišku. Serbų raitininkai vargiai parašė: „Jei nuo mūsų priklau- 
so, tai miestas niekada nebus sultono“. "2 

Ir didysis viziris Chalilis paslapčia darbuojasi, stengdamasis, kad mies- 
tas neatitektų sultonui. Kol kas jis mažai gali. Tik tuomet, kai sultonas 
patirs nesėkmių, išmuš jo valanda. 

Naktys šaltos. Sultono kariuomenė tokia didelė, kad palapinių pa- 
kanka tik menkai jos daliai. Diduma miega ant plikos žemės, o ne visi 
pratę, kaip janyčarai, miegoti ant žemės. Todėl nakties tylumoj turkų 
stovyklos čiauduliai ir kosuliai pasiekia net mūrus. 

Tačiau mūro nuogriuvas nakties tamsyje uoliai taisantys gynėjai taip 
pat sprengsi ir čiaudi. Bokštuose ir mūrų rūsiuose šalta ir drėgna. Me- 
diena bus reikalinga sankasoms. Malkos ir žagarai aukojami valgio ga- 
minimui ir švino bei deguto katilų kaitinimui. Todėl dauguma lotynų, - 
nors dėvi storus šarvų kamšalus, - smarkiai persišaldė. 


1453 metų balandžio 17 diena 


Tarnas Manuelis atnešė man į Blachernajų švarių drabužių ir trūkstamų 
rašymo reikmenų. Dėl valgio nesirūpinu - kol gyvenu Blachernajuje, 
venecijiečiai priima mane į savo gausias puotas. Kardinolas Izidorius 
apsiausties metui atleido juos nuo pasninko. Tačiau imperatorius budi 
ir pasninkauja taip uoliai, kad neilgai trukus sulyso ir išblyško. 

Nesusiturėjau nepaklausęs Manuelio, ar kas nors teiravosi manęs na- 
mie. Jis papurtė galvą. Nusivedžiau jį ant mūro pažiūrėti didžiosios pa- 
trankos. Turkai kaip tik buvo pasiruošę šauti. Nuo trenksmo Manuelio 
galva pradėjo kretėti. Tačiau jis galėjo savom akim įsitikinti, kad vieta 
mūre, kurion turkai nutaikė patranką, žinoma, apgriauta, bet tebėra tvir- 
ta, kad ir kaip smarkiai mūras bei rūmų pastatai sudreba akmens svie- 
diniui daužiantis. 

Bet labiau nei patranka jis baisėjosi lotynais, gyvenančiais ir teršian- 
čiais imperatoriaus rūmus. Tai, jo manymu, svaresnis žlugimo ženklas 
nei turkų apsiaustis. Jis pasakė: 

— Lotynai išlaikė senuosius papročius. Prieš du šimtus penkiasdešimt 
metų, užėmę Konstantinopolį, jie elgėsi Šventosios Sofijos sobore tary- 

tum arklidėje, kūrė laužus ant grindų, krūvom pridergė šventos vietos 
kampus. 

Lotynų tarnams valia zujoti po rūmų kambarius. Todėl Manuelis pa- 
prašė manęs nuvesti jį į Porfirogeneto rūmus. Jis nukukino sprandą ir 
gudriai žvilgčiodamas į mane tarė: 

— Tikriausiai prastakilmio kojos dar šių grindų neteršė, betgi aš grai- 
kas, vadinasi, šventesnis už lotynų samdinius. 

Pakilome senais marmuro laiptais į paskutinį rūmų aukštą ir pasuko- 
me į kambarį, kurio sienos buvo padengtos gludžiom, stiklo lygumo 
porfyro plokštėm. Kambaryje tebestovi auksu aptaisyta lova, kurią te- 
besaugo dvigalviai ereliai, tačiau patalynė bei visa įranga jau išvogta. 
Išvydęs apiplėštą kambarį suvokiau, jog jame niekuomet nebeužgims 
Konstantinopolio imperatoriai. 

Susmalsęs Manuelis atvėrė siauras dureles ir išėjo į akmeninį balkoną. 

— Dešimtį kartų čion susitelkusioj minioj nuolankiai laukiau impera- 
toriškojo gimdymo pabaigos, - pasakojo jis. - Senasis imperatorius Ma- 
nuelis turėjo dešimt vaikų. Konstantinas - aštuntas. Trys broliai dar gy- 
vi, bet nė vienas neturi sūnaus. Turbūt tai Dievo bausmė. 

Iš po pilkų antakių kuokštelių jis vis dvilkčiojo į mane paraudusiomis 
akimis, glostinėjosi žilą barzdą tarsi ką žinodamas. 

— Kuo aš čia dėtas? -— atšoviau. 

— Iš apačios spoksodamas į balkoną nė nenumaniau kada nors pats 
jame stovėsiąs, - tęsė Manuelis, nepaisydamas mano žodžių. - Tačiau 
vien tik Romos porfyras nė vieno imperatoriumi nepadarys. Tai tik prie- 
taras. Vis dėlto būta atstumtų moterų, kurios gimdydamos viltingai 
gniaužė porfyro akmens atšaižėlę. 

Jis parodė dumsų kambario kampą. Širdis apmirė, kai pasilenkęs iš- 
vydau, jog porfyro plokštė apdaužyta. Akimoju atsidūriau vaikystėje. 
Vėl buvau mažas berniukas mūrų apsuptame Avinjone. Švietė kaitri Pro- 
vanso saulė. Gniaužiau delne purpurinę akmens nuodaužą, kurią ra- 
dau tėvo paliktoje skrynelėje kaip žaislą. Mažas berniukas, kuris, turė- 
damas delnelyje raudoną akmenį, regėdavo angelus. 

— Šmėklą pamatei, mano pone? - tyliai paklausė Manuelis. 

Jis suklupo ant grindų tarytum norėdamas geriau apžiūrėti kampą, 
bet podraug suklupo prieš mane, pakeldamas raukšlėtą veidą. Jo pilki 
skruostai virpčiojo lyg iš didelės įtampos ar susigraudinus. 

— Prisiminiau tėvą, - atsakiau trumpai. 

Jau nebesistebėjau, kad mano tėvui išdūrė akis. Gal jis buvo pernelyg 
patiklus šitame žiaurumo ir baimės pasaulyje? Daugiaamžis Porfyro kam- 
barys dusino mane tarytum kapas. 

Priešais Charizijų vartus sutelktos didelės patrankos griaudėjo viena 
po kitos taip dažnai, kad griaudesys pasidarė tolydus. Akmeninės grin- 
dys mums po kojų susiūbavo. Stovėjau kape - tūkstantmetės imperijos, 
sankiršom žybšinčio valdymo meno, žiaurumo, paglemžtos valdžios, be- 
dvasių stingių apeigų kape. Nuostabusis Graikijos gyvybės medis nu- 
džiūvęs, negyvas — pavirtęs tūkstantlapiu žaliu papuošalu, svarinančiu 
margus brangakmenių vaisius. Medis jau miręs — nė Dievas neįpūtė jam 
gyvybės. 

Rodės, tebegniaužiu mažam delnely raudoną akmens nuodaužėlę. 
Nejau tik gabalėlis akmens nulėmė mano likimą? 

Manuelis sušnibždėjo: 

— Pone, mano akys senos - aš blogai matau. O gal kambario purpuras 
akis apgauna? Leisk paliesti tau kojas. 

Jis ištiesė ranką ir pagarbiai palytėjo mano blauzdas. 

— Purpuriniai batai, - pasakė. - Purpuriniai batai. 

Tačiau imperatorių užgimimo kambarys buvo toks baugus, kad jis 
paslapčia apsižvalgė tarytum baimindamasis svetimų ausų. 

— Vėl gėrei? —- paklausiau šiurkščiai. 

— Kraujas niekada neklysta, - sušnibždėjo jis. - Kraujas sugrįžta ten, 
iš kur kitados iškeliavo. Net ilgai klajojęs. Net klajojęs iš vieno kūno į i 
kitą. Vis tiek sugrįžta. 

— Manueli, - pasakiau. - Patikėk manimi. Mūsų laikai baigiasi. Mano 
viešpatystės šiam pasaulyje nebėra. 

Jis pasilenkė ir pabučiavo man kojas, todėl turėjau keliu nuspirti jį 
šalin. 

— Kuoktelėjau nuo vyno, - sutiko jis. - Mano galva pilna senų pasa- 
kų. Regiu miražus. Nieko pikto negalvoju. 

— Palaidokim miražus bei pasakas po yrančiais mūrais, - tariau. - Te- 
atranda juos kada nors koks svetimšalis, paspyręs nudaužtą šių sienų 
akmenį ir sukėlęs mudviejų dulkes. 

Manueliui išėjus sugrįžau ant mūro. Apie didžiulę sultono patranką 
buvo susitelkę daugybė dailiai apsitaisiusių žmonių. Jie buvo nulipę nuo 
žirgų ir liepę nuvesti šiuos atokiau. Savo akimis netikėdamas stebeilijau 
į trumpus jų apsiaustus, ant turkiškų galvos dangalų švyluojančias gan- 
drų plunksnas. 

— Vengrai! - sušukau apstulbęs. - Pas sultoną svečiuojasi vengrai! - Iš 
tolo žiūrėdamas į jų apdarus galėjau suklysti, bet neklydau pamatęs jų 
neprilygstamus žirgus. 

Vengrų didikai smalsiai apžiūrinėjo didžiulę patranką, rodė į mūrą ir 
atsitraukė per porą šimtų žingsnių, laukdami šūvio. Nesibaimindami 

patrankų Žmonės vis bėgo iš Blachernajaus ant mūrų žiūrėti vengrų. Ką 
reiškia jų pasirodymas sultono stovykloje? Gera ar bloga? Ir venecijie- 
čių bailas atlėkė uždusęs, o su juo - didysis kunigaikštis Lukas Notaras. 
Jis mane iškart pažino ir primerkęs akis išdidžiai pasveikino. Jo blykčio- 
jantys šarvai buvo papuošti gražmenom ir tikriausiai brangūs. 

— Ką veikia vengrai sultono stovykloje? - paklausiau įsijaudrindamas. 

— Tai Janošo Hunijado pasiuntiniai, - teikėsi paaiškinti Notaras. - Ne- 
jau nežinai? Dar vakar vakare jie atkeliavo pas sultoną. Turbūt nesu- 
klysiu sakydamas, jog dabar sultono pabūklininkams jie pataria, kaip 
nutaikyti patrankas. 

Iš vengrų gyvastingų judesių tikrai galėjai šitaip spręsti. Man tai at- 
rodė neįtikima, nors gerai žinojau, kad vengrai nemėgsta graikų ir lai- 
ko juos eretikais atskalūnais. Kas gali mėgti graikus? Prieš Varną savo 
akimis mačiau vengrų raitininkus kankinant Bulgarijos ortodoksų šven- 
tikus, padegant jų bažnyčias, nors kryžiuočių kariuomenė kaip tik bu- 
vo sutelkta išvaduoti bulgarus iš sultono valdžios. 

Notaras kalbėjo tarsi pats sau, niekam neskirdamas savo žodžių, ta- 
čiau taip garsiai, kad aplinkui susibūrę lotynai gerai išgirdo: 

— Janošas Hunijadas pasiuntė Žygūnus pranešti sultonui atsisakąs lai- 
kinojo Vengrijos valdovo pareigų ir perduodąs jas karaliui. Taigi jis ma- 
no, kad sultonui prisiektos paliaubos nustojo galios, todėl jis grąžina 
sultonui savąjį paliaubų sutarties egzempliorių, maloniai prašydamas 
grąžinti jo egzempliorių. Kartu jis reikalauja, kad sultonas atsisakytų 
Konstantinopolio apsiausties, nes Vengrijos karalius turės tai palaikyti 
priešišku veiksmu. Sitaip Vengrija suteikia mums politinę paramą. Po- 
draug vengrų didikai pataria, kaip taikyti patrankas per mūrų apgultį. 

Vokietis Grantas irgi pasirodė ant mūro. 

— Tai tiesa, - patvirtino jis, dėdamasis abejingu. - Ligi šiol turkai pa- 
trankas taikė tikrai kvailai —- kaskart į tą pačią vietą, o tai prieštarauja 
patirties taisyklėms. Nieko nesakiau, nes tai nauja ir tik Vakarų šalyse 
išmėginta. Griaunant mūrus reikia sviediniais pramušti skirtingas mūro 
vietas. Iš pradžių — pora sviedinių paleisti į mūro apačią - maždaug per 
dešimtį uolekčių vieną nuo kito, o paskui, lemiamą sviedinį - aukščiau, 
per anų dviejų vidurį. Šitaip trikampiais atskeliami luitai mūro. 

Turkų patrankos pasirengė šauti, todėl žmonės pamažėle nyko nuo 
mūro, nors mes jau nesibaiminome, kad mūras sugrius. Bet rytą per 
aukštai nuklydęs akmeninis sviedinys nušlavė tris didžiojo mūro vir- 
šūnės dantis ir nulėkęs per mūrą sudužo į akmeninę bažnyčios sieną, 
sunkiai sužeisdamas du venecijiečių tarnus. 

Leidžiantis žemyn Notaras atsidūrė šalia manęs. 

— Kas per karas, - dygiai tarstelėjo jis. - Vengrai moko turkų pabūkli- 
ninkus, o sultono žvalgas ant Blačhernajaus mūro tiria patrankų veikmę. 

— Iš tiesų, kas per karas! - atšoviau. - Imperatoriaus laivyno vadas 
narsiai gins uosto įlankos mūrą, kurio turkai nė plaukdami nepasieks. 

Jo išdidus veidas pajuodo iš pykčio. 

— Ginsiu miestą ten, kur mane paskirs, — atkirto. - Aš nekaltas, kad 
vieta negarbinga. Bet gal taip lemta. Gal lemta, kad aš išlikčiau, kai dau- 
gis žus. Sužinosi, kas lemta. 

Nepajėgiau jo nekęsti. Jis - Anos Notaros tėvas. Godžiai ieškojau jo 
veide brangių dukters bruožų. Jis pajuto mano žvilgsnį, sustojo ir įsi- 
stebeilijo į mane, piktai suraukęs antakius. Paskui jis taip gūžtelėjo pe- 
čiais, kad šarvai subarškėjo, ir abejingas užsėdo ant juodo it degutas 
žirgo, laukusio prie mūro. Turbūt jis atsitiktinai, tiktai iš smalsumo bu- 
vo atjojęs pažiūrėti didžiosios patrankos. 

Sudrebėjo Žemė ir šiurpūs trenksmai pabaidė jo žirgą, tad Notaras 
vargiai jį suvaldė. Klaikiu žalumu liepsnojančiom akim, krauju pasru- 
vusiais baltymais juodas žirgas kragino apynasriu tramdomą galvą. 
Griaudėdami daužėsi didžiuliai akmeniniai sviediniai į Blachernajaus 
mūrą. Byrantys akmenys dundėjo taip, kad, rodės, išsyk griūva šimtas 
blankų rietuvių. 

Nuskuodžiau papasakoti Džustinianiui apie vengrus, bet jis jau žino- 
jo. Pasibaisėjau išvydęs, kaip smarkiai per kelias dienas suguro išorinis 
mūras abipus Šventojo Romano vartų. Ant užtvarom sustiprinto pyli- 
mo gynėjai prisinhešė statinių su žemėmis bei rąstinių rentinių ir statė 
nelyginant laikinus mūrų dantis, šitaip saugodamiesi turkų strėlių bei 
sviedinių. Visą dieną laksto būrelis turkų prie tvirtovės griovio ir verčia 
į jį Žagarų ryšulius, akmenis bei blankas. Tuo metu gynėjai slepiasi nuo 
tiesaus taikymo sviedinių bei lankininkų strėlių. Džustinianio lotynai, — 
nors su šarvais, - jau nukentėjo. Vienas jų atstoja dešimtį, penkiasde- 
šimtį nelavių graikų. Visi Džustinianio lotynai nepakeičiami. 

Grįžtant per miestą į Blachernajų mane du kartus sulaikė imperato- 
riaus tvarkos sergėtojai, reikalaudami parodyti kaulinę plokštelę, liudi- 
jančią, jog galiu pasitraukti nuo mūrų. Pernelyg dažnai graikai be leidi- 
mo vaikšto pamatyti šeimų ir pavalgyti. 

Niekas nė nenujautė, kad turkai nakčia pirmąkart iš tikrųjų puls. Aki- 
vaizdu, jog ūmiu puolimu jie mėgino užimti išorinį mūrą prie Šventojo 
Romano vartų. Puolimas tylutėliai prasidėjo antrą valandą po saulėly- 
džio. Turkai tamsoje atsėlino prie griovio ir per jį kaip tiltą permetė 
puolimo kopėčias. Jei gynėjai tuo metu nebūtų taisę patrankų apgriau- 
tų mūrų, turkams būtų pasisekę. Tačiau sargybiniai paskelbė pavojų, 
ant mūro griebtasi trimituoti, uždegti deguto deglai, suskambo viso 
miesto varpai. 

Netikėto puolimo užmačiai sužlugus, turkų pusėje taip pat sudude- 
no dideli ir maži būgnai, šiurpūs riksmai suvirpino orą, pasiekdami 
miestą, ir užpuolikai šoko ilgais kabliais ardyti laikinų įtvirtinimų, grio- 
vė apsauginį pylimą. Podraug jie mėgino padegti ant mūrų pakabin- 
tus šieno bei vilnos maišus, tačiau gynėjai turėjo atsargoje kubilų su 
vandeniu. Mūšis truko keturias valandas. Ir kitose vietose turkai pri- 
artėjo prie mūro, bet didžiausios pajėgos buvo nukreiptos į Džustinia- 
nio gynybos atkarpą. | 

Nakties tamsyje kilo toks triukšmas ir maišalienė, kad mieste pus- 
nuogiai žmonės išbėgo į gatves. Atlėkęs pas Džustinianį, savom akim 
išvydau imperatorių Konstantiną verkiant. Jis buvo beprotiškai persi- 
gandęs ir tarė miestą iškart atiteksiant turkams. 

Iš tiesų tiktai keletas turkų įstengė užsikarti ant taisomo išorinio mū- 
ro. Ten jie išsyk krito kovoje su šarvuotais Džustinianio vyrais. Šie 
sudarė gyvą, judantį geležinį įtvirtinimą. Puolimo kopėčios didžiulė- 
mis šakėmis buvo nuverstos vos turkams jas atrėmus į mūrą. Verdanti 
derva ir lydytas švinas kaušais liejosi ant mūro papėdėje tirštai susig- 
rūdusių užpuolikų. Nuo lydyto metalo neapsaugo nė geriausi geleži- 
niai šarvai. Turkai patyrė didelių nuostolių - rytą priešais laikiną įtvir- 
tinimą tysojo krūvos lavonų. Vis dėlto tarp negyvėlių buvo tik keli 
janyčarai, taigi akivaizdu, kad sultonas pasiuntė pulti tik niekingus 
pastiprinimo būrius. 

Kai turkai susivokė puolimą esant bergždžią ir atsitraukė, daugis Džus- 
tinianio vyrų buvo taip nuilsę, kad krito kaip ilgi ten, kur stovėjo, ir 
iškart kietai įmigo. Imperatorius Konstantinas tikrino mūrą ir pats turė- 
jo pripurtyti daugelį sargybinių. Džustinianis privertė graikus darbi- 
ninkus nusileisti prie išorinio mūro ir iškrauti iš griovio turkų suverstus 
žagarus. Tuo metu krito keletas vyrų - sakytum, keršydami už nepavy- 
kusį puolimą turkai iššovė iš patrankų. Džustinianis nusmeigė kalaviju 
kelis graikus, kurie subūgę patrankų šūvių mėgino kartis į mūrą. 

Rytą iš Dviejų kolonų uosto prie grandinės atsiyrė trisdešimt turkų 
karo galerų. Tačiau kalno aukštumo, - lyginant su žemais turkų laive- 
liais, - venecijiečių galeros saugojo grandinę ir mūšis jūroje neįsiplies- 
kė. Pasikeista tik keliais patrankų šūviais. Paskui turkų laivai sugrįžo į 
savo uostą Bosforo pakrantėje. 

Dieną sultonas įsakė pastatyti ant Peros kalvos palei Galatijos mūrą 
porą dideliausių bombardų, kurių sviediniai kreive pralėkė Perą. Pir- 
mas sviedinys iškart pataikė į pakrantės prieplaukoje įsitvirtinusį pre- 
kybinį genujiečių laivą, pramušė jo denį bei dugną, tad laivas su krovi- 
niu bemat nuskendo. Todėl Peros genujiečiai skubinai pasiuntė žygū- 
nus pas sultoną, skųsdamiesi jų nešališkumo pažeidimu. Juk bombar- 
dos stovi Peros žemėje, be to, blogai nutaikyti akmeniniai sviediniai 
pramušė keletą Peros stogų. Žuvo viena moteris. Sultonas pažadėjo po 
apsiausties dosniai atlyginti visus Peros genujiečių patirtus nuostolius, 
pavadindamas genujiečius draugais. 

Bet jis pasiekė tikslą. Venecijiečių galeroms teko atsitraukti nuo gran- 
dinės į miesto pakrantę, į neapšaudomą plotą tarp Peros bokštų bei mū- 
rų, kurio akmeniniai sviediniai nepasiekia. Daugybė Žmonių susirinko 
ant uosto mūro pasižiūrėti keistojo šaudymo. Į vandenį krintantys ak- 
meniniai sviediniai taškė aukščiausius vandens stulpus. 

Tačiau Žmonės nusiteikę viltingai, ugningai - sėkmingai atrėmus nak- 
tinį puolimą visi savaip padrąsėjo. Be to, Džustinianis liepė paskleisti 
išpūstų gandų apie turkų patirtus baisius nuostolius, Tačiau man jis sta- 
čiai pasakė: 

— Nesididžiuokime - tai ne pergalė. Tas puolimas tebuvo paprastas 
mūrų išmėginimas. Puolė ne daugiau kaip pora tūkstančių vyrų. Šitai 
sužinojau apklausęs sučiuptus belaisvius. Tačiau kaip protostratorius pa- 
gal gerą paprotį turiu pateikti miestui suvestinę. Taigi jei liepsiu pra- 
nešti, jog atmušiau didįjį turkų puolimą ir turkų žuvo dešimt tūkstan- 
čių, ir tiek pat yra sužeistų, 0 savus nuostolius sumenkinsiu ligi vieno 
kritusio ir vieno išsisukusio koją, tai kiekvienas karą patyręs supras, ką 
turiu galvoje. Tačiau miestiečius tokia žinia labai padrąsins. 

Jis žvelgė į mane kvailai šypsodamas ir pridūrė: 

— Koveisi narsiai, Žanai Anžė. 

— Koviausi? - paklausiau. -— Kilo toks triukšmas ir suirutė, kad ir pats 
vargiai suvokiau, ką darau. 

Tai buvo tiesa. Žinia, rytą mano kalavijas buvo apglitęs krauju, tačiau 
tai, kas dėjosi nakčia, prisiminiau kaip miglotą košmarą. 

Dieną sultonas įsakė nuginti prie didžiosios patrankos penkiasdešimt 
porų jaučių. Patranką atkėlė nuo pakylos ir šimtams vyrų padedant nu- 

bogino prie Šventojo Romano vartų. Taigi Blachernajaus mūras pasiro- 
dė pernelyg tvirtas ir sultonas pasiruošė ilgai apsiausčiai. 

Miesto gyventojai nudžiugo nebeišgirdę didžiosios patrankos, kurios 
trenksmai skyrėsi nuo kitų pabūklų. Pasklidusius gandus apie pergalę 
sustiprino girdas, kad didžioji patranka skilo ir skildama užmušė išda- 
viką Orbaną. Tai netiesa. Orbanas liedina naujas patrankas didžiulėje 
liejykloje anapus turkų linijų. Pasak Peros genujiečių atsiųstų žinių, 
per Perą kreivėmis šaudančias didžiules bombardas jis išliejo čia. 

Nuėjau pasižiūrėti sužeistųjų, suguldytų palei mūrus ištuštintose ar- 
klidėse bei daržinėse ant šiaudų. Patyrūs samdyti lotynų kariai susivo- 
kė skirti pinigų gydytojų atlygiams ir yra deramai gydomi, o graikus iš 
pagailos gydo tik kelios sukrios vienuolės. Nustebau tarp jų pamatęs 
Chariklėją, kuri, atsidengusi veidą ir pasiraitojusi rankoves, mitriai plo- 
vė ir tvarstė baugias žaizdas. Ji karštai pasveikino mane ir aš nesusitu- 
rėjau nepasisakęs, jog kol kas gyvenu Blachernajuje. Silpnas buvau ir, 
man rodos, ji gerai suprato, ką turiu galvoje. Nes neklausiama greito- 
siomis paaiškino daugel dienų nemačiusi sesers Anos. 

Sužeistieji vienu balsu tvirtino, jog turkai, pažeisdami garbės nuosta- 
tas ir gerus papročius, šaudo užnuodytom strėlėm - vos kliudytieji per 
kelias dienas sunkiai suserga ir miršta nuo traukulių. Savom akim ma- 
čiau kampe vyrą, kuris gulėjo išsirietęs lanku, o veide buvo sustingusi 
kraupi šypsena, todėl į jį žiūrint širdis šiurpo. Jo kūnas buvo tarytum 
medinis. Užtat diduma sužeistųjų prašė, maldavo, kad juos verčiau neštų 
po atviru dangum ar į namus iš šito mirties tvarto. Pasakiau Džustinia- 
niui, ko prašė sužeistieji, tačiau dėl to jis neleidžia atitraukti vyrų nuo 
mūro. Prikišau jam žiaurumą, o jis atsakė: 

— Mano kariška patirtis rodo, kad sužeistojo sveikimas yra Dievo va- 
lioje. Vienas net gydomas miršta, o kitas pasveiksta negydomas. Vienas 
susižeidžia mažylį pirštelį ir miršta nuo kraujo užkrėtimo, o kitam visą 
ranką patrankos sviedinys nutraukia, bet jis vis tiek pasveiksta. Gardus 
valgis ir patogi lova tik pakenkia, glebina sužeistuosius. Šitai esu paty- 
ręs. Taigi nesikišk į dalykus, kurių visai nesupranti. 


1453 metų balandžio 19 diena 

Jėzau Kristau, Dievo sūnau, pasigailėk manęs, nusidėjėlio. 
Pereitą naktį ilgai rašiau, taigi tariausi pagaliau kietai įmigsiąs. Juk 
mažai miegojau. Sirdies nerimastį malšindamas pernakt bergždžiai brai- 


žiojau popieriuje eilutes. 

Tačiau vėsiam Blachernajaus kambary stebeilijant į juodumą, mėgau- 
jantis vienatvės prabanga ir podraug kenčiant gailų vienatvės peršulį, 
ji atėjo pas mane. Ji atėjo. Pati. Savo valia. Ana Notara. Mano meilė. 

Pažinau ją iš lengvų žingsnių, iš alsavimo. 

— Johanai Angelai, - sušnibždėjo, - ar miegi? 

Ji įbruko savo šaltas rankas man į delnus, įsiglaudė į glėbį, jos nosis 
ir lūpos buvo šaltos, tačiau skruostas, prigludęs manojo, kaito. 

— Atleisk, - sušnibždėjo. - Atleisk, mylimasai. Nesuvokiau, ką darau. 
Nesuvokiau, ko trokštu. Tu dar gyvas. 

— Žinoma, gyvas, - atsakiau. - Aš stiprus. Blogis gajus. 

— Žemė dreba, - pasakė ji. - Mūrai griūva. Mirtis klykia nakty tūks- 
tančiais balsų. Ne, niekas nežino, kas yra karas, iki pats jo nepatiria. 
Pereitą naktį turkams puolant meldžiausi už tave - taip, kaip niekados 
nesimeldžiau. Pasižadėjau paminti savimeilę, pagiežą, didystę, viską, 
kad tik dar kartą pamatyčiau tave gyvą. 

Ji šnibždėjo man į ausį, priglaudusi kaistantį skruostą, neištraukdama 
rankų iš mano delnų. Bet aš pašokau. 

— Kvailai pasielgei! — karščiavausi. — Blachernajuje tavo tėvo vyrai, 
įsimaišę tarp tarnų, šnipinėja venecijiečius. Kas nors tave atpažins! 

— Man nesvarbu, - atsakė ji. - Niekas nesvarbu, jei galiu delnais liesti 
tavo delnus, veidą ir žinau, kad esi gyvas. 

Rodės, sapnuoju. Akys priprato prie tamsos. Pagręžiau jos veidą į 
langą, į silpną naktingo dangaus šviesą. Veidas buvo išblyškęs, sukritęs, 
net jos pirštai buvo sulysę. 

— Ar tik nesergi? — paklausiau persigandęs. 

— Nesergu? - tarytum nesupratusi perklausė ji. - Ne, nesergu. Tik 
baiminuosi ir sielojuosi. Gailiuosi dėl savo pagiežos. Nesuprantu, kas 
mane apsėdo. Tuomet dar nesuvokiau. 

— Aš pats buvau pagiežingas ir nesupratingas, - kilniaširdiškai atsa- 
kiau. — Atleisk man. 

— Ne, ne, - prieštaravo ji. - Turbūt kiekviena moteris širdy yra katė. 
Turbūt kiekviena moteris mylėdama nori erzinti tą, kurį myli. 

— Ar iš tikro myli? - paklausiau nepatikliai, nors jos rankos, skruostai 
ir lūpos tai patvirtino. - Juk pati sakei, kad nekenti manęs. 

— Nekenčiau - keletą dienų, gal savaitę, - atsakė ji. - Tik sugriaudė- 
jus patrankoms - taip, kad vienuolyno sienos pradėjo skeldėti per san- 
dūras, supratau. Buvau apsisprendusi, širdy prisiekusi, jog niekuomet 
tavęs akyse nematysiu. O jei pamatysiu, tai nesikalbėsiu su tavim. O jei 
prakalbsiu, tai pasakysiu, kas tu. Na, o dabar aš čia. Nakty, tamsoj, dviese 
su tavimi. Ir pabučiavau tave. Ak, vargas man. Ir tau. 

— Ir aš buvau taip nusprendęs, - prisipažinau purtydamas ją už pečių. 

Jos pečiai po drabužiu buvo apvalūs ir minkšti. Vėl užuodžiau jos 
veidą kvepiant hiacintais. Išsivadavusi iš įtampos ir baimės ji staiga 
ėmė kikenti. Juokėsi lyg maža mergaitė. Ir nebeįstengė susitvardyti, 
nors abiem delnais spaudė lūpas. 

— Ko juokiesi? — paklausiau įtariai. 

Meilės skausmo smelkiamą mane perėmė baugi dvejonė, jog ji tik 
pajuokia mane ir mėgaujasi parklupdžiusi. 

— Aš laiminga, - juokėsi pro pirštus neįstengdama susivaldyti. - Aš 
labai laiminga. Negaliu susiturėti prisiminusi, kaip juokingai bėgai nuo 
manęs, šarvinius marškinius po pažastim pasikišęs. 

— Ne nuo tavęs bėgau, - gyniojausi, - o nuo savęs. Bet nepabėgsiu. 
Nei ant mūrų, nei į Blachernajų, nei dieną, nei nakčia. Be paliovos, nė 
akimirkos neatsitraukdama, kankinai mane tvyrodama šalimais. 

Tačiau išpešusi iš manęs tokį žeminantį prisipažinimą ji atstūmė ma- 
ne, suturėjo, suėmusi mano rankas, ir moterų papratimu sudraudė: 

— Ne, ne, būkime protingi. 

- Taigi tebemanai, kad obuolys kirmėlėtas, - tariau apmaudžiai. — — Bet 
norint nenorint turėsi atsikąsti. 

Jėga čiupau ją į glėbį, ji delnais stūmė mane, bet netrukus jos rankos 
suglebo, kūnas ištirpo mano glėby ir mudu bučiavomės. Bučiniu išliejau 
savo aistrą, alkulį, pažinimo kartėlį. 

Tuo metu plyksnis nušvietė dangų ir nakties tamsoje sugriaudėjo di- 
džioji patranka, paliudydama, jog ją pritvirtino prie naujos pakylos. Su- 
drebėjo grindys ir visas didžiulis akmeninis pastatas. Valandėlę nesu- 
vokėme, kad tai patranka. 

— Gerasis Dieve, — sušnibždėjo ji, virpėdama mano glėby. - Nejau 
mudviejų bučinys sudrebino žemę? Nenustebčiau. 

— Ana, - pasakiau, - mačiau ant mūro graikus, pakirstus akmeninių 
sviedinių aiženų, turkų strėlių bei kulkų. Ilgiau nedelsiu. Nusprendžiau 
atmesti visą praeitį ir sugrįžti į graikišką tėvų tikėjimą. Dieve, pasigai- 
lėk, jei esu atskalūnas. Tačiau prieš mirtį noriu, kaip mano protėviai, 
patirti šventąsias misterijas. Turkų liepsna mane nutvilkė ir many aiš- 
kiau nei kitados prabilo kraujas. Mano klajonės - tai klaidos ir paklydi- 
mai. Pasiklydęs berniukas per mane grįžta į tėvo namus. Nebepažįstu 
savęs, - tęsiau. —- Net nežinau, ar dėl savęs šitaip nusprendžiau, ar dėl 
tavęs, ar dėl savojo miesto. Bažnyčios nesiekia dangaus. Tačiau mano 
širdis ilgisi tikrosios Kristaus bažnyčios šventųjų misterijų. Jeigu tai nuo- 
dėmė - tegul Dievas mane nubaudžia. Rytoj persikrikštysiu, jei tik kas 
nors sutiks man padėti. 

Ji persigandusi sugriebė man ranką. 

— Ne, ne! - sušuko. —- Klydau iš tavęs šito reikalaudama. Didystės 
many nebeliko. Myliu tave. Tegul mane nubaudžia Dievas, jeigu tai 
nuodėmė, bet tu savo sąžinei nesipriešink. 

Susiėmiau galvą. 

— Taigi tu, tu nesi įnoringa? - prikišau. — Kaip tik šito iš manęs reikala- 
vai! Gerai, gausi, ko prašiusi. Mano santuoka nebegalios. Su tavimi susi- 
tuokdamas sąžinei nenusikalsiu. O gal jau nebenori būti mano žmona? 

Ji sėdėjo nukorusi rankas ir perbalusiu veidu stebeilijo į mane tamsoje. 

— Nežinau, - sušnibždėjo. - Maniau... Nežinau, ką maniau. 

— Kaip ir aš, manei, jog karas ir mirtis viską išpirks, - pasakiau. — 
Atėjai nakties tamsyje, idant padaryčiau tau tai, ko geidžiu, ir nešiočiau 
širdy už tai kaltę. Ne, nenoriu kaltės nešioti, žinodamas, ką pati širdy 
laikai. 

Ji neteko kantrybės. 

— Velniai griebtų! - šūktelėjo, bet susyk susigėdo ir užsidengė delnu 
burną. - Atsiprašau, Chariklėjos draugėje menksta mano išsilavinimas. 
Bet iš kur žinai, ką širdy laikau, jeigu aš pati nežinau. - Ji mąstė: - Man 
tikrai gana, kad pakeitei savo įsitikinimą ir sutinki su mano prašymu, 
taigi aš savo pasieksiu. Bet dabar drebu pagalvojusi, jog padarysi tai, 
kas atims iš tavęs palaimą, ir tai, ko paskui skaudžiai gailėsiesi. Gal aš 
nepatyrusi, - tęsė, - tačiau moteris iš prigimties suvokia, žino ir perma- 
no daugybę dalykų, kurių vyras niekuomet gerai nesupras. Daug skai- 
čiau ir girdėjau, ir Chariklėja per šias savaites man daug patarė. Dauge- 
liui vyrų moteris tėra prievilas. Tik išsimiegojęs vestuvių guolyje - pa- 
siekęs savo — jis pajunta, jog vidurius jam kablys drasko. Tikrai nenoriu 
būti tau tik prievilas ir kablys. Taip pat sakoma, kad vyrui, kai pasiekia 
savo, atgrysta greičiau negu moteriai. Todėl diduma vyrų bėga nuo san- 
tuokos į karą, užsiima politika arba renka senąsias ikonas. Ir tu pabėgai 
nuo žmonos Gitos, iškeliaudamas į kryžiaus žygį. Nejau galiu pasikliau- 
ti tokiu lengvabūdžiu? Juk vien iš įnorio pasiguldyti mane į lovą tu 
pasirengęs net savo tikėjimo atsižadėti ir į teisingąjį tikėjimą atsiversti. 
Ar išties šitaip manęs geidi? Jau nebetikiu, kad ji sena ir bjauri. Šitaip 
pasakei tik panūdęs mane suvilioti. Esi melagis, kaip visi vyrai, viliojan- 
tys moteris į lovą. 

— Dieve, manęs pasigailėk! - sušukau. - Tariau, kad suprantu ir pa- 
žįstu tave taip kaip tavo akis, bet labai klydau. Kas tau? 

— Nežinau, - paprastai atsakė ji, gūžtelėdama pečiais. Tarsi netyčia ji 
pasislinko lovos kraštu kiek arčiau manęs, tad pajutau prigludusią jos 
šlaunį. 

— Ar kada reikalavau, kad su manim sugultum? - dar labiau įsikarš- 
čiavau. — Tiesa, glamonėjau tave, net nuodėmingai glamonėjau, bet vi- 
suomet elgiausi su tavimi ganėtinai garbingai. Pati užsispyrei kalbėti 
apie lovą. Tai nepadoru ir neatitinka gero išsiauklėjimo nuostatų. 

— Ak, šitaip! — įsikarščiavo ir ji. - Dar gėdinsi mane! Jau gana mane 
įžeidei! Taigi nepatinku tau nė tiek, kad geistum manęs ir norėtum su 
manimi permiegoti. Dėl Dievo, tai kam siūlai tuoktis? Nejau geidi mano 
tėvo vardo ir turtų? Nejau esi toks niekingas? Ko galų gale iš manęs 
nori? Ir dar tikini mane mylįs. 

Man keturiasdešimt. Aš daug patyręs. Turbūt turėčiau tvardytis. Ta- 
čiau pernelyg karštai myliu. Jai nirčiai erzinant, iš galvos išlakstė visos 
protingos mintys. Nemiga, jaudulys, širdgėla, baimė, viltis, mano dve- 
jonė — visa manyje įkaitino nenumalšinamą geidulį. Jėga griebiau ją ir ji 
apsivijo rankomis man kaklą stipriai, tarytum niekuomet neketindama 
nuo manęs atsitraukti. 

Jos švelnios lūpos atsivėrė po manosiomis. Ji alsavo meile. Įkarščio ir 
skausmo perimta, ji tik dar tvirčiau glaudėsi prie manęs, glostydama 
man pečius ir nugarą, tarytum panūdusi rankomis amžiams įsiminti ma- 
no kūną. 

Gulėjau tamsyje šalia jos tuščias, nurimęs, visai atšalęs. Laužiau jos 
žiedą ir ji nesipriešino. Nuo šiol ji - moteris be doros. Tačiau mylėjau 
ją. Mylėjau kaip tik tokią, kokia buvo. Net jos užgaidumą mylėjau. Po 
kurio laiko ji tyliai sušnibždėjo man į ausį: 

— Johanai Angelai, argi šitaip ne geriau? 

— Geriau, - sutikau ir mane suėmė miegas. 

Ji tyliai nusijuokė man į ausį ir sušnibždėjo: 

— Taip lengva, taip paprasta, taip aišku. Tik tu pats viską apsunkini ir 
supainioji. Bet dabar aš laiminga. 

— Nesigaili? —- snūdžiai paklausiau tik tam, kad ką nors pasakyčiau. 

Ji apstulbo: | 

— Kodėl turėčiau gailėtis? Dabar jau niekuomet manęs neatsikratysi. 
Man gera. Matai, mudviejų santuoka nieko nelaiduotų. Vieną žmoną 
jau palikai likimo valiai. Bet po šito tau sąžinė neleis manęs nelaimėje 
palikti. Pažįstu tave, nors pats tariesi esąs tvirtas. Mielasis. 

Nurimęs, nutykęs nepajėgiau nuodugniai apmąstyti jos žodžių. Jos 
mirtinga galva ilsėjosi man ant peties, jos mirtingos lūpos lytėjo man 
ausį, plaukai glostė man kaklą, uodžiau jos skruostų hiacintus. Priglau- 
džiau delną prie jos nuogos krūtinės ir kietai įmigau. Po daugybės die- 
nų mMiegojau sapnų nesapnuodamas. 

Ilgai miegojau. Jai išeinant nepabudau. Nepabudau net apyaušriu, 

kai sugriaudėjo didžioji patranka, šaukdama turkus melstis. Saulė jau 
buvo aukštai, kai pabudau. Puikiai pailsėjęs. Atjaunėjęs. Pasibudau lai- 
mingas. 

Ji išėjo man tebemiegant. Ir gerai. Nenorėjau, kad ji įkliūtų. Juolab 
kad žinojau ją dar susitiksiąs. Niekados gyvenime nebuvau toks links- 
mas, laisvas, kai nuėjau pavalgyti, ir valgiau godžiai. Nesivilkau šar- 
vų, net kalavijo ant juostos nepasikabinau. Apsitaisęs paprasto lotyno 
drabužiais, lyg nuolankiausias piligrimas leidausi į Pantokratoriaus vie- 
nuolyną. 

Aplink Apaštalų bažnyčią telkėsi vyrai su žirgais. Tačiau aš jiems ne- 
rūpėjau — buvo skaisti diena, be to, aš nesislapsčiau. Vienuolyne pralau- 
kiau porą valandų, kol vienuolis Genadijus meldėsi. Laukdamas mel- 
džiausi parklupęs vienuolyno bažnyčioje priešais šventąsias altoriaus 
ikonas. Meldžiau nuodėmių atleidimo. Grimzdau į mistiškąją širdies tik- 
rovę. Žinojau, kad Dievas kitaip svers mano nuodėmes nei žmonės. 
Žinojau, kad viskas menka, sunkiausia nuodėmė - atsižadėjimas, jei žmo- 
gus suvokia atsižadąs. Širdies mirtis. Pasitraukimas nuo Dievo į žmo- 
gišką vienatvę, beviltišką kūno vienatvę. Tik tai yra tikra nuodėmė. 
Kitokios nuodėmės — tik nusižengimas įstatymams. Ir Dievas žemėje 
gimė kūnu, pasigailėjęs žmogaus, širdies vienatvės kamuojamo, ir pa- 
nūdęs jį išvaduoti iš įstatymo nuodėmių. Už įstatymo nuodėmes žmo- 
gui atleidžiama, nes jis tik žmogus. Tiktai Dievo išsižadėjimas neatleis- 
tinas, jeigu Žmogus suvokia išsižadąs, nes tuomet jis pats renkasi. 

Išvydęs mane vienuolis Genadijus, sielos kančios išsekintas, beprotiš- 
ku balsu sušuko: | 

— Lotynas, lotynas! - Abiem rankom jis vijo mane šalin. 

Tariau: | 

— Pasauliui miręs valstybės sekretorius Grigalius Scholarijus pažinojo 
mane ir žinojo, kas aš. Daugel kelių nukeliavau, pasiklydau ir klydau — 
aš, nuodėmingasis. Bet atėjau pas tave, vienuoli Genadijau, panūdęs 
sugrįžti į savo tėvo namus. Pasigailėk manęs - kaip kad Dievas pasigai- 
li nusidėjėlių. 

Jis rūsčiai suraukė antakius ir įsibedė į mane degančiomis akimis barz- 
dotame veide. Nuo pasninko jo veidas buvo taip sulysęs, kad panėšėjo į 
kaukolę. Nepatikėjęs savo ausimis jis paklausė: 

— Ko iš manęs nori? 

Atsakiau: 

— Jaunas būdamas Atoso kalno vienuolynuose sutikau vyrų, kurie at- 
sižadėjo katalikiškos Romos tikybos ir atsivertė į teisingąjį graikų tikėji- 
mą, ketindami skirti savo gyvenimą Dievui ir pagal tikrąjį Kristaus bažny- 

čios paprotį patirti šventąsias misterijas. Dar vaikas buvau, kai mirė 
tėvas, tačiau iš jo paliktų popierių sužinojau, jog mano senelis - Kon- 
stantinopolio graikas. Jis atsižadėjo savo tikėjimo, vedė venecijietę ir 
nukeliavo paskui popiežių į Avinjoną. Mano tėvas gyveno Avinjone 
lig mirties, gaudamas pensiją iš popiežiaus iždo. Ir aš ten gimiau, už- 
augau. Tačiau visa tai buvo klaida, paklydimas, nors mano senelis ir 
tėvas tikriausiai niekam blogo nelinkėjo. Atkeliavau žūti ant Konstan- 
tinopolio mūrų, kaudamasis su turkais dėl Kristaus, ir noriu susigrą- 
žinti protėvių tikėjimą. 

Iš įniršio jis neįstengė atidžiai klausyti, ką sakau. Ir gerai, nes neno- 
rėjau atsakinėti į įtarius klausimus, kurie galėjo kilti nuovokesnio vyro 
galvoje. Jis priekaištingai sušuko: 

— Tai ko su lotynais kovoji prieš turkus? Net sultonas geresnis nei 
popiežių pripažinęs imperatorius! 

— Dėl šito nesiginčykime, — paprašiau nusižeminęs. — Verčiau atlik 
savo pareigą. Tu piemuo, privaląs ant savo pečių parnešti paklydusią 
avelę į bandą. Neužmiršk, kad ir pats kitados pasirašei gerai apsvarstęs. 
Mano nuodėmė ne didesnė už tavąją. | 

Kairiąja ranka jis pakėlė suglebusią nejautrią dešinę ir piktdžiugiškai 
atkirto: 

— Meldžiausi be paliovos, kad atleidimo ženklan Dievas nudžiovintų 
tą prakeiktą ranką, kuri pasirašė Florencijoje. Pirmąsyk nugriaudėjus 
patrankoms Dievas mano maldas išgirdo. Į mane įėjo Šventoji Dvasia. 

Pasišaukęs tarnaujantį vienuolį jis nusivedė mane prie kiemo baseino 
ir liepė nusirengti. Tada įstūmė mane į vandenį, įmurkdė galvą ir per- 
krikštijo, kažin kodėl duodamas man Zacharijaus vardą. Išlipęs iš van- 
dens įprastais žodžiais išpažinau jiedviem su vienuoliu nuodėmes ir jis 
skyrė man lengvą atgailą, nenorėdamas manęs kamuoti, nes atėjau su 
gera valia. Jo veidas suspindo ir nukaito, jis sušvelnėjo, pasimeldė už 
mane ir palaimino. 

— Dabar tu tikras graikas, - pasakė. - Neužmiršk, kad atėjo pranašys- 
čių išsipildymo metas ir gyvename paskutiniąsias dienas. Todėl Kon- 
stantinopolis turi žlugti. Juo ilgiau užtruks pasipriešinimas, tuo labiau 
įkirš turkai, tuo didesnes kančias teks kęsti nekaltiesiems. Jeigu Dievo 
valia miestas turi atsidurti sultono valdžioje, tai kas gali sukliudyti? Tas, 
kuris kovoja su sultonu - iš nežinių priešinasi Dievo valiai. Tačiau tas, 
kuris išvys lotynus iš Konstantinopolio, Dievui nusipelnys. 

— Kas tave įgaliojo šitaip kalbėti? - paklausiau, liūdesio persmelktas. 

— Mano atgaila, kančia, skausmas dėl miesto, - karštai atsakė jis. — 
Dvasia per mane šitaip kalba, o ne vienuolis Genadijus. 

Jis apsižvalgė ir įsižiūrėjo į pilkas Žuvis, nerimastingai plaukančias 
mano kojų sujudintame baseine. 

— Išauš skausmo diena! - sušuko jis, kairiąja ranka rodydamas į žu- 
vis. - Tegul tądien tos Žuvys parausta, idant netikintys įtikėtų. Tebūnie 
tai ženklas. Jei būsi gyvas - pamatysi. Dievo, Pasaulio valdovo, dvasia 
per mane kalba. 

Savąją pranašystę jis paskelbė su tokiu karštu įsitikinimu, kad turė- 
jau juo patikėti. Išsiliejęs jis apsilpo, nutyko. Vienuoliui išėjus aš apsi- 
rengiau ir pasakiau: 

— Tėve, esu nuodėmingas ir, kaip išpažinau, nusižengiau įstatymui. 
Permiegojau su graike, atimdamas jos nekaltybę. Ar galiu išpirkdamas 
nuodėmę ją vesti? Mat Florencijoje turiu žmoną, kurią esu teisėtai ve- 
dęs, su kuria mane saisto popiežiaus bažnyčios sakramentas. 

Jis svarstė. Akys vėl sublizgo buvusio valstybininko klasta ir jis tarė: 

— Popiežius ir jo kardinolai taip skaudžiai žeidė, persekiojo ir valdo- 
niškai engė mūsų bažnyčią, patriarchus ir net tikėjimo išpažinimą, kad 
nebus nuodėmė, jei kiek išgalėdamas tūžinsiu popiežiaus bažnyčią. Per- 
sikrikštijus tavo ankstesnioji santuoka tampa niekine. Aš skelbiu ją nie- 
kine, nes priespaudos laikais mes nė teisėto patriarcho neturime — tik- 
tai savojo tikėjimo išsižadėjusį, prakeiktą Grigalių Mamą. Atsivesk pas 
mane tą moterį ir aš judu sutuoksiu po priedanga. 

Dvejodamas atsakiau: 

— Tai keblus. reikalas, jį reikia saugoti paslaptyje. Turbūt pažinsi tą 
moterį. Mudu šutuokęs užsitrauksi kilmingo Žmogaus rūstybę. 

Jis tarė: 

— Tai Dievo reikalas. Nuodėmę reikia išpirkti. Koks tėvas neleis duk- 
teriai išpirkti nuodėmės? Nejau bijosiu kilmingųjų ir archontų, jei net 
imperatoriaus nebijau! 

Gal jis spėjo mane suviliojus kokią lotyniškai nusiteikusią rūmininko 
dukterį, todėl mano pasiūlymas jį tik pradžiugino. Taigi jis pažadėjo 
viską saugoti paslaptyje, jeigu vakarui užslinkus su ta moterimi sugrį- 
šiu į vienuolyną. Menkai pažindamas graikų bažnyčios papročius ne- 
numaniau, ar tokia santuoka teisiškai tikrai pagrįsta. Tačiau mano šir- 
džiai tiek buvo gana. 

Smagus nulėkiau iš Pantokratoriaus vienuolyno į savo namus palei 
uostą. Atspėjau. Radau ją ten. Atsigabenusi skrynias ir daiktus iš vie- 
nuolyno į mano namus, ji viską pertvarkė, tad nė vieno daiktelio nebe- 
radau savo vietoje, be to, paliepė Manueliui išplauti grindis. | 

— Pone, - nuolankiai tarė Manuelis gręždamas šlapią skudurą - ne- 
švarus vanduo žliaugė į kibirą. - Kaip tik baudžiausi ieškoti tavęs. Ar iš 

tikrųjų nori, kad ta savavalė persikeltų čia ir apverstų viską aukštyn 
kojom? Man kelius gelia ir nugarą maudžia. Juk mudviem taip gera 
buvo, kai namuose nebuvo moters. 

— Ji liks čia, - atsakiau. — Niekam apie tai nė Žodžio. Jei kaimynai 
smalsaus, pasakyk, jog ji lotynė, šeimininko pažįstama, ir gyvens šiuose 
namuose tol, kol tęsis apsiaustis. 

— Ar gerai apsvarstei šitą reikalą, pone? - klustelėjo Manuelis. - Mo- 
terį užsikrauti ant sprando lengviau, nei jos atsikratyti. - Ir klastingai 
pridūrė: - Tavo popierius bei tavo knygas ji taip pat suvertė. 

Neturėjau kantrybės ilgiau su juo ginčytis. Įkarščio pagautas lengvai, 
lyg jaunikaitis, užbėgau laiptais. Ana vilkėjo paprastos graikės kasdie- 
nišką drabužį, tačiau jos veidas, oda, galvos laikysena ir visa kas išdavė 
jos kilmę. Su klaidinančiu apdaru ji atrodė juokingai - tarytum bran- 
gakmenis, įsodintas į pigų varį. 

— Ko bėgai, ko toks uždusęs? — paklausė ji apsimesdama išsigandu- 
sia. - Juk neketini vyti manęs iš namų, kaip kad grasino Manuelis? Tas 
užsispyręs pagiežingas senis nesuvokia, ko jam reikia. - Ji kaltai nu- 
žvelgė mano kambario netvarką ir bemat pridūrė: — Šiek tiek aptvar- 
kiau, idant tavo būstas būtų jaukesnis. Ir nešvaru čia. Galėsiu nupirkti 
naujus gobelenus, jeigu duosi man pinigų. Be to, tokiam garbingam vy- 
rui nedera miegoti tokiuose atskarusiuose pataluose. 

— Pinigų, - pakartojau nesusigaudydamas ir su apmaudu prisiminiau, 
kad jų nedaug beliko. Juk pinigai ir visa kita man visai nerūpėjo. 

— Zinoma, - atsakė ji. - Girdėjau, kad suviliotoms moterims vyrai 
brukte bruka pinigus. Nejau savo pasiekęs pasidarei šykštus? 

Nenorom prajukau. 

— Gėda kalbėti apie pinigus tokiu metu, - pasakiau. - Noriu padaryti 
tave garbinga moterimi. Todėl bėgau. 

Ji užmiršo pašaipą ir surimtėjusi įsibedė į mane. Jos rudos akys vėl 
buvo atviros, kaip tąkart ant bažnyčios laiptų. Po daugybės šimtmečių 
atpažinau ją - rodės, kitados nugyvenome ne vieną gyvenimą, nors mir- 
ties miegas ir naujas gimimas juos užmaršino, todėl vienas kitą pažino- 
me tarytum per šydą. 

— Ana, - pasakiau, - ar tebenori už manęs tekėti? Tik šito atėjau pa- 
klausti. Leisk šventajai misterijai mudu sujungti, kaip kad jau susijungė 
mudviejų kūnai. 

Ji nulenkė galvą. Pro užmerktas akis ištryško ašaros ir nusirito 
skruostais. 

- Tai vis dėlto myli mane, iš tiesų myli mane? - dvejodama paklausė ji. 

— Nejau abejojai? - savo ruožtu paklausiau. 

Ji pakėlė akis. 

— Nežinau, - nuoširdžiai atsakė. - Tariau, viskas beprasmiška, jei iš 
tiesų nemyli manęs. Maniau, atiduosiu tau savo žiedą - pažiūrėsiu, ar 
tik šito trokšti. Ir turbūt nieko nebūčiau praradusi, jei tik tiek būtum 
norėjęs. Bet tikriausiai būčiau tave palikusi ir daugiau nebesusitikusi. 
Šičia tik žaidžiau. Žaidžiau mudviejų namus. 

Ji apsivijo rankomis man kaklą ir priglaudė kaktą prie manosios. 

— Niekados neturėjau savo namų, - pasakė. - Mūsų namai buvo ma- 
no tėvo ir motinos namai. Aš nieko juose nesprendžiau. Pavydėjau sa- 
vo tarnaitei, kuri ištekėjo ir pirkdavosi pigius puodus. Pavydėjau pigios 
paprasto žmogaus laimės, tardama, kad jos man nelemta patirti. Dabar 
patirsiu pigią paprasto žmogaus laimę, jei tu iš tikro nori mane vesti. 

— Ne, - paprieštaravau, - šitaip nebus. Neprisigalvok. Mums nedaug 
liko. Bet kurk man žemiškus namus, kol esu gyvas. Nesulaikysi manęs, 
kai išmuš valanda. Pažadėk. Pažadi? 

Ji nieko neatsakė, tik kilstelėjo galvą ir primerkusi akis žvilgtelėjo į 
mane. | 

— Tik pagalvok, — pasakė ji. - Turėjau tapti imperatoriene. Sykiais 
apmaudaudavau ant Konstantino, kad nesilaikė žodžio. Dabar džiau- 
giuosi galėdama ištekėti už franko, kuris pabėgo nuo žmonos. 

Ji vėl žvilgtelėjo į mane ir nusišaipė. 

— Išties džiaugiuosi, kad nesu imperatorienė, - pasakė ji. - Tikriau- 
siai būčiau su tavimi apgaudinėjusi imperatorių, jei būčiau tave sutiku- 
si. Tau būtų išdūrę akis, o aš būčiau gyvenimą užbaigusi vienuolyne. 
Tau tai būtų pakenkę. 

Anapus mūro be paliovos dundėjo patrankos. Lengvas medinis na- 
melis sudrebėjo ir subraškėjo per sandūras. Tačiau išgyvenant trumpa- 
laikę laimę užsimiršo, kas dedasi. Vakare pasiunčiau Manuelį išnuomoti 
palankino ir drauge patraukėme į Pasaulio valdovo vienuolyną. Gena- 
dijus buvo sukrėstas, atpažinęs Aną Notarą, tačiau pažadą išlaikė. Ge- 
nadijui tuokiant mudu, Manuelis su vienuoliais mums virš galvų laikė 
šventąją pastogę. Paskui Genadijus palaimino mudviejų santuoką ir iš- 
rašė santuokos liudijimą, patvirtindamas jį dideliu Pantokratoriaus vie- 
nuolyno antspaudu. 

Paduodamas man liudijimą, jis kažin kaip reikšmingai pasižiūrėjo į 
mane ir tarė: 

— Nežinau, kas tu. Bet dvasia man sako, kad visa tai turi tikslą. Taigi 
tebus visa tai mūsų tikėjimo ir mūsų miesto labui. 

Jam šitai tarus visiškai šaltai suvokiau, jog; viskas klostėsi ne mano va- 
lia. Pabėgęs iš sultono stovyklos į Konstantinopolį žingsnis po Žingsnio, 
aklai lyg miegeivis ėjau lemties nuženklintu keliu. Antraip kodėl iš visų 
pasaulio moterų išsirinkau būtent Aną Notarą ir ją iš akių pažinau? 

Pasibudau savo namuose. Ji nuogutėlė miegojo šalia. Neapsakomai gra- 
ži. Jos mirtingas kūnas tvaskėjo dramblio kaulo baltumu. Ji tokia buvo 
graži, tokia skaisti, kad į ją žvelgiant akuotas draskė gerklę. 

Meilė degino mane. Žvelgiant į ją kūnas nuodagom ėjo. Niekuomet 
nejutau mirties taip arti kaip į ją miegančią žvelgdamas. Net kitados 
jaunystėje, kai lakštingalos giesmė mane pabudino Mirčiai ant kapinių 
sienos šokant. 

Viskas taip paprasta, taip aišku. Mirties akuoto spranginamas mąs- 
čiau, jog Žmogus nėra tobulas tik todėl, kad Dievas sukūrė vyrą ir mote- 
rį. Man keturiasdešimt. Jau turėjau šitai žinoti. Tačiau nežinojau. Mylė- 
jau. Aklai. Beviltiškai. 

Slopindami patrankų griaudesį bažnyčių varpai pradėjo skelbti pa- 
vojų. Pro mano namus garmėjo žmonės, tad nuo bėgančių kojų trepsė- 
jimo ant stalo skimbčiojo indai. Krūptelėjau ir šokau iš lovos, prisimi- 
nęs priedermę. Ji pabudo ir persigandusi atsisėdo, antklode prisideng- 
dama nuogumą. 

Apsirengiau greitosiomis. Net kalavijo neturėjau. Atsisveikindamas 
skubiai pabučiavau ją ir nubildėjau laiptais žemyn. Prie akmeninio var- 
tų liūto stovėjo ištiesęs ranką Manuelis, mėgindamas sulaikyti bėgan- 
čius Žmones ir paklausti, kas dedasi. Jo veidas spindėjo nepatiklia nuo- 
staba. 

— Pone! - sušuko jis. - Stebuklas! Palaiminga diena! Atplaukia popie- 
žiaus laivynas! Jūroje jau matyti pirmieji laivai. 

Bėgau su Žmonių minia iki pat Akropolio kalvos. Stovėdamas uždu- 
susioj, mojuojančioj ir rėkiančioj minioj nuo didžiulio skardžio, niūk- 
sančio virš jūrinio mūro, pamačiau keturis didelius vakarietiškus lai- 
vus, kurie ištempę bures aukštomis bangomis ryžtingai plaukė pro ne- 
suskaitomų turkų galerų maišalienę Akropolio kyšulio link. Ant trijų laivų 
stiebų plevėsavo Genujos vėliava su kryžiumi. Ketvirtasis, didelis kro- 
vininis laivas plazdino vėjyje ilgą purpurinę imperatoriaus vėliavą. Dau- 
giau krikščionių laivų nesimatė. 

Laivai buvo jau taip arti, kad vėjas ligi mūsų atnešė mūšio triukšmą, 
šauksmus, prakeiksmus bei šūvius. Turkų junginio vado laivas buvo pir- 
magalio aštruma įsmigęs į didžiojo krikščionių laivo šoną ir plūduriavo 
į jį įsikibęs. Prie visų mūsų laivų kabliais ir pirmagalio vąšais buvo prisi- 
kabinusios turkų galeros, todėl didžiuliai laivai, ištempę bures, traukė 
galybę lengvučių galerų. 

Įsikarščiavę žmonės pasakojo, jog mūšis prasidėjo toli jūroje. Pats sul- 

tonas jojęs priekrantine Marmuro bokšto sekluma nurodinėdamas savo 
laivams ir reikalaudamas jų vadus sunaikinti krikščionių laivus. 

Visas pakrantės mūras juodavo nuo žmonių. Gandai, nutikimai skli- 
do iš lūpų į lūpas. Sultonas, perkreipęs šaipų veidą, esą šiepęs dantis it 
šuo. Jam iš burnos veržęsi putos. Gal ir tiesa. Savomis akimis regėjau 
Muchamedą niršto perimtą, nors dabar jis moka tvardytis. 

Lėtai, tolydžio stūmė vėjas galingus laivus į uostą, į priebėgą. Po- 
draug jie tempėsi turkų galeras - nelyginant meška kailin įkibusius me- 
džioklinius šunis. Turkų galerų buvo tiek daug, kad jos daužėsi viena į 
kitą. Aukštos bangos blykčiojo kraujo putom. Retkarčiais kokia galera iš 
mūšio pasitraukdavo — atkabindavo kablį ir nusiirdavo į šalį, užleisda- 
ma vietą kitai. Jūros tolymėje viena jų skendo. 

Būgnų ir trimitų gergždesys, šiurpūs klyksmai ir priešmirtiniai riks- 
mai virpino orą. Jūroje plūduriavo negyvėliai ir laivų nuodaužos. Šar- 
vuoti krikščionių laivyno kariai kirviais, kalavijais ir ietimis nuo aukštų 
denių mušinėjo laivų šonais besikabarojančius turkus. Turkų laivyno va- 
das nuo savo galeros laivagalio stūgavo per garsintuvą. 

Minia vienu balsu ėmė šaukti: „Flaktanelas, Flaktanelas!“ Džiaugs- 
mingas šauksmas nusklido per visą miestą. Kažkas atpažino laivo, iškė- 
lusio imperatoriaus vėliavą, vadą. Jo laivas jau seniai buvo išplaukęs 
Sicilijon parsigabenti grūdų. Augus vyriškis vaipėsi, juokėsi, mojavo kru- 
vinu kirviu ir rodė savo lankininkams į turkų galeros stiebus įsliuogu- 
sius šaulius. 

Laivų burės buvo šlapios, nes turkų pakulinių strėlių ugnis jų neėmė. 
Bet staiga turkų galeros deniu nusraveno ugnis ir klaikus apdegusių 
vyrų riksmas nustelbė triukšmą. Suliepsnojusi galera pasitraukė iš mū- 
šio, palikdama degantį pėdsaką. 

Tai buvo neįtikimas reginys. Keturi krikščionių laivai, supami ketu- 
riasdešimties turkų galerų, ryžtingai skynėsi kelią į uostą. Minios 
džiaugsmas buvo neapsakomas. Žmonės nepaliovė šaukę, jog atkelia- 
vo popiežiaus laivynas. Tai esą tik priešakinė sauga. Konstantinopolis 
išgelbėtas. 

Dūmuojanti, pakrika laivų vilkstinė pasiekė Akropolio kyšulio pakraštį. 
Ten staigiai turėjo sukti į vakarus, kad pasiektų grandinę ir uosto įlan- 
ką. Bet pūtė priešinis vėjas. Laivai plaukė lėčiau. Pasiekus Akropolio 
kalvos šešėlį burės suglebo ir nė vienas laivas nebeklausė vairo. Palei 
kalvą vėjas prapuolė. Turkų laivai sugriaudėjo džiaugsmo šūksmu. Mi- 
nia nuščiuvo. Tačiau nuo įlankos kalvų anapus Peros mūro priešinis vė- 
jas ligi susirinkusios minios nešė pergalingus šauksmus — turkų kariau- 
na šlovino Alachą. 


Kaudamiesi, be perstogės kaudamiesi krikščionių laivai palengva ar- 
tėjo vienas prie kito. Jie vienas kito negandoje nepaliko, nors turkų 
junginio vado laivas daužikliu įsikibęs tebesilaikė didžiojo laivo, ne- 
leisdamas šiam pajudėti. Susikibę laivai gretimai sūpavosi ant ramių 
bangų, lyg vientisa tvirtovė, laidanti į turkų galeras akmenis, strėles, 
ugnį bei lydytą šviną. Šnypščiančiomis ugninėmis kreivėmis graikų 
ugnis pasiekė toliausias galeras. Jų įguloms teko gerokai paplušėti ge- 
sinant kilusius gaisrus. 

„Flaktanelas, Flaktanelas!“ — vėl ėmė šaukti minia ant pakrantės mū- 
ro. Laivai taip priartėjo, kad aiškiai įžiūrėjai karių veido bruožus. Tik 
niekas negalėjo jiems pagelbėti. Pasirengusios lūkuriavo venecijiečių ga- 
leros, tačiau jas tvėrė grandinė. Be to, iki grandinės dar buvo toli. 

Mieste sugaudė varpai. Turkų patrankos nutilo. Žado netekę kovos 
baigmės laukė ir minia ant mūrų, ir turkų stovykla. Iš lūpų į lūpas nu- 
sklido žinia, kad sultonas parjojo į stovyklą priešais Šventojo Romano 
vartus ir užsidarė palapinėje. 

Pamatęs neįtikimą Genujos laivų kovingumą atleidau už viską Perai, 
siekiančiai prekybinių teisių. Supratau, kad regėtas mūšis - drausmės, 
puikios parengties ir laivybos meno išdava. Supratau, kodėl ištisus šimt- 
mečius Genuja karaliavo jūrose, rungdamasi net su Venecija. Labai lė- 
tai, kliūtis po kliūties, bangų ir ilgų irklų sunkiai stūmiojama slinko ta 
pokšinti ir ugnimi spjaudanti keturių laivų tvirtovė grandinės link. 

Ant miesto mūrų ir kalvų žmonės, nebetverdami didžiulės įtampos, 
suklupo melstis. Šitokia šiurpi buvo kiekinė turkų persvara. Šitaip tūž- 
miai turkų galeros vis keitė vietą ir puolė naujomis pajėgomis. Bliauda- 
mas per garsintuvą turkų laivyno vadas užkimo. Jo skruostų sruveno 
kraujas. Nukirstom rankom kariai su turbanais krito į jūrą, delnus pali- 
kę gniaužti krikščionių laivų kraštų. 

„Panagija, Panagija, Švenčiausioji Mergele, gelbėk savo miestą“, - mel- 
dėsi suklupę žmonės. Ištvermės ir didvyriškumo sujaudinti graikai mel- 
dėsi už lotynų jūrininkus. Anoks čia didvyriškumas, jei vyras kaunasi 
už savo gyvastį. Tačiau didvyriška buvo tai, kad tie keturi laivai priešui 
grasant didžiule persvara, vienas kito nepalikdami mėgino prasilaužti į 
uostą ir pagelbėti Konstantinopoliui. 

O paskui, paskui tarytum kas mėlynas padangėj suplazdeno. Dangu- 
mi nupleveno mėlynas Švenčiausiosios Mergelės drabužio skvernas. Ir 
įvyko stebuklas. Vėjas pasisuko. Umai šlapios laivų burės vėl išsitempė, 
visa vilkstinė ėmė greitai judėti grandinės link. Paskutinę akimirką tur- 
kų laivyno vadas įsakė kirviais atkapoti savo laivo pirmagalį, tad iškila- 
me ąžuolinio krikščionių laivo šone tiktai turkiškas daužiklis paliko stirk- 

soti. Per plyšius liedamas kraują laivas apsisuko, pripažindamas pra- 
laimėjimą. Tarytum šlubuodamos, sulaužytais irklais, mutulais dūmin- 
damos neužgesintą graikišką ugnį, nusekė turkų galeros paskui savo 
vadą. Dangų sudrebino pratisas, tolydus Konstantinopolio gyventojų 
džiaugsmo šūksmas. 

Mažai nutuokiu apie stebuklus. Tačiau lemiamą akimirką pasisukęs 
vėjas buvo tarsi stebuklas. Tai buvo kažkoks šventas, žmogui nesuvo- 
kiamas nutikimas. Jo saviško skaisčio neapniaukė šiurpios sužeistųjų 
aimanos nei gergždūs jūrininkų keiksmai, kai slopiais balsais šūkčiojo 
atkabinti grandinę. Atkabinti grandinę nuo pakrantės bokštų pamato 
ir įleisti į uostą laivus - sunkus ir pavojingas darbas. Tik turkų laivams 
pradingus Bosfore Aloizijas Diedas leido atkabinti grandinę ir tie ke- 
turi laivai įsvirduliavo į uostą, ištuštindami patrankas imperatoriaus 
garbei. 

Tą pačią popietę vėliavom nešinos laivų įgulos su laivų vadais, džiū- 
gaujančios minios lydimi, nužygiavo per miestą į Choro vienuolyną dė- 
koti Konstantinopolio Panagijai už išgelbėjimą. Podraug - visi vaikščio- 
ti valioję sužeistieji. Keletą nešė neštuvais, nes, išvydę danguje mėlyną 
Švenčiausiosios Mergelės skverną, jie tikėjosi stebuklingai išgyti. Taigi, 
žilpdami nuo auksu aptaisytų Choro vienuolyno bažnyčios mozaikų tvis- 
kesio, lotynai dėkojo ir garbstė Švenčiausiąją graikų Mergelę. 

Po dėkojamųjų pamaldų daugis pakilo ant mūro pasižiūrėti turkų ir 
palaidyti niekinamų užgaulių mūro griovį bei priešakinį įtvirtinimą pul- 
dinėjančioms turkų gaujelėms. Žmones tebekaitino kovos nirštas ir per- 
galės kvaitulys. Tačiau sugriaudėjus didžiajai patrankai ir mūrui po ko- 
jom susvyravus jie nuščiuvo, ėmė žegnotis ir greitosiomis sugrįžo į miestą 
bei laivus. 

Aš kaip diduma spaudžiau laivo vadui Flaktanelui ranką, plekšnojau 
per nugarą, nes jis buvo graikas. Parplaukdamas su grūdais jis rado 
tuos tris genujiečių laivus, Chijo uoste laukiančius palankaus vėjo, ir 
prie jų prisidėjo. Mūšyje jo lėtas ir prastai ginkluotas laivas labiau ken- 
kė, nei gelbėjo genujiečiams. Vis dėlto miestiečiai laikė Flaktanelą kau- 
tynių didvyriu, todėl jis, iš pradžių drovėjęsis liaupsių, netrukus ir pats 
tomis liaupsėmis įtikėjo. Jis - aukštas prakaulus vyras, be perstogės mirk- 
čiojantis akimis. Jo žodynas toks skurdus, kad po kiekvieno žodžio jis 
keikiasi, stengdamasis nuslėpti sutrikimą. 

Tačiau netrukus galvotų gyventojų džiaugsmas ir viltis išnyko, nes 
jie suprato, jog tie trys genujiečių laivai - jokia susijungusi krikščionių 
priešakinė sauga, o tik laivai, atgabenę miesto gynybai ginklų, kuriuos 
imperatorius nupirko dar rudenį. Sultono laivyno puolimą jie palaikė 

akivaizdžių nešališkumo pažeidimu, nes po teisybei laivai keliavo į Pe- 
rą. Jų vadai įsivėlė į mūšį tik todėl, kad prekes gabeno neteisėtai ir įbū- 
go prarasią laivą. Laimingai pasiekę uostą jie bei laivų savininkai pra- 
turtėjo. Dar nežinia, ar jie, remdamiesi Peros nešališkumu, išsaugos tur- 
tus bei laivus. 

Ir mano svaigulys išsisklaidė. Privalėjau sugrįžti į postovio vietą Bla- 
chernajuje ir prisistatyti Džustinianiui. Atsisveikindamas pabučiavau jau- 
nąją žmoną, jau kitokių minčių kamuojamas, ir uždraudžiau jai vaikšti- 
nėti po miestą, kad neįkliūtų. Manueliui liepiau jos klausyti ir pažadė- 
jau pareiti namo kaip galėdamas greičiau. 

Prie Šventojo Romano vartų patrankų sviediniai jau buvo apgriovę 
ne tik išorinį, bet ir didįjį mūrą. Pavakare pro žemus puolimo vartus į 
mūrų perėją nenutrūkstama vora buvo gabenami rąstai, žemės, žagarų 
ryšuliai bei odos išoriniam mūrui sustiprinti. Pro didžiojo mūro vartus 
ant išorinio mūro bet kas gali pakliūti, tačiau grįžti bus sunku. Džusti- 
nianio sargybiniai griebia už rankos ar sprando kiekvieną, mėginantį 
sprukti atgal, ir pristato prie naktinio darbo. Džustinianio lotynus visai 
nualino dieną naktį griaudėjantys pabūklai ir įkyrus turkų gaujelių pul- 
dinėjimas, trikdant mūro kiaurymių taisymo darbus. Diduma jų kelios 
paros nenusivelka šarvų. 

Apsakiau Džustinianiui jūros mūšį kaip matęs ir pridūriau: 

— Venecijiečiai Blachernajuje niršta dėl genujiečių jūrų mūšio perga- 
lės. Jų laivai nedaug garbės užpelnė, tingiai plūduriuodami prie gran- 
dinės ir šalindamiesi akmeninių sultono bombardų sviedinių. 

— Ar tai pergalė? — paklausė Džustinianis, bet nesijuokė. - Pergalė 
tėra tai, kad netrukus bus dvi savaitės, kaip tveriame apsiaustį. Šitų lai- 
vų atvykimas — skaudžiausias mūsų pralaimėjimas. Iki šiol bent jau tu- 
rėjome viltį, kad popiežiaus sutelktas kryžiuočių laivynas laiku atplauks 
mums į pagalbą. Dabar žinome, kad Graikijos jūra tuščia ir kad Italijos 
uostuose laivyno nėra. Krikščionys mus paliko. 

Patikinau: 

— Tokie ketinimai lig paskutinės akimirkos saugomi paslaptyje. 

Jis atkirto: 

— Nesąmonės. Didelio laivyno neįmanu parengti taip, kad gandas ge- 
nujiečių laivų vadų nepasiektų. - Jis pasižiūrėjo į mane grasiomis jaučio 
akimis ir paklausė: - Kur buvai? Visą parą tavęs nematė Blachernajuje. 

Atsakiau: 

— Buvo rami diena ir aš tvarkiau asmeninius reikalus. Ar jau manimi 
nepasitiki? 

Jis papriekaištavo: 

— Priėmiau tave tarnybon. Privalau žinoti, ką kada veiki. - Staiga jis 
prisikišo veidu prie pat manojo, jo skruostai išsipūtė ir žaliai liepsno- 
jančiom akim jis užtikrino: - Tave matė turkų stovykloje. 

- Ar proto netekai?! - sušukau. - Šlykštus melas, panūdus mane pra- 
žudyti. Kaip galėčiau ten pakliūti, o paskui sugrįžti? 

Jis pasakė: 

— Kasnakt valtys iriasi į Perą ir atgal. Gerai žinai. Peros podestą gali 
nupirkti, ir vartus ten saugo neturtėliai, kurie noringai užsidirba iš ša- 
lies. Nemanyk, jog nežinau, kas dedasi sultono stovykloje. Turiu ten 
stebėtojų tiek, kiek sultonas turi čia. 

— Džustiniani, - tikinau, - dėl mudviejų draugystės patikėk manimi. 
Vakar buvo rami diena ir aš vedžiau graikę. Bet dėl Dievo, tegul tai 
lieka tarp mudviejų. Antraip prarasiu ją. 

Džustinianis prapliupo juoku ir kaip kitados pliaukštelėjo dideliu del- 
nu man per petį. 

— Nieko kvailesnio negirdėjau, — nusijuokė. — Tavo manymu, dabar 
tinkamas laikas tuoktis? 

Jis patikėjo manimi. Gal tuo kaltinimu jis tik gąsdino mane, norėda- 
mas išgauti, ką veikiau be jo žinios. Tačiau mano širdis nusiminė, mane 
persmelkė bloga nuojauta. Visą naktį turkų stovykloje degė laužai, di- 
delės patrankos šaudo kas dvi valandos, nors iki šiol nakčia paleisdavo 
tik po vieną šūvį. 


1453 metų balandžio 21 diena 


Pragariška diena. Nakčia turkai išstatė patrankų, sustiprindami savo ug- 
nies taškus. Naujoviško šaudymo nauda akivaizdi. Popiet sugriuvo di- 
džiojo mūro bokštas palei Šventojo Romano vartus, podraug - rėžis mū- 
ro. Spraga didelė. Turėdami ganėtiną puolimo būrį turkai tikriausiai įsi- 
veržtų į miestą. Toje vietoje liko tik daugybę naktų pertaisinėta laikina 
užtvara. Laimei, skirtingas mūro vietas puldinėja tik keli šimtai vyrų. 
Jie jau nebesurenka visų kritusiųjų. Nuodydami orą lavonai tyso mūro 
įgriuvose ir palei išorinį mūrą. 

Nepaliaujamos kautynės truko ligi vėlaus vakaro. Sultonas įsakė iš- 
žvalgyti visą mūrą. Ant Peros kalvos nuboginta daugiau patrankų. Tai- 
kant į laivus sviediniai kreivėm lekia per Perą. Mažų mažiausiai šimtas 
penkiasdešimt akmeninių sviedinių paleista uosto link, Peroje apgriau- 
ta daugybė namų. Venecijiečių laivams pasitraukus nuo grandinės į 
neapšaudomą plotą, sultono galeros nusiyrė nutraukti grandinės, ta- 

čiau buvo paskelbtas pavojus ir venecijiečiai, suspėję atplaukti prie gran- 
dinės, akmenų atskalom, ugnies srovėm bei sviediniais taip apgadino 
turkų galeras, kad šios turėjo plaukti šalin. Mūšio metu turkai negalėjo 
apšaudyti uosto per Perą, nes būtų apdaužę savo laivus. Tris kartus 
turkų laivynas bergždžiai mėgino nutraukti grandinę. 

Atrodo, kad sultonas, įniršęs dėl gėdingo vakarykščio laivyno pralai- 
mėjimo, sukėlė ant kojų visas pajėgas. Pasakojama, kad vakare jis nujo- 
jęs į Dviejų kolonų uostą ir geležine emyro kuoka daužęs laivyno vado 
krūtinę bei pečius. Pats laivyno vadas Baltoglas buvo sužeistas - neteko 
dešinės akies, be to, krito du šimtai jo laivo vyrų, todėl mūšiui baigian- 
tis jo laivas vos nusiyrė šalin. Be abejonės, tai narsus karys, bet nesuge- 
ba vadovauti laivynui. Šitai parodė vakarykštė suirutė. 

Sultonas ketino pasodinti jį ant kuolo, tačiau jūrininkai bei aukšti ka- 
riuomenės pareigūnai meldė už narsą jo pasigailėti. Todėl sultonas pa- 
sitenkino jo sumušimu. Jį parvertė kniūbsčią prieš visą laivyną ir mušė 
lazdom, iki prarado nuovoką. Iš jo atėmė visą turtą, o jį patį išvijo iš 
sultono stovyklos. Jis neteko akies, laimės ir garbės, todėl suprantama, 
kad sultonui sunku surasti kitą, norintį tapti laivyno vadu. Šiaip ar taip, 
turkų laivynas nebedykinėja, tačiau visą dieną blaškęsis nedaug žalos 
padarė. O gal net bergždžias blaškymasis tenkina sultoną? Jis tariasi 
puoląs miestą tiek sausumoje, tiek iš jūros. 

Venecijiečiai baiminasi, kad laivyno blaškymasis ir nepaliaujamas mū- 
ro žvalgymas pranašauja greitą visuotinio puolimo pradžią. Visą dieną 
buvome pasirengę. Niekas negali pasitraukti nuo mūrų. Net nakčia drau- 
džiama nusivilkti šarvus. Vakarykštį miestiečių pergalės džiugesį nu- 
stelbė nuovylis. Niekas jau nebeskaičiuoja turkų patrankų šūvių - taip 
tolydžiai griaudėja pabūklai. Parako dūmai temdo dangų, vėjo nešami 
juodina miesto pastatų sienas. 

Kasdien į sultono stovyklą atkeliauja vis naujų būrių ir savanorių iš 
visų jo valstybės kraštų, geisdami apsčiai prisiplėšti. Tarp jų yra krikš- 
čionių ir žydų prekiautojų, kurie gerai užsidirbo pardavinėdami sto- 
vykloje maistą, todėl turkams užėmus miestą ketina pajamas įdėti į ka- 
ro grobį. Kalbama, jog sultono stovykloje, rengiantis plėšimui, nepa- 
prastai pakilo vežimų, ratų ir kinkomų galvijų, asilų bei kupranugarių 
kainos. O neturtėliai viltingai tikisi mieste pasiimsią tiek vergų, kad juos 
apkrovę įmanys nusigabenti grobį iki Azijos kraštų. 

Visa tai pranašauja visuotinį puolimą. Ir visi sultono ugnies taškai 
jau moka trikampiais šaudyti į mūrą, tad mūras skiltis po skilties byra į 
griovį. Mieste ir ant mūrų gali pastebėti, jog žmones ima klaikas. 

Sargyba jodinėja po miestą ir be gailesčio vedasi ant mūro visus dar- 


205 


bingus vyrus — net kepėjus. Namuose leista liktis tik moterims, senu- 
kams ir vaikams. Net ligoniai verčiami iš lovų, nes iš baimės daugelis 
apsimeta sergą. Kiti mano, jog šis karas - lotynų ir imperatoriaus karas, 
ir nenori kovoti dėl lotynų teisių. Prislėgti žmonės jau ieško slėptuvių, 
ruošiasi rūsius, požemines saugyklas bei sausus šulinius, kur slėpsis, jei 
į miestą įsiverš turkai. | 

Siaučiant sumaiščiai, sklindant aimanoms, kaltinimams ir stūgsmams, 
gatvėmis laksto daugybė orių archontų bei kilmingųjų su popieriaus 
ritiniais po pažastimis. Jie prisiėmę visokiausių užduočių ir turi impera- 
toriaus kanceliarijos liudijimus apie tas pareigas. Tik kyšteli sargybi- 
niams cinoberiu brūkštelėtą kryžių ir sargybiniai juos praleidžia. Jie nak- 
voja namuose, gardžiai valgo, leidžia laiką klausydamiesi karštų pokal- 
bių bei skleisdami visokiausius gandus. Ypač mėgsta seną pranašystę, 
pasak kurios turkai prasiverš iki imperatoriaus Konstantino kolonos. Ta- 
čiau turkams pasiekus tą vietą, iš dangaus nusileis angelas su ugniniu 
kalaviju ir išvys juos iki Azijos. Nežinia, kas tą pranašystę pirmas pa- 
skelbė ir kas paskleidė. Bet dauguma archontų ja tiki. 

Ak, mano mieste, ak, žmogiškoji silpnybe! 

Vidur nakties tebedunda būgnai turkų stovykloje ir nuo Peros kalvos 
anapus įlankos atsklinda trimitų garsai. 

Baugus sekmadienis. Rytą nutilo bažnyčių varpai ir uosto pakrantės mū- 
ras priplūdo tylomis spoksančių ir akis trinančių Žmonių. Įbūgę Žmonės 
kalba apie raganystę bei dervišus, kurie geba vaikščioti vandens paviršiu- 
mi, nešami mantijų tarytum burių. Priešais Nikolajaus bažnyčią ir Šven- 
tosios Feodosijos vartus Peros uosto pakrantėje tiršta turkų karo galerų. 
Niekas nesupranta, kaip turkai perplaukė grandinę ir atsidūrė venecijie- 
čiams už nugarų. Daugis vis trina akis tardami, jog; tai miražas. Tačiau 
Peros uosto įlankos pakrantė juoduoja uoliai triūsiančių turkų. Prirausta 
apkasų, į žemę prikalinėta stulpų, pristatyta laivus saugančių patrankų. 
Paskui pratrūko šauksmai. Ant kalvos viršūnės pasirodė turkų laivas 
ir ištempęs bures, būgnams bei trimitams džerškiant, tarsi plaukdamas 
ėmė šliuožti žemyn. Netrukus laivas, šimtų vyrų nutemptas ir nustum- 
tas mediniu klojiniu, tėkštelėjo į vandenį nuo rąstinės pakylos ir nusiy- 
rė prie kitų laivų. Pakrantėje jau bolavo daugiau nei penkiasdešimt 
burių. Tai buvo nedidelės galeros - vos aštuoniolikos ir dvidešimt dvie- 
jų irklų porų, nuo penkiasdešimties iki septyniasdešimties pėdų ilgio. 

Sultonas su naujuoju laivyno vadu per vieną dieną ir naktį parengė 
šią staigmeną. Netrukus paaiškėjo, jog Peros genujiečiai nugabeno sul- 
tonui galybę medienos, lynų, aptakių rąstų latakams bei riebalų kloji- 
niui sutepti. Sultono technikų padirbti vilkikai, taip pat jaučiai ir vyrai 
laivus blankomis nuvilko nuo Bosforo į skardingą Peros kalvą, o nuo jos - 
į mūsų laivyno užnugarį uoste. 

Peros genujiečiai gyniojosi tvirtindami, kad viskas įvyko taip slapta 
ir greit, kad nė jie iki ryto nenujautė, kas dedasi. Ypač dėl apsto riebalų 
pardavimo jie gyniojosi aiškindami, jog vardan savo nešališkumo jie tu- 
rį prekiauti ir su sultonu, ir su miestu. Net žinodami, kas dedasi, jie 
nebūtų sutrukdę gabenti laivus, nes Peros atšlaitėse yra dešimtys tūks- 
tančių turkų, saugančių sausuma į uostą tempiamus laivus. 

Vakarykštis genujiečių laivų žygdarbis užsimiršo ir miestiečiai ėmė 
lieti pyktį ant Peros gyventojų, kaltindami juos išdavyste. Bet net laiku 
sužinojęs apie turkų užmačią laivynas vargu ar būtų galėjęs ją sutruk- 
dyti, nes sultonas turi pakrantėje patrankų. Po šitos staigmenos visą mies- 
tą perėmė stingdantis glumas ir prietaringa baimė. 

Aloizijas Diedas skubiai sušaukė venecijiečių tarybą į Švenčiausiosios 
Mergelės Marijos bažnyčią tartis su imperatoriumi ir Džustinianiu, ką 
daryti. Visą laiką nuo Peros kalvos šliuožė bures ištempę laivai: vairi- 
ninkai mušė taktą, o jūrininkai šaukė ir mojo irklais kaip vaikai, džiugi- 
nami žaidžiamo plaukimo sausuma. Laivynas buvo pasirengęs, bet jau 
nebegalėjo sulaikyti turkų. 

Pasitarimas buvo slaptas ir Aloizijas Diedas nekvietė net genujiečių 
laivų vadų, todėl šie susigraužė ir ėmė dar labiau apmaudauti ant ve- 
necijiečių. Įrodydamas, kaip čia sunku nuslėpti pasitarimus, pasakysiu, 
jog jau vakare Blachernajuje daugis žinojo, kas ten kalbėta. 

Keletas venecijiečių pasiūlė, kad laivynas nedelsiant pultų ir pakran- 
tėje dideli laivai bei sunki ginkluotė sutriuškintų lengvus turkų laive- 
lius, kurie vargu ar gebės paveikiai pasipriešinti, nors jų yra begalė. Ta- 
čiau atsargiausi, - podraug bailas Minotas, - jautė pagarbią baimę sulto- 
no laivus saugančioms patrankoms pakrantėje, todėl atsisakė pulti, mat 
baugūs dideli laivai galėjo nuskęsti ar apgriūti. 

Taip pat buvo pasiūlytas naktinis puolimas sausumoje, pora lengvų 
galerų nuplukdžius karių, tačiau Džustinianis šitai greitai uždraudė. Tur- 
kų persvara ant Peros kalvos pernelyg didelė, o gynyba negali prarasti 
nė vieno tokiam rizikingam žygiui tinkamo vyro. 

Imperatorius Konstantinas abiem pasiūlymams pareiškė politinį ve- 
to. Turkų laivai įsitvirtinę uosto įlankoje, Peros pusėje. Pakrantė - Pe- 
ros, kad ir anapus mūrų. Todėl puolimas neįmanus ir pulti negalima, iš 

pradžių nepasitarus su Peros genujiečiais. Nors užimdamas dalį Peros 
įlankos pakrantės sultonas atvirai pažeidė Peros nešališkumą, Konstan- 
tinopolis šitokios teisės neturi. Francis parėmė imperatorių ir pasakė, 
jog Konstantinopolis tikrai negali kelti politinio sankirčio su Peros ge- 
nujiečiais, nors sultonas gali šitaip pasielgti. 

Venecijiečiai keikdamiesi šaukė, kad, paskelbę puolimo planą genu- 
jiečiams, stačiai paskelbsime jį sultonui. Genujiečiai - parsidavėliai ir 
krikščionių išdavikai. Tiktai jų slapčia padedamas sultonas pergabeno 
laivus uosto įlankon. 

Džustinianis išsitraukė didžiulį abirankį kalaviją ir sušuko esąs pasi- 
rengęs ginti Genujos garbę prieš vieną du karius ar net prieš visą Dvy- 
likos tarybą. Kiauliška ir neteisinga rengti kokį nors planą neišklausius 
bent jau genujiečių laivų vadų nuomonės. Genujiečių laivai uoste taip 
pat pražuvę kaip venecijiečių, ir jie vienopai gina miestą. Bergždžiai 
venecijiečiai laiko šį sumanymą savu, stengdamiesi susigrąžinti garbę. 
Jeigu sultonas pagaliau išjudins jų dykinėjančius laivus, tai genujiečiai 
turi teisę prie jų prisidėti ir podraug rungtis dėl garbės. 

Imperatorius turėjo išskėtęs rankas tramdyti jį ir raminti iki ašarų įnir- 
šusius venecijiečius. 

Paskutinysis išsižiojo venecijiečių laivo vadas Džakomas Koko, kuris 
rudenį atkeliavo iš Trapezunto, kai sumaningai apgavęs turkus perplaukė 
Bosforą, neprarasdamas nė vieno vyro. Tai pažiūrėti niaurus Žmogus, 
mieliau veikiąs, nei burną aušinąs, tačiau jo akys retkarčiais sužybsi džiu- 
guliu. Vyrai jį mėgsta ir be paliovos pasakoja istorijas apie jo, kaip jūri- 
ninko, išmanumą bei nuovokumą. 

— Juo daugiau virėjų, tuo prastesnė sriuba, - pasakė Koko. - Jeigu ką 
nors darome, tai reikia daryti tučtuojau, netikėtai, bereik neįtraukiant 
nereikalingų žmonių. Gana vienos galeros, apdangstytos medvilnės bei 
vilnos maišais nuo patrankų sviedinių. Ja tamsoje galime pridengti dau- 
gybę mažų laivelių, kurie netikėtai padegs turkų laivus. Jeigu norite, 
pats imsiuosi vadovauti galerai. Tik su sąlyga, kad apie tai niekam neiš- 
plepėsite ir kad visa įvyks dar šiąnakt. 

Jis tikriausiai buvo teisus, tačiau imperatorius nemanė galįs įžeidinėti 
genujiečius. Koko pasiūlymas iš esmės buvo priimtas, tačiau jo įgyven- 
dinimą nuspręsta kol kas atidėti ir jį nuodugniai parengti drauge su 
genujiečiais. Įtaikaudami Koko, visi išrinko jį šio Žygio vadu. Gūžtelėjęs 
pečiais Džakomas Koko nusišaipė: | 

— Sėkmė mane lydėjo dažniau, nei reikėjo, tačiau padaryti tai, kas 
neįmanu, negana nė didžiausios sėkmės. Suspėjau atlikti atgailą už nuo- 
dėmes ir pasimėgavau šventąja komunija. Šis sumanymas mane pražu- 
dys, jeigu jo neįvykdysime taip, kaip siūliau - netikėtai ir dar šiąnakt. 

Kaip sakiau, šito Džustinianis man nepasakojo. Tik paaiškino: 

— Laivynas turi imtis būtinųjų veiksmų. Uosto įlankoje esantys turkų 
laivai venecijiečiams pavojaus nekelia. Jie tegali vieną tamsią naktį val- 
timis pasiuntę padegėjų padalinį ugnimi paleisti krikščionių laivus. Blo- 
giau tai, kad teks ant uosto mūro sutelkti daugiau vyrų. Kol kas ten 
budėjo tik saujelė stebėtojų. Nuo šiol turime rengtis netikėtam turkų 
išsilaipinimui sausumoje perplaukus uosto įlanką. - Jis tęsė: - Ne bereik 
sultonas Muchamedas pereitą naktį pelnė Naujojo Aleksandro vardą, 
šiuose vandenyse pranokdamas net šlovingąjį persą Kserksą. Žinia, ir 
kitados sausuma toli nutempdavo laivus, bet niekuomet netempė to- 
kiomis sunkiomis sąlygomis ir šitokią galybę. Tegul venecijiečiai triukš- 
mauja savo laivuose. Zaviuosi kariška Muchamedo nuovoka. Taigi ne- 
paleidęs nė vieno šūvio, sukėlęs didelę grėsmę, jis paakins mane perri- 
kiuoti savo būrius ir išsklaidyti gynybines pajėgas. - Paslapčia Žžvilgte- 
lėjęs į mane jis tarstelėjo: - Ar jau minėjau, kad sutarėme su imperato- 
rium, jog didysis kunigaikštis Lukas Notaras už gynybinius nuopelnus 
vertas paaukštinimo? Rytojaus rytą jis pradės vadovauti atsargos bū- 
riui miesto centre prie Apaštalų bažnyčios. Uosto mūro gynybą atiduo- 
du į kitas rankas, kartu įsakydamas ten permesti karių. 

— Džustiniani, - pasakiau, - šito jis tau niekados neatleis. Žeisdamas 
jį įžeisi visus miesto graikus, bažnyčią ir vienuolynus, šventikus ir vie- 
nuolius - graikišką sielą. 

Džustinianis dėbtelėjo į mane. 

— Tą neapykantą privalėsiu ištverti, idant užpelnyčiau kunigaikščio 
karūną, - atsakė. - Tikrai negalėsiu sau atleisti už tai, kad graikiška siela 
vieną tamsią naktį atvers uosto vartus ir suleis turkus į miestą. - Kažin 
ką sau sumurmėjęs pakartojo: — Graikiška siela, - teisingai sakai, jos 
saugotis reikia visiems, net imperatoriui. 

Įkaitau iš pykčio, nors turėjau jį suprasti. 

Mus džiugina tik tai, kad šį liūdną sekmadienį viena didelė turkų 
patranka šovė ir skilo šiurpiai pokštelėjusi, užmušė daug pabūklininkų 
ir sukėlė visame ugnies taške sumaištį. Toje vietoje patrankos vėl šovė 
tik po keturių valandų. 

Daugelį gynėjų kamuoja karštinė, pilvo skausmai. Broliai Gvakardžiai 
pakorė graiką darbininką, kuris tyčiomis kirviu nusikirto pirštą, kad jį 
atleistų nuo mūro taisymo darbų. 

Ar šį karą kariauja lotynai ar graikai? Net nuskurdusio Blachernajaus 
ištaigus grožis, kurį išniekino venecijiečiai. Venecijos vėliavos su liū- 
tais, plazdenančios viršum imperatoriaus purpuro. Pakrantėje mūsų dro- 
monai, nuginkluoti kaip šlamštas. Kilmingiausias graikas nužemintas iki 


209 


tvarkos sergėtojų vadų. Graikų imperatorių palaiko Venecijos bailas ir 
atskalūnas kardinolas Izidorius. 

Baiminuosi savo širdies. Baiminuosi savo minčių. Siaučiant karui 
drumsčiasi net šalčiausias protas. 

Patrankos griaudėja be perstogės. Mūrai skeldėja. Tačiau sultonas vis 
delsia. Akivaizdu, kad turkai veiklumu, žvalgomaisiais puldinėjimais tik 
dangstė laivų gabenimą ir nukreipė dėmesį nuo Peros kalvos. | 

Pasitaikė pareiti namo. Apkabinus ją valandėlei nukrito laiko ir vietos 
grandinės. 

Ją smelkė nerimas. Pažįstamomis, atviromis akimis ji tiriamai i žvelgė | j 
manąsias. 

— Mudviejų vargai tik prasidėjo, - pasakė. 

Suvokiau tai žvelgdamas į jos brangų veidą. Jeigu turkai laimės, jos, 
kaip mano žmonos, dalia - tik gėda ir vergystė. 

— Johanai, - paprašė ji, priglaudusi delną man prie krūtinės. - Abu 
būkime protingi, suaugę. Ką darysime, jeigu turkai laimės? 

— Skubėk į tėvo namus, - pasakiau. - Gal jis galės tave apsaugoti. Aš 
negalėsiu. Pasirinkau savo kelią. 

— Nekalbėk kvailysčių, - nekantriai riktelėjo ji. - Suprantu, kad iki 
galo atliksi priedermę, nes esi graikas. Betgi laivui jūroje skęstant vieną 
kartą vadas sušunka: gelbėkitės, kas galit. Mes skęstančiame laive. Kaip 
gelbėsies? 

— Niekaip, - atsakiau. - Išgyvensiu savo likimą. 

Ji apmaudingai prikišo: 

— Tai nemyli manęs? | 

— Ne, - pasakiau. - Nemyliu tavęs taip, kad galėčiau netekti garbės. 

— Garbė! - šaipiai šūktelėjo ji. - Tai tik žodis. Kvailas vyrų žodis. Visai 
nenoriu su tavimi mirti. Noriu su tavimi gyventi, nes myliu tave. Mudu 
turime sugalvoti, kaip išsipirksime gyvastį atėjus turkams. 

— Nežinai, ką kalbi, - tariau pasibaisėjęs. 

- Ir mano tėvas nėra išdavikas! - sušuko ji. - Imperatorius ir lotynai 
nuolat teršia jo gerą vardą, tačiau jis atlieka savo, kaip graiko, prieder- 
mę. Visai kas kita, ką jis darys, jeigu miestas žlugs. Ir tu pats manai, 
kad jis gali mane apsaugoti. Nesunkiai vėl pelnytum sultono pasitikėji- 
mą, teikęsis ką nors dėl to padaryti. 

— Ana, - pasakiau stebeilydamas jai į veidą. - Neatpažįstu tavęs. 


210 


Ji nusišluostė veidą ir papurtė galvą. 

— Tu gyvas, tu esi, - tykiai pasakė. - Noriu apkabinti tave gyvą, o ne 
lavoną. Kad ir gėdoj, kad ir skurde, bet gyventi su tavimi noriu. 

Tariau: 

— Eik į tėvo namus. Eik, kur nori. Nesiilgėsiu moters, kuri šitaip kalba 
tuomet, kai graikai ant mūrų lieja kraują. 

Ji tarė: | 

— Kalbu tai, ką man sako protas. 

— Tai ne proto klausimas, - tarstelėjau. — Tai prigimties klausimas, 
nors to nesupranti. Lukas Notaras gali išduoti. Jo duktė gali išduoti. Aš 
negaliu. 

— Mėgdžioji imperatorių Konstantiną? - dygiai paklausė ji. - „Ginsiu 
savo tautą iki paskutinio kraujo lašo? Mirsiu su savo miestu, jei tokia 
Dievo valia?“ Zodžiai, tik įmantrūs žodžiai! 

— Jo patarėjai prašė, reikalavo, kad prieš apsiaustį jis spruktų ir sutel- 
kęs Morėjoje kariuomenę padėtų Konstantinopoliui, - atsakiau. - Jis ne- 
sutiko. Jis sako tai, ką galvoja. Ir aš sakau tai, ką galvoju. Atleisk, jeigu 
mano žodžiai juokingi. 

Įpykusi ji suvarė man į delną nagus. 

— Argi ne vis tiek - turkų ar lotynų valdžioje atsidurs Konstantinopo- 
lis. Ir vieni, ir kiti bjaurūs. 

Pavargęs ginčytis pakartojau: 

— Nežinai, ką kalbi. 

Tikriausiai būčiau iškart iškeliavęs į Blachernajų, tačiau ji apsipylė aša- 
romis ir apsivijusi rankomis man kaklą atsiprašė. Likausi, nes buvau 
silpnas. Širdimi jaučiau šitaip smarkiai įpykęs tik todėl, kad jos žodžiai 
išdavė tai, kas kažin kur giliai manyje tvyro. 

Lotynai kariauja ne dėl Konstantinopolio ir ne dėl miesto graikų. Jie 
kariauja už atlygį, saugodami prekybines teises, dėl popiežiaus. Net jei 
apsigintume ir sultonas turėtų atsitraukti, imperatorius Konstantinas pa- 
liktų nekenčiamas šešėlinis imperatorius. 

Sveikas protas tikina, jog kylančios Turkijos valstybės širdyje Konstan- 
tinopolio, atskirto nuo Vakarų šalių, ilgainiui vis tiek niekas negalės ap- 
ginti. Net jei sultonas šįkart atsitrauktų, Konstantinopolis išliktų tik išvijęs 
lotynus, nutraukęs santykius su Vakarų šalimis ir sudaręs su sultonu 
sąjungą, kuria šis galėtų kliautis. Sąjunga su lotynais ir Konstantinopolio 
buvimas priešakiniu Vakarų šalių įtvirtinimu lemtų tik nepaliaujamą ka- 
rą, galavimą, nusigyvenimą, nuolatines apsiaustis, lėtą irimą. 

Tai kodėl negaliu išsižadėti, laiku pasiduoti, idant išsigelbėtų miestas 
ir žmonės? Negaliu šitaip pasielgti, kol mieste yra lotynų. Negaliu šitaip 

pasielgti, kol imperatorius yra Konstantinas. Visagali, pasigailėk, — pa- 
ties Konstantino brolis Demetrijas, bergždžiai siekęs imperatoriaus sos- 
to, slapta su Marku Eugeniku spruko iš Florencijos, idant netektų pasi- 
rašyti Unijos. Jis niekuomet nebūtų pasikvietęs į miestą lotynų ir pripa- 
žinęs popiežiaus. Gal su juo sultonas būtų susitaręs. 

Ir vis dėlto žinau, jog mano apgaulingos mintys - bergždžios. Pažįstu 
Muchamedą. Jo potroškį. Konstantinopolio jis godisi savom sąlygom. 
Jis nesudarytų nė vienos sutarties su krikščionimis. Nuo Varnos laikų 
jis netiki nė viena sutartimi su krikščionimis. Tiktai kalaviju pasikliauja. 

Vakare įsižiūrėjau į savo atvaizdą veidrodyje ir nepažinau savo veido. 
Apžėlęs barzda. Akys šypsojo mirtimi. Veide įžvelgiau neapsakomą grai- 
kiškos prigimties liūdesį, kuriuo anksčiau stebėjausi, žvelgdamas į šio mies- 
to gyventojų veidus. Nejau šitaip mintydamas virstu tikru graikų? 

Pusiaunakčiu Džakomas Koko turėjo dvi galeras ir būrelį valčių, pasi- 
rengusių pulti uostą ir padegti turkų laivus Peros kalvos papėdėje. Ge- 
nujiečiai sutrukdė įvykdyti tą sumanymą, pažadėję patys prisidėti, kai 
tik puolimui bus geriau pasirengta. 

Tik stebiuosi, kad jie taria tą sumanymą išliksiant paslaptyje, nors 
retas laivyno jūrininkas apie jį nežino, o Peroje apie netikėtą puolimą 
kalbama atvirai.' 

Pabūklų ugnis nesiliauja. Nuostoliai didžiuliai. Kiek nakčia pataiso- 
ma - tiek perdien akmeniniai sviediniai sugriauna. Brolių Gvakardžių 
atkarpoje sugriuvo du didžiojo mūro bokštai. 

Nakties juodumoj mane pripurtė Džustinianis - tarytum atėjęs įsitikin- 
ti, kad nepasitraukiau iš Blachernajaus. Tuomet sausai įsakė eiti drauge. 
Apyaušris nė nešvistelėjo. Stingdė nakties žvarba. Turkų stovykloje los- 
nojo šunys. Šiaip visa skendėjo tyloj. 

Pamačius, jog Džustinianis pasuko uosto link, nugara nuėjo pagau- 
gais. Prisiminiau, ką jis kadaise sakė apie uosto bokštą bei kartuves. Bet 
nepratariau nė žodžio. 

Užkopėme ant mūro priešais turkų laivus. Iki saulėtekio likus maž- 
daug dviem valandoms, aukštame Peros bokšte ūmai plykstelėjo signa- 
linė ugnis. 

— Visagali Dieve, — tarė Džustinianis, - kodėl gimiau genujiečiu? Jų 
dešinė nežino, ką daro kairė. 

Naktis spengė baugia tyluma. Juodas uosto įlankos vanduo tvaskėjo 
mums po kojų. Nei garsas, nei pavojaus šauksmas nuo turkų laivų ne- 
atėjo per vandenis. Tiktai aukšta liepsna žioravo Galatijos bokšto viršū- 
nėje. Įtempęs akis tariausi regis plaukiant didžiulius laivų šešėlius. Pas- 
kui juoduma praplyšo. Akis apžilpino ano kranto patrankų liepsnos. Ga- 
lingi akmeniniai sviediniai daužė laivų šonus, braškėdamos lūžo ąžuoli- 
nės blankos. Naktis sugaudė baugiais šauksmais ir erzeliu. Plykstelėjo 
deglai. Vandeniu nusalvėjo graikiška ugnis. Mūšio šviesoje išvydau ve- 
necijiečius pasiuntus visą laivyno padalinį naikinti turkų galerų. Pakrante 
yrėsi du didžiuliai laivai, gumbuoti nuo vilnos ir medvilnės maišų. Ta- 
čiau vienas jų jau grimzdo. Patrankų sviediniai vis daužė abiejų didžių- 
jų laivų saugomus greitaeigius fustus bei brigantinas. 

Visas turkų laivynas, pasirengęs mūšiui, yrėsi krikščionių laivų link. 
Visiškoj suirutėj Vakarų laivai trankėsi vienas į kitą, per vandenį mūsų 
ausis pasiekdavo žūtbūtiniai laivų vadų įsakai. Kartkartėmis tiršti para- 
ko dūmų debesys užstodavo vaizdą, ir mums prieš akis plykstelėjus ko- 
kiai galerai tiktai atošvaistė surausvuodavo. Krikščionys užkūrė pade- 
gamuosius laivus ir šokę iš jų vandenin nuplaukė į kitus. 

Mūšis truko iki paryčių - kol karo galeros pasitraukė iš mūšio ir nusi- 
yrė atgal. Viena jų, vadovaujama Trevizanio, taip pat būtų nuskendusi, 
jei vyrai mantijomis nebūtų užkišę sviedinių išmuštų skylių. Pirmasis, 
Koko vadovaujamas laivas, bemat nuskendo, tačiau dalis jo įgulos pa- 
siekė krantą. 

Patekėjus saulei galėjome pasakyti, jog netikėto puolimo žygis žlugo. 
Sudegė ir nuskendo tiktai viena turkų galera. Kituose įsiplieskusios ug- 
nys pamažu užgeso. 

Vienai išsigelbėjusių galerų vadovavo Venecijos bailo sūnus. Irdamas 
savo galerą pro Peros mūrus jis įsakė ištuštinti patrankas ir mes išvydo- 
me sviedinius daužant Peros mūrą. Venecijiečių laivams puolant, bokš- 
te suliepsnojusi signalinė ugnis akivaizdžiausiai įrodė Peros genujiečių 
išdavystę, tad nė Džustinianis nemėgino šito neigti. 


eso ye 


kraujo nuleidimas jiems bus tik į naudą, o uoste sudarys teisingą pajė- 
gų pusiausvyrą. 

Surausvavus saulėtekiui jau gręžėmės eiti nuo mūrų, bet metęs pas- 
kutinį žvilgsnį į dūmuojančią Peros pakrantę krūptelėjau, griebdamas 
už rankos Džustinianį. Tenai baltavo sultono žirgas, nuo turbaną puo- 

šiančių brangakmenių saulė žiebė visokiausių spalvų kibirkštis. Sulto- 
nas užjojo ant mažutės kalvelės prie pat kranto ir jam atvedė nuogus 
belaisvius, surištom už nugarų rankom. Tai buvo iš patrankų nuskan- 
dintojo laivo išsigelbėję jūrininkai. Rodydami žmonės puolė šaukti at- 
pažįstą tarp jų Džakomą Koko. 

Nuo Blachernajaus, palikę savo vietas ant mūro, bėgo venecijiečiai. 
Džustinianis įsakė jiems grįžti, tačiau jie pasakė paklūstą tik Venecijos 
bailui, kuris nujojo į uostą ieškoti sūnaus, liepęs jiems su ginklais bėgti 
pakrantėn. | 

Bet ginčai ir kaltinimai nuščiuvo. Bežadžio siaubo perimti vėl nukrei- 
pėme akis į Peros pakrantę. Suėmę už rankų, turkai klupdė belaisvius 
ant žemės. Budelis kirto galvas. Plūdo kraujas. Tačiau šito jiems buvo 
per maža. Žemėn kalė aštrius kuolus, ant jų sodino begalvius kūnus, o 
paskiau smeigė perkreiptais veidais galvas. Daugis užsidengė veidus, 
negalėdami žiūrėti to šiurpaus reginio. Venecijiečiai paplūdo apmaudo 
ašarom. Viena moteris ėmė vemti ir nusverdėjo nuo mūro žemyn. 

Belaisvių buvo daug, tad pirmieji jau svarino kruvinas galūnes nuo 
kuolų, o paskutinieji dar laukė bausmės. Sultonas nepasigailėjo nė vie- 
no. Nublyškus saulei priešiniame krante eilėmis ant kuolų stirksojo ke- 
turiasdešimt kruvinų kūnų ir jų veidai šaukė keršyti, nors mirtis jau 
buvo užčiaupusi jų burnas. 

Džustinianis tarė: 

— Nemanau, kad dar rastųsi venecijiečių jūrininkų, kurie sutiktų nak- 
tį slapčia degti turkų galeras. 

Nuo grandinės į krantą yrėsi venecijiečių jūrininkų prisigrūdusios val- 
tys. Įsauly blykčiojo ginklai. Žvelgdamas į juos Džustinianis suraukė an- 
takius: 

— Kas čia dedasi? - įtariai paklausė. 

Tuo metu išgirdome į pakrantės akmenis kaukšint kanopas. Tūžmin- 
gu veidu, užmiršęs amžių ir storumą, pamūriu strimgalviais lėkė Vene- 
cijos bailas. Paskui jį išsitraukęs kardą, dar kruvinu drabužiu jojo bailo 
sūnus. | 

- Čion, venecijiečiai! - jodami šaukė jie. - Imkime belaisvius! 

Bergždžiai Džustinianis šaukė žirgą. Paskui savitvarda paėmė viršų 
ir jis tarė: 

- Vis dėlto negaliu atitraukti vyrų nuo Šventojo Romano vartų. Tai 
venecijiečių gėda. Pats matei, kaip jie paliko nelaimėje du savo laivus ir 
spruko sumaiščiai siaučiant. | 

Netrukus įsiutę venecijiečiai - ir kariai, ir jūrininkai - daužydami bei 
spardydami iš bokšto bei požemių ėmė tempti ant mūro turkų belais- 

vius. Keletas belaisvių buvo sulaikyti mieste apsiausties pradžioje, ta- 
čiau diduma buvo paimti į nelaisvę, kai žvalgė mūrus ir nakčia puolė 
Šventojo Romano vartus. Daugis buvo sužeisti ir vos paėjo. Per valandą 
prie mūro suvarė apie tris šimtus belaisvių. Diduma buvo taip išsekę, 
kad smuko ant žemės. Kartkartėm iš juos supančio venecijiečių būrio 
išžengdavo koks draugo gedintis vyras ar vyresnysis karys ir trenkdavo 
kumščiu į veidą, spyręs partrenkdavo žemėn arba aklai durdavo kalavi- 
ju tam, kuris iš baimės mėgino melstis ar šaukėsi Alacho. 

Džustinianis nuo mūro suriko venecijiečiams: 

— Imperatoriaus vardu sakau, jog tai mano belaisviai! 

 Venecijiečiai jam atkirto: 

— Užčiaupk nasrus, prakeiktas genujieti, nes ir tave pakarsime! 

Venecijiečių buvo ne vienas šimtas ir visi ginkluoti lyg kovai. Džusti- 
nianis suprato, kad nieko nepadarys ir kad jo gyvybei taip pat gresia 
pavojus. Nuėjęs pas venecijiečių bailą jis mėgino tartis: 

— Kad ir ką Peros genujiečiai padarė, bet aš nekaltas. Drauge kovojo- 
me Dievo garbei ir dėl krikščionių palaimos. Nebūsite garbingesni, pa- 
korę šituos nelaimėlius, kurių daugis didvyriškai kovėsi ir tiktai sužeisti 
mums į nagus pakliuvo. Ir kvailai pasielgsite, nes daugiau nė vienas 
turkas nepasiduos į vergiją, o kausis iki paskutinio atodūsio. 

Apsiputojęs Venecijos bailas sušuko: 

— Mūsų draugų ir mūsų brolių kraujas anapus įlankos tebegaruoja, o 
tu, prasčioke genujieti, nesigėdiji ginti turkų! O gal tu, godūne, ketini 
prašyti už juos išpirkos? Cha, genujietis už gerą mokestį net savo moti- 
ną parduotų! Cha, mes gerai sumokėsime už belaisvius! Še! 

Nutraukęs dirželį jis su panieka sviedė kapšelį Džustinianiui po ko- 
jų. Šis nublyško kaip drobė, bet susitvardė ir nuėjo, pamojęs man eiti 
drauge. | 

Venecijiečiai pradėjo karti vieną po kito turkų belaisvius ant bokštų 
tašų bei ant mūro dantų priešais sultono bausmės vietą. Ir sužeistuosius 
korė. Iš viso —- du šimtus keturiasdešimt belaisvių - po šešis už kiekvie- 
ną nužudytą venecijietį. Jūrininkai nesigėdijo budelio darbo. Atsinešė iš 
laivų lynus. Netgi bailo sūnus savom rankom pakorė sužeistą turką. 

Kai dingom venecijiečiams iš akių, Džustinianis paskubino žingsnį. Į 
mus jojo pora atsargos sargybinių. Džustinianis įsakė graikams nulipti 
nuo žirgų ir juos atėmė, pagrasinęs graikams kalaviju, nes šie iš pradžių 
nepakluso. Taigi greit pasiekėme imperatoriaus būstą. Užsidaręs bokšte 
imperatorius meldėsi prieš ikoną. Jis gyniojosi aiškindamas, jog turėjo 
sutikti su venecijiečių reikalavimu žudyti belaisvius, nes venecijiečiai 
vis tiek būtų paėmę belaisvius, pažemindami jį kaip imperatorių. 

Džustinianis pasakė: 

— Nusiplaunu rankas. Aš bejėgis. Negaliu atitraukti savo vyrų nuo 
mūrų, nors daugel venecijiečių be leidimo paliko savo vietas. Tegul at- 
sargos būriai būna pasirengę. Nežinau, kas gali nutikti. 

Tačiau sugrįžęs į savo gynybos atkarpą ir peržvelgęs turkų stovyklą 
jis vis dėlto įsakė porai dešimčių vyrų popiet nužygiuoti į uostą. Iš Ge- 
nujos laivų į uostą taip pat atsiyrė nemaža vyrų saugoti genujiečių na- 
mų. Venecijiečių laivai paleido į valtis keletą strėlių. 

Kardami bejėgius turkus venecijiečiai patyrė kraujo skonį. Tiesa, dau- 
gis sugrįžo į savo vietas ant mūro ir net bailas užsidarė į Blachernajų 
gailestauti dėl nešlovingos Džakomo Koko mirties. Tačiau kiti pakrikais 
būreliais grįžo į uostą šūkaudami ir rėkaudami, kad išdavikai genujie- 
čiai nusipelnė mirties. Sutikę kokį genujietį puldavo kumščiuoti, par- 
vertę ant žemės voliojo purve ir spardė, laužydami šonkaulius. | 

Bet kai pradėjo daužyti genujiečių prekiautojo namų duris bei lan- 
gus, Džustinianis įsakė savo šarvuotiesiems stoti petys į petį ir išvalyti 
iš gatvės atmatas venecijiečius. Taigi prasidėjo visuotinės riaušės. Ne- 
trukus visose uosto gatvėse kilo muštynės, žvangėjo kalavijai ir liejosi 
kraujas. Tuomet suriko pavojaus trimitai ir Lukas Notaras nuo kalvos 
atvedė atsargos karius. Jie buvo graikai, tad su didžiausiu malonumu 
puolė daužyti ir žirgais trypti tiek venecijiečių, tiek genujiečių. Namuo- 
se tūnoję graikai įsidrąsino: ėmė nuo stogų, pro langus mėtyti akmenis 
ir ilgais basliais badyti prošal bėgančius lotynus. 

Jeigu genujiečių uoste būtų buvę daugiau, riaušės galėjo virsti tikru 
genujiečių ir venecijiečių karu. Bet Džustinianis su savo vyrais įsitvirti- 
no galinguose genujiečių namuose, panūdę juos apginti, o graikų žirgai 
nuspardė venecijiečius, kraunančius malkas bei žagarų ryšulius prie na- 
mų durų, baudžiantis juos padegti. Tikriausiai būtų suliepsnojęs visas 
uostas, nes diduma namų buvo mediniai. Laimei, dauguma venecijie- 
čių buvo jūrininkai ir bailavo žirgų. 

Po poros kautynių valandų, saulei leidžiantis, į uostą atjojo imperato- 
rius Konstantinas, apsisiautęs žaliu brokato apsiaustu, vilkėdamas pur- 
purinius marškinius, avėdamas purpurinius batus, auksine plunksnų ka- 
rūna pasipuošęs. Šalia jojo venecijiečių bailas su garbės ženklais. Bailas 
pašaukė Džustinianį ir virpčiojančiais skruostais atsiprašė jo už rytinį 
įžeidimą. Imperatorius liejo ašaras, kalbėjo apie Kristaus meilę ir parei- 
kalavo, kad visuotinio pavojaus valandą venecijiečiai užmirštų bergž- 
džią brolių nemeilę. Jeigu koks Peros genujietis ir yra išdavikas, tai tik- 
rai ne visi genujiečiai dėl to kalti. 

Jo jaudulingi žodžiai padėjo rastis šiokiai tokiai santaikai, kuriai, ištie- 

sęs rankas ir apkabinęs bailą Minotą bei Džustinianį, pritarė ir Lukas 
Notaras. „Senus piktumus ir įtarinėjimus turime palaidoti, - sakė jis, — 
nes kiekvienas nuoširdžiai kovėsi gelbėdamas miestą iš turkų gniauž- 
tų.“ Man rodos, Lukas Notaras tą valandėlę kalbėjo nuoširdžiai, nes su- 
sijautrinusi graikiška širdis bemat plūsteli kilnumu ir pasiaukojimu. Ta- 
čiau tradicinės savųjų miestų politikos pamokyti Džustinianis su bailu 
Minotu palaikė jo poelgį tik nepaprastu gudrumu, tariant jį, jog tai pui- 
ki galimybė užmegzti gerus santykius su lotynais. 

Siaip ar taip, visi nulipo nuo žirgų. Atsargos būriui apsupus uostą, 
imperatorius, lydimas Džustinianio, bailo Minoto bei Notaro, ėjo gatvė- 
mis ir kiekvienas prašė savo vyrus vardan Kristaus nusiraminti ir už- 
miršti tarpusavio piktumą. Savaip paveikė ir apeiginis imperatoriaus dra- 
bužis — nė įžūliausias lotynas nebeišdrįso pakelti balso. Sugrįžę į valtis 
tiek venecijiečiai, tiek genujiečiai nusiyrė į savo laivus. Gatvėse liko ty- 
soti tiktai keli venecijiečiai jūrininkai, kurie, gedėdami Koko, taip nusi- 
gėrė, kad nevaliojo paeiti. O kai kurių genujiečių šonkauliai, rankos bei 
kojos buvo taip sulaužytos, kad jie nepajėgė patys parsivilkti į valtis. 
Trys genujiečiai ir du venecijiečiai žuvo, tačiau imperatoriaus prašymu 
nuspręsta šitai laikyti paslaptyje ir tylutėliai nakčia juos palaidoti. 

Riaušės siautė ir apie mano namus. Kai visa nurimo, paprašiau Džus- 
tinianio leidimo pareiti namo. Jis bičiuliškai atsakė, jog tokią liūdną ir 
gėdingą dieną jis taip pat neatsisakytų taurės vyno. Man rodos, eiti drau- 
ge jis panūdo tik iš smalsumo pamatyti mano žmoną. 

Manuelis įleido mus, atrakinęs vartus, ir virpėdamas iš įkarščio bei di- 
dystės papasakojo paleidęs venecijiečiui dailidei į galvą akmenį, todėl 
klupsčias parpuolęs. Džustinianis maloniai pavadino jį šauniu ir supra- 
tingu. Sunkios aprangos nuvargintas Džustinianis taip drėbėsi į krėslą, 
kad visas namas dunkstelėjo, ištiesė kojas ir paprašė vardan Dievo vyno. 

Palikau Manuelį jo aptarnauti, nuskubėjęs ieškoti galiniame kamba- 
ryje pasislėpusios Anos. Karštai paklausiau, ar jai nemagėtų susitikti su 
garsiuoju Džustinianiu, o gal jai atrodo, kad verčiau graikišku papročiu 
likti kambaryje. 

Įsitikinusi, kad per susirėmimą nenukentėjau, Ana priekaištingai pa- 
sižiūrėjo į mane ir tarė: 

- Jeigu iš tikrųjų taip gėdiniesi manęs bei mano išvaizdos, kad negali 
net savo draugams rodyti, tai aš, žinoma, liksiuosi kambaryje. 

Atsakiau, jog priešingai - didžiuojuosi ja ir mielai ją parodysiu. Džus- 
tinianis iš pažiūros jos tikriausiai nepažins, be to, pažadėjo laikyti mud- 
viejų santuoką paslaptyje. Todėl ji, mano manymu, ramiai galinti prisi- 
dėti prie mudviejų draugijos. Greitosiomis čiupau ją už rankos, ketin- 
damas vestis pas Džustinianį. 

Tačiau Ana ištraukė ranką ir įpykusi šaižiai riktelėjo: 

- Jei tau vis dar maga draugams manimi pasigirti, tai norėčiau, kad iš 
anksto praneštum, kada juos atsivesi, idant galėčiau susitvarkyti plau- 
kus ir padoriai apsitaisyti. Šitokia niekam negaliu rodytis, nors tikrai 
norėčiau susitikti su tokiu garsiu vyru kaip Džustinianis. 

Naiviai šūktelėjau: | 

— Tu graži tokia, kokia esi, man gražiausia ir žaviausia iš visų pasau- 
lio moterų! Kaip gali kalbėti apie drabužius ir plaukus tokią šiurpią ir 
gėdingą dieną! Niekas šito nė nežiūrės. 

— Ak, ne, - rūsčiai atkirto ji, - nežiūrės? Mažai nutuoki apie pasaulį 
Aš šituos dalykus geriau išmanau, nes esu moteris. Taigi leisk man likti 
moterimi. Juk dėl to mane vedei, ar ne? 

Jos elgsena mane sutrikdė ir aš nesuvokiau, ko ji taip širsta. Juk tik 
gero norėjau. Gūžtelėjęs pečiais atsakiau: 

— Elkis, kaip išmanai. Likis kambaryje, jei šitaip geriau. Paaiškinsiu tai 
Džustinianiui. 

Sulaikiusi mane už rankos į ji išbėrė: 

— Nebūk paikas. Pasirengti netruksiu. Tuo tarpu palinksmink j ji: kad 
neišeitų. 

Ji jau buvo pastvėrusi dramblio kaulo šukas ir pasileidusi auksinius 
plaukus. Suglumęs vienu mauku išgėriau taurę vyno, - nepaisydamas 
savo papratimo, - ir Džustinianis pritariamai pasekė mano pavyzdžiu. 
Tikriausiai Ana buvo teisi - moteris skiriasi nuo vyro ir jai rūpi kiti daly- 
kai. Supratau, kiek mažai apie ją Žinau, nors artimai ją pažįstu. Ji miega 
mano glėby, bet mąsto kitaip, ir aš niekuomet jos gerai nesuprasiu. 

Laimei, atrodė, kad Džustinianis laiko Anos delsimą visiškai supran- 
tamu ir jo nepaiso. Mano namuose buvo jauku ir saugu. Kai pažvelgda- 
vau pro langą vakaro tamsin, vis pamatydavau raudonai sublyksint pa- 
trankų liepsnų atspindžius uosto vandeny. Po valandėlės atsklisdavo 
griausmas ir namas taip sudrebėdavo, kad vynas suteliūškuodavo ąso- 
tyje. Tačiau visa rodės kitaip nei ant mūro. Nuoilsio perimti drybsojo- 
me krėsluose, galvoje palaimingai sugaudė vynas, tad graužatis dėl aikš- 
tingo Anos poelgio numalšo. 

Paskui durys atsidarė. Iš pradžių Džustinianis abejingai mestelėjo akį 
ton pusėn, tačiau bemat sukruto ir šokęs ant kojų taip, kad šarvai su- 
žvango, pagarbiai nulenkė galvą. 

Tarpdury stovėjo Ana. Mano supratimu, ji buvo užsimetusi visiškai 
paprastą baltą šilkinį apdarą, brangakmeniu susegtą ant nuogo peties. 
Auksuotas, brangakmeniais nusagstytas diržas ryškino jos liemens lai- 
bumą. Jos rankos ir blauzdos buvo nuogos, ji avėjo auksuotus sandalus, 

o kojų nagus buvo nusidažiusi raudonai. Galvą buvo pasidabinusi ma- 
žučiu apvaliu dangalu, žėrinčiu tokiais brangakmeniais, kaip antpetinė 
segė bei diržas. Kaklą dengėsi permatomu šydu ir varžliai šypsodama 
prilaikė pasmakrėj. Veidas buvo baltesnis, lūpos raudonesnės, o akys 
didesnės ir tvaskesnės nei paprastai. Man ji pasirodė neapsakomai dai- 
li, drovi, kai apstulbusi klausiamai kilstelėjo siauručius, tamsmėliu nu- 
brėžtus antakių išlinkius. 

— Ak, - tarė Džustinianis, - ak, nežinojau. Turi viešnią? 

Ji sutrikusi ištiesė siauragalius pirštus, Džustinianis, nulenkęs jautiš- 
ką sprandą, pabučiavo jai ranką ir tebelaikydamas j ją, neatitraukė akių 
nuo Anos veido. 

— Žanai Anžė, - tarė Džustinianis atitokęs iš nuostabos. - Jau nesiste- 
biu, kad skubėjai. Jeigu ji nebūtų tavo teisėta žmona, pats susirungčiau 
su tavimi dėl jos palankumo. Galiu tik melsti dangaus, kad ji turėtų 
panašią seserį, kurią galėčiau pažinti. 

Ana tarė: 

— Didžiuojuosi galėdama pasveikinti didįjį Džustinianį, kurį šlovina 
visi krikščionys. Atleisk už paprastą kasdienį apdarą. Jei būčiau numa- 
niusi, kad ateisi, būčiau dailiai apsirengusi. - Ji pakreipė galvą ir įsižiū- 
rėjo pro blakstienas į Džustinianį. - Ak, - tyliai pasakė. - Gal iš tiesų 
pernelyg skubėjau, pasidavusi Johano Angelo vilionėms? Dar nebuvau 
tavęs mačiusi. 

— Netikėk juo, Ana, - skubinai įspėjau. - Jis turi žmoną Genujoje, kitą — 
Kafoje, o draugužių —- visuose Graikijos jūros uostuose. 

— Kokia barzda, - sušnibždėjo Ana ir lyg neatsispirdama pagundai 
palytėjo chna nudažytą raudoną barzdą. 

Ji pripylė taurę vyno, išgėrė ir ištiesė taurę Džustinianiui, nenuleisda- 
ma nuo jo viliūgiškai šypsančių akių. Įniršis ir širdgėla man atėmė jėgas. 

— Jeigu aš čia nereikalingas, — šaltai tariau, - galiu išeiti į kiemą. Tary- 
tum girdžiu stiprėjantį triukšmą ant mūrų. 

Ana žvilgtelėjo į mane ir šelmiškai man pamerkė akį, tad širdis man 
atlėgo — supratau, kad ji tik juokauja ir erzina Džustinianį, siekdama jį 
palenkti. Iškart nusiraminau ir nusišypsojau. Jiedviem toliau žaismingai 
kalbantis negalėjau atsižiūrėti Anos, ir aistra jaudrino mane matant, kaip 
greit ji sužavėjo Džustinianį. 

Pavakarieniavome trise, Džustinianis nenoromis pakilo, žvilgtelėjo į 
mane ir išdidžiai mostelėjęs nusiėmė nuo kaklo vado grandinę su ema- 
lės plokštele. 

— Tebūnie tai vestuvinė dovana, - pasakė ir užkabino Anai ant kaklo, 
tukliais delnais noringai lytėdamas jos nuogus pečius. - Mano vyrai va- 

dina mane neįveikiamu. Prieš tave mielai prisipažįstu parklupęs. Ši gran- 
dinė su lentele atvers tau vartus, kurių nė kalavijai su patrankomis ne- 
įveikia. 

Žinojau, kad jis gali taip pasielgti, nes yra tuščiagarbis ir turi begalę 
visokiausių grandinių, kurias ant storo kaklo be paliovos kaitalioja. Bet 
man nepatiko įteikiant dovaną pasakyta užuomina, jog Ana galinti bet 
kada ateiti pažiūrėti jo gynybos atkarpos. Tačiau Ana jam pakiliai padė- 
kojo, apsivijo rankomis kaklą, pabučiavo į abu skruostus, net palytėjo jo 
storas lūpas savosiomis. 

Džustinianis susigraudino dėl savo dosnumo, nusišluostė akies kam- 
putyje ištryškusią ašarą ir pasakė: 

— Su malonumu atiduočiau tavo vyrui protostratoriaus lazdą, o pats 
likčiau nakčiai pas tave. Bet šitaip elgtis nevalia, todėl leidžiu tavo vyrui 
šiąnakt ilsėtis ir ateityje nepaisysiu, kai nepasirodys tarnyboje, jei tik 
šitaip nenutiks per mūšį. Yra pagundų, kurioms vyras gali vyriškai atsi- 
spirti. Tačiau tavo vyras nebūtų vyras, jei pajėgtų atsispirti tokiai pa- 
gundai kaip tu. 

Jis išėjo ir aš pagarbiai palydėjau jį į kiemą. Jis iš pavydo panūdo 
mane paerzinti ir pastebėjęs mano nekantrumą dar ilgai plepėjo, nors 
aš nesupratau nė vieno jo žodžio. Kai jis pagaliau užsiropštė ant Žirgo, 
puoliau laiptais aukštyn ir apkabinęs Aną karštai bučiavau, glamonėjau 
nelyginant niršto pagautas. Ji užsiplieskė, pražydo, šypsojo, juokėsi ma- 
no glėby dailesnė nei kada anksčiau. Net lovoje ji norėjo likti su Džusti- 
nianio grandine - kaip pergalės ženklu - ir nenusiėmė jos, nors mėgi- 
nau jėga atimti. 

Po visa ko ji įsibedė į lubas išplėstomis akimis, kurias tamsino pajauta — 
lig šiol man nematyta, nesuprantama. 

— Apie ką galvoji, mano meile? — paklausiau. 

Ji tik krustelėjo galvą. 

— Gyvenu, esu, - atsakė. - Daugiau nieko negalvoju. 

Išvargęs, tuščias, atšalęs žvelgiau į kerintį jos grožį ir prisiminiau 
vyrus, kurių kūnai stirksojo ant kuolų uosto pakrantėje, turkus, kurie 
kabėjo ant mūro pajuodusiais veidais ir ištysusiais kaklais. Atsčiai nak- 
tyje žviegė patrankos. Iš dangaus į žemę stingiai žiūrėjo žvaigždės. 
Zemiška grožybė nutamsusiomis akimis alsavo šalimais. Su kiekvienu 
kvėptelėjimu vis skaudžiau veržėsi laiko ir vietos grandinės apie ma- 
no rankas ir kojas. 

1453 metų gegužės 1 diena 


Padėtis darosi beviltiška. Sultono kariauna dabar tiesia tiltą, kuris plū- 
duriuos ant statinių palei Ksilo vartus ir šiauriniame mūro kampe su- 
jungs Peros pakrantę su sultono stovykla. Ligi šiol ant Peros kalvų įsi- 
kūrę būriai laikėsi atskirai nuo pagrindinių pajėgų, todėl persikeldami 
turėdavo apriesti uosto įlankos pakraštį. 

Kad laivynas netrukdytų statybos, patrankos išstatytos ant didžiulių, 
prie tilto pritvirtintų plaustų. Pastačius tiltą, sultono galeros, saugomos 
plaukiojančių patrankų, galės puldinėti uosto mūrą. 

Patrankos ir kiek aptaisytų mūrų nuogriuvų puldinėjimai kasdien re- 
tina mūsų gretas. Mūsų gynyba silpsta, o į sultono stovyklą kasdien 
plūsta naujos pajėgos. Garsas apie sėkmingą apsiaustį pasiekė Azijos 
kraštus. Aklatikių dervišų vedami žemdirbiai paliko arklus, piemenys - 
galvijus ir atkeliavo pildyti Korano pranašystės, daugis tik peiliu ar laz- 
da su ieties antgaliu ginkluoti. 

Vynas mieste baigiasi, laisvojoje rinkoje neturtingieji maisto neįper- 
ka. Todėl šiandien imperatorius sutvarkė duonos skirstymą. Miesto da- 
lių seniūnai rūpinasi, kad kovotojų šeimos už imperatoriaus lėšas gautų 
pakankamai valgio. Kiekviena miesto dalis taip pat Žiūri, kad maisto 
būtų nugabenta kovotojams bei mūrų taisytojams, tad niekas nebeturi 
dingsties pasitraukti nuo mūro. Atsargos būrių vado užduotis - kasdien 
apjoti mūrus ir kiekvienoje gynybos atkarpoje patikrinti gynėjus pagal 
sąrašą. Lotynų tikrinti nereikia, tik graikus. 

Prie Charizijų vartų yra plačių didžiojo mūro nuogriuvų. Išorinis mū- 
ras kiek pataisytas ir atrodo nelyginant luošys, tačiau nė vienoje vietoje 
turkai dar neperėjo išorinio mūro. Mūro griovį tenka naktimis kuopti, 
tačiau turkų suversti žagarų ryšuliai bei rąstai labai pravartūs taisant 
pylimą ir užtvaras. 

Palei išorinį mūrą tvyro mirties dvokas, o nuo patrankų griausmo 
daugis apkurto. 


1453 metų gegužės 3 diena 


Lukas Notaras po tariamos sutarties su Džustinianiu ir bailu stropiai 
vykdo savo užduotį - apjoja visą mūrą. Uosto mūrą jis tebelaiko savo 
gynybos atkarpa, nors Džustinianis, susitaręs su imperatoriumi, padali- 
jo ją keliems graikų vadams. Notaro pasiūlymu šiandien ten nugaben- 
tos dvi didžiausios imperatoriaus patrankos turkų galeroms apšaudyti. 

Vis dėlto kelionė per įlanką pernelyg ilga. Sviediniai teškiasi vandenin 
nekliudę turkų laivų. Turkai atsako savo patrankomis per įlanką, bet ir 
jų sviediniai krinta į vandenį nekliudę mūrų. 

Debesuota. Antra diena nuo Bosforo pučia žvarbus šiaurės vėjas. 

Bailo pasiūlymu pavakare imperatorius sukvietė visus svarbiausius 
vyrus — tiek lotynus, tiek graikus - į slaptą susirinkimą didžiojoje Bla- 
chernajaus salėje. Suėjo daugiau nei penkiasdešimt vyrų. Įvairių miesto 
dalių archontai atstovavo beginkliams žmonėms. Atėjo ir Lukas Nota- 
ras. Taip pat aš - kaip Džustinianio ir venecijiečių gynybos atkarpos 
ryšininkas. 

Venecijiečių bailas kalbėjo pirmas ir pasakė Dvylikos tarybą įgaliojus 
jį pranešti, jog Venecija niekuomet nepaliko negandoje to, kuris prašė 
pagalbos. Todėl jis tarė esąs tikras, jog Venecijos parengtas laivynas jau 
išplaukė į jūrą ir artėja prie Konstantinopolio. Reikia su juo susisiekti ir 
ji paskubinti. Jis net žinąs laivyno vado vardą. Loredanas. 

— Visi suprantame, jog mūsų padėtis grasi, - tęsė jis, - tačiau nėra 
beviltiška. Laikas - mūsų sąjungininkas. Kiekviena užvilkinta apsiaus- 
ties diena -— pergalė. Tegul kitos Vakarų šalys daro, ką nori, o Veneci- 
jos parengtos galeros atkeliauja. Prisiekiu, kad atkeliauja. Gal ir popie- 
žius išruošė į kelią keletą galerų, ir Katalonijos karalius žadėjo pagal- 
bą. Be to, Vengrijos politinis spaudimas kelia didelį pavojų turkų už- 
nugaryje. 

Jis suirzo, kai keletas dalyvių neapdairiai prapliupo juoku, apsižvalgė 
kramtydamas lūpas ir tęsė: 

— Žinia, džiaugsmas ir žvalumas teikia drąsos, bet ne laikas dabar 
juoktis. Turime du dykus laivus, nesgi Džustinianiui jų nereikia. Vėjas 
palankus ir naktis bus tamsi. Tokie dideli laivai prasiverš. Siūlau, kad 
basilėjas Konstantinas, išplaukęs laivu, susisiektų su Loredano laivynu, 
nukeliautų į Morėją telkti kariuomenės ir išrikiuotų ją prieš turkus. Tik 
su basilėjo įtaka šitai įmanu pasiekti. 

Apmaudingai nusišypsojęs Džustinianis tarė: 

— Jaučiu garsiosios Venecijos diplomatijos ranką. Bet neprieštarau- 
ju. Negerai, jei basilėjas Konstantinas kels savo gyvybei pavojų. Todėl 
duosiu jam savo laivą, jeigu jis panūs gelbėtis. Tačiau tik jam — nie- 
kam kitam. 

Daugelis graikų suskato ugningai šaukti, siūlydami imperatoriui gel- 
bėti brangią gyvastį. Kariuomenės išrikiavimu kitoje vietoje niekas ne- 
patikėjo, nes visi žinojome, jog turkų kariauna dar žiemą įsiveržė į Mo- 
rėją, įveldama į karą menkas imperatoriaus brolių pajėgas ir sukliudy- 
dama siųsti iš ten pagalbą. Tiktai Notaras suniuręs tiriamai žvalgėsi ap- 

linkui. Jis puikiai suvokė, kad pasitraukus basilėjui valdžia galutinai ati- 
teks lotynams. O Džustinianis gerai suprato miestą atiteksiant veneci- 
jiečiams, jeigu imperatorius pasitrauks ir Venecijos laivynas iš tikro at- 
plauks į pagalbą. Man rodos, jis tyčiojosi, žadėdamas savo laivą, nes 
ganėtinai gerai pažinojo imperatorių Konstantiną i ir žinojo, jog šis nie- 
kuomet nepriims pasiūlymo. . 

Imperatorius nuoširdžiai padėkojo Džustinianiui už jo kilnų pasiūly- 
mą ir tarė: | 

— Daviau priesaiką ir apsisprendžiau. Geras piemuo dėl savo avelių 
aukoja gyvybę. Todėl noriu gyventi ir mirti su savo tauta. Taigi daugiau 
apie tą pasiūlymą nekalbėkime. 

Po ilgų derybų buvo nuspręsta sušaukti laivyno savanorius ir išsiųsti 
greitaeigę brigantiną ieškoti Venecijos laivyno. Paskui imperatorius pra- 
nešė girdėjęs vienuolynus gėdingai išslapsčius auksinius bei sidabrinius 
indus, nors gerokai prieš apsiaustį bažnyčių brangenybės išlydytos ir iš 
jų nukalta pinigų. Todėl jis apsunkusia širdimi įsakė atlikti būtinąjį visų 
vienuolynų patikrinimą. Rastus auksinius bei sidabrinius daiktus priva- 
lu nugabenti tiesiog į kalyklą, nes kasdieninis miesto gyventojų maitini- 
mas kainuoja didžiulius pinigus. Kartu tvarkos sergėtojai turį patikrinti 
vardinius vienuolynų sąrašus ir įsitikinti vienuolių asmens tikrumu, nes 
kalbama, kad abitais prisidengę vienuolynuose slapstosi daug bėglių. 

Podraug jis kalbino miesto archontus sakydamas: 

— Supraskite pagaliau, kad visi esame pražuvę ir jau nebėra nei skur- 
džių, nei turčių, nei kilmingųjų, nei prastakilmių, nes visų laukia vieno- 
pa mirtis ar vergystė. Bergždžia slėpti brangenybes, rūsiuose slapstyti 
auksą bei sidabrą. Už juos gyvybių vis tiek nenupirksite. Jei nugalėsime 
turkus - kiekvienam ketveriopai atlyginsiu už pinigų kalyklai atiduotus 
išteklius. Jeigu pralaimėsime - jūsų brangenybės liks turkams. Meldžiuosi 
ir prašau jūsų pergalėti godulį ir atiduoti auksą bei sidabrą miesto gy- 
nybai. Juk daugis aukoja kraują ir gyvastį. 

Tačiau kilmingi archontai tik stebeilijo į lotynų laužų nujuodintas mar- 
muro grindų plokštes, spardė pasitaikančias nuodaužėles ir tylėjo. 


1453 metų gegužės 4 diena 
Vidurnaktį, tirštoj tamsoj ir pučiant stipriam palankiam vėjui, išplaukė 


iš uosto brigantina su dvylika savanorių. Vyrai apsitaisė turkiškais dra- 
bužiais ir iškėlė ant stiebo sultono vėliavą, bausdamiesi gudrumu pa- 

laivyno vėliavėlių ženklus, laivams atplaukiant ir išplaukiant. Todėl suši- 
leno viltis, kad brigantina iš tikrųjų praplauks ir suras Loredano laivyną. 

Tačiau nuolatinis Venecijos laivynas norėdamas jau seniai būtų at- 
skubėjęs iš Archipelago į pagalbą Konstantinopoliui. Gal aukštoji sinjo- 
rija baiminasi, kad čion pasiųsti brangūs laivai paklius į žabangus? Lai- 
vyno nesaugomos jų prekybos vietos atiteks turkams. Juk čia nebūtų nė 
vieno venecijiečių laivo, jei imperatorius nebūtų sutartimis bei piniginė- 
mis baudomis įpareigojęs iš Juodosios jūros atplaukusius laivus ginti 
Konstantinopolio. 

Bailas patikino: 

— Venecija galėtų palikti imperatorių ir Konstantinopolį negandoje, 
tačiau savo tautiečių ir laivų su brangiais kroviniais nepaliks. 

Sklindant gandams, kad atplaukia pagalba ir vengrų kariuomenė trau- 
kia į turkų užnugarį, miestas vėl narsinasi. Jeigu šitaip būtų! Bet Vakarų 
šalys mus paliko. 

Vakarų šalys mus paliko. Mūsų kalbos skirtingos, skirtingas raidynas, 
skirtinga tikyba ir filosofija. Daugybę šimtmečių mus skiria pavydas, 
neapykanta, įtarumas. Nuskurdusi, kirmgraužų suėsta, vienintelį mies- 
tą mūrais apglėbusi naujoji Roma, kuri kitados valdė pasaulį, dabar 
tėra neturtėlė giminaitė, privalanti besąlygiškai misti išmalda. Niekuo- 
met. Niekuomet. Verčiau paliksime šį trūnų pasaulį ir mirčiai aplink 
būgnijant sieksim mirtingomis rankomis amžinatvės. Imperatoriaus pur- 
puras nugyveno jau tūkstantį metų. Europos imperatorius ir karaliai tėra 
niekingi prasisiekėliai ir barbarai lyginant su mūsų purpuru. Mes turė- 
jome pirmąją Kristaus bažnyčią. O prieš tai - Aleksandrijos mokslinin- 
kus. Dar anksčiau - Aristotelį ir Platoną - šio pasaulio ir ano pasaulio 
filosofiją. Jie pasirinko Aristotelį, o mes — Platoną. 

Vakarų šalys mus paliko. Bet netgi jų pagalba nieko nenulemtų. Su- 
pratau tai prieš Varną. Supratau tai keliaudamas su kryžiaus žygio ka- 
riuomene, kai kardinolas Čezarinis, aistros perimtas, panūdo įgyven- 
dinti apšepusias svajones. Jis, kuris kitados svajojo apie bažnyčios de- 
mokratiją ir tautų santaiką, jau buvo pasirengęs melagingoms priesai- 
koms. Jo veidas jau panėšėjo į kaukolę. Tiktai akys liepsnojo. Paskui jį 
nusekė vos keletas Vakarų riterių, kurie gviešėsi grobio, turtų, kuni- 
gaikščių karūnų. O vengrai? 

Vengrai. Mačiau, kaip jie vilko už barzdų neturtingus bulgarų kaimų 
šventikus. Mačiau, kaip smaigstė kalavijais graikų vienuolius juodais abi- 
tais. Jie laikė arklius ortodoksų bažnyčiose, o išsinešdindami jas pade- 
gė. Jie dergė ir plėšė šventuosius indus bei misterijų apdarus. Karo 
žygio išvargintas, žvarbos ir alkio išsekintas, apmirusia širdim tuomet 

apie tai beveik negalvojau. Šiandien, turkų patrankoms nepaliaujamai 
drebinant žemę ir Konstantinopolio mūrams palengva trupant, tarsi 
gyvi grįžta širdin tie užmiršti reginiai. Tokia buvo Vakarų pagalba, ga- 
liausiai iškilusi mirties kaukarais Varnos lauke. 

Šiaurvakarių vėjo nešama kažin kur plaukia mažutė brigantina, iškėlu- 
si sultono vėliavėlę. Plaukia per mirties slenksčius, nešdamasi paskutinę 
mūsų viltį. Tačiau mano širdis sako, kad išpildyta mūsų viltis atneš mūsų 
miestui, blėstančiam mūsų pasauliui padarinius, piktesnius už mirtį. 

Visagali Dieve, gailestingasai Kristau, Švenčiausioji Mergele, nejau ma- 
no širdis tamsybėje šnibžda tą pačią šiurpią mintį: „Verčiau turkiškas 
turbanas nei popiežiaus mitra“? 

Ne, ne tai. Nevalia. Tai tik beviltiška aistra gyventi, saviapgaulė, že- 
mas niekingas išlikimo instinktas. Valia rinktis: trūnus ar nemarus. Žmo- 
nių pasaulis ar Dievo pasaulis. Aš pasirinkau. Aš pasirinkau. Tačiau ko 
be perstogės tai tvirtinu - tarytum paslapčia abejodamas savąja tiesa? 


1453 metų gegužės 5 diena 


Lengva galvoti, lengva rašyti, kai lieki vienas. Tikriausiai ir žūti lengva, 
kai stovi ant mūro vienas ir mirtis aplink būgnija. Anapus mūrų žemė 
nusuodinta, išdeginta patrankų, kiek akys užmato. Blachernajaus salės 
dreba, nuo sienų daužėja lygios it stiklas marmuro plokštės. Lengva 
vienam vaikštinėti po imperatoriaus sales ir laukti mirties, negrįžtamai 
praeičiai aplink tuščiai dunksint. 

Tačiau šiandien man vėl pasitaikė pareiti namo. Man gana pažvelgti į 
jos atviras rudas akis. Palytėti ją pirštų galais, delnu pajusti gyvastingą 
jos odos šilumą, trūnų grožį, ir kraujo kaitris, geidulys užmaršina visas 
mintis, ir vėl visa kitaip rodosi. 

Po Varnos septynerius metus gyvenau vienuoliškai. Ne dėl įžadų, 
ne įšventinimo nūsdamas, o tik dėl savęs. Dervišai gyrė mane ir per- 
teikė man savo gebėjimus. Gyvūnai man paklusdavo ir kliaudavosi 
manimi. Muchamedas davė man Nepaperkamojo vardą. Muradas va- 
dino angelu. Buvo laikai, kai išties tariau angelus gyvenant tarp žmo- 
nių, pats nė nenutuokdamas savo kilmės, bet vis dėlto paslapčia iš- 
skirdamas save iš kitų. 

Gal tai tiesa. Ką mes žinome apie Dievo paslaptis! Gal iš žvaigždžių į 
mus žvelgia mąslūs pasauliai, veikiantys mums nežinant? Gal Žvaigž- 
džių spinduliai nulemia žmogaus likimą jau apvaisinimo akimirką — 
smelkdamiesi, plūsdami, skrosdami jį motinos įsčiose. 

Betgi nesu angelas. Aš žmogus. Šitai man įteigė Ana Notara. Neapsa- 
komo liūdesio valandėlę jos glėby, jos kūno baltumą lytėdamas, jaučiu 
savo nuosmukio gilybę ir vis dėlto nesigailiu. Nesigailiu. Melsvuoja už- 
merkti jos akių vokai, jos ilgas blakstienas svarina aistros ašaros, jos krū- 
tinė kilsuoja nuo gyvastingo alsavimo, aš glėbiu jos liemens laibumą. 
Nesigailiu. Neapsakomo liūdesio perimtas tik savosios laisvės ilgiuosi. 

Visą gyvenimą laužiausi iš vieno kalėjimo į kitą. Nejau jos glėbys — 
paskutinis kalėjimas, iš kurio turiu ištrūkti? 

Taip gera, kai apsikabiname, kai virpulingą akimirką ryju jos karštą 
alsavimą nelyginant raudą. Tačiau jai prakalbus nebesuprantame vie- 
nas kito. Tik suartėję kūnais suprantame vienas kitą ir patiriame tai, ko 
anksčiau nesu patyręs. Kūno patirtis maloni ir šiurpi. Bet mudviejų min- 
tys sruvena skirtingai - bėga viena nuo kitos. Keli žodžiai - ir jau įžei- 
dinėjame vienas kitą. Keli žodžiai - ir pašokę dėbsome vienas į kitą lyg 
priešai. Svetimumu, šalta panieka tvaska jos išplėsti vyzdžiai, meilei te- 
bedeginant skruostus. 

Ji nesupranta, kodėl turiu mirti, jei panorėjęs galiu gyventi. 

— Garbė, - pasakė. — Bjauriausias vyrų žodis. Kvailas beprasmiškas 
žodis. Ar sultonas Muchamedas visoje ištaigoje nėra garbingas? Ar ne- 
simėgauja didžiausia pagarba jo aplinkos krikščionys, kurie išsižadėjo 
tikėjimo ir priėmę turbaną prisidėjo prie jo? Kam pralaimėjusiam gar- 
bė? Jį vis tiek subjauroja! Tik nugalėtojas garbingas. 

Atsakiau: 

— Mudu kalbame apie skirtingus dalykus ir vienas kito nesuprasime. 

Tačiau ji užsispyrusi - suvarė man į delną nagus tarytum trokšdama 
žūtbūtinai mane priversti ir pasakė: 

— Suprantu, kodėl kovoji - juk tu graikas. Bet kokia nauda mirti ar pa- 
kliūti vergijon, jei mūras sugrius ir į miestą plūstelės turkai? Tu tik pusiau 
graikas, jeigu nesupranti, kad kiekvienam savi marškiniai arčiau kūno. 

Tariau: 

— Tu manęs nesupranti, nes nepažįsti. Bet teisingai pasakei. Kiekvie- 
nam savi marškiniai arčiau kūno. Turiu tik savęs klausyti. 

— O kaip aš? - šimtąjį kartą paklausė ji. - Tai manęs nemyli? 

— Tavo kankinimą ištversiu, - atsakiau. - Tik nevesk manęs neviltin. 

Ji suspaudė delnais man smilkinius, alsavo man į veidą, įsibedė ne- 
apykanta blizgančiomis akimis į manąsias ir sušnibždėjo: 

— O kad galėčiau pramušti tą minčių išvagotą kaktą! O kad galėčiau 
pažvelgti į slaptingas tavo mintis! Nesi toks, kokiu tariau tave esant. 
Tik tavo kūną glėbesčiavau. Tavęs paties niekados neglėbesčiavau. To- 
dėl nekenčiu, ak, kaip nekenčiu tavęs! 

— Leisk man nugyventi šias trumpas dieneles, šias akimirkas, - mal- 
davau. — Gal ne vienas šimtmetis praeis, iki vėl tavo akis išvysiu ir vėlei 
tave susirasiu. Ką bloga tau padariau, kad šitaip mane kankini? 

— Nėra praeities nei ateities, - pasakė ji. — Tai tik svajonė ir vaizdi- 
nys. Man nereikia melo, nesitenkinsiu juokdario filosofija. Tik šito gy- 
venimo reikia ir tavęs šitame gyvenime. Nejau nesupranti, Johanai An- 
gelai? Tik dėl tavo gyvasties su tavimi kovoju. Todėl kankinsiu tave, 
kankinsiu ligi paskutinio atodūsio. Ir neatleisiu. Nei tau, nei sau. 

Visiškai išsekęs pasakiau: 

— Sunku man nešioti karūną. 

Tačiau ji nesuprato, ką turiu galvoje. 


1453 metų gegužės 6 diena 


Visą dieną buvo neramu. Mirtis nepaliauja būgnijusi. Dreba dangus ir 
žemė. Kas dvi valandos griaudžia didžioji patranka, savo griausmu nu- 
stelbdama visokius kitokius garsus. Rodos, mūras tada sudreba visu il- 
giu —- nuo Marmuro jūros ligi uosto įlankos pakrantės. 

Turkai bruzda. Girdėti nepaliaujamas jų stovyklos triukšmas bei va- 
rio būgnų barškesys. Dervišai susijaudrina ligi tokio įniršio, kad jų ki- 
mūs balsai pasiekia mūrą. Šokdami ir sukdamiesi jie priartėja prie pat 
mūro griovio. Net strėlių perverti tebesisuka ant kulnų lyg nejausdami 
skausmo. Graikai baisisi dervišais ir šaukia šventikus bei vienuolius ant 
mūrų prakeikti jų. 

Negali būti nė minties palikti mūrą. Tose keturiose vietose, kurių 
link didelės patrankos kreipia akmeninius sviedinius, išorinis mūras 
it nušluotas, o didysis - iškandžiotas plačiom nuogriuvom. Tolydi ug- 
nis trukdo dieną taisyti mūrą, bet vos tamsai užslinkus griuvėsiai tvir- 
tinami laikinomis užtvaromis bei pylimais. Rytui švintant miestą nuo 
turkų vėl saugo išorinis mūras. Rąstų sąrantos bei statinės su Žemė- 
mis pakeičia buvusius mūro dantis. Akmeniniai didžiosios patrankos 
sviediniai juos nušlavė, tačiau vilnos bei šieno maišai sulaiko smar- 
kiausius smūgius ir daugybė sviedinių, nepadarę žalos, susmenga į 
minkštą žemę. 

Vokietis Grantas sako turkų patrankas jau apsidėvėjus, nes jų sviedi- 
niai lekia kaip pakliūva, dažnai - į miestą, visai nepakenkę mūrui. Apsi- 
dėvėjusį vamzdį sunku nutaikyti, - sako Grantas. Be to, patranka pavo- 
jinga pabūklininkams, šaudama bemat sudegina dagties laikiklį. Tačiau 
Orbano liejimo krosnys anapus kalvos tvoskia karščiu, atošvaistė per 

naktis rausvina dangų ir bemaž kasdien girdime baisų triukšmą, kai į 
didžiulę formą lieja lydytą metalą. 

Miestas stokoja aliejaus. Dėl to labiausiai kenčia neturtėliai. Tačiau 
kasdien iš Peros į turkų stovyklą rieda aliejaus ąsočių prikrauti veži- 
mai. Po kiekvieno šūvio marios brangaus aliejaus supilama į kaitrius 
patrankų nasrus. Tikrai, nė vienam sultonui apsiaustis šitaip brangiai 
nekainavo. Bet Muchamedas įžūliai švaisto taipgi savo vizirių bei vadų 
išteklius. Jo stovykloje yra įvairiausių šalių turčių, taip pat žydų bei 
graikų, ir jam kol kas mielai skolinami pinigai. Kalbama, jog ir Peros 
genujiečiai perka jo vekselius, šitaip padėdami grynuosius saugiau nei 
į plėštinas geležines skrynias bei brangenybių saugyklas. 

Nerami diena. Žuvo ir sužeista galybė. Tačiau miesto gyventojai per- 
siėmę keisto saugumo jausmo. Taip greit keičiasi nuotaikos. Laukiama 
Venecijos laivyno bei Vengrijos kariuomenės. Moterys ir vaikai matuoja 
mieste nukritusius sviedinius ir naiviai stebisi jų didumu. „Sultonas - tik 
jaunikaitis, - kalba žmonės. - Mūsų miestas atsilaikė tūkstantį metų, atsi- 
laikys ir šiuos metus. Tegul sultonas susidaužo karštą galvą į mūrus. Jis 
nusimena taip pat staiga, kaip užsidega. Netrukus jis grauš nagus - jo 
kariuomenei visa pakyrės ir janyčarai ims reikšti nepasitenkinimą.“ 

Iš tikro griovį nakčia perplaukė keletas perbėgėlių iš sultono stovyk- 
los ir pasidavė mūrų taisytojams. Jie esą sulaužė stovyklos drausmę, 
todėl pabėgo nuo gresiančios bausmės. Jie smarkiai išpučia stovyklą smel- 
kiantį nepasitenkinimą. Visai sultono kariuomenei duonos neužteks, — 
sako jie. Kepėjai į tešlą maišo smėlį. Pusę kariuomenės kamuoja karšti- 
nė ir viduriavimas. Dervišai skleidžia blogas pranašystes. 

Galbūt jų pasakojimuose yra trupinėlis tiesos. O gal jie nori įsiteikti 
savo priešams ir pelnyti mūsų pasitikėjimą? Gal pats sultonas pasiuntė 
juos platinti mieste klaidinančių gandų? Vis dėlto viltingai nuteikia tai, 
kad keletas turkų miestą laiko saugesniu už sultono stovyklą. 


1453 metų gegužės 7 diena 


Po pusiaunakčio ištrūko nelabasis į laisvę. Mažų mažiausiai trisdešimt 
tūkstančių vyrų puolė pramuštas mūro vietas. Aršiausiai puolė Džusti- 
nianio gynybos atkarpą prie Šventojo Romano vartų. Ten didžioji pa- 
tranka labiausiai apgadinusi ir išorinį, ir didįjį mūrą. 

Tyliai, tvarkingai prisiartino tamsos gobiami užpuolikų būriai prie įvai- 
rių atkarpų prieigų. Jie spėjo užversti griovį, kol ant mūro susivokta 
skelbti pavojų. Paskui palei išorinį mūrą pakilo dešimtys puolimo ko- 

pėčių. Mūrų taisytojai, pagauti klaiko, spruko. Padėtį išgelbėjo tik Džus- 
tinianio savitvarda. Maurodamas it jautis jis puolė į didžiausią maišalie- 
nę ir abirankiu kalaviju ėmė kapoti išorinio mūro viršūnę pasiekusius 
turkus. Tuo metu suliepsnojo deglai, buvo pakurti deguto puodai. De- 
gančios strėlės nušvietė mūro nuogriuvas nelyginant dieną. 

Džustinianis taip bliovė, kad perrėkė užpuolikų būgnus bei šauks- 
mus. Pamatęs, kokios didelės pajėgos puola, jis, paskelbęs pavojų, išsi- 
kvietė pagalbon atsargos būrius. Po dviejų valandų kautynių teko at- 
kelti tvirtesnių mūro vietų būrius prie Šventojo Romano vartų. Iš pra- 
džių pakrikai puolę turkai išsirikiavo maždaug po tūkstantį vyrų ir ėmė 
puldinėti bangomis. Siauravamzdes patrankas jie pritempė prie grio- 
vio. Pėstininkams puolant lankininkai bei pabūklininkai mėgino priversti 
gynėjus pasislėpti už įtvirtinimų. Tačiau šarvuoti Džustinianio vyrai vėl 
sudarė gyvą geležinį mūrą. Kopėčios buvo nuvartytos. Skydais nelygi- 
nant vėžliai prisidengę turkai prie mūro gavo lydyto švino ir verdan- 
čios dervos, tad jų rikiuotė pakriko ir kariai su kilpiniais lankais galėjo 
juos apšaudyti. 

Sunku pasakyti, kiek turkų krito. Džustinianis liepė mieste pasakoti, 
kad žuvusių turkų krūsnys švintant siekė išorinio mūro viršūnę, bet, 
žinia, tai tik drąsinantys paistalai. Kad ir kiek žuvo turkų, tas nuostolis 
neatsvers lotynų, kurie krito švininėms tiesaus taikymo pabūklų kul- 
koms pramušus šarvus arba turkų kablių nuo mūro nutempti žemyn. 

Lyginant su pereitos nakties puolimu, visa, kas dėjosi ligi šiol, tebuvo 
tik žaidimas. Pereitą naktį sultonas nebejuokavo - puolė didele kariuo- 
menės dalimi. Prie Blachernajaus ypačiai grėslu nebuvo. Turkų puoli- 
mo kopėčios aukštai nesiekė, nors šitai pamatę jie iš įkarščio puolė lipti 
kits kitam ant pečių, bausdamiesi užsikarti ant mūro. Todėl bailas liepė 
sutelkti būrelį savo vyrų ir nuvedė juos Džustinianiui į pagalbą, idant 
venecijiečiai užpelnytų sau garbę. 

Kai atlėkėme, galingas janyčaras didžiulėmis pastangomis ropštėsi ant 
išorinio mūro. Sustūgęs iš niršaus džiaugsmo jis sušaukė savo draugus 
ir puolė Džustinianį. Šarvuoti Džustinianio vyrai pasitraukė jam iš ke- 
lio - toks didžiulis tas janyčaras buvo. Džustinianis, būdamas mažesnis 
už janyčarą, kovėsi mūro nuogriuvoje ir gerokai pavargo, kol vienas 
mūro taisytojų — paprastas, net šarvų neturėjęs graikas, drąsiai šoko 
nuo mūro danties turkui už nugaros ir plačiaašmeniu kirviu kirto per 
kojas, nežiūrėdamas janyčaro antblauzdžių. Tuomet Džustinianis ne- 
sunkiai jį pribaigė. Savo išgelbėtojui Džustinianis dosniai atsilygino, ta- 
čiau pasakė, kad verčiau būtų savom jėgom susidorojęs. Juk jis visa gal- 
va aukštesnis už kitus vyrus, be to, didžiulis kaip jautis. 

Visa tai mačiau deglų ir degančių strėlių šviesoje, skydams tarškant, 
riksmų erzelynėj. Paskui beveik nieko negalvojau, nes turkai taip smar- 
kiai spaudė, kad turėjome juos atmušti keliomis gretomis, vienas kitą 
paremdami. Mano kalavijas atšipo. Turkams pamažėle traukiantis ir 
blyškiai rytmečio pilkumai spįstant naktin, buvau mirtinai pavargęs — 
vos pajėgiau pakelti ranką. Sopėjo rankas ir kojas, visas kūnas buvo nu- 
sėtas mėlynių, sumuštas. Tačiau neturėjau nė vienos atviros žaizdos. 
Šiuo atžvilgiu buvau laimingesnis už daugį. Net Džustinianis, sužeistas 
į pažastį, praliejo kraujo, nors apsauginė šarvų plokštelė neleido iečiai 
giliai įsmigti. 

Pasakojama, jog vienas graikas prie Selimbrijos vartų naktį nužudė 
žirgo uodega pasipuošusį kažkokio turkų krašto vadą. 

Pamatęs, kaip atrodau, Džustinianis bičiuliškai man patarė sakydamas: 

— Mūšio įtampoje ir įkarštyje vyras sukaupia savo jėgas ir ištveria 
daugiau, nei žmogus įmano - net silpnuolis, nuogąstaudamas dėl savo 
gyvasties, priplūsta liūto jėgų. Tačiau ir baisiausias puolimas nėra toks 
grėslus kaip akimirkos atvanga. Tuomet vyras iš nuovargio krinta ant 
žemės ir net klupsčiomis neišsilaiko. Patyrus karys kad ir didžiausioj 
negandoj neišeikvoja visų jėgų, o galvotai tauposi paskutiniąsias įstan- 
gas. Puolimui pasikartojus tai gali išgelbėti jam gyvybę. - Jis pasižiūrėjo 
į mane išsprogusiomis jaučio akimis kvailai šypsodamas ir pridūrė: — 
Tuomet jis bent jau įstengs sprukti ir dėl nuovargio bergždžiai netaps 
bejėge skerdiena. | 

Džustinianis buvo gerai nusiteikęs ir apgailestavo tik dėl to, kad ro- 
dydamas savo vyrams pavyzdį turi vandeniu miešti vyną, nes jo maža 
belikę. 

— Matai, Žanai Anžė, - pasakė jis. - Pamažu patiriame kovos skonį. 
Sultonas šyla. Turbūt netrukus teks atremti tikrų puolimų. 

Spoksojau į jį savo ausimis netikėdamas. 

— Tai koks tas tikrasis puolimas? - paklausiau. - Baisesnio už šį nesu 
patyręs — nė neįsivaizdavau, kad toks įmanus. Janyčarai kaunasi it lau- 
kiniai Žvėrys, net ir pats pajutau Žvėrėjąs. 

— Dar daug pamatysi, dar daug patirsi, Žanai Anžė, - maloniai tars- 
telėjo Džustinianis. - Perduok linkėjimų gražuolei žmonai. Moterys 
mėgsta krauju pradvisusius vyrų drabužius. Pastebėjau, kad moters glė- 
bys mano kūnui palaimingiausias tuomet, kai kalaviju paleidžiu galybę 
vyrų į dangų ir jaučiuos negalingas, sumuštas. To patyrimo pavydžiu 
tau, Žanai Anžė, labai pavydžiu. 

Sugniužęs, ryto vėsoj nuo šiltų kūnų krūsnių kraujo garui kylant, pa- 
laikiau jo žodžius šventvagyste. Kaip galiu lytėti žmoną, jei akis tebes- 

tingdo mirties siaubas, drabužiai permirkę krauju, o galvoje siaučia pin- 
klūs mūšio reginiai. Priešingai - baiminausi, jog užmigęs bemat pašok- 
siu rėkdamas, nors tetroškau tiktai kietai užmigti. 

Tačiau Džustinianis buvo teisus. Jis buvo šiurpiai teisus. Supratau šitai 
pasinaudojęs jo leidimu po mūšio ilsėtis namie. Dar niekuomet mano su- 
muštas, skaudamas kūnas nedegė kaip tąryt. Ir miegojau kietai. Padėjęs 
galvą ant balto Anos Notaros peties miegojau kaip užmuštas. 


1453 metų gegužės 8 diena 


Vakar vėlai vakare slapčia susirinko Dvylikos taryba. Naktinis turkų puo- 
limas galutinai įrodė gynybos pajėgų silpnumą. Įlankos tiltas, kurį sul- 
tonas nutiesė ant didžiulių statinių, grėsliausias Blachernajui. Todėl po 
ilgo kivirčo venecijiečiai nusprendė iškrauti tris didelius Trevizanio lai- 
vus ir du tūkstančius jūrininkų permesti gynybon. Krovinį nuspręsta 
sunešti į imperatoriaus arsenalą, o jūrininkams bei kariams įsakyta sau- 
goti Blachernajaus mūrą. 

Laivų savininkų bei vadų vardu Trevizanis pareiškė protestą. Jis tiki- 
no, kad neliks vilties išgelbėti iškrautų daugybės dešimčių tūkstančių 
dukatų vertės krovinių, jei turkai įsiverš į miestą. Ir tuščius laivus turkai 
užgrobs, o jų įgulos jau nebeišsigelbės. 

Vis dėlto Dvylikos taryba nusprendė iškrauti laivus. Apie tai išgirdę 
jūrininkai su laivų vadais griebėsi ginklų ir sukilo, atsisakydami palikti 
laivus. Užtaisė patrankas, lankininkai sulipo į stiebus, o Trevizanis, pikt- 
džiugiškai kvatodamas šalia įraudusio bailo, mėgino iš valties tramdyti 
savo vyrus, vangiai patarinėdamas paklusti valdžiai. 

Šiandien vėl susirinko Dvylikos taryba. Išklausė ir imperatoriaus, 
Džustinianio bei Luko Notaro. Apsiašarojęs imperatorius kalbėjo apie 
jūrininkų sąžinę. Kaip jie galėsią pažvelgti kokiam krikščioniui į akis, 
lemtingą valandą palikę miestą negandoj? 

Laivų vadai bei jūrininkų atstovai atkirto: 

— Mus čia prievarta laikė. Kasėme žemę, rodydami gerą valią. Ne mes 
šitą karą kariaujame. Mes atsakome už savo laivus bei jų krovinius. 

Lukas Notaras tarė: 

— Ten, kur graikai savom jėgom gynė mūrą, turkai, pralieję marias 
kraujo, išvyti. Tepadeda lotynai saviškiams, jei nori, bet, mano suprati- 
mu, Blachernajuje per daug venecijiečių. 

Džustinianis nurijo tulžį bei politinį įtarumą, suvokdamas gynybos 
silpnumą, ir atsakė: 

— Dievo garbei ir dėl visų krikščionių palaimos laivus būtina iškrauti, 
o įgulas permesti ant mūrų. Nes nutiks taip, kad negandos valandą tam- 
sioj nakty laivai nutrauks grandines ir nuplauks, kur panorėję. Juk anks- 
čiau venecijiečiai priesaikas sulaužė. 

Vėl nuspręsta iškrauti laivus, tačiau bailui pamėginus įlipti į didžiau- 
sią, Tano laivą, jūrininkai puolė su kalavijais prie nuleidžiamųjų kopė- 
čių ir į laivą neįsileido nė savo atstovų, šaukdami, jog tie pardavė juos 
imperatoriui, ir sakė: 

— Tik pamėginkite krauti laivus! Jeigu j juos paliksime, graikai mus prie- 
varta laikys mieste lyg savo nuosavybę ar vergus. Krikščionys, kurie 
liks tame bedaliame mieste, pražuvę. Patys po kalaviju galvų nekišim. 
Priverskite, jei galite. 

Nusikaušę jūrininkų atstovai, virtuliavę bailui už nugaros ant nulei- 
džiamųjų kopėčių, ėmė lieti ašaras ir ištiesę rankas atsiprašinėti už tai, 
ką padarė. 

— Nesuvokėme, ką žadame, - dejavo jie. - Gudragalviai graikai nu- 
girdė mus vynu, tad kalbėjome, kas ant seilės užėjo. Gailimės ir atsiža- 
dame savo žodžių. Dvylikos taryba pardavė mus graikams, bet, broliai, 
verčiau podraug žūkime ant laivo denio nei ant turkų kuolų. 

Jūrininkai priešgyniauja. Visos derybos buvo bevaisės. 

Tačiau Dvylikos taryba jau patraukė į savo pusę Trevizanį su Aloiziju 
Diedu. Laivų vadams išdalytos piniginės dovanos. Venecijiečiai nori žūt- 
būtinai išlaikyti savo valdžią Blachernajuje. Nuo plaustų, pritvirtintų prie 
įlankos tilto, didelės patrankos jau bombarduoja šiaurinį Blachernajaus 
pakraštį. Ir prie Kaligarijos vartų mūras apgriautas. Tarp Charizijų var- 
tų ir Porfirogeneto rūmų iškandžiotas didelėm nuogriuvom. Daug kur 
patrankų sviediniai šluote nušlavė išorinį mūrą. 

Blachernajaus padėtis iš tiesų grėsli. Tačiau venecijiečiai nori ten 
turėti ne tik gynybos, bet ir kuo gausesnį apsaugos būrį, nūsdami iš 
ten valdyti miestą, jeigu sultonas pasitrauks. Todėl jiems būtina pri- 
versti Tano laivų įgulas pereiti ant mūrų. Be to, laivai turi keturis šim- 
tus geriausių šarvuotų karių. Todėl jie griebsis visokiausių venecijie- 
tiškos diplomatijos gudrybių, versdami laivų įgulas nebesipriešinti ir 
išlipti į krantą. 

Be paliovos, be paliovos graikai lieja kraują ir žūsta ant mūrų. Nota- 
ras teisus. Ir prie Aukso vartų, ir abipus Selimbrijos vartų graikai sa- 

vom pajėgom atrėmė visus puolimus. Tiesa, mūrai ten nėra taip smar- 
kiai apgriauti kaip prie Šventojo Romano bei Charizijų vartų. Betgi di- 
džioji dalis gynėjų - neįgudę amatininkai bei vienuoliai, prieš apsiaustį 
skubomis pramokę naudotis ginklais. Tarp jų yra silpnuolių, kurie išsi- 
muša iš pusiausvyros turkams puolant ir galvotrūkčiais sprunka nuo 
mūro. Tačiau tarp jų daugiau tų graikų, kurie kovėsi Termopiluose bei 
Maratono lauke. 

Karas atskleidžia geriausias žmogaus savybes. Ir blogiausias. Kuo il- 
giau truks apsiaustis, tuo labiau įsivyraus blogis. Laikas nėra mūsų są- 
jungininkas. 

Įtukę, įraudę, blizgiais veidais lotynai kapojasi tarpusavyje, o netur- 
tėliai graikai lysta ant mūrų. Jie stokoja aliejaus, duonos. Iš imperato- 
riaus sandėlių jiems atlieka tik šlakelis pigaus, rūgštaus vyno. Jų žmo- 
nos su vaikais namuose rauda arba būriais traukia į bažnyčias melstis. 
Nuo ryto ligi vakaro, nuo vakaro ligi ryto į dangų sklinda karštos nuo- 
lankiųjų ir nelaimingųjų maldos. Jei maldos gelbėtų miestą, tai Kon- 
stantinopolis laikytųsi iki Pasaulio pabaigos. 

Lotynams tariantis Blachernajaus Švenčiausiosios Mergelės bažnyčioje, 
imperatorius sukvietė graikus į vakarines pamaldas bei karinį pasitari- 
mą Šventosios Sofijos sobore. Džustinianis ten siunčia mane kaip savo 
atstovą. Jis pats mano nebegalįs taip toli trauktis nuo savo gynybos at- 
karpos. 


1453 metų gegužės 13 diena 


Vakaroti pradėjome po daugybės šimtų lempų nušviestu didžiuoju Sofi- 
jos soboro kupolu, milžiniškiems mozaikų atvaizdams nuo auksingų sobo- 
ro sienų spinduliuojant neblėstantį liūdesį. Imperatorius su savo palyda, 
rūmų kilmingieji, vyresnieji apsaugos kariai, miesto dalių vadai it kruo- 
pelė pražuvo soboro didybėje. Vigilija buvo ilga. Nuo altoriaus sienų prie- 
kaištingomis akimis į imperatorių žvelgė šventieji. Net aplink soborą bu- 
vo tuščia. Sofijos soboras žmonėms tebėra prakeiktas, nes jame paskelb- 
ta Unija ir panaikinta graikiškos bažnyčios nepriklausomybė. Tačiau im- 
peratorius Konstantinas, niekindamas tautą ir įtaikaudamas kardinolui 
Izidoriui, pasitarimui išsirinko kaip tik šitą soborą. 

Po pamaldų prasidėjo susirinkimas. Miesto dalių vadai apsakė mais- 
to atsargų menkumą ir gresiantį Žmonių nepasitenkinimą. 

— Nuotaikos prastėja, - pradėjo vienas imperatoriaus strategas. - Pa- 
dėtis grėsli. Žmones reikia padrąsinti. 

Akivaizdu, jog Francis - imperatoriaus ruporas, nes jis paskelbė, kad 
ganėtiną graikų skaičių nuo mūrų reikia atšaukti ir kaip atsargos raiti- 
ninkų paramą pasiųsti į priešpuolį. Pats vadovaudamas žygiui, impera- 
torius sužadintų pasitikėjimą ir iš turkų stovyklos galėtume pasigrobti 
būtino pavalgo. Nusisekęs Žygis panarsintų visą miestą. Lotynai apie 
priešpuolį iš anksto neturi Žinoti, nes per Perą žinia bemat pasieks sul- 
tono ausis ir jis pasirengs puolimui. 

Francis išdidžiai barbeno dažytais nagais ir, šalta panieka žibančio- 
mis žydromis akimis žvelgdamas tiesiai į mane, pridūrė: 

— Bet sultono ausys girdi slapčiausius pasitarimus. Gal ir šičia. 

Imperatoriaus strategai vienu balsu atsakė, kad priešpuolis neįmano- 
mas. Net mintis pražūtinga ir beprotiška. Imperatorius tokiu žygiu ne- 
gali kelti savo gyvybei pavojaus. Jam kritus miestas pražūtų. Tik jo 
asmuo dar telkia priešias ir priešgynias jėgas. Imperatorius dieviškas. 
Tegul šaukia žmonės, tereiškia savo nuomonę, bet kol imperatorius gy- 
vas - nieko bloga tautai nenutiks. 

Griežčiau kalbėjęs Notaras niūriai tarė: 

— Su Dievo pagalba gynėmės ligi šiol. Su Dievo pagalba ginsimės dar 
ilgai. Tačiau kai Jis mus paliks, miestas pražus. 

Notaras neslėpė kalbąs apie Uniją, kuriai pritarė imperatorius ir dėl 
kurios Dievas paliko miestą. Slogi, rūškana nuotaika perėmė daugį ir 
dažno galvą nelyginant bežadė malda nulenkė. Kvepėjo degančios lem- 
pos, soboro lubos pradingo tamsoj. Imperatorius Konstantinas buvo iš- 
blyškęs, sulysęs lyg ikonos šventasis, jo tamsios akys lempų šviesoje bliz- 
gėjo. 

Tuo metu išgirdome atsčius, storų soboro sienų prislopintus pavo- 
jaus garsus. Imperatorius užbaigė susirinkimą ir apeigų tvarka išėjo iš 
maldos namų. Soboro link jojo uždusęs žinianešys, kuris pranešė tur- 
kus puolant Blachernajų - ir pakrantėje, ir prie Kaligarijos vartų. Tačiau 
smarkiausiai puolama mūro nuogriuva prie Charizijų vartų. 

Nakty sugaudė miesto varpai ir kamertonai. Sužibo namų žiburiai ir 
pusnuogiai žmonės persigandę išpuolė į gatves. Nuo Peros mūrų uosto. 
grandinės link yrėsi laivai —- rodės, ir jūroje prasidėjo visuotinis puoli- 
mas. Buvo pusiaunaktis. Nakties tylumoje nuo Blachernajaus sklido kau- 
tynių erzelis per visą didžiulį miestą ligi hipodromo. Turkų stovykloje 
plykstelėjusių ugnių atošvaistė pusmėnuliu apsiautė miestą. 

Apeiginė eisena išsklido. Imperatorius paspaudė pentinais žirgą. Kiek 
įkabindami lėkėme deglų nušviesta didžiąja miesto gatve. Kažkurio kil- 
mingojo žirgo kanopon įstrigo akmuo, ir ristūnas griuvo sviesdamas per 
galvą raitelį ant daržovių krautuvės slenksčio akmens. 

Artėjant prie mūro ir Charizijų vartų priešais mus išpuolė būrys žmo- 
nių — tarp jų vyrų su ginklais rankose. Imperatorius sustabdė žirgą ir 
garsiai šušuko, kad šie vardan Kristaus tučtuojau grįžtų ant mūro. Ta- 
čiau galvas pametę vyrai nė nestabtelėjo. Apsaugos kariai turėjo pava- 
ryti ant jų žirgus ir pargriauti daugybę vyrų, kol kiti sustojo ir ėmė ste- 
beilyti aplinkui tarsi nesuvokdami, kur atsidūrė, apsisuko ir nukorę ran- 
kas patraukė mūro link. 

Imperatorius jų nelaukė. Mes atlėkėm paskutinę akimirką. Prie Cha- 
rizijų vartų didysis mūras buvo lig pusės sugriuvęs. Gynėjai neatsilaikė 
ir gatvėse kimiais balsais jau rėkalojo turkai, kapodami kalavijais bėgan- 
čiuosius. Mūsų, raitininkų, būrelis nušlavė juos nuo kelio nelyginant upė 
šiaudus. Sąmyšiui nuščiuvus paaiškėjo, kad į miestą įsigavę turkai - pas- 
kutinieji išsklidusios puolimo bangos likučiai. Gynėjai juos suleido, bet 
suspėjo užimti mūro nuogriuvą, iki atsirito nauja užpuolikų banga. 
Džustinianis taip pat atjojo ir ėmė šaukti savo vadus nuo mūro. 

Vis dėlto tai buvo pranašingas įvykis, parodęs, jog miesto likimas kabo 
ant plaukelio. Ir Kaligarijos vartus Blachernajuje turkai tūkstančiais puo- 
lė, bet mūras ir bokštai jiems ten pernelyg tvirti. Grėslesnis puolimas bu- 
vo pakrantėje, prie Chinegijo, kur patrankos apgadino mūrą, jūrininkų 
iškastas griovys kai kur įgriuvęs ir turkų aklinai užverstas. Naujuoju tiltu 
į šią mūro dalį užpuolikų būriai gali be paliovos žygiuoti ir iš Peros. 

Auštant puolimas nuslopo. Jis nebuvo visuotinis, nes turkų laivynas 
nė nepajudėjo iš uosto. Džustinianis apskaičiavo, kad šįkart puolė apie 
keturiasdešimt tūkstančių. 

— Tai galavimas - sultonas tik eikvoja mūsų jėgas, - pasakė jis. - Tik 
nepalaikyk šito pergale. Patyrėme didelių nuostolių. Neatitaisomų nuos- 
tolių. Net tau nenoriu sakyti, kiek vyrų praradau. Bet visiškai sutinku, 
jog šiąnakt ir venecijiečiai tikrai pataisė smarkiai nukentėjusią garbę. 

Rytui švintant nuo uosto pakrantės ligi Šventojo Romano vartų mūro 
prieigos buvo nuklotos turkų kūnų. Mūro sprogymes bei gatves pasie- 
kusių turkų kūnai suversti prie išorinio mūro. Vien tik jų daugiau nei 
keturi šimtai. 

Pamatę ir išgirdę apie mirtinoj grėsmėj kovojusių kraštiečių nusimi- 
nimą Trevizanio jūrininkai pagaliau liovėsi maištavę. Dieną jie iškrovė 
laivus ir sunešė krovinį į arsenalą. Pavakare keturi šimtai Trevizanio 
vedamų karių nužygiavo į Blachernajų ir prisistatė bailui. Jiems teks 
ginti grėsliausią ir garbingiausią vietą — šiaurinį miesto pakraštį, sausu- 
mos mūro ir uosto mūro sandūrą prie Chinegijo. Jūrininkai pažadėjo 
rytoj eiti paskui juos ant mūro ir lįsti į pavojų dėl Kristaus žaizdų, nes 
jau sukrovė pasaugon brangius krovinius. 

Pastiprinimo būtinai reikėjo. Dar vieno naktinio puolimo miestas 
neatlaikytų. Visą dieną turkai mažais būreliais bergždžiai puldinėjo 
grėsliausias mūro vietas, šokdindami gynėjus ir neleisdami jiems ilsė- 
tis. Todėl nurodyta miegoti pakaitomis. Tačiau rytą tikrindamas mūrą 
imperatorius pamatė, kad daugely vietų visi gynėjai miega kaip už- 
mušti. Imperatorius pats juos pripurtė ir nuramino, kai keletas iš nuo- 
vargio prapliupo verkti. Mūro atkarpų vadams jis uždraudė šįkart nu- 
bausti bent vieną, kuris iš nepakeliamo nuoilsio užmigo budėjimo vie- 
toje. Ir kaip tuos nelaimėlius bausti? Menkučio valgio davinio nevalia 
mažinti, nes gynėjams reikia kovoti. Vynas baigiasi, tad ir šios pagun- 
dos jiems neuždrausi. Mūras - ganėtinai griežta bausmės vieta bet ku- 
riam vyrui. 

Ryto saulei nurausvinus Peros kalvas užėjau brolius Gvakardžius ka- 
lavijais kapojant iki mūro nusigavusių ir ten kritusių turkų galvas. Jų 
geležiniai apdarai buvo kruvini nuo šalmo iki antkelių, jie mėtėsi turkų 
galvomis, šaukdami ir juokdamiesi tarsi žaisdami neįprastą Žaidimą su 
kamuoliu. Jie susilažino, katras aptiks ilgiausią barzdą, todėl ryto vėjas 
plaikstė rudas, juodas ir pilkas barzdas, užkištas už juosmenų. Rungty- 
niavimu jie vienas nuo kito ar savo vyrų dangstė mūšio nuoilsį - liejo jį 
žaidimu ir begėdiškais šūksmais. 

Kraujo liūgynėj palei didįjį mūrą, suodžiuose bei aiženose žydėjo ke- 
lios geltonos gėlelės. 

Išvengiau aršiausios mūšio maišalienės, nes perdavinėjau iš vienos 
gynybos atkarpos į kitą Džustinianio nurodymus bei įsakus. Tačiau ma- 
no kojos iš nuovargio šlitinėjo, visa man rodės netikra lyg sapne. Su- 
plykčiojo turkų patrankos ir mūras sugrumėjo nuo akmeninių sviedi- 
nių smūgių, tačiau triukšmo ir nuovargio užgultas mano ausis garsai 
pasiekė nuslopę. Peros kalvas rausvino saulė. Kruvinais šarvais broliai 
Gvakardžiai svaidėsi kritusių turkų galvomis. Ta ryto valandėlė neblės- 
tamai man įgulė į širdį. Negyvėliams išmuštomis akimis stingsant žemė 
ir dangus, visos spalvos, suodžiai ir kraujas - visa mano gyvoms akims 
rodėsi neapsakomai gražu. 

Taip pat netikra, taip pat neįtikima, taip pat nereikšmingai gražu ki- 
tados Feraroje man visa rodės, kai susirgau maru, kai nė pats dar neži- 
nojau sergąs. Ukanotai lapkričio šviesai sklindant pro spalvotus koply- 
čios langus, gailiam gyduolių dūmui kylant nuo smilkyklių, plunksnų 
krebždesiui ūžiančiose mano ausyse tolstant. Tuomet visa pamačiau aiš- 
kiau ir tikriau. Gelsvą išdidų imperatoriaus Johano veidą, kai su juod- 
margiu šunim po kojų sėdėjo soste - tiksliai tokio aukščio kaip popie- 
žiaus Eugenijaus sostas. Neatpažįstamai pasikeitusį stambų geraširdžio 

Besariono veidą. Ir žalioje koplyčios šviesoje lotyniški bei graikiški šūks- 
mai ščiuvo mano ausyse beprasmiai tarsi šuns lojimas. 

Tą valandėlę pirmąkart patyriau Dievą. Susirgęs maru. 

Tarytum žaibui tvykstelėjus suvokiau dabar, kad tas akimirksnis trau- 
kiasi apie šį ryto akimirksnį tarytum luobas apie branduolį. Būdamas 
akylesnis būčiau jau tąsyk patyręs ir pamatęs šį ryto akimirksnį. Tie aki- 
mirksniai buvo viena ir vienu metu susidūrė many bei amžinybėj. Ma- 
no regėti vaizdai susilieja, tad įvykio seka tik tariama, tik vaizdinys. Sa- 
vaitės, mėnesiai, metai —- tik žmogaus išgalvoti matai. Tai nėra tikrasis 
laikas - Dievo laikas. 

Tą akimirksnį suvokiau, jog dėl nepermanomo Dievo tikslo gimsiu 
dar kartą. Ir dar kartą gimdamas išlaikysiu savo širdies užmaršty šį aki- 
mirksnį kartu su naujojo gyvenimo akimirksniais. Begalvius kūnus ant 
apgriuvusio mūro, žemę drebinant didžiajai patrankai, mažučius gelto- 
nus žiedelius suodžiuose ir kraujyje ir linksmus brolius Gvakardžius 
kruvinais šarvais, vienas kitam mėtančius turkų galvas. 

Tačiau ekstazės ar džiaugsmo šis patyrimas many nesužadino, o tik 
neapsakomą liūdesį, nes esu žmogus ir liksiu žmogumi — kibirkštimi, 
kurią dieviškas vėjas gena iš tamsio į tamsį. Tačiau tą akimirką mano 
kūno sopulį stelbė neapsakomas širdies potroškis užmiršti. Betgi neuž- 
miršiu. Neužmiršiu. 

Jūrininkai nusileido pačiu laiku. 

Pastarosiomis dienomis sultonas perstatinėjo pabūklus. Bombardos, 
kurios nuo kalvos per Peros mūrus akmeniniais sviediniais apšaudyda- 
vo laivyną, išstatytos ant tilto priešais Chinegijo bei Blachernajaus var- 
tus. Prie Šventojo Romano vartų taip pat atgabenta naujų patrankų. Di- 
džioji patranka tyli, tačiau turkų kalviai ją stiprina geležiniais žiedais. 
Kaip tik čia, Džustinianio gynybos atkarpoje, kitados tvinusios, o dabar 
beveik išdžiūvusios Lyko upės klonyje, mūras labiausiai apgriautas — 
šito galėjai tikėtis. 

Vis dėlto turkai puldinėja ir Blachernajų. Vieta, kur uosto mūras susi- 
jungia su Blachernajaus mūru, silpna. Turkų laivai gali netrukdomi plau- 
kioti po uosto įlanką ir puldinėti uosto mūrą palei Blachernajų, nes juos 
saugo patrankų plaustai, pritvirtinti prie tilto. 

Notaras vis dar pareigingai vadovauja abiejų didelių patrankų pa- 
būklininkams, mėginantiems per įlanką apšaudyti prisitvirtinusias leng- 

vas turkų galeras. Viena galera nuskendo, o pora apgadintos. Tačiau 
Džustinianis mano, jog tas šaudymas — tuščias parako švaistymas, nes 
parako labai trūksta. Be to, Notaras jau nebevadovauja uosto mūro gy- 
nybai, nors visur kišasi, mat kaip atsargos būrio vadas gali vaikščioti 
kada panorėjęs ir kur panorėjęs. Žmonės kasdien mato jį su sidabro 
šarvais jojant per miestą — tarytum jis vadovauja viso miesto gynybai. 
Jo tvarkos sergėtojų Žmonės nekenčia, tačiau jam pačiam šūksniais reiš- 
kia palankumą, nes jis graikas. Jis pats pasistengia įvairioms miesto da- 
lims pranešti malonias naujienas, taipgi dalyti maistą iš imperatoriaus 
sandėlių. Apmaudžius įsakus - vienuolynų turto nusavinimą, priversti- 
nius gyventojų perkėlimus bei viešas perbėgėlių bausmes jis palieka vyk- 
dyti kitiems. | 

Po patrankų perkėlimo griaudžiojimas dar baisesnis. Sultono pabūk- 
lininkai, nesirūpindami gyvastim, rungiasi tarp savęs — parako nujuo- 
dinti vis bėga prie mūro griovio žiūrėti šūvių veikmės, vėl taiko patran- 
kas, perdien iš kiekvienos paleisdami net po aštuonis sviedinius. Tiktai 
didžioji patranka šaudo rečiau. Mieste vis netilsta gandas, jog skilus di- 
džiajai patrankai žuvo Orbanas. Šiaip ar taip, kažkas didžiajai patrankai 
atsitiko, nes sustiprinta geležiniais lankais ji atrodo kitaip. Pabūklinin- 
kai it skruzdės bėginėja aplinkui, iki ji vėl sustūgsta taip, kad sudreba 
žemė ir dangus suvirpa. 

Apgauliai puldinėdami, triukšmaudami ir mušdami būgnus turkai die- 
ną naktį šokdina gynėjus, trikdydami būtiną poilsį. Svarbiausiose vieto- 
se mūrai taip apgriuvę, kad vos tamsiui užslinkus kiekvienas, nepaisy- 
damas rango ir padėties, griebia ir tempia rąstus bei žemių krepšius, 
nešioja akmenis, mūrija plytas, tampo ausekliais vandenį laistyti odoms, 
klojančioms mūro kamšalus, kala žemėn kuolus bei kliuvinius. Griovys 
kartkartėmis ištuštinamas, o imperatoriaus technikams pavyko gudrio- 
mis keliamosiomis mašinomis atstatyti gerokas mūro dalis bei sugriu- 
vusius bokštus. Daugumos nepratėlių rankos iki kraujo nutrintos, nagai 
apdaužyti. Net geriausių karių Džustinianis negaili, bet ir pats, dirbda- 
mas kaip jautis, taiso mūrą rodydamas gerą pavyzdį. Dėl vyno stokos jo 
nuotaika suprastėjo, jis taip sublogo, kad šarvai ties prapuolusiu pilvu 
žvangčioja. Daugis kitų taip pat turi apsikamšyti, nes šarvai per laisvi. 
Su kamšalais sunku judėti ir prakaitas vargina. 

Šiandien Džustinianis tarė: 

— Kasdien sultonas siunčia į ugnį naujų, nepatyrusių karių. Janyčarai 
dar nė sykio rimtai nepuolė. Mūsų jėgos senka. Todėl kasdien trokštu, 
kad sultonas pagaliau pultų tikromis pajėgomis. Atrėmę janyčarus turė- 
sime viltį. Nė viena Vakarų kariauna atvirame lauke neįveikė janyčarų, 

o mus dar saugo mūrų likučiai, patrankos bei karo mašinos. Nenustoja- 
me vilties, nes sultonas amžinai nelauks, eikvodamas mūsų jėgas. Vie- 
ną sykį turės pulti. 

Bet kam švaistau brangų laiką, pasakodamas bereikšmius dalykus ir 
tai, ką visi Žino. Šiandien patyriau širdies smūgį. Turėjau nujausti ir ti- 
kėtis. Tai, ką Žmogui lemta prarasti, - praras. Jokia laimė netrunka be 
galo. Dabar manau: stebuklas, kad šitaip ilgai išsislapstėme. Juk miestie- 
čiai jau nebeturi asmeninio gyvenimo - sargybiniai netikėtai įsiveržia 
net į kilmingiausiųjų namus, naršo klėtis bei rūsius, ieškodami nuo mū- 
rų pabėgusių gynėjų, paslėpto maisto bei pinigų imperatoriaus iždui. 
Neturtėlio nusislėpta miltų sauja nusavinama taip pat beširdiškai kaip 
turčiaus grūdų maišas ar indas aliejaus. 

Žinojau, kad reikia tikėtis blogiausio, ir vis dėlto nesitikėjau. Gyve- 
nau rojuje it kvailys, kabinausi kiekvienos pralekiančios akimirkos, ku- 
rią galiu praleisti su ja, nemąstydamas apie rytojų. Anksčiau ar vėliau 
visa turėjo žlugti. Bet nemaniau, jog tai nutiks šitaip. 

Pavakare susiieškojo mane ant Blachernajaus mūro tarnas Manuelis — 
apsiašarojęs ir taip apipešiotas, kad reta barzda apžėlusius melsvus 
skruostus taškavo kruvinos plaukų šaknys. 

— Pone, - šnopštė jis, delnu susigriebęs širdies. - Nelaimė. 

Jo skaudami keliai linko nuo bėgimo per visą miestą, jis taip jaudinosi, 
kad nesisaugojo nereikalingų ausų. Papasakojo tvarkos sergėtojus įsiver- 
žus į mano namus dėl įprasto patikrinimo. Jie nieko neradę, tačiau vienas 
jų tiriamai pažiūrėjęs į mano žmoną ir tikriausiai ją pažinęs, nes popiet į 
namus įsibrovę Notaro vyrai, vieno Notaro sūnaus vedami. Jis iškart pa- 
žinęs seserį ir Ana išėjusi paskui jį, nė nemėgindama priešintis, nes jie vis 
tiek būtų jėga išsivedę. Manuelis bandęs ją ginti, sakydamas, jog manęs 
nėra namie, bet jie čiupę jį už barzdos, pargriovę ir apspardę. Net Anos 
brolis, užmiršęs garbę, trenkęs jam delnu per veidą. 

Atitokęs Manuelis iš tolo nusekė juos ir pamatė nusivedant Aną į di- 
džiojo kunigaikščio Notaro namus. 

— Todėl, kad mūsų šeimininkė yra jo duktė, - parodė nuovokumą 
Manuelis. - Šitai bemaž nuo pat pradžių žinojau, nors dėjausi nežinąs, 
nes norėjai nuslėpti jos giminę ir titulą. Bet dabar tai nesvarbu. Bėk, 
pone, nes didysis kunigaikštis Notaras tikrai jau ieško tavęs, bausdama- 
sis tave užmušti. Jo žirgas lekia greičiau nei mano kojos. 

— Kur šiame mieste pasidėsiu? - paklausiau. - Norėdamas jis visur 
mane ras. 

Manuelis visai neteko kantrybės - papurtė mane už rankos. 

— Netrukus sutems, — skubino. - Ant mūro tylu. Nusileidęs lynu gali 

nubėgti į sultono stovyklą. Juk ten būsi kaip namuose. Daugis šitaip 
padarė. Jeigu nori, palaikysiu virvę, o paskui suvyniosiu, tad tavo pabė- 
gimo nė ženklo neliks. Bet sugrįžęs su nugalėtojais prisimink mane. 

— Nekvailiok, seni, - pasakiau. — Sultonas pamaus mano galvą ant 
kuolo, jeigu pakliūsiu jam į nagus. 

— Taip, taip, žinoma, žinoma, - spyrėsi Manuelis, iš apačios gudriai 
žvilgčiodamas paraudusiomis akimis. - Tai tavo pasaka ir, žinoma, nesi- 
liausi jos sekęs, bet ne man šitai smerkti. Tačiau patikėk manimi, sulto- 
no stovykloje dabar saugiau nei Konstantinopolyje, be to, gal pas sulto- 
ną padarysi ką nors mūsų, nelaimėlių graikų, labui. 

— Manueli, - pasakiau, bet negalėjau toliau kalbėti. Kaip ir kokiais 
žodžiais būčiau pramušęs jo nusistatymo šarvus? 

Jis bakstelėjo smiliumi man į krūtinę. . 

- Žinoma, kad tu sultono pasiuntinys, - pasakė. - Nejau išties manei 
galįs apgauti seną graiką? Toliau pūsk miglą lotynams, o mūsų neap- 
gausi! Kodėl manai visus taip pagarbiai traukiantis tau iš kelio ir laimi- 
nant tavo žingsnius? Nė plaukelis tau nuo galvos nenukrito! Tai geriau- 
sias įrodymas. Niekas nedrįsta tavęs liesti, nes tave saugo sultonas. Nė 
vienam ponui ne gėda tarnauti! Net imperatoriai, kai reikėdavo, suda- 
rydavo sąjungą su turkais ir išpešdavo iš jų naudos. 

— Užsičiaupk, kvaily! - įspėjau apsižvalgydamas. 

Venecijietis sargybinis priėjo arčiau ir remdamasis ieties smagus žiū- 
rėjo į įsikarščiavusį senuką. Sugriaudėjo patranka ir akmeninis sviedi- 
nys daužėsi į mūrą šalimais, todėl mums po kojų mūras subangavo. 
Manuelis griebėsi mano rankos ir tik dabar pažvelgė žemyn, į suodžiais 
ir ugnimi spjaudantį lauką. | 

— Tikiuosi, stovime nepavojingoje vietoje? — paklausė persigandęs. 

— Tavo kvaili žodžiai man pavojingesni už turkų patrankas, — atsa- 
kiau įniršęs. - Dėl Dievo, Manueli, patikėk manimi. Nesvarbu, kas aš, 
bet dėl šio miesto gyvenu ir mirsiu. Tik tokia mano ateitis. Man nereikia 
valdžios nei purpuro. Valdžia - tai mirtis. Tik už save Dievui atsakysiu. 
Suprask pagaliau, aš vienas, visiškai vienas! Tai, kas slypi mano širdy, 
užges kartu su širdim, kai turkai ateis. 

Mano žodžiai buvo tokie rimti ir įtikinami, kad Manuelis nustėręs įsi- 
bedė į mane. Jis patikėjo. Iš nuovylio apsipylė ašaromis ir papriekaištavo: 

— Tuomet kvailas tu, 0 ne aš. 

Jis verkė ilgai, paskui nusišluostė nosį, susitvardęs pažvelgė į mane ir 
ramiai tarė: 

— Jau nesvarbu. Kvailų valdovų ir anksčiau būta, ir niekam tai neatro- 
dė labai bloga. Tiktai Andronikas iš kvailumo buvo toks žiaurus, kad 

žmonės galų gale pakorė jį hipodrome ir per išangę ligi gerklės kalaviją 
suvarė. Betgi tu nesi žiaurus, o greičiau švelnus iš kvailumo. Todėl ma- 
no priedermė - eiti įpėdžiui tavo kvailumo keliu, jeigu jau pažinau ta- 
ve. - Jis apsižvalgė ir sunkiai atsiduso pridurdamas: - Čia nelinksma, 
bet į tavo namus grįžti negaliu — baisiai bijau didžiojo kunigaikščio No- 
taro. Verčiau su kapokle rankoje vyriškai sutiksiu įtūžusį turką nei didį- 
jį kunigaikštį, - juk padėjau tau parsivesti jo dukterį. Žinai, jau seniai 
numatyta, jog Ana Notara, tapusi sultono sutuoktine, keliaus į haremą — 
turbūt neklystu kalbėdamas apie šio miesto slaptą politiką. 

Aš turėjau pamato vėl nusistebėti, iš kur toks paprastas graikas, kaip 
Manuelis, šitiek žino ir numano. Juk Luko Notaro užmačią - sustiprinti 
draugystę — geriausiai pateisintų dukters nutekinimas į haremą - sulto- 
nai papratę imti į haremus sąjungininkų dukteris. Galbūt prieš apsiaus- 
tį jis siuntė savo dukterį į saugią Kretą tiktai norėdamas įsitikinti, kad 
galės ją pravarčiausiai parduoti? Aistros apsėstas Muchamedas - visaė- 
dis ir net šiuo atžvilgiu mėgdžioja savo pirmavaizdį Aleksandrą Didįjį. 
Kilmingiausio Konstantinopolio vyro duktė patenkintų jo neapsakomą 
poreikį jaudrintis. 

— Iš kur žinai tai, ką tariesi žinąs? — nesusiturėjau nepaklausęs Ma- 
nuelio. 

- Šitai sklando ore, - atsakė jis, skėstelėdamas rankas. — Aš graikas. 
Mano kraują varo politika. Bet visai nenoriu kivirčytis su tavo uošviu. 
Tau leidus verčiau pasižiūrėsiu iš šalies. 

Supratau, kad jam iš tikro saugiau ant mūro nei mano namuose. Jei 
Lukas Notaras pats rengiasi mane nudėti arba įsakyti mane užmušti, tai 
jam vertėtų pašalinti iš kelio ir mano santuokos liudininkus. Svarsčiau: 
įtaisyti Manuelį Blachernajuje ar atiduoti Džustinianio globon? Tačiau 
Šventojo Romano vartų aplinkuma — pernelyg grėsli paliegusiam ir nu- 
senusiam. Į rikiuotę joks tvarkos sergėtojas netemps, pamatęs jo trum- 
pą liemenį bei gumbuotus kelius. Bet žemei ir akmenims nešioti jis pri- 
tiklus. Todėl įsakiau jam prisidėti prie graikų darbininkų, kuriuos nu- 
samdė venecijiečiai, ir liepiau pačiam savimi pasirūpinti. 

Išgirdus, jog praradau Aną, į galvą iškart šovė mintis — šokti ant Žirgo 
ir nudūmus į jos tėvo namus reikalauti, kad grįžtų, nes ji - teisėta mano 
žmona. Bet kam? Vienišą svetimšalį Notaras bemat nudėtų namuose. Jo 
didystė vargiai atlaikė žinią, kad duktė, rengta į imperatoriaus sutuokti- 
nes, nuvylė jį, puldama įtartiniausiam Konstantinopolio svetimšaliui į 
glėbį. Per Notaro rūmų užraktus ir pinučius Anos nepasieksiu. Ji - ma- 
no žmona. Todėl turiu saugotis Notaro. Santuoką lengviausia nutraukti 
mano mirtimi, tačiau nuo graiko rankos žūti nenoriu. 

Nemiegojau, rašiau. Užmerkiau akis, parėmiau delnais karštą kaktą. 
Tačiau miego malonės nepatyriau. Net užmerkęs iš nuovargio peršin- 
čias akis regiu jos gražumą. Jos lūpas. Akis. Mano prisilietimas įkaitina 
jos skruostą.-Lytint jos nuogą šlaunį mane nutvilko žilpinanti liepsna. 
Niekuomet negeidžiau jos artumo šitaip beprotiškai, kaip suvokęs, jog, 
netekau jos. 

Po rūmų sales nerimastingai vaikštinėja sargybiniai, vis stabtelėdami 
pasiklausyti. Jie sako bežadėj nakty girdėję požeminį griaudesį ir laiko tai 
blogu ženklu. Tačiau toks griaudesys sykiais girdėdavosi dar prieš ap- 
siaustį. Po šio seno miesto žeme yra daugel šimtmečių užmirštų požemių 
bei vandens saugyklų. Laikas trupina jų sienas ir byrančių akmenų griaus- 
mo aidas atsklinda iki žemės paviršiaus. Taip pat griūva slaptingi mano 
širdies požemiai ir aš girdžiu tik byrančių akmenų griaudesį. 

Taigi neužmigau, nors mano padėtis teikė miego prabangą. Juk per ka- 
rą vienatvė ir ramus miegas —- didžiausia prabanga. Danguje dar žyb- 
čiojo sidabriniai žvaigždžių smaigaliai, kai nerimas išginė mane lauk. 
Priešaušris buvo bežadis ir šaltas it mirtis. 

Stabtelėjau prie Kaligarijos vartų pasiklausyti. Ne tik mano širdis griau- 
dė. Po kojomis. tarsi girdėjau duslius traškesius. Paskui pamačiau vaikš- 
tinėjantį vokietį Grantą su deglu. Jis žengė nuo vieno vandens auseklio 
prie kito, vis stabtelėdamas pasižiūrėti į auseklį. Iškart pagalvojau jį ne- 
tekus proto arba raganaujant, nes buvome toli nuo mūro ir čia gaisras 
negrėsė. 

Jis pasveikino mane, pagarbindamas Kristų, nušvietė deglu vandenį 
auseklyje ir pasiūlė pasižiūrėti. Tamsus vandens paviršius retkarčiais 
sumirguliuodavo ratilais, nors naktis buvo tyli, patrankos nešaudė. 

— Žemė dreba, - pasakiau. - Arba priešmirtinės miesto kančios ją krečia. 

Baugiu veidu Grantas nusijuokė: 

- Argi nesupranti, Žanai Anžė? Jeigu suprastum - tave išpiltų šaltas 
prakaitas, kaip kad mane išpylė. Padėk man pernešti auseklį, nes mano 
padėjėjams šitai pakyrėjo ir jie sugulė miegoti. 

Pernešėme auseklį per kelis žingsnius. Grantas įbedė lazdą toje vie- 
toje, kur stovėjo auseklis. Keletą kartų perkėlus auseklį, vandens pavir- 
šiuje vėl pradėjo mirguliuoti ratilai. Mane persmelkė prietaringa baimė — 
tarytum liudijant juodojo meno bandymą. O Grantas būtų juodojo me- 
no rneistras. Sitaip jis atrodė iš veido. 

Jis parodė man lazdas, kurias buvo įbedęs žemėn skirtingais atstu- 
mais nuo mūro. 

— Žemė uolinga, - pasakė. - Iš lazdų matai, kad jie turi nelyginant 
kurmiai vinguriuoti po žeme. Įdomu, ligi kur jie rengiasi raustis, iki drįs 
išlįsti. 

— Kas? - paklausiau nesuvokdamas. Priešaušrio valandą, mirties klai- 
ko perimtas, pirmiausia pagalvojau apie piktąsias dvasias. 

— Turkai, - atsakė Grantas. - Jie dirba mums po kojų. Ar nesupranti? 

— Negali būti! - šūktelėjau. 

Bet podraug prisiminiau sultoną Muchamedą reikalavus Serbijos ka- 
syklų kalnakasių. Per ankstesnes apsiaustis turkai taip pat mėgino įvai- 
riose vietose požeminiais koridoriais kastis po mūrais, tačiau miesto že- 
mė buvo pernelyg uolinga ir visada užmačios žlugdavo. Todėl apie šį 
pavojų niekam nė nedingtelėjo, nors stebėtojams buvo įsakyta žiūrėti 
anapus mūro iškilusių įtartinų žemės kauburėlių. Bet niekuomet jų nė 
ženklo nebuvo, todėl tai pasimiršo. 

Bemat užmiršau savo rūpestį ir užsidegiau kaip Grantas. Supratus, 
apie ką jis kalba, visa bemat paaiškėjo. 

— Jie gudrūs. Pradėjo rausti pasislėpę už kalvos — daugiau nei per 
penkis šimtus žingsnių nuo mūro. Ir šiaip ta aplinka pritikli, nes Bla- 
chernajaus nesaugo išorinė siena — tik sustiprintas didysis mūras. Jie 
jau pasirausė po mūru. Ką darysime? 

— Lauksime, — ramiai atsakė Grantas. - Aptikus koridorių neganda 
nebaisi. Jie dar giliai. Veiksime, kai pradės raustis į viršų. - Jis rūsčiai 
pažvelgė į mane. - Pats esu kasęs po mūrais koridorius. Pragariškas 
darbas. Trūksta oro. Galuoja nerimastis. Ir mirtis kurmiškame korido- 
riuje nuo ugnies ar vandens baisi. 

Palikęs auseklius jis pamūriu nusivedė mane į rūsius, kur buvo pri- 
nešęs būgnų ir ant jų pribėręs žirnių. Taigi mirguliuojančiu vandeniu ir 
šokčiojančiais Žirniais jis apstatė grėslią mūro dalį. Tačiau mano matyta 
vieta kol kas buvo vienintelė, kur vanduo mirguliavo. 

— Požeminis koridorius pavojingas, jeigu jo laiku neaptinki, - mokė 
jis mane. - Laimei, turkai šiuo ilgu koridoriumi veržiasi į miestą. Jeigu 
jie būtų išskobę tik mūro pamatą, mūrą parėmę rąstais ir galiausiai rąs- 
tus padegę, tai, ko gera, būtų sugriovę net didoką mūro atkarpą. Bet gal 
žemė netinka? Sprendžiant iš vingių, jiems teks skverbtis tarp mūro pa- 
matų ir uolos. 

Blykštant žvaigždėms jis stūmė laiką man aiškindamas, kaip prieši- 
niame koridoriuje įrengti judančius iečių kliuvinius, kaip į priešo kori- 
dorių iš degančios sieros statinių leisti garus. 

— Būdų daugybė, - pasakė jis. — Iš vandens saugyklos galime į kori- 
dorių nuvesti vandenį ir nuskandinti juos kaip žiurkes. Vandens pri- 
leistas koridorius netinkamas. Dar geriau - juos apdeginti, paleidus grai- 
kišką ugnį. Kartu užsidegs jų koridorių prilaikantys rąstiniai paramsčiai 
ir koridorius sugrius. Bet įdomiausia — per ploną žemės sluoksnį tykoti 
jų savo koridoriuje ir tinkamu metu pačiupti. Kankinami jie papasakos 
apie kitus rausiamus koridorius, o silpniausias galbūt juos parodys. 

Jo šaltakraujiškas kalbėjimas mane sukrėtė. Pagalvojau apie mums 
po kojų dirbančius kasėjus, kurie susigūžę, prakaito išpilti, švokščian- 
čiais plaučiais sunkiai dirba, atlygio suvilioti, bet nė nenujausdami, jog 
kiekvienu kirtiklio smūgiu ir kastuvo mostelėjimu tiesiasi kelią į šiurpią 
mirtį. Jeigu tai išties serbai, tai jie - mano broliai krikščionys, nors pagal 
seną despoto draugystės sutartį tarnauja sultonui. Tačiau Grantas pasi- 
žiūrėjo tamsiom nerimastingom akim, visai manęs nesupratęs. 

— Tikrai nesu Žiaurus, - pasakė. - Man tai tik matematika. Įdomi už- 
duotis, teikianti įvairių skaičiavimo būdų galimybę. 

"Vis dėlto stovėdamas prie vandens auseklio jis labiausiai panėšėjo į 
juodą katiną, tykojantį žiurkės prie landos. 

Dangus viršum mūsų nublyško. Nuraudo Peros kalvos. Nugriaudėjo 
didžioji patranka, sudrebindama žemę - žadino turkų stovyklą rytinei 
maldai. Iš Blachernajaus namų ir mūro rūsių gamtinių reikalų atlikti 
išsvirduliavo snūdūs vyrai. Keletas atėjo prie mūsų ir išsižioję ėmė dėb- 
čioti tai į mudu, tai į Granto išrikiuotus auseklius. Niūresnieji piktai ri- 
šosi šarvų diržėlius, rengdamiesi kilti ant mūro sargybos keisti. 

Apsisiautęs žalią imperatoriaus apsiaustą guviu žingsniu į mane ėjo 
didysis kunigaikštis Lukas Notaras. Iš paskos - rimti abu jo sūnūs, del- 
nais gniauždami kalavijų rankenas. Tačiau palydos Notaras nesivedė. 
Atsitraukiau per žingsnį Granto link, tad vandens auseklis atsidūrė prie- 
šais mane. Sustojo ir Notaras. Garbė jam neleido šokčioti apie vandens 
auseklį. O sargybiniams negalėjo įsakyti mane suimti, nes Blachernajus - 
venecijiečių, be to, jis neatsivedė savo tvarkos sergėtojų. 

— Noriu pasikalbėti su tavimi, Johanai Angelai, - tarė Notaras. - Akis 
į akį. 

— Aš neturiu paslapčių, - atsakiau. 

Jo tamsus ir išdidus veidas buvo nepermanomai šaltas ir aš nepanorau 
klusniai sekti paskui jį už mūro kampo ir leistis užmušamas it avinas. 

Jis žiojosi kažin ką nirčiai atkirsti, bet tuo metu jo žvilgsnį patraukė 
vanduo auseklyje. Aplink miestą jau griaudėjo patrankos, tačiau net be- 
žadę akimirką vandens paviršius auseklyje smarkiai mirguliavo. Jis įsi- 
stebeilijo, suraukė kaktą, paskui žvilgtelėjo į Džoną Grantą. Notaras bu- 

vo guvaus proto - kaipmat ir be aiškinimų suvokė, kas dedasi. Podraug 
nušvitęs ėmė veikti jo politinis protas. Nė žodžio netaręs Notaras apsi- 
suko ant kulnų ir nužingsniavo taip pat greitai, kaip atėjęs. Jo sūnūs su 
nuostaba pažvelgė į mane, tačiau klusniai nusekė tėvą. 

Šiaip ar taip, koridoriaus vieta jau išaiškinta. Taigi jis nepakenks tur- 
kams, nuskuodęs pranešti apie tai imperatoriui. Šitaip jis užpelnys gar- 
bę už koridoriaus išaiškinimą ir įgis imperatoriaus palankumą. Neilgai 
trukus imperatorius, patikimiausių vyrų lydimas, jojo mūsų link. 

. —- Didysis kunigaikštis pasigrobė tavo garbę, - tarstelėjau Grantui. 

— Ne dėl šlovės čia atkeliavau, — šiurkščiai atkirto tas. - Man rūpi tik 
pažinimą kaupti. 

Bet Notaras greitosiomis puolė prie Granto, rodydamas palankumą 
uždėjo kilnų delną jam ant peties ir ėmė girti imperatoriui jo įžvalgumą 
bei išradingumą, maloningai vadindamas doru vokiečiu. Ir imperato- 
rius puolė reikšti jam palankumą, pažadėjo didelį piniginį atlygį ir pa- 
prašė, vadovaujant Notarui, išaiškinti ir sugriauti visus požeminius tur- 
kų koridorius. Jis galįs atšaukti nuo mūro reikiamą skaičių patyrių vyrų, 
imperatoriaus technikai taip pat jo paslaugoms. 

Pasirūpinau, kad ir Džustinianis sužinotų apie tai, kas dedasi, todėl 
jis spėjo atjoti visiems tebedžiūgaujant. Ir Venecijos bailas Minotas — 
nuraudęs, ypačiai blogai nusiteikęs — atslinko iš imperatoriaus miega- 
mojo. Grantas nedelsė, o išsirinko iš imperatoriaus technikų būrio pati- 
kusius vyrus, be to, slapčia pasiuntė į miestą ir ant mūro ieškoti kasybą 
išmanančių žmonių. Technikai pagal Granto nurodymus tučtuojau ėmė 
statyti judančią iečių sieną ir dūmijančią statinę, Lukas Notaras veikliai 
bėginėjo aplinkui, duodamas jiems išmanių patarimų, o imperatorius, 
Džustinianis bei Venecijos bailas susidomėję stebėjo visa iš šalies. 

Sykiu Grantas sutelkė būrį vyrų žiūrėti vandens ausekliuose ir būg- 
nų rūsiuose, bet kol vyrai permanė užduotį, daugybę kartų buvo bergž- 
džiai sukeltas pavojus. Nuo patrankos griausmo dieną vandens pavir- 
šius sumirguliuodavo ir žirniai ant būgnų pradėdavo šokčioti, todėl sar- 
gybiniai vis lakstė pasišiaušusiais plaukais pranešti, jog turkai jau lendą 
į paviršių. 

Tik galvotai ir tikslingai pasiruošus darbui Grantas kreipėsi į impera- 
torių tardamas: 

— Atkeliavau tau tarnauti ne pinigų ar šlovės, o tik graikų pažinimo 
trokšdamas. Mažai laisvų valandėlių turiu, bet leisk man bent peržiūrė- 
ti tavo bibliotekos sąrašus, pavartyti saugyklose palaidotus rankraščius 
ir lempos šviesoje pasiskaityti pasiskolintus Pitagoro raštus. Žinau, kad 
ten yra Pitagoro ir Archimedo raštų, tačiau bibliotekininkas saugo juos 

it pasiutęs šuo, drausdamas visame pastate degti žvakę ar lempą. 

Jo prašymas imperatoriui nepatiko. Sukritusį Konstantino veidą nu- 
tamsino nerimas ir jis, nusukęs nuo Granto akis, atsakė: 

— Bibliotekininkas atlieka priedermę. Jo pareigas apibrėžia papročiai 
ir apeigos, todėl net aš negaliu laužyti bibliotekos nuostatų. Piktini Die- 
vą lemtingą mūsų miesto valandą nūsdamas pagonių filosofų raštų. Juk 
žinai — teturime Vienatinį. Pitagoras ir Archimedas tau nepadės - tik 
Jėzus Kristus, kuris gyvastį atidavė išpirkdamas nuodėmes ir kėlėsi iš 
numirusiųjų mūsų visų gelbėti. 

Grantas suniurzgė: 

- Jeigu teturime Vienatinį, tai turbūt man neverta bergždžiai gudra- 
galviauti ir skaičiuoti, stengiantis atmušti turkus nuo tavojo miesto. 

Įsižeidęs imperatorius mostelėjo ranka ir tarė: 

— Graikijos filosofija - amžinas mūsų paveldas ir mes neleisime bar- 
barams klastoti išlikusių raštų. 

Džustinianis šaižiai kostelėjo, o bailas Minotas išpūtė krauju pritvin- 
kusias akis. Grantui išėjus imperatorius Konstantinas taikiai pasakė l0- 
tynų tikrai nelaikąs barbarais. O Grantas esąs vokietis, vadinasi, apsigi- 
męs barbaras. 

Likus dviem valandoms iki saulėlydžio nusiyrė turkų laivynas iš Dvie- 
jų kolonų uosto prie grandinės ir pradėjo iš mažų pabūklų bei svaidyk- 
lių nedideliu atstumu šaudyti į grandinę saugančius laivus. Didžiuliai 
venecijiečių laivai atsakė į ugnį ir apgadino turkų laivus, įplieksdami 
juose gaisrų. Tačiau uosto įlankon nuo Peros kalvų sutemptos turkų ga- 
leros į mūšį nesivėlė ir laivų iš užnugario nepuolė. Šito visą laiką baimi- 
nosi Aloizijas Diedas. Taigi atrodo, kad sultonas vengia pernelyg daž- 
nai pažeidinėti Peros nešališkumą. 

Aloizijas Diedas tučtuojau liepė perduoti imperatoriui, jog turkai tik- 
rai pastebėjo, kad trys dideli laivai iškrauti, o įgulos perkeltos į sausu- 
mą. Apsilpusiomis pajėgomis jis neva negalįs patikimai saugoti grandi- 
nės ir užtikrinti uosto saugumo. 

Laivynas šį puolimą laikė rimtu, bet akivaizdu, kad turkai baigdami 
požeminius koridorius norėjo tik apgauliai įvelti laivyną į mūšį ir nu- 
kreipti gynybos dėmesį į uostą. Ir Džustinianis su panieka pasakė: 

— Turkų laivyno pasirodymas prie grandinės mums ne grėslesnis nei 
drambliams, žirniais berniūkščių erzinamiems. Bet kiekvienas gynėjas 
savo gynybos atkarpą, žinoma, laiko svarbiausia, perdėdamas jos reikš- 
mę. Tegul Diedas atsako už uostą. Aš atsakau už miestą. Blachernajus iš 
laivyno gavo pagalbos ir, - nors turkų kurmiai rausia koridorius, — tie- 
sioginis pavojus jam nebegresia. Sveikas protas ir nuovoka sako, jog 

didžiausias pavojus gresia mano gynybos atkarpai prie Šventojo Roma- 
no vartų. - Dar jis pavydžiai pridūrė: - Saugokit tas kurmių landas. Net 
ūmai išėję kokiu koridoriumi į miestą turkai tuo keliu greit ir daug ka- 
rių neatves, jeigu atsargos būriai bus budrūs. Tais koridoriais jie tiktai 
gąsdina, idant mes dvasia pultume. 

Grantas jau buvo liepęs išrausti priešinį koridorių, todėl turkų kasėjai 
staiga pamatė pakliuvę į spąstus ir apmaudingai žuvo, uždusę nuodin- 
guose sieros dūmuose bei graikiškos ugnies nudeginti. Tiktai pora že- 
mių krepšius tempusių vyrų paspruko. Grantas liepė pramušti skyles į 
koridorių, netrukus visus rąstinius turkų paramsčius užplūdo liepsnos 
ir koridorius sugriuvo. Tačiau jis buvo taip giliai išraustas, kad nuo mū- 
ro nesimatė nė ženklo. Net per pusę tūkstančio žingsnių anapus kalvos 
kilo juodų dūmų kamuoliai, iki turkai sugalvojo užkišti koridorių. 

Visą dieną patrankos šaudė tūžmiau nei lig šiol, nors atrodė, jog tai 
neįmanu. Didžiajame mūre jau yra baugių nuogriuvų. Iš miesto taisyti 
mūrų savo noru ateina moterų, vaikų ir senelių. Baimė ir nerimastis 
teikia jiems neįtikėtinų jėgų - jie kilnoja akmenis, nešioja Žemių krep- 
šius, kokius stiprus vyras vargiai pajudintų. Jie sako: „Verčiau mirsime 
su savo vyrais, tėvais ir sūnumis, nei pakliūsime turkų vergijon“. 

Neapsakomas nuoilsis nuslopino gynėjų baimę, todėl daugis, nepa- 
jėgdami žengti kelių žingsnių, atvirai pasiduoda pasalioms turkų strė- 
lėms. Be šarvų, nuo miego stokos peršinčiomis akimis vyrai nuvirtu- 
liuoja ligi pat mūro griovio ir tempia iš jo kabliais turkų suverstus rąstus 
bei žagarų ryšulius. Zvelgiant nuo mūro akimi neužgriebsi nė vieno me- 
džio ar krūmo. Grioviui užversti turkai viską ligi šaknų iškapojo. Ir Pe- 
ros kalvos bei Azijos krantai anapus Bosforo beviltiškai nuplikę. Patran- 
kų griaudesys dieną taip užgula ausis, kad žmonės kalbasi rėkdami, ir 
nakties tyloj ausyse nepaliauja ūžti. 

 Guodžia tik tai, kad visuotinei negandai, visuotinėms priešmirtinėms 
kančioms užgulus Žmogus sumenksta ir ištirpsta bendrame kęsme. Kas 
mano praradimas, kai iš nuogąsčio plečiasi akys blyškiuos vaikų vei- 
duos, o didžiajai patrankai drebinant žemę moterys gimdo nelaikšius? 
Visuotinis mirties svaigas numalšina dirglumą ir nerimą. Gyvenimas 
trumpas ir aš negaliu tikėtis geresnės mirties už mirtį su savo tauta. 

Tačiau šie menki žmogeliai nori tiktai gyventi. Jie pasitenkintų mažu — 
skurdu, net vergija, kad tik galėtų gyventi. 

Saulėtekiu vėl atsiyrė turkų laivynas nuo Bosforo prie grandinės, tačiau 
likosi atsčiau nei vakar. Mūsų laivynas paleido mažų mažiausiai šimtą 
patrankų sviedinių, tačiau turkų laivai nelabai nukentė. Venecijiečiai jū- 
rininkai giriasi savo laimėjimais. „Jeigu ant mūrų kiekvienas savo prie- 
dermę atliktų taip narsiai kaip mes, tai miestui nelemtis negrėstų“, — 
sako jie. | 

Vis dėlto atrodo, kad sultonas nori įtraukti į kovą mūsų laivyną, idant 
jūrininkų nebeperkeltume ant mūrų. Savo tikslą jis jau pasiekė. Dabar 
laivyne Žmonių perkėlimas į sausumą laikomas visiška kvailyste ir ma- 
noma, jog kiekvienas dalinys būtinas. 

Galybė norinčių stebėti Granto auseklius, tačiau stebėtojais jis galvo- 
tai pasirinko tik kariauti netinkamus ar šiaip silpnus, bet akylus vyrus. 
Vis dėlto daugis seniokų baiminasi turkus pulsiant iš po žemių vos van- 
deniui ausekliuose suribuliavus. O kiti sako galvą paskaustant nuo ste- 
beilijimo į vandenį ir vandens paviršiuje jiems pradeda vaidintis. Nuo 
mūro paleisti vyrai, atsistoję prie auseklio, bemat užmiega. Dieną į au- 
seklius žiūrėti beprasmiška, nes tolydžio griaudi patrankos ir dreba že- 
mė. Todėl Grantas gailiaširdiškai leidžia jiems miegoti. Tik nakties tyly- 
bėj galime spręsti, ar turkai po žeme tebejuda. 

Pagailėjęs Manuelio žilos barzdos ir skaudamų kojų, būčiau gavęs 
jam lengvą tarnybą. Bet susiradęs jį pamačiau, kad pats jau išsirūpino 
atleidimą nuo mūro ir pelnė venecijiečių palankumą. Jis pažįsta miestą, 
žino geriausius viešuosius namus ir numato moteris, noriai keičiančias 
dorą į išlaikytus venecijiečių vaisius bei šviežią duoną. Prie Blacherna- 
jaus vartų taip pat lūkuriuoja paauglės, siūlydamosi venecijiečiams. Kai 
sutikau Manuelį, tas su venecijiečio pasu, gautu iš tvarkos sergėtojų, 
perkreipęs nugarą nešė į miestą uždraustą valgį ir gyrėsi praturtėsiąs, 
jei apsiaustis dar kiek užsitęs. 

Man papriekaištavus už tokį elgesį, jis įsižeidė ir atkirto: 

— Kiekvienas pirmiausia rūpinasi savimi. Su imperatoriaus, venecijie- 
čių bei genujiečių išduotais apsaugos raštais juodi sandėriai sudarinėja- 
mi visame mieste. Daugis jau praturtėjo, o nusvilo retas. Kur paklausa, 
ten pasiūla. Toks pasaulio dėsnis. Jeigu nepaskubėsiu, pelną pasičiups 
gudresnis. Juk geriau, kad venecijiečių gardumynai pakliūtų į graikų 
gerkles nei į jų pačių godžius pilvus. Aš nekaltas, kad tuklūs pilnakrau- 
jai vyrai kupini nedorų aistrų ir geiduliui tenkinti per pertraukas ieško 
moterų ir net jaunų berniukų. - Įniršęs jis ėmė šaukti: —- Venecijiečiai — 
mūsų draugai! Dėl mūsų miesto jie aukoja kraują ir gyvastį. Tad ar blo- 

ga, kad neturtinga mergina pardavusi nekaltybę juos pasmagina ir už- 
dirba duonos tėvams? Ar bloga tai, kad padori žmona valandėlę atsigu- 
la ant nugaros, panūdusi niekingu reikalu užsidirbti indelį uogienės, 
kurios saldumo trokšta kūnas? Visa tai daroma Dievo garbei ir dėl visų 
krikščionių palaimos, kaip sako venecijiečiai. Pone, taip jau pasaulyje 
yra ir tu jo nepakeisi. Visi mes nuodėming. 

Bet kai pažvelgiau jam į veidą, pasiteisino: 

— Jeigu manęs tikrai reikės — čiupsiu kapoklę ir pakilsiu ant mūrų, 
bet kol šito visai nereikia, leisk man savaip pabūti laimingam. Jei užsi- 
slėpsiu ganėtinai pinigų, gal išsipirksiu iš turkų vergijos. O jei atlaiky- 
sime apsiaustį, tai vis tiek bus geriau, kad krūvą pinigų turėsiu aš, o 
ne koks kietaširdis klastūnas. - Dar jis pridūrė: - Apsižvalgyk aplink 
ir neapsimesk neregiu. Archontai, net imperatoriaus giminaičiai šiuo- 
se reikaluose mums, neturtėliams, rodo gerą pavyzdį. Užmesk akį į 
venecijiečių vadų miegamuosius arba jų laivus ir pamatysi, kad net 
kilmingos moterys pasiaukojamai ir viena kitos nesigėdydamos atlie- 
ka savo priedermę linksmindamos mūsų sąjungininkus, kai jų vyrai 
ant mūrų kaunasi su turkais. | 

Tariau: 

— Ak, mes, graikai! 

— Ne, - paprieštaravo jis. - Verčiau sakyk: „Ak, mes, žmonės. Visi 
mes širdy vienodi - graikai, turkai, lotynai, frankai. 

Juk jis teisus. Ne man jį smerkti. Kiekvienas išgyvena savo likimą 
pagal tam tikras prielaidas. 

Bergždžiai tikėjausi, kad Lukas Notaras vėl mane susiras. Dieną kele- 
tą kartų praėjau prošal, tačiau jis tik žvilgtelėjo į mane grėsliai šypsoda- 
mas. Iš jo dukters nė menkos Žinutės negavau. 
 Karštligiško glumo perimtas įsimaniau padaryti nors kokį gerą darbą. 
Galbūt Grantas kuria žvėries valdysimą ateitį, bet kaip žmogus jis man 
patinka, jo nerimastingos akys ir minčių išraižyta kakta. Tai ko jam ne- 
pabuvus savaip laimingam, kol turime laiko? Todėl nuėjau į biblioteką 
ir pasikalbėjau su bedančiu, puskurčiu bibliotekininku, kuris net per ap- 
siaustį, karui griaudžiant, puošiasi apeiginiu drabužiu bei grandinėmis. 

Parodžiau jam tikėtiną naujojo požeminio turkų koridoriaus kryptį ir 
įrodžiau juos smelkiantis į bibliotekos pastato saugyklas, idant slapčioj 
nakty per jas įsiveržtų į miestą. Jį taip apkvaišinusi savo svarba, jog per- 
manęs, ką sakau, iškart manimi patikėjo. 

— Ak! - persigandęs sušuko jis. - Šito nevalia leisti! Jie gali sutrypti ir 
sugadinti knygas, padegti visą biblioteką, neapžiūriai su deglais virtu- 
liuodami. Tai būtų baisi viso pasaulio nelaimė! 

Patariau jam kreiptis į Grantą ir paprašyti šio patarimų, kaip išsaugo- 
ti biblioteką. Nerimo perimtas jis visiškai pasidavė, paėmęs Grantą už 
rankos, nusivedė į rūsių saugyklas ir parodė jam kiekvieną nišą. Gran- 
tas liepė sunešti į rūsį vandens auseklius ir maloniai pažadėjo, kada 
suspėjęs pats tikrinti pavojaus ženklus. Jam buvo leista laikyti lempą 
saugykloje, kad galėtų stebėti vandens mirguliavimą ausekliuose. Bib- 
liotekininkas ištraukė iš slėptuvės surūdijusį kalaviją ir karingai prisie- 
kė, kad tik per jo lavoną turkai palies knygas. Senatvės suglumintoje jo 
galvoje rėžėsi mintis, kad sultonas vien iš piktumo surengė apsiaustį, 
panūdęs prisikasti iki neįkainojamų jo bibliotekos lobių. Jeigu jis žinotų, 
kad venecijiečiai rūmuose jau seniai drasko šventųjų knygų lapus laužų 
prakuroms bei ginklų užtaisams! 

Tačiau Grantas negalėjo ramiai gilintis į knygas. Užslinkus tamsai ir 
nakties tykumoj kilus įprastam mūrų taisytojų ir prie mūro griovio jų 
prie Kaligarijos vartų. Ten, vos per šimtą. žingsnių nuo pirmojo korido- 
riaus, kasėjai bildino po žeme mūro pamatus. Atlikęs savąjį bandymą 
jis paskaičiavo ir liepė tučtuojau imti kasti priešinį koridorių. Man ro- 
dos, jis norėjo kuo greičiau sugriauti turkų koridorių, kad galėtų grįžti į 
biblioteką. | 

Galas arti. Niekaip jo nebeišvengsime. Niekuomet nebuvome taip su- 
būgę kaip šiandien. 

Žinia apie požeminius turkų koridorius siaubu perėmė visą miestą, 
todėl žmonės vidur dienos regi šmėklas, o naktį girdi dundesius net 
miesto vidury. 

Tačiau šiandien, blykštant rytui išvydome šiurpų pamėną priešais 
Šventojo Romano vartus. Nakties tamsyje, stebuklingai greit - tik per 
kelias valandas, tarsi piktų dvasių padedami, turkai pastatė ant didžiu- 
lių plokštumų judančią medinę tvirtovę visai prie mūro griovio krašto — 
vos už trisdešimties žingsnių nuo išorinio mūro liekanų, kurias pernakt 
taisė gynėjai. Niekas nepermano, kaip tai nutiko. 

Tas judantis bastionas - trijų aukštų ir yra aukštesnis už išorinį mūrą, 
vadinasi, jį perveiks. Bastiono degias medines dalis dengia daugybė 
kupranugarių kailių bei jaučių odų klojinių. Jo dvigubos sienos pripil- 
dytos žemių, todėl menkutės mūsų patrankos jų nesugadins. Pro šau- 
dymo angas laksto strėlės, o iš viršutinio aukšto jau rytą didžiulė maši- 

na pradėjo mėtyti dideliausius akmenų luitus - griauti laikinus įtvirtini- 
mus ir daužyti didįjį mūrą. Nuo turkų pusės į tą medinį bokštą veda 
penkių šimtų žingsnių koridorius, todėl bokšto gynėjai netrukdomi 
vaikštinėja pirmyn ir atgal. 

Svaidyklei laidant akmens luitus, švilpiant strėlėms, mažoms balis- 
toms svaidant padegamuosius puodus į basliais bei žagarų ryšuliais 
sutvirtintą išorinį mūrą, pro atsidarančias ir vėl užsidarančias apatinio 
aukšto angas griovin virsta žemės, akmenys, žagarų ryšuliai bei rąstai. 
Kol susirinkę baisėjomės ir negalėdami savom akim patikėti spoksojo- 
me į tą šiurpų bokštą, kuris siūbavo ir varstė angas tarytum mašina ar 
gyvas baisūnas, griausmingai atsivėrė viduriniojo aukšto anga ir išori- 
nio mūro link išlindo judantis tiltas, tačiau jį stumdančio Žmogaus nesi- 
matė. Laimei, mūras buvo per toli, tad tiltas jo nesiekė. 

Tuo metu didelės ir mažos patrankos, stovinčios priešais judantį bas- 
tioną, laidė į mūrą švininius sviedinius, todėl Džustinianiui tekdavo vis 
atitraukti gynėjus. Net išorinio mūro ir didžiojo mūro tarpeklis, kurian 
iš didžiojo mūro atsiveria puolimo vartai, jau nebebuvo pakankamai 
saugus, nes dar iki pusiaudienio akmens luitai išorinį mūrą beveik su- 
lygino su žeme. 

Grantas nuskubėjo pažiūrėti tos mašinos, kuriai prilygstamos dar nie- 
kas nebuvo matęs. Nužiūrėjo jos matus, užsirašė juos ir pasakė: 

— Gal bokštas suręstas iš anksto ir surinktas iš dalių, bet jo pastaty- 
mas per vieną naktį - technikos meno ir turkų rangos sugebėjimų ste- 
buklas. O bokštas - nieko nauja. Kiek pasaulis statė mūrus, tiek naudo- 
josi tokiais apsiausties bokštais. Tačiau šis - nepaprasto didumo ir ge- 
rokai pranoksta graikų bei romėnų raštuose minimus dydžius. Jeigu ne- 
būtų griovio, tai turkai nuridintų jį arčiau ir juo griautų mūrus. 

Apžiūrėjęs bokštą Grantas apsisuko ir nuėjo, nes daugiau nieko ne- 
prigalvojo. Tačiau Džustinianis griežė dantimis ir kraipė galvą. Nepa- 
stebėtas bokšto atsiradimas - tarsi užbūrus — kaip tik priešais jo gyny- 
bos atkarpą labai žeidė jo garbę. 

Jis tarė: 

— Palaukime nakties. Tai, ką žmogus sugeba pastatyti, sugeba ir su- 
griauti. 

Tačiau ugnį, sviedinius ir akmens luitus spjaudantis, iš savo galybės 
braškantis didžiulis bokštas toks baugus, kad niekas Džustinianiu ne- 
patikėjo. Imperatorius suglumo ir apsipylė ašarom, išvydęs tarpeklyje 
akmens luitų traiškomus graikų darbininkus. Kol išorinį mūrą griauna 
apsiausties bokštas, apie taisymo darbus nėra ko nė galvoti. 

Popiet didelių patrankų akmeniniai sviediniai beveik nuvertė aukš- 

čiausią didžiojo mūro bokštą. Podraug sugriuvo gabalas mūro, užvers- 
damas griovį ir sutraiškydamas būrį lotynų bei graikų, kurie glaudėsi 
neapšaudomame išorinio mūro plote. 

Turkai tučtuojau nuridino plokštumomis medinį bokštą prie mūro 
nuogriuvos. Stumiamas bokštas siūbavo ir pasviro, tačiau nenuvirto. Dau- 
gis patyrių vyrų sakė, kad gana paleisti į vieną vietą keletą akmeninių 
sviedinių ir visas mūras pavirs akmenų krūva - tuomet turkams kelias 
į miestą atviras. Mūro neįmanu taisyti nei stiprinti, kol apsiausties bokš- 
tas stovi priešais nuovartą. Vardan Kristaus būtų galima sutelkti sava- 
norių vienuolių ir jaunų graikų mūrui taisyti, bet jų kraujas būtų veltui 
pralietas - numirėliai nekals stulpų ir nenešios žemių krepšių. 

Vadams tebesitariant, kaip atremti šį baugiausią pavojų, Džustinianis 
ėmė lieti pyktį ant Notaro ir pareikalavo iš jo abiejų didelių patrankų, 
kurios nuo uosto mūro per įlanką bergždžiai šaudo į turkų galeras. 

— Man reikia parako ir patrankų miestui ginti, - pasakė jis. - Uoste 
per daug iššvaistyta neįkainojamo parako. 

Notaras šaltai atkirto: 

— Patrankos mano ir aš pats perku paraką. Jau nuskandinau vieną 
galerą, o apgadinau begalę. Jeigu nori — taupysiu paraką, tačiau uoste 
patrankų reikia turkų laivams gąsdinti. Antraip jie per įlanką puls uosto 
mūrą. Pats Žinai, jog uosto mūras - silpniausia gynybos dalis. 

Džustinianis užriko: 

— Kam mums, po velnių, venecijiečių laivai, jeigu jie net uoste nesu- 
tramdo turkų laivų! Tu tik atsikalbinėji ir apsimetinėji, silpnindamas tikrai 
grėslios vietos gynybą. Nemanyk, kad tavęs nepažįstu. Tavo širdis juo- 
da kaip turko barzda. 

Imperatorius pareikalavo: 

— Dėl Kristaus, brangūs broliai, tuščiu ginču dar labiau visko neblo- 
ginkite. Abudu norite gero. Didysis kunigaikštis budrumu išgelbėjo 
miestą, kai turkai mėgino po mūrais prasiskverbti jums į užnugarį. Jei- 
gu jis mano, kad patrankos turi saugoti uosto mūrą, tai reikia jo klausy- 
ti. Taigi apsikabinkite kaip broliai, nes visi kaunamės už bendrą reikalą. 

Džustinianis šiurkščiai atrėžė: 

— Kad ir patį velnią galiu apkabinti kaip brolį, jeigu jis duos man pa- 
trankų ir parako. Tačiau didysis kunigaikštis Notaras neduos man nei 
vieno, nei kito. 

Lukas Notaras taip pat nerodė didelio noro apkabinti Džustinianį, o 
įsižeidęs išėjo vykdyti užduočių, palikdamas imperatorių su Džusti- 
nianiu tartis, kaip sugriauti apsiausties bokštą. 

Tačiau jaučiant artėjantį galą palūžo mano išdidumas. Pasileidau pas- 
kui Luką Notarą ir sustabdęs jį priminiau: 

— Norėjai pasikalbėti su manimi akis į akį. Jau užmiršai? 

Mano nuostabai jo veidą nušvietė maloni šypsena. Jis uždėjo delną 
man ant peties ir tarė: 

— Įžeidei mano šeimos garbę ir sukurstei dukterį prieš tėvą, Johanai 
Angelai. Bet negerais laikais gyvename ir aš negaliu kivirčytis. Myliu 
savo dukterį. Jos maldavimai mane suminkštino. Tik nuo tavęs priklau- 
sys, ar atleisiu už tavo lotynišką pasielgimą. 

Savo ausimis netikėdamas paklausiau: 

— Nejau išties leisi man vėl susitikti su tavo dukteria Ana - mano 
žmona? 

Jis suniuro: 

— Kol kas nevadink mano dukters savo žmona. Bet mielai leidžiu su 
ja susitikti ir pasikalbėti. Geriau bus, jeigu ji pati išdėstys tau mano sąly- 
gas. Ji - savo tėvo duktė ir aš kliaujuosi jos protu, nors dėl tavęs ji leido 
širdžiai aptemdyti protą. 

— Telaimina tave Dievas, Lukai Notarai! - šūktelėjau džiūgaujančia šir- 
dimi. —- Klydau dėl tavęs ir tavo ketinimų. O vis dėlto tu tikras graikas. 

Droviai nusišypsojęs jis atsakė: 

— Žinoma. Aš tikras graikas. Tikiuosi, kad ir tu. 

— Kur ir kada galiu su ja susitikti? - paklausiau vien tos minties dusi- 
namas. 

— Imk mano žirgą ir nors dabar jok į mano namus, - maloniai pasiūlė 
jis ir nusijuokė. - Manau, kad mano duktė jau pora dienų nekantriai 
tavęs laukia. Bet vyliausi, kad laukimas ir tavo, ir jos užsispyrimą nu- 
malšins. 

Turėjau numanyti: jis buvo pernelyg malonus, kad meluotų. Tačiau 
išmetęs iš galvos patrankas ir turkus, užmiršęs Blachernajų ir savo už- 
duotį, šokau ant juodo kaip anglis jo žirgo ir kiek įkabindamas pasilei- 
dau per miestą Marmuro jūros pakrantėn. Tvarkos sergėtojai pažino jo 
žirgą ir manęs nesulaikė. Lėkdamas ant didaus ir jauslaus žirgo šaukiau 
iš džiaugsmo. Gegužė tvaskėjo mėliu ir auksu, nors mūrus ir uostą siau- 
tė juodi parako dūmų debesys. 

Kai pasiekiau kilniai paprastą akmeninį namą, vargiai ištvėriau, kol 
pririšau žirgą prie žiedo. Bėgte, lyg jaunikaitis į pirmąjį pasimatymą, 
prilėkiau prie durų ir pastuksenau belstuku. Tik paskui pagalvojau apie 
savo drabužius, mėginau nusišluostyti nuo veido dulkes ir suodžius, 
paspjaudęs delną nusivaliau švariai šarvus. 

Duris atidarė tarnas mėlynai baltu drabužiu. Bet į jį nė nežvilgtelė- 
jau. Per laukiamąjį manęs pasitikti bėgo Ana Notara — grakšti ir daili, 
džiuguliu žibančiomis rudomis akimis. Savo namuose ji buvo tokia daili 


253 


ir jauna, kad neišdrįsau apkabinti — tik žiūrėjau į ją laimingas. Ji buvo 
apsinuoginusi kaklą. Nusidažiusi lūpas, nusispalvinusi antakius. Ją siautė 
nuostabus hiacintų kvapas - kaip pirmąkart mudviem susitikus. 

— Pagaliau, = karštligiškai sušnibždėjo ji. Suėmė delnais mano galvą 
ir pabučiavo į lūpas. Jos skruostai buvo įkaitę nuo laukimo. 

Niekas jos nesergėjo. Neužrakino moterų dalyje. Nesupratau kodėl. 

Ji čiupo man už rankos. To pakako. Susikibę pakilome į didžiąją vir- 
šutinio aukšto salę. Už mažų pusapvalių langelių žibėjo sidabrinės Mar- 
muro jūros bangos. 

— Artėja galas, Ana, - pasakiau. - Nežinai, kas dedasi ant mūrų. Dė- 
koju Dievui už malonę, kad dar sykį galiu su tavimi susitikti ir tau į akis 
pažvelgti. 

— Tik pažvelgti? - lengvabūdiškai šypsodama sušnibždėjo ji. - Ar dau- 
giau nieko nenori? Juk aš tavo žmona. 

Ne, nesupratau. Tariausi sapnuojąs. Gal jau buvau miręs. Gal patran- 
kos sviedinys buvo sutraiškęs mane taip ūmai, kad nė pats nesusivo- 
kiau esąs negyvas, nes mano sielą žemėje tebegainiojo žemiška aistra. 
O gal bereik nerimavau? Nejau visa taip lengva, taip paprasta? 

— Gerk, - sušnibždėjo mano žmona Ana Notara ir įpylė į taurę rausvo 
vyno. 

Paragavęs supratau ją turkišku papročiu įmaišius į vyną ambros. Ko- 
dėl ji norėjo mane sujaudrinti? juk ganėtinai karštai jos geidžiau. 

Puikesnė taurė nei vyno man rodės jos lūpos. Kūnas - įstabiausia ir 
trapiausia žemiška taurė. Bet kai panūdau paliesti, ji sulaikė mano ran- 
ką. Juodi vyzdžiai išsiplėtė. Ji tarė: 

— Ne. Palūkėk. Sėskis, brangusis. Turime pasikalbėti. 

— Nekalbėk, - nusivylęs paprašiau. - Nekalbėk, mano meile. Nes kils 
ginčas, pikti žodžiai, žaizdosime vienas kitą. Vienas kitą suprantame ne 
kalbėdami, o kitką darydami. 

Ji nulenkė galvą ir paprieštaravo: 

— Taigi tau manęs tiktai lovoje reikia. Daugiau niekam. Aš tau tik 
kūnas. 

— Pati šito norėjai, - atsakiau, akuotui draskant gerklę. 

Ji pakėlė galvą taip mirkčiodama akimis, kad jose suspindo ašaros. 

— Ateik pagaliau į protą, - tarė. — Susitikau su tėvu. Jis pasiruošęs 
mudviem atleisti, jei nori. Pirmąkart jis pasikalbėjo su manimi kaip su 
žmogum, išdėstė savo mintis, svajones, siekius. Pirmąkart tikrai supra- 
tau jį. Ir tu turi suprasti. Jis parengė planą. 

Niurau, šalau, o Ana, karštai glamonėdama nešvarią mano ranką sa- 
vosiomis, tęsė: | 

— Jis mano tėvas. Tėvas visuomet teisus. Po imperatoriaus jis — kil- 
niausias graikas. Imperatorius išdavė savo tautą, savo tikėjimą ir parda- 
vė miestą lotynams, todėl už mūsų tautos likimą atsako mano tėvas. Tai 
jo priedermė, ir tėvas jos, kad ir kokios sunkios bei žeminančios, ne- 
vengs. Turbūt supranti. | 

— Tęsk, - apmaudžiai tariau. - Išsakyk viską. Tariuosi jau kartą girdė- 
jęs tą istoriją. 

Ana plykstelėjo: 

— Mano tėvas ne išdavikas. Taip žemai jis niekuomet nepultų. Jis — 
politikas, privaląs išgelbėti iš griuvėsių tai, ką dar įmanu išgelbėti. 

Ji smalsiai žvilgtelėjo į mane pro blakstienas. Ne, ašarų akyse nebu- 
vo, kad ir kaip stropiai mirkčiojo. Priešingai, rodės, moteriškos tuštybės 
perimta, ji slapčia mėgaujasi sakydama: 

— Miestui žlugus galėčiau tapti sultono Muchamedo sutuoktine. Dėl 
tokios santuokos sultonas padarytų graikų tautą savo sąjungininke. Mano 
tėvas labai susikrimto supratęs, kad jo užmačia neįmani dėl mano įno- 
ringo užsispyrimo. Bet iš kur galėjau žinoti? Juk jis man nesakė. 

— Išties daug praradai, - tariau įgiliai. - Iš pradžių turėjai tapti basilė- 
ja. Paskui - būsimo pasaulio valdovo žmona, kaip dešimtys jo haremo 
moterų. Tau tikrai nesiseka. Žinia, gailauji dėl tų sandėrių, bet nesirū- 
pink. Man nedaug liko. Tuomet vėl būsi laisva. 

— Kaip gali su manimi šitaip kalbėti! - plykstelėjo ji. - Žinai, kad my- 
liu tave. Klysti kalbėdamas apie mirtį. Ir tau, ir man dar liko daugybė 
metų. Pamatysi. Jei tik laikysiesi mano tėvo patarimų. 

— Tai klok tuos patarimus, kurių jis pats nedrįso man į akis pasakyti, — 
paprašiau apmaudingai. - Paskubėk. Turiu grįžti ant mūro. 

Ji karštai įsikibo į mane, tarytum panūdusi jėga sulaikyti. 

— Daugiau ant mūro neisi! - šūktelėjo. - Jau šiąnakt grįši į sultono 
stovyklą! Galėsi neperduoti žinių apie miesto gynybą, jei šitai žeidžia 
tavo garbę. Tiktai slaptą mano tėvo žinią nuneši sultonui. Jis tave pažįs- 
ta ir tavimi patikės. Kitais graikais suabejotų. 

— Kokia tavo tėvo žinia? - paklausiau. 

- Jis negali jos parašyti, - nirčiai paaiškino Ana. - Jis pasikliauja tavi- 
mi ir sultonu, bet rašyti pernelyg pavojinga. Juk sultono aplinkoje yra 
vyrų, kurie veikia prieš sultoną ir kursto graikus priešintis. Tikriausiai 
šitai Žinai. Tačiau tu turi perduoti sultonui, jog mieste yra stiprių taikos 
šalininkų, kurie atsižadės imperatoriaus ir pasirengę pagal sultono sąly- 
gas veikti išvien su turkais. Perduok jam: „Mūsų - trisdešimt kilmingų 
ir įtakingų vyrų, - mano tėvas susakys jų vardus, - kurie supranta, jog 
Konstantinopolio graikų ateitį lems susitarimas ir draugystė su sultonu. 

Mums, graikams, garbė neleidžia tiesiogiai kariauti už sultoną, kol mies- 
tas įmano gintis. Bet slapčia veiksime sultono. labui ir, miestui žlugus, 
sultonui tarnauti bus pasiruošę valdininkai, kuriais pasitiki tauta. Mes, 
trisdešimt vyrų, atsiduosime sultono globai ir nuolankiai prašome, kad 
užėmęs miestą jis neliestų mūsų asmenų, šeimų bei turto“. - Ana pa- 
žvelgė į mane. - Ar tai bloga? - paklausė ji. - Ar tai negarbingas ir 
neleistinas pasiūlymas? Juk mes tarp turkų ir lotynų - lyg tarp kalto ir 
priekalo. Tik atsisakę imperatoriaus ir vieningiausiai nusilenkę užtikrin- 
sime miesto ateitį. Mes nepasiduodame sultonui. Priešingai — jo politi- 
nis protas liudija tokį sprendimą esant naudingiausią jam pačiam. Tu 
ne lotynas. Kam tau kautis už lotynišką reikalą? 

Nerimo perimta širdimi tylėjau, o ji tarė mane palūžus ir įsismagino: 

„ —- Miestas bus užimtas vos po kelių dienų, - sakė tėvas. Todėl turi 
paskubėti. Sultonui pralaužus lotynų pasipriešinimą sugrįši su nugalė- 
tojo eisena manęs, kaip žmonos, pasiimti. Įsiliesi į Notaro giminę. Tur- 
būt žinai, ką tai reiškia? 

Ji parodė sienų marmurą, kilimą, brangius baldus aplinkui ir susi- 
jaudino: 

— Juk tai kas kita nei tavo nuomojamas apgailėtinas medinukas, ku- 
rian mane parsivedei. Kas žino, gal Blachernajaus rūmai dar taps mud- 
viejų būstu? Parėmęs mano tėvą pakilsi į Konstantinopolio kilmingiau- 
siuosius. 

Nukaitusi iš įkarščio ji nutilo. Aš turėjau kalbėti. 

— Ana, - pasakiau, — tu — savo tėvo duktė. Tikriausiai taip ir turi būti. 
Bet nesirengiu sultono stovykloje tvarkyti tavo tėvo reikalų. Tegul pasi- 
renka tai užduočiai kurį kitą - politiškai nuovokesnį. 

Jos veidas sustingo. 

— Bijai? — šaltai paklausė. 

Paleidau šalmą ant grindų. 

— Jei žinočiau tarnaująs teisingam reikalui — nueičiau į sultono sto- 
vyklą, net jeigu jis pamautų ant kuolo mano galvą! - sušukau. - Aš 
nebijau. Patikėk manimi, Ana, valdžiotroška apakino tavo tėvą. Šaukda- 
masis sultono jis tiktai kasa sau duobę. Jis nepažįsta Muchamedo. Aš 
pažįstu. 

— Jeigu gyventume ankstesniais laikais, - tęsiau, — jo ketinimai gal 
turėtų šiek tiek išminties. Tačiau didžioji sultono patranka paskelbė naujų 
laikų pradžią. Pabaigos laikų. Žvėries laikų. Laikų, kai į jau Žmogus ne- 
begalės kliautis žmogumi ir taps tik bejėgiu valdžios įnagiu. Delną ant 
Korano uždėjęs ir prisiekdamas savo Pranašu bei visais angelais sulto- 
nas širdies gilumoje juoktųsi, nes jis netiki nei Pranašu, nei angelais. 


256 


Sultonas paspirs nuo kelio tavo tėvą, kai jo nebereiks. Tačiau tavo tėvo 
perspėti neverta. Jis vis tiek manimi nepatikės. Net jei galėčiau pasi- 
kliauti sultonu, - tęsiau, - negrįžčiau pas jį - kad ir parklupusi maldau- 
tum. Tai mano miestas. Kovosiu tol, kol jis kovos. Jo mūrams griūvant — 
griūsiu ir aš. Tai mano paskutinis žodis, Ana. Bereik nekankink manęs 
ir savęs. | 

Perbalusi iš pykčio ir nuovylio ji įsibedė į mane. 

— Tai nemyli manęs? - dar kartą paklausė. 

— Ne, nemyliu, - atsakiau. - Tai buvo klaida, regimybė. Tariau tave 
esant kitokią. Bet atleisk man. Netrukus išsilaisvinsi iš manęs. Jei labai 
maloniai pažvelgsi - galbūt sultonas sutiks priimti tave į haremą. Laiky- 
kis savo tėvo patarimų. Jis tikrai viską geriausiai sutvarkys. 

Atsistojęs pasikėliau nuo grindų šalmą. Už langų tvaskėjo sidabrinės 
jūros bangos. Mano veidas atsispindėjo lygiame it stiklas sienų akme- 
nyje. Visiškai neabejojau ją praradęs, tad atšalęs nurimau. 

— Dar viena smulkmena, - tariau ramiai. - Tiktai smalsauju ir tu, aiš- 
ku, neatsakyk, jei nenori. Vienuolis Genadijus yra dvasinis mūsų baž- 
nyčios vadovas. Ar tarp tų trisdešimties yra jo vardas? 

Suglumusi Ana nusuko akis. 

— Ne, - atsakė ji. - Mano tėvas aplankė jį Pasaulio valdovo vienuoly- 
ne, bet Genadijus atkakliai baudžiasi kurti naująjį graikų Konstantino- 
polį tik ant bažnyčios pamato. Tapęs bažnyčios patriarchu jis, sultono 
globojamas, valdys graikus. Kol Konstantinopolis turės basilėją, - sako 
jis, - tol bažnyčia bus pavaldi imperatoriui. O basilėjo nebėra, nes Kon- 
stantinas savo tikėjimo atsižadėjo. Todėl bažnyčia savaranki, taigi te- 
valdo ją Genadijus. Jis reikalauja, kad mano tėvas ir visi taikos šalinin- 
kai paklustų bažnyčiai. Tačiau šitaip nebus, juolab kad tai neišmintinga 
politiškai. 

— Šitaip sako tavo tėvas, — tariau. — Graikai lieja kraują ant mūrų, 
tačiau valstybės ir dvasiniai tautos vadovai širdy jau pasidavę ir tariasi, 
kuriam teks aukštesnis sostas. Kaip nekenčiu savęs už tai, kad esu grai- 
kas! Tačiau šią savo nuodėmę krauju išpirksiu. Tegul tavo tėvas ir vie- 
nuolis Genadijus už savo darbus Dievui atsako. Juk šito jie nė akimirką 
iš širdies neišmeta. 

Suskatau eiti. Ana įsistebeilijo į mane ir ūmai šūktelėjo: 

— Johanai Angelai, neišeik! 

Ji jau nebeapsimetinėjo. Labai apgailestavau pagalvojęs, kaip nuošir- 
džiai ji tarėsi viską puikiausiai surengusi ir kaip skaudžiai ją nuvyliau. 
Suniukusiu veidu, šniurkščiodama ji griebėsi paskutinio šiaudo: 

— Nejau net nenori pamatyti, kaip ruošiausi tave priimti? 

Nusekiau paskui ją. Lūpos sustingo, kai mėginau dygiai nusišypsoti. 
Ji atsivedė mane į rožėmis išpuoštą miegamąjį. Lovą dengė didžiulė 
užlaidinė. Užlaidos ir antklodės buvo sunkaus šilko. Man stulbinėjant 
aplinkui ji pasičiupinėjo apdarą, paslapčia atsegė segę ir paleido drabu- 
žį. Jos nuoga krūtinė ir pečiai kvietė mane. Nukorusi rankas ji užmerkė 
akis ir atkreipė į mane aistrų veidą. | 

— Ana, — tyliai tariau, - gyvenimas ne šitoks. Čia būdama nežinai, kas 
dedasi ant mūrų. Tai kaip mane suprasi? 

Ji žengtelėjo prie manęs užmerkusi akis, krūtų speneliais paliesdama 
mano ranką. 

— Ana, - pasakiau ir balsas palūžo. - Jeigu panorėsi mane dar susitikti 
susitiksi ant mūro. 

Ji tylėjo. Palikęs ją stovinčią išėjau, atsargiai žengdamas grindimis. 
Tačiau ant laiptų ji mane pasivijo, bėgo iš paskos, prilaikydama drabužį 
ir nuraudusi iš įžeidžio suriko: 

— Tad sudie, prakeiktas lotyne! Daugiau nebesusitiksime! Nepaliau- 
siu melstis už tavo žūtį, kad atsikratyčiau tavęs. O pamačiusi tavo lavo- 
ną, spirsiu į veidą! 

Jos prakeiksmui tebeskambant ausyse išėjau pro duris virpančiom lū-- 
pom ir užsidėjau ant galvos šalmą. Prie žiedo pririštas suodžių juodumo 
Notaro žirgas suprunkštė pakėlęs galvą. Užsėdau ir paspaudžiau pentinais 
jo šonus. Paskui žmonės pasakojo regėję Mirties angelą jojant per miestą. 
Jo veidas buvęs pilkas kaip mirtis, akys išsprogusios, lūpos putotos. Mirties 
angelas jojęs juodu žirgu. Netiesa. Žmonės išpūtė. Tai buvau aš. 

Atlėkęs užuodžiau degančio Žmogaus kūno tvaiką sklindant nuo 
Granto sugriauto turkų koridoriaus. 

Dabar pusiaunaktis. Šiąnakt niršiausiai trokštu mirties. Džustinianis 
leido man jos ieškoti, nes moku turkiškai ir galiu jam pagelbėti. Jėzau 
Kristau, Dievo sūnau, pasigailėk manęs nusidėjėlio. 

Nes myliu. Nes taip beprotiškai, taip beviltiškai myliu. Sudie, mano 
meile Ana Notara. 

Vadinasi, iki pasirengsiu, man lemta lig paskutinio lašo išgerti žlugimo 
ir mirties taurę. 

Pereitą naktį likau gyvas. 

Kitados, girdamasis Džustinianiui, pasakiau esąs tvirtas. Norėjau pa- 
sakyti, kad dvasia gali valdyti kūną ir jo skausmus. Tačiau nesu tvirtas. 

Mano dvasia nebevaldo kūno. 

Kariai pavydžiai sakė: 

- Turi laimės, Žanai Anžė. . 

Tai nėra laimė. Tik dar apmaudžiau suvokiau, jog nė vienas nemirš- 
ta, iki neišmuša valanda. 

Kad ir kokia atsitiktinė, beprasmė mirtis šiomis dienomis i ir naktimis 
ant miesto mūrų siautėja. Patrankos sviedinys lyg žaibas lekia Dievo 
nubrėžtu keliu. 

Taigi pereitą naktį sugriovėme judantį medinį turkų bokštą. Dauge- 
lio manymu, tai didesnis stebuklas nei to bokšto atsiradimas pernakt. 

Juodžiausiomis nakties valandomis pragulėjau bokšto papėdėje, ap- 
sitaisęs turkišku drabužiu. Nuklausiau jų slaptažodį. Kažkas tamsyje už- 
lipo ant manęs, bet tarė mane esant negyvėlį, nes nė nekrustelėjau. 

Likus dviem valandoms ligi aušros įsiveržėme į bokštą: pramušėme 
dureles ir įmetėme vidun molinius puodus su paraku. Kitaip negalėjo- 
me bokšto padegti. Man nusvilo plaukai ir antakiai. Rankos nudegė pūs- 
lėmis. Džustinianis nepažino iš veido, kai paršliaužiau it kirminas Že- 
me. Iš tų, kurie pateko bokštan, vienintelis grįžau. 

Keli turkų kariai iš bokšto pabėgo. Rytą sultonas įsakė juos nubausti 
mirtimi ir pamauti jų galvas ant kuolų. 

Ausyse tebegriaudžia patrankos, žemė po kojom tebelinguoja. 

Tačiau piktesnis už veido ir rankų peršulį - apmaudo dilgulys širdy. 

Po žemės drebėjimo Vengrijoje. Pirmąkart. Paskui Varnos pelkėje. Jis 
sakė: „Susitiksim prie Šventojo Romano vartų“. Pereitą naktį tikėjausi jį 
susitiksiąs. Tačiau jis nepasirodė. 

Per naktį turkai priešais mūrą išstatė daugybę judančių medinių bokš- 
tų. Vis dėlto nė vienas jų nėra toks didelis ir grėslus kaip tas, kurį su- 
griovėme. Kasdien jų laivynas nusiiria prie grandinės ir įtraukia į mūšį 
venecijiečių laivus, kad jų įgulų neperkeltų ant mūrų. 

Tačiau viską sužinau iš kitų. Dar negaliu užsidėti šarvų ir kilti ant 
mūro. 

Pas mane atėjo vokietis Grantas pasirodyti, kaip smarkiai ir jo rankos 
bei barzda nudegė: Turkai jau išmoko kautis po žeme ir ginti savo kori- 
dorius. Visai prie Kaligarijos vartų šiandien pusiaudieniu priešinį kori- 
dorių kasusiems vyrams ugnies čiurkšlė išdegino akis. Atpuolusius pa- 
galbon pasitiko iečių siena, o turkų dūmtakis paleido nuodingus garus. 

Grantas pats turėjo nušliaužti po Žeme panarsinti vyrų. Jie sugriovė 
turkų koridorių, bet labai nukentėjo. Kautynės po žeme kelia prietaras 
gą baimę mieste. 

Granto akys nuo nemigos aptemusios, užsidegusios nuo sieros garų. 
Jis pasakė: 

— Radau Pitagoro rankraštį, tačiau raidės akyse šokinėja it judančios 
musės kojos. Jau negaliu skaityti. 

Jo veidas persikreipė iš bejėgiško įniršio ir pagrūmojęs kumščiais jis 
sušuko: 

— Koks tas aklasis taškas, prie kurio priėjo net išmintingiausi graikų 
matematikai ir technikai?! Jie galėjo išjudinti iš vyrių žemę, kaip žadėjo 
Archimedas. Tariausi atradęs naująjį pažinimą, o perskaičiau tik tai, kad 
medžiai, net akmenys turi dvasią. O Pitagoras? Jis sugebėjo kurti maši- 
nas, kurios galėjo gamtos jėgas paversti žmogaus valdiniais. Betgi jis ma- 
nė, jog tai menka. Jis pasitraukė į savo sielą, širdies gilumą, į Dievą. 

Paklausiau: | | 

- Gali patikėti jais - Graikijos išminčiais, tačiau negali patikėti Biblijos 
liudijimu bei bažnyčios tėvais? 

— Jau nežinau, - sušnibždėjo jis kumščiais trindamas akis. - Turbūt 
esu ne viso proto. Nemiga, nuolatinė įtampa, aistra mane susargdino. 
Mano mintys plasnoja it paukščiai danguje, tad jau nevaldau jų. Koks 
tas siaubingas kelias, kuris nuveda į Žmogaus vidų, bet neišveda atgal, 
o baigiasi tamsoje? Pitagoras gebėjo iš skaičių sukurti pasaulio visetą. 
Bet galiausiai ir jis likosi prie Žmogaus, kurio iš skaičių sukurti neįmanu. 
O gal tamsis žmoguje svarbesnis už gamtos ir pažinimo šviesą? 

Atsakiau: 

— Dieviška dvasia praūžė žeme. Dieviška dvasia ugnies liežuviais plakė 
mirtingus žmones. Juk šituo neabejoji? 

Jis skausmingai nusikvatojo, padaužė kumščiais sau smilkinius ir su- 
šuko: 

— Neblėstama ugnis degina Žmogaus kūną! Iš patrankos vamzdžio 
plyksteli žmogaus protas. Tikiu pažinimo ir žmogaus laisve. Kitkuo 
netikiu. 


260 


— Ne toje pusėje kauniesi, - vėl pasakiau. — Verčiau įgyvendintum 
savo mintis tarnaudamas sultonui nei paskutinei Romai. 

— Ne, - atkakliai pasakė jis. - Tarnauju Europai ir žmogaus proto lais- 
vei. Ne valdžiai. 

Prie Kaligarijos vartų rasti du koridoriai. Griaunant vieną iš jų po žeme 
vyko įnirtingas mūšis. Kitas pats suguro, nes turkai nesugebėjo jo iš- 
maniai paramstyti. Grantas spėja jau daugį patyrių kalnakasių po že- 
me žuvus, todėl sultonas siunčia dirbti neišmanius kasėjus. 

Prieš pusiaunaktį danguje pasirodė skraidantis šviesos skritulys, ku- 
rio niekas nesugebėjo paaiškinti. Imperatorius tarė: 

— Pranašystės jau pildosi. Netrukus užges tūkstantmetė imperija. Gi- 
miau po nelaiminga žvaigžde. 

Dingo paskutinė viltis. Imperatorius teisus. Pasninko, nemigos ir mal- 
dų sujautrintas jis aiškiau nei kiti girdi paskutiniuosius delsius širdies 
dūžius. 

Brigantina, pasiųsta ieškoti venecijiečių laivyno, paryčiu sugrįžo nie- 
ko neradusi. Nepermanoma sėkmė, jūreivystės menas ir narsa jai pa- 
dėjo iš Galipolio sąsiaurio prasiveržti pro turkų sargybos laivus. 

Iškeliavo dvylika vyrų. Dvylika vyrų sugrįžo. Šeši venecijiečiai, šeši 
graikai. Dvidešimt dienų jie žvalgė Graikijos jūrą, neaptikdami nė pur- 
slo krikščionių laivų. Kas akimirką gresiant pavojui, kad užgrobs turkų 
sargybos laivai. 

Supratę paieškas esant bergždžias vyrai pasitarė tarp savęs. Keletas 
sakė: 

— Atlikome pareigą. Daugiau nieko negalime padaryti. Gal Konstanti- 
nopolis jau turkų valioje. Kam mums grįžti į apgulto miesto pragarą? 
Miesto žlugimas neabejotinas. 

Kiti sakė: 

— Mus pasiuntė imperatorius. Imperatoriui turime nusiųsti žinią, jog 
atlikome užduotį, - kad ir kaip tai rodosi bergždžia. Tad balsuokime. 

Jie pasižiūrėjo vienas kitam į akis, nusijuokė ir sutartinai nubalsavo, 
kad brigantina grįžtų į Konstantinopolį. 

Sutikau Blachernajuje du iš tų vyrų. Venecijiečių girdomi vynu ir 
plekšnojami per nugaras jie smagiai juokėsi pasakodami apie tuščią sa- 
vo kelionę. Tačiau jūros ir grėsmės išvargintos jų akys nesijuokė. 

— Kas suteikė drąsos grįžti į neabejotiną mirtį? — paklausiau. 

Jūros nugairintais veidais jie nustebę sužiuro į mane ir vienu balsu 
atsakė: | 

— Mes Venecijos jūrininkai. 

Turbūt tai puikus atsakymas. Nesvarbu, kad Venecija - jūros karalie- 
nė - godi, žiauri ir sukta. Bet užaugino savo sūnus gyventi ir mirti ve- 
necijos garbei. 

Tačiau šeši tų vyrų buvo graikai. Jie įrodė, jog graikas taip pat gali 
būti ligi mirties ištikimas — dėl bergždžio ir beviltiško reikalo. 

Daugiau nieko šiandien neįvyko. Šimtai senukų ir paauglių pluša prie 
Šventojo Romano vartų, taisydami vis platėjančią mūro nuogriuvą. Ir 
dienos šviesoje, ir turkų strėlėms bei sviediniams aplink švilpiant. 

Grantas įgudo tykoti po žeme. Šiandien naujajame turkų koridoriuje 
jis gyvus pačiupo du vyresniuosius turkų karius, atėjusius tikrinti kasi- 
mo. Koridorius buvo padegtas ir suguro. Pasičiupę belaisvius venecijie- 
čiai nuvedė juos į Blachernajaus kankinimų kambarį, kuriame Konstan- 
tino laikais dar niekas nesilankė. Turkai išdavė dviejų požeminių kori- 
dorių kryptį. Vienas jų stulbinantis, grėslus. 

Turkai prisipažino, tačiau venecijiečiai juos kankino visą dieną — iki 
išleido kvapą. Tuomet jų kruvinus nuogus kūnus svaidykle numetė nuo 
mūro į nuolat puldinėjančio turkų būrio vidurį. Išvydę, kas padaryta jų 
vadams, turkai puolė šaukti keršto, prakeikdami krikščionių šunis. Šia- 
me kare jau niekas nebeteiks ir neprašys malonės. 

Jau kas dieną, kas akimirką gali tikėtis galo. Imperatorius Konstanti- 
nas pasitraukė į vienatvę, nūsdamas sustiprinti dvasią, nes nevaliojo 
nuslėpti silpnumo, išgirdęs, kad brigantina parnešė pražūties Žinią. 

— Vakarų šalys mus paliko, - pasakė imperatorius. - Atiduodu savo 
miesto ir savo gyvastį Jėzaus Kristaus, Švenčiausiosios Mergelės ir savo 
pirmtako didžiojo Konstantino valiai. 

Mūsų laukia kankinių vainikai. Bet ir šimtą Muchamedo rojaus vartų 
užplūdo kritusieji prieš mus — kitatikius. Nors visi tarnaujame vienam 
Dievui, kaip liudija Laisvos dvasios broliai bei plikagalviai dervišai. 

Žinia apie bergždžią brigantinos kelionę pasklido ant mūrų ir mieste, 
nors laivo grįžimą ketinta nuslėpti. Bet pernelyg daug žmonių matė par- 
plaukiančią brigantiną. Francis norėjo paskleisti drąsinančią Žinią, jog, 
pagalbos laivynas esą įsitvirtinęs Chijo uoste. Tačiau imperatorius Kon- 
stantinas uždraudė toliau skleisti neteisingas Žinias. 

— Neilgai nuo Žmonių slėpsite tiesą, - pasakė. — Išaiškėjus tiesai slo- 
gulys dar labiau prislėgtų. Nenoriu meluoti savo tautai. Su savo tauta 
noriu mirti tiesoje. 

Aš jau pakilau iš gulto ir vėl esu ant mūrų. Grėsliausią koridorių tur- 
kai buvo pridengę judančiu mediniu bokštu - atitempę bokštą prie pat 
Blachernajaus mūro, kasėsi po juo, o žemes išgabendavo dengtu taku. 
Šiandien ir tas koridorius buvo sugriautas. 

Bet svarbiausias dienos įvykis rodo, kad ir sultonas dvejoja, nesiryž- 
ta. Juk ligi šiol visos jo užmačios žlugo. Turkų stovykloje didžiulio me- 
dinio bokšto sunaikinimas palaikytas blogiausiu ženklu. Be to, sultonui 
teko mirtimi nubausti priešgyniaujančius kalnakasius, kurie atsisakė vėl 
lįsti po žeme. 

Popiet prie Šventojo Romano vartų prisiartino ištaigi žirgų eisena. 
Turkai mosavo vėliavėlėmis, pūtė trimitus ir paprašė, kad į miestą įleis- 
tų sultono derybininką susitikti su basilėju Konstantinu. Tuo metu nuti- 
lo turkų patrankos ir mūrą puldinėjančios turkų grupelės atsitraukė į 
stovyklą. 

Džustinianis įtarė klastą ir nenorėjo, kad turkų atstovas pamatytų, 
kaip smarkiai apgriuvęs mūras ir koks iš tiesų silpnas tos vietos laikina- 
sis įtvirtinimas. Tačiau imperatorius Konstantinas pakilęs ant mūro pa- 
žino iš veido sultono atstovą — savo draugą Sinopio emyrą. Iš kartos į 
kartą Izmailo Hamzos giminė puoselėjo draugiškus santykius su Kon- 
stantinopolio imperatoriais. Tik Muradas prieš mirtį spėjo jį įveikti ir 
paversti savo sąjungininku, liepdamas Muchamedui į teisėtas sutuokti- 
nes imti Hamzos dukterį. Šiaip ar taip, Konstantinas maloniai pasveiki- 
no Hamzą ir įsakė padėti jam pereiti kliuvinius. Pro didžiojo mūro puo- 
limo vartus jį įleido į miestą. 

Vos išgirdęs apie derybininką Venecijos bailas sušaukė Dvylikos ta- 
rybą, liepė atšaukti nuo mūro dalį venecijiečių ir atžygiavo su dviem 
šimtais šarvuotų vyrų prie imperatoriaus bokšto. Savo ruožtu Džusti- 
nianis liepė padalyti jo vyrams mėsos ir išpilstyti iš statinių vyno pa- 
dugnes, o paskui ėjo nuo vieno vyro prie kito, grūmodamas kumščiu ir 
įsakinėdamas: 


263 


— Juokitės, juokitės, o nusuksiu sprandus! 

Atidžiai žvalgydamasis aplinkui ir glostinėdamas barzdą Izmailas 
Hamza matė tik besijuokiančius šarvuotus vyrus, kurie pirštais kimšo 
mėsos gabalus. ir nerūpestingai mėtė jų likučius žemėn. Imperatorius 
Konstantinas leido jam pabučiuoti ranką, apgailestaudamas, kad jied- 
viem tenka susitikti tokiomis Kiūdnomis aplinkybėmis. 

Sinopio emyras garsiai, kad ir kariai girdėtų, pasakė: 

— Tebūnie ši diena palaiminta, nes sultonas Muchamedas siunčia ma- 
ne siūlyti jums taiką garbingomis sąlygomis. 

Džustinianio genujiečiai prapliupo dar garsiau juoktis, nors daugį iš 
nuovargio smaugė ašaros. Džustinianis, nykščiu ir smiliumi suėmęs dur- 
klo galiuką, vaikštinėjo vyrams už nugarų ir bedžiojo paslapčia į užpa- 
kalį kiekvienam, kuris per tyliai juokėsi. 

Izmailas Hamza norėjo pasikalbėti su imperatoriumi akis į akį. Impe- 
ratorius nebailaudamas nusivedė jį į savo būstą ir užsidarė su juo maža- 
me kambarėlyje, nepaisydamas patarėjų perspėjimų. Tuo metu veneci- 
jiečių bailas įsakė savo vyrams apsupti bokštą, įėjo vidun su Dvylikos 
taryba ir liepė pranešti imperatoriui, jog venecijiečiai nepakęs slaptų pa- 
sitarimų su turkais. 

Imperatorius atsakė tikrai neketinąs ištikimiems sąjungininkams už 
nugarų nieko spręsti, sukvietė savo patarėjus, o paskui pranešė, jog sul- 
tonas siūlo taiką. Izmailas Hamza savo ruožtu rimtai pasakė: 

— Dėl tavęs ir dėl tavo tautos meldžiu tave priimti šias taikos sąlygas, 
kurios yra kuo geriausios. Tavo miesto padėtis beviltiška. Tavo mūras 
daug kur sugriuvęs, sulygintas su žeme. Tavo gynėjai išsekę, jų maža. 
Tavo miesto Žmonės perimti nevilties. Tai paskutinė galimybė. Jeigu da- 
bar nenusileisi, sultonas tavo miesto vyrus išskers, moteris ir vaikus par- 
duos vergijon, o miestą atiduos kariuomenei plėšti. 

Venecijiečiai šaukė: 

— Dėl Dievo, netikėk klasčiu sultonu! Kuo jis laiduoja taiką? Turkai 
anksčiau nesilaikė žodžio. Nejau bergždžiai liejome kraują, nejau ge- 
riausi mūsų vyrai ant mūro bereik gyvastis aukojo, saugodami tavo sos- 
tą? Ne, ne, sultonas svyruoja ir abejoja savo pergale. Antraip klasčiau- 
siais taikos siūlymais nemėgintų miesto užimti. 

Izmailas Hamza susikrimtęs tarė: 

— Turėdami proto patys suvoktumėte, jog Konstantinopolio padėtis 
beviltiška. Tik iš žmogiškumo, norėdamas išvengti visų galutinio puoli- 
mo siaubų sultonas leis imperatoriui palikti miestą ir išsigabenti brange- 
nybes, užtikrindamas jo paties, rūmininkų bei kilmingųjų saugumą. Gy- 
ventojai, norintys keliauti paskui imperatorių, galės išsigabenti daiktus. 

O norintiems likti sultonas laiduoja gyvybės ir turto saugumą. Tapęs 
sultono sąjungininku basilėjas galės turėti Morėją ir sultonas patikina 
ginsiąs ten jo valdžią nuo visų užpuolikų. 

Venecijiečiai pradėjo šaukti, triukšmauti, barškinti kalavijais skydus, 
stelbdami jo balsą. Tačiau imperatorius pakėlė galvą ir tarė: 

— Tavo sąlygos užgaulios ir neteisingos. Basilėjo garbė man neleidžia 
su jomis sutikti, nors galėčiau. Bet negaliu, nes miesto atidavimas - ne 
mano ir nė vieno iš čia esančių valioje. Mes pasirengę žūti ir atsižadėsi- 
me gyvenimo neverkšlendami. 

Su liūdna panieka jis pažvelgė į triukšmaujančius venecijiečius, pasi- 
rengusius nirčiai kautis ligi paskutinio graiko. Juk uoste stovi jų didžiu- 
liai laivai — kaip priegloba ištikus negandai, taigi galimybė sprukti mū- 
rams sugurus. 

Man atrodo, kad sultonas gerai žinojo Konstantiną nesutiksiant su 
tokiomis sąlygomis. Tačiau dėl stovykloje esančių taikos šalininkų ir ap- 
siausties nesėkmių išvargintos kariuomenės jis privalėjo išmėginti ir šį 
būdą ir įrodyti savo valdiniams graikų atkaklumą. Jis tiktai žmogus ir 
širdies gilumoje silpnas. 

Skausminga nerimastis ir slogulys gula miestą, tačiau sultoną Mu- 
chamedą tikrai galuoja nežinomybė. Jis viską pastatė ant kortos ir gali 
tiktai nugalėti arba žlugti. Juk jis kovoja ne tik su miestu — turi prieši- 
ninkų ir savo stovykloje. Šiandien sultonas Muchamedas vienas kaip 
pirštas. Vienišesnis už imperatorių Konstantiną, kuris jau pasirinko. 

Šiandien slaptinga brolybė sieja mane su sultonu Muchamedu, todėl 
ilgiuosi jo ir norėčiau dar sykį išvysti nepermanomą jo veidą, atstangų 
smakrą ir gelsvas žvėries akis. Norėčiau su juo pasikalbėti, idant dar 
kartą įsitikinčiau nenorįs gyventi laikais, kai jis ir panašūs į jį valdys 
pasaulį. 

Ateitis jo. Jis nugalės. Tačiau jo sukurta ateitis neverta gyventi. 

„Juokitės, juokitės“, - įsakinėjo Džustinianis savo genujiečiams. Ir šie 
garsiai kvatojo Sinopio emyrui išeinant. Juokėsi išsekusiais, parako nu- 
degintais veidais, aplamdytais šarvais, kruvinais tvarsčiais apvyturiuo- 
tom rankom ir blauzdom. Jie juokėsi, visa širdimi nekęsdami Džusti- 
nianio, kuris verčia juos nežmoniškom įstangom peržengti Žmogaus iš- 
tvermės ribas. Nekęsdami, bet podraug mylėdami. Širdyse švyturiuo- 
jant apgauliam vaizdiniui su vynuogynu ir baltu namu Lemno salos 
kalnų atšlaitėse. Graikais vergais derliuose laukuose. Gražiomis mergi- 
nomis, suteikiančiomis pirmosios nakties teisę, ir kunigaikščio puotomis 
kariams. 

Jie kvatojo nuovargio ašaroms iš akių trykštant ir paršlitinėjo ant mū- 

ro, turkų eisenai su plevėsuojančiom vėliavėlėm bei rėkiančiais trimitais 
išjojus. Šimtams patrankų nepaliaujančiu griausmu vėl skardijant Džus- 
tinianis pats pasikėlė nuo žemės kaulą su trupinėliu mėsos, pirštais nu- 
šluostė nuo jo smėlį ir švariai apgraužė. 

- Brangiai atsieina kunigaikščio karūna, - pasakė. — Jau a atėmė talentą 
kūno ir kraujo, o dar nežinia, ar laimėsime. 

— Ne, dar nežinia, ar laimėsime, —- pakartojo jis, mesdamas žvilgsnį į 
ilgesnę nei tūkstantis pėdų mūro pralaužą, kur jau nebėra nė vieno bokš- 
to ir kurią vietoj išorinio mūro saugo tik silpnutis įtvirtinimas. Žemės 
krūva, rąstų, žagarų ryšulių bei akmenų krūsnys. Žvirgždo statinės kaip 
lankininkų priedanga. 

Šiandien ketvirtadienis. Rytoj - šventa Islamo diena. Tikriausiai kito 
ketvirtadienio gyvas nebesulauksiu. Muchamedas tariamai įvykdė Ko- 
rano įstatymą — prieš visuotinį puolimą pasiūlė taiką. Pribrendo islamo 
didžiojo puolimo laikas: „Ta kariuomenė puikiausia, tas valdovas iš vi- 
sų didžiausias, kuris užims Konstantinopolį . 

Mes - Vakarų šalių vartai. Paskutinis Vakarų įtvirtinimas prieš Rytus. 
Mūrams sugurus Vakarų šalis saugos gyvi mūsų kūnai. 

Ne, mes esame paskutinis negrįžtamos praeities įtvirtinimas. Pirmo- 
sios Kristaus bažnyčios, šventųjų vienybės, neiškraipyto tikėjimo įtvirtini- 
mas. Graikijos kultūros, Platono, amžinumo ir nemarumo įsčios žemėje. 

Vienuolynų kamertonai gaudžia be paliovos. Vienodai blogi tiek Ry- 
tai, tiek Vakarai. Lotynų viešpatystė, kaip ir turkų, taptų mirties ir žŽmo- 
gaus geidulių viešpatyste. 

Švenčiausioji Mergele, mėlynas tavo apsiausto skvernas m mūsų jau ne- 
beapsaugos. Tačiau tavo sūnus Jėzus Kristus išpirko mūsų nuodėmes, o 
šventosios, nepermanomos misterijos stiprina mus silpnus. Per šias die- 
nas ir naktis dieviškas vėjas nuneš tūkstančius kibirkščių į Dievo tamsį, 
svarbesnį už žemišką šviesą ir tamsą. 

Praeivi, kada nors žengsiąs per mūrų griuvėsius. Iš dulkėse ir žvirgž- 
de žydinčių mažyčių geltonų gėlelių į tave pažvelgs neapsakomai liūd- 
nos paskutiniųjų graikų akys. 


1453 metų gegužės 25 diena 
Ankstyvą rytą basilėjas Konstantinas sukvietė senatą, savo patarėjus bei 
bažnyčios atstovus. Jis pranešė patriarchą Grigalių Mamą atsisakius sa- 
vo pareigų. Kardinolas Izidorius neatėjo į susirinkimą, o likosi bokšte, 


kurį apsiėmė ginti. 

Tai paskutinis mėginimas sutaikyti Unijos šalininkus su priešinin- 
kais. Bėt ir jis nenusisekė. Atsikratėme graikų neapkenčiamo ir lotynų 
niekinamo senio, tačiau bažnyčia paliko be patriarcho. Nemačiomis iš 
Pasaulio valdovo vienuolyno celės valdo bažnyčias bei vienuolynus 
nepermaldaujama vienuolio Genadijaus dvasia, skelbdama neišven- 
giamą pražūtį. 

Ankstyvas rytas - ne geriausias laikas tartis. Dauguma graikų nakčia 
budėjo ant mūrų. Visų veidus juodino nuovargis ir neviltis. Senatoriai, 
rūmininkai, vyskupai, netgi Francis ėmė maldauti imperatorių palikti 
miestą: 

— Miesto išgelbėti jau neįmanu. Tegul bent jo šventenybė imperato- 
rius išsigelbėja. 

Džustinianis gal duotų savo laivą imperatoriui, tačiau venecijiečiai 
nesutinka, kad imperatorius iškeliautų. Be imperatoriaus graikai ant mū- 
rų neišsilaikys, kils nesantaika. Nemigos ir pasninko išsekintas Konstan- 
tinas neteko nuovokos, išgirdęs reiklius šūksnius, reiškiančius greičiau 
nepasitikėjimą ir norą pasiduoti nei meilę jam. Jo smilkinius ir veidą 
nušluostė rožių vandeniu. Atsigodęs jis dar sykį karštai užtikrino liksiąs 
mieste iki paskutiniosios. 

Konstantinas uždaras ir užsispyręs. Ne itin gabus. Kaip karys ir stra- 
tegas, Džustinianis nepalyginti sumanesnis už imperatorių. Tačiau išti- 
kimas basilėjo titului, kuris jam labai mažai džiaugsmo teikė. Jis papras- 
tas žmogus. Jam trūksta politiko dalykiškumo, gebėjimo taikinti ir lanks- 
tumo. Tačiau šiandien negaliu jo smerkti. Jis verčiau renkasi didingą 
mirtį, nei menką gyvenimą. Šiuo atžvilgiu jis praeities žmogus, tikras 
tūkstantmetės imperijos paveldėtojas. Ir man giminiškos dvasios. Ne- 
galiu jo mylėti, bet ir neapkęsti negaliu. 

Meilė ir neapykanta, aistra ir neviltis slopsta. Dieną patrankų dunde- 
sys be paliovos stiprėjo. Nuo mūro kyla dulkių kamuoliai, laksto ak- 
mens aiženos. Didžiosios patrankos akmeninis sviedinys stipriausius rąs- 
tus prakerta lyg šakaliukus, sūkuriais kelia į orą žemę. Žmonių veidai 
nupilkę, neviltingi. Vien iš nuovargio daugis nesisaugo turkų strėlių, o 
jų debesis sušvilpia aplink kiekvieną, pasirodžiusį ant mūro. 

Bet kam dar kalbėti apie mūrą? Trijose vietose didžiojo mūro bokštai 
sugriuvę, iš mūro palikusi žvirgždo krūva, kuri nė raitininkų nesulaiky- 
tų. Šias vietas saugo tik žūtbūtinėm įstangom pastatytas išorinis įtvirti- 
nimas. 

Turkų kasėjai pasidarė išmintingesni ir jau nemėgina po mūrais vesti 
koridorių į miestą. Jie kasa tik dieną, kai patrankų griausmas ir nepa- 
liaujamas žemės dundėjimas nuslopina garsus ir trikdo stebėjimus. Šian- 

dien paaiškėjo, jog prie Kaligarijos vartų jie išskobę dešimt pėdų mūro 
pamato ir parėmę mūrą laikinais ramsčiais. Jeigu turkai būtų baigę dar- 
bą ir padegę ramsčius, mūras būtų sugriuvęs ir pro jo pralaužą jie būtų 
nekliudomi plūštelėję tiesiai į miestą. Juk Blachernajaus išorinis mūras 
nesaugo. 

Jiems nepasisekė. Bet vokietis Grantas susižeidė galvą ir šoną. Liguis- 
tai nupilkusiu veidu, nuo karščio blizgančiomis akimis jis pasiramstyda- 
mas lazda vis tiek šlubčioja, nesilikdamas lovoje. 

Aš sveikas. Ant galvos vėl kalasi plaukai, žaizda užsivėrusi. Visų šar- 
vų užsivilkti negaliu, bet gavau kritusio turko šarvinius marškinius, ara- 
bišku būdu padarytus iš metalo siūlų. Jaučiuosi nepalyginti lengvesnis 
nei anksčiau. 

Savo stovykloje sultonas paskelbė griežtą pasninką, o visiems musul- 
monams įsakė apsiplauti, kaip privalu, ir melstis. Troškulio ir alkio iška- 
muoti turkai puldinėja visą dieną ir lyg šunų ruja kaskart sukaukia, pa- 
matę ant mūro krintantį krikščionį. Sykiais jie visu būriu sustunga: „Ala- 
chas - Dievas, o Muchamedas - jo Pranašas!“ Šis graudžiai pergalingas 
bliovimas gniuždo graikus ir lotynus. Dauguma paprastų lotynų susi- 
ginčijo tarp savęs. „Ar gali Dievas duoti pergalę turkams? - klausia jie. — 
Jeigu taip nutiks, tai reiškia, kad jų Dievas stipresnis už krikščionių Die- 
vą, o jų Pranašas galingesnis už Kristų, kuris leidosi prikalamas prie 
kryžiaus?“ 

Venecijiečių bailas Minotas pasidarė maldingas ir patyrė šventųjų 
sakramentų palaimą. Jis nusprendė rungtis dėl garbės su Džustinianiu 
ir įrodyti, jog genujietis nėra narsesnis už venecijietį. Venecijos jūrų 
pėstininkai nepaprastai didvyriškai gina šiaurinį Blachernajaus pakraštį — 
Pentapirgiono tvirtovę. Kol kas nė vienas turkas nepasiekė to mūro 
viršūnės. 

Įsigalėjus vakarui turkų stovykloje suliepsnojo džiaugsmo ugnys. 
Skardėjo būgnai ir trimitai, triukšmas pasiekė miestą, todėl žmonės 
sulėkė ant mūro, tardami turkų stovyklą užsiliepsnojus. Bet tai tik jų 
pasninko paprotys. Vakaro sutemoj jie iki soties valgo ir geria, o apy- 
aušriu, kai juodą siūlą gali atskirti nuo balto, vėl prasideda pasninkas. 
Didžiuliams laužams suliepsnojus jų stovykloje nuo kranto lig kranto 
nušvito lyg dieną. 

Kuo arčiau lemtinga valanda, tuo pikčiau su manimi elgiasi veneci- 
jiečiai. Jie laiko mane Džustinianio žvalgu, nes Blachernajuje esu jo ry- 
šininkas. Tačiau venecijiečių priešiškumas išduoda juos kažin ką slaps- 
tant. Tikriausiai jie turi parengę planą, kaip iš pergalės išpešti naudos 
Venecijai, jei sultono puolimas žlugs ir jis nutrauks apsiaustį. Dūluojan- 

tis labas toks didelis, kad jie pasiruošę kautis, net neturėdami vilties, ir 
padaryti tai, kas neįmanu. Juolab kad Blachernajaus mūras tebėra stip- 
rus ir turkai pro venecijiečių ginamą Blachernajų į miestą nepateks. 

Toje vietoje, kur išorinis bei didysis mūrai susijungia su Blacherna- 
jaus mūru, sudarydami statų kampą, pusiau po žeme yra maži puolimo 
vartai, atsiveriantys į didžiojo bei išorinio mūrų tarpeklį. Kitados pro 
tuos vartus galėjai išeiti į cirką anapus mūrų. Todėl jie tebevadinami 
Kerko vartais. Ne vieną Žmonių kartą jie buvo užmūryti. Dabar vėl, kaip 
ir kiti puolimo vartai, pramušti. Iš Porfirogeneto rūmų pro juos gali grei- 
čiausiai išeiti į brolių Gvakardžių gynybos atkarpą prie Charizijų vartų, 
o mūrų tarpekliu - į DŽustinianio sritį. 

Prie Kerko vartų mūrai visai neapgriauti ir turkai nė nebandė jų pul- 
ti, nes mūrų sudaromame kampe užpuolikas atsidurtų nirčiausioje kryž- 
minėje ugnyje. Šituo saugiu keliu prireikus galima greičiausiai permesti 
pagalbinius būrius prie Charizijų vartų, nes ten mūras sugriuvęs bemaž 
taip kaip prie Šventojo Romano vartų. Todėl venecijiečiai sudarė savo 
atsargos būrį, kurį prireikus bus galima atšaukti nuo mūrų ir pasiųsti 
pro Kerko vartus į pagalbą broliams Gvakardžiams. Šią ramią išorinio ir 
vidinio mūro vietą kol kas saugo tik saujelė graikų. Lotynų garbei reikia 
pasakyti, kad jie noringai sau skiriasi grėsliausias vietas. Dar yra išliku- 
sių mūro ruožų, kur visą bokštą gina vos trys keturi graikai ir tiek pat 
sergsti mūro atkarpą tarp bokštų. Ypačiai Marmuro jūros pakrantėje, 
nes turkų laivynas dar nė sykio nemėgino pulti jūrinio mūro, o pastarą- 
sias dienas net nesiyrė prie grandinės kiršinti venecijiečių laivų. 

Prieš pusiaunaktį mane susirado Manuelis. Labai įsibaiminęs jis pasakė: 

— Dega didysis soboras. 

Užlipome ant rūmų stogo, kur buvo susitelkusi minia žmonių. Turkų 
stovyklos džiaugsmo ugnys tebeliepsnojo, o vidur tamsaus miesto į de- 
besų aptrauktą dangų kilo didžiojo Sofijos bokšto kupolas, pliskėdamas 
keista nežemiška šviesa. Tai nebuvo ugnis - greičiau melsvas švytėji- 
mas. Matydami šitai lotynai ėmė tarp savęs šnibždėtis sakydami, jog tai 
blogas ženklas. 

Kaip tik ten, po didžiausios pasaulio bažnyčios milžinišku kupolu, 
imperatoriaus Konstantino įsakymu buvo paskelbta Unija - bažnyčios 
susijungė ir graikų bažnyčia sutiko su neteisėtu tikėjimo išpažinimo prie- 
duru. Tiktai prakeiksmą tas susijungimas atnešė, o popiežius Mikalojus 
nevykdė po Unijos paskelbimo įsigaliojusios pagalbos sutarties. Todėl 
šventoji imperatoriaus Justiniano bažnyčia suliepsnojo debesingoje nak- 
ties juodumoj apmaudo ugnimi - nelyginant prieš galutinį žlugimą die- 
viška liepsna degintų bergždžią gėdą, perėmusią sienas bei kupolus. 

Nerimastis išginė mane. Nakties tamsy leidausi per miestą didžiojo 
soboro link. Ne aš vienas. Tamsoje ūžė nerami minia. Girdėjosi moterų 
verkšlenimas ir vienuolių giesmė. Kai pasiekiau hipodromą, melsvas ku- 
polo švytėjimas'taip sustiprėjo, kad gerai įžiūrėjau maldos namus ap- 
stojusią, prietaringos baimės perimtą minią. Prie soboro niekas nedrįso 
artintis. 

Nežemiškas kupolo švytėjimas tai slopo, tai stiprėjo. Žmonės suklu- 
po ant drėgnos žemės ir ėmė melstis. Dievas davė mums ženklą. Kas 
nežemiška, įgijo žemiškąjį pavidalą. Savom akim matydamas tą stebuk- 
lą jau neabejojau, kad Kristaus laikai pasaulyje baigiasi ir prasideda žvė- 
ries laikai. 

Dvi valandas pliskėjo, liepsnojo Sofijos soboro kupolas. Paskui ato- 
švaistė ūmai nublyško, sumirguliavo ir užgeso. Dangų taip aptraukė de- 
besys, kad įsigalėjo tiršta juoduma. Ir turkų stovyklos ugnys užgeso, 
todėl jų spindesys nebenušvietė debesų viršum miesto. Smelkė slogi 
drėgmė, tvyrojo žemės ir trūnėsių dvokas - rodės, vaikštau po kapines 
su atsivėrusiais kapais. 

Tamsoje mane pasiekė menkutis karštas delnas. Gal tai buvo tik sa- 
viapgaulė ir vaizdinys, bet įtikėjau atpažinęs jį iš tūkstančio. Nedrįsau 
jos paliesti ir užkalbinti. O gal tik nuo tėvų nuklydusi mergaitė mano 
delne ieškojo globos? Arba tamsio ir baimės sujaudrinta moteris troško 
vyro artumo. Vis dėlto pažinau jos delną. Karštas, bejėgis jis tarytum 
perdavė prieš mirtį bežadę susitaikymo žinią. 

Ir ji nepratarė nė žodžio. Tik alsavome šalimais juodumoj, liesdamie- 
si delnais. Mudviejų gyslos skausmingai tvinkčiojo sykiu bežadę tekan- 
čio kraujo, žmogiško artumo žinią. Ir gerai. Geriausia. Supratome vie- 
nas kitą. Žodžiai būtų viską sudaužę. 

Taip paprasta, taip aišku, taip menka, vargana ir silpna. Karšta ranka 
nakties tamsyje, dangui alsuojant slogiu trūnėsių dvoku. Per kapus, per 
mirtį ištiesėme vienas kitam taikias rankas. Man iš širdies išsiveržė mal- 
da į nepermanomų misterijų nepermanomą Dievą: „Leisk man dar sykį 
gimti ant žemės, idant gyvas savo akim sutikčiau jos akis. Jau nebe- 
trokštu amžinatvės, tik to, kas mirtinga. Karštos rankos, kuri atleisdama 
ir prašydama atleidimo iš mirties tamsio pasiekia mano ranką“. 

Jos virpantys pirštai sugniaužė manuosius ir pradingo. Tuščiai grabi- 
nėjausi po tamsą. Jos nebebuvo. 

Vis dėlto šitai numaldė man širdį - net jei tai buvo klaida ir vaizdi- 
nys. Grįžau lyg miegeivis į Blachernajų ir apmaudas jau negalavo man 
širdies. Buvau laisvas, skaistus. Paliudijęs Dievo stebuklą gavau palai- 
kyti delne žmogaus delną. 

1453 metų gegužės 26 diena 


Naktinis Sofijos soboro stebuklas sukėlė mieste tokį sąmyšį, kad vie- 
nuolių vedamos eisenos ankstyvą rytą įsiveržė į Blachernajų ir išnešė iš 
rūmų bažnyčios stebukladarę Svenčiausiosios Mergelės ikoną, bausda- 
mosi nešti ją mūrų ginti. Pailgu, neapsakomai liūdnu veidu žvelgė Šven- 
čiausioji Mergelė iš aukso ir brangakmenių apsodų į savo tautą. Daugis 
matė, kad jos veidas gyvas, o akys lieja ašaras. Visiems įsigeidus atvaiz- 
dą paliesti, jis per grūstį nukrito ant žemės ir tuo metu iš miesto stogus 
užgulusių debesų pabiro jaučio akies didumo lietaus lašai. Lietus aki- 
mirksniu virto liūtimi, dangus nujuodo ir gatvėmis paplūdo vanduo. 
Stebuklingasis atvaizdas, pagulėjęs ant žemės, pasidarė sunkesnis už 
šviną, todėl tik stipriausieji vienuoliai įstengė bendrom jėgom jį atkelti 
ir išnešti iš lietaus į Choro vienuolyno bažnyčią. 

Vylėmės, kad ūmus lietus sudrėkins turkų paraką, tačiau bergždžiai. 
Net per lietų turkų patrankos retkarčiais griaudėjo, o lietui paliovus, 
žemei garinant drėgmę, ėmė šaudyti niršiai — tarytum atsigriebdamos 
už prarastą laiką. 

Turkai vėl pasninkauja. Nuo mūro pamačiau, kaip prie sultono pala- 
pinės ant kalvos renkasi turkų vadai. Sultono karinis pasitarimas truko 
visą popietę. Paskui žaliai apsitaisę sultono caušai išsilakstė į visas sto- 
vyklos puses skelbti sultono sprendimo. Sklidūs šauksmai, džiaugsmin- 
gas instrumentų barškesys ir erzelis stovykloje buvo garsesnis nei lig 
šiol, o pavakare sustiprėjo ir pasidarė tolygus jūros ošesiui per audrą. 
Nesunku nuspėti, kad sultonas skyrė lemiamo visuotinio puolimo die- 
ną ir valandą. 

Pamatęs, jog sultonas sušaukė Didįjį divaną, nuėjau prie Šventojo Ro- 
mano vartų ir susiradau Džustinianį, kuris nuo mūro vadovavo vyrams, 
verčiantiems žemes į patrankų sviedinių pramuštas sprogymes. 

— Blachernajus laikosi, - pasakiau. — Artėja visuotinis puolimas. Leisk 
man kautis šalia tavęs prie Šventojo Romano vartų. Turiu čia kai ką 
susitikti — susitariau net prieš devynerius metus Varnoje. Nenoriu būti 
kaip tas Samarijos pirklys, kai išmuš valanda. 

Jis bičiuliškai įbruko galingą savo ranką man po pažastim, atkėlė šal- 
mo antveidį ir linksmai šypsodamas pasižiūrėjo į mane krauju pasruvu- 
siomis akimis. Rodės, jį smagina kažin kas - tai, ko aš nežinau. 

- Šiandien čia daug norinčių, - atsakė jis. - Man glosto širdį, nes tai 
reiškia, jog aplink mane garbinga gynybos vieta. Net sultonas Mucha- 
medas malonėjo savo dėmesiu mane pagerbti, - tęsė, parodydamas prie- 
šakiniame įtvirtinime kyšantį skersinį rąstą - pėdomis žemę liesdamas 

ant jo kabėjo stovyklos prekiautojo kūnas, stirksančia barzda ir susine- 
šiojusia odine prikyšte. 

— Sultonas liepė pranešti, jog žavisi mano narsa ir kariškais gebėji- 
mais. Jis neprašo, kad išduočiau, nes spėja tai įžeisiant mano garbę. 
Bet jeigu liausiuosi kovęsis ir sugrįšiu su savo vyrais į laivus - žada 
mane praturtinti ir patikėti man janyčarus. Tikėjimo leidžia nekeisti, 
nes jo kariuomenėje tarnauja daug krikščionių. Aš turįs kaip ženklą 
nuleisti žemyn vėliavą. Tačiau pakėliau kaip vėliavą jo žinianešio kū- 
ną. Toks mano atsakymas ir sultonas jį tikriausiai pastebės, nors nega- 
liu varginti savo vyrų, liepdamas ręsti aukštesnes kartuves. - Jis persi- 
braukė nuo prakaito ir dulkių peršintį veidą ir tarė: — Sitokia Žinia 
mums teikia vilties. Miesto likimą lems kalavijo ašmenys. Imperato- 
rius duos rinktinius ir kilmingiausius savo apsaugos riterius šiai gyny- 
bos atkarpai sustiprinti. Daugiau nei trys šimtai mano vyrų dar pajė- 
gūs kautis. Parodysime sultonui, kad gyvas geležies mūras tebėra pa- 
tvaresnis už akmenį. Bet abejoju visais ir viskuo, - tęsė jis, mesdamas į 
mane piktą žvilgsnį. - Ypač įtartina tai, jog kaip tik tu ir kaip tik šian- 
dien čion veržiesi. Tas prekiautojas išleisdamas dvasią išgargė, jog sul- 
tonas turi ir kitų būdų manęs atsikratyti. Todėl nenoriu, kad man už 
nugaros kautųsi perbėgėlis iš sultono stovyklos, nors ir geri mudu drau- 
gai, Žanai Anžė. 

Džiugesio šurmulys audros bangomis atsirito iš turkų stovyklos. 

— Jeigu sultonas Muchamedas padarė sprendimą, tai jis vienaip ar 
kitaip jį įvykdys, - sutikau. - Jeigu stovėsi skersai kelio, jis nė akimirkos 
neabejojęs nusamdys žudiką, kad nudėtų tave pasitaikius progai. 

— Taigi supranti - nenoriu, kad prieš paskutiniąją įstangą apie mane 
knibždėtų nedraugai, - nuoširdžiai pasakė Džustinianis. - Bet yra daly- 
kų, kuriems priešintis negaliu, be to, esu geros širdies. Juolab kad ma- 
no, kaip protostratoriaus, pareiga žiūrėti, idant paskutinę akimirką ne- 
iškrėstum ko nors kvaila. Taigi puolimui prasidėjus būk man po akių. 
Nes galiausiai pasiųsiu koriką tavęs ieškoti. 

Tuo metu pamatėme juodu it suodžiai žirgu atjojant didįjį kunigaikš- 
tį Notarą su būriu tvarkos sergėtojų. Prie puolimo vartų jis nulipo nuo 
žirgo ir ketino įsiveržti pro vartus į Džustinianio lotynų gynybos atkar- 
pą. Džustinianis priglaudė prie lūpų suriestus pirštus nelyginant trimi- 
tą ir subliuvo savo vyrams, drausdamas įleisti didįjį kunigaikštį žiūrėti 
išorinio įtvirtinimo. Notaro veidas iš pykčio pajuodo. Jis sušuko: 

— Privalu leisti mane, kur noriu - aš vykdau imperatoriaus duotą už- 
duotį. Graikų darbininkų būry slapstosi iš miesto pabėgusių pelnikau- 
tojų ir nusikaltėlių. 

Džustinianis nusileido apgriuvusiu mūru ir žŽvangindamas šarvus 
stryktelėjo priešais Notarą. 

— Mano mūro dalies nežvalgysi! - sušuko jis. - Aš čia karalius! Ver- 
čiau grąžink dvi didžiules bombardas. Miestui ginti dabar man jų la- 
biausiai reikia. 

Notaras dygiai nusijuokė: 

— Nejau nori, kad graikai plikomis rankomis gintų uostą? Patrankos 
ant uosto mūrų dabar labiausiai reikalingos turkų laivams atmušti. 

Džustinianis taip sugriežė dantimis, kad skruostikauliai subraškėjo, ir 
užbliovė: 

— Nesuprantu, kas man neleidžia tavęs kalaviju persmeigti, prakeik- 
tas išdavike! 

Notaro veidas liguistai nupilko. Jis apsižvalgė ir pasigraibė kalavijo, 
bet turėjo ganėtinai išminties nepulti tokio augaus vyro. Jis atsitraukė 
per porą žingsnių - arčiau tvarkos sergėtojų, stovinčių už nugaros, mė- 
gino nusišypsoti, susitvardė ir pasakė: 

— Tegul Dievas sprendžia, katras išdavikas - imperatorius ar aš. Argi 
neturi prie krūtinės bizantišku kryžiumi patvirtinto liudijimo Lemno salą 
tapsiant tavo kunigaikštyste, jeigu apginsi miestą? 

— Ir kas iš to? - paklausė Džustinianis, akimis ieškodamas Notaro vei- 
de kokio apgaulės ženklo. 

Tačiau Notaro balsas buvo pernelyg nuoširdus, kai pašiepė: 

— Prakeiktas kvailys! Argi nežinai, kad imperatorius dar prieš apsiaustį 
pažadėjo Lemno salą Katalonijos karaliui, siekdamas gauti iš jo laivų ir 
paramos? Laivai neatplaukė, tačiau katalonai jau užėmė Lemną. Tavęs 
laukia kitas, sunkesnis karas, jeigu po šio liksi gyvas. 

Džustinianis visas ėmė drebėti ir pratrūko šiurpiai kvatoti. 

— Graikai yra graikai! - šaukė jis dusdamas iš juoko. - Ar tu, užtikrin- 
damas savo žodžius, pasirengęs pabučiuoti kryžių? 

Notaras išsitraukė kalaviją ir pabučiavo kryžių ant jo rankenos. 

— Kaip tiesa tai, kad Dievas kiekvieną baus už piktybes - taip tiesa tai, 
kad imperatorius Konstantinas raštu ir chrizobule patvirtino Lemno sa- 
los atidavimą katalonams. Pelnaisi juokdario kepurę, o ne kunigaikštys- 
tę, Džovani Džustiniani. 

Turbūt nuodingesnė strėlė lemtingą valandą nėra pervėrusi vyro šir- 
dies. Notaras patenkintas užsėdo ant žirgo ir nujojo šalin. Pasukau pro 
puolimo vartus pas Džustinianį. Pamatęs mane šalimais jis uždėjo sun- 
kų delną man ant peties tarytum paramos prisireikęs ir tarė: 

— Išdavystė ir apgaulė tyko visame pasaulyje. Gal ir mano širdis ne- 
buvo visai tyra. Kovodamas gyniau Genujos labą, o ne imperatoriaus. 

Tačiau šią akimirką prisiekiu kovosiąs iki paskutiniosios, kol bus vilties, 
tik dėl neblėstamos šlovės, idant mane ir mano gimtąjį miestą minėtų, 
kol stovės bent vienas Konstantinopolio mūrų akmuo. 

Apmaudo ašaros plūstelėjo jam iš akių, jis keletą kartų persižegnojo 
ir pasimeldė: | 

— Dieve, būk man, nuodėmingam, gailestingas, ir jei tokia tavo valia — 
atiduok šį miestą verčiau turkams nei venecijiečiams. Tegul kirmgrau- 
žos suėda jų laivų blankas, tegul suplyšta jų burės vėjyje, tačiau graikų 
net prakeikti nenoriu. Tegul turkai su jais susitvarko. 

Šitaip pasimeldęs jis liepė nuleisti žemyn purpurinę imperatoriaus 
vėliavą, palikdamas tik savąją plazdenti žvirgždo krūva virtusio didžio- 
jo mūro viršūnėje. 

Vėl užėjo naktis ir turkų džiaugsmo ugnys siekia debesis. Negaliu 
atsistebėti žmogumi ir garbės regimybe, kuri net tokį kaip Džustinianis — 
karo užgrūdintą karį - priverčia užmiršti savo labą ir tik dėl garbės kelti 
savo gyvybei pavojų. Jeigu imperatorius negandoje mėgino nusipirkti 
pagalbą, laužydamas žodį, tai Džustinianis, nesuteršdamas garbės, ga- 
lėtų paskelbti sutartį negaliojančia ir saugiai išplaukti su savo laivais. 
Sultonas užverstų Džustinianį Žirgų uodegomis ir garbės mantijomis, 
jeigu po apsiausties šis sutiktų su savo laivais jam tarnauti. 

Taigi vis dėlto žmogus turi savy kažką daugiau - ne vien tiktai sava- 
naudišką gerovės siekį ir politinius išskaičiavimus. Ar Luko Notaro šir- 
dy taip pat slypi.kažkas daugiau - ne vien tik valdžiotroška? 

Mano tarnas Manuelis skaičiuoja pinigus, nerimastingai žvalgydamasis 
aplinkui ir kęsdamas skaudžias sielos kančias, nes nežino, kur šį gerą 
paslėpti, idant netektų turkams. 


1453 metų gegužės 27 diena 


Sekmadienis. Nuo ryto tirštas rūkas siausto miestą. Jis telkiasi lašais ant 
sienų. Todėl sargybiniai su metaliniais šarvais žvarbsta. Gegužės rūkas — 
nepermanomas, neįprastas reiškinys. 

Graikai sako: 

— Dievas palieka miestą. Dar senovėje dievai, rūku apsisiautę, apsi- 
reikšdavo žmonėms ir vėl išeidavo, apsisiautę rūku. Angelai ir šventieji 
su šiuo rūku traukiasi ir mūsų miesto jau nebeglobos. 

Keletas maldingųjų sakė: 

— Tikėkime pranašyste, nes nieko kita nelieka. Priešui pavyks prasi- 
veržti iki Konstantino statulos, bet tuomet iš dangaus nusileis Dievo 

angelas su liepsnojančiu kalaviju ir išvarys turkus į Azijos kraštus. Tūks- 
tantmetės valstybės turkų kalavijai nevalios sugriauti. 

Visą dieną vienuoliai ir vienuolės, giedodami Kyrie eleison, nešioja 
mūru šventąsias ikonas. Vaikšto basi, nukukinę galvas ir lieja ašaras. 

Užėjau Chariklėją tupinčią ir pajuodusiame puode verdančią košę su- 
žeistiesiems. Tvarkos sergėtojai prisikabino prie jos ir pareikalavo už- 
blėsinti ugnį, tardydami, iš kur pavogė malkų. Ji pagrasino nusvilin- 
sianti jiems barzdas karštu nuodėguliu ir užriko: 

— Pauostykite ir leiskite tiems vargšeliams nors pilvą prikimšti dar 
sykį! Įsibrovę į miestą turkai pirmučiausia jiems nukapos galvas. 

Ir aš pasakiau: 

— Kelios malkos šen ar ten jau bemaž nieko nereiškia. 

Tarytum nereiškia. Visas miestas jau žino apie vakarykštį sultono di- 
vano sprendimą. Paskutinį kartą didysis viziris Chalilis, pats nulemda- 
mas savo likimą, pareikalavo sultoną baigti beprasmišką apsiaustį, pri- 
dariusią tokių didelių nuostolių ir nusekinusią valstybės išteklius. 

— Gynybos tvermė rodo, kad miesto ginklu paimti neįmanu, - sakė 
jis. - Krikščionių laivynas jau įsitvirtino Chijo uoste. Vengrų kariuome- 
nė perėjo Tonavą ir baisingojo Hunijado vedama žygiuoja mums į už- 
nugarį. Peros genujiečiais jau nebegalime kliautis. Vilkindami kovą pa- 
stūmėsime juos į graikų pusę. Net jei užimsime miestą, Vakarų šalys 
niekuomet neleis mums jo valdyti. Tačiau Konstantinopolis neįveikia- 
mas. Patrankos nepramuša jo mūrų. Kasryt jie iškyla prieš mus tvirti, 
kaip buvę. 

Karo šalininkų vadovas - viziris Saganas išsamiai paneigė visus teigi- 
nius: 

— Trijose vietose mūrai jau sugriuvę, —- pasakė. - Jeigu iš tikro atkeliau- 
ja pagalba krikščionims ir tai nėra tiktai gandas, laikas nedelsiant puoli- 
mu užimti miestą. Aleksandras menka kariuomene užėmė visą Aziją. 

Jis kalbėjo ilgai, kurstė vadus, kol sultonas Muchamedas, tarsi aki- 
mirksnio įkvėptas, nirčiai išsitraukė šventąjį kalaviją ir prisiekė juo, ne- 
mirtinguoju Dievu, jo Pranašu bei keturiasdešimčia islamo šventųjų, 
kreipdamasis į savo tėvo sultono Murado sielą ir guldydamas savo vai- 
kų galvas, jog po pergalės leis tris dienas savo kariuomenei plėšti Kon- 
stantinopolį. Visus miesto žmones - vyrus, moteris, vaikus ir neapsa- 
komus lobius, gyventojų asmeninį turtą jis pažadėjo kariams, pasilik- 
damas sau tiktai mūrus bei viešuosius pastatus. 

Štai kas sukėlė tą šiurpų turkų stovyklos džiugesį. Ne veltui sultonas 
sakė, jog nė vienas valdovas nežadėjo savo kariuomenei tokių gausių 
dovanų. Daugis lotynų dar negali patikėti to pažado tikrumu. Jie žval- 

gosi aplink, rodo į moteris ir vaikus, brangius baldus, bažnyčių lobius, 
nesuvokdami sveiku protu, kad visa tai pasigrobs žiaurūs kariai. 

Sultono įsakymu nuo šios dienos kiekvienas turkas, - nesvarbu, ko- 
kio titulo ir padėties, - privalo nurodytoje vietoje ruoštis puolimui, ant- 
raip bus nubaustas mirtimi. Už turkų linijų sultono caušai perbėgėlius 
medžioja žiauriau nei graikai taikos sergėtojai mieste. 

Sultonas visą dieną jodinėjo po stovyklą, nurodydamas kiekvienam 
vadui jo vietą ir užduotį puolant. Tūkstančio raitininkų lydimas jis 
plūduriuojančiu tiltu nujojo Peros pusėn ir nurodė savo laivynui puo- 
limo vietas. Grįždamas iš Dviejų kolonų uosto jis sustojo priešais Pe- 
ros mūrus ir pasišaukė podestą bei genujiečių tarybą. Sultonas pats 
priminė jiems gerbiąs Peros nešališkumą ir įspėjo, kad prasidėjus puo- 
limui šie nieku gyvu jo nesupykdytų, nešališkumą pažeisdami. Kartu 
jis patvirtino prekybinę Peros nepriklausomybę ir pirmumo teises, ku- 
rias dar prieš apsiaustį, Adrianopolyje, pažadėjo galiosiant kaip atlygį 
už nešališkumą. | 

Rytoj miestui dar bus leista atsikvėpti - turkų kariuomenė, svaigaus 
džiugesio perimta, statys naujus puolimo bokštus ir kals puolimo ko- 
pėčias. 

Tačiau didysis viziris Chalilis, kuris žino neteksiąs galvos, jei puoli- 
mas nusiseks, pasiuntė imperatoriui slaptą žinią reikalaudamas šį ginti 
miestą iš visų jėgų. Tai paskutinis mėginimas, - pranešė jis, - jeigu 
puolimas žlugs,.kariuomenė neteks narsos ir jokia pasaulio galybė jos 
nebesukurstys pulti. Išmintingiausi kariuomenės vyrai būgauja Vakarų 
šalių laivyno bei vengrų kariaunos, kuriems atiteks visa turkų valstybė, 
jeigu sultonas praras geriausius karius, bergždžiai puldamas neįveikia- 
mus mūrus. 

Chalilio žinia — jokia paslaptis. Imperatorius liepė savo patikėtiniams 
išplatinti ją visame mieste. Jis taria, jog Chalilis šiaip ar taip palydės 
galvą, jeigu sultonas nugalės. O jeigu sultonas pralaimės, Chalilis taps 
tikruoju turkų valdovu. 

Kokių žinių sultonui nusiuntė Lukas Notaras, - nežinau. Džustinianis 
kažką žino, nes išdrįso atvirai jį apkaltinti išdavyste. Kaip pasakojo ma- 
no tarnas Manuelis, per Perą vienuolis Genadijus taipgi pasiuntė persi- 
rengusių šventikų ir vienuolių į sultono stovyklą tartis dėl graikų baž- 
nyčios būklės po užkariavimo. Jis jau elgiasi kaip patriarchas. Žmonės 
žūsta, miestas gali sugriūti, tačiau Kristaus bažnyčia - amžina, - mano 
jis, stengdamasis jos išorinį pavidalą gelbėti taip, kaip liepia sąžinė. 

Vis dėlto Manuelio apkalba įskaudino mane. Genadijus buvo Marko 
Eugeniko mokinys. Iš Feraros ir Florencijos prisiminiau keturkampį, pa- 

našų į akmens luitą Marko Eugeniko sudėjimą. Jo kieto užsispyrimo ne- 
palaužė net švelnus priešmirtinis patriarcho išsižadėjimas. Jis verčiau 
spruko iš Florencijos, nei pasirašė, ir princas Demetrijas spruko su juo, 
grįsdamas savo politiką atsiskyrimu ir nepaklusimu lotynams. Būdamas 
imperatoriaus valstybės sekretoriumi Genadijus pasirašė, tačiau pripa- 
žino tai nuodėme taip apmaudingai, kad atsižadėjo puikaus valstybi- 
ninko kelio, pakeitė vardą ir pasitraukė į vienuolyną. Tačiau jo garbėt- 
roška gyva, teberusena karšto tikėjimo šešėly. Jis nori būti ne valstybi- 
niu, o dvasiniu tautos vadovu. Šito jis pasiekė. Net aš pasirinkau jį dva- 
sios tėvu. 

Rūkui lašais telkiantis, smelkiant drabužius ir sunkinant orą, neįvei- 
kiau savo nerimo - nuėjau į Pasaulio valdovo vienuolyną. Sustojęs kie- 
me prie žuvų tvenkinio pamačiau vandeny plaukant molio pilkšvumo 
žuvis. Prisiminiau šiurpią Genadijaus pranašystę. Rūkas slopino garsus 
ir tolino nepaliaujamą patrankų griausmą. Mane perėmė netikrumo, bu- 
vimo sapne jausena —- rodės, kitados išgyvenau tą akimirką ir išgyven- 
siu dar kartą. | 

Atėjo Genadijus. Karojo glebi jo dešinioji. Akys degė. Oda taip tempė 
veidą, jog kakta rodėsi dar iškilesnė, o smilkiniai sudubę. Tą pasninko 
ir maldų išsekintą veidą — tarytum mirštančiojo — be perstogės mušė 
dideli prakaito lašai. Rodės, jis prakaituoja sielos kančios smelkiamas. 

— Tėve, - pasakiau, - vienuoli Genadijau, įvedei mane į šventąsias mis- 
terijas, meldei mano nuodėmių atleidimo. Sultonas pažadėjo miestą savo 
kariuomenei, tad niekas nebeišsigelbės. Bet žmonės šnibžda tave paslap- 
čia tariantis su sultonu, idant išsigelbėtum, kai kiti skęs. Ar tai tiesa? 

Genadijus pasižiūrėjo į mane stingiomis akimis ir papurtė galvą lyg 
nesupratęs manęs ir mano žodžių. 

— Dievas paliko miestą už sunkiausias mūsų nuodėmes, - atrėžė jis. — 
Kam sakai bereikšmius žodžius, kai kiekvieną akmenį jau muša prieš- 
mirtinių kančių prakaitas? Verčiau melskis, kol dar turi laiko. 

Atkakliai paklausiau: 

— Tariesi elgiąsis pagal Dievo valią ar tik pagal savo žmogišką protą, 
paskutinę valandą išduodamas bandą sultonui į nagus? 

— Kas yra išdavystė? - nuoširdžiai paklausė jis. - Kiekvienas širdy yra 
išdavikas. Tai žmogaus skola. Tačiau Kristus užgimė pasaulyje, kad ją 
išpirktų, kentėjo ir prisikėlė iš mirusiųjų. Dievas davė man regėjimų 
dovaną. Privalau tikėti savo regėjimais labiau nei žmonėmis. Labiau nei 
savo protu ir sąžine. Išdavystė? - paklausė jis įkiršdamas. - Mus išdavė 
lotynai ir jų popiežius. Mes pražūsime todėl, kad netikėjome, o vis tie- 
sėme lotynams brolišką ranką. Florencijoje lotynai čiupo ją tam, kad ka- 

laviju nukirstų. Zacharijau, Zacharijau, mes berankė tauta! Su Kristaus 
meile patys ištiesėme ranką, o lotynai ją nukirto. Žemiška valdžia - ne 
Dievo valdžia. Su neapsakoma didyste manėme galėsią išsaugoti ir ti- 
kėjimą, ir žemišką valdžią. Tačiau Dievas nepakenčia taikstymosi. Die- 
vas reikalauja rinktis. Dievas privertė mane pasirinkti, nors verčiau bū- 
čiau širdį iš krūtinės išsiplėšęs. Idant išsaugotume tikrąjį tikėjimą, Die- 
vas man paliudijo, jog po turkų kalaviju mūsų tikėjimas bus tyresnis 
nei priėmus lotynų priedurus ir iškraipymus. 

Pasakiau: 

— Jeigu kankinių kraujas nuskaistins tikėjimą ir panaikins paklydi- 
mus bei bergždžius politinius kėslus, tai tikrai greit gausi, ko trokšti. 
Bet gražiau būtų, jeigu nulenktum galvą po turkų kalaviju ir išdavyste 
savo gyvasties negelbėtum. 

Jis sušuko: 

— Dievas man neleidžia! Priešgynus vaike, nejau nesuvoki, kad ne 
apie mane, Genadijų, kalbame, o apie bažnyčią, kuri negali likti be pie- 
mens. - Skausmo perimtas jis nusišluostė prakaito lašus nuo veido ir 
ėmė teisintis: - Jei žinotum, ką regėjau, nekaltintum manęs. Šiais su- 
krėtimų laikais aplinkui rodosi ženklai ir stebuklai, o tu vis tiek netiki. 
Regėjau ugninius vežimus didžiuliais būriais dangumi skrendant ir 
džerškiant lyg skėrius. Dangus ir žemė spjaudė ugnį. Miestai buvo iš- 
nykę. Žmonės su degančiais deglais bėgo gatvėmis, melsdami kalnų už- 
griūti, idant prapultų kalnų gelmėse. Tai, kas dedasi dabar, tik pradžia. 
Mėnulio pjautuvas - žvėries ženklas. Žmonės renkasi žvėries ženklą, 
trokšdami išsigelbėti. Tačiau nė vienas neišsigelbės. Tie, kurie išsaugos 
gyvastis, mirs gyvi. Pragaras įsigalės ant žemės. Pragaras jau žmoguje, 
tad žmogus gyvas sudegs, nors jo kūnas išliks. 

Glebią dešinę ranką nukoręs ant šono, kairiąja jis užsidengė akis, 
rodydamas, kad išeičiau. Jo žodžiai mane taip sukrėtė, jog tik grįžęs 
ant mūro supratau, kad jis tiesiai nepaneigė, bet ir nepatvirtino slap- 
čia tariąsis su sultonu. Rūkas mieste liejo lašus tarytum kančios ašaras 
ir aš širdy pasimeldžiau: „Nepermanomas Dieve manyje ir virš ma- 
nęs, atleisk man - širdy nenoriu nieko teisti, o tik save, tik save. Širdy, 
kaip visi, esu išdavikas, bet atleisk man vardan savo sūnaus Kristaus. 
Bažnyčios nesiekia dangaus. Padėk man, silpnam, idant neišduočiau 
Tavęs savyje“. 

Mano didystė palūžo. Turbūt tariausi Dievui esąs už kitus geresnis ar 
svarbesnis — ne tik dėl savo kilmės, bet ir dėl viso, ką gyvenime teko 
patirti, laužiantis iš vieno kalėjimo į kitą ir klaidžiuose keliuose ieškant 
Dievo. Dabar širdy šaukiau: „Pasigailėk, pasigailėk manęs. Tu, kurio 

neįmanu paaiškinti. Jei šitaip lemta, tai leisk man dar kartą gimti pasau- 
lyje. Sugrąžink man kūno kalėjimą, laiko ir vietos grandines, idant dar 
kartą pajusčiau Žmogaus ranką savojoje. Nusidėjau niekindamas savo 
grandines ir jų neapkęsdamas, nors tai Tavo duotosios grandinės. Esu 
silpniausias, menkiausias, niekingiausias iš visų, nes vaizdavausi galįs 
būti tvirtas ne tiktai prieš Žmones, bet ir prieš Tave“. 

Tačiau melsdamasis susigėdau, nes taip pat juokinga tarti save blo- 
giausiu iš žmonių, kaip svarbiausiu Dievui. Suklupęs ant drėgnos že- 
mės meldžiausi: „Esu tik žmogus ir traukysiu grandines ligi paskutinio- 
sios. Aklas ir kurčias esu ir negaliu Tavęs suprasti, nors blyksniais leidai 
man nujausti savo tikrumą. Esu kibirkštis iš Tavęs. Grąžink mane į savo 
tamsį, idant įgyvendinčiau nesuvokiamą Tavo tikslą. Teišsipildo Tavo 
valia, o ne mano“. 

Rūkui dunksint turkų patrankų griausmu mano širdis nurimo ir aš 
vėl suvokiau netvarų medžiagos ir veiksmo apgaulumą. Virpčiojančia 
širdimi vėl suvokiau žemišką veiksmų nuosakumą esant tik medžiagiš- 
kų Žmogaus juslių vaizdinį, sukurtą tam, kad gyvenimą Žmogus taria- 
mai permanytų protu. Dievo tikrovėje įvykiai įtraukia vienas kitą. Die- 
višką akimirką šitai jausdamas žmogus vienu metu išgyvena visas epo- 
chas ir visus gyvenimus. Begalė gimimo skausmų, begalė mirties kartė- 
lių telpa viename akimirksnyje. Bet podraug tai malonės akimirksnis — 
nesuvokiamos malonės, nesuvokiamo išsilaisvinimo akimirksnis. 


1453 metų gegužės 28 diena 


Turkai išsirikiavo puolimui ir tamsoje ligi mūrų atsklinda nepaliauja- 
mas tylus balsų ūžesys, jiems nešant puolimo kopėčias, rąstus, tiltus bei 
žagarų ryšulius. Jų džiaugsmo ugnys trumpam suliepsnojo ir vėl užblė- 
so, sultonui leidus kiek pailsėti prieš puolimą. 

Bet kaip galiu miegoti tokią naktį? Iš miesto net paskutinę valandėlę 
pasruvo žmonės nešioti akmenų bei žemių į mūro pralaužas, kurias per- 
dien išdaužė patrankos. Todėl Džustinianis leidžia pajėgiems vyrams 
pailsėti. Šiąnakt ir rytoj rytą visi išeikvos paskutines įstangas. Bet kaip 
galiu užmigti savo miesto pražūties naktį? 

Šiandien netaupomos malkos nei maistas. Imperatorius liepė ištuš- 
tinti sandėlius ir išdalijo lotynams vyno likučius. 

Keistai jaučiuosi žinodamas, jog ši naktis man paskutinė - naktis, ku- 
rios laukiau, kuriai rengiausi visą gyvenimą. Prastai save pažįstu. Bet 
tikiuosi išlikti narsus. Taip pat žinau, kad mirtis nebus labai skausmin- 

ga. Per praėjusias savaites mačiau galybę mirčių. Paskutinėmis akimir- 
komis žmogų apima slaptinga ekstazė, numalšinanti skausmus, ir žmo- 
gus mato kiaurai žemiškumo - jau neberegi jo, tarsi apstulbęs aną pa- 
saulį patiria. 

Šiąnakt aš nuolankus. Nurimęs. Tylus. Laimingiausias. 

Turbūt nedora tokią naktį būti laimingam. Bet aš savo ruožtu nė vie- 
no nekaltinu ir nebeteisiu. Tegul kraunasi venecijiečiai daiktus iš impe- 
ratoriaus sandėlių į laivus. Tegul plukdosi į godžius laivų pilvus valtis, 
kaupinas brangių baldų, kilimų ir indų. Tegul dar keli turtingieji, kil- 
mingieji ir išminčiai išsiperka gyvastis, nusipirkę vietas sau ir savo šei- 
moms venecijiečių laivuose. | 

Kiekvienas elgiasi pagal sąžinę. Ir Lukas Notaras. Ir Genadijus. Ir Džo- 
vanis Džustinianis. 

Broliai Gvakardžiai lošia kauliukais, traukia itališkas meilės dainas ir 
geria vyną vieninteliame išlikusiame bokšte prie Charizijų vartų. 

Taip gražu, taip svaigulingai skaistu, taip taikiai ramu visa. Niekuo- 
met popierius nebuvo toks tobulai glotnus mano pirštams. Niekuomet 
mano plunksna taip maloniai jo nekrebždino. Niekuomet rašalas mano 
akims neatrodė toks juodas. Rodos, visos mano juslės įsijautrino matyti 
ir jausti aiškiau. Taigi šitaip mirštantysis dar sykį patiria puikiąją gyve- 
nimo tuštybę. 

Ko aš toks laimingas? Ko šiąnakt šypsausi mirčiai? 

Anksti rytą nuėjau prisistatyti Džustinianiui. Jis tebemiegojo skliauti- 
niame didžiojo mūro kambaryje, nors pirmieji rytmečio sviediniai jau 
sudrebino sienas. Miegojo su visa ginkluote, o šalimais jo snaudė grai- 
kas jaunikaitis, apsitaisęs naujumu žibančiais šarvais. Pamaniau vaiki- 
nuką esant iš tų kilmingųjų graikų, kuriais imperatorius pažadėjo pa- 
stiprinti išretėjusį Džustinianio būrį ir kurie prisiekė žūsią prie Šventojo 
Romano vartų. 

Vaikinukas pabudo, atsisėdo, nusižiovavo, nešvariais kumščiais pasi- 
trynė akis, ranka persibraukė miegant susivėlusius plaukus. Jis išdidžiai 
nužvelgė mane ir aš iškart palaikiau jį Luko Notaro sūnumi. Tą akimir- 
ką pasirodė toks panašus į tėvą. Mane suėmė pavydas dėl Džustinianio 
Džustinianis, pradėjo rąžytis didžiuliu kūnu ir aš įgiliai paklausiau: 

— Ar tik nepuolei iš baimės į seną itališką paleistuvystę, Džustiniani? 
Juk mieste yra ir moterų, kurios mielai tave pradžiugintų. 

Džustinianis prapliupo juoku, delnu užvertė plaukus vaikinukui ant 
akių ir pliaukštelėjo per nugarą. 

— Kelkis, tinginy, ir atlik, kas pridera! - riktelėjo jis. 

Žvilgčiodamas į mane vaikinukas pakilo, pripylė taurę vyno ir ištie- 
sęs prieš save koją padavė vyną Džustinianiui lyg kunigaikščiui. 

Šaipiai pasakiau: 

— Per mūšį šitas jaunikaitis nė tavo užpakalio neapsaugos. Per sil- 
pnas ir per menkas. Ir apsitaisęs tarsi apžiūrai, o ne karui. Spirk jį iš 
čia ir leisk man šalia tavęs stoti. Venecijos bailui Blachernajuje manęs 
nereikia. 

Džustinianis papurtė savo jautišką galvą ir dėbtelėjo į mane krauju 
pasruvusiomis akimis. 

— Ar išties esi aklas? — nusistebėjo. - Nejau nepažįsti šio kilmingo 
jaunikaičio? 

— Jis Notaro giminės, - spėjau. - Matyti iš veido. Tu patiklaus būdo, 
jeigu miegi šoną priglaudęs prie Notaro sūnaus. Nejau vakare buvai 
toks girtas, kad nesuvokei, ką darai? 

Džustinianis pasižiūrėjo į jaunikaitį, švelniai tukliu delnu paglostė jam 
plaukus ir pasakė: 

— Prisiekiu Kristaus žaizdom, jog padoriai praleidome naktį. Juk ne- 
nusidėjau porą kartų delnu palytėjęs jo švelnų, nė pūkeliu neželiantį 
skruostą. 

— Pasigėdytum, - tariau. - Nemaniau, kad tu šitoks. Nė tarp turkų 
bjauriau nemačiau. 

Jaunikaitis ir prie manęs priklaupė, nulenkęs galvą, nuolankiai ištiesė 
taurę vyno. Juoko virpinamas jis sušiurkštino balsą: 

— Girdėjau apie tave, pone Johanai Angelai. Esi griežtas vyras, bet su 
malonumu leisiu pabučiuoti man skruostą, idant šitaip nepavydėtum. 

Suėmęs jį už pečių pastačiau ir užrikau: 

— Begėdi, nejau mėgini mane sugundyti? Garbingiems vyrams žūs- 
tant ant mūro, tavo šarvų nei gumbelis, nei dėmelė nebjauroja. Dink 
iš čia, eik pas tokius kaip tu! Pamūriu bastosi daugiau kilmingų jauni- 
kaičių dažytom lūpom. Eik pas juos ir apsaugok mus nuo bjaurios pa- 
gundos. 

Berniukas nelaviu judesiu išsitraukė iš makšties kalaviją, pagrasė 
juo man ir pirmąkart rudom akim šaipiai pasižiūrėjęs tiesiai į mane 
paklausė: 

— Ar atsakai už savo žodžius, bone? 

Tą akimirką jį pažinau, išvydęs ant kaklo Džustinianio dovanotąją 
garbės grandinę. 

— Gerasis Dieve! — sušukau iš jaudulio nebejausdamas rankų ir kojų. — 
Čia tu, Ana? Kaip čia atsiradai? 

Džustinianis pasakė: 

— Dar vakar atėjusi ji pasidavė mano globai. Sargybiniai leido ją pas 
mane, nes turėjo ant kaklo skiriamąjį ženklą. Bet tu turi nuspręsti, ką su 
ja daryti. 

Pažvelgiau į- Džustinianį i ir tas atsitraukė, iš išgąsčio tris kartus persi- 
žegnojo, dar kartą prisiekė Kristaus žaizdom praleidęs naktį padoriai ir 
užtikrino, jog garbė jam neleistų su gėdingom užmačiom liesti draugo 
žmoną. 

— Ėmė neapsakoma pagunda, - pridūrė atsidusdamas, - bet mane 
pernelyg išsekino nemiga, kautynės, slogi vado atsakomybė, kad dar 
įstengčiau galvoti apie moteris. Viskam savas laikas. 

Ana begėdiškai tarė: 

— Būdama čia gerai suprantu prancūzų Mergelę, kuri eidama pas ka- 
rius apsisaugojo kelnėmis. 

Ji apsivijo rankomis man kaklą, pabučiavo į skruostus, priglaudė man 
prie krūtinės galvą ir šniurkščiodama paklausė: 

— Nejau aš išties taip subjurau, kad nepažinai? Bet privalėjau nusi- 
kirpti plaukus. Šalmas neužeitų ant galvos. 

Laikiau ją glėby. Ji buvo šalia. Nebejautė man neapykantos. 

— Kodėl pabėgai nuo tėvo? - paklausiau. - Tai tu man į delną įsprau- 
dei pirštus tą naktį, kai didžiojo soboro kupolas švytėjo nežemiška švie- 
są? 

Džustinianis kostelėjo, pasikasė šonus, nuspaustus šarvų per miegus, 
ir mandagiai tarė; 

— Turbūt turėčiau eiti ant mūro sargybinių tikrinti. Valgykite ir gerki- 
te, ką rasite, ir duris galite užsirakinti, jei norite pasimeilinti vienas ki- 
tam, ir patrankų sviedinių nesibaiminkite. . 

Jis išėjo uždarydamas didžiules skliauto duris. Iš veido gerai matei, 
kad jis susižavėjo Ana ir labai man pavydi. Ana šnairai skersom žvilgte- 
lėjo į mane, tačiau aš nepajėgiau užrakinti durų. Tad ji pati nuėjo ir 
abejingai užstūmė skląstį. 

— Mielasis, - tarė. - Ar gali man atleisti už tai, kad buvau užsispyrusi, 
įnoringa ir tavęs nesupratau? 

— Ak tu, - pasakiau. - Ak, mano meile, tu man atleisk, kad nesu toks, 
kokio trokšti. Bet šičia negali pasilikti, - pridūriau kančios gniaužiama 
širdim. — Turi grįžti į tėvo namus. Per miesto puolimą tau ten bus sau- 
giausia. Manau, po užkariavimo sultonas paims tavo tėvą savo globon. 

— Tikrai, - atsakė ji. — Jau žinau, kad sultonas pirmučiausia pasiųs 
caušus mūsų namų saugoti. Taip pat žinau kodėl. Todėl niekuomet ne- 
begrįšiu į tėvo namus. 

— Kas atsitiko? - paklausiau, nujausdamas kažin ką bloga. 

Ji priėjo prie manęs, apkabino per juosmenį ir pažvelgė visiškai rim- 
tom rudom akim. 

— Neklausk, — paprašė. - Aš - savo tėvo duktė. Negaliu jo išduoti. Ar 
negana, kad atėjau pas tave? Ar negana, kad nusikirpau plaukus ir ap- 
sivilkau brolio šarvus, idant krisčiau kartu su tavim ant mūro, nes tokia 
Dievo valia? 

- Tu nežūsi, - paprieštaravau, - tikrai nežūsi. Šitai nelemta. Tavo ap- 
sirengimas ir siekis - beprotystė. 

Ji atsakė: 

— Ne pirmąsyk per tūkstantį metų moteris griebiasi kalavijo, ginda- 
ma mūsų miestą. Turbūt Žinai. Imperatoriui kritus net basilėja buvo ap- 
sitaisiusi šarvais. 

- Tu šito nedarysi, - uždraudžiau. - Pirmas turkas tave pakirs ir nu- 
kapos dailią galvelę. Nebus jokios naudos. 

Su neįveikiamu tikrumu ji pažvelgė į mane ir atsakė: 

— Pats žinai, kad iš gynybos jau nebus jokios naudos. Sultonas nuga- 
lės. Mūras gerokai apgriuvęs. Jų pernelyg daug. Mūsų pernelyg mažai. 
Dar lig aušros tūkstančiai kris bergždžiai. Ir tavęs čia nebūtų, jei apie 
naudą galvotum. Leisk man pagaliau mąstyti taip kaip tu. - Nublyšku- 
si, trumpai nukirptais susivėlusiais plaukais, ji suėmė rankomis maną- 
sias. - Aš tavo Žmona, - pasakė. —- Mudu neturime ateities. Bent jau 
mirti su tavimi turiu teisę. Juk myliu tave. Kas man gyvenimas, jeigu tu 
žūsi? Verčiau užsipelnysiu kankinės vainiką. Ir krauju nuplausiu savo 
tėvo gėdą. Jis netikras graikas. 

— Kas atsitiko? — vėl paklausiau sunerimęs. 

Ji prieštariai papurtė galvą ir pakartojo: 

— Neklausk. Nieko nepakeisi. Aš tuo pasirūpinsiu. Tik jau nebegaliu 
gerbti tėvo. Riba tarp teisėtos politikos ir išdavystės plonytė kaip plau- 
kelis. Bet tau neleisiu savo tėvo vadinti išdaviku. Tik nebegaliu pas jį 
gyventi. Net jo dukteria būti nenoriu. Ir nebesu. Aš tavo žmona, o žmo- 
na palieka tėvą bei šeimą ir eina paskui savo vyrą. Taigi eisiu paskui 
tave, - pasakė ji su švelnia pašaipėle. - Eisiu paskui į kvailybę, į bergž- 
džią mirtį, nes myliu tave. Vis dėlto aš tebesu moteris ir manau, jog 
nėra tokio dalyko, dėl kurio vertėtų mirti. Ne, kaip moteris verčiau rink- 
čiausi menką, neturtingą gyvenimą su tavimi. Bet šitaip daryti nevalia, 
tad eisiu paskui tave. Žinia, sunku mirti vos patyrus gyvenimą. Bet tur- 
būt geriau padėti pyragą, kai jis gardžiausias - tuomet jis nepaliks bur- 
noje bjauraus skonio. 

Nežinojau, kas jai nutiko, ir nepanūdau prievarta išgauti to, ko nega- 
lėjo pasakoti. Tačiau virpulys perimdavo pagalvojus, kad ji turės mirti 


283 


jauna ir graži, trokšdama gyventi. Vergijoje, net gėdoje žmogus įmano 
gyventi, jeigu myli gyvenimą. Laikas suėda praeitį ir užblėsina praradi- 
mų liūdesį. Šitai suvokiau pasiekęs keturiasdešimtį. Verčiau ji taptų sul- 
tono verge, negu veltui žūtų, nė pati netikėdama, kad jos mirtis turi 
prasmės. 

Pasakiau: 

— Tu gražiausia Konstantinopolio moteris, kilniausios giminės. Jeigu 
pasiduosi turkams ir pasisakysi vardą, tai pasigailės tavęs ir padovanos 
sultonui. Tu išmani, turi imperatorišką išsilavinimą. Užėmęs Konstanti- 
nopolį sultonas galės užimti visą pasaulį. 

Ji pasižiūrėjo į mane tyromis rudomis akimis ir nuoširdžiai atsakė: 

— Kaip tik todėl verčiau mirsiu, idant nepapulčiau pagundon. Nepa- 
keliu minties, kad po tavo mirties galiu išduoti tave, apglėbdama kitą. 
Bet pažįstu save. Aš moteris, silpna. Suprask pagaliau. Kaip tik todėl 
negaliu, nenoriu gyventi. Gal iš tiesų kitame gyvenime dar sykį atrasi- 
me vienas kitą, kaip kad šiame gyvenime radome ir bemat pažinome. 

Kažkur virš mūsų galvų didžiosios patrankos akmeninis sviedinys 
nušlavė gabalą mūro ir pasigirdo byrančių akmenų dundesys. Mums į 
plaukus nuo lubų pabiro tinkas i ir žvirgždas. Viršum mūsų mūrą tran- 
kė mirtis. 

Ji pakėlė veidą, sukryžiavo rankas i ir tarė: 

— Gana. Kam veltui švaistome brangiausią laiką, kol dar gyvi vienas 
kitą matome? | 

Ji ėmėsi nelaviai raišioti šarvų dirželius, nusijuokė ir paprašė: 

— Atkabink, brangusis, tuos baisius kablius ant nugaros. Tik vyrai ga- 
lėjo sugalvoti šitokią aprangą. 

Išdžiūvusia gerkle atsakiau: 

— Dėkok dangui, kad tai nėra tikri riterio šarvai su slaptais užraktais 
nuo galvos iki kojų. Būna tokių gudrių ir tokio tvirto metalo užraktų, 
kad nenudursi vyro, net nukritusio nuo žirgo ir be jėgų tysančio. Var- 
noje nė turkiškas kūjis nepramušdavo vokiečių riterių šarvų. 

— Koks tu išmaningas, —- meiliai pasakė ji. —- Kiek daug matei. Bet ir 
moterys turi saviškus šarvus. Moters užrakto nė stipriausias vyras neat- 
vers, jeigu pati moteris nepanorės. Turkai greitai tą patirs. Bet tokių mo- 
terų nedaug. 

— Tik tu, - tariau drebančiu balsu. - Tik tu, Ana Notara. 

Nutuokdama esanti žavi, ji liekna it jaunikaitis gundomai muistėsi, 
lukštendamasi iš blizgių šarvų. 

- Atrodai it dailus vaikinukas, - pasakiau. - Ir plaukus nusikirpai. Bet 
tik dar dailesnė tapai. 

— Aš ne vaikinukas, - atsakė ji, meilingai žaisdama su manimi. - Ar 
jau nebematai? 

Patrankos sviedinys vėl sudrebino mūrą palei 1 mus. Nuogomis ranko- 
mis ji apsivijo man kaklą ir tarė: 

— Nebijok patrankų, mielasis, ir aš nebijosiu. Mano lūpos tau šaltinis, — 
gerk. Mano kūnas tau duona, - valgyk. Mėgaukis manimi taip, kaip aš 
mėgaujuosi tavimi. Gyvenimas nyksta it degantis siūlas. Mirtis ilgai tę- 
sis, o meilė be kūno glamonių skurdi. 

Gal jos žodžiai buvo nuodėmingi, bet tą valandėlę, mirčiai virš galvų 
griaudint, teisingi. 

— Mano vienintelis šaltini, - sušnibždėjau, - mano vienintele duona. 
Žmogui reikia vandens ir duonos, kad gyvas būtų. Amžinybėje nebus 
vandens nei duonos. Iš amžinybės veržiuosi atgal į trūnų pasaulį, idant 
vėl sutikčiau tave. 

Mudviejų meilė buvo aitri kaip druska, kuri graužia lūpas ir sukelia 
dar alsesnį troškulį, tad vis nepasisotinome vienas kito glamonių. Nuo 
odos, sugedusio aliejaus, vyno, parako ir prakaituotų drabužių pridvi- 
susiame akmeniniame būste glėbesčiavomės mirčiai viršuj griaudint ir 
mūrui pamažu gūrant. Tačiau mylėjomės ne tiktai kūnais, nes kaskart, 
pažvelgęs jai į veidą, išvysdavau rudas akis atviras, tyras, pažįstamas, ir 
rodės, per jas kiaurai permatau trūnų pasaulį. 

— Sugrįšiu, mano meile, - šnibždėjau, - sugrįšiu dar sykį susiveržti 
laiko ir vietos grandinėmis, idant vėl tave atrasčiau. Žmonės, vardai, 
tautos keičiasi, tačiau nuo mūro griuvėsių pažvelgs į mane tavo akys 
rudais aksominiais žiedeliais. O tu, - nesvarbu, kokioj tautoj ar laike 
būsi, - paliesk delnu dulkes, kai grįši, paliesk dulkėse mano skruostą 
anapus daugybės amžių, iki atrasime vienas kitą. 

Aistros ašaroms ritantis karštais skruostais, ji šypsodama glamonėjo 
delnu man kaklą ir pečius. 

— Mielasis, - pasakė. — Gal daugiau nieko nebebus. Gal tėra tik ši 
akimirka. Bet tiek gana. Aš soti. Kupina tavęs. Visa tavęs priplūdusi. 
Mirtis dabar bus lengva, graži. 

Mirguliuojančioj lempos šviesoj ji pasižvalgė po niūrų mūro skliautą 
ir pasakė: 

— Gražu, viskas gražu. Niekuomet taip gražu nebuvo. 

Išsekęs, glausdamas lūpas prie gyvastingo jos kaklo galvojau, ar išpa- 
sakoti jai savo paslaptį. Žinia, lyginant su mudviejų artumu, tai rodėsi 
bergždžia ir menka. Bet nebenorėjau, nebegalėjau nieko nuo jos slėpti. 
Todėl pasakiau: 

— Brangioji, kai gimiau, mano motina gniaužė delne porfyrą. Gimiau 

su purpuriniais batais. Dabar galiu tau papasakoti, nes tarp mudviejų 
šitai nieko nebepakeis. 

Ji bemat pakilo, pasiremdama alkūnėmis, ir isibedė į į Mane nujuodu- 
siomis akimis. 

— Gimiau su purpuriniais batais, - pakartojau. - Mano tėvas buvo 
senojo imperatoriaus Manuelio įbrolis. Imperatorius Johanas V buvo ma- 
no senelis. Turbūt žinai — tas, kuris iškeliavo į Romą ir Avinjoną, atsiža- 
dėjęs savo tikėjimo, pripažinęs popiežių, bet vis dėlto neįpareigodamas 
savo tautos bei savo bažnyčios. Sitaip pasielgė tik todėl, kad popiežius 
galėtų didžiausioje paslaptyje sutuokti jį su mylima venecijiete. Jam.tuo- 
met buvo keturiasdešimt. Venecijos sinjorija sumokėjo jo skolą ir grąži- 
no Bizantijos karūnos brangakmenius, kūriuos jis turėjo užstatyti. Po- 
piežius ir Venecija jam irgi žadėjo Vakarų šalių pagalbą bei kryžiaus 
žygį. Tačiauggūnus Andronikas jį išdavė ir sukilo prieš jį. Taip pat An- 
droniko sūnūė: Po Vakarų šalių apgavystės privalėjo tapti sultono 5ą- 
jungininku ir pripažinti paveldėtoju sūnų Manuelį. Iš tiesų mano tėvas 
buvo vienintelis tikras paveldėtojas. Todėl Manuelis įsakė savo 
pasiuntiniams jį surasti ir išdurti akis. Daugiau mano tėvas nebepajėgė 
gyventi. Šoko nuo skardžio už Avinjono Popiežių rūmų. Po jo mirties 
auksakalys, kuriam paliko savo turtą bei dokumentus, mane apgavo. 
Tik priėmęs kryžių nukeliavau į Avinjoną ir priglaudžiau jam prie ger- 
klės durklo ašmenis. Jis slėpė dokumentus, liudijančius tikrąją mano kil- 
mę. Man rodos, popiežiaus kurija bei Venecijos sinjorija taip pat žino 
apie mane, nors išleido iš akių. Aš basilėjas, bet valdžios man nereikia. 
Valdžia ne man. Tačiau turiu teisę mirti ant savo miesto mūrų. Ar dabar 
supranti, kodėl turiu ligi galo išgyventi lemtį? 

Išplėtusi įbūgusias akis ji palytėjo pirštų galiukais man veidą. Buvau 
apžėlęs barzda —- nebenorėjau skusdamasis slėpti tikrojo savęs. 

— Ar dabar tiki, jog visa turi tikslą? —- paklausiau. - Turėjau susitikti 
tave ir tavo tėvą, idant ištverčiau paskutinę pagundą. Konstantinui pa- 
skelbus Uniją galėjau prisipažinti ir su tavo tėvo pagalba sukelti mieste 
maištą, atiduoti miestą sultonui ir kaip šešėlinis imperatorius imti jį val- 
dyti. Tačiau kilmė man neleidžia šitaip elgtis. 

Ji sunkiai išdaužė: 

— Jeigu tiesą sakai, tai pažinau tave iš 1mperatoriaus Manuelio atvaiz- 
do. Ir į Konstantiną tu iš pažiūros panašus. Keista, kad anksčiau niekas 
neįžiūrėjo panašumo. 

— Mano tarnas Manuelis iškart pastebėjo, - pasakiau. - Kraujas mįslin- 
gas. Kraujas sugrįžta ten, iš kur kitados iškeliavo. Kai atsigręžiau į protė- 
vių bažnyčią, sugrįžo manyje ir atskalūnas Johanas į šventas nepermano- 
mas misterijas. Išgyvenęs lemtį daugeriopai atpirksiu nuodėmę. 

Ji pasakė: 

— Paleologų giminės basilėjas Johanas Angelas. Ir didžiojo kunigaikš- 
čio Notaro duktė Ana Notara. Tikrai, kai išgyvensime lemtį, nuodėmė 
bus daugeriopai atpirkta. 

— Jau niekuo nebetikiu! — sušuko ji. - Netikiu, jog sugrįši. Netikiu, 
kad aš sugrįšiu. Amžinybe netikiu. Tik panašumu, kuris nejučiomis ma- 
ne traukė. Iš nežinių pažinau tavyje tik imperatorių, o ne vyrą, kurį 
maniausi sutikusi ankstesniame gyvenime, nes jis man pasirodė pažįs- 
tamas, kai pirmąkart pažvelgė į akis. Ak, kodėl man šitai papasakojai? 
Kodėl atėmei vaizdinį, kuris mirties valandą būtų paguodęs. 

Jos nusiminimo apstulbintas pasakiau: 

— Tariau, jog tai numaldys tavo moterišką tuštybę. Mūsų giminės ly- 
gios. Mane pasirinkusi nenusižeminai. Senas kraujas net per skarmalus 
atpažįsta seną kraują. “ 

Ji riktelėjo: 

— Nejau manai, kad man rūpi giminė ir titulas! Tiktai tu man rūpi. 
Bet dėkui už vestuvinę dovaną. Dėkui už dovanotą nematomą plunks- 
nų karūną. Taigi esu basilėja, jeigu tau tai patinka. 

Ji nuoga niršiai pašoko iš lovos ir atkragino savo dailią galvutę. 

— Gali būti angelas ar basilėjas! - sušuko. —- Trokšti neregimos garbės 
ir nebūties. Aš tesu moteris, tik moteris. O tu neturi man ką duoti. Nei 
namų, nei vaikų, nei nakties, kai sena ir raukšlėta pabusčiau, girdėda- 
ma tave ramiai šalimais alsuojant. Galėčiau paliesti tave, pabučiuoti ap- 
vytusiomis lūpomis tavąsias. Tai būtų laimė. Tačiau dėl beprotiškos ta- 
vo garbėtroškos aš šito iš tavęs negausiu. Nejau mirtis dėl to, kas pra- 
rasta, tauri? Kas tau padėkos? Kas tave prisimins, kai tysosi paplūdęs 
krauju, dulkinu veidu? Tavo auka tokia beprasmė, kad mane, kaip mo- 
terį, virkdo. 

Kalbėdama ji kūkčiojo, pakėlė balsą, bet ūmai prapliupo graudžiai 
verkti, puolė, apkabino mane nuogom rankom, bučiavo lūpas, skruos- 
tus, alsavo į veidą. 

— Atleisk man, - paprašė. - Nusprendžiau daugiau nebekamuoti ta- 
vęs, bet aš silpna. Juk myliu tave. Net jei būtum elgeta ar išdavikas, ar 
žmonės tave atstumtų - mylėčiau tave ir gyvenčiau su tavimi. Gal bū- 
čiau nepatenkinta ir be perstogės tave žaizdočiau, bet vis tiek mylė- 
čiau. Atleisk man. 

Mudviejų ašaros susiliejo, gėriau nuo jos skruostų ir lūpų jų sūrumą. 
Visa ko bergždybė karšta geležim degino man širdį. Lyg liepsna, kuri 
skaisčiai plėvoja, o paskui užgęsta. Jie aukojo sekmadienius ir šeštadie- 
nius, geriausius gyvenimo metus, siekdami bergždžio pažinimo. O ji, 

kaip moteris, turėjo savyje vienintelį tikrą pažinimą. Stiprią aistrą gy- 
venti. Tą valandėlę abejojau savimi ir svyravau. Tai buvo paskutinė pa- 
gunda, piktesnė už pagundą, kilusią žvelgiant į savąjį miestą nuo Kon- 
stantinopolio kolonos. Džustinianio laivai uoste laukia, pasirengę, jei rei- 
kės, išplaukti. Jei vėjas rytoj bus palankus, krikščionių laivyno nesulai- 
kys nė keli šimtai turkų laivų. | 

Pasakiau: 

— Ana, bergždžiai žūtum. Paprašyk prieglobsčio didžiajame Džusti- 
nianio laive. Jis mielai ją tau suteiks. 

— O tu? — paklausė ji. Kai kėlė į mane veidą, iš įtampos jai užėmė 
kvapą. 

— Išdavęs save nebūčiau vertas tavo meilės, - atsakiau. 

Bet dvejonė galavo mane. Jau netikėjau savimi. Žinojau, kad mano 
auka bergždžia. Amžinatvė manęs neguodė. Tačiau žinojau, jog išdavęs 
save vis tiek nebegalėsiu gyventi. Tai būtų gyvenimas, nevertas gyven- 
ti. Netgi su ja. Viskam savas laikas. Svaiguliui taip pat. Žmogaus artu- 
mui. Visos ugnys vieną kartą užgęsta, vienąkart išaušta šiurpi pabudi- 
mo valanda. Nebenorėjau pabusti naujame kalėjime. 

— Ne, nebūčiau tavo meilės vertas, - pakartojau. - Užmiršk, ką pasa- 
kiau. Bereik pasipasakojau. Dabar gailiuosi. Tai beprasmiška. Abudu esa- 
me tiktai graikai. Gyvensime ir mirsime su savo tauta. Paskutinei Ro- 
mai sugriuvus mudu neturėsime vietos žemėje. Nei Vakarų, nei sulto- 
no šalyse. Pabėgėlio duona laiškesnė už vergo. Tad verčiau mirkime dėl 
Kristaus. Be vardo, nepažinti, visų užmiršti. Šitaip bus geriausia. 

Prieš saulėlydį pabeldė Džustinianis ir pašaukė mudu pro duris. Ati- 
traukiau skląstį ir jis įžengė vidun pernelyg nesižvalgydamas. 

— Turkų stovykloje ramu, - pasakė. - Jų tyluma baugesnė už pereitų 
vakarų džiaugsmingą ugnį. Sultonas suskirstė juos tūkstantiniais bū- 
riais, kiekvienam nurodydamas veikimo laiką — kada išžygiuoti ir kada 
pulti. Savo vyresniesiems kariams jis kalba ne apie tikėjimą ir islamą, o 
apie šauniausią visų laikų plėšimą. Blachernajaus ir kilmingųjų rūmų 
lobius, šventuosius bažnyčių indus, perlais siuvinėtus drabužius ir pa- 
puošalų dėželes. Kalbama, jog jis įsijautrinęs dvi valandas pasakojo, ką 
galima Konstantinopolyje plėšti, neužmirštant dailių graikų jaunikaičių 
bei merginų, kurių nė vyro žvilgsnis nėra palietęs. Sau jis iš tikro pasi- 
lieka tik mūrus bei viešuosius pastatus. Turkai supjaustė visus savo au- 
dinius vėliavėlėms ant iečių daryti, idant kiekvienas galėtų paženklinti 
plėšiamą namą. Raštingi dervišai žymėdami vėliavėles išrašė visas isla- 
mo raides bei skaičius. Turėjo daugiau plušos, nei pustydami ginklus ir 
kaldami puolimo kopėčias. 


Dieną Džustinianis paliepė kirpėjui apkirpti bei nudažyti barzdą ir 
įpinti į ją aukso gijų. Jo šarvai buvo švariai nublizginti, ginklininkas 
juos išlygino. Iš tolo jis dvelkė maloniais aliejais ir visokeriopai puikiai 
atrodė. 

— Neisite su manim į bažnyčią, brangieji? - paklausė. - Turkai prieš 
puolimą miega gaivinančiu miegu. Ką dabar patrankos pramuša - vyrai 
atstato. Paskubėkite ir pritinkamai apsirenkite, idant kaip ir kiti pado- 
rūs žmonės šiąnakt priimtumėte paskutinį patepimą ir išsivaduotumė- 
te iš nuodėmių. - Jis žvilgtelėjo į mus ir nesusiturėjo nepridūręs: — Iš 
veidų matau, kad judviem šitai padaryti bus lengviau negu kitiems. 

Pažvelgėme vienas į kitą. Ana Notara karštai pasakė: 

— Sakramentas neteisingas, tikėjimo išpažinimas su lotynų prieduru, 
ir aš niekuomet neprisidėsiu prie užtarimo maldos už lotynų popiežių. 

Džustinianis taikiai pakėlė didelius delnus ir nuramino ją: 

— Be abejonės, popiežius Mikalojus turėjo kitų ir svarbesnių rūpesčių 
nei atstus Konstantinopolis ir mes, keletas nelaimėlių, besikaunančių už 
tikėjimą visų krikščionių garbei. Juk jis turi savo bibliotekų, svarbių sta- 
tybos darbų, keletą kitų skylių pinigams, kuriuos krikščioniškose šalyse 
surinko Konstantinopoliui gelbėti. Be to, iš savo patirties žinau, kad bal- 
to vyno su raudonu vynu maišyti nedera. Vyras, kuris kaskart atsisėdęs 
prie stalo išgeria po butelį vienokio ir kitokio, greit praranda atmintį. 
Sįvakar širdyse nieko neteiskime. Net popiežiaus Mikalojaus. - Su švel- 
nia pagarba jis priglaudė delną prie Anos Notaros kaklo ir priekaištin- 
gai pasakė: - Neužmiršk, kad saugiai praleidai naktį šalia manęs, pra- 
keikto lotyno, ir sušilai to prakeikto lotyno pašonėje. Bažnyčios nesiekia 
dangaus. Kristaus kūnas ir kraujas yra Kristaus kūnas ir kraujas, - ne- 
svarbu, kas duoną ir vyną šventina, jeigu du ar trys žmonės atviromis 
širdimis susirenka patirti jų palaimos prisimindami Dievo sūnų. Šįvakar 
atleiskime priešams — kaip kad mūsų nuodėmės bus mums atleistos. 

Ir aš pasakiau: 

— Ana, paryčiu visi kovosime dėl vieno reikalo - ir graikai, ir lotynai. 
Neatsižadėkime šventosios ir nepermanomos misterijos tik dėl kelių 
žodžių, bet kartu su broliais prieš mirtį išsivaduokime iš nuodėmių, idant 
atrastume Dievo tikrovę. 

Ji ėmė dvejoti: 

— Mane atpažins. 

Atsakiau: 

„ — Net aš įsimylėjusiom akim tavęs iškart nepažinau. Tu su brolio šar- 
vais. Gal tiktai tavo broliu palaikys. Jeigu tavo tėvas dar turi gėdos, tai 
neateis į bažnyčią melstis su lotynais. 

— Ne, mano tėvas į bažnyčią neateis, - pritarė Ana. Jos balsas užlūžo, 
ji nudūrė į žemę akis ir sudejavo: - Mano broliai, mano broliai, verčiau 
jie mirtų, nei gyventų. Moteris gali gyventi ir be garbės, tačiau jaunikai- 
čio širdį negarbė sudaužo. 

— Na, na, - tarė Džustinianis. - Ir mirtis nėra garbinga. Suprasi tai, 
užuodusi negyvėlius ant mūro. Mirtis sulygina turkus ir graikus, vene- 
cijiečius ir genujiečius. 

Saulei anapus turkų stovyklos užgesus ir paskutine kruvina atošvais- 
te užliejus nužalusius varinius bažnyčių kupolus nujojome podraug į 
bažnyčią. Imperatorius Konstantinas į didįjį soborą atkeliavo tūkstant- 
mete apeigų tvarka - lydimas savo rūmininkų, senatorių bei archontų, 
ir kiekvienas jų buvo apsitaisęs pagal rangą ir padėtį tam tikros spalvos 
bei sukirpimo drabužiu. Širdimi jaučiau, kad išnykstanti Bizantija su blės- 
tančia ištaiga tikrai susirinko paskutiniojo patepimo priimti. 

Venecijos bailas, Dvylikos taryba ir venecijiečiai didikai taip pat buvo 
apsitaisę | šventiniais drabužiais. Tie, kurie atėjo nuo mūrų, šilką ir akso- 
aplink jį. Paskui Šventasis Justiniano soboras tirštai priplūdo Konstanti- 
nopolio graikų, kurie šios šventovės daugiau nebeniekino. Negandos va- 
landą prakeiksmo nepaisydami suėjo bažnyčion šimtai šventikų bei vie- 
nuolių. Mirčiai žvelgiant į akis nebeliko ginčų, dvejonių, tarpusavio ne- 
apykantos. Kiekvienas pagal sąžinę nusilenkė nepermanomai misterijai. 

Kvepėjo šimtai lempų, nuskaistinančių bažnyčią kaip dieną. Didžiu- 
liai ir romūs, su neapsakomu liūdesiu žvelgė iš aukso apsodų mozaikų 
atvaizdai, o gludžiose marmuro grindyse atsispindėjo juduliuojančių 
žmonių šešėliai. Chorams angeliškais balsais giedant šventąsias giesmes 
priplūdo ašarų ir Džustinianio akys, tad jis turėjo nusišluostyti nuo ne- 
migos patinusias akis. Daugis narsių vyrų raudojo balsu. 

Sventais daugybę šimtmečių sakomais žodžiais imperatorius Konstan- 
tinas visiems išpažino nuodėmes. Ir lotynai murmančiu choru prisidėjo 
išpažindami savąsias. Graikas metropolitas Tikėjimo išpažinimą perskai- 
tė be įžeidžiųjų: „ir Sūnaus“. Lotynams Tikėjimo išpažinimą lotyniškai 
perskaitė vyskupas Leonardas. Graikų užtarimo maldoje popiežius ne- 
buvo minimas. Lotynai užtarimo maldoje popiežių paminėjo. Tačiau nie- 
kas šįvakar neįsižeidė ir nekiršo dėl šios prieštaros. Visa vyko nelyginant 
bežadžiu susitarimu, ir graikai, nepaprasto palengvėjimo perimti, pravir- 
ko dar graudžiau, nes mūsų tikėjimas jau nebuvo žeidžiamas. 

Sobore telkėsi galybė žmonių, tad duonos visiems neužteko. Tačiau 
kiekvienas dosniai dalijo gautą gabalėlį aplinkiniams, idant visi bažny- 
čioje bent duonos trupinėliu patirtų šventąjį Kristaus kūną. Ir jau nebe- 

buvo svarbu, ar duona rauginta, ar lotyniška - nerauginta. Ir graikai, ir 
lotynai tetroško broliškai dalytis šventu Kristaus kūnu, nūsdami su pa- 
laiminta duona gauti amžinąjį gyvenimą. 

Kelias valandas trukusiose pamaldose mus perėmė tyras svaigulys — 
nuostabesnio bažnyčioje nebuvau patyręs. Stovėjome šalimais — Ana ir 
aš — susikibę už rankų. Susikibę už rankų dalijomės šventąja duona ir 
tąnakt išsivadavome iš nuodėmių. Pasijutau toks lengvas, rodės, vaikš- 
tau oru, kojomis žemės neliesdamas. Jos akys, jos rudos akys buvo čia, 
nors jau tolo nuo manęs įsišventinimo skaistin. Tačiau toldamos nuo 
žmogiškosios šilumos ir žemiškojo artumo jos tvaskėjo tokios amžinos, 
pažįstamos ir atviros, jog kada nors, naujojo pabudimo dieną, aš jas 
prisiminsiu. 

Pamaldoms pasibaigus imperatorius Konstantinas prakalbo į į Žmones, 
tardamas iš jaudulio drebančiu balsu: 

— Turkai turi patrankų ir jūrą žmonių, tačiau mes turime savo Dievą 
ir Atpirkėją. Nepraraskime vilties. 

Jis apkabino savo draugus bei artimuosius ir pabučiavo kiekvieną, 
prašydamas atleisti už visa, kuo įskaudino. Ir arčiausiai stovinčius pa- 
prastus žmones jis pabučiavo, prašydamas atleisti jam nuodėmes ir per 
juos apkabindamas savo tautą. Jo pavyzdys paskatino apsikabinti loty- 
nus ir paprašyti vienas kito atleidimo, todėl Venecijos bailas su ašaro- 
mis akyse apkabino Džustinianį ir atsiprašė už piktas mintis. Venecijie- 
čiai ir genujiečiai glėbesčiavosi ir žadėjo kautis didvyriškai, nebūgau- 
dami mirties ir rungdamiesi tarp savęs dėl garbės. Tikiu juos šįvakar 
nuoširdžiai sakius tai, ką galvoja. 

Jau buvo labai tamsu, kai žengėme iš bažnyčios, tačiau visuose na- 
muose degė žiburiai ir didžioji gatvė nuo Sofijos soboro iki Blacherna- 
jaus bei Charizijų vartų buvo nušviesta deglų ir lempų. Mieste be per- 
stogės skambėjo bažnyčių varpai, gaudė vienuolynų kamertonai, todėl 
galėjai šį vakarą tarti didžiausia miesto švente. Peroje taip pat degė ži- 
buriai, ir venecijiečių laivynas, nusiyręs prie grandinės, žibėjo eile švie- 
sulių juodame uosto vandenyje. 

Tačiau viršum miesto šviesų tamsiame danguje tviskėjo skaisčios 
žvaigždės. Žvaigždės stebėjo mus, o šviesūs žvaigždiški mūsų kūnai 
rengėsi palikti žemiškuosius kūnus ir sugrįžti į žvaigždes. Štai kodėl 
jaučiausi neapsakomai lengvas. Štai kodėl nežemiškai švitėjo rudos Anos 
Notaros akys. 

Prie Apaštalų bažnyčios atsiskyrėme nuo imperatoriaus Konstantino 
apeiginės palydos. Imperatorius apkabino Džustinianį ir paprašė atleis- 
ti už nuodėmes. Dauguma graikų, pasinaudoję proga, parėjo namo nu- 

sivilkti šventinių drabužių, paskutinį kartą atsisveikinti su žmonomis 
bei vaikais, apsitaisyti šarvais ir skubėti ant mūrų. 

Per atsisveikinimo pertraukėlę pamačiau vokietį Džoną Grantą ir nu- 
lipęs nuo žirgo apkabinau jį, dėkodamas už draugystę. Jo veidą taškavo 
parako kruopelės, jis žengė sunkiai ir visąlaik mirkčiojo apdegusiomis 
akimis. Bet ir šį, paskutinį vakarą jis, neblėstamo smalsumo perimtas, 
parodė du iš senatvės svyrinėjančius, visai nuplikusius, bedančius se- 
nukus ir juos lydint jaunikaitį, apsitaisiusius imperatoriaus arsenalo tech- 
nikų drabužiais, papuoštais keistais raudonais skiriamaisiais ženklais. 

— Žinai, kas jie? - paklausė jis. 

Papurčiau galvą. Jis tarė: 

- Jie iš slapčiausios požeminės arsenalo salės, kur gaminama graikiš- 
ka ugnis. Matai, kaip nugeltęs vaikinuko veidas ir kiek jis netekęs plau- 
kų? Senukų dantys išbyrėję, oda lupasi. Mielai pakalbinčiau juos, tačiau 
sargybiniai juos stebi ir be pasigailėjimo nudės kiekvieną, kuris mėgins 
su jais kalbėtis. Jų žaliavos baigėsi, - tęsė Grantas. - Ant mūrų ir į laivus 
nunešti paskutiniai indai. Kai kurias sudėtines dalis Žinau, tačiau ne vi- 
sas, ir maišymo paslapties nežinau. Keisčiausia, kad ugnis, čiurkštelėta 
iš švirkštyklės, pati įsiliepsnoja. Tačiau be oro poveikio šitaip būti nega- 
li, nes prie svaidyklių mėtomų puodų reikia pritaisyti ypatingus pade- 
gamuosius įtaisus. Taigi metalinėje švirkštyklės galvutėje kažin kas tą 
tekančią medžiagą padega. Graikiškoje ugnyje daug alyvos, nes ji laiko- 
si vandens paviršiuje ir vanduo jos neužblėsina. Ją įmanu užgesinti tik- 
tai smėliu bei actu. Venecijiečiai jūrininkai tvirtina galį ant denio užla- 
šėjusią ugnį ir šlapimu užgesinti. Jau tūkstantis metų sumaišymo pa- 
slaptis perduodama iš kartos į kartą. Niekuomet nebuvo leista jos užra- 
šyti, o ankstesniais laikais visiems požeminės salės darbininkams išpjau- 
davo liežuvius. Šie senukai paslaptį nusineš į kapus. Jeigu turkai rytoj 
rytą užims miestą, tai arsenalo sargybiniai turės atlikti paskutinę už- 
duotį - užmušti šituos Žinovus. Todėl jie pirmą kartą per kelis dešimt- 
mečius atėjo į bažnyčią. Paslapties niekuomet nesužinojo svetimi, - tęsė 
Grantas, atidžiai tebežiūrėdamas į senukus bei juos lydintį vaikinuką. — 
Užėmę Konstantinopolį lotynai per trumpą savo imperijos gyvavimo 
laiką išmoko gaminti netikusį graikiškos ugnies pakaitalą. Venecijiečiai 
moka ją gaminti, tačiau tai netikra graikiška ugnis. Visais Bizantijos 
laikais naujasis imperatorius pirmučiausia ir svarbiausia užduotimi lai- 
kė užsitikrinti sau arsenalą bei graikiškos ugnies paslaptį. 

Jis gūžtelėjo pečiais ir atsiduso: 

— Daugybę paslapčių palaidos šitas miestas. Galybę neįkainojamo pa- 
žinimo. Bergždžiai. Johanai Angelai, nėra nieko bjauresnio už karą. Pri- 

pažįstu šitai sugriovęs per apsiaustį devyniolika požeminių turkų kori- 
dorių ir visu nuovokumu bei gebėjimais padėjęs imperatoriaus techni- 
kams traiškyti turkus geresnėmis karo mašinomis. 

- Nepraraskime vilties, - pasakiau, nors suvokiau sakąs ne tai, ką 
galvoju. 

Jis nusispjovė ir apmaudžiai tarė: 

— Vienintelė mano viltis — vieta venecijiečių laive, jei paskutinę aki- 
mirką man pasiseks nusigauti į uostą. Kitos vilties neturiu. - Jis nusišai- 
pė iš savęs, suraukė nudegusią kaktą ir pridūrė: - Jeigu būčiau įžūles- 
nis, mūrams griūvant pirmiausia pulčiau su kalaviju į biblioteką ir pa- 
sigrobęs trokštamus rankraščius nusineščiau į laivą. Bet šitaip pasielgti 
negalėsiu, nes esu vokietis ir išmokytas laikytis žodžio. Jeigu būčiau ita- 
las, turbūt galėčiau šitaip pasielgti, nes italai laisvesni ir protingesni už 
mus, šiauriečius. Bet negalėsiu. Už tai niekinu save. 

Pasakiau: 

— Man gaila tavęs, Džonai Grantai, dėl tavo baugios aistros. Nejau 
net šventoji misterija šįvakar tavęs iš jos neišlaisvino? 

Jis atsakė: 

— Ne. Mane išlaisvins tik pažinimas. Pažinimas — vienintelė žmogaus 
laisvė. 

Tačiau išsiskiriant jis apkabino mane ir tarė: 

— Tu pakantus ir nė vienam neprimeti savo mąstymo. Todėl pamilau 
tave, Žanai Anžė. Laikykis savo žvaigždiško kūno. Aš pasitenkinsiu juo- 
duoju. Iš dulkių pažvelgsime vienas į kitą išmintingesnėmis akimis. 

Artėjant prie Sventojo Romano vartų į mus vėsioj nakty tvokstelėjo 
šiurpus mirties dvokas —- ant mūro prie jo taip įprasdavai, kad nė ne- 
užuosdavai. Ana Notara ėmė drebėti. Sargybiniams nuvedus mūsų žir- 
gus Džustinianis tarė: 

— Pailsėkite, mano vaikai, pamiegokit, kol yra laiko. Valandą, dvi, net 
tris valandas turime. Patikrinęs sargybinius ir aš ketinu šią nuodėmių 
atleidimo naktį ant priegalvio nusnūsti su švaria sąžine. Mane apgavo, 
bet Dievo malonė, o ne mano nuopelnas, kad aš pats nieko neapgavau. — 
Dar jis pasakė: — Kai visi skirtą valandą stos į savo vietas išorinio mūro 
liekanų ginti, bus uždaryti puolimo vartai, o jų raktai atiduoti impera- 
toriui. Taip sutarėme. Šitai žinant niekam nekils pagunda bėgti. Tie, ku- 
rie bus ant išorinio mūro, turės atsilaikyti ar kristi. Todėl šiąnakt gavo- 
me paskutinį patepimą ir nuodėmių atleidimą. 

Ana Notara paklausė: 

— Kur mano vieta? 

Džustinianis bičiuliškai nusijuokė: 

— Bijau, kad turėsi tenkintis didžiuoju mūru. Manau, kaudamasi prie- 
šakinėse gretose sukeltum man daug rūpesčio. Tiesą sakant, mums truk- 
dytum. 

— Eik prie Kerko vartų, — pasakiau skubinai. — Atkarpoje tarp brolių 
Gvakardžių ir Blachernajaus venecijiečių būsi kraštiečių būry ir negan- 
dos valandą galėsi pasitraukti į Blachernajų. Jei krisi, tai bus Dievo valia, 
bet nenusidėsi gelbėdamasi lotynų laivu. Nesirūpinkime vienas kitu. 

Tačiau kalbantis ji nublyško kaip mirtis ir taip suspaudė man ranką, 
kad sunerimęs paklausiau: 

— Kas tau? Bloga? 

Ji pasiteiravo: 

— Kodėl paminėjai Kerko vartus? Ką norėjai pasakyti? 

— Sakiau, ką galvojau, - apsigyniau, nors šiek tiek melavau. - Kas 
tau? 

Ji slopiai atsakė: 

— Turbūt nuo negyvėlių dvoko man bloga. Aš menkas karys ir neno- 
riu jums trukdyti. Eisiu prie Kerko vartų — tuomet nebesirūpinsime vie- 
nas kitu. Bet iki pusiaunakčio pabūkim kartu. Tik šito tavęs prašau. 

Apsidžiaugiau, kad ji taip nuolankiai sutiko su mano siūlymu, nes 
turiu savo planą ir baiminausi, jog; teks ilgai ją įkalbinėti. Kerko vartai 
bus saugiausia vieta per puolimą, o aš nenoriu, kad jai tektų bejėgiškai 
gintis nuo žaibiškai blykčiojančio puolančio janyčaro kalavijo. 

"Ji užsnūdo, bėt aš negalėjau užmigti, paskutinį sykį džiaugdamasis 
jos artumu. Rašau, o ligi mūro skliautų jau ateina slopus gaudesys - 
nakties tamsyje juda ir šnibžda šimtai tūkstančių turkų, statydami puo- 
limo kopėčias ir nešdami lankininkams glėbius strėlių. 

Tuoj pusiaunaktis ir Manuelis ateis pasiimti mano popierių. Rašiau 
greitai. Ne veltui dvejus metus buvau bažnytinio susirinkimo raštinin- 
kas. Džustinianis jau ištuštino savo skrynias ir sudegino popierius, ku- 
rie neturėtų pakliūti į turkų nagus. Blachernajaus šiluminio bokšto dū- 
mų kaminas taipgi rūksta ir nakties vėjas neša į miestą suodinas popie- 
riaus skiautes. Pradeda pūsti iš šiaurės. Šitai supratau sušlapinęs pirštą 
ir pakėlęs vėjyje, kai nuėjau ant mūro pasiklausyti turkų. Pučia i iš šiau- 
rės. Šimtams lotynų tai gali reikšti išsigelbėjimą. 

Vakare Džustinianiui prisistatė daugiau nei keturiasdešimt Peros jau- 
nikaičių, ketindami su kraštiečiais kovoti paskutiniame miesto mūšyje. 
Savigarba jiems neleido liktis nešališkos Peros prieglobstyje, nors jų po- 
desta, išsigandęs sultono grūmojimų, įsakė užrakinti Peros vartus ir gra- 
sino mirtimi bausti kiekvieną, kuris paskutinę valandą pažeis Peros ne- 
šališkumą. Tačiau jaunikaičiai virvėmis nuo mūro nusileido į pakrantę, 

o vartų sargybiniai užmerkė akis - jų nematė ir negirdėjo valčių irklat- 
rinkių gergždesio. 

Šiąnakt niekas nieko nekaltina, visos nuodėmės atleistos ir kiekvie- 
nas leidžia kitam klausyti sąžinės balso. Jeigu kas nors, papirkęs laivo 
vadą, bėga į venecijiečių laivą — tai jo reikalas. Jeigu kas nors paskutinę 
akimirką tamsoje nutykina nuo mūro ir pasislepia mieste - tai šitai pa- 
daro suvedęs apyskaitą su savo sąžine. Perbėgėlių jau niekas neperse- 
kioja. Nes jų nedaug, visai nedaug, kai pagalvoji apie luošius, senukus 
bei dešimtmečius berniukus, kurie per dieną suėjo ant mūro mirti už 
savąjį miestą. 

Tai graikų naktis. Žiūrėjau į šimtmetinį tų tamsių akių liūdesį ir ne- 
apsakomą nusiminusių veidų širdgėlą. Naktyje skamba varpai, kamer- 
tonai gaudžia paskutiniosios Romos mirtį. 

Ką dar parašyti? Neseniai brolių Gvakardžių pasiuntinys atnešė laiš- 
ką, gautą su strėle, paleista per mūrą. Su klaidom, prasta graikų kalba 
dar kartą rašoma: „Laikykitės. Jei nuo mūsų priklauso, tai jūsų miestas 
niekuomet neteks turkams“. 

Parašo nebuvo, tačiau tokių Žinučių, pritvirtintų prie strėlių nulauž- 
tais galiukais, daug kur paleista per mūrą. Tos žinutės mus guodžia liu- 
dijimu, jog sultono kariaunoje tarnaujantys krikščionys nenori, kad mies- 
tas žlugtų. Tačiau aš gerai Žinau, kad mūrams sugriuvus nė krikščio- 
nims niekas nebesukliudys žudyti ir plėšti. Tai pernelyg griežtas reika- 
lavimas žmogui. Karas jį apakina. Kraujo ir plėšimo svaigulys pats bjau- 
riausias. Bet visi esam tik žmonės, mokantys žmogišką skolą. Sirdy tar- 
naujame vienam Dievui. Krauju ir žudymu aistrą tenkinantis žmogus 
nešioja širdy Dievo tikrovę. Gal gyvas būdamas jis niekados šito neiš- 
girs ir nepripažins, tačiau šitai slypi jame. Todėl šiąnakt mes turime at- 
leisti ir savo priešams, nes jie nežino, ką daro. Tačiau tai netrukdo mums 
kautis už savo miestą ir išžudyti jų tiek, kiek įstengsime. 

Visa užbaigiant teisingiausia pasakyti: „Mes nežinome, ką darome. 
Tačiau mano širdis sako: tikras lyg miegeivis ligi šiol išgyvenau lemtį. 
Aš pasirinkau, tačiau mano pasirinkimą lėmė ne mano pažinimas ir ne 
mano valia. 

Kai ateis Manuelis, atiduosiu jam savo popierius. Tiesa, mano išmok- 
tą popiežiaus kanceliarijos sekretoriaus greitraštį tik aš pats gebu per- 
skaityti. Vis dėlto nenoriu sunaikinti savo popierių, nors ir bergždžia 
visa, ką parašiau. Galbūt kas nors perskaitys mano pasakojimus. Ma- 
nuelis bus vienas iš tų, kurie išsigelbės. 

Šią nuodėmių atleidimo naktį mano žvaigždiškas kūnas jau ilgisi Die- 
vo tikrovės. Tačiau žemiškasis kūnas alsuoja Anos Notaros artumu. Su- 


295 


laukus keturiasdešimties, kai jau tariau atslinkus gyvenimo rudenį. At- 
leisk, mano meile, už visa, ką bloga tau padariau. Laiminu tave, nes per 
tave išmokau pažinti save ir suvokiau, jog nesu tvirtas, nesu nei geres- 
nis, nei blogesnis už kitus, o meilėje ir silpnybėje į kitus panašus. Aš, 
kuris kitados tikrai tariausi esąs iš angelų, klajojančių žemėje. O esu tik 
žmogus. Bet tiek gana. Kraujas sugrįš ten, iš kur kitados iškeliavo. 


1453 metų gegužės 29 diena 


Aleoo ee Polis. 

Miestas prarastas. 

Tas šauksmas aidės per amžius tol, kol laikysis pasaulis. Jeigu po 0 ke: 
leto šimtmečių vėl užgimsiu, tuos žodžius išgirdus man akys sustings iš 
siaubo ir plaukai ant galvos pasišiauš. Tuos žodžius prisiminsiu ir vėl 
suvoksiu, nors daugiau nieko neprisiminsiu ir mano sąmonė vėl bus 
tarsi švariai išlyginta vaškinė lentelė. Tuos žodžius vėl suvoksiu. 

Aleoo ee Polis. 

Bet tebesu gyvas. Vadinasi, šitaip lemta. Turiu ligi dugno išgerti šiur- 
piausią mirties taurę ir savom akim pamatyti savo miesto ir savo tautos 
žlugimą. Tad aprašysiu. Tik, norėdamas parašyti teisybę, turiu kraujyje 
vilgyti plunksną ir krauju nubrėžti kiekvieną raidę. O kraujo nepristig- 
čiau. Jo mulvinai priglitę gatvių duburiai. Iš mirštančiųjų žaizdų pliau- 
piantis kraujas dar telkiasi šiltomis balomis. Didžiojoje gatvėje, hipod- 
rome ir aplink didįjį soborą drykso tiek negyvėlių, kad nėra kur pasta- 
tyti kojos. | 

Vėl naktis. Sėdžiu name, pažymėtame ietimi su plėšimo vėliavėle. 
Užsikišau ausis vašku, idant negirdėčiau šiurpaus prievartaujamų mo- 
terų ir vaikų kauksmo, gyvuliško besimušančių plėšikų staugimo - pra- 
tiso mano miesto priešmirtinių traukulių kančios šauksmo, nė akimirką 
naktyje nenutylančio. 

Mėginu atvėsti. Rašau, nors ranka dreba. Nors visas kūnas dreba. Ne 
iš baimės. Ne dėl savęs. Mano gyvenimas niekingesnis už gatvės smiltį. 
Tik dėl kęsmo ir skausmo, tūkstančiais šaltinių trykštančių begalinio siau- 
bo nakty. 

Mačiau, kaip kruvinom rankom apčiupinėta mergina beprotystės su- 
stingdytom akim įšoko šulinin. Mačiau, kaip grobikas išplėšė kūdikį iš 
motinos glėbio ir kvatodamas pasmeigė jį sėbro ietimi, kad galėtų pulti 
moterį. Mačiau pikčiausią, ką žmogus įmano padaryti ž žmogui. Taip, ma- 
čiau. Užteks. 

Po pusiaunakčio per visą išorinį mūrą nurodytose vietose išsirikiavo iš 
nuodėmių išsivadavę gynėjai. Tuomet užrakino puolimo vartus, o raktus 
perdavė didžiojo mūro atkarpų gynėjams. Keletas meldėsi, tačiau didu- 
ma atsigulė ant žemės pailsėti turėdami laiko ir daugis iš tikrųjų užmigo. 

Tuo metu uoste pajudėjo lengvi turkų laiveliai, artindamiesi prie mū- 
ro. Taipgi Dviejų kolonų uoste prisitvirtinęs didysis turkų laivynas at- 
plaukė iš Bosforo ir pasklido priešais jūrinį mūrą nuo Marmuro bokšto 
iki Neoriono ir grandinės. Sultono išdėstytos pajėgos žiedu turėjo gniauž- 
ti miestą apie visą mūrą, idant nekilnotume gynėjų į grėslias mūro vie- 
tas. Turkams įsakyta pulti visu pajėgumu, o ne apgauliai - mėginant 
įtraukti į mūšį gynėjus, kaip ligi šiol. Todėl ir laivuose matėsi puolimo 
kopėčios ir nuleidžiamosios lipynės, o jų stiebai buvo aplipę lankininkų. 

Pirmajam žengusiam ant mūro sultonas pažadėjo duoti Žirgo uodegą 
ir valdyti kraštą. Kiekvienam pasitraukusiam iš mūšio arba pasidavu- 
siam pažadėjo mirtį. Todėl pirmąsias puolimo grupes iš užnugario ap- 
supo caušai. 

Iki aušros likus trims valandoms, suskardėjo būgnai ir trimitai, naktis 
sugaudė neapsakomu triukšmu, užpuolikams rėksmingai drąsinant sa- 
ve ir kitus pulti. Mūsų ginama mūro spraga prie Šventojo Romano var- 
tų buvo ilgesnė nei tūkstantis žingsnių. Pirmiausia sultonas pasiuntė 
pastiprinimą —- iš visų Azijos šalių į šventąjį islamo karą šuplūdusius 
piemenis ir bastūnus, ginkluotus tik ietimis ar kalavijais ir apsisaugan- 
čius siauručiais mediniais skydais. 

Jiems artėjant prie mūro pradėjo smarkiai šaudyti turkų arkebuzos ir 
tiesaus taikymo pabūklai, mums virš galvų sušvilpė debesis strėlių. Ta- 
da prie išorinio mūro vienu sykiu stojo šimtai kopėčių. Šaukdamiesi Ala- 
cho, melsdamiesi, keikdami ir staugdami iš baimės, puolė mūrą pirmieji 
tūkstantiniai būriai. Tačiau jų kopėčios buvo nuverstos, ant jų paleista 
graikiška ugnis, o mūro papėdėje susigrūdusios pakrikos grupelės ap- 
šaudytos strėlėm. Ant jų galvų šliūkščiojo ilgais samčiais samstoma ver- 
danti derva bei lydytas švinas. Triukšmas ir staugimas buvo toks šiur- 
pus, kad bemat užtrenkė ausis. Turkai puolė visu sausumos mūro ilgiu. 
Uoste ir jūroje sugriaudėjo patrankos. 

Apdegę, klykdami iš baimės daugis užpuolikų puolė bėgti lyg galvas 
pametę, tačiau prie mūro griovio krašto išsirikiavę caušai kalavijais ka- 
pojo jiems galvas, o kūnus šaltakraujiškai vertė į griovį. Netrukus išori- 
nio mūro papėdėje susikrovė daugybė negyvėlių krūsnių, kurios pasie- 
kė mūro vidurį. 

Po netvarkingų pastiprinimo būrių sultonas pasiuntė sąjungininkų 
krikščionių kariuomenės dalinius ir jam tarnaujančius įvairių kraštų per- 

simetėlius, ištroškusius grobio. Jie kovėsi už savo gyvastį ir dauguma 
užsikorė ant mūro, bet nupuolę pagausino negyvėlių kūnų krūsnis. Ėmė 
klaikas girdint juos visomis Europos kalbomis prašant Kristaus ir Šven- 
čiausiosios Mergelės pagalbos, kai turkai šaukėsi Alacho ir Pranašo. Dau- 
gel kartų teko prieš akis išvysti mirtino siaubo perkreiptą veidą, kuris 
po akimirkos vėl prapuldavo tamsyje. 

Daugybė šarvuotų genujiečių buvo sužeisti arba krito pakirsti švino 
kulkų, nes turkai anapus griovio tebešaudė, nepaisydami, kur pataiko — 
į saviškius ar į mus. Sužeisti genujiečiai suklupę tebekovojo ant išorinio 
mūro krašto, nemėgindami šliaužti priebėgon, iki užpuolikai geležiniais 
kabliais nutempdavo juos nuo mūro žemyn. 

Maždaug po valandos sultonas leido išlikusiems atsitraukti ir įsakė 
iššauti nutaikytas didžiąsias patrankas. Jų baisūs akmeniniai sviediniai 
sugriovė mūsų priešakinį įtvirtinimą ir nuskraidino į mūrų tarpeklį rąs- 
tinius rėmus bei statines su žemėmis. Visa nustelbė rąstų, lūžinėjančių 
tarytum šakaliukai, traškesys. Nespėjo nusėsti dulkės, neišsisklaidė pa- 
rako dūmai, kai nurodyton vieton, nurodytu laiku atžygiavo Anatolijos 
turkų būriai. 

Tai buvo greiti, siutingi vyrai ir linksmai juokėsi lipdami vienas kitam 
ant pečių, tirštom gaujelėm kardamiesi į mūro viršūnę. Caušams nete- 
ko jų skersti, nes tai buvo tikri turkai, kurių kraują kaitino karas. Jie 
neprašydavo pasigailėjimo, o žūdavo šaukdamiesi Alacho. Jie žinojo, jog 
viršum jų sklando dešimt tūkstančių islamo angelų, pasirengusių mir- 
ties valandą juos nusitempti už plaukų tiesiog į rojų. 

Jie puldinėjo nuosekliomis tūkstančio vyrų bangomis, užgauliodami 
krikščionis ir grasindami tokiais šiurpumais, kad negaliu parašyti. Ta- 
čiau mūsų gynyba jų puolimą atlaikė. Mūsų gretų spragos vėl užsipil- 
dydavo, ir ten, kur gyva geležinė rikiuotė susvyruodavo, atbėgdavo 
Džustinianis narsinti savo vyrų ir abirankiu kalaviju perpus kapoti tur- 
kų. Ten, kur ant mūro pajudėdavo jo pavidalas, puolimas susilpnėdavo 
ir turkai mesdavosi statyti kopėčių kitur. 

Anatolijos būrių puolimui apsilpus, danguj blanktelėjo pirmutinė pilka 
it mirtis ryto atošvaistė. Visą kūną skaudėjo, buvau sumuštas, o ranka 
taip pavargusi, kad man vis rodėsi, jog nė su visa valios įstanga nepakel- 
siu kalavijo. Daugis šarvuotų genujiečių iš nuoilsio šnarpavo švilpiančiais 
plaučiais ir šaukė, prašydami gerti. Tačiau turkams atsitraukus diduma 
atgavo viltį, o kažkoks vargšelis net liūdnai sušuko, kad laimėjome. 

Bet juodą siūlą jau galėjai atskirti nuo balto ir nakčiai blykštant išvy- 
dome anapus griovio tvarkingas gretas aukštų balto veltinio janyčarų 
kepurių. Paeiliui sustoję tūkstantiniais būriais jie, prašmatniai apsitaisę, 

tylomis laukė įsakymo pulti. Priešais juos pasirodė pats sultonas Mu- 
chamedas su geležiniu vado kūju. Įsakėme skubinai nutaikyti mažąsias 
ir užsklendžiamąsias patrankas ir vienu metu iššovėme, tačiau nepatai- 
kėme. Daugybė janyčarų krito aplink jį, bet kolona nepajudėjo. O liku- 
sias spragas iš užpakalio užpildė apstas vyrų, kurie džiaugėsi garbe sul- 
tonui matant atsidurti pirmutinėse gretose, nors amžius bei tarnybos 
metai dar neteikė jiems tokios teisės. Priešais sultoną bemat stojo žaliai 
apsitaisę caušai, pasirengę pridengti jį kūnais. 

Pasinaudoję pertraukėle moterys bei senukai nuleido nuo didžiojo 
mūro mums kibirus vandens su vynu. Didysis mūras jau panėšėjo į 
žvirgždo krūvą ir viršūnė jau susilygino su išoriniu mūru, bet jis dar 
buvo per status lipti. Moterys vandenį nuleido virvėmis ir drąsinamai 
šaukė, kreipdamos mūsų dėmesį. 

Apie visa, kas dėjosi paskui, galiu pasakyti tik tai, ką pats mačiau, o 
kas nors kitas gali pasakoti kitaip, kadangi net pastabiausias Žmogus 
gali apsirikti, juolab kad mūsų juslės nėra tobulos. Vis dėlto buvau visai 
prie pat Džustinianio ir tariu viską matęs gerai. 

Spėjau išgirsti perspėjamuosius šūksnius ir griūti ant žemės, kai tur- 
kai vienu metu iššovė iš didžiosios ir visų kitų patrankų. Rytui nublyš- 
kus vėjas buvo sustiprėjęs ir akimirksniu nupūtė juodžiausius sūkurin- 
gus parako dūmų debesis. Dundesiui ir skausmo šauksmams nuščiuvus 
pamačiau ant žemės sėdintį Džustinianį. Šarvuose ties šonkauliu žiojėjo 
įstriža kumščio didumo skylė, kulkos pramušta iš nugaros. Akimoju jo 
veidas nupilko kaip švinas, gyvenimo džiaugsmas prapuolė - jis staiga 
suseno, nors iš vakaro buvo nusidažęs barzdą ir plaukus. Žemėn jis išsi- 
spjovė visą sriūbsnį kraujo, kraujas plūdo ir iš jo kirkšnies. 

— Pataikė, - pasakė Džustinianis. - Šita žaizda atneš man mirtį. 

Artimiausi vyrai apstojo Džustinianį, kad ne visi iškart pastebėtų jį 
esant sužeistą. Vyrai pradėjo grėsliai žvalgytis aplinkui. 

— Kulka atėjo iš užpakalio, - pasakė kažkuris. 

Du vyrai prišoko prie manęs, čiupo už abiejų rankų ir jėga nutraukė 
geležinę rankovę, žiūrėdami, ar ant pirštų nelikę parako. Paskui jie pri- 
ėjo prie arčiausio graikų techniko, skubinai taisančio arkebuzą, puolė jį 
kumščiais ir parvertę ant žemės ėmė tampyti už barzdos, spardyti gele- 
žiniais batais. Visi sužiuro į didžiojo mūro viršūnę ir niršiai pagrūmojo 
kumščiais. 

— Dėl Kristaus, broliai, - silpnai tarė Džustinianis, — nesikivirčykite, 
Vis tiek, iš kur kulka atlėkė. Gal kaip tik pasisukau žvilgterėti į mūrą bei 
vandens kibirus ir kulka atlėkė iš turkų pusės. Man šitai visai nesvarbu. 
Verčiau pašaukite gydytoją. 

Jo vyrai vienas per kitą puolė šaukti gydytojo, tačiau graikai nuo mū- 
ro atsakė, jog pas Džustinianį niekas neateis, nes puolimo vartai užra- 
kinti. Žinia, narsus vyras lengvai galėjo nusileisti į mūrų tarpeklį, bet 
buvo aišku, kad-nė vienas gydytojas nepadarys šito net dėl Džustinianio, 
nes kaip tik tuomet variniai janyčarų būgnai džiaugsmingai ėmė tratin- 
ti puolimą. Janyčarams garbė neleidžia netgi puolant šauktis Alacho. Jie 
puolė tylomis, rungdamiesi, kuris pirmas pasieks mūrą. Daug kur jiems 
nė kopėčių nebereikėjo. Tokios aukštos negyvėlių krūsnys kūpsojo prie- 
šais mūsų mūro liekanas. Jie puolė taip ūmai, tyliai ir tūžmiai, kad vos 
keli gynėjai spėjo atsigerti, nors visi buvome bemaž mirtinai ištroškę. 
Kibirai parvirto mums po kojų ir po akimirkos mūro viršūnėje kovėmės 
vyras prieš vyrą. 

Tai nebebuvo niekingos skerdynės, o tikra kova, nes janyčarai vilkėjo 
žvynuotus šarvus arba grandžiuotus marškinius. Jų kalavijai smaigstė it 
skvarbūs žaibai ir savo gausumu jie stūmė gynėjus atgal. Džustinianio 
genujiečiams ir mums pastiprinti atsiųsti graikai turėjo susitelkę būriais 
priešintis puolimui. 

Kaip tik tada didžiojo mūro viršūnėje pasirodė raitas imperatorius, 
išjojęs pažiūrėti mūšio. Nukaitusiu veidu jis džiaugsmingai sušuko: 

— Dar šįsyk atsilaikykite ir pergalė bus mūsų! 

Jeigu jis būtų buvęs Žemiau, šalia mūsų, ir jam švinu svarintų kojas ir 
rankas, tai šitaip nebūtų šaukęs. 

Džustinianis parėmė rankomis svyrančią jautišką galvą, sugriežė dan- 
timis iš skausmo, vėl išspjovė kraują, riebiai nusikeikė ir pareikalavo iš 
imperatoriaus puolimo vartų rakto. Imperatorius paprieštaravo sušuk- 
damas, jog Džustinianio žaizda negalinti būti labai pavojinga. Jam esą 
nederėtų išsigąsti trumpalaikio skaudesio ir palikti savo vyrus. 

Džustinianis užriko: 

— Prakeiktas priesaikos laužytojau! Pats geriau žinau, kaip jaučiuosi. 
Mesk raktą, o ateisiu ir savom rankom tave nudėsiu. 

Per patį mūšio įkarštį jo vyrai prapliupo juoku. Valandėlę padelsęs 
imperatorius nusileido ir nuo didžiojo mūro numetė jam po kojų raktą. 
Džustinianis pakėlė jį ir reikšmingai parodė savo vyrams. Kalavijų aš- 
menims barškant niršios kautynės siautė vos už kelių žingsnių. Vidur 
maišalienės siautėjo didžiulis janyčaras su abirankiu kalaviju, iki šar- 
vuoti genujiečiai jį apsupo ir parklupdė. Janyčaras vilkėjo puikius šar- 
vus, tad genujiečiai kapojo jį gabalais, kol užmušė. 

Kai pirmoji janyčarų puolimo banga tvarkingai atsitraukė pailsėti, at- 
sirito antra tūkstantinė banga. Džustinianis pasišaukė mane ir tarė: 

— Čiupk už pažasties ir padėk išeiti. Tikras vadas kovoja iki paskuti- 
nės galimybės, bet ne ilgiau. 


Pakišau ranką jam po pažastim, o artimiausias jo vyras pakėlė iš kito 
šono. Nuvedėme jį nuo mūro žemyn ir atrakinome imperatoriaus nu- 
mestuoju raktu puolimo vartus, taigi nuvedėme jį per mūrą į miestą. 
Mus pasitiko suglumęs imperatorius, apsuptas kilmingų vyrų. Jis nevil- 
kėjo šarvų, kad lengviau judėtų ir nepavargtų. Buvo apsirengęs purpu- 
riniais marškiniais, užsimetęs žalią, auksu siuvinėtą imperatoriaus man- 
tiją. Imperatorius dar kartą įsakmiai pareikalavo Džustinianio laikytis ir 
grįžti į mūšį, tikindamas jo žaizdą esant menką. Tačiau Džustinianis nie- 
ko jam neatsakė ir į jį nė nepažvelgė. Džustinianiui buvo sunku žengti 
žingsnį, tveriant šiurpų skausmą. 

Imperatorius grįžo ant didžiojo mūro stebėti mūšio ir narsinti graikų 
savo patarimais. Nuvilkome Džustinianio šarvus. Kai metėme juos ant 
žemės, supliuškėjo krauju, sklidini it kibiras. 

Džustinianis padavė ranką artimiausiam vyrui ir tarė: 

— Atsakau už savo vyrų gyvastis. 

Vyras supratingai linktelėjo ir sugrįžo pro puolimo vartus į mūšį. 

Nušvito rytas. 

— Džustiniani, - pasakiau, - dėkui tau už bičiulystę, bet privalau grįž- 
ti ant mūro. 

Jis mostelėjo ranka, išsišiepdamas iš skausmo, ir sunkiai išdaužė: 

— Nekalbėk apie tą velnių mėšlyną. Mūšis pralaimėtas. Tu taip pat 
šitai Žinai. Kaip tūkstantis išsekusių vyrų krūtinėmis apsigins nuo dvy- 
likos tūkstančių janyčarų, turinčių geležinius šarvus ir pažadą neapsa- 
komai prisiplėšti? Tau palikta vieta mano laive. Garbingai ją gavai ir 
užmokėjai. 

Galvą rankomis parėmęs jis valandėlę paaikčiojo ir pasiūlė: 

— Vardan Kristaus, užkopk ant mūro ir grįžk pasakyti, kaip vyksta 
mūšis. 

Jis tik varė mane šalin, nes pro puolimo vartus vienas po kito žengė 
šarvuotieji genujiečiai, kruvini nuo galvos ligi kojų, ir telkėsi aplink jį. 
Užkopiau ant mūro ir skaistėjančioje saulės šviesoje išvydau sultoną Mu- 
chamedą, stovintį prie aklinai užversto mūro griovio ir geležiniu kūju 
raginantį prošal bėgančius janyčarus. 

Mūšis jau siautė visoje išorinio mūro gynybos atkarpoje. Genujiečiai 
vis glaudžiau rikiavosi, šen bei ten mačiau vieną reikšmingai plojant 
per petį kitam, stojant jo vieton ir siunčiant aną puolimo vartų link. 
Graikų nepastebėti genujiečiai pamažu traukėsi iš mūšio. Šitai pamatęs 
supratau, kad pralaimėjome. Janyčarų varinių būgnų puolimo tarškesys 
vis labiau panėšėjo į niršią mano miesto pražūties muziką. 

Ūmai kažkas parodė į šiaurrytinę Blachernajaus mūro viršūnę. Ran- 

kas grąžę ir iš skausmo šaukę senukai bei moterys staiga nutilo ir įsiste- 
beilijo netikėdami savom akim. Tačiau tai, ką jie matė, buvo tikra. Skais- 
tėjančio ryto šviesoj ant dviejų sveikutėlių Kerko vartų bokštų viršūnių 
plaikstėsi kraujo raudonumo sultono vėliavos su sidabriniais mėnulio 
pjautuvais. | 

To reginio užmiršti neįmanu. Rodės, visas miestas vėliavas pastebėjo 
vieną akimirką, nes per visą mūrą ir miestą, - iš pradžių kaip nepatiklus 
niurnesys, 0 paskui kaip stiprėjantis siaubo staugsmas, — nusklido neti- 
kėta pražūties Žinia: Aleoo ee polis. 

Rytui liepsnojant į tą šauksmą įsijungė puolantys turkų būriai. Turkų 
pusėje jį džiaugsmingai gargė poros šimtų tūkstančių gerklės. Akimirką 
nieko nesupratau. Beprotystė, kad geriausiai išsilaikiusi mūro dalis pir- 
miausia atiteko turkams. Juk palei Kerko vartus net išorinis mūras be- 
veik nepajudintas. 

Tačiau ant didžiojo mūro viršūnės palei Kerko vartus plazdėjo sulto- 
no vėliavos su turkiškais mėnulio pjautuvais. Tą akimirksnį nauja jany- 
čarų banga nušlavė graikus bei paskutiniuosius genujiečius ir nusirito į 
mūrų tarpeklį. Tuo metu pirmieji turkai puolė toliau, lyg vinklios katės 
lipdami apgriuvusiu didžiojo mūro šonu, kabindamiesi kiekvieno ak- 
mens ir atsispirdami, kur tik pastatydavo koją. Moterys ir paaugliai iš 
siaubo įgavę jėgų ėmė ridinti jiems ant galvų mūro viršūnėn sukeltas 
akmenų atskalas. Metalinė švirkštyklė paskutinį sykį paleido ugnį, nes 
jau nereikėjo baimintis, kad užsidegs medinės išorinio mūro dalys. Tech- 
nikas neviltingai trypė ir spaudė rankomis ugnies švirkštyklės rankenė- 
lę. Tačiau srovė liovėsi ir vos keli ugnies lašai nuvarvėjo į žvirgždą. Grai- 
kiška ugnis baigėsi. 

Visa tai nutiko taip greit, kaip papasakojau. Šaukiau imperatoriui ir 
jo palydai, mosuodamas abiem rankom, kad pats laikas duoti atkirtį. 
Nieko nepasiekęs, šokau nuo mūro šaukti Džustinianio. Visąlaik ausyse 
aidėjo beprotiška miesto aimana: Aleoo ee polis. Rodės, net akmenys pri- 
sijungė prie šauksmo, o mūrą sudrebino bėgančios kojos. 

Genujiečiai buvo jau užkėlę Džustinianį ant kilto jo žirgo ir išsitraukę 
kalavijus apsupo jį grėsliu būriu. Iš pradžių jų buvo keturi šimtai šar- 
vuotųjų ir trys šimtai šaulių. Dabar tik koks šimtas telkėsi apie Džusti- 
nianį. Negalėjau širdy pasmerkti Džustinianio už tai, kad nori juos iš- 
gelbėti. 

— Laimingos kelionės! - šaukiau modamas ranka. - Teišgyja tavo žaiz- 
da ir atsiimk iš katalonų Lemno salą! Tūkstanteriopai ją užpelnei! 

Bet matydamas jo pilką kaip švinas veidą ir nurimusias akis supra- 
tau, kad vyrai gabena į uostą negyvėlį. Jis jau neįstengė pakelti galvos ir 

man atsakyti. Vyrai abipus jį rėmė, idant neiškristų iš balno. Džustinianiui 
pradingus už gatvės kampo, prasidėjo visuotinis bėgimas nuo mūro. 
Visur mačiau vyrus, šokančius žemyn nuo didžiojo mūro, metančius 
ginklus ir lyg be galvų lekiančius namų priebėgon. Imperatorius nepa- 
jėgė jų sulaikyti. 

Džustinianiui pradingus artimiausias jo vyras tebelaikė puolimo var- 
tus atvirus ir grasindamas kalaviju neleido imperatoriaus sargybiniams 
jų uždaryti, sutikdavo vorele svyrinėjančius ir kliuvinėjančius genujie- 
čius, telkė juos po dešimt vyrų ir skubino bėgti į uostą. Šitaip išsigelbėjo 
dar apie keturiasdešimt genujiečių. O tas buvo bjaurus vyras, kuilio vei- 
du. Atsidusdamas jis nusispjovė priešais mane ir užriko: 

— Eik velniop, prakeiktas graike! 

Tą akimirką, pūškuodami nuo bėgimo, pasirodė vartuose pirmieji ja- 
nyčarai su kalavijais rankose. Bendrom jėgom užgulėme vartus, užraki- 
nome ir užsklendėme, kol jų prigriuvo ganėtinai. 

Iš kuiliasnukio akių mačiau, kad jis labai norėtų kirsti man kalaviju, 
nes buvau graikas. Vis dėlto pasitenkino švariai nusišluostydamas kala- 
vijo ašmenis į šlaunį ir nužygiavo su savo vyrais į uostą. Garbė neleido 
jiems sprukti, nors gatve jau garmėjo pabėgėliai. 

Prie puolimo vartų stovėjau vienas, laukdamas sutarto trimito duoti 
atkirtį. Stovėjau vienas, bet podraug šalimais stovėjo tas, kurį buvau 
sutikęs per žemės drebėjimą Vengrijoje, o paskui Varnos pelkėje prie 
kardinolo Čezarinio kūno. Tamsiaplaukis, rimtas, panašus į mane. Paži- 
nau savo veidą, savo akis. 

Tariau: 

- Susitinkame prie Šventojo Romano vartų, kaip sakei. Nepabėgau 
kaip tas Samarijos pirklys. 

Jis šaltai nusišypsojo: 

— Laikaisi žodžio, Johanai Angelai. 

Pasakiau: 

— Tuomet nė nenumaniau, apie kokius vartus kalbi. Bet likimas mane 
čion atvedė. 

Aukštai, didžiuoju mūru jau bėgo janyčarai. Pirmieji ryto saulės spin- 
duliai raudonai dažė baltas veltines jų kepures. Raudonai blykčiojo ir jų 
kalavijai, kai kirtis po kirčio šienavo paskutiniuosius mūro gynėjus — 
vienodai karius ir technikus, moteris, paauglius ir senukus. Šalimais šau- 
kė ir mojavo imperatorius Konstantinas, kviesdamas bėgančiuosius grįžti 
ir duoti atkirtį. Tačiau iš aplink susitelkusio būrio vyrai tykino šalin, kas- 
kart, kai jis nusigręždavo, tad būrys mažėjo, tirpo akyse. Šitai pastebė- 
jęs imperatorius užsidengė delnais veidą ir sušuko: 

— Nejau nėra nė vieno krikščionio, kuris manęs pasigailėtų ir nukirs- 
tų man galvą?! | 

Mirties angelas linktelėjo man ir nusišypsojo: 

— Pats matai, kad jam manęs reikia labiau negu tau. 

Panašus į mane tamsiaplaukis svetimšalis ramiai žengė imperatoriaus 
link ir sustojęs prakalbo į jį. Imperatorius nulipo nuo žirgo, nusiėmė 
nuo kaklo grandinę, sviedė žemėn auksu ataustą apsiaustą, užsidėjo šal- 
mą, pasiėmė duodamą apvalų skydą ir pirmas puolė prieš šokinėjan- 
čius, riedančius, šuoliuojančius nuo mūro janyčarus. Paskutinį patepi- 
mą gavusieji jo kilmingieji bei vaikystės draugai su kalavijais rankose 
pasekė imperatorių, jo pavyzdys dar keletą sprunkančiųjų paskatino 
grįžti ir Žengti paskui. 

Man rodos, mūsų buvo apie šimtas vyrų, kurie, vienas kitą paremda- 
mi, iš pradžių žingsniu, o paskui bėgomis davėme paskutinį atkirtį ja- 
nyčarams jau iškėlus vėliavą didžiojo mūro viršūnėje ir bangomis ritan- 
tis į miestą. Paskui tiktai skydai daužėsi, žybčiojo kalavijai ir įsigalėjo 
neapsakoma maišalienė, kai žemė man dingo iš po kojų ir kalavijo ne- 
pakeldamas judėjau per grūstį pirmyn. Pirmiausia patyriau smūgį į pe- 
tį, paskui į galvą ir mano sąmonė, blykstelėjusi akinamu raudoniu, už- 
geso. Kaip siautulinga vėtra lėkė turkai per mane, trypdami kojomis. 

Saulė jau buvo pakilusi ir švitėjo auksinė, kai atsigodau. Iš pradžių 
nesupratau, kur aš. Paskui nusistumdžiau užgriuvusius dar šiltus kū- 
nus. Atsisėdau ir susivokiau esąs gyvas, beveik sveikas, nors ausyse 
skambėjo galybė varpų. Šen bei ten miesto namų link šliaužinėjo su- 
žeisti turkai, gailiais balsais šaukdami vandens. Tačiau niekas jiems 
nepagelbėjo. Pro visas mūro pradaužas suplūdo turkų kariauna plėšti 
miesto. 

Saulei akyse švituliuojant, sėdėjau ant žemės ir galų gale išvydau ža- 
liai apsitaisiusius du caušus, vaikštinėjančius tingiai mūro pakraščiu, ap- 
žiūrinėjančius sužeistuosius ir retsykiais pasilenkiančius nukirsti dejuo- 
jančiam galvos. Šūktelėjau jiems turkiškai, kad pribaigtų ir mane. Ta- 
čiau vyresnysis pažino mane iš veido ir pasilenkė, paliesdamas delnu 
man kaktą. Tikriausiai buvo matęs mane sultono palydoje per tuos sep- 
tynerius metus, kuriuos nugyvenau iš pradžių kaip Murado, o paskui 
kaip Muchamedo vergas. 

"Jis atnešė vandens ir nuprausė man veidą, padėjo nusiimti nuo gal- 
vos šalmą, nusivilkti grandžiuotus marškinius ir nutraukęs nuo švariau- 
sio janyčaro kūno turkišką apsiaustą ištiesė jį man. Nežinau, ar jis tarė 
mane podraug puolus, ar buvus sultono žvalgu mieste. Šiaip ar taip, jis 
pasisakė man savo vardą ir paprašė jį prisiminti. Pastebėjęs mano glu- 

mą jis pasakė man tiek janyčarų, tiek caušų slaptažodžius, pakėlė nuo 
žemės ietį su plastančia juostele ir tarė šypsodamas: 

— Alachas atlygina. Šitos jau niekam nebereikės. Imk kaip savo ženklą 
ir užsiimk namą. 

Ietimi pasiramsčiuodamas nusvyrinėjau pamūriu Kerko vartų link. 
Artėdamas prie Charizijų vartų išgirdau, kad ten dar tęsiasi mūšis, nors 
ant Blachernajaus bokštų taip pat plazdeno sultono mėnulio pjautuvai. 
Kaip tik suspėjau pamatyti brolius Gvakardžius su savo vyrais traukiantis 
iš mūšio. Jų bokštas buvo paskutinė išlikusi gynybos salelė, nors turkai 
jau seniai pro jį lėkė į miestą. Jie užsėdo ant Žirgų. Jų nirši drąsa buvo 
sukėlusi tokį didelį siaubą, kad Anatolijos dalinių turkai nepanūdo jų 
pulti, o paliko ramybėje, skubindami verčiau plėšti miesto. Broliai Gva- 
kardžiai jau nebesijuokė. Vyriausias sušaukė kitus ir riktelėjo: 

— Mes dar gyvi, tačiau miestas prarastas. Drebėk, saule, vaitok savo 
skausmą, žeme. Kautynės baigtos. Pagalvokime, kaip gelbėsime gyvas- 
tis, kol turime vilties išgelbėti. 

Jie liepė išlikusiems savo vyrams įsikibti žirgų balnakilpių, uodegų, 
balnų dirželių ir nujojo, palikdami gatvėje kruvinus srūvančių žaizdų 
pėdsakus. Ir janyčarai traukėsi jiems iš kelio, gręždami akis lyg nepaste- 
bėdami. Šitaip jie gerbė brolių Gvakardžių narsą, bet kartu manė, jog 
užtikrintas plėšimas vertesnis už bergždžią mirtį pergalės valandą. 

Turkams jau užėmus miestą broliai Gvakardžiai tikrai nusigavo į uostą 
ir sulipo į lotynų laivą. Jų vardai - Paulas, Antonijus ir Troilas, ir vyriau- 
sias dar nėra nė trisdešimties sukakęs. Graikams neapykantos jie nejau- 
tė kaip kiti lotynai. Teišlieka jų atminimas. 

Menkas jų būrelis buvo paskutinis gynybos likutis turkų užimtame 
didžiajame mūre. Per visą mūrą šiaurės vėjas spindulingai skaisčioje 
saulėje plaikstė didžiules vėliavas su sidabriniais mėnuliais. Nuo Bla- 
chernajaus bokšto Šventojo Morkaus liūtai buvo nuplėšti, o venecijie- 
čiai liovęsi priešintis, nes veržėsi į uostą. 

Per siautulingą, visom įstangom lekiančią plėšti turkų gaują veržiausi 
Kerko vartų link. Šiurpiai atrodė tie nirtūs lekiantys plėšti vyrai. Jie ga- 
labijo ir trypė kiekvieną, mėginantį pasprukti, nepaisydami amžiaus nei 
lyties. Jų būryje buvo nuskurusių sultono stovyklos atmatų, ginkluotų 
tiktai lazdom ir akmenim, persimetusių per petį iš skutų suraišiotas vir- 
ves vergams rišti ir grobio kroviniui perjuosti. Nedidukas barzdočius 
nešvariu turbanu pro mūro pralaužą neviltingai tempė į miestą porą 
asilų, įbūgęs, kad pavėluos prisiplėšti. Jis keikėsi ir mušė asilus, kol varg- 
šai gyvuliai griuvo stačiom galvom nuo stataus žvirgždo kaukaru virtu- 
sio mūro. | 

Kiti, gudresnieji, smaigais ir kirviais atkapojo užmūrytus Charizijų 
vartus, atverdami juos savo vežimams, arkliams bei kupranugariams. 
Niekas nekreipė į mane dėmesio, nes aplink šlitinėjo daugybė tokių su- 
žeistų paklaikėlių. Dauguma tik beprasmiškai svyruliavo ratu palei mū- 
rą, kol išsekinti kraujoplūdžio parpuldavo ant kelių, o paskui kniūpsti. 

Miestas prarastas. Mūro pakrantėje prisitvirtino lengvi turkų laive- 
liai, 0 jų įgulos — net vergai ir irklininkai — palikę laivus be gyvos dva- 
sios, puolė per mūrą į miestą. Palei Marmuro jūros pakrantės mūrą - 
nuo Marmuro bokšto iki grandinės — rėmė turkai laivų pirmagalius į 
krantą ir puldavo ieškoti mūro vietų, kurias paliko gynėjai. Taigi apie 
kelis bokštus tebesiautė mūšis, nors turkai iš visų pusių plūdo į miestą. 

Pasiekiau Kerko vartus. Atrodė, kad Blachernajuje venecijiečiai atsimušė, 
nes ant žemės dryksojo galybė janyčarų kūnų ir pora jaunų venecijiečių, 
mirties sugniuždytų, paplūdusių krauju, žemėtų ir aptryptų. Daugiau ne- 
buvo nieko. Iš užimtųjų didžiojo mūro bokštų janyčarai jau buvo pasi- 
traukę, palikę tik plevėsuojančias sultono vėliavas. O priešais vartus... 

Priešais vartus ant žemės gulėjo Anos Notaros kūnas trumpais kruvi- 
nais plaukais ir pramerktom rudom blizgančiom akim. Apie akis ir mir- 
ties pravertas lūpas jau spietėsi musės. Šalmas nuo galvos buvo nutrauk- 
tas. Gerklėje, pažastyse, kirkšnyje - kur tik šarvai nedengė - žiojėjo gi- 
lios durtinės žaizdos, tad visas kraujas buvo iš jos išsiurenęs. Mirtis kū- 
ną buvo šiurpiai sukraipiusi. 

— Į mane panašus svetimšali! — veriamai sušukau. - Eikš pas mane, 
tamsusis žmogau. Išmušė tavo valanda. | 

Tačiau jis nepasirodė. Stovėjau vienas. Susiėmiau rankomis galvą ir 
beprotiškai suklikau: 

— Manueli, Manueli, tai tavo kaltė! Kodėl manęs neklausei?! 

Pamėginau paimti jos kūną ant rankų, bet buvau pernelyg nusilpęs ir 
sužalotas, tad nepajėgiau panešti. Atsisėdau išsižergęs ant Žemės ir Žiū- 
rėjau į negyvą jos veidą, trokšdamas vėl įdiržinti širdį, nes Anos nebėra. 
Jai tenai tysant, mirties kauksmui iš visų miesto gatvių ir namų kylant 
jau nebetikėjau Dievo tikrove ir atgimimu. 

— Akmuo lieka akmeniu, - tariau. - Kūnas tėra kūnas. Dvasiai i išėjus 
žmogaus nebelieka. Kvapui išėjus Žmogus liaujasi buvęs. Žvaigždiškas 
kūnas - toks pats vaizdinys kaip visi kiti. 

Pakilau, paspyriau jos kūną koja taip, kad zyziančių musių būrys pa- 
kilo, ir nuėjau šalin. Kūnas tėra kūnas ir man jis nerūpi. 

Pasiramstydamas ietimi, be šalmo leidausi didžiąja gatve į miestą, ti- 
kėdamasis susitikti kokį nors įtūžusį musulmoną, kuris pasigailės ma- 
nęs kalaviju. 

Tačiau niekas manęs nelietė. 

Choro vienuolynan sukančios gatvės kampe išvydau ant žemės kala- 
viju sukapotų ikonų gabalėlius ir dešimtis sutryptų, riksmo perkreiptais 
veidais moterų kūnų, tebegniaužiančių delnuose šventąsias žvakes. 

Tebevyko kautynės apie didžiausius namus, kurių gyventojai, užrė- 
mę duris, šaudė iš lankų, mėtė nuo stogų ir pro langus akmenis bei 
ūkio rakandus, laistė verdantį vandenį, svaidė ugnį į puolančius jany- 
čarus. Tačiau ant daugumos namų jau plaikstėsi pirmosios užkariautojų 
vėliavėlės, o viduje girdėjosi šiurpus moterų staugsmas. 

Didžiąją imperatoriaus Valentino gatvę ligi vandentiekio vamzdyno 
skliautų klojo graikų kūnai. Atrodo, kad toje vietoje beprotiškos skerdy- 
nės liovėsi. O manęs link ėjo ilgos voros surištų graikų, kuriuos saugojo 
tik basakojis piemuo su ietimi. Iš moterų buvo atimti papuošalai, drabu- 
žiai suplėšyti, ieškant užsislėptų pinigų, o rankos surištos už nugarų jų 
pačių diržais. Kilmingi ir prastakilmiai, senukai ir vaikai, amatininkai ir 
archontai buvo kaip pakliuvus suraišioti viena virve prieš kruopštų iš- 
skirstymą į stovyklos aptvarus, kur parduotini vergijon neturtėliai ir su- 
simokėsiantys išpirkas bus atskirti. 

Leidausi į uostą. Dar buvo didžiulių ištuštėjusių miesto dalių, kuriose 
nesimatė nė vieno turko. Paskui vėl prieš mane pasirodė būrys janyča- 
rų, kurie mosuodami kruvinais kalavijais rinkosi geriausią namą. Jie rik- 
telėjo man, reikalaudami pasakyti slaptažodį, tačiau aš atsakiau turkiš- 
kai ir jie manęs daugiau nepaisė. Iš šoninio skersgatvio į juos žengė 
būrelis baimingai susikibusių pabėgėlių. Janyčarai akimirksniu paklojo 
vyrus, kurie turėjo ginklus, atskyrė nuo motinų vaikus ir apgrabinėjo 
moterų drabužius, paskui kalavijo plokštuma nuginė šią žmonių grupe- 
lę ir uždarė name, kurį tarėsi vertą užimti. 

Laivyno saugomoje uosto mūro dalyje priešais Perą tebesilaikė loty- 
nai. Prie vartų spietėsi didžiulė sąmiši minia žmonių, maldaujamai tie- 
siančių rankas, prašančių pasigailėti ir trokštančių pakliūti į laivus. Ta- 
čiau sargybiniai buvo užrakinę vartus ir įmetę raktus į vandenį - atra- 
kinti buvo tik laivyno vartai, kuriuos griežtai saugojo laivyno kariai, ie- 
timis ir kalavijais atgal stumdydami susigrūdusius žmones. Ant mūrų 
degančiais dagčiais mosavo sargybiniai, nuo rėkimo užkimusiais balsais 
grasindami nutaikyti mažąsias patrankas bei arkebuzas tiesiai į minią 
žmonių, jeigu šie neatsitrauksią ir nepadarysią kelio lotynams mūrų gy- 
nėjams, kurie kruvini nuo galvos iki kojų, iš nuovargio vos gaudydami 
orą pakrikai brovėsi per Žmones į uostą. 

Daugis moterų smarkiai susižalojo rankas, neviltingai mėgindamos 
griebtis laivyno karių kalavijų. Daugis turtingųjų bei kilmingųjų bergž- 

džiai tiesė sunkius kapšelius rodydami, geidaudami nusipirkti vietas 
laivuose. 

Pakilau aukštėliau ant kalvos atšlaitės, norėdamas per mūrą matyti 
uostą. Šen bei ten į mūrą rėmėsi kopėčios, o išmaniausi virvėmis leidosi 
į vandenį ir plaukė į laivus. Jų galvos tarytum tamsūs taškai juodavo 
vandeny. Prie laivų lipynių budėjo jūrininkai su kirtikliais ir neleisdavo 
atplaukusiems lipti, mostelėdami į kitus laivus. Dažnas plaukiojo be at- 
vangos, iki jėgos išsekdavo ir nuskęsdavo. Vis dėlto į kelis laivus paėmė 
stipriausius plaukikus, nes juose trūko jūrininkų bei irklininkų. 

Nuo uosto vartų į laivus atsiirdavo kaupinai prikrautos valtys ir vėl 
grįždavo pasiimti naujo krovinio. Valtimis plaukė ne tik nuo mūro išsi- 
gelbėję lotynai, bet ir rakandai bei skrynios. Atrodė, kad neapsakomoje 
maišalienėje laivynas išlaikė kažin kokią numatytą tvarką. Ir graikai val- 
timis pasiekdavo laivus - jeigu tilpo ir turėjo ryšių su venecijiečiais ar 
genujiečiais. 

Stovėdamas uosto atšlaitėje pamačiau didžiausiąjį genujiečių laivą pa- 
keliant bures, vėjo bei irklų jėgom pasukant grandinės link ir mėginant 
ją svoringumu nutraukti. Tai buvo daugiau nei du tūkstančius žmonių 
talpinantis laivas. Grandinė įsitempė, bet atlaikė, ir laivas drebėdamas 
nuo pirmagalio iki paskuigalio sustojo. Vis dėlto stiebai nenulūžo, nes 
genujiečiai - sumanūs jūrininkai ir vandenyse žino, ką daro. 

Šiaurės vėjui spaudžiant laivą prie grandinės taip, kad ši įsitempė 
lanku, išlipo iš laivo ant grandinės rąstų du augūs vyrai su plačiaašme- 
niais kirviais. Kirviai kilo ir leidosi, vėl kilo ir vėl leidosi, nevilties niršto 
perimtiems vyrams iš peties kapojant ploniausią Žiedų jungtį. Staiga 
grandinė trūko ir išdidus laivas, nustumdamas abu grandinės galus iš 
kelio, išpūtęs bures įplaukė į atvirą jūrą, tad abu jūrininkai vargiai spėjo 
iškiliu šonu įlipti į laivą. Paskui didįjį laivą išjudėjo ir trys mažesni, 
tačiau venecijiečių laivai ramiai likosi uoste. 

Nė vienas turkų laivas nesivijo bėgančių laivų, nes turkų jūrininkai 
buvo palikę savo galeras Marmuro jūros pakrantėje. Ir kariai, ir jūrinin- 
kai, perkreipę nugaras, nešė į laivus grobį, pirm savęs gindami paimtus 
belaisvius. Dauguma jų buvo žydai, nes jūrininkai pirmiausia pataikė į 
Džiudeką - žydų miesto dalį ir ten apsistojo, godėdami pasakiškų žydų 
aukso ir brangakmenių lobių. Todėl tokios didžiulės Žmonių minios iš- 
trūko į uostą, nors turkai jau buvo užėmę didumą miesto. 

Pirmiesiems laivams sprunkant Akropolio kyšulio bokštuose tebeplaz- 
deno imperatoriaus vėliava. Juos gynė kretiečiai jūrininkai, o turkai jų 
nepuolė visu karštumu, pastebėję, jog gynėjai neketina pasiduoti, nors 
miestas prarastas. | 

Uosto vandenyje apie laivus plūduriavo drabužių palaikomi skenduo- 
liai, o prie lipynių vanduo dažėsi raudonai, nes jūrininkai kapojo ran- 
kas tiems, kurie, nepaisydami draudimų, jėga kabinosi į laivus. 

Nebeturėjau ką veikti uoste. Užkopiau ant kalvos ir parėjau į savo 
namus. Atrodė, kad juose tuščia. Turkų dar nesimatė, tačiau priešinės 
vyninės durys buvo atkapotos kirviais, o ant laiptų telkšojo vyno balos. 
Anksčiau liepdavau Manueliui iš tos vyninės nešti valgį. Tikriausiai šei- 
mininkas iki paskutiniosios laikė pasislėpęs kokį vyno indą seniesiems 
lankytojams. Dabar jis tysojo prakirsta galva už prekystalio, o jo šeimos 
nebuvo nė kvapo. Nežinau, ar tai apiplėšimas ir žmogžudystė, turkų ar 
lotynų jūrininkų darbas. 

Prie vartus saugančio akmeninio liūto tvirtai įsmeigiau ietį su vėlia- 
vėle, šitaip užimdamas savo namą. Įėjau vidun ir pašaukiau Manuelį. 
Po kurio laiko išgirdau iš rūsio baimingai knirkčiojant: 

— Ar čia tu, mano pone? 

Jis keturpėsčias išropojo iš rūsio ir mėgino apkabinti man kojas. Tūž- 
miai spyriau jam į krūtinę, nepaisydamas jo silpnumo ir žilos barzdos. 

— Ko neklausei manęs? Ko nedarei taip, kaip sakiau?! — šaukiau nir- 
šiai, apsilpusiomis rankomis traukdamas kalaviją, kurį suglitęs kraujas 
laikė makštyje. Tik dabar suvokiau, kad mano kalavijas turkiškas, o cau- 
šo duotasis apsiaustas ir apie sužeistą galvą apsuktas turbanas padarė 
mane panašų į tikrą turką. 

— Dėkui Dievui, kad vis dėlto esi vienas iš sultono vyrų, - nuolankiai 
pasakė Manuelis. - Iki paskutiniosios puikiai saugojai paslaptį — net aš 
beveik įtikėjau. Tikiuosi, apsaugosi mane savo galybe. Jau nužiūrėjau 
daugybę namų, kuriuos plėšiant galiu tau labai pagelbėti. - Žvilgtelėjęs 
man į veidą jis suskubo pridurti: - Noriu pasakyti, kad vis pagalvoda- 
vau ir įsivaizduodavau, ką daryčiau, jeigu būčiau turkas ir įsiveržčiau į 
miestą. Pasakyk, ar imperatorius tikrai žuvo? 

Man linktelėjus jis maldingai persižegnojo ir tarstelėjo: 

— Dėkui Dievui. Tai jau nebebus jokio sankirčio, o sultonui kalaviju 
užkariavus miestą esame teisėti jo valdiniai. Imk mane sau į vergus, 
pone, idant galėčiau kreiptis į tave, jeigu kas nors mėgintų mane nusi- 
vesti. 

Ilgiau neištvėriau. Čiupau jį už barzdos ir kilstelėjau aukštyn, kad 
pasižiūrėtų man į akis: 

— Kur mano žmona - Ana Notara, kurią tau patikėjau eloboti i ir kurią 
priesaikavai išgelbėsiąs? 

— Ji mirė, - paprastai atsakė Manuelis, iš baimės pirštais nusišnirpštė 
nosį ir prapliupo graudžiai verkti. — Juk sakei, kad negandoj trenkčiau 

jai per galvą, jeigu ji kitaip nesutiks, ir nuirčiau ją į Džustinianio laivą. 
Net asilą jau buvau tam atsivedęs, tačiau jį būtų iš manęs per pirmą 
susirėmimą atėmę, jei paskutinę akimirką nebūtų pasisekę jo perduoti 
vienam venecijiečiui, kuris gobėjosi iš Blachernajaus į uostą nugabenti 
mozaikom papuoštą spintą. Labai gražią spintą. 

— O Ana, mano žmona! - surikau, pešdamas jam barzdą. 

— Nepešk, pone, skauda, - papriekaištavo Manuelis ir, ištraukęs barz- 
dą man iš saujos, užsidengė abiem delnais. - Juk dariau, ką galėjau, ir į 
pavojų lindau dėl tos kvailos moters tiktai dėl ištikimybės tau, nė atly- 
gio neprašydamas. Bet ji manęs neklausė. O kai išgirdau kodėl, man 
beliko kaip tik laukti su ja ryto. - Manuelis smerkiamai pažvelgė į ma- 
ne, piktai pasitrynė kelius ir sušniurkšėjo: - Tokia tat padėka už viską ir 
tu mane pešioji, nors šaltame rūsy man vėl kelius ėmė gelti ir gerklę 
skauda. Matai, tau žmona negalėjo išpažinti savo tėvo gėdos, juk esi 
toks rimtuolis. Bet tėvo namuose ji turbūt nugirdo apie planą, kad puo- 
limo naktį rengiamasi slapčia palikti požeminius Kerko vartus nesaugo- 
mus ir neužrakintus. Rodant gerą graikų valią. Noriu pasakyti, jog, di- 
džiojo kunigaikščio manymu, šituo jis turkams menkai pasitarnavo. Juk 
išorinio ir vidinio mūro tarpekliu vidun būtų sugarmėjęs tiktai koks men- 
kas smogiamasis būrelis. Ir jis turėjo veržtis pro Kerko vartus tuomet, 
kai užpuolikai užėmė išorinį mūrą prie Charizijų. Bet graikų geros va- 
lios rodymas, paliekant neužrakintus vartus, kunigaikščio manymu, tu- 
rėjo didelę politinę reikšmę. 

— Tikrai, — - pasakiau. — Politinės prieštaros ir išdavystės riba plonytė it 
plaukelis. Bet tyčiomis palikti atviri ir nesaugomi puolimo vartai - išda- 
vystė. Šito niekas nepaneigs. Žmones kardavo dėl nepalyginti menkes- 
nių dalykų. 

— Galbūt išdavystė, - maloniai pritarė Manuelis. - Šitaip manė ir po- 
nia, todėl išsižadėjo savo tėvo ir pabėgo iš jo namų pas tave. Žinia, ir iš 
meilės, nors tavo nuovokumo ji gerai nepermanė. Tačiau ji norėjo su- 
trukdyti savo tėvui įvykdyti išdavystę - pasirūpinti, kad vartai būtų už- 
daryti. Todėl palydėjau ją prie Kerko vartų, kaip liepei, tardamas, kad 
tai saugi vieta, cha cha. Pasilikome ten, nors graikų sargybiniai mus ne 
kartą varė sakydami, jog mes tenai nereikalingi. Kas buvo tie graikai 
sargybiniai - nežinau, nes tamsoje jie rūpestingai dangstėsi veidus. Tur- 
būt tai buvo didžiojo kunigaikščio vyrai, kurie paklusdami įsakymui ėmė- 
si saugoti vartus, išsiuntę tikruosius sargybinius. O kas pereitą naktį ne- 
būtų nuolankiai paklusęs įsakymui grįžti į miestą? 

— Kai turkai pradėjo erzelioti, - tęsė Manuelis, — jie paprasčiausiai 
atitraukė skląstį ir atrakino vartus, nes turėjo raktą - tikrą ar padirbtą, 

nežinau. Ponia su kalaviju rankoje žengė prie jų ir pareikalavo rakto. Iš 
pradžių tie gąsdino ją, bet supratę, kad bergždžiai, iškart griebė ją - 
penkiese — ir užbadė, jai nė surikti nespėjus. 

— O tu, ką darei tu? - paklausiau. 

— Bėgau, - nekaltai atsakė Manuelis. - Nors kelius skauda, bėgau taip 
greit, kaip valiojau, ir tamsyje jie manęs nepagavo. Nieko kita neliko, 
tad nuėjau ir pardaviau venecijiečiui laikytąjį asilą, kaip jau sakiau. 

— Dėl Dievo! - sušukau. — Kodėl nepranešei apie pavojų venecijie- 
čiams? | 

— Mėginau, - atsakė Manuelis, — bet jie manimi nepatikėjo. Jie turėjo 
plušos didvyriškai gindami Blachernajaus mūrą. Vadas net atnešė že- 
mėlapį įrodinėdamas, jog Kerko vartai ne jų gynybos atkarpoje, o grai- 
kų. - Delnu užsidengęs burną Manuelis sukikeno: - Turbūt jie tarė ma- 
no žodžius kvailystėmis ar graikų, trokštančių išskaidyti jų pajėgas, pin- 
klėmis. Juk visas Blachernajaus mūras nurašinėtas: „Nešdinkitės namo, 
lotynai . Jis nesuėmė galvon, kad Kerko vartai gali būti atviri, nes visi 
puolimo vartai vidurnaktį buvo užrakinti, o raktai grąžinti imperatoriui. 
Galų gale jis pagrasino mane pakarsiąs, jeigu dar jį trukdysiu. 

— Dar mėginau, - tęsė Manuelis, - prašyti brolių Gvakardžių pagal- 
bos, bet jau buvo praėję daug laiko, be to, jie turėjo gerokos plūkiavos, 
stengdamiesi sulaikyti per didžiojo mūro pradaužą į miestą plūstančius 
turkus. Tuomet... taigi. 

Manuelis nuolankiai pasižiūrėjo į mane ir liūdnai patvirtino: 

— Manau, nepatikėsi manimi, bet tada pagalvojau, kad ir aš esu grai- 
kas, kad mano tėvas pas imperatorių Manuelį nešiojo rąstus. Žinia, su 
liūdesiu pagalvojau apie pasislėptus pinigus ir vienintelę gyvastį, bet 
vis dėlto pasičiupau kritusiojo kalaviją ir pasileidau prie Kerko vartų. - 
Tarsi stebėdamasis savo kvailumu jis skėstelėjo rarikas ir sušuko: - Vel- 
niai griebtų, pone, pasileidau su kalaviju Kerko vartų link, manydamas 
dar galėsiąs juos kaip nors uždaryti, kai diena jau blyško! Laimei, smar- 
kiai pavėlavau su savo didvyriškumu. Pro vartus manęs link bėgo sul- 
tono janyčarai, tad greit mečiau kalaviją šalin ir pakėliau rankas, mels- 
damas Švenčiausiąją Blachernajaus Mergelę saugoti mano gyvastį. Ma- 
no malda nepaprastai pagelbėjo, nes turkai čiupo mane iš abiejų šonų 
ir, tarytum žnyplėmis suėmę, darkia graikų kalba vienas per kitą šaukė 
man vesti juos į Choro vienuolyną. 

— Tai išties buvo didvyriai, - susižavėjęs prisiminė Manuelis purtyda- 
mas galvą, - nes suėmę mane leidosi bėgti gatvėmis tiesiog į Choro 
vienuolyną. Jų buvo ne daugiau kaip dvidešimt vyrų su veltinėm kepu- 
rėm. Kiti buvo sulipę į didžiojo mūro bokštus, rengdamiesi pulti jų gy- 
nėjus ir iškelti plazdančias sultono vėliavas. 

— Tą akimirką gynėjai prie Šventojo Romano vartų palūžo, - pasa- 
kiau. — Ne, didelės reikšmės išankstinis Kerko vartų perėmimas neturė- 
jo, jeigu turkų ten buvo nedaug. Bergždžia išdavystė. Tikriausiai turkų 
smogiamasis būrys puolė pro Charizijų vartų mūro pradaužą iki Kerko 
vartų ir pakeliui jų pajėgos iškriko. Šiaip ar taip, Kerko vartai buvo už- 
rakinti, kai rytą ten nuėjau. 

— Išvydę sultono vėliavas venecijiečiai narsiai atsimušė, — pasakojo 
Manuelis. - Bėgdamas grįžtelėjau ir kaip tik pamačiau juos su blykčio- 
jančiais kalavijais ir šarvais bei liūto vėliava išpuolant pro šoninius rū- 
mų vartus. Jie išdaužė prie vartų likusius turkus, o vartus užrakino. Ta- 
čiau didžiojo mūro bokštų jau neįstengė atkovoti ir nė nemėgino. 

"— O tu? - paklausiau. 

— Nuvedžiau janyčarus į Choro vienuolyną, tikėdamasis stebuklingą- 
jį Mergelės atvaizdą apramdysiant jų laukines širdis, - skausmingai aiš- 
kino Manuelis. - Dar pamaniau, kad išvydę nuostabias mozaikas ir ap- 
kvaišę nuo smilkalų jie atsivers į kitą tikėjimą ir išsižadės netikro Prana- 
šo. Į tą garsųjį vienuolyną jie tikrai bėgo smagiau nei koks piligrimas, 
tad susižavėjau jų maldingumu. Bet žmogus bjauraus būdo - tūžmus 
grobio potroškis pergalėjo jų maldingumą, - sudejavo Manuelis atsi- 
dusdamas. - Visa bažnyčia buvo išpuošta rožėmis ir tirštai priplūdusi 
besimeldžiančių moterų su žvakėmis. Janyčarai paniekindami šventą vie- 
tą pradėjo kalavijais kapoti bejėges moteris, skindamiesi kelią prie ba- 
liustrados. Ten jie sulaužė vartelius ir iškart sukapojo į keturias dalis 
stebuklingąją ikoną. Tuomet iš tikro pasibaisėjau, užsigavau ir nė aki- 
mirkos nebenorėjau liktis tarp tokių bedievių, o puoliau lauk, įsimaišy- 
damas į bėgančių moterų būrį. 

— Atlėkiau, kai venecijiečiai pradėjo tuštinti Blachernajų, - toliau pa- 
sakojo Manuelis. - Laimei, vienas jų tarnas mane pažino. Antraip būtų 
užmušę, nes aš graikas. Skindamiesi kelią per miestą į uostą jie skerdė 
tiek turkus, tiek graikus, o pakeliui apiplėšė daugybę namų, nes dar 
turėjo palyginti daug laiko. Jie buvo įniršę, nes galybė jų gerų vyrų vel- 
tui krito gindami mūrą, ir net jų bailas pakliuvo į turkų nelaisvę. Nuka- 
kau drauge su jais į uostą, o iš ten į mūsų namus ir pasislėpiau rūsyje, 
patikėdamas gyvastį Dievui. Ketinau iššliaužti tik rytoj, turkams atsigo- 
dus iš kraujo kvaišulio. Atrodo, kad šiandien jie užmuštų kiekvieną ke- 
ly pasipainiojusį, - nepaisydami amžiaus, tiktai žudymo džiugulio per- 
imti, - išskyrus, žinoma, moteris, su kuriom patiria kitokio smagumo. 

— Tu saugus, kol priešais namus plevėsuoja ieties vėliavėlė, - pasa- 
kiau. - Dabar ta vėliavėlė mano ir nė vienas turkas jos neįžeis, brauda- 
masis į namą. Be to, šis namas palyginti menkas, net moterų čia nėra. 

Puikesnių namų plėšti jie ras daugiau nei ganėtinai. Jeigu kas brausis 
vidun, sakyk, kad namas užimtas, pasakyk mano turkišką vardą ir pa- 
sisakyk, jog esi mano vergas. Kol kas tau nieko nenutiks. Taigi lik su 
Dievu. 

Sunerimęs Manuelis įsikibo manęs ir sušuko: 

— Kur eini, pone? Nepalik manęs! 

— Einu ieškoti užkariautojo, - atsakiau. - Jį vadins užkariautoju. Nuo 
šio ryto jis bus žinomas kaip sultonas Muchamedas Užkariautojas. Bus 
didžiausias iš sultonų, valdys Rytus ir Vakarus. 

Vėl žengdamas gatvėmis mačiau skausmingus priešmirtinius savo 
miesto traukulius ir visą piktybę, kokią žmogus įmano padaryti nežino- 
damas, ką daro. Nes Žmogus tegali teisintis sakydamas nežinojęs, ką 
daro. 

Priėjęs didįjį soborą pamačiau turkus kirviais atkapojus bronzines du- 
ris ir tempiant iš jo žmones, kurie kliaudamiesi pranašyste tirštai užplū- 
do bažnyčią. Luošius, senukus ir kūdikius turkai priešais soborą daigojo 
bemat, tačiau kitus rišo į ilgas eiles ir mušdami bei spardydami varė į 
savo stovyklos rąstinius aptvarus. Keletas pasismagino nupjovę šventi- 
kams ir senatoriams barzdas savo žirgų brizgalams pinti. 

Nūsdamas savo akimis įsitikinti, kad sultonas iš tiesų pasiuntė cau- 
šus saugoti Notaro namų, nusileidau į jūros pakrantę, kur turkų laivy- 
no kariai stropiai laužėsi į namus. Užkalbinti jie atsakė, kad didysis ku- 
nigaikštis Notaras, abudu jo sūnūs ir serganti Žmona savo namuose vi- 
siškai saugūs. Purtydami galvas jie sakė, jog netyčia prasitarę neteko 
tūkstančio asperų atlygio. Didysis kunigaikštis į namus viliojęs osmanų 
princą Orchaną, kuris didvyriškai gynė savo bokštą. Notaras ketino jį 
perduoti turkams, tačiau Orchanas paskutinę akimirką nujautęs kažin 
ką bloga ir nusileidęs su krepšiu nuo mūro, persirengęs vienuolio abitu. 
Ten laivyno vyrai paėmę jį į vergiją, tačiau vienas graikas vergas jį paži- 
nęs ir išduodamas princą išsipirkęs iš vergijos. Princui galva bemat nu- 
kirsta ir nusiųsta sultonui. 

Apie pusiaudienį sugrįžau prie didžiojo soboro ir pamačiau iš uosto 
jūron lėtai išplaukiančius, giliai krovinių gramzdinamus paskutiniuo- 
sius krikščionių laivus. Tačiau nė vienas turkų laivas nesiyrė pavymui. 
Gūsingam šiaurės vėjui pučiant laivų burės išsipūtė, o ant stiebų plaz- 
deno daugybės nenugalimų krikščionių šalių vėliavėlės, atsisveikinda- 
mos su mirštančiu Konstantinopoliu. 

— Nuneškite krikščionims žinią apie mirtį! - šaukiau. - Sudrebinkite 
Vakarų šalis! Po mūsų ateis jūsų eilė. Nejau nematote Europon slenkan- 
čios nakties! 

Rodės, mano žodžiai turėjo stebuklingos galios, nes jūrai aplink žvil- 
gant, laivus staiga užklojo juodas debesies šešėlis, tad rodės, kad jie ga- 
bena Vakaruosna naktį. Jie gabenosi naujus laikus. Žmogiškos aistros ir 
širdies mirties laikus. 

Tą akimirką iš visų pusių puolė bėgti į būrį turkų kariai — didžiąja 
gatve artėjo prašmatni sultono palyda, apsupta žaliai apsitaisiusių cau- 
šų, paauksuotus lankus įtempusių asmens sargybinių ir kvepalų indais 
mosuojančių bėgikų. Zirgai žengė per graikų kūnus gatvėje, o garbano- 
ti haremo berniukai šlakstė sultonui kelią rožių vandeniu. 

Priešais pramuštus vario vartus sultonas Muchamedas nulipo nuo bal- 
to it sniegas žirgo. Jo jaunas aistrus veidas virpčiojo iš nemigos ir nuo- 
vargio, bet gelsvos žvėries akys spindėjo šaltu pergalės džiuguliu, kokio 
niekados neregėjau žmogaus akyse. Mačiau sulysusį jo veidą, siaurą sa- 
kališką nosį bei didelį smakrą, ir mane vėl perėmė tokia baimės ir trau- 
kos pagunda, kaip gyvenant šalia jo. 

Nulipęs nuo žirgo jis perėmė geležinį kūjį į kairę ranką, i žemai nusi- 
lenkė, pasėmė saują žemės ir ja apsibarstė. Janyčarai pamanė jį šitaip 
atsiduodant vieninteliam Dievui ir apmirė iš pagarbos. Manau, jog iš 
tiesų jis įsišventino į žemės sūnus, gerbiančius tiktai mirtį.. 

Sultonas su palyda nuėjo į bažnyčią ir aš nuskubėjau paskui. Ant 
bažnyčios grindų telkšojo kraujas, dryksojo keletas negyvėlių. Daugy- 
bė janyčarų kaip tik plėšė soborą, daužydami ikonas, lupdami jų si- 
dabrinius ir auksinius rėmus, kraudami knygas dramblio kaulo virše- 
liais bei šventuosius indus į altoriaus staltieses bei svoringas nuo perlų 
šventikų antpetines, rengdamiesi išsinešti savo grobį. Vidur bažnyčios 
vienas janyčaras kirviu daužė marmuro plokštes, ieškodamas paslėp- 
tų lobių. 

Sultonas Muchamedas sparčiais žingsniais pripuolė prie jo, žiauriai 
trenkė jam kūju ir nujuodusiu iš įniršio veidu užriko: 

— Nelieskite mano turto! Jums žadėjau visa, kas galima panešti, ta- 
čiau pastatus sau pasilikau. 

Draugai skubinai išvilko janyčarą už kojų iš soboro, idant sultonas jo 
neužmuštų. Galėjai pagalvoti, kad perdėtą sultono įniršį sukėlė pavy- 
das pamačius, kokie didžiuliai turtai atitenka prasčiokams. Bet Mucha- 
medui tai nerūpėjo. Pinigų ir lobių jis negeidė. Tiktai valdžios. 

Jis žvalgėsi po soborą tarytum netikėdamas neapsakomu jo didumu 
ir prabanga. Jauni jo palydos kariai jau nebesitvardė. Vienas jų pavilgė 
delną telkšančiame kraujyje, įsibėgėjo ir šoktelėjęs ant marmurinės sie- 
nos tėškė kruviną delną taip aukštai, kaip pasiekė. 

— Tai mano ženklas! - sušuko jis. Kruvinas rankos pėdsakas liko ant 

sienos taip aukštai, kad jį būtų pasiekę trys vyrai, vienas kitam ant pe- 
čių sulipę. 

Sultonas Muchamedas paėmė iš arčiausio asmens sargybinio paauk- 
suotą lanką, įtempė jį, nusitaikė aukštyn ir įsmeigė virpčiojančią auksi- 
nę strėlę į iškiliausią didžiojo bažnyčios kupolo vietą. 

— Tai mano ženklas! - šūktelėjo jis, apsižvalgė aplink ir įsakė janyča- 
rams sugriauti baliustradą, tad altorius liko kaip ant delno. 

Baliustradai braškant jis paliepė: 

- Šaukite visi vienu balsu: „Turkų emyras Muchamedas, Murado sū- 
nus, atėjo paskirti didžiojo krikščionių soboro vieninteliam Dievui“. 

Bažnyčion susigrūdę kariai, valandėlę užmiršę plėšimą, prisidėjo prie 
šauksmo ir jo aidas nuskardėjo aukštai stebuklingos tūkstantmetės baž- 
nyčios skliautuose. Tuomet įvyko stebuklas. Už altoriaus, iš po grindų 
vienas po kito ėmė kilti dvidešimt graikų bažnyčios vyskupų, šventikų 
bei vienuolių, apsitaisiusių šventiniais abitais su bažnytinės valdžios žen- 
klais. Jie priėjo prie sultono, suklupo prieš jį, nulenkė galvas ir atsidavė 
nugalėtojo malonei. Tarp jų buvo Genadijus. Turkams užėmus miestą 
jie pasislėpė kažkurioj iš daugybės slaptų soboro celių. 

Rodės, visa nutiko slaptu susitarimu. Tai paaiškino sultono įniršį pa- 
mačius janyčarą, mėginantį prasidaužti į bažnyčios slaptavietes, Sulto- 
nas janyčarams pasakė: 

— Tai mano belaisviai, nes jie man pasidavė. Niekas negali jų liesti, 
tačiau sumokėsiu jums po šimtą asperų už kiekvieną iš šių aukštų krikš- 
čionių šventikų. Palydėkite juos į kokį nors vienuolyną, kurį jie patys 
pasirinks, ir tegul juos saugo caušai, kol kitko neįsakysiu. 

Vyskupai ir šventikai vienu balsu sušuko: 

— Renkamės Pantokratoriaus vienuolyną! 

Sultoną lydėjusieji aukšti islamo mokytojai bei dervišai sušuko atėjus 
pusiaudienį. Sultonas įsakė atnešti vandens ir, janyčarams paskubomis 
išvedus šventikus, apsiplovė, kaip liepia Koranas. Paskui basas užlipo 
ant altoriaus, sutrypė kryžių, atgręžė veidą į rytus ir pirmas pasimeldė. 
Jo palyda ir bažnyčion susigrūdę kariai daugybę kartų tiesėsi ir lenkėsi, 
kakta paliesdami grindis, mahometiška malda paskirdami puikiausią 
krikščionių soborą Alachui. 

Po maldos sultonas įsakė savo palydos dervišams bei mokslinčiams 
pasirūpinti, kad bažnyčia būtų išvalyta rožių vandeniu nuo visokios 
krikščioniškos bjaurasties. 

Kai jis žengė per erdvų soborą, priėjau, ir palydovai, išvydę mano 
veidą, manęs sulaikyti nemėgino. Sustojau priešais ir jis atpažino mane. 
Veidas nupilko kaip molis, jis apsižvalgė ir sušnibždėjo: 

— Angele, jau atėjai manęs pasiimti? 

Paskui susitvardė, kilstelėjo ranką ir sudraudė savo palydovus: 

— Nelieskite jo. - Jis žengtelėjo artyn, pačiupinėjo mano rankas, veidą 
ir prapliupęs juoku šūktelėjo: - Taigi tebesi gyvas, nepaperkamasai. Ar 
dabar tiki, jog dar sykį paversiu tavo popiežiaus bažnyčias Romoje savo 
arklidėmis? | 

Atsakiau: 

— Geriau už mane tai žinojai. Man nebuvo lemta mirti ant savojo mies- 
to mūrų. Taigi liepk nukirsti man galvą, idant pergalė būtų neabejotina. 

Jis nusišypsojo gelsvomis žvėries akimis ir tarė: 

— Pakentėk, angele. Viskam savas laikas. 

Jis išėjo iš soboro daugiau nė nežvilgterėjęs į mane. Prisidėjau prie jo 
palydos, norėdamas laikytis šalia, nes užvis labiausiai troškau mirties. 
Diduma palydos mane pažino, tačiau nė vienas jų nepanoro su manimi 
kalbėtis. 

Tuo metu prie soboro atvedė didįjį kunigaikštį Luką Notarą ir būrelį 
belaisvių graikų kilmingųjų bei senatorių. Jie suklupo prieš sultoną Mu- 
chamedą. Sultonas į juos prakalbo rūsčiai ir paklausė, ko jie šitaip at- 
kakliai priešinosi, tiktai bergždžiai žlugdydami miestą ir pridarydami 
didžiulių nuostolių sultonui. 

Notaras tylomis žiūrėjo į ilgabarzdį didįjį vizirį Chalilį, kuris palūžęs 
sėdėjo sultono dešinėje, nes sultonas tyčiomis jį atsigabeno, trokšdamas 
parodyti visišką savo pergalę. 

— Kalbėk, kalbėk drąsiai, - ragino sultonas. 

— Ką galėjome padaryti, jeigu tavo stovykloje, net tarp tavo artimiau- 
siųjų, yra vyrų, kurie narsino mus priešintis, - pasipiktinęs tarė didysis 
kunigaikštis Notaras, priekaištingai tebežiūrėdamas į Chalilį. 

Muchamedas pasisuko į Chalilį, tūžmiai čiupo jį už barzdos ir patam- 
pė jo kretančią galvą aukštyn ir žemyn. 

— Pažįstu tave, krikščionių bičiuli, - sušuko jis garsiai, idant girdėtų 
janyčarai. — Tačiau ištikimai tarnavai mano tėvui, kaip kad tavo tėvas ir 
senelis būdami didžiaisiais viziriais tarnavo sultonams iš dešinės. Todėl 
pasigailėsiu tavęs ir nenukirsdinsiu, nors šitai tikrai užsitarnavai. Bet 
daugiau man akyse nesirodyk. Tūnok kaip elgeta atsčiausiame mano 
valstybės kampelyje - kaip kad tavo senelis, kai pirmąsyk pasirodė sul- 
tonui kaip elgeta. 

Tas netikėtas nuosprendis buvo drąsus poelgis, tačiau šios valandė- 
lės Muchamedas nuo paauglystės troško taip aistriai kaip Konstantino- 
polio užkariavimo. Jauni jo palydos kariai ėmė rėksmingai užgaulioti 
Chalilį ir janyčarai netrukus prisidėjo prie riksmo. Sultonas atidžiai nu- 

žvelgė savo palydą ir pirštu parodė į keletą senukų, kurie riksmu ne- 
reiškė pritarimo jo teisingam nuosprendžiui. 

- Eikite paskui Chalilį, - įsakė jis. 

Caušai puolė nutraukti jų garbės apsiaustų. Pusnuogiai ir paniekinti 
tie senukai žengė paskui Chalilį pažemintųjų užmarštin. Janyčarai vie- 
nas per kitą jiems rėkė: „Krikščionių bičiuliai! ir mėtė į juos Žemėtus 
kraujo glitėsius. 

Jiems išėjus sultonas vėl kreipėsi į graikus belaisvius klausdamas: 

— Kur jūsų imperatorius? Ką apie jį žinote? 

Susižvalgę graikai papurtė galvas. Dėdamasis nustebęs sultonas pa- 
kėlė ranką ir įgiliai paklausė: 

— Ar gali būti? Juk kovojote kartu su imperatoriumi? 

Keletas senatorių pažeminti nukukino galvas, tačiau Lukas Notaras 
išdidžiai pakėlė galvą ir tarė: 

— Imperatorius Konstantinas išdavė mūsų tikėjimą ir pardavė mus 
popiežiui bei lotynams. Nelaikome jo imperatoriumi, o mieliau tau tar- 
nausime. 

Sultonas įsakė paskelbti kariuomenei, jog būtina surasti imperatoriaus 
kūną, jeigu jis krito mūšyje. Tam, kuris ras, jis žadąs atlygį, taip pat 
tam, kuris galės įrodyti per mūšį nužudęs graikų imperatorių. Sauk- 
liams nereikėjo nė pajudėti, nes iš janyčarų būrio bemat išsibrovė du 
vyrai, kurie tik ir laukė, kada galės atkreipti sultono dėmesį. Abu prisie- 
kė Alachu ir savo barzdom savomis rankomis nužudę imperatorių ir čia 
pat pradėjo karštai ginčytis. Sultonas pasiuntė juos ieškoti kūno. Jie nu- 
ėjo vienas kitam rankomis rodydami ir šaukdami, kurion vieton smeigę 
kalaviju imperatoriui. 

Sultonas toliau maloniai kalbėjo su graikais, žadėdamas jiems aukso 
kalnus, ir pasakė atiduosiąs miestą valdyti tokiems graikams, kurie yra 
tinkamai pasirengę ir kuriais jis galįs pasikliauti. Todėl paprašė graikų 
belaisvių juos išvardyti ir pasiūlyti, idant galėtų tučtuojau išpirkti iš sa- 
vo kariuomenės tuos kilmingus graikus, kurių reikės miestui valdyti. 

Lukas Notaras atmintinai susakė apie trisdešimt vardų. Pasitarę tar- 
pusavyje kiti graikai pridūrė savo draugų vardus. Tuomet jau nesusilai- 
kiau - nuėjau pas Notarą ir sušukau: 

— Kvaily išdavike! Nestumk kitų į savo pražūtį! 

Notaras įsiuto pamatęs mane sultono palydoje ir tūžmiai pasakė: 

— Lanksti politika — ne išdavystė. Tai vienintelis negandon pakliuvu- 
sios tautos išsigelbėjimas. Jeigu susitepiau rankas, tai šitaip padariau dėl 
savo tautos. Kas nors turėjo tai padaryti. Turbūt tam reikia didesnės nar- 
sos nei bergždžiai mirčiai. Per menkai mane pažįsti, kad galėtum teisti. | 

Atkirtau: . 

— Duktė pažinojo tave ir nuteisė. Tavo vyrai nužudė ją prie Kėrko 
vartų, kai ji mėgino nuplauti išdavystės gėdą nuo tavo šlovingos gi- 
minės! | 

Notaras iš baimės nublyško, akys sustingo. Jis apmaudžiai suriko: | 

— Aš neturiu dukters! Aš niekuomet neturėjau dukters! Turiu tik du 
sūnus! Ką čia kliedi apie Kerko vartus? | 

Jis maldaujamai žvalgėsi tai į sultoną, tai į savo kraštiečius, kurie pa- 
sitraukė, palikdami aplink jį tuščią ratą. Baisingomis pastangomis jis įvei- 
kė save, nusišypsojo trūkčiojančiais lūpų kampučiais ir kreipėsi į sulto- 
ną sakydamas: 

— Tas vyras —- tavo pasiuntinys — išdavė tave. Jis pats gali paliudyti 
mane daugybę kartų veltui siūlius jam bendradarbiauti tavo labui. Bet 
tiktai iš godulio ir garbėtroškos jis atmetė mano paramą, norėdamas 
veikti vienas ir per mane pelnyti tavo palankumą. Nežinau, ką jis tavo 
labui padarė, bet turbūt nedaug. Jis buvo lotynų ir Džustinianio drau- 
gas. Dievas liudininkas, kad aš už jį geriau tau tarnavau mieste. 

Muchamedas tiktai šaltai nusišypsojo, mostelėjo man ranka ir vėl pa- 
sakė: 

— Pakentėk, nepaperkamasai. 

Jis davė įsakymą savo iždininkams ir kreipęsis į graikus pasiūlė: 

— Eikite paskui mano iždininkus ir tiek stovykloje, tiek laivuose ieš- 
kokite belaisvių, kuriuos išvardijote. Diduma tikriausiai persirengė, slėp- 
dami savo titulą, ir iždininkų klausiami nedrįs pasisakyti, kas esą. Bet 
jumis jie pasitiki, o jūs pažįstate juos iš išvaizdos. Išpirkite juos iš vergų 
pirklių ir karių. Leidžiu už kiekvieną sumokėti po tūkstantį asperų. Taip 
reikalingi jie mano planams įgyvendinti. 

Graikai susižavėjo nepaprastu jo geraširdiškumu ir noringai nusekė 
paskui iždininkus, karštai kalbėdamiesi tarp savęs ir dalydamiesi pel- 
ningas pareigas. Muchamedas pažvelgė į mane suktai šypsodamas —- 
žinodamas, kad pažįstu jį. Ir liepė palydėti Notarą į namus, maloniai 
palinkėjęs jo sergančiai Žmonai greitai sveikti. 

Į mane jis daugiau nė nepažvelgė, o nujojo su savo palyda į pergalės 
puotą stovykloje. Sekiau pavymui iki Blachernajaus. Ten jis sustojo pa- 
sižvalgyti po venecijiečių pridergtas ir apiplėštas sales, prisiminė poetą 
ir padeklamavo savo palydai: 


Pelėda ūkauja tarp Efraziabo kolonų, 
voras saugo imperatoriaus vartus. 

Charizijų vartai jau buvo atverti, o per mūro griovį nutiestas laikinas 
tiltas. Prie vartų sultoną prisivijo susijaudinęs janyčarų vyresnysis, ku- 
ris puolė prieš sultoną ant žemės klausdamas, ką daryti su kretiečiais 
jūrininkais, kurie atkakliai laikosi dviejuose bokštuose Akropolio kyšu- 
lio pakrašty. 

Kretiečius esą galima išrūkyti ir sudeginti, prikrovus apie bokštus rąs- 
tų, tačiau man atrodo, kad sultono kariuomenėje maža buvo tokių, ku- 
rie būtų sutikę per didįjį plėšimą tiek vargti dėl kelių užsispyrusių krikš- 
čionių. Muchamedas šitai suvokė, be to, negalėjo leisti, kad pašlytų draus- 
mė ir janyčarai jam nepaklustų. Todėl padarė taip, kad bloga išeitų į 
gera, ir kilniaširdiškai tarė: 

— Žaviuosi krikščionių didvyriškumu. Didvyriškumu jie pelnė gyvas- 
tis. Tegul turisi ginklus ir daiktus ir tegul ramiai eina į savo laivą. 

: Abejodami turkų pažadais kretiečiai tik pavakare paliko bokštus ir su 
ginklais rankose nusinešė daiktus į laivą tuščiomis gatvėmis turkų api- 
plėštoje ir paliktoje uosto dalyje. Jie išsigabeno ir keletą turkų išniekintų 
graikių vienuolių iš mažo vienuolyno netoliese. 

Sultonui nujojus į savo stovyklą, sugrįžau prie Kerko vartų ir turkų 
sviedinio išdaužtoje mūro ertmėje palaidojau Anos Notaros kūną. Ge- 
resnės ir garbingesnės vietos tikriausiai nebūčiau suradęs. Taipgi pagal- 
vojau, kad jos akys kada nors sužydės rudais žiedeliais ir pažvelgs į 
savo miestą nuo mūro griuvėsių. 

Kraujo ir plėšimo apkvaišintame mieste žmogaus gyvastis pigesnė ir 
niekingesnė, nei gali įsivaizduoti. Sultonui išjojus puolė turkai netrukus 
vienas kitą galabyti, mušdamiesi dėl grobio ir verždami vieni iš kitų 
moteris, kurių gražumas kėlė geidulį. Neišprusę dervišai kiršino savo 
niršulingą aklatikybę, peiliais pjaustydami galūnės graikų vergų, atsisa- 
kančių pripažinti Pranašą. 

Per baisią maišalienę vaikštinėjau apmiręs iš širdgėlos, tačiau niekas 
manęs nelietė. Nenumačiau, kur Žžengsiu, o ėjau bet kur, nes man buvo 
lemta pamatyti viską. Tačiau Žmogaus tvermė turi ribas. Ganėtinai pri- 
sižiūrėjus akys atbunka ir širdis neatsiliepia. Tiek buvau matęs siaubo ir 
žvėriškumų, kad nauji žiaurumo, nuožmumo ir Žmogaus aistros regi- 
niai paliko tik kaip košmaro Nuotrupos plūkoti many nebežaizdodami 
širdies. 

Prie imperatoriaus bibliotekos pamačiau kelis lotynų pirklius su kui- 
nų tempiamais vežimais perkant knygas bei rankraščių ritinius iš siau- 
tėjančių janyčarų. Žila bibliotekininko galva buvo nukirsta ir pamesta 
vidur kiemo spardyti plėšikams, lakstantiems su glėbiais knygų. Turkai 
draskė slogius sidabru ir auksu papuoštus evangelijų bei šventraščių 

viršelius ir mėtė lapus į laužus, įsimanę išlydyti gryną atvaizdų ir pirmųjų 
raidžių auksą. Prekiautojams teko tik pigios knygos su santūriais viršeliais 
ir tekstais. Janyčarai jiems neleido rinktis — verčiau mėtė glėbius knygų po 
viralo puodais, nei derėjosi su prekiautojais dėl poros sidabrinių. 

Tarp pirklių buvo dar jaunas mokytas vyras, venecijietis knygų per- 
rašinėtojas, kuris verkė žiūrėdamas į degančias knygas. Jo pinigai bai- 
gėsi. Sakėsi už sidabrinį nusipirkęs dešimt Aristotelio veikalų ir keikė 
savo šeimininkus, kurie pašykštėjo lėšų, siųsdami į Konstantinopolio ap- 
siaustį, liepę pirkti retų knygų, kai miestas bus užimtas. Netekęs kan- 
trybės jis puolė traukti iš laužo lapus knygų, kurių viršeliai jau buvo 
nuplėšti. Janyčarai pargriovė jį ir apspardė šonus už tai, kad negalėjo 
žiūrėti į degančias knygas. 

Kažin kodėl dar sykį atsidūriau prie Šventojo Romano vartų. Ten vi- 
sa judėjo krutėjo - janyčarai krovė negyvėlių krūsnis ir šlapiais skaru- 
liais šluostė kritusiųjų veidus. Ieškojo imperatoriaus Konstantino kūno, 
tačiau net tie, kurie prisistatė kaip jo žudikai, ne viską gerai žinojo. 
Galų gale jie pažino - ne iš veido, o tik iš purpurinių batų su išsiuvinė- 
tais dvigalviais ereliais. Batų jis nenusiavė, kai nusiplėšęs valdžios žen- 
klus puolė kaip paprasčiausias karys drauge su kitais į mirtį. 

Prie imperatoriaus kūno džiaugsmo šūksniais pratrūkę janyčarai iš- 
sitraukė kardus ir puolė kautis dėl garbės: katras jį nužudė ir katras 
turi teisę gabenti jį sultonui. Caušams teko skirti peštūnus ir patiems 
paimti kūną. Caušai elgėsi su juo pagarbiai, nes tai buvo imperatoriaus 
kūnas, taigi šventas net turkams. 

Ėjau toliau. Iš daržinių, kur ant kruvinų šiaudų gulėdavo sužeistieji 
graikai ir lotynai, krikščionys buvo išvilkti, jiems nukapotos galvos, o 
kūnai rietuvėmis sukrauti prie durų. Jų vietose vaitojo turkų kariuome- 
nės sužeistieji. Daugybe kalbų jie neviltingai šaukė vandens arba mel- 
dė draugų malonės užbaigti jų kančias. 

Sužeistuosius vaistijo keletas turkų gydytojų, senų dervišų bei grai- 
kių vienuolių, kurios, paimtos į vergiją, privalėjo dirbti nešvarų ir dvo- 
kų darbą, nes savo amžiumi ir išroda tikrai negundė nugalėtojų. Caušai 
palaikė tvarką, neleisdami turkams plėšti saviškių sužeistųjų. 

Tarp vienuolių pažinau Chariklėją. Ji siautėsi sudraskytu apsiaustu, 
buvo sumušta, nuo verksmo jos negražus veidas buvo paburkęs. Ji klū- 
pėjo ant šiaudų, laikydama už rankos nepaprastai dailų Anatolijos jau- 
nikaitį, kuriam panosėje ir ant smakro dar tik dygo šilkiniai juodi pūke- 
liai. Vaikinuko veidas jau buvo nugeltęs, kraujas sunkėsi per krūtinę 
tvarstančius vyturus. 

— Chariklėja, - paklausiau, - nejau išties esi gyva? Ką veiki? 

Ji žvilgtelėjo į mane taip, tarytum mano pasirodymas šalia buvo įpras- 
čiausias pasaulyje dalykas, ir atsakė: 

— Tas bjaurus turkas įsikibo man į ranką ir nepaleidžia. Nesuprantu, 
ką jis sako. — Ir gokčiodama pridūrė: — Jis tikrai toks jaunas ir dailus, 
kad nesiryžtu iš jo delno savojo ištraukti. Netrukus jis mirs. 

Kita ranka ji šluostė vaikinukui nuo kaktos prakaito lašus ir glostė jo 
apskritus skruostus, tad iš skausmo perkreiptas jaunikaičio veidas nuri- 
mo. Chariklėja pravirko ir pagailiai sukūkčiojo: 

— Vargšas berniukas, negalės nė prisiplėšti mieste, nors didvyriškai 
kaudamasis šitą atlygį tikrai užsipelnė. Jis labai sužaizdotas, visas jo krau- 
jas ištekės. Jis galėjo rasti lobių, pinigų ir daugybę gražių merginų, o 
kaip atlygį tegavo tik mano nuospaudotą delną. 

Jaunikaitis atsimerkė, įsibedė į mus, mūsų jau nebematydamas, ir ty- 
lomis kažką sumurmėjo turkiškai. 

— Ką jis sako? — guviai paklausė Chariklėja, perimta neatslūgstančio 
smalsumo. 

— Jis liudija, kad Dievas yra vienintelis, — išverčiau. — Klausia, ar jis 
tikrai užsipelnė rojų? 

— Žinoma, aišku, - atsakė Chariklėja, - tikriausiai rojų. Tučtuojau pa- 
sakyk jam. Aišku, turkai turi savišką rojų — Kaip mes, krikščionys, dan- 
gų. Jis vargšelis tikrai ten paklius. 

Prošal ėjęs dervišas prisispaudė dvokią ožkeną prie krūtinės, pasilen- 
kė prie mirštančio vaikinuko ir atmintinai pasakė Korano eilutes apie 
gaivius rojaus vandenis, vaismedžius ir niekuomet neliestas mergeles. 
Vaikinukas nusišypsojo. Dervišui nuėjus jis palūžusiu balsu du kartus 
pašaukė: „Mama, mama“. 

— Ką jis sako? —- paklausė Chariklėja. 

— Jis taria tave savo motina, - atsakiau. 

Chariklėja dar graudžiau pravirko ir šūktelėjo: 

— Juk aš niekuomet neturėjau sūnaus, nes nė vienas vyras manęs ne- 
norėjo! Bet jeigu jis šitaip mano - negaliu jo nuvilti, tai būtų nuodėmė. 

Ji pradėjo bučiuoti jaunikaičio ranką, prigludo skruostu prie jo skruosto 
ir ėmė nepaprastai lipšniai šnibždėti į ausį meilius žodžius tarytum pa- 
nūdusi pražūties ir bergždžios mirties metu išlieti širdyje palaidotą švel- 
numą. Vaikinukas tvirtai sugniaužė jos šiurkštų delną ir užmerkęs akis 
pradėjo sunkiai ir skausmingai alsuoti. 

Tuomet kai ką prisiminiau. Nesidairydamas į šonus leidausi aklai per 
miestą Pantokratoriaus vienuolyno link. Turėjau sužinoti. Turėjau sa- 
vomis akimis pamatyti. 

Grobikaujantys kariai kieme virėsi valgį, susikūrę laužą iš baliustra- 

dos nuolaužų ir šventųjų ikonų. Žengiau pro juos prie žuvų tvenkinio, 
paėmiau žeberklą ir kelis kartus pasmaigstęs vandenį nudūriau vieną iš 
tų vangių purvo pilkumo žuvų. Iškėlęs ją iš vandens pamačiau, kad ji 
rūdžių raudonumo. Raudoni kaip rūdys jos Žvynai žibėjo gęstančios 
dienos šviesoje — taip, kaip išpranašavo vienuolis Genadijus. 

Praeitis braškėdama griuvo aplink mane, janyčarų laužuose degė šven- 
tosios ikonos, sujudintas laikas liejosi į naują vagą ir gamtos įstatymai 
neteko galios. Akmenys ašarojo, o purvo pilkumo žuvys Pasaulio val- 
dovo tvenkiny užkariavimo dieną persiėmė skausmo raudoniu. 

Laikant žuvį rankoje nusileido saulė ir pasaulį sutemos užgulė. Prasi- 
dėjo žvėries laikai. Nulenkęs galvą sugrįžau į namus ir užsidariau kam- 
baryje. 

Kūnas reikalavo grąžinti skolą. Tačiau kietai miegojau neilgai. Dvasia 
pažadino liūdėti. Taigi rašiau, be atvangos rašiau, kol rašalas akyse krauju 
pavirto. Malšindamas skausmą rašiau ir apie tai, kas tuščia, menka ir 
prasta. Bet iš kur žinoti, kas menka ir r prasta? Dievui uodo dorybė sve- 
ria tiek kiek dramblio. 

Vėl nauja diena. Ir saulė nepaliauja švietus viršum žemės. Dangus 
skaisčiai mėlynas. Šilti ir malonūs saulės spinduliai vienodai glamonėja 
piktus ir dorus. Vėl turiu įtempti regą, klausą ir žengti į pasaulį, idant 
pamatyčiau viską. Bet džiaugiuosi, kad ji, mano mylimoji, mirė ir jai 
neteko šios dienos išgyventi. 


| 


1453 metų gegužės 30 diena 


Priešpiečiu mano namus pradėjo saugoti sultono caušas. Tad žinau, kad 
sultonas Muchamedas manęs neužmiršo. Manuelis paruošė caušui val- 
gio. Nei Manuelis, nei caušas manęs netrukdė. 

Jis nesulaikė manęs, kai ėjau iš namų. Tik leidosi įpėdžiui per porą 
dešimčių žingsnių. 

Gatvėse ir aikštėse pradeda pūstis negyvėliai. Į miestą suplazdėjo bū- 
riai varnų tiek iš Europos, tiek iš Azijos pusės. Kiemuose šunys kaukia 
mirtį. Kiti sužvėrėję lekia laižyti kraujo ir graužti negyvėlių veidų. 

Nakčia sultono kariuomenė keistai persimainė. Tik caušus dar gali 
pažinti iš žalių apsiaustų ir janyčarus iš baltų veltinių kepurių. Šiaip 
atrodo, kad po gatves vaikštantys vyrai išsipuošė šiurpulingai šventei. 
Jau vakar basakojai piemenys apsiavė minkštus batus, apsivilko šilki- 
nius marškinius bei aksomo apsiaustus. Nuo aukso siuvinėjimų pasti- 
rusia šventine mantija vaikštinėja raupų subjaurotas negras. Visi apsi- 

plovė ir apsišvarino, kaip liepia islamas. Tačiau miestą smelkia mirties 
smarvė. 

Plėšiama tvarkingai. Paeiliui tuštinami namai: kraustomi baldai, net 
pigūs indai. Begalės vežėčių bei jaučių vežimų kraunami ir bildinami su 
kroviniais iš miesto. Visose aikštėse matai pirklius perkant pagrobtus 
daiktus ir apkraunant jais asilus bei kupranugarius. Gudriausieji įsiver- 
žia į kilmingųjų namų rūsius, tuskena sienas ir kirtikliais bei dalbomis 
išdaužo užmūrytas vietas. Retkarčiais šaižūs staugsmai paskelbia išaiš- 
kėjus kokią naują slėptuvę. Iš rūsių ir tuščių vandens saugyklų už plau- 
kų ar barzdų ištempiami pasislėpę Žmonės. 

Blausiomis akimis žvelgia į savo miestą imperatoriaus Konstantino 
galva, paguldyta ant kolonos, tarp imperatoriškojo raitelio žirgo kano- 
pų. Sultonas liepė padėti ją miesto centre, įrodydamas graikams, jog 
imperatoriaus nebėra, o jo valdžią perėmė sultonas. 

Muchamedas neramiai jodinėja po miestą, tikrindamas rūmus bei baž- 
nyčias. Akropolio kyšulio pakrašty jis tarė: 

- Čia pastatysiu savo seralį. 

Arkadijaus kolonos papėdė tapo mirties bausmių vykdymo vieta. Ten, 
kartu su kitų kilmingųjų kūnais, tysojo išpampęs Venecijos bailo Mino- 
to lavonas. 

— Čia mano vieta, - pagalvojau ir atsisėdau ant žemės, laukdamas 
sultono, atlėksiančio skirti graikų vyriausybės. 

Pralaukiau iki popietės. Dieną sultono asmens sargybiniai su caušais 
atvedė bemaž penkiasdešimt graikų, išpirktų laivuose bei stovykloje už 
sultono lėšas. Jiems davė vandens bei viralo, skyrė titulus atitinkančius 
drabužius. Tačiau jie neatsigodo iš glumo. Tik keletas išdrįso baimingai 
tarp savęs pasišnibždėti. Retsykiais caušai atnešdavo už plaukų kilmin- 
gųjų galvų ir rikiuodavo jas ant marmurinio aikštelės krašto. Belaisviai 
rodė jas, šnibždėdami pažintų vardus. Diduma jų krito gindami mūrus ir 
buvo atrasti negyvėlių krūsnyse. Kiti žuvo ginklu gindami savo namus. 

Pagaliau jaunų vizirių lydimas atjojo sultonas ir netvirtom kojom nu- 
lipo nuo žirgo. Jo veidas nuo nemigos ir gėrimo buvo išpurtęs. Saulė 
skaudino jam akis, tad prisidengė jas delnu. Jo gelsvos primerktos akys 
bedė dygiai, o veidas tvaskėjo liepsninga savikliova. 

Belaisviai puolė prieš jį ant žemės, prispausdami kaktas prie akmens. 
Jis pažvelgė su apsimestiniu bičiuliškumu ir įsakė jiems stotis. Jo iždi- 
ninkai ėmė šaukti pavardes. Sultonas kiekvienam atidžiai pažvelgdavo 
į veidą ir pareikalaudavo, kad belaisviai sutartinai paliudytų esą tie, kuo 
sakosi. Daugis jų buvo iš šimtamečių giminių, jų vardus miesto istorija 
garsino ir dėl gero, ir dėl pikto. Pagal sąrašą trūko tiktai kelių. 


323 


Sukryžiuodamas kojas Muchamedas atsisėdo ant marmurinio suole- 
lio, pasitrynė delnais skaudamą kaktą ir tarė: 

— Pavargau, rūpesčiai nukamavo, tačiau sąžinė man neleidžia tokius 
kilnius vyrus nežinioje palikti. Atėjau, kaip žadėjęs, steigti graikų vy- 
riausybės ant naujo pamato, idant nuo šiol graikų tauta ir kitos mano 
valdomos tautos gyventų draugiškai ir taikiai. Man pasakojo, kad jūs 
visi esate teisingai mąstantys vyrai, ne savo valia su manimi kovoję. 
Tačiau praradę miestą galite pripažinti mane imperatoriumi ir atiduoti 
man, nepatyrusiam jaunikaičiui, valstybės pažinimą bei patirtį, trokšda- 
mi, kad jūsų tauta neabejodama man nusilenktų. Ar tai tiesa? 

Belaisviai karštai sušuko norį tarnauti jam kuo geriau. Muchamedas 
suraukė kaktą, apsižvalgė ir tarsi nustebęs paklausė: 

— Kur graikų tauta? 

Apie aikštę susitelkę kariai bei sultono palyda taip pat ėmė žvalgytis 
aplinkui ir šaukdami bei juokdamiesi klausinėti: 

— Kur graikų tauta? 

Netrukus jie smūgiais ir spyriais išginė į priekį saujelę pusnuogių, 
persigandusių senukų bei moterų ir rodydami į juos ėmė šaukti: 

— Ziūrėk, mūsų tėve emyre, štai graikų tauta! | 

Muchamedas išdidžiai linktelėjo ir tarė: 

— Taigi tebūnie jūsų tauta liudininkė. Ar pažadate ir prisiekiate savo 
Dievu bei visais šventaisiais, ar pabučiuosite kryžių užtikrindami nuo- 
lankumą ir priesaiką, kad lig mirties norite man tarnauti, - taip, kaip aš 
panorėsiu ir tokioje padėtyje, kokion jus pakelsiu? 

Belaisviai šaukė, žegnojosi ir visaip rodė esą pasirengę pabučiuoti kry- 
žių. Tiktai keli tylėjo ir suraukę antakius atidžiai žiūrėjo į sultoną. 

— Tad tebūnie, - pasakė Muchamedas. - Patys norite. Tai klaupkitės 
visi iš eilės ir nusilenkite, idant mano budelis nukirstų jums galvas. Ši- 
taip geriausiai man ir mano siekiams pasitarnausite, o aš liepsiu užkelti 
jūsų galvas ant kolonos viršūnės prie kitų jūsų didvyrių galvų. Nesu 
neteisingas, nes patys dabar prisiekėte aklai manęs klausysią ir paklusią 
mano valiai, - nesvarbu, ką įsakysiu. 

Graikai stebeilijo į jį, tarytum Žaibas priešais juos būtų trenkęs. Pas- 
kui ėmė šaukti, grūmoti kumščiais, o keletas susižalojo į karių ietis, pli- 
komis rankomis puolę sultoną. Tačiau kiti sakė: 

— Broliai, mirkime kaip vyrai, juk savom rankom šitą duobę išsikasėme. 

Sultonas pakėlė rankas ir apsimestinai maloniai sušuko: 

— Niekas jums netrukdo suburti graikų vyriausybės krikščionių dan- 
guje, nes ten nepalyginti daugiau graikų, nei liko šitame jūsų mieste. 
Taigi paskubėkite išsidalyti garbingas tenykštes pareigas. | 

Tais žodžiais jis davė ženklą budeliams, nes šie išėjo iš žmonių mi- 
nios. Kariai čiupo už rankų belaisvius ir parklupdė. Kraujui čiurkšlėmis 
trykštant ritosi jų galvos sultonui po kojų, o tas liepė rikiuoti jas į eilę 
ant marmurinio krašto, tad perkreiptais, ašarotais veidais, kraują liejan- 
čios galvos apkraštavo visą Arkadijaus aikštę. 

Bet sultonas užkalbino iš baimės apmirusius senukus ir verkiančias 
moteris kitoniška graikų tarme pasakydamas: | 

— Savom akim matėte, kad ateinu ne kaip nugalėtojas, o kaip išva- 
duotojas, nes išvaduoju Konstantinopolio graikų tautą iš imperatorių ir 
kilmingųjų tūkstantmetės vergijos. Jūsų miestas kenčia tik dėl jūsų kal- 
tės, nes patys laiku nenusimetėte nuo sprandų jungo ir nepasikvietėte 
manęs jūsų vaduoti. Tačiau kančia netrukus nuslops. Užtikrinu, kad tuo- 
met kiekvienas išlikęs turės savus namus bei daiktus ir laisvę dirbti, ir 
pabėgėliams, norintiems sugrįžti į miestą, užtikrinu vienodas teises. Ala- 
chas gailestingas ir atlaidus - pamatysit, vargšeliai. Jums taip ilgai dyrė 
kailį, apgaudinėjo ir plėšė, kad dabar nesuvokiate tikrąją laisvę atėjus. 
Bet padarysiu jūsų miestą neregėtai klestintį. Jis bus brangiausias mano 
turbano brangakmenis ir valdys Rytus bei Vakarus. 

Jis įsakė, kad iždininkai išdalytų į liudininkus sukviestiems graikams 
po dešimt asperų, idant šie išsipirktų iš vergijos. Tai buvo geri pinigai, 
nes nežinia kodėl luošus vergus jau pardavinėjo vos už vieną sidabrinį. 
Tačiau priešmirtines kančias, artimųjų žudynes, vaikų ir žmonų prie- 
vartavimus matę senukai buvo atbukę, suglumę ir nepajėgė gerai su- 
prasti, kas čia dedasi. 

Didžiulėms kraujo baloms marmurinėje aikštėje telkšant apsidairiau 
nustebęs, priėjau prie sultono ir paklausiau: 

— O kur didysis kunigaikštis Lukas Notaras? Jo čia nematau. Kokią 
vietą jis užims teisingame tavo plane? 

Muchamedas geraširdiškai pasižiūrėjo į mane, linktelėjo savo karšta 
galva ir atsakė: 

— Pakentėk dar, angele. Pasiunčiau jo ir jo sūnų atvesti, bet jis tem- 
pia laiką. - Smalsiai stebėdamas mano veidą jis paaiškino: - Notaras 
paslėpė nuo manęs savo dukterį ir tikina nieko apie ją nežinąs. Todėl 
pasiunčiau baltąjį eunuchą į jo namus, įsakydamas atvesdinti jaunes- 
nįjį Notaro sūnų man pasismaginti. Tai dailus jaunikaitis ir aš noriu, 
kad jo tėvas pats atvestų jį man, kad galėčiau elgtis su jo sūnum kaip 
panorėjęs. 

— Tu gėrei, - pasakiau. - Sulaužei Korano įstatymą. 

Muchamedas pakėlė nuo vyno nutamsusį veidą, iššiepė blykčiojan- 
čius žvėries dantis ir šūktelėjo: 

— Aš pats sau vienintelis įstatymas! Man nebereikia angelų, šnibždan- 
čių ausin, jog esu mirtingas, nes jau žinau esąs ne tiktai mirtingas. Nė 
Dievas nesiginčys su manim dėl valdžios žemėje. Man pakėlus ranką 
ritasi galvos. Man paliepus šauti sugriauna patrankos net galingiausius 
mūrus. Ar dar neigsi, jog esu ne tiktai Žmogus? | 

Pažvelgiau jam į veidą suvokdamas, kad jis buvo saviškai teisus, pa- 
sirinkdamas Žmogišką tikrovę ir žemišką mirtį, o ne Dievo Ukrovę 

Pasakiau: 

— Manydamas nusikratąs praeities kaip prietarų ir tardamas save visa 
ko matu, kaustaisi šiurpiausiomis grandinėmis — joks žmogus iki tavęs 
tokių neturėjo. Laiko ir vietos grandinės įsirėš tau į kūną ir pribaigs 
tave. Kai mirsi, tavęs nebeliks. 

Jis sušuko: 

— Mano atminimas išliks tol, kol žmonės gyvens žemėje. Jau sakiau, 
kad man nebereikia šnibždančių angelų. 

— Tai liepk pagaliau mane nugalabyti, - paprašiau. - Juk palikau tave 
dar rudenį, supratęs, kas esi, ko trokšti ir kas nutiks. Ne, jau seniai ne- 
mačiau tavęs. Taigi pasigailėk manęs mirtimi, idant mano kraujas susi- 
lietų su mano brolių graikų krauju. 

Bet jis tik nusišypsojo dygia žvėries šypsena ir pakartojo: 

— Dar pakentėk, angele. Pirmiau pažiūrėkime, kaip žemai gali pulti 
kilniausias graikas. 

Turėjau atsitraukti nuo jo, nes tą akimirką eunuchai atvedė didįjį ku- 
nigaikštį Luką Notarą ir abudu jo sūnus. Man rodos, išgirdęs sultono 
įsakymą, Notaras kaip išmintingas vyras nuspėjo savo likimą. Jis žengė 
pakėlęs rūškaną veidą, tiesus ir jau nepuolė ant žemės prieš sultoną. 
Baltasis eunuchas sultonui tarė: 

— Mano pone, jis nepakluso tavo įsakymui ir gera valia neleidžia sū- 
naus į tavo haremą. Todėl, kaip įsakei, atvedžiau visus. 

Muchamedas parodė aikštę apkraštavusias galvas ir pasakė: 

— Ko man nepaklūsti, juk paskyriau graikų vyriausybę, kaip matai, 
uoliai laikydamasis tavojo sąrašo. 

Sustingusiu veidu Notaras apsižvalgė, lėtai persižegnojo, pakėlė akis 
į dangų ir sušuko: 

— Dieve, pripažįstu tavo teisingumą! Iš tiesų esi teisingas, Dieve. 

Paskui jis apėjo visą ratą, sustodamas prie kiekvienos galvos ir pasa- 
kydamas: 

— Broli, atleisk man. Nežinojau, ką darau. 

Apėjęs visas galvas jis uždėjo delnus savo sūnums ant pečių ir pasakė: 

— Parodykime, kad mokame mirti vyriškai, ir padėkokime Dievui, kad 
galime mirti kaip graikai ir išlaikę savo tikėjimą. | 

Sultonas išskėtė rankas ir tarsi nustebęs šūktelėjo: 

„—- Tau tikrai nebūtina mirti. Juk žadėjau pakelti tave aukščiau visų 
graikų. Klausyk manęs ir liepk savo gražiajam sūnui tenkinti mano troš- 
kimus, - nesvarbu, ko prašysiu. 

Didysis kunigaikštis Notaras atsakė: 

— Nesižemink galvodamas dingstis, kad galėtum mane nudaigoti. Jau 
nusilenkiau Dievui. Kodėl turiu dar ir tau lenktis? Tik patenkink mano 
žmogišką smalsumą. Kodėl priešingai protingos politikos taisyklėms pri- 
valau mirti? 

Jaunasis sultonas Muchamedas pakėlė liepsningą veidą ir sušnibždėjo: 

— Išdavei imperatorių, tai ir mane išduotum. 

Didysis kunigaikštis nulenkė galvą ir dar kartą pripažino: 

- Iš tiesų esi teisingas, Dieve. 

Paskui jis paprašė malonės pamatyti mirštančius savo sūnus, norėda- 
mas įsitikinti, jog dėl gyvasties jie neišdavė graikų tikėjimo. Sultonas 
leido. Suėmęs už sprandų Notaras pats parklupdė sūnus ant žemės - iš 
pradžių vyresnįjį, paskui jaunesnįjį - ramino juos, kai budelis kirto gal- 
vas. Nė viena ašarėlė jo juodose akyse nesublizgo, nors sultonas smal- 
siai kreipė galvą, visą laiką atkakliai stebėdamas jo veidą. 

Sūnums mirus Notaras tarė: 

— Mano sąžinė švari, o ką padariau - dariau galvodamas apie savo 
tautos labą. Tačiau tavęs, turke, nepažinojau ir nenumaniau beribės ta- 
vo valdžiotroškos. Tai mano klaida. Ar leisi man prieš mirtį pasimelsti, 
nes turiu ko gailėtis? 

Sultonui teko nusilenkti jo vyriškumui ir leisti caušams palydėti No- 
tarą į artimiausią bažnyčią. Suklupęs priešais turkų apiplėštą altorių No- 
taras sušuko: 

— Dieve, prašau tavo teismo! Tu turi teisę mane nubausti, tačiau to- 
kios teisės neturi nė vienas Žmogus. 

Paskui jis pasidavė — nulenkė galvą ir liedamas karštas ašaras papra- 
šė kaip paprasčiausias graikas: 

— Jėzau Kristau, Dievo sūnau, pasigailėk manęs nusidėjėlio. 

Dar valandėlę jis pasimeldė tylomis, pakilo ir nusekė caušus prie Ar- 
kadijaus kolonos. Suklupo savo sūnų kraujyje ir ramiai leido budeliui 
nukirsti galvą. Sultonas liepė užkelti Notaro galvą ant Arkadijaus kolo- 
nos viršūnės, aukščiau visų kitų graikų galvų. Paskui Muchamedas, pa- 
sisotinęs krauju ir mirties dvoku, grįžo į savo šilkinę palapinę. Manęs jis 
nelietė, o tariau, kad jau viskas atlikta. | 

Tačiau grįžtant į namus tebesekė per porą dešimčių žingsnių žaliai 
apsitaisęs caušas. Todėl žinau, kad sultonas manęs neužmirš. 

PABAIGOS ŽODIS 


Šitą parašė Manuelis, Demetrijo sūnus. To Demetrijo, kuris buvo senojo 
imperatoriaus Manuelio rąstų nešiotojas. Bet jis pats, Manuelis, kuris 
šitą parašė, tarnavo ponui Johanui Angelui, kurį lotynai vadino Žanu 
Anžė ir kurį turkai sakė angelu ir jo būgavo. 

Kai mano ponas parašė visa, ką privalėjo parašyti, parodžiau jam rū- 
syje pasislėptus pinigus bei auksinę komunijos taurę, kurią pasisekė iš- 
nešti iš Choro vienuolyno, ir pasakiau: 

— Daugis lotynų išsipirko gyvybes iš sultono vizirių. Tu irgi išsipirk ir 
bėkim drauge iš šito mirties miesto. 

Jis atsakė: 

— Ne, ne, mirtis man - didžiausia galima malonė. O tu likis gyventi ir 
pasikliauk turkų malone, kadangi esi iš tokių, kurie visokiais laikais iš- 
lieka, nes yra tokie, kokie yra, ir patys nieko negali pakeisti. 

Mano ponas nemiegojo daugybę naktų, o pastarosiomis dienomis ne- 
valgė ir negėrė, nes laikėsi sauso pasninko. Todėl jam jau galvoje mai- 
šėsi ir jis nesuprato, ko jam reikia. 

Trečią rytą po užkariavimo, turkams apsiplovus ir pasimeldus, sulto- 
nas Muchamedas atsiuntė šaukti mano pono. Sekiau jį iš tolo ir niekas 
manęs nesulaikė. Ir daugiau graikų susirinko prie Konstantino kolonos 
pasižiūrėti, kas dedasi. 

Prie Konstantino kolonos sultonas Muchamedas parodė jau dvokian- 
čią imperatoriaus Konstantino galvą išvarvėjusiomis akimis ir sušuko: 

— Kalaviju užėmiau Konstantinopolį, kalaviju nudėjau graikų impe- 
ratorių, idant perimčiau jo miestą! Ar čia kas nori užginčyti kalaviju lai- 
mėtąjį mano paveldą? 

Mano ponas žengė prie jo ir tarė: 

— Užginčiju tavo paveldą, turkų emyre Muchamedai. Gimiau su pur- 
puriniais batais ir jie paliks man ant kojų ligi mirties. Esu imperatoriško 
kraujo ir vienintelis teisėtas Konstantinopolio basilėjas, nors tu šito ne- 
žinojai. 

Sultonas Muchamedas visai nenustebo išgirdęs jo žodžius, tik papur- 
tė galvą ir tarstelėjo: 

- Žinau visa, ką turiu žinoti. Dar mano tėvas žinojo tavo kilmę, nors 
tarei ją nuo visų nuslėpęs. Man tai nėra staigmena, nes turiu ausų ir 
akių visose krikščionių šalyse, ir Avinjone. Kodėl, manai, paleidau tave 
rudenį, atsisveikinimui padovanodamas saują brangakmenių, nors at- 
sižadėjai manęs? 

Mano ponas tarė: 

- Žinojau tave renkant žmones, kaip kad Aristotelis rinko keistybes. 
Pats kitados sakei, jog niekas žmoguje tavęs nestebina, nes matai jį kiau- 
rai. Vadinasi, nė aš tavęs nenustebinau? 

Sultonas Muchamedas atsakė: 

— Iš tikro nustebinai mane, angele. Karui įsiplieskus išleidau tave į 
Konstantinopolį tikėdamasis, jog tu, kaip bet kuris protingas Žmogus, 
sukurstysi maištą ir imsi rungtis su imperatoriumi dėl valdžios. Daviau 
tau brangakmenių, kad sėtum pakrikimą tarp gynėjų. Bet nustebinai 
mane. Nejau išties turėsiu patikėti, kad esi vienintelis žmogus, neturįs 
valdžiotroškos? 

Mano ponas atsakė: 

— Tik dabar išmušė mano valanda. Prieš tavo kariauną ir graikų tautą 
užginčiju tavo paveldą ir reikalauju grąžinti mano valstybę. 

Sultonas Muchamedas pagailiai papurtė galvą ir tarė: 

— Nebūk paikas, o pulk prieš mane ir nusilenk kaip nugalėtojui, tai 
dovanosiu tau gyvastį. Antraip man pakyrėsi ir pamesiu tave pakelėj, 
kaip kad Aristotelis, pavargęs nešti banginio slankstelį į savo muziejų. 

Mano ponas pasakė: 

— Ne tu nugalėtojas, bet aš. 

Jo atšakumas įkiršino sultoną Muchamedą, todėl jis, duodamas žen- 
klą, suplojo delnais ir sušuko: 

— Tenutinka taip, kaip nori. Paduokite jam purpurinius batus, idant 
su jais mirtų, kaip gimė. Neginčiju jo kilmės. 

Jo budeliai bemat čiupo mano poną ir nuplėšė drabužius, palikdami 
tik marškinius. Prilaikydami už pažastų budeliai peiliais nupjovė jo šlau- 
nų gyslas, todėl kraujas nudažė jo kelius, blauzdas bei pėdas. 

Kai visas kraujas ištekėjo, mano ponas abiem rankom pasirėmė bu- 
delių pečių, pakėlė akis aukštyn ir pasimeldė tardamas: 

— Nepermanomas Dieve, visą gyvenimą troškau tavo tikrovės. Lau- 
žiausi iš vieno kalėjimo į kitą, ieškodamas jos. Tačiau savo mirties va- 
landą meldžiu: leisk man dar kartą sugrįžti. Sugrąžink man dar kartą 
laiko ir vietos grandines - šiurpias ir nuostabias. Leisk man šitai, nesgi 
žinai, kodėl šito meldžiu. 

Sultonas suėmė jo virpantį smakrą, prilaikė galvą ir pagręžė ją saky- 
damas: 

— Pažvelk į savo miestą, basilėjau Johanai Angelai. 

Mano ponas iš paskutiniųjų išdaužė: 

- Žiūriu į savo nuostabų miestą. Ton vieton, kur remiasi mano pėdos, 
sugrįš mano žvaigždiškas kūnas dar sykį. Į mūro griuvėsius sugrįš. Lai- 
ko ir vietos grandinių kaustomas kaip praeivis nuskinsiu pamūrio že- 
mėje žydintį tamsų žiedelį savosios meilės atminčiai. Tačiau tu, Mu- 
chamedai, tu niekuomet nesugrįši. 

Šitaip mirė mano ponas Johanas Angelas su purpuriniais batais. Kai 
išleido kvapą, turkai nukirto jam galvą ir numetė jo kūną uostan prie 
kitų kūnų, kurie nuodijo jūrą. 

Pasiskelbęs imperatoriaus sosto paveldėtoju sultonas išsiuntė savo ka- 
riuomenę bei laivyną iš miesto ir liepė pasilikusiems graikams išsirinkti 
patriarchą. Išsirinkome vienuolį Genadijų, kuris yra švenčiausias mies- 
to vienuolis ir kurio turkai pasigailėjo dėl šlovės. Sultonas priėmė jį sa- 
vo būste ir patvirtino jį Konstantinopolio patriarchu, kaip darė impera- 
toriai prieš sultoną, o palankumo ženklan padovanojo jam brangų skep- 
trą ir auksinę komunijos taurę. Šitaip sultonas išpildė duotąjį pažadą ir 
leido graikams laisvai melstis mieste bei turėti savą teismingumą. Taip 
pat kelias bažnyčias sultonas padovanojo patriarchui, kad graikai turė- 
tų kur melstis, bet kitos buvo išvalytos ir paverstos mečetėmis islamo 
Dievo garbei. 

Sultonas patvirtino priešingame uosto krante esančio Peros miesto 
ankstesnes prekybines teises kaip atlygį už išsaugotą nešališkumą ir per 
apsiaustį padarytąsias paslaugas. Tačiau Peros sausumos mūrai buvo 
nugriauti, o Peros pabėgėlių namai užantspauduoti ir daiktai surašyti 
kaip sultono, jeigu patys miesto pabėgėliai per tris mėnesius nesugrįš 
atsiimti turto. 

Į Konstantinopolį sugrįžo daugybė pabėgėlių ir sultonas pažadėjo 
ypatingą palankumą visiems graikams, kurie grįš ir gebės įrodyti savo 
aukštą kilmę. Keletas sugrįžo ir, kai įrodė kilmę, buvo nedelsiant nu- 
kirsdinti sultono įsakymu. Sultonas pasigailėjo tik neturtėlių, leidęs kiek- 
vienam imtis darbo pagal amatą, idant valstybė turtėtų. Taip pat moky- 
tų geografų, istorijos tyrinėtojų bei imperatoriaus technikų, duodamas 
jiems tarnybą. Tačiau filosofų nepasigailėjo. 

